(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΛΣΤ΄

Πέμπτη, 18 Απριλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 9ο Δημοτικό Σχολείο Γλυφάδας, το 1ο Δημοτικό Σχολείο Σκιάθου, το 2ο Γενικό Λύκειο Παλλήνης, το 3ο Δημοτικό Σχολείο Γέρακα, το 4ο Γυμνάσιο Χαϊδαρίου, το 9ο Γυμνάσιο Νίκαιας, το Δημοτικό Σχολείο Σίφνου, το Γενικό Λύκειο Νάουσας της Πάρου, το 2ο Δημοτικό Σχολείο Νέας Κυδωνίας, Χανίων, το 2ο Γυμνάσιο Κρύας Βρύσης Πέλλας, το Γυμνάσιο Θεσπρωτικού Πρεβέζης, το 10ο Γυμνάσιο Ιωαννίνων, το 5ο Δημοτικό Σχολείο Γιαννιτσών και από το Γυμνάσιο Αξιούπολης Κιλκίς, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Παρασκευής 19 Απριλίου 2024, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομίας και Οικονομικών: «Κώδικας Φορολογικής Διαδικασίας και άλλες διατάξεις - Συνταξιοδοτική διάταξη», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΛΑΜΠΡΟΥΛΗΣ Γ. , σελ.   
 ΠΛΑΚΙΩΤΑΚΗΣ Ι. , σελ.   
 ΣΚΡΕΚΑΣ Κ. , σελ.   
 ΣΠΥΡΙΔΑΚΗ Α. , σελ.   
 ΧΗΤΑΣ Κ. , σελ.   
  
Β. Επί του σχεδίου νόμου του Υπουργείου Οικονομικών:  
 ΒΕΛΟΠΟΥΛΟΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΟΡΥΛΛΑΣ Α. , σελ.   
 ΓΑΒΡΗΛΟΣ Γ. , σελ.   
 ΗΛΙΟΠΟΥΛΟΣ Α. , σελ.   
 ΘΕΟΧΑΡΗΣ Θ. , σελ.   
 ΙΑΤΡΙΔΗ Τ. , σελ.   
 ΚΑΒΒΑΔΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΕΡΟΣ Γ. , σελ.   
 ΚΑΡΑΟΓΛΟΥ Θ. , σελ.   
 ΚΑΤΡΙΝΗΣ Μ. , σελ.   
 ΚΟΚΚΑΛΗΣ Β. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΟΥΡΟΥΠΑΚΗ Α. , σελ.   
 ΚΡΗΤΙΚΟΣ Ν. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΑΖΑΡΙΔΗΣ Μ. , σελ.   
 ΛΙΑΚΟΥΛΗ Ε. , σελ.   
 ΛΙΟΥΤΑΣ Α. , σελ.   
 ΛΟΒΕΡΔΟΣ Ι. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΠΑΡΑΛΙΑΚΟΣ Ξ. , σελ.   
 ΟΙΚΟΝΟΜΟΥ Θ. , σελ.   
 ΠΑΠΑΔΑΚΗΣ Π. , σελ.   
 ΠΑΠΠΑΣ Ν. , σελ.   
 ΠΑΣΧΑΛΙΔΗΣ Ι. , σελ.   
 ΠΕΤΣΑΣ Σ. , σελ.   
 ΣΚΡΕΚΑΣ Κ. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΤΣΙΑΡΑΣ Κ. , σελ.   
 ΤΣΟΚΑΝΗΣ Χ. , σελ.   
 ΦΩΤΟΠΟΥΛΟΣ Σ. , σελ.   
 ΧΑΛΚΙΑΣ Α. , σελ.   
 ΧΑΡΙΤΣΗΣ Α. , σελ.   
 ΧΗΤΑΣ Κ. , σελ.   
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΛΣΤ΄

Πέμπτη 18 Απριλίου 2024

Αθήνα, σήμερα στις 18 Απριλίου 2024, ημέρα Πέμπτη και ώρα 10.11΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 17-4-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΛΕ΄ συνεδριάσεώς του, της Τετάρτης 17Απριλίου 2024, σε ό,τι αφορά την ψήφιση στο σύνολο του σχεδίου νόμου: «Μέτρα για τη διαφύλαξη και την ανάδειξη της άυλης πολιτιστικής κληρονομιάς, την προστασία και ενίσχυση του ελληνόφωνου τραγουδιού και των ηχογραφημάτων νέων δημιουργών ή καλλιτεχνών, καθώς και την προστασία και διάχυση της ελληνικής γλώσσας, στο πλαίσιο της διαφύλαξης και ανάδειξης της άυλης πολιτιστικής κληρονομιάς - Ρυθμίσεις για τον εκσυγχρονισμό της εμπορικής πολιτικής του Οργανισμού Διαχείρισης και Ανάπτυξης Πολιτιστικών Πόρων και λοιπές διατάξεις του Υπουργείου Πολιτισμού».)

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομίας και Οικονομικών: «Κώδικας Φορολογικής Διαδικασίας και άλλες διατάξεις - Συνταξιοδοτική διάταξη»».

Η Διάσκεψη των Προέδρων αποφάσισε στη συνεδρίασή της στις 11 Απριλίου 2024 η συζήτηση του νομοσχεδίου να διεξαχθεί σε μία έως δύο συνεδριάσεις, εν συνόλω, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Θεόδωρος Καράογλου για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής ομιλητών.

Παρακαλώ, κύριε συνάδελφε, έχετε τον λόγο.

**ΘΕΟΔΩΡΟΣ ΚΑΡΑΟΓΛΟΥ:** Κύριε Πρόεδρε, κύριε Υπουργέ, κυρίες και κύριοι συνάδελφοι, είχα όλη την καλή διάθεση να επικεντρωθώ αποκλειστικά στο σχέδιο νόμου του Υπουργείου Εθνικής Οικονομίας και Οικονομικών για τη ριζική αναμόρφωση του Κώδικα Φορολογικής Διαδικασίας, ωστόσο η προσπάθεια των κομμάτων της Αντιπολίτευσης στις συνεδριάσεις της Διαρκούς Επιτροπής Οικονομικών Υποθέσεων της Βουλής να μετατρέψουν το άσπρο σε μαύρο αναφορικά με την πορεία της εθνικής μας οικονομίας, μου έδωσαν το ερέθισμα να τους επαναφέρω στη, δυσάρεστη γι’ αυτούς, αλλά ευχάριστη για τους Έλληνες, πραγματικότητα.

Και επειδή όταν λες την αλήθεια δεν κάνεις ποτέ λάθος, θα ξεκινήσω με τη διαπίστωση ότι το γεγονός πως η καταστροφή αυτή της οικονομίας -την οποία άλλοτε προαναγγέλλουν και άλλοτε επικαλούνται οι συνάδελφοι της Αντιπολίτευσης- δεν έρχεται ποτέ και αυτό μαρτυρά ότι πρόκειται απλά για ευσεβείς κομματικούς πόθους. Είναι αποκύημα της ιδεολογικής τους φαντασίας.

Το δελτίο Τύπου της Τράπεζας της Ελλάδος για τον Απρίλιο του 2024, ξεκινάει με τη φράση: «Ελλάδα, πέρα από κάθε αμφιβολία ένα διεθνές παράδειγμα επιτυχίας», ενώ πρόσφατα θυμίζω σε όλους ότι ο «ECONOMIST» κατέταξε την πατρίδα μας πρώτη παγκοσμίως στη βελτίωση του επιχειρηματικού περιβάλλοντος για το 2023.

Οι παραπάνω τίτλοι, κυρίες και κύριοι συνάδελφοι, δεν μας χαρίστηκαν, τους κατακτήσαμε με σκληρή προσπάθεια, αποτελεσματικό σχέδιο και βεβαίως, επιμονή. Πέρυσι, το 2023, θυμίζω, η Ελλάδα είχε 2% αύξηση του Ακαθάριστου Εγχώριου Προϊόντος, όταν ο μέσος όρος της Ευρωζώνης ήταν στο 0,4%, δηλαδή είχε πενταπλάσιο ρυθμό ανάπτυξης από το μέσο όρο της Ευρωζώνης.

Θυμίζω ότι επί ΣΥΡΙΖΑ ήμασταν ουραγοί. Θυμίζω, επίσης, ότι τον κατώτατο μισθό τον παραλάβαμε στα 650 ευρώ και σήμερα είναι στα 830 ευρώ. Μάλιστα, αθροιστικά η αύξηση αυτή αντιστοιχεί σε 11,5 μονάδες αύξηση περισσότερο από τον πληθωρισμό. Ο μέσος μισθός το 2019 ήταν 1.046 ευρώ και στο τέλος του 2023 διαμορφώθηκε στα 1.258,30 ευρώ. Η ανεργία το 2019 ήταν στο 17,9%, το 2023 είναι οριακά στο 10% -λίγο πάνω- και το 2024 θα είναι αρκετά κάτω από το 10%.

Στις άμεσες ξένες επενδύσεις έχουμε πετύχει ρεκόρ εικοσαετίας, καθώς εμπιστεύτηκαν τη χώρα μας, την Ελλάδα, και επενδύουν σε αυτήν κολοσσοί, όπως η «PFIZER», η «GOOGLE», η «MICROSOFT», η «AMAZON», η «DEUTSCHE TELEKOM», η «CISCO» και πολλοί ακόμα. Οι καταθέσεις, από 150 δισεκατομμύρια ευρώ το 2019, το 2023 υπολογίζονταν σε 201 δισεκατομμύρια ευρώ. Παρά το γεγονός ότι μεσολάβησαν εξωγενείς εντάσεις και κρίσεις, τα τρία πέμπτα της αύξησης των καταθέσεων προέρχονται από τα νοικοκυριά. Τα κόκκινα δάνεια το 2019 ήταν 92 δισεκατομμύρια ευρώ, σήμερα έχουν μειωθεί στα 73 δισεκατομμύρια ευρώ. Αλλά και στις εξαγωγές καταγράφουμε τη μεγαλύτερη ποσοστιαία αύξηση την τελευταία πενταετία, συγκριτικά με τις χώρες της Ευρωπαϊκής Ένωσης.

Και θα κλείσω αυτή την παρένθεση με το Ταμείο Ανάκαμψης και Ανθεκτικότητας, όπου η Ελλάδα καταγράφει τη μεγαλύτερη εισροή κεφαλαίων, 16,68%, από όλες τις χώρες της Ευρωπαϊκής Ένωσης σε όρους Ακαθάριστου Εγχώριου Προϊόντος, ενώ στο ΕΣΠΑ έχουμε φτάσει σε απορρόφηση της τάξης του 100%.

Τι σημαίνουν όλα αυτά; Ότι το 2024 είναι ένα έτος περαιτέρω επιτάχυνσης για την ελληνική οικονομία, η οποία εκτιμάται ότι θα αναπτυχθεί με ρυθμό τουλάχιστον 2%. Βάζοντας τίτλο σε όλα τα παραπάνω, θα πω ότι, παρά το ασταθές διεθνές περιβάλλον των προκλήσεων και των αναταράξεων η Ελλάδα εξελίσσεται ισχυρά και βιώσιμα. Επέστρεψε δυναμικά στο ευρωπαϊκό προσκήνιο, στηρίζει γενναία και αποτελεσματικά νοικοκυριά και επιχειρήσεις, προσελκύει επενδυτικό ενδιαφέρον και δημιουργεί εκατοντάδες χιλιάδες νέες θέσεις εργασίας. Προφανώς, υπάρχουν και προβλήματα. Προφανώς, η ακρίβεια είναι ένα υπαρκτό πρόβλημα που πιέζει το διαθέσιμο εισόδημα. Ωστόσο, λαμβάνουμε αποφασιστικά μέτρα, δίχως να τάζουμε αλόγιστα και ανεύθυνα δισεκατομμύρια που δεν υπάρχουν για δήθεν αυξήσεις χιλιάδων ευρώ σε μισθούς και συντάξεις.

Στο γνωστό θαύμα του χορτασμού, ο Ιησούς πολλαπλασίασε τους πέντε άρτους και τα δύο ψάρια, ζητώντας από τους μαθητές του να τα μοιράσουν στον κόσμο. Στην περίπτωση εκείνων που τώρα υπόσχονται μισθούς και συντάξεις που θα ξεπερνούν τις 3.000 ευρώ, μάλλον, περιγράφουν το θαύμα του λαϊκισμού, του άκρατου και επικίνδυνου λαϊκισμού.

Όμως, οι συμπατριώτες μας, κυρίες και κύριοι συνάδελφοι, έπαψαν να αγοράζουν όνειρα από τους εμπόρους ψεύτικης ελπίδας, γιατί ξέρουν ότι μόνο η αλήθεια, η συνέπεια και ο ρεαλισμός μπορούν να ανοίξουν τον εθνικό μας βηματισμό προς το μέλλον. Αυτή την αρχή, κυρίες και κύριοι συνάδελφοι, υπηρετεί η ριζική αναμόρφωση του Κώδικα Φορολογικής Διαδικασίας.

Η νομοθετική πρωτοβουλία που συζητάμε σήμερα εκσυγχρονίζει και προσαρμόζει τη φορολογική διοίκηση στις απαιτήσεις των καιρών, καθώς τη βοηθά να περάσει στην εποχή των αυτοματοποιημένων διαδικασιών, της απλοποίησης της, της ψηφιοποίησης της και πάνω απ’ όλα της απόλυτης διαφάνειας που, έτσι κι αλλιώς, αποτελεί απαραίτητο θεμέλιο της λειτουργίας της.

Με τα νέα δεδομένα, η επικοινωνία φορολογουμένων και εφορίας γίνεται ταχύτερη και αποδοτικότερη αφού θα πραγματοποιείται μόνον ηλεκτρονικά. Έτσι εξασφαλίζουμε την καλύτερη εξυπηρέτηση των πολιτών, την ίδια ώρα που η Ανεξάρτητη Αρχή Δημοσίων Εσόδων καθορίζει με ακρίβεια είδη ελέγχου και προσδιορισμού του φόρου, χρονικά όρια για τη διενέργεια των ελέγχων και εξειδικεύει το χρονικό διάστημα της παραγραφής, σύμφωνα με τις αποφάσεις του Συμβουλίου της Επικρατείας.

Με τον τρόπο αυτό, αφ’ ενός προστατεύεται ο φορολογούμενος, αφ’ ετέρου διασφαλίζονται τα συμφέροντα του δημοσίου, καλλιεργώντας μια κουλτούρα εκπλήρωσης των φορολογικών υποχρεώσεων που μας συνοδεύουν. Ήδη, προς αυτή την κατεύθυνση γίνονται σημαντικά βήματα, αφού τα ποσοστά συμμόρφωσης των φορολογουμένων είναι πολύ υψηλότερα συγκριτικά με το παρελθόν. Σκεφτείτε μονάχα ότι όσον αφορά στην καταβολή του ΦΠΑ το ποσοστό συμμόρφωσης φτάνει το 98,5% που σημαίνει ότι το μεγαλύτερο ποσοστό των υπόχρεων πληρώνει την οφειλή του εντός των προθεσμιών.

Ενισχυτικά, θέλω να σημειώσω ότι έχει μειωθεί αρκετά ο αριθμός των μηδενικών δηλώσεων, ενώ συγκριτικά με τα προηγούμενα χρόνια έχει αυξηθεί ο αριθμός των χρεωστικών δηλώσεων στις επιχειρήσεις. Η φορολογική ειλικρίνεια που σας περιγράφω αντανακλάται στα ληξιπρόθεσμα χρέη, τα οποία ενώ στο παρελθόν αυξάνονταν κατά 10 έως 12 δισεκατομμύρια ευρώ ετησίως πλέον έχουν μειωθεί σχεδόν στο μισό. Τι μας δείχνουν αυτοί οι δείκτες; Μας δείχνουν ότι με την εμπέδωση της διαφάνειας και, φυσικά, τη μείωση της γραφειοκρατίας ενισχύουμε τη σχέση εμπιστοσύνης με το κοινωνικό σύνολο.

Δεν αρκούμαστε, όμως, μόνο σε αυτό. Η αυτόματη οριστικοποίηση των φορολογικών δηλώσεων για περίπου ένα εκατομμύριο φορολογουμένους συμπατριώτες μας που έχουν εισοδήματα αποκλειστικά από μισθούς και συντάξεις είναι μια σημαντική καινοτομία που εξοικονομεί πολύτιμο χρόνο και εργατοώρες και για τους φορολογούμενους και για τους εφοριακούς.

Η κατάργηση της υποχρέωσης προσκόμισης βιβλίων και στοιχείων στην εφορία για επιτηδευματίες και μικρές επιχειρήσεις, εφόσον αυτά διαβιβάζονται στην πλατφόρμα myDATA, είναι άλλη μια πράξη εκσυγχρονισμού του συστήματος. Το ίδιο βέβαια και η πλήρης αξιοποίηση των ψηφιακών τεχνολογιών στην επικοινωνία με τους πολίτες, που ως πρακτική βάζει τέλος σε διάφορες σκέψεις εκ του πονηρού για τυχόν συναλλαγές κάτω από το τραπέζι με στόχο πιθανή ευνοϊκή μεταχείριση.

Περνώ τώρα στη θέσπιση συγκεκριμένου χρονικού πλαισίου για τους φορολογικούς ελέγχους ώστε να μη χρονίζουν, αλλά και στη δυνατότητα του ενδιάμεσου προσδιορισμού φόρου. Στην πρώτη περίπτωση η διάρκεια του ελέγχου προσδιορίζεται με σαφήνεια στον έναν χρόνο με δυνατότητα παράτασης συν έξι μήνες υπό προϋποθέσεις, ότι έχει ξεκινήσει ο έλεγχος και ότι υπάρχουν στοιχεία που επιβάλλουν την παράταση αυτή. Στη δεύτερη περίπτωση κλείνουμε παράθυρα φοροδιαφυγής που χρησιμοποιούν κυρίως εποχικές νεοσυσταθείσες επιχειρήσεις οι οποίες σταματούν αιφνιδιαστικά τη λειτουργία τους δίχως να αποδίδουν τον φόρο που τους αναλογεί.

Όσον αφορά στην επέκταση της αναστολής του αριθμού φορολογικού μητρώου και της παροχής εγγύησης σε περίπτωση ανάκτησής του, όποιος διαβάσει προσεκτικά το σχετικό άρθρο θα αντιληφθεί ότι αυστηροποιούμε το νομοθετικό πλαίσιο εις βάρος όσων είχαν διαπράξει λαθρεμπόριο.

Επίσης, με την αναμόρφωση του Κώδικα Φορολογικής Διαδικασίας παρέχεται η δυνατότητα υποβολής εκπρόθεσμης τροποποιητικής δήλωσης έως και τη δέκατη ημέρα από την κοινοποίηση του προσωρινού διορθωτικού προσδιορισμού, καινοτομία που εντάσσεται στο σχέδιο νόμου προκειμένου να διευκολύνει πολίτες και επιχειρήσεις.

Σημαντική, επίσης, είναι η συμμόρφωση της πολιτείας με την απόφαση του Συμβουλίου της Επικρατείας αναφορικά με την κοινοποίηση της πράξης προσδιορισμού φόρου. Μέχρι τώρα αρκούσε εντός της πενταετίας να εκδοθεί η πράξη. Στο εξής θα πρέπει να έχει κοινοποιηθεί στον φορολογούμενο, γεγονός που αναμφισβήτητα λειτουργεί υπέρ του. Υπέρ του, επίσης, είναι και η δυνατότητα ταχύτερης έκδοσης φορολογικής ενημερότητας.

Ο νέος Κώδικας Φορολογικής Διαδικασίας υιοθετεί τη διαλειτουργικότητα μεταξύ των φορέων του δημοσίου ώστε η ΑΑΔΕ να ενημερώνεται από τους Οργανισμούς Τοπικής Αυτοδιοίκησης για την ύπαρξη ή μη ληξιπρόθεσμων οφειλών του πολίτη. Με τον τρόπο αυτό η φορολογική διοίκηση ενημερώνεται άμεσα για την εξόφληση και οι δημοτικές αρχές μπορούν να παρέχουν φορολογική ενημερότητα σε όσους τη ζητούν.

Κι επειδή, όπως ανέφερα στην πρώτη συνεδρίαση της Διαρκούς Επιτροπής Οικονομικών Υποθέσεων, το φορολογικό σύστημα πρέπει να είναι σύμμαχος της κοινωνικής συνοχής, δίνουμε την ευκαιρία σε διακόσιους τριάντα χιλιάδες συμπολίτες μας να αναβιώσουν παλιές ρυθμίσεις και να κλείσουν τις εκκρεμότητές τους. Διευκρινίζω ότι δεν πρόκειται για νέο καθεστώς δόσεων, αλλά για τεχνική διευθέτηση, αρκεί η ρύθμιση να μην έχει χαθεί με πράξη προϊσταμένου ΔΟΥ.

Σήμερα η μη υποβολή των προβλεπόμενων δηλώσεων φόρου εισοδήματος και ΦΠΑ ή η καθυστέρηση υποβολής τους, ακόμη και για μία ημέρα, έχει ως συνέπεια την απώλεια ρυθμίσεων για όλες τις οφειλές. Το ίδιο ισχύει και για τυχόν νέες ληξιπρόθεσμες οφειλές που αν δημιουργηθούν έστω για μία ημέρα, συνεπάγονται απώλεια της ρύθμισης. Σε αυτό το καθεστώς τιμωρητικού, θα το χαρακτήριζα, χαρακτήρα βάζουμε τέλος, αφού δίνουμε τη δυνατότητα στους συμπολίτες μας να πληρώσουν τις εκπρόθεσμες δόσεις και άρα να θέσουν τη ρύθμιση και πάλι σε ισχύ. Στην περίπτωση που έχουν ήδη καταβάλει μέρος των ανωτέρω δόσεων τότε αρκεί να αποπληρώσουν το υπόλοιπο ποσό.

Γίνεται, λοιπόν, προφανές ότι πρόκειται για μια παρέμβαση που αλλάζει προς το ευνοϊκότερο τους όρους διατήρησης και αναβίωσης των ρυθμίσεων, με στόχο να καταστούν επιεικέστεροι και δικαιότεροι.

Υπέρ του φορολογούμενου είναι επίσης και η πρόβλεψη έκπτωσης από 25% έως και 50% των προστίμων για όσους αποδεχθούν τις οφειλές που έχουν προκύψει έπειτα από φορολογικό έλεγχο. Η δυνατότητα συμβιβασμού με μείωση έως 50% των προστίμων αφορά στη μη αμφισβήτηση της οφειλής που προκύπτει έπειτα από φορολογικό έλεγχο, η μείωση έως 40% ισχύει εφόσον γίνει αποδοχή της κύριας οφειλής φόρου μετά από την κοινοποίηση οριστικού διορθωτικού προσδιορισμού φόρου, αλλά πριν από την προσφυγή στη διεύθυνση επίλυσης διαφορών και έως 30% αν γίνει αποδοχή της κύριας οφειλής φόρου πριν από την υποβολή προσφυγής σε αρμόδιο διοικητικό δικαστήριο.

Αυτό πρακτικά σημαίνει πως όσο νωρίτερα αναγνωριστεί η οφειλή και δεν υπάρχουν χρονοβόρες διαδικασίες ενστάσεων ή προσφυγής στα δικαστήρια τόσο μεγαλύτερη μείωση προστίμων μπορεί να επιτευχθεί προς όφελος, φυσικά, της επιχείρησης και του ελεγχόμενου γενικότερα.

Μέσα από τις καινοτόμες διατάξεις που περιέγραψα θέλω να καταδείξω, κυρίες και κύριοι συνάδελφοι, ότι στο σχέδιο νόμου υπάρχει ένα ευρύτατο πεδίο κοινοβουλευτικής ομοφωνίας κι αυτό γιατί κάνουμε ένα ποιοτικό βήμα εξορθολογισμού των ελέγχων, αυξάνοντας την αποτελεσματικότητά τους. Το αναγνωρίζουν και οι κοινωνικοί εταίροι που πήραν τον λόγο στη συζήτηση της Δευτέρας στη Διαρκή Επιτροπή Οικονομικών Υποθέσεων της Βουλής.

Ενδεικτικά να αναφερθώ μόνο σε όσα είπαν ο Πρόεδρος του Οικονομικού Επιμελητηρίου κ. Κόλλιας, ο Διευθυντής και Νομικός Σύμβουλος της ΕΣΕΕ, της Ελληνικής Συνομοσπονδίας Εμπορίου και Επιχειρηματικότητας, ο κ. Μέγγουλης, η Γενική Διευθύντρια της Ένωσης Ελληνικών Τραπεζών κ. Απαλαγάκη, αλλά και άλλοι εκπρόσωποι κοινωνικών φορέων που συμμετείχαν σε αυτόν τον διάλογο στην επιτροπή.

Κυρίες και κύριοι συνάδελφοι, η απλοποίηση και η εκλογίκευση του φορολογικού συστήματος είναι όρος προόδου για μια χώρα αφού το φορολογικό σύστημα πρέπει να υποστηρίζει την ανάπτυξη και την κοινωνική δικαιοσύνη. Εμείς υπηρετούμε την παραπάνω αρχή υλοποιώντας καινοτόμες πολιτικές και δείχνοντας κατανόηση απέναντι στους συμπολίτες μας που προσπαθούν να είναι συνεπείς. Σεβόμαστε την προσπάθειά τους και τους διευκολύνουμε να εκπληρώνουν τις υποχρεώσεις τους. Οι υπεύθυνοι φορολογούμενοι δεν έχουν κανέναν λόγο να ανησυχούν. Είμαστε στο πλευρό τους και το ίδιο καλούμε να κάνουν και τα κόμματα της Αντιπολίτευσης.

Δεν βρίσκω λόγο το συγκεκριμένο νομοσχέδιο να μην υπερψηφιστεί ομόφωνα θα έλεγα, από όλες οι πτέρυγες της Βουλής. Ποιος και ποια συνάδελφος θα ψηφίσει «όχι» στην αναβίωση ρυθμίσεων που εξυπηρετούν διακόσιες τριάντα χιλιάδες φορολογουμένους, στη μείωση των προστίμων ή στην απλοποίηση της επικοινωνίας των πολιτών με την ΑΑΔΕ. Ποιος και ποια συνάδελφος θα καταψηφίσει παρεμβάσεις που βελτιώνουν αισθητά την εξυπηρέτηση των φορολογουμένων.

Η Νέα Δημοκρατία, ως παράταξη της ευθύνης και του καθήκοντος, συνεχίζει να προχωρά συνετά, σταθερά, τολμηρά, μπροστά. Και δίπλα στη βελτίωση του Κώδικα Φορολογικής Διαδικασίας θα προσθέσουμε το 2025 ελαφρύνσεις και μειώσεις φόρων 870 εκατομμυρίων ευρώ, όπως πρόσφατα γνωστοποίησε ο Υπουργός Εθνικής Οικονομίας και Οικονομικών κ. Χατζηδάκης στο 9ο Οικονομικό Φόρουμ των Δελφών. Το πράττουμε με αίσθημα ευθύνης απέναντι στους συμπολίτες μας, τηρώντας τις προγραμματικές μας θέσεις και τιμώντας την εμπιστοσύνη με την οποία μας περιέβαλαν οι πολίτες.

Συνεχίζουμε τη σοβαρή και υπεύθυνη δημοσιονομική πολιτική προτάσσοντας το συμφέρον των πολλών. Διορθώνουμε αδικίες του παρελθόντος, μειώνουμε τη φορολογία, αυξάνουμε τα εισοδήματα, προσελκύουμε επενδύσεις, θεραπεύουμε τις παθογένειες. Ημέρα με την ημέρα, μήνα με τον μήνα, χρόνο με τον χρόνο η Ελλάδα γίνεται συνεχώς καλύτερη και θα συνεχίσει να προοδεύει. Γιατί η Νέα Δημοκρατία είναι μια σοβαρή και υπεύθυνη κυβέρνηση της χώρας και το τιμόνι της Κυβέρνησης κρατά ο πιο αποτελεσματικός Πρωθυπουργός στην Ευρώπη σήμερα, ο Κυριάκος Μητσοτάκης.

Εννοείται και εξυπακούεται ότι η Κοινοβουλευτική μας Ομάδα υπερψηφίζει το σχέδιο νόμου του Υπουργείου Εθνικής Οικονομίας και Οικονομικών.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο εισηγητής του ΣΥΡΙΖΑ ο κ. Γεώργιος Γαβρήλος. Παρακαλώ, κύριε συνάδελφε.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ακόμα και ένα τεχνικού χαρακτήρα νομοσχέδιο έχει πάντα αποτύπωμα πολιτικό και ασφαλώς, η οικονομική σας πολιτική έχει και ταξικό αποτύπωμα.

Εχθές είχαμε τους εργαζόμενους στους δρόμους, τον κόσμο της μισθωτής εργασίας, της απόμαχης εργασίας. Πριν από λίγο καιρό είχαμε τους ελεύθερους επαγγελματίες στους δρόμους. Διεκδικούσαν ενάντια στις πολιτικές της Κυβέρνησης, κατήγγειλαν πολιτικές φορολογικής πολιτικής της Κυβέρνησης.

Ωστόσο οι εισηγμένες εταιρείες στο χρηματιστήριο καταγράφουν 10,5 δισεκατομμύρια ευρώ κέρδη, τα υπερκέρδη των διυλιστηρίων και της ενέργειας ανήλθαν περίπου στα 4 δισεκατομμύρια ευρώ για το 2023, αλλά η Κυβέρνηση επιλέγει να μην τα φορολογεί και να μην επιστρέφει τα δυσθεώρητα έσοδά τους στην ελληνική κοινωνία και οικονομία. Την ίδια ώρα τα τρόφιμα και τον Μάρτιο έχουν μια ανατίμηση κατά 5,3%. Οι μισθοί παραμένουν σταθεροί, οι συντάξεις επίσης και η αισχροκέρδεια απορροφά το εισόδημα του μέσου νοικοκυριού. Οι Έλληνες κατατάσσονται προτελευταίοι σε αγοραστική δύναμη σε σχέση με τους υπόλοιπους λαούς της Ευρωπαϊκής Ένωσης. Μας περνάει μόνο η Βουλγαρία.

Όσο για την οικονομία, γίγαντας περιγράφεται από την Κυβέρνηση, αλλά οι δύο τελευταίοι οίκοι μάς είπαν ότι είναι σε γυάλινα πόδια, δυσθεώρητο δημόσιο χρέος, μεγάλο ιδιωτικό χρέος που σφίγγει τον κλοιό γύρω από νοικοκυριά και μικρές ατομικές επιχειρήσεις, αρνητικό δείκτη ισοζυγίου τρεχουσών συναλλαγών και επενδύσεις που δεν αναφέρονται στην παραγωγική δραστηριότητα της χώρας, αλλά έχουν να κάνουν μόνο με τη μεταφορά των δανείων από τις τράπεζες στα funds και με real state. Αυτή είναι η κατάσταση που διαμορφώνεται και ασφαλώς, η Ελλάδα βρίσκεται στην εικοστή πρώτη θέση σε ανάπτυξη στην Ευρωπαϊκή Ένωση και φαίνεται ότι οι επενδύσεις για το 2023 αλλά και το 2024 θα κινηθούν γύρω στο 13,5% με 14% του ΑΕΠ.

Την ίδια στιγμή, ενώ υπάρχει ανάγκη να τρέξουμε, κυρίως, στηρίζοντας τη ραχοκοκαλιά της οικονομίας -τις μικρές, τις μεσαίες επιχειρήσεις-, η Ελλάδα ελέγχεται και εγκαλείται από την Ευρωπαϊκή Ένωση για το πού πήγαν τα λεφτά των Ελλήνων και των Ευρωπαίων του Ταμείου Ανάκαμψης. Εξαιρούνται οι μικρομεσαίες επιχειρήσεις από τους διαγωνισμούς και γίνεται πάρτι από δέκα μεγάλες επιχειρήσεις φίλων και ημετέρων της Κυβέρνησης της Νέας Δημοκρατίας. Ασφαλώς για μια ακόμα φορά μας κουνά το δάχτυλο και η Ευρωπαϊκή Επιτροπή και μας ελέγχει και η εισαγγελία της Ευρώπης.

Μεγάλα εργοστάσια, κυρίως εξαγωγικά, φαίνεται να κλείνουν, να μπαίνει λουκέτο, όπως στη «Γιούλα» εδώ στην Αττική, στη «Sonoco» στη Μακεδονία και στη Θράκη, στην «Tupperware» στη Θήβα και σε άλλα εργοστάσια, κυρίως, παραγωγικά που θα μπορούσαν να στηρίξουν την προοπτική της οικονομίας της χώρας. Την ίδια στιγμή, το νέο φορολογικό χαρατσώνει με 760, περίπου, εκατομμύρια του ελεύθερους επαγγελματίες και αυτοαπασχολούμενους. Μόλις εχθές η ολομέλεια των δικηγορικών συλλόγων της Ελλάδας προσέφυγε κατά των αποφάσεων του διοικητή της ΑΑΔΕ και είναι βέβαιο, κύριοι συνάδελφοι -σας το λέγαμε και τον Δεκέμβριο-, ότι θα καταπέσει αυτή η ρύθμιση, αλλά δεν σας ενδιαφέρει. Αυτό που θέλετε είναι μέσα σε έναν ορίζοντα δύο, τριών ετών να βάλετε λουκέτο στις περισσότερες μικρομεσαίες επιχειρήσεις. Αυτός είναι ο σχεδιασμός. Δεν είναι ο σχεδιασμός να βρείτε τα 760 εκατομμύρια ευρώ. Γιατί αν ήταν αυτός ο σχεδιασμός σας, θα φορολογούσατε τα υπερκέρδη των δύο διυλιστηρίων για το 2023.

Εδώ, από το στόμα του κυρίου Υπουργού, του κ. Θεοχάρη, πριν από δύο εβδομάδες, ακούστηκε ότι δεν υπάρχει τέτοια πρόθεση φορολόγησης για το 2023 των υπερκερδών. Φορολογήσατε μόνο το 2022 κι αυτό με τον μικρότερο συντελεστή και δίνοντάς τους έκπτωση για την επόμενη φορολογική χρονιά αυτά τα υπερκέρδη που ήταν υποχρέωσή σας να φορολογήσετε για να ανακουφιστεί η ελληνική κοινωνία. Δεν το κάνετε, όμως, ούτε το 2023 και αυτό έχει ένα αποτύπωμα στην πολιτική σας, καθαρά ταξικό. Γι’ αυτό σας λέω ότι επιδιώκετε να κλείσετε τις μικρομεσαίες επιχειρήσεις. Αυτός είναι ο σχεδιασμός σας. Και όταν σας προτείνουμε και για το επίδομα του Πάσχα και ό,τι άλλο θα μπορούσε να ανακουφίσει την ελληνική οικονομία, λέτε ότι ο δημοσιονομικός χώρος είναι στενός και δεν μας επιτρέπουν τα οικονομικά μας.

Και τώρα τα πιο δυσάρεστα, που σας τα είπαμε, ασφαλώς, και στην επιτροπή, αλλά φαίνεται ότι δεν ιδρώνει το αυτί σας. Το ιδιωτικό χρέος είναι 250 δισεκατομμύρια ευρώ, 100 δισεκατομμύρια ευρώ το ιδιωτικό χρέος που μεταβιβάστηκε από τράπεζες σε funds, 106 δισεκατομμύρια ευρώ ήταν το ιδιωτικό χρέος στην ΑΑΔΕ τον Δεκέμβριο του 2023, τρία εκατομμύρια εννιακόσιες χιλιάδες οι οφειλέτες με ένα εκατομμύριο πεντακόσιες χιλιάδες από αυτούς να τελούν υπό το καθεστώς αναγκαστικών μέτρων είσπραξης τον Δεκέμβριο του 2023, ένα ποσοστό 39%-40% περίπου των Ελλήνων φορολογουμένων. Το ιδιωτικό χρέος στον ΕΦΚΑ ανέρχεται στα 47 δισεκατομμύρια ευρώ. Τα 34 δισεκατομμύρια ευρώ από αυτά βρίσκονται υπό αναγκαστικά μέτρα είσπραξης εκ των οποίων τα 13 δισεκατομμύρια ευρώ αφορούν χρέη που απώλεσαν κάποιο είδος ρύθμισης, πράγμα που σημαίνει ότι οι ρυθμίσεις και ειδικά οι πάγιες βραχυχρόνιες δεν είναι δυνατόν να προστατεύσουν από τα αναγκαστικά μέτρα είσπραξης. Έρχεστε σήμερα με έναν κώδικα τάχα φορολογικής διαδικασίας και δεν μας λέτε πώς θα ανασάνει αυτός ο κόσμος που βρίσκεται με τη θηλιά στον λαιμό.

Είναι προφανές πως την ώρα που οι επιχειρήσεις, οι πολίτες και η οικονομία εν γένει χρειάζονται γενναίες πολιτικές ανάταξης, η Κυβέρνηση γυρίζει την πλάτη σε αυτή την οικονομία των μικρομεσαίων. Εξυπηρετεί τους εκλεκτούς, επιβαρύνει τους μικρομεσαίους, παραφράζει κατά το δοκούν τα μακροοικονομικά στοιχεία, σφυρίζει αδιάφορα για την κοινωνική κρίση που έχει προκαλέσει στη χώρα.

Είπε ο εισηγητής και συνάδελφος της Νέας Δημοκρατίας εδώ ότι τα βλέπουμε όλα γκρίζα. Οι δύο μεγάλοι οικονομικοί οίκοι μας είπαν ότι η ελληνική οικονομία έχει πλέον από πάνω της σύννεφα και πολύ φοβόμαστε με τις γενικότερες γεωπολιτικές ανακατατάξεις μήπως βρεθούμε εκτεθειμένοι. Γιατί είναι βέβαιο ότι μια οικονομία με αυτά τα χαρακτηριστικά που παρουσιάζουμε, χωρίς παραγωγική βάση, μπορεί να βρεθεί να είναι εκτεθειμένη, με αυτό το δημόσιο χρέος, με αυτό το ιδιωτικό χρέος που πλέον έχει πιάσει δυσθεώρητα ποσοστά.

Σήμερα, μας φέρνει εδώ ένα τυπικό πασάλειμμα στον κώδικα φορολογικής λειτουργίας, χωρίς να προσπαθεί να απαντήσει στα πραγματικά προβλήματα που όλοι βιώνουμε καθημερινά. Πρόκειται ουσιαστικά για μερεμέτια στον ν.4987/2022 με κάποιες τροποποιήσεις και προσθήκες. Δεν αποτελεί κάποια καινούργια νομοθέτηση, έναν καινούργιο τρόπο δόμησης του κώδικα φορολογικής λειτουργίας. Δεν είναι η πρώτη φορά που το κάνετε αυτούς στους εννέα μήνες. Έρχεστε συνέχεια, προσθέτετε, αφαιρείτε, βλέπετε τα προβλήματα που οι δικές σας πολιτικές και θεσπίσεις νόμων δημιουργούν στην κοινωνία, στην αγορά και τα αλλάζετε σε πολύ λίγο χρονικό διάστημα. Ξέρετε γιατί συμβαίνει αυτό; Συμβαίνει γιατί ό,τι νομοθέτημα φέρνετε, δεν περνάει από κάποια διαβούλευση. Ακόμα και οι φορείς σας το είπαν και το Οικονομικό Επιμελητήριο και η ΓΕΣΕΒΕ ότι πολλές από τις διατάξεις χρήζουν περαιτέρω ανάπτυξης και απαντήσεων σε πολλά ερωτηματικά που γεννούν. Είναι μια πρακτική αυτή της Κυβέρνησης να αιφνιδιάζει τους κοινωνικούς εταίρους και να επικαλείται τάχα μια διαβούλευση μερικών μόνο ημερών από το OpenGov.

Το κυβερνητικό επιτελείο, για μια ακόμα φορά, επέλεξε να καλέσει τους φορείς, τους φοροτεχνικούς, τους λογιστές, το Οικονομικό Επιμελητήριο, τους ανθρώπους, δηλαδή, που καθημερινά έρχονται σε επαφή με τους πολίτες και τους μικρομεσαίους επιχειρηματίες, αφού είχε συντάξει όλα τα άρθρα και φαίνεται να μην κάνει και κάποιες τροποποιήσεις, ενώ ακούστηκαν τόσο σημαντικά πράγματα και η αγωνία και οι προβληματισμοί όλων αυτών των φορέων. Για εμάς αυτό είναι μια προσχηματική διαβούλευση και δεν δείχνει την πρόθεση να διορθωθούν οι στρεβλώσεις του συστήματος και τα προβλήματα. Τώρα έχουμε μπροστά μας και μια έκθεση της Επιστημονικής Υπηρεσία της Βουλής, τριάντα πέντε σελίδων. Αφιέρωσε η Επιστημονική Υπηρεσία της Βουλής τριάντα πέντε σελίδες με παρατηρήσεις. Αυτό ξέρετε τι σημαίνει, κύριε Υπουργέ; Ότι δεν είναι καλή νομοθέτηση. Όταν για ένα τέτοιο σχέδιο νόμου, με κάποια τεχνικά χαρακτηριστικά η Επιστημονική Υπηρεσία της Βουλής αφιερώνει τριάντα πέντε σελίδες, σημαίνει ότι έχουμε μπροστά μας ένα κακό και στο πόδι φτιαγμένο σχέδιο νόμου.

Σχετικά τώρα με την ουσία των ρυθμίσεων, μας είπατε ότι προχωρά η περαιτέρω ψηφιοποίηση της φορολογικής διαδικασίας. Πράγματι, έχουν γίνει βήματα τα τελευταία χρόνια, αλλά βλέπουμε ότι οι δομές του κράτους και η γραφειοκρατία, αλλά και οι υποστηρικτικές διοικητικές τεχνικές δομές δεν μπορούν να υπηρετήσουν ακόμα και την όποια καλή πρόθεση. Το ποσοστό δηλαδή, επίτευξης των στόχων, που εσείς οι ίδιοι βάζετε είτε δεν ανταποκρίνεται στα δεδομένα είτε έχει συντελεστεί καιρό τώρα είτε γίνεται με κάθετο και καθολικό τρόπο έχοντας και ως αποτέλεσμα, επειδή υπάρχουν και οι ελλείψεις στις υποδομές, να αποκλείονται ολόκληρες πληθυσμιακές ομάδες. Για παράδειγμα, η προσυμπλήρωση των φορολογικών δηλώσεων είναι μια καινοτομία που ήδη εφαρμόζεται εδώ και μια δεκαετία περίπου, με μεγάλο εύρος και επιτυχία. Οι αυτόματες φορολογικές δηλώσεις θα φέρουν φέτος μόνο ένα εκατομμύριο φορολογούμενους με εισοδήματα αποκλειστικά από μισθούς και συντάξεις, αλλά στο σύνολο του πληθυσμού είναι ελάχιστο το ποσοστό και το αποτύπωμα. Πιο πολύ ως πιλοτική εφαρμογή θα το λέγαμε, παρά ως μεγάλη καινοτομία, όπως το παρουσιάζετε. Η πρόβλεψη για μόνο ψηφιακή επικοινωνία με την ΑΑΔΕ δεν σημαίνει ότι αυτόματα αποκλείει κάποιους συμπολίτες μας ή τους χρεώνει να απευθυνθούν σε λογιστές για να μπορέσουν να ανταποκριθούν. Και είναι μια μεγάλη κατηγορία συνανθρώπων μας, κυρίως της απόμαχης εργασίας που μπροστά σε αυτόν τον κυκεώνα διατάξεων ασφαλώς δεν μπορούν αυτοβούλως και μόνοι τους να ανταποκριθούν. Θα πρέπει να προστρέξουν σε κάποιον ειδικό φοροτεχνικό πληρώνοντας τον για να γίνει η δουλειά.

Ναι, προφανώς, είναι ένα θετικό βήμα η πάταξη της γραφειοκρατίας και δεν είναι ευχάριστο σε κανέναν αυτές οι ουρές που βλέπαμε στο παρελθόν να συνεχίζονται. Αλλά πρέπει να δούμε πώς και τις υποδομές μας θα βελτιώσουμε, αλλά και πώς θα καλύψουμε τα ελλείμματα για κάποιες κατηγορίες συνανθρώπων μας που δεν μπορούν να ανταποκριθούν στις απαιτήσεις του διαδικτύου και στις ψηφιακές μεθόδους. Και κάτι τέτοιο δεν φαίνεται στο νομοσχέδιο σας. Δεν υπάρχει ανάλογη μέριμνα. Το επισημαίνω αυτό γιατί είναι υπαρκτός και ο κίνδυνος να μην ενημερωθούν εγκαίρως φορολογούμενοι, να μπλέξουν σε κυκεώνες ηλεκτρονικών προθεσμιών και να υποστούν πρόστιμα που σίγουρα δεν θα μπορούν να καλύψουν από τα συνεχώς μειωμένα έσοδα τους.

Τέλος, στο ίδιο θέμα της ψηφιοποίησης είναι ήδη πολλά τα προβλήματα που αντιμετωπίζει η αγορά. Ακούστηκαν και από τους φορείς, όπως αυτό της εφαρμογής δηλαδή του MyDATA με την σύνδεση ταμειακών με τα POS. Ακόμη δεν έχετε φτιάξει ένα πλαίσιο τέτοιο που να εξαλείφει τα προβλήματα. Οι μικρομεσαίες επιχειρήσεις και τα λογιστικά γραφεία συνεχώς τρέχουν πίσω από τις επιταγές της διοίκησης και πραγματικά είναι πολλά τα παράπονα, όπως αποτυπώθηκαν από τους φορείς.

Επιπλέον, σας είπαμε πολλές φορές ότι υπάρχουν ζητήματα στα άρθρα με τους ελέγχους, τη διαδικασία και τα πρόστιμα. Αυτό επισημαίνεται και στην έκθεση της Επιστημονικής Υπηρεσίας της Βουλής. Για παράδειγμα, δεν είναι δυνατόν να νομοθετούνται κυρώσεις χρηματικές, οι οποίες δεν συνδέονται με το ύψος εσόδων-κερδών, αλλά καθορίζονται οριζόντια από το τηρούμενο λογιστικό σύστημα. Εδώ είναι παράλογο να νομοθετούνται κυρώσεις και ποινές όταν η εφαρμογή του MyDATA δεν βρίσκεται ακόμα σε πλήρη λειτουργία, όπως σας υπογραμμίσαμε. Ενώ έχει προκαλέσει εντύπωση ότι σε όλες τις αλλαγές του κώδικα φορολογικής διαδικασίας βλέπουμε πανταχού παρών το διοικητή της ΑΑΔΕ ούτε καν τον Υπουργό Οικονομικών. Είναι ενδεικτικό ότι ο απόλυτος άρχων της φορολογικής διοίκησης για να προχωρήσουν οι διαδικασίες του κώδικα πρέπει να εκδώσει σαράντα τρεις αποφάσεις. Είναι προφανές πως η εκλεγμένη Κυβέρνηση έχει αφήσει πάνω του όλο το παιχνίδι των προστίμων και των ελέγχων.

Ακόμη περιμένουμε από τους Υπουργούς να μας πουν με βάση ποια κριτήρια γίνονται οι έλεγχοι. Το ζητήσαμε και μέσα στην επιτροπή και από τον κ. Πιτσιλή και μας δεσμεύτηκε ότι θα παρουσιάσει και κάποιο υπόμνημα. Που είναι αυτό το υπόμνημα; Ποιος αποφασίζει την κατεύθυνση των ελέγχων; Πόσοι έχουν γίνει μέχρι τώρα και σε ποιους κλάδους της οικονομίας; Ποιος άραγε είναι αυτός που αποφασίζει για την κατεύθυνση που θα κινηθεί ο ελεγκτικός μηχανισμός του κράτους; Βασίζονται σε επιστημονική τεκμηρίωση ή πάνε κατά το δοκούν μιας μονοσήμαντης αρχής;

Κυρίες και κύριοι συνάδελφοι, ολοκληρώνοντας, το μείγμα της οικονομικής σας πολιτικής έχει γονατίσει την πλειονότητα της κοινωνίας και απευθύνομαι ασφαλώς στους Βουλευτές της Πλειοψηφίας. Δεν πειράζετε τα μεγάλα συμφέροντα και συνεχώς στριμώχνετε μέσω της φορομπηχτικής πολιτικής και την αδράνεια να πατάξετε την αισχροκέρδεια όσους αγωνιούν να βγάλουν το μήνα, όσους χρωστάνε γιατί η κρίση τους συνέθλιψε και όσους προσπαθούν να ζήσουν τις οικογένειές τους. Μισθωτοί, συνταξιούχοι και μικρομεσαίοι επιχειρηματίες φτωχοποιούνται καθημερινά και το χειρότερο είναι πως και το αντιλαμβάνεστε και το αφήνετε να συμβαίνει, γιατί ο πραγματικός σκοπός σας είναι η ανατροπή της οικονομικής διαστρωμάτωσης της χώρας. Θέλετε κλειστά τα μαγαζιά της γειτονιάς, χαμηλά ημερομίσθια, εργαζόμενους-λάστιχο να δουλεύουν έξι ημέρες την εβδομάδα, ώστε να πάρουν τη μερίδα του λέοντος, τα συμφέροντα που σας έφεραν στην εξουσία. Να είστε βέβαιοι ότι ο λαός θα δώσει μία ισχυρή απάντηση στις εκλογές του Ιούνη. Θα καταδικάσει τις πολιτικές σας και θα δώσει προοπτική για μια εναλλακτική πρόταση διακυβέρνησης από τον ΣΥΡΙΖΑ - Προοδευτική Συμμαχία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Παρακαλώ να κλείσει το σύστημα της ηλεκτρονικής εγγραφής ομιλητών.

Κυρίες και κύριοι συνάδελφοι έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τέσσερις εκπαιδευτικοί συνοδοί τους από το 9ο Δημοτικό Σχολείο Γλυφάδας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα από το ΠΑΣΟΚ - Κίνημα Αλλαγής ο ειδικός αγορητής, κ. Πάρις Κουκουλόπουλος.

Παρακαλώ, κύριε συνάδελφε.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, επέλεξε ο εισηγητής της Πλειοψηφίας μια αναφορά σε μία ανακοίνωση έκθεσης της Τράπεζας της Ελλάδος. Έχουμε απαντήσει, αγαπητέ συνάδελφε, επαρκώς στο πόσο βάσιμο είναι ή δεν είναι το περιβόητο ελληνικό θαύμα και έχουμε κάνει σαφές από τη μεριά μας ότι εμείς δεν ερίζουμε τους αριθμούς, αλλά είναι η αμείλικτη πραγματικότητα που βιώνει ο κόσμος με τους Έλληνες στην προτελευταία θέση ως προς την αγοραστική δύναμη, που είναι ένα τεράστιο ερώτημα που η Κυβέρνηση αδυνατεί να απαντήσει. Και είναι οι προβλέψεις γι’ αυτά που έρχονται που επιβάλλουν ένα ριζικά διαφορετικό μοντέλο ανάπτυξης, για το οποίο δεν βλέπουμε καμμία κίνηση, καμμία πρωτοβουλία, έστω την παραμικρή, για να συσπειρωθούμε και να τη στηρίξουμε αν είναι στη σωστή κατεύθυνση. Εδώ δεν βλέπουμε τίποτα. Αντίθετα, βλέπουμε μια συστηματική αναδιανομή πλούτου και τιμωρητικές λογικές απέναντι στον φορολογούμενο που κορυφώθηκαν σήμερα το πρωί με την απίστευτη και πρωτοφανή εγκύκλιο της ΑΑΔΕ όπου καλεί όλους τους επαγγελματίες πρώτα να πληρώσουν από 2,5 έως 3,5-4 χιλιάδες ευρώ περίπου με τα τεκμήρια που καταψηφίσαμε εμείς ως γνωστόν το φθινόπωρο. Μας γυρίζουν πολλά χρόνια πίσω, ως λογική πρώτα από όλα και στη συνέχεια –προσέξτε- θα πρέπει να αποδείξουν ότι δικαιούνται λιγότερο φόρο με μια εργώδη και βασανιστική, πραγματικά, διαδικασία που δεν θυμίζει πολύ δημοκρατική πολιτεία και συντεταγμένη, με όλες τις προϋποθέσεις για να γίνει μαχητό το τεκμήριο του πραγματικού εισοδήματος ενός επαγγελματία.

Και εδώ υπάρχουν δύο άμεσες συνέπειες. Η μία συνέπεια αφορά σε συγκεκριμένους κωδικούς, συγκεκριμένους ΚΑΔ, όπως λέμε, συγκεκριμένα επαγγέλματα δηλαδή, στα οποία θα δούμε μία περαιτέρω δραματική συρρίκνωση όπως τα προηγούμενα χρόνια. Θυμάστε ποιοι ήταν οι κλάδοι που τους είχαμε ονομάσει στο φορολογικό. Τελικά από τη μία θα έχουμε ενίσχυση άτυπης εργασίας και αδήλωτων εισοδημάτων, μείωση εσόδων και από την άλλη, βέβαια, η μεγάλη συνέπεια για την οποία είχαμε μιλήσει εμφατικά από την πλευρά του ΠΑΣΟΚ που είναι η βραδυφλεγής βόμβα σε ό,τι έχει απομείνει στην ύπαιθρο.

Δεν θα μείνει μαγαζί ανοιχτό στα χωριά μας, κυρίες και κύριοι συνάδελφοι, με όλα αυτά που προωθείτε. Αντί να δούμε μια μικρή έστω διόρθωση, βλέπουμε τον πέλεκυ να πέφτει κατευθείαν σε όλες τις κατηγορίες των ελεύθερων επαγγελματιών και κυρίως, σε αυτές που προανέφερα.

Έρχομαι τώρα στο νομοσχέδιο. Ψηφίζουμε ουσιαστικά κώδικα, χωρίς όμως διαδικασία κώδικα. Κώδικα Φορολογικής Διαδικασίας ψηφίζουμε, χωρίς να περάσει από νομοπαρασκευαστική. Εστιάσαμε επίμονα σε αυτό το σημείο από την πρώτη συνεδρίαση, από τη δική μας πλευρά του ΠΑΣΟΚ και ήρθε εχθές αργά το βράδυ η έκθεση της Επιστημονικής Υπηρεσίας να επιβεβαιώσει με έναν τρόπο εμφαντικό, θα έλεγα, όλα αυτά που είπαμε.

Λέει στην έβδομη σελίδα η Επιστημονική Υπηρεσία ότι παραβιάζετε -όπως σας είχα πει στην πρώτη συνεδρίαση- τους κανόνες νομοθέτησης του πρώτου εμβληματικού σας νόμου περί επιτελικής διακυβέρνησης, του ν.4622/2019. Λέει, λοιπόν, στη σελίδα 7: «Η αιτιολογική έκθεση παρουσιάζει μεν τις υφιστάμενες και τις νέες διατάξεις, δεν προσδιορίζει, όμως, τα προβλήματα που επιχειρούν να επιλύσουν οι νέες ρυθμίσεις, τους επιδιωκόμενους στόχους, όπως και τους λόγους για τους οποίους δεν είναι δυνατή η επίτευξή τους χωρίς αυτές, όπως ορίζει το άρθρο 65 παράγραφος 2 του ν.4622/2019 περί επιτελικής διακυβέρνησης».

Δεν εφαρμόζετε ούτε τον πλέον -κατ’ εσάς- εμβληματικό νόμο της επιτελικής διακυβέρνησης. Δεν αιτιολογεί, δηλαδή, γιατί αλλάζουν όλα τα άρθρα. Όπως είχα πει στην πρώτη συνεδρίαση, από τον κώδικα που ψηφίστηκε το 2022 -από τη δική σας Κυβέρνηση- μένουν όρθια μόνο τρία άρθρα. Όλα τα άλλα αλλάζουν συλλήβδην, χωρίς όμως να ακολουθείται η διαδικασία κώδικα.

Συνεχίζει η Επιστημονική Υπηρεσία και θα καταθέσω αυτή τη σταχυολόγηση στα Πρακτικά προς διευκόλυνση των συναδέλφων, για να την πάρουν. Διατυπώνει παρατηρήσεις σε 36 από τα 86 άρθρα. Σε είκοσι εννέα περιπτώσεις ζητά αναδιατύπωση και διόρθωση. Σε, τουλάχιστον, εφτά περιπτώσεις εντοπίζει προβλήματα για τις σχέσεις νέων διατάξεων με άλλους που ήδη ισχύουν, αλλά και αντιρρήσεις και αντιφατικότητα ανάμεσα στις ρυθμίσεις εντός του νομοσχεδίου.

Είναι εξάλλου πολύ εντυπωσιακό για την ποιότητα νομοθέτησης ότι τουλάχιστον σε δεκαοκτώ σημαντικές περιπτώσεις καταγράφει ότι προκαλείται ανασφάλειας δικαίου, αφού κάνει λόγο για προβληματισμό, ασάφεια, ασυμφωνία με την αρχή της ασφάλειας δικαίου, χρήζει διευκρίνησης, λέει ότι δεν είναι κατανοητό, ότι η ρύθμιση είναι αόριστη ως προς το πεδίο εφαρμογής και ούτω καθεξής.

Υπάρχουν, τέλος, και σημεία που διατυπώνει προβληματισμό για τη συμβατότητα των ρυθμίσεων με άρθρα του Συντάγματος, αλλά και με τον Χάρτη Θεμελιωδών Δικαιωμάτων της Ευρωπαϊκής Ένωσης, όπως τα άρθρα 33, 65 και 75.

Το καταθέτω στα Πρακτικά προς διευκόλυνση όλων των συναδέλφων. Είναι μια συμπύκνωση της έκθεσης τριάντα οκτώ σελίδων της Επιστημονικής Υπηρεσίας που είναι πραγματικά κόλαφος ή αν θέλετε η απόδειξη κακής νομοθέτησης που είναι ο δρόμος τον οποίο συστηματικά βαδίζει η Κυβέρνηση.

(Στο σημείο αυτό ο Βουλευτής κ. Πάρις Κουκουλόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι συμβαίνει πραγματικά; Η Κυβέρνησή σας από τη μεριά της -επειδή ασκήθηκε αρχικά αυτή η κριτική από τη δική μας πλευρά με πολιτικά επιχειρήματα, εδώ δίνονται νομοτεχνικά, τα νομικά και επιστημονικά επιχειρήματα από την Επιστημονική Υπηρεσία- μας απάντησε ότι «παρακάμψαμε» -λέει- «τη διαδικασία του κώδικα για λόγους ταχύτητας. Επισπεύσαμε, δηλαδή, γιατί είναι ορόσημο στο Ταμείο Ανάκαμψης». Ποια σημεία και ποιος μας επέβαλλε να τα αλλάξουμε ρωτήσαμε, σε υψηλούς τόνους ο παριστάμενος Υφυπουργός κ. Θεοχάρης είπε ότι «είναι δική μας η επιλογή», χωρίς να μας πει ποια είναι αυτά τα άρθρα. Μάλλον δεν μας είπατε όλη την αλήθεια, κύριε Υπουργέ και κακοπιστία σε μας δεν μπορείτε να καταλογίσετε επ’ ουδενί.

Διότι κρίνοντας και από το άλλο ορόσημο πάλι του Ταμείου Ανάκαμψης –δηλαδή, τη σύνδεση των POS με τις ταμειακές και την ΑΑΔΕ και πως με αγχωμένο τρόπο πήγαινε συνέχεια παραπίσω η προθεσμία και τελικά, φτάσαμε στις προθεσμίες του ορόσημου και έχουμε τις απειλές προστίμων και έγινε όλο αυτό που έγινε, υπήρξε τρομερή αναστάτωση στην αγορά, όπου άφησαν τις δουλειές όλοι οι άνθρωποι για να κάνουν αυτά που είναι ένα άλλο ορόσημο- είναι μία υπόθεση όχι εργασίας, αλλά μάλλον σοβαρή εκτίμηση ότι στο ίδιο πεδίο πρέπει να αναζητήσουμε τις αλλαγές που επιβλήθηκαν. Δηλαδή, στην υστέρηση της χώρας, στην εισαγωγή ψηφιακών συστημάτων και σύγχρονων μεθόδων, σε διασταυρώσεις, ελέγχους, στην απομείωση της άμεσης επαφής των φορολογικών αρχών με τον φορολογούμενο και στην καθιέρωση καθολικά της ψηφιακής επικοινωνίας και επαφής.

Προφανώς, σε αυτό το πεδίο -όπως είναι και η άλλη ιστορία της διασύνδεσης των ταμειακών μηχανών με την φορολογική αρχή- πρέπει να αναζητηθούν τα σημεία στα οποία υπήρχαν κενά στη δική μας πρακτική και μας επιβλήθηκαν. Καλώς θα πω μας επιβλήθηκαν, σας το είπα και στην επιτροπή, αλλά αντί να πείτε με ειλικρίνεια τι συμβαίνει, για να κάνετε μια καλή νομοθέτηση, εντελώς καθυστερημένα ήρθατε να κάνετε όλο αυτό που κάνετε. Δεν είναι χωρίς συνέπειες. Όλο αυτό που κάνετε, πέρα από την τρομερή αναστάτωση, από το άγχος, από την απειλή προστίμων με τα οποία έχετε γεμίσει το σύμπαν, το περιβάλλον συνολικά γύρω-γύρω, υπάρχουν και άλλες συνέπειες. Οι επαγγελματίες, η αγορά δηλαδή, καταγγέλλει ότι στο σύστημα «ΕΡΓΑΝΗ», για παράδειγμα, μία εταιρεία μόνο έχει παραπάνω από το 80% του έργου όλων των ιδιωτών. Έγινε μια καλή πλατφόρμα, αλλά μόνο μία. Μόνο αυτοί πρόλαβαν να ετοιμαστούν σε όσα προγραμματίστηκαν για ψηφιοποίηση στο σύστημα «ΕΡΓΑΝΗ»; Ενώ η αντίστοιχη πλατφόρμα του Υπουργείου δουλεύει μόνο έξι μήνες, είναι καταγγελίες επαγγελματιών. Αντίστοιχα, είδαν το φως της δημοσιότητας -κάνουμε σχετική ερώτηση από το ΠΑΣΟΚ- σοβαροί έλεγχοι που έχουν γίνει σε εταιρείες ψηφιακής τεχνολογίας, γιατί γίνεται το έλα να δεις με το Ταμείο Ανάκαμψης, ιδιαιτέρως στον τομέα της ψηφιοποίησης, με παράλογες τιμολογήσεις που είναι δύο, τρεις και πέντε φορές πάνω από αντίστοιχα έργα, όπως για παράδειγμα η ηλεκτρονική βάση για τις δημόσιες συμβάσεις, όπου έχει πολλαπλάσια τιμή από οποιαδήποτε άλλη ευρωπαϊκή χώρα και γίνονται αυτή στη στιγμή σοβαροί έλεγχοι σε όλο αυτό το σύστημα αναθέσεων και τιμολόγησης των ηλεκτρονικών υπηρεσιών. Κάτι δεν πάει καλά. Η πολυδιαφημισμένη ψηφιακή επανάσταση, της οποίας ο υποτιθέμενος δημιουργός αναβαθμίστηκε και σε Υπουργό Παιδείας, για να μας φέρει εδώ τα κερδοσκοπικά ιδρύματα και να προσπαθεί διαρρηγνύοντας τα ιμάτια του να μας πείσει ότι είναι μη κερδοσκοπικά ιδρύματα, αποδεικνύεται μάλλον μια φούσκα. Ποια ψηφιοποίηση; Εδώ πέρα η ψηφιοποίηση αποδεικνύεται ότι δημιουργεί ένα έδαφος στο οποίο φυτρώνουν όχι λουλούδια, αλλά αγκάθια. Κανένας δεν έχει δικαίωμα να δημιουργεί ένα τέτοιο περιβάλλον για σύγχρονα μέσα που μπορούμε να βάλουμε στην υπηρεσία μας και πραγματικά να κάνουμε καλύτερη τη ζωή μας, να βελτιώσουμε τα έσοδα και όλα τα υπόλοιπα. Περί αυτού πρόκειται.

Έκανα, κυρίες και κύριοι συνάδελφοι, αυτή την εισαγωγή, γιατί το ερώτημα δεν είναι αν «θα ψηφίσετε, ναι ή όχι, τον κώδικα;». Μα, ο κώδικας επί της ουσίας του δεν έχει αλλαγές από τους δύο προηγούμενους κώδικες του 2013 και του 2022 τους οποίους εμείς έχουμε ψηφίσει. Άρα, λοιπόν, η στάση μας είναι, αν θέλετε, αναμενόμενη και καταλαβαίνετε τι εννοώ, αλλά δεν είναι εκεί το ζήτημα. Το ζήτημα είναι γιατί γίνονται όλα αυτά, γιατί οδηγούμε σε τέτοια ατραπό τα εργαλεία της ψηφιακής εποχής; Το ζήτημα για εμάς είναι ότι με μια κυβέρνηση ΠΑΣΟΚ, για να σας το πω απλά, αποκλείεται να συνέβαιναν αυτά τα πράγματα. Θα τα είχαμε κάνει όλα αυτά γρηγορότερα, καλύτερα, με φιλικό τρόπο στον πολίτη, με συνεργασία των ανθρώπων της αγοράς των φοροτεχνικών και όλου του χώρου που σχετίζεται και όχι με τέτοιο τρόπο που δεν θυμίζει δημοκρατική χώρα. Μας έχετε δημιουργήσει άγχος, πανικό, μας έχετε κάνει να βρισκόμαστε στα όρια της τρομοκρατίας.

Τα είπα όλα αυτά, κυρίες και κύριοι συνάδελφοι, γιατί η πρακτική σας, να το ξέρετε καλά, κύριε Υπουργέ, πλησιάζει το όριο θραύσης. Τι είναι όριο θραύσης; Όριο θραύσης είναι αυτό στο οποίο ακόμα και εκεί που συμφωνούμε, καταψηφίζουμε, γιατί βλέπουμε να ευνοούνται άλλες πρακτικές. Και είμαστε πολύ κοντά σε αυτό το σημείο. Δυναμιτίζετε τη συνεννόηση και τη συνεργασία, που είναι επιβεβλημένη σε τέτοια θέματα, όπως είναι η εισαγωγή των νέων τεχνολογιών, η διεύρυνση της φορολογικής βάσης, η καταπολέμηση φοροδιαφυγής, όλα αυτά τα τορπιλίζετε με αυτή την πρακτική σας και βρισκόμαστε ήδη, αν δεν το περάσαμε, στο όριο θραύσης. Είναι εκείνο το σημείο, όπως είπα, στο οποίο ακόμα και εκεί που συμφωνείς, είσαι υποχρεωμένος για λόγους αξιοπρέπειας να απέχεις ή να καταψηφίζεις, γιατί επιφυλάσσεσαι πού πραγματικά οδηγεί, επί της ουσίας, ο άλλος τα πράγματα.

Σε αυτό το σημείο έχετε φτάσει. Συνέλθετε, γιατί από την πλευρά μας έχουμε εξαντλήσει κάθε όριο καλοπιστίας με τη στάση μας σήμερα στον κώδικα. Αυτό να το ξέρετε πολύ καλά. Είναι ένα σαφές μήνυμα, γιατί όπως σας είπα, από τη δική μας πλευρά με μεγάλη σιγουριά λέμε ότι θα τα κάνουμε εντελώς διαφορετικά, έγκαιρα, φιλικά στον πολίτη και πολύ πιο αποτελεσματικά για να διασφαλίζουμε τα έσοδα που χρειάζεται η χώρα.

Τώρα θα πραγματοποιούσαμε το μεγάλο βήμα, αν ήμασταν κυβέρνηση, που είναι η σταδιακή και η συντεταγμένη ανατροπή της σχέσης έμμεσων, άμεσων φόρων. Η βενζίνη έφτασε 2 ευρώ και δεν τολμάτε να πείτε συντεταγμένα εάν υπάρχει ορίζοντας στον ειδικό φόρο κατανάλωσης και στο ΦΠΑ στα καύσιμα, όπου το 55% των εσόδων πάει στα κρατικά ταμεία. Τώρα, στην έξοδο του Πάσχα η βενζίνη θα πληρωθεί 2 ευρώ. Στις τρεις ακριβότερες χώρες είμαστε σε όλη την Ευρώπη. Δεν τολμάτε να θίξουμε το θέμα έμμεση, άμεση φορολογία.

Αυτή, λοιπόν, είναι μια τελείως άλλη λογική. Εμείς μένοντας στην λογική και υπηρετώντας την λογική στην οποία πιστεύουμε και ακριβώς επειδή δεν είναι κώδικας, δεν ήρθε δηλαδή ως άρθρο πρώτο, άρθρο 1 που λέμε, άρα επιτρέπει παρεμβάσεις και τροπολογίες. Έχουμε καταθέσει έξι τροπολογίες εκ των οποίων οι δύο σχετίζονται με τα σημεία στα οποία άσκησαν κριτική στην ακρόαση φορέων όλοι οι άνθρωποι της αγοράς και οι λογιστές και οι φοροτεχνικοί, δηλαδή, στη μείωση των προστίμων που προβλέπεται στο άρθρο 75 να συμπεριληφθούν και οι τόκοι υπερημερίας 8,76% το χρόνο. Το ομόλογο το δεκαετές, που βγήκε χθες ήταν 3,60%, κύριε Υπουργέ. Το 8,76% συζητάμε; Να πάει στο μισό και ο τόκος υπερημερίας όταν κάνετε τροποποιητική δήλωση, τόσο φοβερό είναι αυτό το πράγμα; Τι είναι; Μικροπολιτική είναι; Ή μήπως οδηγεί σε περισσότερα έσοδα και διευκολύνει επαγγελματίες και δεν δημιουργεί καινούργιο ιδιωτικό χρέος;

Ομοίως έχουμε εστιάσει σε παράλογα πρόστιμα με μια δεύτερη τροπολογία. Αυτή είναι η δεύτερη τροπολογία μας, έτσι ώστε να είμαστε πιο φιλικοί στον φορολογούμενο πολίτη.

Και τέλος έχουμε δύο συν δύο τροπολογίες. Οι δύο αφορούν ασφαλιστικές εισφορές και προστασία πρώτης κατοικίας του ν.3869, του νόμου ΠΑΣΟΚ. Εμείς έτσι θα τον λέμε, εσείς να τον λέτε αλλιώς, εμείς θα τον λέμε νόμος ΠΑΣΟΚ, προστασία της πρώτης κατοικίας. Και οι άλλες δύο αφορούν κάτι που ξεχάσατε.

Κύριε Υπουργέ, θέλουμε γρήγορα μια απάντηση. Σας έχουμε καταθέσει δύο τροπολογίες. Επισημάναμε μία ορθά επιβληθείσα με νομοθέτηση το 2020 απαλλαγή από τον ΕΝΦΙΑ για συγκεκριμένους οικισμούς στο Βόρειο Αιγαίο και στη Δυτική Μακεδονία με πολύ σαφή αιτιολόγηση. Ενώ παραμένουν οι λόγοι εξαίρεσης από τον ΕΝΦΙΑ γι’ αυτές τις περιοχές σε αυτά τα χωριά, δεν προβλέψατε την εξαίρεση τους από τον ΕΝΦΙΑ, τη συνέχιση δηλαδή αυτής της εξαίρεσης και για το 2024. Φέρνετε νέα τροπολογία, η οποία έχει μια εκτεταμένη διάταξη περί ΕΝΦΙΑ. Κάντε δεκτές και τις δύο τροπολογίες τις δικές μας -δεν είναι για εμάς- γιατί ήδη έχει βεβαιωθεί ΕΝΦΙΑ σε αυτούς τους ανθρώπους και όσο πιο γρήγορα ψηφίσουμε την τροπολογία τόσο λιγότερο θα ταλαιπωρηθούν όλοι αυτοί οι άνθρωποι, αλλά και οι φορολογικές αρχές.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και έξι συνοδοί εκπαιδευτικοί από το 1ο Δημοτικό Σχολείο Σκιάθου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο ειδικός εισηγητής από το Κομμουνιστικό Κόμμα Ελλάδας, ο κ. Χρήστος Τσοκάνης.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε. Καλημέρα σε όλους και όλες.

Οι τελευταίες εξελίξεις στη Μέση Ανατολή εκτοξεύουν σε άλλο επίπεδο τους κινδύνους στην περιοχή και φέρνουν πιο κοντά το ενδεχόμενο γενίκευσης του πολέμου. Οι πύλες της κολάσεως χάσκουν ορθάνοικτες για τους λαούς και δεν επιτρέπεται σήμερα κανένας εφησυχασμός.

Η Ελλάδα με ευθύνη της Κυβέρνησης της Νέας Δημοκρατίας και τη συνενοχή και όλων των άλλων κομμάτων του ευρωμονόδρομου και του νατοϊκού τόξου είναι μπλεγμένη μέχρι τον λαιμό σε δύο ταυτόχρονους ιμπεριαλιστικούς πολέμους στη Μέση Ανατολή και στην Ουκρανία με οδυνηρές συνέπειες για τον λαό μας.

Η ολοένα και βαθύτερη ελληνική εμπλοκή δεν έχει καμμία σχέση με την ασφάλεια και την άμυνα της χώρας μας. Επιβάλλεται, εδώ και τώρα, να απεμπλακούμε από τους ιμπεριαλιστικούς πολέμους, να αποσυρθεί η στήριξη στο κράτος δολοφόνο-γενοκτόνο του Ισραήλ, να κλείσουν οι αμερικανο-νατοϊκές βάσεις και υποδομές, όπως και να επιστρέψει η φρεγάτα «ΥΔΡΑ» από την επιχείρηση «ΑΣΠΙΔΕΣ» της Ευρωπαϊκής Ένωσης στην Ερυθρά Θάλασσα, η οποία κοστίζει στον ελληνικό λαό ημερησίως 500 εκατομμύρια ευρώ.

Χαιρετίζουμε από αυτό εδώ το Βήμα τις μεγαλειώδεις απεργιακές συγκεντρώσεις σε όλη τη χώρα, τη συμμετοχή δεκάδων χιλιάδων εργαζομένων, αυτοαπασχολούμενων, μικρών βιοπαλαιστών αγροτών, φοιτητών και νεολαίας που βροντοφώναξαν: «Δεν πάει άλλο! Για να ανακουφιστεί ο λαός πρέπει να πληρώσει το κεφάλαιο. Ουσιαστικά μέτρα εδώ και τώρα απέναντι στην ακρίβεια. Αύξηση μισθών και συντάξεων. Υπογραφή συλλογικών συμβάσεων εργασίας. Μέτρα υγιεινής και ασφάλειας στους χώρους δουλειάς».

Ο λαός μας ζει καθημερινά τα Τέμπη στη ζωή του μέσα από τα τεράστια εργοδοτικά εγκλήματα στις οικοδομές, τα ναυπηγεία, τους χώρους δουλειάς όπου οι εργαζόμενοι δένουν με τα κομμάτια τους την κερδοφορία του κεφαλαίου και των πολυεθνικών.

Σ’ αυτό το περιβάλλον, η Ευρωπαϊκή Ένωση, το Ταμείο Ανάκαμψης και τα κόμματα του ευρωμονόδρομου μέσα από οδηγίες, επιταγές, κώδικες και νόμους διαμορφώνουν περιβάλλον εντατικοποίησης, υπερεκμετάλλευσης και υπερφορολόγησης του λαού μας, μοιράζοντας την ίδια στιγμή προνόμια, απαλλαγές και επιδοτήσεις στο μεγάλο κεφάλαιο.

Ο κώδικας έρχεται σήμερα να υπηρετήσει ένα βάρβαρο, ταξικό φορολογικό σύστημα που το έχουν συνδιαμορφώσει όλα τα κόμματα διαχρονικά, Νέα Δημοκρατία, ΣΥΡΙΖΑ, Νέα Αριστερά στο πλαίσιο των επιταγών και οδηγιών της Ευρωπαϊκής Ένωσης με σταθερό προσανατολισμό τη φοροαφαίμαξη του λαού μας και τις φοροαπαλλαγές στους μονοπωλιακούς ομίλους και τις μεγάλες επιχειρήσεις.

Είναι γεγονός πως το σχέδιο νόμου αποτελεί συνέχεια της προγενέστερης νομοθεσίας και διακατέχεται από προστιμολαγνεία και φοροεξόντωση. Αποτελεί προαπαιτούμενο του Ταμείου Ανάκαμψης, του υπερμνημονίου της Ευρωπαϊκής Ένωσης που στηρίζουν όλα τα κόμματα ανεξαιρέτως και το πληρώνει ακριβά ο λαός.

Όλα τα πρόστιμα του κώδικα συνεχίζουν να υπάρχουν χωρίς καμμία διάθεση από τη φορολογική διοίκηση να αλλάξει προσανατολισμό στην πολιτική της. Οι χιλιάδες φορολογικές αλλαγές επιβάλλονται χωρίς να έχει δοθεί ποτέ η δυνατότητα στους μικρούς αυτοαπασχολούμενους να ενημερωθούν, να εξοικειωθούν και να λάβουν γνώση αυτών, απειλώντας τους διαρκώς με δυσανάλογα μεγάλα για το ύψος των παραβάσεων πρόστιμα.

Το περιβάλλον τρομοκρατίας και φοροκυνηγητού είναι φανερό σε όλα τα μήκη και πλάτη του νέου κώδικα, αφού και στις πιο απλές περιπτώσεις εκπρόθεσμης υποβολής δήλωσης παρακράτησης φόρου τιμωρείται το ανθρώπινο λάθος χωρίς να υπάρχει πρόθεση εξαπάτησης του δημοσίου. Υπέρογκα πρόστιμα επιβάλλονται και στις περιπτώσεις μη διαβίβασης συνόψεως εκδοθέντων παραστατικών λιανικής στη ψηφιακή πλατφόρμα myData μέσω του Πληροφοριακού Συστήματος Φορολογικών Ηλεκτρονικών Μηχανισμών της ΑΑΔΕ.

Στην προκειμένη περίπτωση τα πρόστιμα αυτά δεν αφορούν σε κλοπή φόρου από το κράτος, αλλά πρόστιμα μη τήρησης ψηφιακής γραφειοκρατίας που η φορολογική διοίκηση έχει επιβάλλει.

Η πρoστιμολαγνεία δεν σταματάει, όμως, εδώ συνεχίζεται μεταφέροντας την ευθύνη για τη δήλωση των POS στους μικρούς αυτοαπασχολούμενους, ενώ αποτελεί υποχρέωση των παρόχων η δήλωση της έναρξης και διακοπής λειτουργίας τους.

Το ασφυκτικό ψηφιακό περιβάλλον και οι συνεχιζόμενες αλλαγές, αποτελούν τροχοπέδη στη λειτουργία των μικρών αυτοαπασχολούμενων, που βρίσκονται ήδη σε καθεστώς οικονομικής ασφυξίας με την ψηφιακή θηλιά, τα υπέρογκα πρόστιμα και τη τεκμαρτή φορολόγηση, να τους οδηγούν σε νέα αδιέξοδα, λουκέτα και χρεοκοπία.

Με τον νέο Κώδικα Φορολογικής Διαδικασίας προβλέπονται αυστηρότεροι έλεγχοι σε συναλλαγές από ψηφιακές πλατφόρμες, που σε συνδυασμό με τα περιβόητα ηλεκτρονικά βιβλία, βοηθούν το αστικό κράτος να εφαρμόζει πιο αποτελεσματικά την αντιλαϊκή πολιτική του, ανοίγοντας έτσι τον δρόμο για μεγαλύτερη κερδοφορία και στήριξη στους επιχειρηματικούς ομίλους.

Σήμερα για να ανακουφιστούν οι εργαζόμενοι, οι μικροί αυτοαπασχολούμενοι και οι βιοπαλαιστές αγρότες επιβάλλεται μια γενναία ρύθμιση οφειλών με την περικοπή τόκων και προστίμων στο ύψος του 50% του κεφαλαίου, με αποπληρωμή άτοκη που δεν θα ξεπερνά το 10% του ετήσιου εισοδήματος του οφειλέτη, μια που τα συσσωρευμένα χρέη των νοικοκυριών δημιουργήθηκαν από άδικους, ταξικούς και φορομπηχτικούς νόμους όλων των κυβερνήσεων ανεξαιρέτως, ενώ την ίδια στιγμή στο κεφάλαιο διαχρονικά διαγράφονται οφειλές και χρέη, επιβεβαιώνοντας και τον ταξικό χαρακτήρα της πολιτικής των κομμάτων που κυβέρνησαν.

Επιβάλλεται: Η καθιέρωση αφορολόγητου ορίου στις 12.000 ευρώ με προσαύξηση 3.000 ευρώ για κάθε τέκνο σε όλους τους φορολογούμενους. Η μείωση των φορολογικών συντελεστών σε μισθωτούς, συνταξιούχους, μικρούς αυτοαπασχολούμενους και βιοπαλαιστές αγρότες. Η κατάργηση των τεκμηρίων διαβίωσης και του τεκμαρτού τρόπου φοροαφαίμαξης των μικρών αυτοαπασχολούμενων. Η κατάργηση των προστίμων για τις ψηφιακές συναλλαγές. Επιβάλλεται επειγόντως να υπάρχει η κατάργηση του ΦΠΑ στα είδη πλατιάς λαϊκής κατανάλωσης, όπως και των ειδικών φόρων σε ενέργεια και καύσιμα, όπως και η καθιέρωση πλαφόν στις τιμές ρεύματος και φυσικού αερίου.

Αν θέλατε στα αλήθεια να εκπροσωπείτε το λαό -και απευθύνομαι σε όλα τα κόμματα στο ελληνικό Κοινοβούλιο- επιβάλλεται εδώ και τώρα να πετύχουμε την κατάργηση όλων των φοροαπαλλαγών σε εφοπλιστές και funds, την κατάργηση του αναβαλλόμενου φόρου των τραπεζών και των δωδεκαετών φοροαπαλλαγών και προνομίων στους στρατηγικούς επενδυτές, τη φορολόγηση με 45% όλων και όχι με 15% που επιβάλλετε με το νομοσχέδιο που προ δεκαπενθημέρου ψηφίσατε. Έτσι ώστε να μην πληρώνει ο λαός το 95% των φόρων και το κεφάλαιο μόλις το 5%. Να μην δουλεύουμε τις μισές ημέρες του χρόνου, για να πληρώνουμε εφορία και ασφαλιστικές εισφορές. Να μη φορτώνεται ο λαός μας με 23 δισεκατομμύρια ευρώ τον χρόνο φόρους από τον ΦΠΑ.

Ένα σημαντικό στοιχείο του νέου κώδικα αποτελεί η επιβράβευση της ρουφιανιάς, η προσπάθεια να στραφεί το ένα κομμάτι της κοινωνίας απέναντι στο άλλο: Ό,τι γίνεται, δηλαδή, στους χώρους δουλειάς από τους εργοδότες, όπως γινόταν και στο παρελθόν από τις δυνάμεις κατοχής, την ασφάλεια και τις μυστικές υπηρεσίες. Και μάλιστα η οικονομική επιβράβευση θα είναι και αφορολόγητη, τη στιγμή που φορολογούνται τα επιδόματα ανεργίας και οι πληρωμές του ΕΦΚΑ λόγω ασθένειας από το πρώτο ευρώ.

Μέσω του νέου κώδικα ενισχύεται ο ψηφιακός λαβύρινθος και ο ηλεκτρονικός στραγγαλισμός των φορολογουμένων που καταφεύγουν σε ιδιώτες του χώρου, επιβαρύνοντας ακόμα περισσότερο τον οικογενειακό προϋπολογισμό τους. Οι ΔΟΥ πλήρως υποστελεχωμένες, με καταστήματα κλειστά στην περιφέρεια, καταρρίπτουν το αφήγημα της Κυβέρνησης για τη δωρεάν ενημέρωση και εξυπηρέτηση των πολιτών από υπαλλήλους του Υπουργείου. Ενώ τα ιδιωτικά ΚΕΠ και τα φοροτεχνικά γραφεία έχουν επωμιστεί την κάλυψη των διαρκώς αυξανόμενων αναγκών που έως τώρα εξυπηρετούνταν δωρεάν από τις κρατικές υπηρεσίες.

Όλο αυτό το διάστημα ο κλάδος των μικρών αυτοαπασχολούμενων λογιστών έχει σηκώσει στις πλάτες του την πολιτική της άναρχης ψηφιοποίησης των υπηρεσιών.

Αφού, λοιπόν, διεκπεραίωσαν δωρεάν την ψηφιοποίηση των αρχείων του συστήματος, αφού στριμωχτήκαν την περίοδο της COVID εποχής να δουλεύουν εικοσιτετράωρα για να καλυφθούν οι ψηφιακές υποχρεώσεις, αφού επιβάλατε τη θηλιά των myData με τεράστια κενά και προχειρότητες, αφού τους τσακίσατε εδώ και τέσσερις μήνες με τη διασύνδεση POS με τις ταμειακές σε ένα θολό, πρόχειρο και εντελώς ανώνυμο ψηφιακό περιβάλλον, σήμερα κάνετε ό,τι μπορείτε για τη συγκέντρωση του λογιστικού έργου στα μεγάλα εταιρικά σχήματα ελεγκτικών επιχειρήσεων, κάτω από την πίεση της Ευρωπαϊκής Ένωσης, στην προσπάθεια για την ολοένα και μεγαλύτερη συρρίκνωση των μικρών αυτοαπασχολούμενων στον χώρο.

Επιβάλλεται, λοιπόν, σήμερα να μην επιβληθεί κανένα πρόστιμο για τα myData, κανένα πρόστιμο για τη μη υποβολή στο e-send, όταν έχει προηγηθεί η έκδοση απόδειξης ή καταχώρησης στα βιβλία και η απόδοση του ΦΠΑ των αποδείξεων. Τα βιβλία εσόδων-εξόδων πρέπει να αποτελούν τη μοναδική πηγή προσδιορισμού των κερδών των μικρών αυτοαπασχολούμενων, με την παράλληλη υποβολή μόνο των εσόδων στα myData. Επιβάλλεται η απενεργοποίηση, με προοπτική κατάργησης, του ν.4557/2018 όπως απαιτούν όλοι οι λογιστική κλάδοι και η ανάκληση της απόφασης και το κλείδωμα των δηλώσεων του ΦΠΑ.

Επίσης, επιβάλλεται σε όλους τους αυτοαπασχολούμενους να υπάρχει αποζημίωση από τον ΕΦΚΑ για το διάστημα ασθενείας τους, σε συνδυασμό με τη θεσμοθέτηση της ασθένειας των λογιστών φοροτεχνικών και τη μετάθεση των υποχρεώσεων των πελατών τους προς το δημόσιο. Και όλα αυτά σε συνδυασμό με την καθιέρωση του μηνός Αυγούστου ως μήνα μη δηλωτικών υποχρεώσεων για όλους τους φορολογούμενους.

Την ίδια στιγμή τα βέλη της ταξικής πολιτικής της Κυβέρνησης έχουν στραφεί και σε μια άλλη μερίδα αυτοαπασχολούμενων επαγγελματιών, αυτή των ταμειακών συστημάτων που εδώ και έξι μήνες -τους τέσσερις τελευταίους εντελώς απλήρωτοι από τα vouchers- παλεύουν σε ένα ασφυκτικό περιβάλλον ημερομηνιών και υποχρεώσεων, με τις τράπεζες να σφυρίζουν αδιάφορα και το Υπουργείο να σφίγγει τη θηλιά των προστίμων στους μικρούς αυτοαπασχολούμενους.

Η πολιτική αυτή έχει προκαλέσει έναν τεράστιο πανικό που έχει εξωθήσει στα άκρα όλους τους εμπλεκόμενους φορείς: λογιστές, τεχνικούς, επαγγελματίες. Σήμερα μάλιστα, με ποσοστό διασύνδεσης ταμειακών μηχανών λίγο πάνω από το 55% και πολλές ατέλειες και κενά στα λογισμικά όπου αποσυνδέονται ακόμη και από τις ήδη συνδεδεμένες ταμειακές μηχανές, αλλά παίρνοντας υπ’ όψιν και την αλλαγή των ταμειακών συστημάτων στην εστίαση από 1η Ιουλίου, είναι εντελώς αδύνατο να ολοκληρωθούν οι υποχρεώσεις των επαγγελματιών στον χρονικό ορίζοντα που βάζει το Υπουργείο.

Επιβάλλεται, λοιπόν, να δοθεί παράταση, τουλάχιστον, έξι μηνών, όπως και να μην επιβαρυνθούν οικονομικά επιπλέον οι μικροί αυτοαπασχολούμενοι για την αλλαγή του εξοπλισμού τους ή τα πρόστιμα που εξαγγέλθηκαν. Και εννοείται ότι δεν πάει άλλο με τις υπέρογκες προμήθειες των POS από τις τράπεζες, που εδώ και τώρα πρέπει να καταργηθούν.

Φέτος μάλιστα με τις φορολογικές δηλώσεις να μην έχουν ακόμα ανοίξει, επιβάλλεται ο έγκαιρος προσδιορισμός χρόνου αρκετού για τη σωστή προετοιμασία και υποβολή τους, που δεν μπορεί να είναι νωρίτερα από τα τέλη του Οκτώβρη και τα τέλη του έτους, αν υποβληθούν μέσω λογιστή φοροτεχνικού. Ταυτόχρονα επιβάλλεται να μην έχουμε πρόστιμα στις περιπτώσεις μηδενικών και πιστωτικών αρχικών φορολογικών δηλώσεων.

Με το παρόν νομοσχέδιο η Κυβέρνηση, με την ανοχή και των υπολοίπων κομμάτων, προσπαθεί να εξωραΐσει τις υποχρεώσεις στεγαστικών δανείων των Ελλήνων ομογενών από την πρώην Σοβιετική Ένωση. Μεταφέρει τις δανειακές υποχρεώσεις από τις τράπεζες στο ελληνικό δημόσιο χωρίς να μεταβάλλει τις οφειλές και τους τόκους.

Μετά τις ανατροπές του σοσιαλισμού και τη διάλυση της Σοβιετικής Ένωσης, χιλιάδες ομογενείς ποντιακής καταγωγής αναγκάστηκαν να φύγουν από τους τόπους διαμονής τους και να μεταναστεύσουν στην Ελλάδα χωρίς τις απαραίτητες δυνατότητες διαμονής στη χώρα μας. Το ελληνικό κράτος, αντί να τους διασφαλίσει αξιοπρεπή κατοικία, τους οδήγησε στον τραπεζικό δανεισμό, ενώ ήταν σε ισχύ ήδη ο ν.2790/2000 που προέβλεπε την εξασφάλιση δωρεάν κατοικίας οικοπέδου και άδειας ανέγερσης. Γνωστές είναι και ήταν και δεκάδες τοποθετήσεις στελεχών των κυβερνήσεων όλων των αποχρώσεων που τους υπόσχονταν στεγαστική αποκατάσταση.

Σήμερα που οι περισσότεροι βρίσκονται στα όρια των κατασχέσεων και των πλειστηριασμών, επιβάλλεται να προχωρήσουμε άμεσα στη διαγραφή των τόκων και των προστίμων που επιβλήθηκαν, στη διαγραφή του 50% του κεφαλαίου του δανεισμού τους, όπως και στην ετήσια άτοκη εξυπηρέτηση του δανείου σε ποσοστό 10% του ετήσιου φορολογητέου εισοδήματος.

Σήμερα, μάλιστα, η Κυβέρνηση της Νέας Δημοκρατίας είναι βαριά εκτεθειμένη που επέτρεψε εντός του Κοινοβουλίου από άνθρωπο του Ζελένσκι που εμφανίζεται ως επίτιμος Πρόξενος της Ελλάδας στην Κριμαία να αμφισβητήσει την ελληνική καταγωγή στο 90% των Ελλήνων Ποντίων που ήρθαν στην Ελλάδα μετά τη διάλυση της Σοβιετικής Ένωσης. Το καταγγέλλουμε στον ελληνικό λαό διαβεβαιώνοντας τους συμπατριώτες μας Έλληνες ποντιακής καταγωγής ότι το ΚΚΕ δεν πρόκειται να επιτρέψει ούτε μέσα ούτε έξω από τη Βουλή τέτοια εγκληματική ιστορική διαστρέβλωση.

Καταψηφίζουμε το σημερινό νομοσχέδιο που το διαπερνάει η προστιμολαγνεία, ως αντιδραστικό, φορομπηχτικό, που οξύνει την τρομοκρατία και τον πανικό στην καθημερινότητα του λαού μας, ενώ φορτώνει με επιπλέον οικονομικά βάρη και υποχρεώσεις τα νοικοκυριά.

Επιβάλλεται, λοιπόν, σήμερα μέσα από ένα κοινό μέτωπο πάλης της εργατικής τάξης, των μικρών αυτοαπασχολούμενων βιοπαλαιστών, αγροτών, ο λαός μας να βγει στο προσκήνιο της ιστορίας και μέσα από τον οργανωμένο του αγώνα, στο πλευρό του ΚΚΕ, να επιβάλει να ανοίξει ο δρόμος για γενικότερες αλλαγές στην κατεύθυνση ικανοποίησης των σύγχρονων λαϊκών αναγκών του 21ου αιώνα, σε μια κοινωνία χωρίς τα δεσμά της εκμετάλλευσης ανθρώπου από άνθρωπο, στη βάση του κεντρικού σχεδιασμού της οικονομίας και της κοινωνίας με το λαό, πραγματικό, νοικοκύρη στον τόπο του.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε και για τη συνέπεια στον χρόνο.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι οκτώ μαθήτριες και μαθητές και τρεις συνοδοί εκπαιδευτικοί από το 2ο Γενικό Λύκειο Παλλήνης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 19 Απριλίου 2024, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)

1. Η με αριθμό 985/15-4-2024 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «ΝΕΑ ΔΗΜΟΚΡΑΤΙΑ» κ. Μάριου Σαλμά, προς τον Υπουργό Παιδείας, Θρησκευμάτων και Αθλητισμού με θέμα: «Λανθασμένος σχεδιασμός αγωνιστικής περιόδου 2023 - 2024 των σχολικών αγώνων ποδοσφαίρου».

2. Η με αριθμό 945/8-4-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - ΚΙΝΗΜΑ ΑΛΛΑΓΗΣ» κ. Αναστασίου Νικολαΐδη προς τον Υπουργό Περιβάλλοντος και Ενέργειας με θέμα: «Έντονη αντίδραση των οινοποιών της Δράμας στη δημιουργία φωτοβολταϊκών πάρκων σε τεράστιες εκτάσεις καλλιεργήσιμης γης στην Περιφεριακή Ενότητα Δράμας».

3. Η με αριθμό 976/15-4-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Υγείας με θέμα: «Να καλυφθούν οι υπερεπείγουσες ανάγκες σε αναισθησιολόγους στο Βενιζέλειο Γενικό Νοσοκομείο Ηρακλείου Κρήτης».

4. Η με αριθμό 953/9-4-2024 επίκαιρη ερώτηση της Βουλευτού Φλώρινας της Κοινοβουλευτικής Ομάδς «ΝΕΑ ΑΡΙΣΤΕΡΑ» κ. Θεοπίστης Πέρκα προς τον Υπουργό Κλιματικής Κρίσης και Πολιτικής Προστασίας με θέμα: «Ανεπαρκής ο σχεδιασμός της Κυβέρνησης εν όψει της αντιπυρικής περιόδου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)

1. Η με αριθμό 946/8-4-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ -ΚΙΝΗΜΑ ΑΛΛΑΓΗΣ» κ. Αναστασίου Νικολαΐδη προς τον Υπουργό Παιδείας, Θρησκευμάτων και Αθλητισμού με θέμα: «Μεγάλη και αδικαιολόγητη καθυστέρηση στη χορήγηση οικονομικών παροχών σε αθλητές και αθλήτριες υψηλών διακρίσεων από την πολιτεία».

2. Η με αριθμό 977/15-4-2024 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Παρασκευής Δάγκα, προς τον Υπουργό Υγείας, με θέμα: «Για την αναστολή λειτουργίας της ειδικής μονάδας βραχυθεραπείας στο Γενικό Νοσοκομείο Αθηνών (ΓΝΑ) ΑΛΕΞΑΝΔΡΑ».

3. Η με αριθμό 957/10-4-2024 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς την Υπουργό Εργασίας και Κοινωνικής Ασφάλισης με θέμα: «Η απουσία του βάσιμου λόγου απόλυσης απελευθερώνει την εργοδοτική αυθαιρεσία, με συνέπεια την απόλυση εργαζομένων εξαιτίας αποτυχημένων επιχειρησιακών σχεδίων».

4. Η με αριθμό 966/11-4-2024 επίκαιρη ερώτηση του Βουλευτή Χαλκιδικής της Κοινοβουλευτικής Ομάδας «ΠΑΣΟΚ - ΚΙΝΗΜΑ ΑΛΛΑΓΗΣ» κ. Απόστολου Πάνα προς τον Υπουργό Υγείας με θέμα: «Επιχειρησιακή ετοιμότητα ΕΚΑΒ Χαλκιδικής».

5. Η με αριθμό 980/15-4-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Λεωνίδα Στολτίδη, προς την Υπουργό Εργασίας και Κοινωνικής Ασφάλισης με θέμα: «Να διασφαλισθούν τα δικαιώματα των εργαζόμενων στο ξενοδοχείο «ΝΙΚΟΠΟΛΙΣ» στη Περιφεριακή Ενότητα Θεσσαλονίκης».

6. Η με αριθμό 981/15-4-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Λεωνίδα Στολτίδη, προς την Υπουργό Εργασίας και Κοινωνικής Ασφάλισης με θέμα: «Όχι στην δωδεκάωρη εργασία και την κατάργηση των αργιών για τους μεταλλωρύχους της ΕΛΛΗΝΙΚΟΣ ΧΡΥΣΟΣ Α.Ε.».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 759/6-12-2023 αναφορά του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Υγείας με θέμα: «Άδικες κατηγορίες για διακόσιους γιατρούς του Νοσοκομείου Αγρινίου».

Τον λόγο έχει τώρα ο ειδικός αγορητής από την Ελληνική Λύση, ο κ. Στυλιανός Φωτόπουλος.

Παρακαλώ, κύριε συνάδελφε.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, χθες το βράδυ μας ήρθε μια τροπολογία, η οποία στο πρώτο της άρθρο έχει την εξής διάταξη: Παρατηρητήριο τιμών παιδικών παιχνιδιών, νομοθετείτε δηλαδή –όχι εσείς, το Υπουργείο Ανάπτυξης- «το καλάθι των νονών». Σήμερα, βέβαια, μάθαμε ότι το πολυδιαφημισμένο και πάρα πολύ –να το πούμε έτσι- «πουσαρισμένο» «καλάθι του νοικοκυριού» έχει δύο βδομάδες που δεν έχει αναρτηθεί στο e-καταναλωτής. Δηλαδή εδώ και δύο βδομάδες αυτό το οποίο έχετε νομοθετήσει και θα έπρεπε να ισχύει, δεν το τηρείτε. Τώρα σας αγνοούν οι προμηθευτές, σας αγνοούν τα σούπερ μάρκετ, δεν έχετε πληρώσει την εταιρεία η οποία υποστηρίζει το site, αυτό θα πρέπει να μας το πείτε εσείς ή εν πάση περιπτώσει ο αρμόδιος Υπουργός Ανάπτυξης.

Μας είπατε χτες ότι εστιάζουμε σε θέματα τα οποία δεν εφαρμόζονται, δεν νομοθετούνται με το παρόν νομοσχέδιο και εν μέρει έχετε δίκιο. Ξέρετε όμως, επειδή κυβερνάτε, θα σας ασκούμε κριτική και σε παραλείψεις, όχι μόνο σε αυτά τα οποία νομοθετείτε. Αυτά έχει η διακυβέρνηση ενός κράτους.

Όμως, το θέμα το οποίο θίξαμε –και ακούστηκε όχι μόνο από εμάς αλλά από όλες τις πτέρυγες και από τους κοινωνικούς φορείς- είναι ότι το θέμα του ιδιωτικού χρέους είναι τεράστιο. Δεν κυβερνάτε έναν μήνα, δεν κυβερνάτε έξι μήνες. Κυβερνάτε πέντε χρόνια. Εν πάση περιπτώσει, πρέπει να το λύσετε: 107 δισεκατομμύρια είναι τα ληξιπρόθεσμα προς το δημόσιο και 50 δισεκατομμύρια είναι τα ληξιπρόθεσμα προς τα ασφαλιστικά ταμεία. Είναι επιτακτική ανάγκη να επαναφέρετε τη ρύθμιση των εκατόν είκοσι δόσεων, χωρίς προϋποθέσεις, για όλους.

Σας ανέφερα και το θέμα των ακατάσχετων λογαριασμών και αυτό είναι ένα θέμα το οποίο το ακούμε, το ζητάει η κοινωνία, μετά και την αύξηση των μισθών η οποία έχει γίνει. Θα πρέπει και αυτό να το φέρετε σε μια επόμενη τροπολογία.

Έρχομαι τώρα στο θέμα των φορολογικών δηλώσεων, τις ημερομηνίες και τις διαδικασίες των φορολογικών δηλώσεων. Και λέω ημερομηνίες και δεν λέω έναρξη και λήξη -που είναι το αυτονόητο-, καθώς είμαστε στις 18/4 και όπως πολύ καλά γνωρίζετε ούτε οι φορολογικές δηλώσεις έχουν ανοίξει αλλά ούτε έχουμε δει και τα έντυπα των φορολογικών δηλώσεων.

Αν υποθέσουμε, λοιπόν, ότι ανοίξουν μετά την ψήφιση του νομοσχεδίου σήμερα, 18/4, τις επόμενες δύο μέρες, είστε σίγουροι πως η εφαρμογή των νέων εντύπων δεν θα έχει «παιδικές ασθένειες», όπως έχει κάθε λογισμικό; Έχετε υπ’ όψιν σας ότι ο Απρίλιος είναι μήνας υποβολής ΦΠΑ για όλες τις κατηγορίες βιβλίων και για τα απλογραφικά και για τα διπλογραφικά, με τα myData υποχρεωτικά και τις κλειδωμένες δηλώσεις για πρώτη φορά; Έχετε υπ’ όψιν σας πως οι εταιρείες λογισμικού που υποστηρίζουν όλα αυτά τα έντυπα χρειάζονται περίπου δύο εβδομάδες για να προσαρμόσουν αυτά τα έντυπα και να δουλεύουν σωστά; Θα φτάσουμε στον Μάιο.

Τον Μάιο είστε σίγουροι πως τα αρχεία τα οποία θα έχουν μεταφερθεί από τις τράπεζες, από τα ασφαλιστικά ταμεία και τους φόρους εκκαθάρισης μισθοδοσίας θα είναι εντάξει; Είστε σίγουροι πως στη διαδικασία και στη διάρκεια της υποβολής των φορολογικών δηλώσεων δεν θα εκδώσετε ούτε νέες εγκυκλίους και διατάξεις;

Επιτέλους, για μια χρονιά γνωστοποιείστε έγκαιρα και τα έντυπα και τις οδηγίες και το χρονοδιάγραμμα πριν κατηγορήσετε έναν ολόκληρο κλάδο ως «παρατασάκηδες». Σας υπενθυμίζω πως όταν υποβάλαμε τις δηλώσεις και τα έγγραφα, τον Μάιο είχαμε τελειώσει.

Τώρα σε ό,τι αφορά το παρόν νομοσχέδιο, δεν μιλάμε για προσυμπληρωμένες δηλώσεις. Οι δηλώσεις ήταν προσυμπληρωμένες εδώ και αρκετά χρόνια, κυρίες και κύριοι συνάδελφοι. Μιλάμε για μια διαδικασία αυτόματης οριστικοποίησης των φορολογικών δηλώσεων, όταν παρέλθει η ημερομηνία της υποβολής, το οποίο και εμείς λέμε ότι είναι προς τη σωστή κατεύθυνση. Γιατί; Διότι απαλλάσσει κάποιους ανθρώπους από το άγχος. Διότι δεν θα τους επιβληθούν πρόστιμα –για τα οποία θα συζητήσουμε αργότερα- αν το ξεχάσουν ή λόγοι ανωτέρας ανάγκης δεν τους βοηθήσουν στο να υποβάλουν τις φορολογικές δηλώσεις τους, αλλά η αυτόματη οριστικοποίηση και η αυτόματη εκκαθάριση της δήλωσης είναι προς τη σωστή πλευρά.

Έρχομαι τώρα σε ένα άλλο τεράστιο θέμα, στο θέμα των προστίμων, το οποίο κι αυτό δεν το αλλάζετε. Κακώς. Τα έχουμε πει πάρα πολλές φορές από αυτό εδώ το Βήμα και εμείς και άλλοι συνάδελφοι.

Και για να σας δώσω μερικά παραδείγματα για να καταλαβαίνουμε και να μιλάμε με απλά λόγια. Υπάρχει κάποιος ο οποίος να υποστηρίζει ότι το να υποβάλεις εκπρόθεσμα μία δήλωση των 10 ευρώ είναι το ίδιο με το να υποβάλεις εκπρόθεσμα μια δήλωση των 100.000 ευρώ; Απάντηση: Φυσικά, το ελληνικό κράτος. Και στις δυο περιπτώσεις το πρόστιμο είναι ακριβώς το ίδιο: 500 ευρώ αν τηρείς διπλογραφικά βιβλία, 250 ευρώ αν τηρείς απλογραφικά βιβλία, 100 ευρώ αν δεν είσαι υπόχρεος τήρησης βιβλίων.

Υπάρχει κάποιος ο οποίος να υποστηρίζει στα σοβαρά ότι το να υποβάλεις μια δήλωση με καθυστέρηση ενός λεπτού είναι το ίδιο με το να την υποβάλεις με καθυστέρηση πέντε ετών; Βεβαίως, το ελληνικό κράτος και πάλι: 500 ευρώ το πρόστιμο αν είναι διπλογραφικά τα βιβλία, 250 ευρώ αν είναι απλογραφικά, 100 ευρώ αν δεν τηρείς βιβλία.

Υπάρχει νομοθέτης στον κόσμο ο οποίος να τιμωρεί αυστηρότερα την εθελοντική συμμόρφωση από τη σκόπιμη φοροδιαφυγή; Βεβαίως, το ελληνικό κράτος. Στην εθελοντική συμμόρφωση επιβάλλει πρόστιμο 500 ευρώ για όσους τηρούν διπλογραφικά, 250 ευρώ για όσους τηρούν απλογραφικά και 100 ευρώ για όσους δεν τηρούν βιβλία.

Στη συνειδητή φοροδιαφυγή στην οποία υποβάλλεται η δήλωση μετά την κλήση σε φορολογικό έλεγχο το πρόστιμο γίνεται 50%. Βάλτε, λοιπόν, μια δήλωση των 10 ευρώ και θα καταλάβετε για τι μιλάω. Στη μία περίπτωση αυτός ο οποίος πάει μετά από μια μέρα και το δηλώνει θα πληρώσει 500 ευρώ, στην άλλη περίπτωση θα πληρώσει 5 ευρώ.

Έτσι θέλετε να μιλήσουμε για φορολογική συνείδηση και για καλό κλίμα στην οικονομία; Να σας υπενθυμίσω ότι αυτά ισχύουν από το 2014, ενώ η τρίτη περίπτωση από το 2018. Η Κυβέρνηση της Νέας Δημοκρατίας του κ. Μητσοτάκη, πέντε χρόνια στη διακυβέρνηση, δεν έχει φροντίσει να τα διορθώσει.

Σας ανέφερα και χθες –θα το πω όμως γιατί πρέπει να το ακούσει και η Ολομέλεια- για τις περιπτώσεις της μη διαβίβασης στα e-send. Φορολογούμενος ο οποίος τραβήχτηκε το καλώδιο από την ταμειακή μηχανή, είχε δύο ταμειακές μηχανές, δεν διαβιβάστηκαν τα «Ζ» στο e-send. Πήγε ο φορολογικός έλεγχος και ενώ βρήκε ότι και τα βιβλία του είχαν ενημερωθεί εμπρόθεσμα και οι δηλώσεις είχαν υποβληθεί και οι φόροι είχαν αποδοθεί, για το τυπικό της υπόθεσης του επέβαλε πρόστιμο 17.000 ευρώ, γιατί και ο ίδιος ελεγκτής έχει τα χέρια του δεμένα δεν μπορεί να κάνει κάτι άλλο. Δεν εξετάζει την πραγματικότητα των γεγονότων, εξετάζει τον τύπο και ο τύπος του επιβάλλει πρόστιμο 17.000 ευρώ. Υπάρχει περίπτωση αυτόν τον άνθρωπο να τον πείσουμε ότι δεν είναι απέναντί του το ελληνικό κράτος;

Άλλη περίπτωση. Επιχειρηματίας ο οποίος έλαβε υπηρεσίες και τιμολόγιο 4.500 ευρώ το 2004, δέκα χρόνια μετά στον φορολογικό έλεγχο, επειδή ο εκδότης ήταν σε ένα κύκλωμα πλαστών και εικονικών –άσχετα αν ο συγκεκριμένος έλαβε τις υπηρεσίες- πλήρωσε πρόστιμο 50.000 ευρώ. Πενήντα χιλιάδες ευρώ για μια μικρή επιχείρηση και για ένα τιμολόγιο της τάξης των 4.500 ευρώ καταλαβαίνετε ότι είναι δυσανάλογο.

Ερχόμαστε τώρα στα myDATA. Στους εμπνευστές των myDATA διαφεύγει ότι το συντριπτικό ποσοστό της υψηλής φοροδιαφυγής στη χώρα μας προκαλείται από αυτούς που δεν εκπίπτουν φορολογικά παραστατικά και δεν λειτουργούν σύμφωνα με τη σχετική φορολογική και εμπορική νομοθεσία και όχι από αυτούς που συμμετέχουν εμφανώς στην πραγματική οικονομία και ενίοτε προβαίνουν και σε παραβάσεις της φορολογικής νομοθεσίας.

Τι θέλω να πω; Εάν o πραγματικός σκοπός των myDATA είναι η πάταξη της φοροδιαφυγής, τότε οι αρμόδιοι θα πρέπει να λάβουν σοβαρά υπ’ όψιν τους τα εξής:

Πρώτον, η φοροδιαφυγή δεν προκαλείται από την επιχείρηση κατά τον λογιστικό προσδιορισμό μιας δαπάνης αλλά από την αποφυγή καταγραφής της συγκεκριμένης συναλλαγής με τη μη έκδοση των σχετικών παραστατικών.

Δεύτερον, ο υποχρεωτικός ομοιόμορφος λογιστικός χαρακτηρισμός σε όλες τις οικονομικές οντότητες παραβαίνει βασικούς κανόνες της λογιστικής επιστήμης και άλλωστε αυτό αποτέλεσε και ένα από τα αίτια κατάργησης του π. δ.1123 του Γενικού Λογιστικού Σχεδίου και την αντικατάστασή του από τα ΕΛΠ με τον ν.4308/2014. Το ξέρετε πάρα πολύ καλά αυτό.

Τρίτον, επαναφέρουν την υποχρεωτική ομοιόμορφη λογιστική κωδικοποίηση, που παγκοσμίως θεωρείται αναχρονισμός και τροχοπέδη στην εξατομικευμένη οικονομική ανάλυση που στοχεύουν οι επιτυχημένες οικονομικές οντότητες, και γι’ αυτό άλλωστε και δεν συμπεριλαμβάνονται και στα διεθνή λογιστικά πρότυπα. Η απόπειρα ψηφιοποίησης όλων των οικονομικών συναλλαγών ας είναι προς όφελος των επιχειρήσεων και όχι εις βάρος τους.

Επιτέλους, και ένα χρηστικό θέμα. Υπάρχει ένα θέμα με τον χρονισμό μεταξύ myDATA και δηλώσεων ΦΠΑ οι οποίες είναι κλειδωμένες. Αυτό, αν πάμε στις πέντε μέρες και στη μια βδομάδα που λέει η ΑΑΔΕ ότι θα πρέπει να έχουμε υποβάλει νωρίτερα τα παραστατικά και να τα έχουμε ανεβάσει στα myDATA, αμέσως-αμέσως μειώνει τον χρόνο από τον ένα μήνα στις τρεις εβδομάδες. Διορθώσετε τον χρονισμό.

Πάμε, λοιπόν, να δούμε λίγο και τι συμβαίνει και με το e-send και τις αποφάσεις τις οποίες έχετε βγάλει για τη διασύνδεση του e-send των φορολογικών ταμειακών μηχανών.

Αυτές είναι δύο σελίδες με αποφάσεις. Και μάλιστα, η τελευταία απόφαση η οποία βγήκε, που είναι η A1049/2.4.2024, ορίζει ότι η διαβίβαση λιανικών μέσω φορολογικών μηχανών μετατίθεται για την 1-11-2024. Η ΑΑΔΕ η οποία μας κουνάει το δάχτυλο, δεν έχει καταφέρει πέντε χρόνια να ολοκληρώσει τη διασύνδεση των e-send.

Φορολογική συνείδηση και αλλόκοτες αποφάσεις! Πώς να εμπεδώσει ο Έλληνας φορολογούμενος τη φορολογική συνείδηση, πώς να καταλάβει ότι το κράτος είναι μαζί του;

Θα σας πω ένα συγκεκριμένο παράδειγμα ακόμα. Ας υποθέσουμε, λοιπόν, ότι μια ελληνική επιχείρηση αγοράζει μετοχές μιας άλλης εταιρείας που έχει έδρα στην Ευρωπαϊκή Ένωση έναντι 200.000 ευρώ -ακούστε το παράδειγμα- και αποκτά πάνω από το 10% του μετοχικού κεφαλαίου. Μετά από τρία χρόνια η ελληνική εταιρεία, και εφόσον η δεύτερη έχει ανεβάσει την κερδοφορία της, πουλάει το μερίδιό της για 5 εκατομμύρια ευρώ.

Ξέρετε πόσο φόρο θα πληρώσει, κυρίες και κυρίες και κύριοι συνάδελφοι, αυτή η εταιρεία για τα 4.800.000 ευρώ τα οποία κέρδισε από αυτή την συναλλαγή; Μηδέν! Μηδέν είναι ο φόρος τον οποίο θα καταβάλει η ελληνική επιχείρηση. Και αυτό γιατί αυτό ισχύει με το άρθρο 48 του κώδικα φορολογίας εισοδήματος, όπως προστέθηκε με το άρθρο 20 του ν.4646/2019, έναν από τους πρώτους νόμους τους οποίους επέβαλε η Κυβέρνηση Μητσοτάκη στην πρώτη της θητεία.

Ψηφιακή γραφειοκρατία! Σας το ανέφερα και χθες. Επαναφέρετε τη γραφειοκρατία και απλά τη μετασχηματίζετε σε ψηφιακή. Το γεγονός, λοιπόν, ότι από έγχαρτη γίνεται ψηφιακή της δίνει μια αίγλη για κάποιους που δεν το γνωρίζουν. Σε κάποιους, όμως, οι οποίοι θα υφίστανται τη γραφειοκρατία και θα θυμηθούν τι γινόταν πάλι με τα πρόσθετα βιβλία, όπως είναι οι γιατροί, όπως είναι οι μηχανικοί, όπως είναι τα συνεργεία, εδώ θα πρέπει να τους δώσετε μια ξεκάθαρη απάντηση γιατί στηρίζετε τόσο πολύ τη γραφειοκρατία.

Έρχομαι σε ένα επίσης μεγάλο θέμα το οποίο έχει λάβει εκρηκτικές διαστάσεις. Και αυτό είναι η στεγαστική κρίση την οποία θα πρέπει να δούμε και από τη φορολογική της πλευρά. Τα ακίνητα τα οποία είναι διαθέσιμα για ενοικίαση διαπιστώνουμε ότι είναι πολύ λιγότερα από αυτά τα οποία πωλούνται. Η αναλογία σε κάποιες λαϊκές συνοικίες όπως οι δικές μας είναι πολύ μεγαλύτερη. Ο κόσμος επιλέγει ή αναγκάζεται να πουλήσει την περιουσία του αντί να την κρατήσει και να την εκμεταλλευτεί.

Δεδομένης τώρα της στεγαστικής κρίσης, πέρα από την καθυστερημένη αντίδραση της Κυβέρνησης στο τεράστιο λάθος της χρυσής βίζας, ίσως πρέπει να δοθεί ένα φορολογικό διάλειμμα μερικών ετών. Και προφανώς, θα πρέπει να προστατευτεί ο ιδιοκτήτης από κακοπληρωτές πλήρως και χωρίς μεν, αλλά.

Αν θέλουμε να αυξηθεί η διαθεσιμότητα σπιτιών για ενοικίαση και να πέσουν οι τιμές σε λογικά επίπεδα, θα πρέπει να αυξηθεί η προσφορά. Είναι βασικά πράγματα της οικονομικής επιστήμης. Είναι συνειδητή επιλογή χιλιάδων ιδιοκτητών ακινήτων να κρατούν κλειστά τα σπίτια τους προτιμώντας να μην τα νοικιάζουν, ενώ στον δημόσιο διάλογο έχουν εμφανιστεί διάφορες εκτιμήσεις που μιλάνε για οκτακόσιες χιλιάδες, για εννιακόσιες χιλιάδες ή για ένα εκατομμύριο σπίτια. Εγώ θα λάβω υπ’ όψιν μου αυτό το οποίο είπε ο κ. Σκέρτσος το 2022. Είναι περίπου στις επτακόσιες πενήντα χιλιάδες κλειστά σπίτια.

Τι προτείνουμε; Μείωση της φορολογίας γι’ αυτούς οι οποίοι νοικιάζουν τα σπίτια τους μακροχρόνια. Επί κυβέρνησης ΣΥΡΙΖΑ, δυστυχώς, ο ανώτατος συντελεστής στο εισόδημα από ενοίκια ανέβηκε από το 35% στο 45%. Έκτοτε εσείς –κυβερνάτε πέντε χρόνια- δεν έχετε κάνει τίποτα προς αυτή την κατεύθυνση.

Προτείνουμε, αν θέλουμε να δώσουμε κίνητρα στους ιδιοκτήτες να βγάλουν αυτά τα σπίτια στην αγορά, άρα να υπάρχει μεγαλύτερη προσφορά και να πέσουν και οι τιμές, να μειώσετε δραστικά τον συντελεστή για τα εισοδήματα από ακίνητα: Κατά 30% για τη χαμηλή κλίμακα, άρα από 15% θα πάει στο 10%-10,5%, και κατά 50% στις δύο μεγάλες κλίμακες. Σας φαίνεται πολύ;

Σας υπενθυμίζω ότι αν πάει στην υψηλή κλίμακα στο 22,5%, είναι περίπου το ίδιο με αυτό το οποίο ισχύει και για τα νομικά πρόσωπα τα οποία πληρώνουν 22%. Σας πληροφορώ ότι πάρα πολλοί -θα το ξέρετε, θα το ακούτε- συστήνουν εταιρείες, μεταφέρουν τα ακίνητά τους και πολύ απλά φοροαποφεύγουν με έναν πολύ νόμιμο τρόπο.

Τα κλειστά σπίτια δεν θα ανοίξουν με νέα φορολόγηση, δεν θα ανοίξουν με ευχολόγια, θα ανοίξουν μόνο με ουσιαστικές λύσεις και τομές. Το πρόβλημα των εκατοντάδων χιλιάδων κλειστών σπιτιών είναι μεγάλο και αφορά τόσο τους ιδιώτες όσο και το κράτος, όπου τα πράγματα είναι πολύ πιο σύνθετα και εκεί απαιτούνται μεγαλύτερες τομές.

Τέλος, θα σας αναφέρω και πάλι αυτό το οποίο σας είπα σχετικά με τις έμμεσες τεχνικές ελέγχου, για τις οποίες κάποια πράγματα θα πρέπει να διευκρινιστούν.

Υπό το καθεστώς των έμμεσων μεθόδων προσδιορισμού του φόρου εισοδήματος η φορολογική διοίκηση διαθέτει τη διακριτική ευχέρεια και αυτή επιλέγει αν και πότε θα εφαρμόσει τις έμμεσες τεχνικές ελέγχου. Δεν απαριθμούνται ρητά συγκεκριμένες ουσιώδεις παραβάσεις που μπορούν να οδηγήσουν τη φορολογική διοίκηση στις έμμεσες τεχνικές ελέγχου και αφ’ ετέρου δεν έχει προσδιοριστεί από τη νομολογία το πεδίο εφαρμογής της διάταξης.

Με τις έμμεσες τεχνικές ελέγχου φαίνεται να δίνεται η δυνατότητα στη φορολογική διοίκηση να μπορεί να αποδείξει απλώς εμμέσως τη φοροδιαφυγή με τη χρήση των σχετικών μεθόδων φέρνοντας η ίδια το βάρος της απόδειξης, και με τον φορολογούμενο να διατηρεί το νόμιμο δικαίωμά του περί ανταπόδειξης. Φαίνεται επιπλέον να μη θεσπίζεται νόμιμο μαχητό τεκμήριο, που μόνο τότε θα μπορούσε να δικαιολογήσει την αναστροφή του βάρους της απόδειξης.

Απαιτείται επομένως να διευκρινιστεί ρητά και χωρίς ασάφειες το ζήτημα της κατανομής του βάρους της απόδειξης στο παρόν σχέδιο νόμου και αν η νομοθετική βούληση είναι να προβλεφθεί η αναστροφή του βάρους της απόδειξης, να μην αφήνεται στην αποσπασματική και χωρίς νομιμοποίηση ρύθμιση της διοίκησης, καθώς η αποδεικτική διαδικασία καθορίζει εν πολλοίς και τα αποτελέσματα του φορολογικού ελέγχου.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε και εμείς, κύριε συνάδελφε.

Τον λόγο τώρα έχει από την Νέα Αριστερά ο κ. Δημήτρης Τζανακόπουλος.

Παρακαλώ, κύριε συνάδελφε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, άκουσα τον εισηγητή της Νέας Δημοκρατίας, ο οποίος στην τοποθέτησή του, ακολουθώντας τον ρυθμό που έχουν δώσει ούτως ή άλλως οι Υπουργοί και η ηγεσία του Υπουργείου Οικονομικών, περιέγραψε μια μαγική εικόνα της ελληνικής οικονομίας: Επενδύσεις, ανάπτυξη, εξαγωγές, Ταμείο Ανάκαμψης, η χώρα βρίσκεται στην πρωτοπορία της Ευρωπαϊκής Ένωσης και της Ευρωζώνης!

Ξέχασε, βέβαια, ο κύριος εισηγητής να μας ενημερώσει για το αν υπάρχει κάποια εικόνα στην Κυβέρνηση ή στην κοινοβουλευτική Πλειοψηφία για το πού βρίσκεται η έρευνα περί διαφθοράς για το Ταμείο Ανάκαμψης, για την οποία ελέγχεστε από την Ευρωπαία εισαγγελέα. Εκτός και αν εξακολουθείτε να θεωρείτε ότι η ευρωπαϊκή εισαγγελία έχει κάποια εμμονή ή κάποια ειδική προσωπική εμπάθεια με τον κ. Μητσοτάκη, με την Κυβέρνησή σας, και έχει προχωρήσει σε αυτές τις διαδικασίες ελέγχου για διαφθορά σε σχέση με τις υπερτιμολογήσεις και την απάτη στον τρόπο με τον οποίο έγιναν οι συμβάσεις για το Ταμείο Ανάκαμψης, όπως αποκάλυψε το «POLITICO».

Εν πάση περιπτώσει, το θέμα είναι το εξής: Η πραγματικότητα για τη μεγάλη κοινωνική πλειοψηφία, για τους πολλούς της ελληνικής κοινωνίας είναι τελείως διαφορετική απ’ αυτήν την οποία περιγράφετε, απ’ αυτήν την οποία περιγράφει και η πλειοψηφία αλλά και η Κυβέρνηση.

Αυτό που συντελείται σήμερα, κύριε Υπουργέ, στην ελληνική κοινωνία και οικονομία είναι μια τεράστια και σχεδόν πρωτοφανής μεταφορά πλούτου και περιουσίας από τους πολλούς στους λίγους, αυτό το οποίο εμείς ονομάζουμε αντίστροφη αναδιανομή.

Και θέλω να ξεκινήσω προφανώς από το ζήτημα των μισθών από τον πυρήνα του κοινωνικού ζητήματος. Ο μέσος πραγματικός μισθός έχει μειωθεί μόνο το τελευταίο έτος περίπου 7,5%. Διότι οι αυξήσεις που έχουν δοθεί στον κατώτατο μισθό όχι απλώς δεν αρκούν για να υπερκεράσουν τις αυξήσεις στα προϊόντα που προκύπτουν από την πληθωριστική κρίση αλλά είναι και πολύ λιγότερες οι αυξήσεις αυτές. Και με αυτή την έννοια οδηγούμαστε στο να μειώνεται η αγοραστική δύναμη του μέσου μισθωτού.

Και αυτό δεν έχει να κάνει αποκλειστικά και μόνο με τις ανεπαρκείς αυξήσεις που έχουν δοθεί στον κατώτατο μισθό. Έχει να κάνει με ένα συνολικότερο ζήτημα δόμησης της αγοράς εργασίας. Έχει να κάνει με την πλήρη κατάρρευση κάθε ρύθμισης αλλά και κάθε ελέγχου στην αγορά εργασίας με το γεγονός ότι αυτή τη στιγμή η χώρα μας έχει τη χαμηλότερη κάλυψη σε κλαδικές συλλογικές συμβάσεις από κάθε άλλη χώρα της Ευρωπαϊκής Ένωσης. Και δεν το περιγράφω ως ένα παράδειγμα απλώς προς μίμηση. Η κατάσταση στην Ευρωπαϊκή Ένωση για τους εργαζόμενους είναι εξαιρετικά προβληματική. Το χειρότερο όμως είναι ότι στη χώρα μας είναι πολύ πιο προβληματική απ’ ότι στη μέση ευρωπαϊκή οικονομία. Όταν έχουμε στην Ευρώπη κάλυψη 80% από κλαδικές συλλογικές συμβάσεις και στην Ελλάδα η κάλυψη από κλαδικές συλλογικές συμβάσεις είναι στο 20%, τέσσερις φορές κάτω, καταλαβαίνετε τι χάος και τι ζούγκλα επικρατεί στην αγορά εργασίας στη χώρα.

Και αυτό είναι άμεσα συνδεδεμένο με τη δυνατότητα των εργαζομένων να διεκδικήσουν υψηλότερους μισθούς. Είναι άμεσα συνδεδεμένο με αυτήν τη διαρκή μείωση του μέσου πραγματικού μισθού στην Ελλάδα με βάση μάλιστα στοιχεία διεθνών οργανισμών.

Ταυτόχρονα όσο αφορά τα διαρθρωτικά ζητήματα που αφορούν την ελληνική οικονομία: Κύριε Υπουργέ, η Ελλάδα αντιμετωπίζει κρίση ιδιωτικού χρέους παράλληλη με την κρίση δημοσίου χρέους. Αυτή τη στιγμή οι ληξιπρόθεσμες οφειλές στην εφορία και στα ασφαλιστικά ταμεία είναι περίπου 107 δισεκατομμύρια ευρώ. Είναι αυξημένες κατά 2 περίπου δισεκατομμύρια ευρώ σε σχέση με πέντε χρόνια πριν. Την περίοδο της ανάπτυξης, την περίοδο της πρωτοπορίας της χώρας στους ρυθμούς βελτίωσης της καθημερινότητας την οποία υποτίθεται διαφημίζετε, οι ληξιπρόθεσμες οφειλές έχουν αυξηθεί κατά δύο έως και τρία δισεκατομμύρια σε σχέση με μια πενταετία πριν.

Ταυτόχρονα έχουμε 3,8 εκατομμύρια φορολογούμενους από σύνολο 6,6 εκατομμυρίων να έχουν ληξιπρόθεσμες οφειλές προς το δημόσιο, ενώ από αυτούς το 1,5 εκατομμύριο βρίσκεται σε μέτρα αναγκαστικής είσπραξης, σε διαδικασία αναγκαστικής είσπραξης, σε αναγκαστική εκτέλεση. Είναι τριακόσιες χιλιάδες περισσότεροι σε σχέση με μια πενταετία πριν βρίσκονται σε διαδικασία αναγκαστικής εκτέλεσης, κύριε Υπουργέ.

Και ενώ συμβαίνουν όλα αυτά, εσείς αφ’ ενός πανηγυρίζετε για την εξαιρετική εικόνα της ελληνικής οικονομίας και ταυτόχρονα οι εισηγμένες στο χρηματιστήριο παρουσιάζουν ρεκόρ κερδοφορίας εικοσαετίας. Την ίδια στιγμή συμμετέχουν στα δημόσια έσοδα με το χαμηλότερο ποσοστό σε σχέση με όλες τις υπόλοιπες χώρες της Ευρωπαϊκής Ένωσης.

Τελικά έχουμε να κάνουμε, κυρίες και κύριοι συνάδελφοι, και, κύριε Υπουργέ, με φορολογικό παράδεισο. Σε αυτό έχετε δίκιο. Η Ελλάδα είναι ένας φορολογικός παράδεισος αλλά είναι φορολογικός παράδεισος για τους λίγους. Διότι ποιες είναι μερικές από τις ρυθμίσεις στις οποίες έχετε προχωρήσει; Μείωση στη φορολογία για τα υψηλά εισοδήματα, μείωση στη φορολογία για τις ανώνυμες εταιρείες, μείωση στη φορολογία συγκέντρωσης κεφαλαίου, μείωση στη φορολογία για τις χρηματιστηριακές συναλλαγές, μείωση στη φορολογία για τα εισοδήματα από μερίσματα μείωση, στη φορολογία μηδενισμός μάλιστα της φορολογίας για γονικές παροχές ύψους μέχρι και 3,2 εκατομμύρια ευρώ. Προφανώς αυτές οι ρυθμίσεις δεν αναφέρονται στη μεγάλη κοινωνική πλειοψηφία. Αναφέρονται στις κοινωνικές δυνάμεις τις οποίες εσείς θέλετε να εκπροσωπείτε προνομιακά, σε μία οικονομική ελίτ της ελληνικής οικονομίας τη στιγμή που η κοινωνική πλειοψηφία στην κυριολεξία βρίσκεται σε εξαιρετικά δεινή κατάσταση.

Θα μπορούσα να πω κι άλλα, όπως για τη στεγαστική κρίση, για τη σχέση άμεσων και έμμεσων φόρων επί παραδείγματι. Προσέξτε τα έσοδα από έμμεσους φόρους, τους πλέον άδικους φόρους σε μια οικονομία σαν τη δική μας και σε όλες βασικά τις οικονομίες της ελεύθερης αγοράς έχουν αυξηθεί μέσα στην τελευταία τριετία κατά 10 δισεκατομμύρια ευρώ. Και εσείς λέτε ότι αυτή η αύξηση κατά 10 δισεκατομμύρια ευρώ έχει προκύψει δήθεν από την ανάπτυξη. Κανένα στοιχείο, κανένα στοιχείο δεν συνηγορεί προς αυτή την εξήγηση.

Η ανάπτυξη η οποία έχει επιτευχθεί αυτά τα χρόνια δεν είναι δυνατόν κατά κανένα τρόπο να εξηγήσει την εκτίναξη των εσόδων από ΦΠΑ. Αυτό που εξηγεί την εκτίναξη των εσόδων από ΦΠΑ και ειδικό φόρο κατανάλωσης είναι η πληθωριστική κρίση, η αύξηση των τιμών, που αποτελεί στην πραγματικότητα έμμεσο χαράτσι στην κοινωνική πλειοψηφία η οποία βρίσκεται στα χαμηλά και μεσαία εισοδήματα και πληρώνει με τους ίδιους συντελεστές που πληρώνουν και τα υψηλά εισοδήματα. Άρα με αυτόν τον τρόπο αυξάνονται οι ανισότητες και δημιουργούνται ακόμα μεγαλύτερα χάσματα στον τρόπο με τον οποίο διαρθρώνεται η ελληνική κοινωνία.

Και με όλα αυτά να σας πω ένα τελευταίο παράδειγμα για τη σχέση άμεσων και έμμεσων φόρων, γιατί έχει μια σημασία να τα ακούσετε επειδή μας λέτε ότι προκύπτει από την ανάπτυξη. Η αύξηση των εσόδων από ΦΠΑ είναι 7,5% σε σχέση με πέρυσι. Ισχυρίζεστε ότι αυτό έχει προκύψει από την ανάπτυξη της τάξης του 2%; Δεν προκύπτει, δεν προκύπτει!

Εν τω μεταξύ αναφέρετε ο κύριος Υπουργός στη φοροδιαφυγή. Είναι δέκα χρόνια μετά την συγκρότηση -αν θέλετε- ή την εκκίνηση αυτού που στη συνέχεια μετεξελίχθηκε σε Ανεξάρτητη Αρχή Δημοσίων Εσόδων με τους νόμους της κυβέρνησης Σαμαρά του 2013, όπου ο κ. Θεοχάρης, ο κύριος Υπουργός, υπήρξε και ο πρώτος αν δεν κάνω λάθος Γενικός Γραμματέας της νέας τότε Γενικής Γραμματείας Δημοσίων Εσόδων, ο οποίος αποπέμφθηκε από τον κ. Σαμαρά εξαιτίας του ΕΝΦΙΑ. Τα χρέωσε στον κ. Θεοχάρη ο κ. Σαμαράς. Είχε πει ότι είχε επιβάλει ο κ. Θεοχάρης τον ΕΝΦΙΑ. Με αυτόν τον τρόπο προσπάθησε να ξεφύγει από εκείνη την συνθήκη η οποία είχε επικρατήσει. Γελάτε, κύριε Υπουργέ, τα θυμάστε. Βεβαίως ο κόσμος όταν ακούει για ΕΝΦΙΑ δεν γελάει. Έχει άλλες αντιδράσεις.

Εν πάση περιπτώσει, όμως, για πάμε να δούμε δέκα χρόνια μετά την εκκίνηση συγκρότησης της ΑΑΔΕ πώς τα έχει πάει αυτή η ανεξάρτητη αρχή. Προσέξτε την περίοδο 2000 - 2010 -επειδή πάρα πολλές φορές χρησιμοποιήθηκε το επιχείρημα από ακροκεντρώους και φιλελεύθερους ότι το πρόβλημα της ελληνικής οικονομίας ήταν πρόβλημα δαπανών που οδήγησε στη χρηματοπιστωτική κρίση- αυτό το οποίο προέκυψε από μελέτες οι οποίες έγιναν και είναι απολύτως ακριβείς, είναι ότι το μέγεθος της φοροαποφυγής βρισκόταν μεταξύ των 450 και 600 δισεκατομμυρίων ευρώ. Θα μου πείτε είναι τεράστιο το νούμερο. Αν το διαιρέσει διά δέκα, θα δει ότι δεν είναι τόσο τεράστιο. Είναι 45 με 60 δις. το χρόνο.

Τι μας είπε ο κ. Στουρνάρας πριν από λίγο καιρό; Μας είπε ότι προκύπτει ότι το δηλωμένο εισόδημα ήταν περίπου 80 δισεκατομμύρια ευρώ και η καταναλωτική δαπάνη ήταν 140 δισεκατομμύρια ευρώ. Την ίδια στιγμή οι αποταμιεύσεις δεν μειώνονταν.

Επομένως, έχουμε ένα κενό 60 δισεκατομμυρίων ευρώ το οποίο δεν προκύπτει, όπως θέλουν οι φιλελεύθεροι και ακροκεντρώοι, από αυτούς που δεν κόβουν αποδείξεις για τις τυρόπιτες.

Από αλλού προκύπτει, κύριε Θεοχάρη, από τη μεγάλη φοροδιαφυγή της οικονομικής ελίτ της χώρας. Ό,τι, λοιπόν, συνέβαινε την περίοδο 2000 - 2010 και οδηγηθήκαμε εκεί που οδηγηθήκαμε τα ίδια ακριβώς συμβαίνουν μετά από δέκα χρόνια λειτουργίας της ΑΑΔΕ. Και συμβαίνουν με την Κυβέρνηση να κρατάει το τέμπο της συγχορδίας της φοροδιαφυγής. Δεν θα το συνεχίσω. Νομίζω ότι περιγράφεται σαφέστατα η πολιτική στρατηγική της Κυβέρνησης.

Αναρωτιέται κανείς προς τι οι πανηγυρισμοί και για το παρόν νομοσχέδιο. Επιλύει κανένα από τα μεγάλα πολιτικά ζητήματα, μεγάλα ζητήματα οικονομικής πολιτικής, μεγάλα ζητήματα στρατηγικής, που αυτή τη στιγμή δημιουργούν όλους τους όρους της αντίστροφης αναδιανομής; Προφανώς και δεν επιλύει κανένα ζήτημα. Είναι ένα εν πολλοίς τεχνικό νομοσχέδιο, που στο τέλος της ημέρας έρχεται να προσθέσει στον ψηφιακό γραφειοκρατικό λαβύρινθο που έχει αντικαταστήσει το προηγούμενο χαρτοβασίλειο της φορολογικής διοίκησης.

Επιτρέψτε μου όμως κάποιες ειδικές παρατηρήσεις και θα προσπαθήσω να μην καταχραστώ τον χρόνο. Πανηγυρίζετε για τις προπληρωμένες δηλώσεις, σας το είπαν και άλλοι συνάδελφοι, τόσο για τους μισθωτούς όσο και για τους συνταξιούχους προσυμπληρωμένες δηλώσεις που είχαν ήδη. Κάνετε ένα ελάχιστο βήμα το οποίο δεν αλλάζει στην πραγματικότητα την εικόνα η οποία διαμορφώνεται.

Σχετικά με τις ρυθμίσεις ελαστικοποιείτε κατά τι τα κριτήρια διατήρησης των ρυθμίσεων και δίνετε και μια δυνατότητα αναβίωσης των ρυθμίσεων. Και ρωτά κανείς: Η αναβίωση των ρυθμίσεων πώς θα γίνεται; Αν πληρώσει αυτός ο οποίος έχει απωλέσει τη ρύθμιση το σύνολο των ληξιπρόθεσμων οφειλών του. Μα, για να έχει χάσει τη ρύθμιση ο άνθρωπος δεν έχει δυνατότητα να πληρώσει τις ληξιπρόθεσμες οφειλές του. Και αντί να έρθετε και να φτιάξετε -με βάση την εμπειρία η οποία υπήρξε όλα τα προηγούμενα χρόνια της αύξησης του ιδιωτικού χρέους, και λόγω της πανδημίας, και λόγω της πληθωριστικής κρίσης -μια νέα ρύθμιση ώστε να εξορθολογιστεί το τοπίο, προχωράτε σε διάφορους εμβαλωματικές ρυθμίσεις οι οποίες κατά κανένα τρόπο δεν επιλύουν το πρόβλημα.

Και τι γίνεται επίσης; Έρχεται η ΑΑΔΕ προχθές και ασκεί τρομοκρατία στους οφειλέτες και τους λέει ότι «αν δεν πληρώσετε μέχρι την Παρασκευή», που θα δημοσιευθεί ο συγκεκριμένος νόμος τον οποίο συζητάμε σήμερα στο Κοινοβούλιο στο ΦΕΚ, «θα χάσετε τις ρυθμίσεις σας». Εγώ σας εγκάλεσα χθες και δεν μου απαντήσατε. Απαντήσατε τι πράγμα; Ότι καλώς έκανε η ΑΑΔΕ και ενημέρωσε. Εγώ δεν είπα ότι δεν έκανε καλώς που ενημέρωσε. Το ερώτημά μου είναι το εξής: Προς τι η άσκηση τρομοκρατίας; Και μάλιστα δείτε το e-mail που έχει στείλει η ΑΑΔΕ που λέει «αν δεν πληρώσετε μέχρι τη στιγμή δημοσίευσης του νέου νόμου στο φύλλο της Εφημερίδας της Κυβερνήσεως θα απωλέσετε τις ρυθμίσεις σας». Από πού προκύπτει αυτό;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα μου επιτρέψετε να συνεχίσω για ένα-ενάμισι λεπτό, όσο πιο γρήγορα μπορώ.

Κλείνω με το ζήτημα -ένα κορυφαίο ζήτημα- για τις καταπτώσεις εγγυήσεων του ελληνικού δημοσίου, το επαναφέρω. Τι προβλέπεται; Προβλέπεται στον συγκεκριμένο νόμο ότι για όσους έχουν καταστεί διάδοχοι πιστωτικών ιδρυμάτων σε δάνεια που έχουν εγγύηση του ελληνικού δημοσίου και εφόσον έχουν καταθέσει φάκελο ο οποίος έχει απορριφθεί από το Γενικό Λογιστήριο του Κράτους λόγω έλλειψης δικαιολογητικών, μιλάμε δηλαδή κατά κύριο λόγο για funds, για servicers, θα μπορούν να αντικαθιστούν τα εν λόγω δικαιολογητικά με μια απλή βεβαίωση -μιλάμε για δημόσια έγγραφα, μιλάμε για πραγματογνωμοσύνες- και τότε θα μπορεί να καταπίπτει η εγγύηση του ελληνικού δημοσίου η οποία, το πρώτον, έχει απορριφθεί από το Γενικό Λογιστήριο του Κράτους.

Δεύτερο ζήτημα: Υπήρξε μία γνωμοδότηση το 2011 του Νομικού Συμβουλίου του Κράτους η οποία έλεγε ότι σε περίπτωση που έχουμε με βάση τον ν3869 μείωση του κεφαλαίου σε δάνειο υπερχρεωμένου νοικοκυριού που έχει εγγύηση του ελληνικού δημοσίου το ελληνικό δημόσιο που ήταν εγγυητής στο συγκεκριμένο δάνειο δεν οφείλει να αποπληρώσει το υπόλοιπο του ποσού για το οποίο έχει επέλθει είτε εξωδικαστικός συμβιβασμός με βάση τον ν.3869 είτε υπάρχει δικαστική απόφαση. Επικαλείται τώρα η Κυβέρνηση την απόφαση της πιλοτικής δίκης στον Άρειο Πάγο που ήρθε να ανατρέψει τη συγκεκριμένη γνωμοδότηση του Νομικού Συμβουλίου του Κράτους και είπε ότι όχι, το ελληνικό δημόσιο εφόσον έχει υπάρξει εξωδικαστικός συμβιβασμός ή δικαστική απόφαση για μείωση της οφειλής, ως εγγυητής, οφείλει να πληρώσει το υπόλοιπο της οφειλής.

Ερωτάται ,λοιπόν, η Κυβέρνηση για ποιον λόγο δεν έκανε κάτι, έτσι ώστε να επιλύσει το νομικό ζήτημα πριν την απόφαση του Αρείου Πάγου και να νομοθετήσει συγκεκριμένα. Διότι γνωρίζατε ότι στο Νομικό Συμβούλιο είχε επισημανθεί ότι υπάρχει ζήτημα νομοθετικής ερμηνείας. Για ποιον λόγο επικαλείστε τώρα την απόφαση του Αρείου Πάγου εκ των υστέρων; Η απόφαση του Αρείου Πάγου είναι μερικούς μήνες πριν. Τόσα χρόνια τι κάνατε; Γιατί δεν ήρθατε να επιλύσετε το συγκεκριμένο ζήτημα, ενώ ξέρατε ότι υπάρχει πρόθεση να γίνει πιλοτική δίκη στον Άρειο Πάγο; Τίποτα δεν κάνατε.

Και ρωτάω χθες τον κύριο Υφυπουργό ποιο θα είναι το δημοσιονομικό κόστος για την κατάπτωση όλων αυτών των εγγυήσεων. «Α», λέει, «δεν υπάρχει δημοσιονομικό κόστος γιατί έχουν εγγραφεί όλοι στο 2020». Υπάρχει κανένα χαρτί; Το Γενικό Λογιστήριο του Κράτους στα άρθρα 96 έως 102, που περιγράφουν τις καταπτώσεις στις εγγυήσεις του ελληνικού κράτους δεν λέει κουβέντα και εσείς μου λέτε τώρα μηδέν. Δείξτε μου ένα χαρτί που να λέει ότι όλα αυτά τα δάνεια έχουν εγγραφεί στο 2020, όπως ισχυρίστηκε χθες ο Υπουργός. Από πού προκύπτει αυτό; Πρέπει να σας πιστέψω;

**ΠΡΟΕΔΡΕΥΩΝ (Γεώργιος Γεωργαντάς):** Έχετε και δευτερολογία.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Φαίνεται από την έκθεση του Γενικού Λογιστηρίου του Κράτους ότι κάτι κρύβεται. Διότι το Γενικό Λογιστήριο του Κράτους δεν κάνει καμμία αναφορά σε σχέση με την εγγραφή για την οποία μίλησε χθες ο Υφυπουργός. Περιμένουμε, λοιπόν, να δούμε. Εδώ είμαστε, στην Ολομέλεια, θα πάρετε και τον λόγο. Αλλά το ζήτημα δεν είναι απλώς να μας πείτε. Το ζήτημα είναι να το αποδείξετε.

Με όλα αυτά είναι προφανές ότι εμείς βρισκόμαστε απέναντι και στο παρόν νομοσχέδιο, αλλά φυσικά και στη συνολική οικονομική στρατηγική της Νέας Δημοκρατίας.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαέξι μαθήτριες και μαθητές και δύο εκπαιδευτικοί συνοδοί από το 3ο Δημοτικό Σχολείο Γέρακα.

Επίσης, τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής τριάντα δύο μαθήτριες και μαθητές και τρεις εκπαιδευτικοί συνοδοί από το 4ο Γυμνάσιο Χαϊδαρίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής της Κοινοβουλευτικής Ομάδας της Νίκης, ο κ. Ανδρέας Βορύλλας.

Παρακαλώ, κύριε συνάδελφε, έχετε τον λόγο.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο νέος Κώδικας Φορολογικής Διαδικασίας αποτελεί ένα σημαντικό νομοσχέδιο δεδομένου ότι με το παρόν ρυθμίζονται οι φορολογικές διαδικασίες σε ενιαίο κώδικα που καλύπτει τους φόρους και τα δημόσια έσοδα από φόρο εισοδήματος, φόρο προστιθέμενης αξίας, ενιαίο φόρο ιδιοκτησίας ακινήτων, φόρους κληρονομιών, δωρεών, γονικών παροχών και κερδών από τυχερά παίγνια, φόροι, τέλη, εισφορές και χρηματικές κυρώσεις και τόκοι.

Το κόμμα μας υποστηρίζει ότι ο Κώδικας Φορολογικής Διαδικασίας δεν πρέπει να είναι ξεκομμένος από ένα ευρύτερο πρόγραμμα αναδιάρθρωσης, νομοθετικής ανασυγκρότησης και κωδικοποίησης πολύ δύσκολων και εξειδικευμένων φορολογικών διατάξεων. Η ανανέωση του κώδικα φορολογικής διαδικασίας θα πρέπει να γίνεται σε τακτική βάση ώστε να είναι επίκαιρος, εφαρμόσιμος και λειτουργικός, να λαμβάνει υπ’ όψιν του τις αλλαγές που γίνονται σε παγκόσμιο επίπεδο στη δημιουργία πλούτου και τη διακίνηση κεφαλαίων και να ρυθμίζει άμεσα ζητήματα, όπως για παράδειγμα μέχρι και σήμερα η φορολογική διοίκηση δεν διαθέτει φορολογικές διατάξεις για τη φορολογία κερδών από κρυπτονομίσματα.

Υπάρχει και κάτι που δεν πρέπει να ξεχνάμε και επιτάσσει τη συνεχή ανανέωση και επικαιροποίηση του Κώδικα Φορολογικής Διαδικασίας. Αυτό είναι ότι η φοροδιαφυγή και η λαθρεμπορία είναι πάντα πιο μπροστά από τις φορολογικές αρχές.

Με τα άρθρα που αναφέρονται στις ρυθμίσεις οφειλών δίνεται η δυνατότητα επανένταξης σε ρυθμίσεις που είχαν πρακτικά χαθεί, επειδή οι φορολογούμενοι δεν κατέβαλαν εμπρόθεσμα δύο ή περισσότερες μηνιαίες δόσεις της ρύθμισης, είτε λόγω αδυναμίας είτε λόγω λάθους του συστήματος που δεν αναγνώρισε μία πληρωμή ως εμπρόθεσμη.

Η επανένταξη όλων αυτών των οφειλετών μπορεί να γίνει εφόσον πληρούνται οι ακόλουθες προϋποθέσεις: Οι ρυθμίσεις τους δεν έχουν διαγραφεί από τους λογαριασμούς τους στο Taxisnet αλλά παραμένουν «παγωμένες» στο σύστημα, με γνωστοποιημένο στους οφειλέτες τον κωδικό πληρωμής τους που δεν είναι άλλος από την ταυτότητα ρυθμιζόμενης οφειλής της κάθε ρύθμισης και εφόσον από τώρα και μέχρι τη δημοσίευση των διατάξεων του νέου φορολογικού νομοσχεδίου και του Κώδικα Φορολογικών Διαδικασιών στην Εφημερίδα της Κυβερνήσεως πληρώσουν χρησιμοποιώντας την ταυτότητα ρυθμιζόμενης οφειλής την κάθε χαμένη τους ρύθμιση και όλες τις μηνιαίες δόσεις της που άφησαν απλήρωτες και έγιναν εκπρόθεσμες. Αυτό πρακτικά σημαίνει ότι μέχρι τα τέλη Απριλίου οι οφειλέτες που θέλουν να επανενταχθούν στις ρυθμίσεις θα πρέπει να πληρώσουν όλες τις εκπρόθεσμες δόσεις.

Σύμφωνα με εκτιμήσεις του ΥΠΕΘΟ, περίπου διακόσιες τριάντα χιλιάδες ρυθμίσεις χάθηκαν λόγω του αυστηρού πλαισίου που υπάρχει αυτή τη στιγμή. Με βάση εκτιμήσεις του οικονομικού επιτελείου, περίπου 1,2 δισεκατομμύριο ευρώ χάθηκαν από τα κρατικά ταμεία, ποσό το οποίο θα μπορέσει να εισπραχθεί εφόσον οι φορολογούμενοι αναβιώσουν τις ρυθμίσεις που έχασαν μετά και τις αλλαγές που θα επέλθουν με τον νέο κώδικα.

Θα πρέπει, επίσης, να δοθεί λύση για τις ρυθμίσεις των οφειλετών που έχουν διαγραφεί από τους λογαριασμούς του Taxisnet. Αυτή η κατηγορία των οφειλετών δεν θα έχει καμμία δυνατότητα να κάνει χρήση των νέων διατάξεων, αν δεν επανέλθουν άμεσα στους λογαριασμούς τους στο Taxisnet.

Στην πράξη, η αναβίωση των παραπάνω ρυθμίσεων απαιτεί οι φορολογούμενοι να είναι σε θέση να αποπληρώσουν μεγάλο αριθμό δόσεων, κάτι που πρακτικά δεν θα είναι εφικτό για την πλειοψηφία των οφειλετών. Θα αφορά μόνο μικρό αριθμό οφειλετών που διαθέτουν ρευστότητα.

Εδώ τίθεται το ερώτημα προς την Κυβέρνηση γιατί δεν επιδιώκει μια ρύθμιση που θα αφορά όσο το δυνατόν περισσότερους οφειλέτες, παρά επιλέγει μία λύση που θα αφορά λίγους που μπορούν να αποπληρώσουν άμεσα μεγάλο αριθμό δόσεων.

Σε όλα τα παραπάνω θα πρέπει να ληφθεί υπ’ όψιν ότι η πανδημία δημιούργησε νέα χρέη που σε πολλές περιπτώσεις αθροίστηκαν με τα χρέη της περιόδου της οικονομικής κρίσης και των μνημονίων.

Η πρόταση του κόμματός μας είναι η επανένταξη όλων των οφειλετών των ρυθμίσεων που χάθηκαν σε μια νέα ρύθμιση των εκατόν είκοσι δόσεων που θα περιλαμβάνει παλαιά και τυχόν νέα χρέη που δημιουργήθηκαν μέχρι 31-12-2023.

Επίσης, προτείνουμε μέσω ενός κεντρικού ψηφιακού συστήματος τυποποιημένης παρακολούθησης οι φορολογούμενοι να ενημερώνονται εγκαίρως για τις οφειλές τους, ώστε σε εύλογο χρόνο να τακτοποιούν οποιαδήποτε εκκρεμότητα έχει δημιουργηθεί και να μη χάνουν τις ρυθμίσεις που έχουν.

Θεσπίζεται η δυνατότητα του ενδιάμεσου προσδιορισμού φόρου στις περιπτώσεις που συντρέχει συνδυασμός κριτηρίων από τα οποία προκύπτει άμεσος και επικείμενος κίνδυνος φοροδιαφυγής. Προτείνουμε στις περιπτώσεις που ενεργοποιείται η διάταξη ενδιάμεσου προσδιορισμού φόρου και προκύπτουν σημαντικά ποσά, να προβλέπεται η φορολογική Διοίκηση να δύναται να αναστέλλει τη χρήση ΑΦΜ ή να προβαίνει σε απενεργοποίησή του, σύμφωνα με τα οριζόμενα στην παράγραφο 6 του άρθρου 10 του παρόντος νομοσχεδίου.

Είναι γνωστό εδώ και δεκαετίες ότι ορισμένες επιχειρήσεις που φοροδιαφεύγουν συστηματικά έχουν εικονικούς νόμιμους εκπροσώπους αλλοδαπούς ή υπέργηρους πολίτες με καθαρά ΑΦΜ –πρόκειται, κυρίως, για καταστήματα υγειονομικού ενδιαφέροντος, νυκτερινά κέντρα, εστιατόρια, ταβέρνες, φούρνους, καθώς και πρατήρια υγρών καυσίμων- ώστε να προστατεύεται ο πραγματικός δικαιούχος-ιδιοκτήτης της επιχείρησης που φοροδιαφεύγει. Προτείνουμε η φορολογική διοίκηση να δύναται να αναστέλλει τη χρήση ή να προβαίνει σε απενεργοποίηση του ΑΦΜ εκτός των εικονικών νομίμων εκπροσώπων και κατόπιν σχετικής έρευνας των πραγματικών δικαιούχων-ιδιοκτητών των επιχειρήσεων που φοροδιαφεύγουν και άμεσα να δεσμεύονται τα περιουσιακά τους στοιχεία. Το εν λόγω διοικητικό μέτρο θα συμβάλει στην αποτελεσματικότερη πρόληψη και αποθάρρυνση των επιχειρηματιών εκείνων οι οποίοι εργαλειοποιούν την οικονομική ένδεια αλλοδαπών ή την προκεχωρημένη ηλικία συμπολιτών μας, για να καθιδρύσουν εικονικές και κατάφορτες με φορολογικά χρέη επιχειρήσεις εισπράττοντας μη αποδοθέντα χρηματικά ποσά ΦΠΑ.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Όσον αφορά την έκδοση ερμηνευτικών εγκυκλίων και οδηγιών για την εφαρμογή της φορολογικής νομοθεσίας, προτείνουμε την προσθήκη ενός νέου άρθρου με τίτλο «Διαρκής διαβούλευση με επαγγελματικούς φορείς», όπου για πολύπλοκα φορολογικά θέματα οι θεσμικοί φορείς, όπως το Οικονομικό Επιμελητήριο της Ελλάδος, οι δικηγορικοί σύλλογοι και οι ενώσεις λογιστών-φοροτεχνικών, να μπορούν να αιτούνται προς τον διοικητή της ΑΑΔΕ την έκδοση ερμηνευτικών εγκυκλίων και οδηγιών για την εφαρμογή της φορολογικής νομοθεσίας.

Στο νομοσχέδιο ορίζεται ότι αν εντός του πέμπτου έτους της προθεσμίας παραγραφής υποβάλλεται αρχική ή τροποποιητική, η παραγραφή παρατείνεται για περίοδο ενός έτους από τη λήξη της πενταετίας. Η πρόληψη, άλλωστε, μιας σειράς λόγων που δικαιολογούν τη μονοετή παράταση της προθεσμίας παραγραφής από κοινού με τη θεσπισμένη εξαιρετική δυνατότητα δεκαετούς παρέκτασης της πενταετούς παραγραφής, απηχούν μια ξεπερασμένη αντίληψη για την αργόσυρτη και γραφειοκρατικώς αγκυλωμένη φορολογική διοίκηση, κάτι που πλέον δεν ισχύει δεδομένου ότι στη διάθεση των ελεγκτικών αρχών υφίσταται η αναγκαία ψηφιακή πλέον υπεροπλία διοικητικών εργαλείων, με αποτέλεσμα να πρέπει να επαναξιολογηθεί με τη δέουσα προσοχή το σκέλος της χρονικής διάρκειας παραγραφής, δεδομένου ότι στις αλλοδαπές έννομες τάξεις η τριετία θεωρείται ένα αδιαπραγμάτευτο και σύμφωνα με την αρχή της διοίκησης δίκαιο όριο.

Εν συνεχεία, έχουμε το άρθρο περί αποδοχής πράξεων στο πλαίσιο φορολογικού ελέγχου. Είναι στη σωστή κατεύθυνση, διότι όταν οι προσαυξήσεις και τα πρόστιμα που οφείλονται μειώνονται τότε και ο φορολογούμενος θα αποδεχτεί την κύρια οφειλή πιο εύκολα. Αυτό θα συμβεί διότι το δημόσιο μπορεί μεν να εισπράττει φαινομενικά λιγότερα αλλά θα εισπράττει. Οι φορολογούμενοι επειδή θα επιβαρύνονται λιγότερο, θα έχουν συμφέρον να κάνουν χρήση των εν λόγω διατάξεων και οι υποθέσεις για διοικητικές επιλύσεις διαφορών στα δικαστήρια θα περιοριστούν.

Θα πρέπει, όμως, να αξιολογηθεί εκ νέου το ύψος της έκπτωσης στα πρόστιμα και τις προσαυξήσεις, ούτως ώστε να μη βρεθούμε πάλι προ των πυλών μιας νέας αναγκαίας σύστασης εξωδικαστικών επιτροπών, οι οποίες κατατείνουν σε δικαστηριακή αποσυμφόρηση. Αν, πράγματι, στη δικαστική προσφυγή το ποσό της έκπτωσης εκκινεί από 75% και φτάνει προ των δικαστικών πυλών στο 50% σε περιπτώσεις εφάπαξ καταβολών, ο φορολογούμενος θα σκεφτεί σοβαρά το ενδεχόμενο να μην προσφύγει στη δικαιοσύνη, γεγονός που συνεπάγεται τόσο την αποσυμφόρηση των δικαστηρίων, όσο και την ταχεία εισπραξιμότητα των καταλογισθέντων ποσών και προστίμων.

Η ψηφιακή επικοινωνία της φορολογικής διοίκησης με τους φορολογούμενους ως προς την κοινοποίηση πράξεων και λοιπών εγγράφων και αρχείων δεν θα πρέπει να δημιουργεί αποκλεισμούς σε όσους δεν έχουν πρόσβαση και την απαιτούμενη γνώση χρήσης τους. Προτείνουμε η επικοινωνία με τις κλασικές μεθόδους να διατεθεί για τους πολίτες που κατά τεκμήριο δεν είναι εξοικειωμένοι με τη χρήση νέων τεχνολογιών.

Σύμφωνα με το άρθρο σχεδίου, μετά την κοινοποίηση εντολής ελέγχου το χρονικό περιθώριο για τη διενέργεια του φορολογικού ελέγχου ορίζεται εντός ενός έτους και με παράταση μπορεί να φτάσει μέχρι τα δύο. Αυτή η χρονική διάρκεια αποτελεί τροχοπέδη για ανάκτηση της επιχειρηματικότητας και την προσέλκυση ξένων επενδύσεων. Δεν μπορεί ο φορολογούμενος να είναι εγκλωβισμένος για δύο χρόνια ή και περισσότερο σε έναν φορολογικό έλεγχο με αβέβαιο αποτέλεσμα που τον αναγκάζει να αναβάλλει κάθε περαιτέρω επενδυτική δραστηριότητα. Προτείνουμε ότι το διάστημα του φορολογικού ελέγχου δεν θα πρέπει να ξεπερνά συνολικά τους δώδεκα μήνες, μαζί με οποιαδήποτε παράταση.

Επίσης δεν προβλέπεται ορισμός διάρκειας για τους ελέγχους που είναι ήδη σε εξέλιξη και έχουν ήδη υπερβεί τη διάρκεια του έτους κατά τη δημοσίευση του νόμου. Υπάρχουν εντολές ελέγχου ανοιχτές αυτή τη στιγμή που έχουν αγγίξει τρία, τέσσερα ή και παραπάνω έτη. Εν τω μεταξύ, κάποια ή και όλα τα έτη που εξετάζει ο έλεγχος έχουν ήδη παραγραφεί φορολογικά.

Προτείνουμε το άρθρο 28 να έχει αναδρομική ισχύ και να περιλαμβάνει ρητά και τις εντολές ελέγχου που έχουν ξεπεράσει το ένα έτος με μεταβατική διάταξη.

Τέλος, το άρθρο 99 έχει τον τίτλο «Διαδικασία βεβαίωσης και είσπραξης απαιτήσεων από κατάπτωση εγγύησης του ελληνικού δημοσίου σε περίπτωση θανάτου του πρωτοφειλέτη, εγγυητή ή συνυπόχρεου ή λύση, εκκαθάριση ή διαγραφή από το Γενικό Εμπορικό Μητρώο». Περιγράφεται μια διαδικασία που εγείρει σοβαρούς κινδύνους το ελληνικό δημόσιο να καταβάλει ποσά από κατάπτωση εγγυήσεων, τα οποία θα έπρεπε να εισπραχθούν από κληρονόμους, εγγυητές ή άλλα συνυπόχρεα πρόσωπα. Η λανθασμένη υιοθέτηση βεβαίωσης από τον αιτούντα, δηλαδή κατά βάση από τις τράπεζες και τις εταιρείες διαχείρισης πιστώσεων, ότι δεν κατέστη δυνατή η εξεύρεση των κληρονόμων του θανόντος πρωτοφειλέτη, εγγυητή ή συνυπόχρεου πέραν της πρώτης τάξεως, με όση επιμέλεια και αν κατέβαλαν, δεν ισχύει.

Επίσης, η εν λόγω διάταξη, αν και είναι βέβαιο ότι θα προκαλέσει δαπάνες λόγω καταπτώσεων εγγυήσεων επί του τακτικού προϋπολογισμού, δεν συνοδεύεται από εκτίμηση του Γενικού Λογιστηρίου του Κράτους για το ποια θα είναι η αναμενόμενη επιβάρυνση για το 2024 και τα επόμενα έτη.

Απευθυνόμαστε στον αρμόδιο Υπουργό κ. Κωνσταντίνο Χατζηδάκη. Δεν είναι δυνατόν να νομοθετούμε στα τυφλά, αν δεν γνωρίζουμε έστω κατά προσέγγιση για το ύψος της αναμενόμενης δαπάνης επί του τακτικού προϋπολογισμού. Σας καλούμε να καταθέσετε έστω και σήμερα τα σχετικά στοιχεία.

Το κόμμα μας προτείνει σχετική βεβαίωση ότι δεν κατέστη δυνατή η εξεύρεση των κληρονόμων του θανόντος πρωτοφειλέτη, εγγυητή ή συνυπόχρεου, πέραν της πρώτης τάξης ή λύση, εκκαθάριση ή διαγραφή από το Γενικό Εμπορικό Μητρώο και για δάνεια με εγγύηση του ελληνικού δημοσίου, τουλάχιστον για μεγάλες οφειλές άνω των 150 χιλιάδων ευρώ, θα πρέπει να δίνεται αποκλειστικά από το αρμόδιο ελεγκτικό κέντρο της φορολογικής διοίκησης.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθήτες και μαθήτριες και δύο εκπαιδευτικοί συνοδοί από το 4ο Γυμνάσιο Χαϊδαρίου (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο ειδικός αγορητής των Σπαρτιατών κ. Αθανάσιος Χαλκιάς.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, το σημερινό νομοσχέδιο αφορά κυρίως τον νέο Κώδικα Φορολογικής Διαδικασίας και επιχειρεί να θέσει σε μία τάξη την υφιστάμενη πολυνομία. Οι περισσότερες διατάξεις που περιλαμβάνονται στο νομοσχέδιο δεν λένε τίποτα περισσότερο από ό,τι ήδη ισχύει. Απλά κωδικοποιούν την πληθώρα νόμων που ρυθμίζουν θέματα σχέσεων μεταξύ φορολογικής διοίκησης και φορολογουμένων σε ένα ενιαίο κανονιστικό πλαίσιο.

Ωστόσο, υπάρχουν κάποια μελανά σημεία σε αυτές τις σχέσεις και τα οποία κρίνω απαραίτητο να αναφερθούν και στη σημερινή συνεδρίαση.

Σημείο πρώτο, που αφορά το άρθρο 9 περί της ισχύος των ερμηνευτικών εγκυκλίων και οδηγιών: Όπως τόνισα και στις συνεδριάσεις της επιτροπής, το άρθρο αυτό είναι βαθιά προβληματικό, αφού εντείνει το φαινόμενο να ισχύουν τα δύο μέτρα και δύο σταθμά στις σχέσεις μεταξύ φορολογικής διοίκησης και πολιτών. Όπως αναφέρει το εν λόγω άρθρο, οι ερμηνευτικές εγκύκλιοι και οι οδηγίες είναι δεσμευτικές για τους υπαλλήλους της φορολογικής διοίκησης, αλλά όχι για τους πολίτες. Ενώ, εάν κάποιος πολίτης ακολουθήσει τη μη δεσμευτική για εκείνον εγκύκλιο, δεν θεωρείται ότι διέπραξε κάποια παράβαση.

Φανταστείτε το ενδεχόμενο να πάει κάποιος πολίτης στην εφορία, που δεν ακολούθησε τις επιταγές της εγκυκλίου, αλλά ο υπάλληλος να θεωρεί ότι υπάρχει παρατυπία επειδή η εγκύκλιος, που είναι δεσμευτική για εκείνον, δεν ακολουθήθηκε. Το άρθρο δημιουργεί προβλήματα και θα έπρεπε είτε να διατυπωθεί διαφορετικά ή να βγει εντελώς από το νομοσχέδιο. Ωστόσο, τίποτα από τα δύο δεν έγινε.

Σημείο δεύτερο. Πολλά από τα άρθρα κάνουν λόγο για δημοσίευση πληροφοριών από πλευράς της φορολογικής διοίκησης. Τόνισα επανειλημμένως ότι κάποιες από τις περιγραφόμενες πρακτικές είναι σε ευθεία αντίθεση με τον νόμο περί προστασίας δεδομένων προσωπικού χαρακτήρα και θα έπρεπε να αναθεωρηθούν. Και πάλι δεν εισακούστηκα.

Είναι απαράδεκτο να δημοσιοποιούνται στοιχεία φορολογουμένων, όπως το τηλέφωνό τους ή η πλήρης διεύθυνση κατοικίας τους και στον νόμο να μην υπάρχουν ξεκάθαρα διατυπωμένες οι περιπτώσεις όπου αυτό είναι θεμιτό να γίνει, δηλαδή χωρίς να αιτιολογείται επαρκώς η παραβίαση των ατομικών δικαιωμάτων του κάθε πολίτη.

Το ίδιο απαράδεκτο είναι οι ατομικές επιχειρήσεις να φέρουν το ίδιο ΑΦΜ με το φυσικό πρόσωπο καθώς δημοσιοποιούνται στοιχεία μέσω ΓΕΜΗ που αφορούν την προσωπική τους ζωή. Κλασικό παράδειγμα τέτοιας παραβίασης αποτελούν οι επιχειρήσεις παροχής υπηρεσιών, αφού οι εργαζόμενοι με το γνωστό -και πολύ δημοφιλές τώρα τελευταία- μπλοκάκι πολλές φορές βάζουν ως έδρα της επιχείρησης την κατοικία τους και έτσι δημοσιεύονται τα πλήρη στοιχεία της διεύθυνσης κατοικίας τους σε όποιον κάνει μια απλή αναζήτηση στο ΓΕΜΗ.

Και μιας και αναφέρω το θέμα της έδρας. Επιτέλους, θα πρέπει να σταματήσει το φαινόμενο να υποχρεώνεται κάποιος να έχει φυσική έδρα για την άσκηση οποιασδήποτε επιχειρηματικής δραστηριότητας. Τι συμβαίνει στην περίπτωση που κάποιος δεν διαθέτει ιδιόκτητο ακίνητο για να το χρησιμοποιήσει ως έδρα; Γιατί θα πρέπει ένα κατάστημα, που πουλάει αποκλειστικά διαδικτυακά τα προϊόντα του, να έχει υποχρεωτικά και φυσικό κατάστημα; Έτσι θα πάει μπροστά η μικρομεσαία επιχειρηματικότητα;

Μπορεί τα θέματα αυτά να μη ρυθμίζονται με το παρόν νομοσχέδιο, αλλά δεν είδα κανέναν άλλον να μνημονεύει αυτές τις διαχρονικές παθογένειες. Απλά να μασάμε τα ίδια και τα ίδια σε κάθε νομοσχέδιο, χωρίς ουσιαστικά να γίνεται η οποιαδήποτε αλλαγή.

Και περνάω στο τρίτο σημείο, που αφορά τη διασφάλιση των οφειλών στο δημόσιο. Τα άρθρα 44 έως 47 αντιμετωπίζουν κάθε έναν πολίτη σαν έναν δυνητικό οικονομικό εγκληματία. Με βάση όσα αναφέρονται στα συγκεκριμένα άρθρα, το δημόσιο θα μπορεί να προβαίνει στην αναγκαστική εκτέλεση τίτλων, χωρίς να δίνεται η δυνατότητα στον φορολογούμενο πριν να διακανονίσει τις οφειλές του, χωρίς να απαιτείται η ειδοποίησή του για την αναγκαστική εκτέλεση, αφήνοντας περιθώριο μόλις μιας δόσης πριν την ενεργοποίηση του σχετικού μηχανισμού. Αν είναι δυνατόν. Συν το γεγονός ότι ο κάθε φορολογούμενος θα πρέπει να πληρώνει εμπρόθεσμα κάθε άλλη οφειλή, ώστε να μη χάσει τον διακανονισμό. Και αν η νέα οφειλή είναι υπέρογκη και δεν μπορεί να την πληρώσει; Και αν το συνολικό ύψος της οφειλής είναι μικρό; Θα προχωρήσει και πάλι το δημόσιο σε αναγκαστική εκτέλεση και δήμευση της κινητής και ακίνητης περιουσίας και θα δούμε πολίτες να χάνουν τα σπίτια τους για 500 ευρώ και 1000 ευρώ χρέος, αυτή τη φορά από το ίδιο το ελληνικό κράτος και όχι από τις τράπεζες κοράκια;

Σημείο τέταρτο: Το θέμα της υπαιτιότητας πριν την επιβολή κυρώσεων. Σε πολλά άρθρα του νομοσχεδίου γίνεται λόγος για κυρώσεις, χωρίς να αποσαφηνίζεται το θέμα της υπαιτιότητας. Ακόμα και σε όσα γίνεται λόγος για αυτό πουθενά δεν αναφέρονται ονομαστικά οι λόγοι που συνιστούν υπαιτιότητα του φορολογουμένου και αυτών που συνιστούν υπαιτιότητα τρίτων.

Επίσης, το πολύ σημαντικό το οποίο θα έπρεπε ήδη να έχει προβλεφθεί και μέχρι στιγμής δεν έχει γίνει τίποτα περισσότερο από κούφιες υποσχέσεις, είναι το θέμα των αναρρωτικών αδειών λογιστών - φοροτεχνικών. Όπως είπα στην επιτροπή, η έκφραση «δεν προλαβαίνω ούτε να αρρωστήσω» σταματάει να έχει μεταφορική έννοια για αυτή την ομάδα επαγγελματιών.

Μέχρι τώρα οι λογιστές - φοροτεχνικοί οδηγούνται στην εργασιακή εξουθένωση, εργαζόμενοι ατελείωτες ώρες, ακόμα και όταν είναι άρρωστοι, προκειμένου να μη χαθεί καμμία προθεσμία. Είναι δυνατόν να μην υπάρχει ακόμα πρόβλεψη για αυτό το θέμα; Όπως κάθε άλλη ομάδα εργαζομένων, οι λογιστές - φοροτεχνικοί θα πρέπει να έχουν το δικαίωμα να λάβουν άδεια σε περίπτωση νόσησης και η εκπρόθεσμη καταβολή τυχόν δηλώσεων να μην τιμωρείται με πρόστιμο.

Σημείο πέμπτο: Αφορά στις αρμοδιότητες του διοικητή της Ανώτατης Αρχής Δημοσίων Εσόδων, που με τόσο λεπτομέρεια απεικονίζονται στο άρθρο 83 του νομοσχεδίου. Πραγματικά, είναι άξιο απορίας το γιατί να έχουμε νόμους όταν όλα μπορούν να αποφασιστούν από τον διοικητή. Οι αρμοδιότητες είναι υπερβολικά πολλές και για θέματα που θα έπρεπε να αποτελούν νόμο του κράτους και όχι να ισχύουν κατά περίπτωση.

Σημείο έκτο: Το δικαίωμα του φορολογούμενου σε προσφυγή όταν αυτός δεν συμφωνεί με τις αποφάσεις της φορολογικής διοίκησης. Όπως τόνισα και στην επιτροπή, η δικαιοσύνη στην Ελλάδα κοστίζει και πολλοί συνάνθρωποί μας δεν βρίσκουν ποτέ το δίκιο τους γιατί δεν μπορούν να ανταπεξέλθουν στο κόστος μιας τέτοιας διαδικασίας.

Βέβαια, κύριε Θεοχάρη, χθες μου απαντήσατε ότι όλη αυτή η διαδικασία είναι μία απλή διαδικασία και χωρίς κόστος, εκτός και αν χρειάζονται κάποιους ειδικούς να προσλάβουν, είτε δικηγόρους είτε φοροτεχνικούς. Δυστυχώς, όμως, υπάρχει ένα κόστος και είναι και υψηλό και σημαντικό αυτό το ποσό. Και δυστυχώς πολύς κόσμος στην κοινωνία μας δεν διαθέτει ούτε αυτό το στοιχειώδες ποσό για έναν δικηγόρο.

Σημείο έβδομο: Το άρθρο 93, το οποίο ορίζει ότι οι φορολογικοί κάτοικοι αλλοδαπής απαλλάσσονται από τον φόρο εισοδήματος από τόκους εταιρικών ομολογιών. Αντίθετα, οι φορολογικοί κάτοικοι της ημεδαπής καλούνται να πληρώσουν κανονικά τον συγκεκριμένο φόρο. Από τη στιγμή που δεν αποσαφηνίζεται στο νομοσχέδιο ότι αυτό θα ισχύει μόνο στις περιπτώσεις που το συγκεκριμένο εισόδημα θα φορολογείται στην αλλοδαπή στο πλαίσιο κάποιας συμφωνίας αποφυγής διπλής φορολόγησης, τότε θα επιμείνω στον αρχικό χαρακτηρισμό του άρθρου ως ανθελληνικό.

Τέλος, θα ήθελα να κάνω και ένα γενικότερο σχόλιο επί του νομοσχεδίου αφού τα θέματα είναι πολλά, αλλά το περιεχόμενο αφορά μια συγκεκριμένη διάδραση μεταξύ κράτους και πολίτη. Όσο περνούν τα χρόνια, θα περίμενε κανείς να δει προσπάθειες να μειώνεται η γραφειοκρατία, να γίνεται πιο αποτελεσματική η επικοινωνία μεταξύ κράτους και πολίτη, να γίνονται πιο διαφανείς οι διαδικασίες.

Ορισμένες από τις διατάξεις που περιλαμβάνονται στο σημερινό νομοσχέδιο κάνουν ακριβώς αυτό, αλλά υπάρχουν άλλες που διαιωνίζουν αυτή τη διαχρονική παθογένεια και αφήνουν περιθώρια για ελιγμούς, τους οποίους κάποιος κακοπροαίρετος μπορεί να χρησιμοποιήσει για να βλάψει τα οικονομικά του ελληνικού κράτους.

Ωστόσο, είναι σημαντικό να μη χάνουμε την πίστη μας στην καλή φύση των ανθρώπων. Εάν αντιμετωπίσουμε τον καθένα σαν δυνητικό εγκληματία, αν οι νόμοι μας προβάλλουν αυτή την πλευρά, τότε νομοθετούμε προς τη λάθος κατεύθυνση. Είναι σαν να λέμε στους ίδιους μας τους πολίτες ότι δεν σας έχουμε εμπιστοσύνη. Πώς μετά αναμένουμε από τον πολίτη να μας εμπιστευτεί;

Μπορεί αυτό το νομοσχέδιο να βάζει κάποιος μια τάξη στο χάος της πολυνομίας, αλλά το πνεύμα του νόμου δεν είναι προς την κατεύθυνση της εξυγίανσης των σχέσεων, αλλά προς την αποφυγή τυχόν εξαπατήσεων του κράτους από τον φορολογούμενο. Μελλοντικά θα ήθελα να δω το κράτος να νομοθετεί καλή τη πίστει και όχι προσπαθώντας να τιμωρήσει παραδειγματικά φαινόμενα. Το κράτος δεν πρέπει να είναι ο «μπαμπούλας» που τρομάζει τον πολίτη, αλλά ο θεσμός εκείνος που ο πολίτης εμπιστεύεται ότι θα πράξει το σωστό για εκείνον και που θα τον αντιμετωπίσει εξαρχής σαν άνθρωπο έντιμο και νομοταγή μέχρι πραγματικής από αποδείξεως του εναντίου.

Εξ αφορμής αυτού, ένα προσωπικό σχόλιο γι’ αυτά που ακούγονται για τους Σπαρτιάτες. Κυρίες και κύριοι συνάδελφοι, και απευθύνομαι και στον ελληνικό λαό, θα πρέπει να είμαστε πάρα πολύ προσεκτικοί. Παίζουμε με τη δημοκρατία. Κάποιοι επιχειρούν να παίξουν με το δημοκρατικό πολίτευμα. Η δημοκρατία έχει μόνο το Σύνταγμα και τη λαϊκή κυριαρχία.

Ακούγονται κάποιες φωνές οι οποίες μας έχουν βγάλει ενόχους χωρίς καν να έχουμε καταδικαστεί από την ελληνική δικαιοσύνη. Η ελληνική δικαιοσύνη θα κάνει τη δουλειά της. Θα πράξει τα δέοντα. Θα ψάξει και θα δει αν αυτά που πρότεινε η κυρία εισαγγελεύς του Αρείου Πάγου είναι αληθή και αν στοιχειοθετούνται. Μέχρι τότε είμαστε αθώοι. Εκτός κι αν σε αυτή τη χώρα καταργήθηκε το τεκμήριο της αθωότητας. Αν τελικά αυτή τη χώρα θέλουν κάποιοι να τη μετατρέψουν σε αφρικανική, πάντως όχι ευρωπαϊκή. Υπάρχει η ΕΣΔΑ. Υπάρχει το τεκμήριο της αθωότητας. Υπάρχουν βασικές έννοιες δημοκρατίας που είναι η λαϊκή κυριαρχία και πρέπει να γίνεται σεβαστή.

Και θέλω να τονίσω από αυτό εδώ το ιερό Βήμα του δημοκρατικού πολιτεύματος ότι εγώ προσωπικά και οι συνάδελφοί μου θα το πάμε μέχρι τέλους. Εάν χρειαστεί να προσφύγουμε στα ευρωπαϊκά δικαστήρια και να φέρουμε το κράτος δικαίου στη χώρα, θα το κάνουμε. Εάν κάποιοι τολμήσουν ή ευαγγελίζονται ότι θα βάλουν χέρι σε δικαστικές αποφάσεις και δεν θα αφήσουν τη δικαιοσύνη να πράξει τα δέοντα, όπως αυτή και μόνο αυτή ξέρει, τότε θα μας βρει απέναντί της.

Μας έχουν κατηγορήσει ότι είμαστε φασίστες, ότι είμαστε ναζιστές, ότι, ότι, ότι. Από τα πεπραγμένα μας αποδεικνύεται ότι είμαστε δημοκράτες, έχουμε συγκεκριμένες απόψεις. Κάποιοι μπορεί να μην τις δέχονται. Σεβαστό. Αυτή δεν είναι η έννοια της δημοκρατίας και του δημοκρατικού πολιτεύματος, να ακούγονται όλες οι φωνές από τη μία άκρη της πτέρυγας του Κοινοβουλίου μέχρι την άλλη; Δεν πρέπει να γίνονται σεβαστές οι πολιτικές τοποθετήσεις όταν αυτές λειτουργούν μέσα στο πλαίσιο του δημοκρατικού πολιτεύματος;

Έχουμε δείξει εμείς ότι δεν λειτουργούμε μέσα σ αυτό το πλαίσιο, μέσα στο πλαίσιο της δημοκρατίας, ότι δεν σεβόμαστε τους νόμους; Δεν μπορώ να καταλάβω αυτά που ακούγονται ότι σήμερα, αύριο, μεθαύριο βγαίνουν οι αποφάσεις, φεύγετε. Πώς; Έχουν πληροφόρηση μέσα από τη δικαιοσύνη ή είναι διασπορά ψευδών ειδήσεων και θα πρέπει η δικαιοσύνη να επιληφθεί; Αφήστε τη δικαιοσύνη να κάνει τη δουλειά της. Δεν έχει καμμία δουλειά, κανένας, σε όποια εξουσία και να ανήκει, να παρεμβαίνει σε αυτή.

Από τα πεπραγμένα μας φαίνεται η πίστη μας στο δημοκρατικό πολίτευμα και όχι μόνο για τους διακόσιους πενήντα χιλιάδες που μας ψήφισαν, αλλά και για όλους τους Έλληνες. Εγώ εδώ πάνω δεν εκπροσωπώ μόνο τους πολίτες της Α΄ Αθηνών. Είμαι εκπρόσωπος όχι μόνο όσων με ψήφισαν. Είμαι εκπρόσωπος όλου του ελληνικού έθνους και θα προασπίζομαι τα συμφέροντα όλου του ελληνικού έθνους, είτε με ψήφισε είτε δεν με ψήφισε.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η ειδική αγορήτρια της Κοινοβουλευτικής Ομάδας Πλεύση Ελευθερίας, η κ. Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κυρία Πρόεδρε.

Κύριοι της Κυβέρνησης, κυρίες και κύριοι συνάδελφοι, με το υπό ψήφιση νομοσχέδιο μας πείθετε ακόμα μία φορά ότι αν και πολλές λειτουργίες της διοίκησης οφείλουν να είναι θέμα προγραμματισμού, παρά ταύτα τίποτα δεν γίνεται σωστά.

Την επόμενη εβδομάδα αναγγείλατε, κύριε Θεοχάρη, ότι φιλοδοξείτε να ανοίξετε το σύστημα για την υποβολή φορολογικών δηλώσεων του οικονομικού έτους 2023, αναγκάζοντας ανερυθρίαστα τους επαγγελματίες του κλάδου των λογιστών να μπαίνουν στη διαδικασία κατάθεσης αιτημάτων παράτασης για λογαριασμό φυσικών και νομικών προσώπων. Είναι παρατάσεις που τους αναγκάζετε να ζητούν όταν μια προθεσμία αρχίζει τέλος Απριλίου, Μάιο, ακόμα και Ιούνιο κατά περίπτωση με όλο το καλοκαίρι όλοι να πρέπει να είναι στις επάλξεις, πολίτες, λογιστές, το προσωπικό τους.

Αυτό που όμως στα αλήθεια ζητούν είναι το σύστημα για τις δηλώσεις να ανοίγει πολύ νωρίτερα κι όταν ανοίγει οι υπηρεσίες του κράτους θα έχουν ανεβάσει σωστά όσα πρέπει να έχουν ανεβάσει. Είμαστε μοναδική χώρα στην οποία ενώ ξέρουμε την ημερομηνία λήξης των φορολογικών δηλώσεων, στις 30 Ιουνίου, δεν γνωρίζουμε πότε θα ανοίξει το σύστημα. Δείτε για παράδειγμα τον νόμο για το τεκμαρτό. Ενώ άλλαξε η νομοθετική διάταξη τον Δεκέμβριο, δεν έχουν βγει ακόμα τα καινούργια έντυπα.

Το άρθρο 5, ωστόσο, του νομοσχεδίου προβλέπει τη διαδικασία που ακολουθεί μετά την υποβολή δηλώσεων, τον καταλογισμό των φόρων. Και πλέον ερχόμαστε στους πολίτες, στα υποκείμενο του φόρου.

Με την πρώτη διάταξη του εν λόγω άρθρου στο παρόν νομοσχέδιο μας λέτε ότι η κοινοποίηση πράξεων και λοιπών εγγράφων που εκδίδει σύμφωνα με τον κώδικα η φορολογική διοίκηση γίνεται με ψηφιακά μέσα. Αυτό είναι κάτι που προϋποθέτει την ψηφιακή γνώση και τα ψηφιακά εργαλεία για όλους τους φορολογούμενους. Το θεωρείτε δεδομένο ότι υπάρχει και δεν υπάρχει σε πολύ μεγάλη μερίδα του πληθυσμού. Κάνετε, λοιπόν, ότι δεν το γνωρίζετε, ενώ είναι κάτι παγκοίνως γνωστό και πασίδηλο.

Κι έρχεται το υπόμνημα της Ένωσης Διοικητικών Δικαστών και σας λέει το ακόμα χειρότερο, ενδεχομένως, και από αυτό. Άρθρο 5 παράγραφος 2. Σας λένε οι διοικητικοί δικαστές, που θα έρθουν να εξετάσουν τις προσφυγές, που θα έρθουν να δικάσουν όλες αυτές τις υποθέσεις της παράνομης φορολόγησης: «Το τεκμήριο γνώσης της κοινοποιούμενης πράξης πρέπει να προκύπτει από την αποδεδειγμένη ανάγνωση της πράξης και όχι από την απλή ειδοποίηση στο δηλωθέν ηλεκτρονικό ταχυδρομείο του φορολογουμένου».

Άρθρο 5 παράγραφος 4. Το τεκμήριο γνώσης που προβλέπεται για την κοινοποίηση της πράξης των δέκα ημερών από την ανάρτηση της και την αποστολή της ειδοποίησης στο δηλωθέν ηλεκτρονικό ταχυδρομείο του φορολογουμένου πρέπει να διαμορφωθεί στις τριάντα μέρες και σε κάθε περίπτωση να συντελείται εντός ενενήντα ημερών.

Άρθρο 5 παράγραφος 7. Ως προς το θεσπιζόμενο τεκμήριο της λήψης συστημένης επιστολής από τον φορολογούμενο, -άκουσον άκουσον- ο φορολογούμενος τεκμαίρεται ότι έχει λάβει μια επιστολή που στείλατε συστημένη με το περιεχόμενο του καταλογισμού του φόρου μετά την πάροδο δεκαπέντε ημερών και τριάντα ημερών από την ημέρα αποστολής της από τη φορολογική διοίκηση, σύμφωνα με το άρθρο 5 του Κώδικα Φορολογικής Διαδικασίας όπως προβλέπεται στο αντίστοιχο άρθρο του ισχύοντος Κώδικα Φορολογικής Διαδικασίας. «Θεωρούμε…» σας λένε οι διοικητικοί δικαστές «…ότι αντίκειται στο Σύνταγμα και πρέπει να καταργηθεί». Βεβαίως αντίκειται στο Σύνταγμα. Τεκμήριο γνώσης, τεκμήριο παραλαβής μιας επιστολής; Είναι δυνατόν;

Πάμε στα POS. Μια απερίγραπτη άδικη αναστάτωση στη σύνδεση των ταμειακών με τα POS, διαδικασία που ούτε το κράτος δεν ήταν έτοιμο να οργανώσει. Πέραν της ειρωνικής, αυταρχικής αντιμετώπισης εκ μέρους του κ. Χατζηδάκη, οι διασυνδέσεις -μας είπε- θα γίνουν «βρέξει χιονίσει, πετύχαμε», ο οποίος επιδεικνύει υπεροψία μιλώντας για τις διαλειτουργικότητες και τις διασυνδέσεις, αλλά όχι για τις επισυνδέσεις. Η ουσία που δεν εξετάζεται είναι η εξής: Ποιο το φορολογικό αποτέλεσμα αυτής της ενέργειας, από τη στιγμή που ούτως ή άλλως σε όποιον πλήρωνε με POS η επιχείρηση έκοβε απόδειξη; Πώς γίνεται να φοροδιαφύγει η επιχείρηση, όταν τα χρήματα μέσω POS μπαίνουν στην τράπεζα; Ποια λογική παραλόγου είναι αυτή που έχει αναγκάσει τις μικρές επιχειρήσεις ακόμα να καταφεύγουν σε λύσεις, πληρώνοντας τεχνικούς, λογιστές και κανένας αρμόδιος δεν μπορεί να τους επιβεβαιώσει ότι πράγματι η ταμειακή μηχανή τους έχει συνδεθεί με το POS και από πάνω τους να κρούει ο κίνδυνος της επιβολής προστίμου 10.000 ευρώ εάν δεν γίνει αυτή η διασύνδεση ή η επισύνδεση; Ο εγκλωβισμένος, λοιπόν, επαγγελματίας όταν δεν θα μπορεί να διαπιστώσει αν πράγματι η ταμειακή του μηχανή έχει διασυνδεθεί με το μηχάνημα του POS, θα βρίσκεται υπόλογος στο κράτος με ένα τεράστιο πρόστιμο το οποίο θα αδυνατεί να πληρώσει. Και πάλι τα μέτρα αναγκαστικής εκτέλεσης και σε αυτήν τη περίπτωση θα τον αναγκάσουν να κλείσει την επιχείρησή του.

Τα περίφημα myDATA εδώ και τέσσερα χρόνια γίνεται προσπάθεια να ανέβουν στο cloud στο Υπουργείο τα τιμολόγια καθώς αν το πραγματικό ΦΠΑ δεν συμφωνεί με αυτό του myDATA, πρέπει να γίνουν διορθώσεις που παίρνουν συνήθως δέκα ημέρες. Στο Υπουργείο Οικονομικών το esend δεν επικοινωνεί με τα myDATA. Στο Υπουργείο Εργασίας ο ΕΦΚΑ δεν επικοινωνεί με το «ΕΡΓΑΝΗ». Η ενημέρωση του «ΕΡΓΑΝΗ» με τα νέα κατώτατα όρια μισθού. Τι έχετε να πείτε για αυτά; Αποτελεί προσβολή στους εργοδότες και κατ’ επέκταση στους λογιστές τους. Είναι μια εντελώς άχρηστη διαδικασία. Ο νέος κατώτατος είναι νόμος του κράτους. Ποιος ο λόγος να υποβάλλεται ο πίνακας; Ποιος ο λόγος να θεωρείται μεγάλη παράβαση της εργατικής νομοθεσίας η μη υποβολή του;

Ένα άλλο μείζον θέμα που είχατε την ευκαιρία να ρυθμίσετε με το παρόν και δεν το αντιμετωπίζετε, έχει να κάνει με τους επαγγελματίες τους οποίους αφορά το πεδίο εφαρμογής του Κώδικα Φορολογικής Διοίκησης. Το έθιξαν με επίταση και έμφαση και οι εκπρόσωποί τους στην ακρόαση φορέων και εκφράστηκε με πολύ μεγάλη αγωνία και εγγράφως σε περισσότερα υπομνήματα που εστάλησαν. Οι λογιστές φοροτεχνικοί περιμένουν τη δέσμευση του κ. Πιτσιλή να κινητοποιήσει την ουσιαστική νομοθετική πρόβλεψη τις άδειας ασθένειας και λοχείας για τη θεσμοθέτηση του μήνα Αυγούστου ως περίοδο δίχως καταληκτικές ημερομηνίες για την αξιοκρατική στελέχωση του Υπουργείου Οικονομικών και λοιπών υποχρηματοδοτημένων φορέων το οποίο κατάντησαν άμισθοι υπάλληλοι για ανεπαρκές χρονικό διάστημα υποβολής δηλώσεων με το σύστημα ενημερωμένο με όλα τα δεδομένα. Έχουμε δει διασωληνωμένους λογιστές με τους υπολογιστές στο κρεβάτι του νοσοκομείου. Κανένα περιθώριο δεν παρέχεται για να μη χαθούν προθεσμίες των πελατών τους επειδή βεβαίως αυτοί έτσι θα κληθούν να πληρώσουν πρόστιμο. Ζητούν οι λογιστές, όταν αποδεδειγμένα ασθενούν με αποδεικτικά έγγραφα, όταν νοσηλεύονται, όταν πάσχουν από σοβαρή ασθένεια και χρειάζεται να υποβληθούν σε θεραπεία, όταν εγκυμονεί μια λογίστρια, να χορηγείται παράταση στην προθεσμία κάποιων δηλωτικών υποχρεώσεων από την άδεια για τους πελάτες για τους οποίους ο ασθενής λογιστής είναι εξουσιοδοτημένος. Πότε θα εκδοθεί η σχετική εφαρμοστική εγκύκλιος; Μιλάμε για επαγγελματίες επιστήμονες που ουσιαστικά σηκώνουν το βάρος άσκησης της δημοσιονομικής πολιτικής του κράτους, ειδικότερα μετά την κατάργηση των περισσότερων ΔΟΥ, Δημοσίων Οικονομικών Υπηρεσιών, σε όλη την Ελλάδα, θα απομείνουν λίγες ανά περιφέρεια έως μία ανά περιφέρεια -φανταστείτε τι έχει να γίνει ακόμα και τότε-, οι οποίοι μαζί με τους επίσης πολύπαθους νομικούς είναι υποχρεωμένοι να εμπεδώνουν δεκάδες μη εύληπτες διατάξεις και να τις εφαρμόζουν και σωστά, με την απειλή προστίμου πάντα.

Θα διαβάζω σε fast forward ένα παράδειγμα. Πρωτοδημοσιεύτηκε η απόφαση 1138/22-6-2020 με βάση την οποία δεν επιτρεπόταν να γίνει η διαβίβαση των παραστατικών λιανικών συναλλαγών που εκδίδονται μέσω ΜΥΦ με άλλον τρόπο πέρα από τη διαβίβαση μέσω ΦΗΜ. Βέβαια μετά ήρθε η απόφαση 1227/15-10-2020 και διέγραψε αυτή την απαγόρευση. Κατόπιν ήρθε η απόφαση 1095/5-7-2022 και γνωστοποίησε πως τα παραστατικά λιανικών που εκδίδονται μέσω ΦΗΜ για τα έτη 2021 - 2022 θα τα στέλνουν οι λογιστές από τα δικά τους προγράμματα. Ύστερα ακολούθησε η απόφαση 1188/30-12-2022 που ενημέρωνε τους λογιστές ότι θα κάνουν το ίδιο και για το διάστημα έως τις 31 Μαρτίου του 2023. Και μετά ακολούθησε η απόφαση 1023/28-2-2023 που τους ενημέρωσε πως θα κάνουν το ίδιο έως τις 31-10-2023. Αργότερα, όμως, εκδόθηκε η απόφαση 1170/31-10-2023 που τους ενημέρωσε πως θα κάνουν πάλι το ίδιο ως τις 31-3-2024 και τέλος ήρθε και η 1049/2-4-2024 που ορίζει τα δικά της. Παράνοια.

Δηλαδή, η ΑΑΔΕ δεν είναι σε θέση εδώ και τέσσερα χρόνια -και έχουμε μπει στον πέμπτο χρόνο- να αναβαθμίσει το esend, ώστε να γίνεται η διαβίβαση, όπως αρχικά είχε καθοριστεί, αλλά ο Υπουργός κάνει μεγάλη χαρά που κατάφερε να ολοκληρώσει το έργο της διασύνδεσης ΦΥΜ τερματικών. Βεβαίως ένα κράτος για να απαιτεί, πρέπει πρώτα να έχει έτοιμη την υποδομή. Αυτό στην Ελλάδα δεν γίνεται. Ζητάει το κράτος σε λιγότερο από έναν χρόνο όλες οι επιχειρήσεις να έχουν μηχανογράφηση, ακόμα και για να χτυπήσει ένας υπάλληλος την ψηφιακή του κάρτα εργασίας. Ρωτάτε αν σε χωριά, σε περιοχές ακόμη στην ύπαιθρο της Θεσσαλονίκης, στη Θεσσαλία, μια επιχείρηση, ένα καφενείο έχει ίντερνετ; Σας απασχολεί; Σας απασχόλησε ποτέ; Δεν αφορά τους πολίτες υποκείμενα του φόρου, αλλά και τους επαγγελματίες εργαζομένους να δεσμεύεστε για θέματα που άπτονται της χρηστής διοίκησης, που είναι υποχρέωση του κράτους δικαίου, γιατί αυτό πράττετε ή δεν πράττετε -όπως οφείλετε- και σας εγκαλεί γι’ αυτό ακόμα και το Ελεγκτικό Συνέδριο. Δηκτικό το καταληκτικό συμπέρασμα της μείζονος ολομελείας του Ελεγκτικού Συνεδρίου που κλήθηκε να γνωμοδοτήσει στο πλαίσιο της ανάλυσης συνεπειών ρύθμισης για την εισαγόμενη διάταξη του άρθρου 105 που αφορά στους ένστολους και στο δικαίωμα συνταξιοδότησης γονέων άγαμου στρατιωτικού που αποβιώνει σε διατεταγμένη υπηρεσία.

Το δικαστήριο παρατηρεί με ανησυχία την εντεινόμενη τάση του συνταξιοδοτικού νομοθέτη να θεσπίζει διατάξεις με τρόπο αποσπασματικό και συγκυριακό, χωρίς διαχρονική συνεκτικότητα μεταξύ τους. Η πρακτική αυτή δεν συνάδει με τις αρχές της καλής νομοθέτησης, ούτε διασφαλίζει την τήρηση στο συνταξιοδοτικό δίκαιο αρχών του κράτους δικαίου ως ισότητα μεταχείρισης όμοιων περιπτώσεων ή αναλογικότητα του θεσπιζομένου μέτρου προς τον επιδιωκόμενο από αυτόν σκοπό.

Παράλληλα, στο πλαίσιο της φιλοσοφίας του εν λόγω νομοσχεδίου μάς προδιαθέτετε να αισθανόμαστε διαρκώς ως τιμωρούμενοι, ως δέσμιοι μιας πολιτικής που καταδιώκει τους πολίτες και δεν συνηγορεί στη λήψη αποφάσεων που καλλιεργούν την ευημερία, την πραγματική πρόοδο, την αίσθηση ότι η πολιτεία μεριμνά για την ανάπτυξη και την ειρήνη υπό το πρίσμα της δικαιοσύνης στην κοινωνία. Πόσο καλύτερο μπορεί να είναι το κράτος της Λετονίας που στις 14 Δεκεμβρίου 2023 ζήτησε την άδεια να αυξήσει το όριο του υφιστάμενου μέτρου σε ό,τι αφορά την απαλλαγή, δηλαδή τη μη επιβολή ΦΠΑ για εισόδημα κάτω των 50.000 ευρώ από την 1η Ιανουαρίου 2024 και έως τις 31 Δεκεμβρίου 2024, σύμφωνα με την ευχέρεια που παρέχεται από την οδηγία 2020/285; Γιατί όχι και εμείς; Αν όχι στις 50.000, λίγο πιο κάτω.

Εμείς, τι άλλο κάνουμε; Στο άρθρο 12 ρυθμίζει το παρόν νομοσχέδιο το καθεστώς έκδοσης αποδεικτικού ενημερότητας και βεβαίωσης οφειλής για όσους επιθυμούν σύσταση εμπραγμάτων δικαιωμάτων επί ακίνητης περιουσίας τους, αλλά και για όσους επιχειρούν να μεταβιβάσουν την ιδιοκτησία τους είτε με χαριστική δικαιοπραξία είτε λόγω πώλησης. Για κάποιον που βρίσκεται σε ρύθμιση οφειλής δυστυχώς με την αντισυνταγματική διάταξη του άρθρου 12, παράγραφος 4, αυτό δεν θα του επιτραπεί, παρά μόνο κατ’ εξαίρεση. Πρόκειται για μια διάταξη που εμφορείται από την αλαζονική και επικίνδυνη κρατική παρέμβαση στην ατομική ιδιοκτησία με τον ανάλογο τρόπο που το συστημικό κράτος δικαιώνει την τοκογλυφική πρακτική τραπεζών σε βάρος των ευάλωτων κοινωνικών ομάδων οφειλετών, οδηγώντας τους πολίτες στην απελπισία και στην αστεγία.

Άρθρο 32 και άρθρο 83, παράγραφος 33, που συσχετίζεται με το άρθρο 32. Το άρθρο 32 μιλάει για μεθόδους έμμεσου προσδιορισμού της φορολογητέας ύλης, άρα για τεκμήρια βάσει των οποίων θα επιβάλλεται η φορολόγηση των πολιτών.

Τεκμήριο ότι είσαι πλούσιος, ενώ δεν είσαι. Τεκμήριο ότι έχεις εισόδημα 50 χιλιάδες, 30 χιλιάδες ενώ δεν το είχες ποτέ. Τι ορίζει, λοιπόν, το εν λόγω νομοσχέδιο; Ορίζει ότι στο άρθρο 83 παρ. 33, με απόφαση του διοικητή καθορίζονται το ειδικότερο περιεχόμενο των τεχνικών ελέγχου της παρ. 1 του άρθρου 32 περί μεθόδων έμμεσου προσδιορισμού της φορολογητέας ύλης, ο τρόπος εφαρμογής τους καθώς και κάθε σχετικό θέμα για την εφαρμογή του εν λόγω άρθρου. Η εξουσιοδοτική επομένως διάταξη πρέπει να μην είναι γενική και αόριστη, όταν στην παρ. 1 του άρθρου 78 του Συντάγματος ορίζεται ότι κανένας φόρος δεν επιβάλλεται ούτε εισπράττεται χωρίς τυπικό νόμο που καθορίζει το υποκείμενο της φορολογίας και το εισόδημα, το είδος της περιουσίας, τις δαπάνες και τις συναλλαγές ή τις κατηγορίες τους, στις οποίες αναφέρεται ο φόρος. Ενώ στην παρ. 4 του άρθρου 78 του Συντάγματος ορίζεται ότι το αντικείμενο της φορολογίας, ο φορολογικός συντελεστής, οι απαλλαγές, οι εξαιρέσεις από τη φορολογία και η απονομή των συντάξεων δεν μπορούν να αποτελέσουν αντικείμενο νομοθετικής εξουσιοδότησης. Το ακούτε; Στο βαθμό που με τις διατάξεις του άρθρου 32 εισάγονται γενικές και αφηρημένου χαρακτήρα ρυθμίσεις, ο ειδικότερος προσδιορισμός του περιεχομένου της δεν μπορεί να αποτελέσει κατά άρθρο 78 παρ. 4 του Συντάγματος αντικείμενο νομοθετικής εξουσιοδότησης. Αλλά το άρθρο 83 δεν έχει μόνο αυτή τη διάταξη που προβλέπει εξουσιοδότηση και δεν αποτελεί καλή νομοθέτηση ούτε ρηξικέλευθη αλλαγή η συγκέντρωση σε ένα άρθρο όλων των εξουσιοδοτημένων διατάξεων αποκομμένες από τα άρθρα με τα οποία συσχετίζονται.

Θα είχα περισσότερα να πω. Δεν θέλω να καταχραστώ τον χρόνο της Ολομέλειας. Επιφυλασσόμαστε μέχρι τέλους. Περισσότερα στη δευτερολογία.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Πρόεδρος της Κοινοβουλευτικής Ομάδας Ελληνική Λύση, κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κυρία Πρόεδρε.

Κύριε Θεοχάρη, ακόμα σας περιμένω στα γραφεία του κ. Βιλιάρδου να συζητήσουμε τη φορολόγηση 15%. Περιμένω. Πόσα χρόνια να φορολογούμε πραγματικά τον Έλληνα με 15%, συγκεκριμένος τρόπος, έσοδα - έξοδα, αφαιρούμε το ποσό για να τελειώσει η ιστορία. Βαρέθηκα να ακούω κάθε εβδομάδα φορολογικό νομοσχέδιο, τροπολογία φορολογική, φορολογικό και να έχω εγώ τώρα τους λογιστές και τους φοροτεχνικούς μου να ασχολούνται κάθε φορά με τι πάτε να καλύψετε ή ανακαλύψετε.

Εμείς λέμε στον ελληνικό λαό ότι υπάρχει τρόπος. Είναι ο τρόπος της Ελληνικής Λύσης, η σωστή, αντικειμενική, δίκαιη και αξιοκρατική φορολόγηση του 15%. Και επιμένουμε σε αυτό.

(Χειροκροτήματα από την πτέρυγα της Ελληνικής Λύσης)

Θα πω επίσης το εξής: Τώρα που ανεβαίνουν τα καύσιμα, γιατί θα υπάρξει πρόβλημα διεθνές, είναι δεδομένο, θα μειώσετε τον ειδικό φόρο, κύριε Υπουργέ; Εδώ σας θέλω. Γιατί όσο ανεβαίνει η τιμή κερδίζει παραπάνω το κράτος. Άρα το κράτος όταν κερδίζει, ληστεύει τον πολίτη. Θα μειωθεί ο ειδικός φόρος, κύριε Υπουργέ στα καύσιμα; Τώρα πάει στα 2,5 - 3 ευρώ και εύχομαι να μη γίνει τίποτα στη Μέση Ανατολή και να επικρατήσει ειρήνη. Γιατί η Ελληνική Λύση από την πρώτη στιγμή είναι με την ειρήνη. Τελεία και παύλα. Εναντίον κάθε πολέμου.

Ακούστε τώρα, γιατί ορισμένα πράγματα είναι πέραν του δέοντος ενοχλητικά. Και το λέω, για να το καταλάβουμε. Η πολιτική της Νέας Δημοκρατίας είναι η εξής περίεργη πολιτική: η παιδεία να γίνει ιδιωτική, η υγεία να γίνει ιδιωτική, η ενέργεια να γίνει ιδιωτική, αλλά το χρέος να είναι δημόσιο. Και οι τράπεζες ιδιωτικές, αλλά τα χρέη δημόσια. Πώς γίνεται αυτό το πράγμα; Τι μάγοι Χουντίνι είστε εσείς, που όλα τα χρέη τα περνάτε στο δημόσιο, αλλά τα κέρδη τα παίρνουν οι ιδιώτες. Δεν το καταλαβαίνω.

Πάμε και στις αποτυχίες σας.

Κύριε Υπουργέ, τι πετύχατε στα πέντε χρόνια; Οι Έλληνες να πτωχεύσουν, η χώρα να πτωχεύσει. Δεύτερη σε χαμηλότερους μισθούς, δεύτερη σε διαφορά ουσιαστικά. Πρώτη σε ακρίβεια σε καύσιμα, ενέργεια, είδη πρώτης ανάγκης. Πρώτη σε δημόσιο χρέος. Τελευταία σε δαπάνες για την υγεία και την παιδεία. Και μάλιστα, ποιος το πέτυχε; Το πανευρωπαϊκά πρώτο χρεοκοπημένο κόμμα, που χρωστάει 450 εκατομμύρια ευρώ.

(Χειροκροτήματα από την πτέρυγα της Ελληνικής Λύσης)

ΟΙ χρεοκοπημένοι χρεοκοπούν έτι περαιτέρω τη χώρα. Αυτή είναι η πραγματικότητα. Γι’ αυτό και σας λέω, 9 Ιουνίου ραντεβού με το μέλλον για την ιστορία δίνει η Ελληνική Λύση.

(Χειροκροτήματα από την πτέρυγα της Ελληνικής Λύσης)

Και θα σας πω γιατί κάνετε εγκλήματα. Την ώρα που δεν βοηθάτε τους αγρότες και τους ελαιοπαραγωγούς, την ώρα και τη στιγμή που αναγκαστικά ο θησαυρός της Ελλάδος στον πρωτογενή τομέα, το λάδι που το έχετε απαξιώσει και συνεχώς ανεβαίνει η τιμή του, οι αραβικές χώρες έχουν φυτέψει είκοσι εκατομμύρια ελαιόδεντρα εντατικής καλλιέργειας. Ακούστε το νούμερο, είκοσι εκατομμύρια. Το ακούτε το νούμερο; Για να ξυπνάμε λίγο εδώ μέσα. Δεν θα μπορούμε να πουλάμε το λάδι μας. Θα το παράγουν με εκατομμύρια τόνους οι κύριοι της Αραβίας. Έχουν και το πετρέλαιο, θα έχουν και το λάδι, θα μας βγάλουν το λάδι και θα πεινάσουμε εμείς. Θα πούμε το λάδι, λαδάκι!

(Χειροκροτήματα από την πτέρυγα της Ελληνικής Λύσης)

Δηλαδή αδιανόητα πράγματα! Πραγματικά δεν τα καταλαβαίνω. Και ο Πρωθυπουργός είναι ο πλέον ανακόλουθος πολιτικός, όπως και ο μέντοράς του ο κ. Σημίτης.

Ακούστε τι είπε για το Ισραήλ σήμερα: Θέλουμε σταθερότητα στην περιοχή. Λέει ο Πρωθυπουργός ότι θέλει σταθερότητα στην περιοχή και ταυτοχρόνως, στέλνει πυρομαχικά στην Ουκρανία, όπου σφάζονται οι Ουκρανοί μαζί με τους Ρώσους και ταυτοχρόνως, στηρίζει την Τουρκία που είναι ο αποσταθεροποιητικός παράγοντας σε όλη τη Μέση Ανατολή. Πόσο σταθερότητα θέλει ο Πρωθυπουργός; Για πείτε μου εσείς. Δεν θέλει σταθερότητα ο Πρωθυπουργός, γιατί δεν έχει αυτό που λέμε εμείς, κριτήριο εθνικού συμφέροντος και εθνικής ακολουθίας γεγονότων και πράξεων. Αυτή είναι η πραγματικότητα.

(Χειροκροτήματα από την πτέρυγα της Ελληνικής Λύσης)

Και βέβαια, πρέπει να πω το εξής. Το ότι είναι ανακόλουθος ο Πρωθυπουργός φάνηκε και από τη δήλωση του, την προχθεσινή. Πραγματικά ο άνθρωπος δεν ξέρει τι λέει. Μάζεψε πέντε αγρότες και μιλούσε μαζί τους.

Ακούστε, κύριε Παππά, τι είπε ο κύριος Πρωθυπουργός, το διαβάζω: «Δεν πιέσαμε εμείς τη γρήγορη πράσινη μετάβαση που κατέστρεψε τους αγρότες, αλλά οι πράσινοι σοσιαλιστές.» Αυτό είπε ο Πρωθυπουργός, ο κλακαδόρος, ο μπροστινός όλων των ανεμογεννητριών της χώρας. Αυτό είπε ο Πρωθυπουργός!

Εν τω μεταξύ το 2021 στη γενική συνέλευση του ΟΗΕ, ο ίδιος ο κ. Μητσοτάκης λέει: «Δεσμευτήκαμε για τους στόχους πράσινης μετάβασης για το 2025 αντί το 2030». Λίγη πολιτική τσίπα έχει ο Πρωθυπουργός; Όλα τα άλλα τα φορτώνει στον σταθμάρχη και στους άλλους και δεν αναλαμβάνει καμμία ευθύνη. Αυτό δεν λέγεται χρηστή διοίκηση. Αυτό λέγεται αποποίηση ευθύνης. Και ένας Πρωθυπουργός που αποποιείται την ευθύνη, δεν είναι άξιος να πρωθυπουργεύει στη χώρα.

(Χειροκροτήματα από την πτέρυγα της Ελληνικής Λύσης)

Πάμε και στα επόμενα. Το πιο σοβαρό από όλα και το περάσατε όλοι έτσι, είναι πως ένας από τους πλουσιότερους και διασημότερους ανθρώπους στον κόσμο ανέβασε για την Ελλάδα ένα twit, ο Elon Musk. Το twit του έλεγε ότι η Ελλάδα ως έθνος τελειώνει τις επόμενες δεκαετίες και αντί να συγκαλέσει ο Πρωθυπουργός εγερτήριο για τον αφανισμό του έθνους, κανείς δεν μίλησε. Ο Elon Musk το είπε.

Ας πετάξει, λοιπόν, ο κύριος Πρωθυπουργός τη μάσκα του πολυπολιτισμού και ας ακούσει την εθνική φωνή, να δώσουμε κίνητρα να γεννηθούν Έλληνες.

(Χειροκροτήματα από την πτέρυγα της Ελληνικής Λύσης)

Φτάνει πια!

Και εδώ αρχίζει το μεγάλο γλέντι. Ο μόνος φόβος της Νέας Δημοκρατίας είναι η Ελληνική Λύση. Το ξέρουμε όλοι, το ξέρουν οι πάντες και το ξέρουν και οι δημοσιογράφοι και τα κανάλια. Τρομάζετε από την άνοδο της Ελληνικής. Λύσης. Κάνετε ένα λάθος. Δεν πρέπει να τρομάζετε από την άνοδο της Ελληνικής Λύσης. Πρέπει να τρομάζετε από τους σημιτικούς Υπουργούς που τα έχουν κάνει μαντάρα και έχουν διασύρει μια μεγάλη παράταξη, την παράταξη του Κωνσταντίνου Καραμανλή.

(Χειροκροτήματα από την πτέρυγα της Ελληνικής Λύσης)

Εκεί πρέπει να τρομάζετε.

Και να σας πω και κάτι ακόμα, η απόδειξη: Πρωτοσέλιδο «ΚΥΡΙΑΚΑΤΙΚΗΣ ΔΗΜΟΚΡΑΤΙΑΣ». Δεν ξέρω πόσοι πήρατε μέρος στο συνέδριο αυτό. Ήρθε από τον κ. Σολτς μια ομάδα επιστημόνων του SPD για να δώσει οδηγίες στα ελληνικά συστημικά κόμματα είπε, για το πώς θα αντιμετωπίσουν την Ελληνική Λύση. Το καταθέτω στα Πρακτικά αυτό. Είναι αυτό εδώ. Είναι οι προτάσεις που κατατέθηκαν στο συνέδριο. Το καταθέτω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα σας αναλύσω σε λίγο τι έγκλημα έγινε με αυτή την ιστορία. Όλο το συνέδριο και οι συμβουλές που δόθηκαν, γιατί δεν ξέρω ποιοι ήταν, να βγουν τα κόμματα να το διαψεύσουν ότι πήγαν στο συγκεκριμένο συνέδριο, να βγει η Νέα Δημοκρατία, το ΠΑΣΟΚ κι ο ΣΥΡΙΖΑ να πουν δεν ήταν εκεί, αλλά επισήμως, διότι αν πήγατε εκεί …

(Θόρυβος από την πτέρυγα της Νέας Δημοκρατίας)

Εδώ, στα Πρακτικά είναι. «ΔΗΜΟΚΡΑΤΙΑ» δεν διαβάζετε; Πρωτοσέλιδο στη «ΔΗΜΟΚΡΑΤΙΑ». Θα μας πει ο Πρωθυπουργός, κάτι παραπάνω ξέρει από εσάς. Γιατί αν ξέρατε τι κάνει ο Πρωθυπουργός ή τι σκέπτεται, δεν θα ήσασταν Νέα Δημοκρατία, θα ήσασταν άλλο κόμμα. Γιατί δεν είναι Νέα Δημοκρατία ο Πρωθυπουργός.

(Χειροκροτήματα από την πτέρυγα της Ελληνικής Λύσης)

Σε λίγο θα σας πω και άλλα για το συνέδριο. Σύσκεψη έγινε κλειστή. Κλειστή, όχι συνέδριο ανοιχτό. Κλειστή σύσκεψη, για να δώσει αναλυτικές οδηγίες, όπως λέει μέσα, στα συστημικά κόμματα -όπως γράφει και η «ΔΗΜΟΚΡΑΤΙΑ»- ώστε να αντιμετωπίσουν την εκρηκτική άνοδο της Ελληνικής Λύσης. Δεν είναι δικά μας δημοσιεύματα, είναι δημοσιεύματα που επαναλαμβάνω πιστοποιούνται από τα έγγραφα που κατέθεσα.

(Χειροκροτήματα από την πτέρυγα της Ελληνικής Λύσης)

Και μετά το βαρύ πυροβολικό. Έρχεται εσπευσμένα ο Γκρίνμπεργκ. Έχετε έναν επικοινωνιολόγο. Θα μας πείτε -και θέλω να ακούσουν τα παιδιά εκεί πάνω-ποιος τον πληρώνει; Είναι ο ακριβότερος επικοινωνιολόγος του κόσμου. Ποιος πληρώνει τον κ. Γκρίνμπεργκ; Πείτε μας εδώ να μάθουμε ποιος πληρώνει τον κύριο αυτόν που κάνει τον λαγό ελέφαντα και κάνει το κουνέλι λιοντάρι; Γιατί πραγματικά έχει φτιάξει τον Πρωθυπουργό τσιτάχ, λεοπάρδαλη, Μωυσή, τον έχει αναγάγει σε μείζονα παράγοντα του πολιτικού μας βίου. Από ποιον πληρώνεται και πόσα παίρνει ο κύριος αυτός; Να μας πείτε εδώ! Εδώ είναι Βουλή. Θα σέβεστε τα χρήματα του ελληνικού λαού. Για να δώσει, λέει, οδηγίες και αυτός -το λέει το «ΒΗΜΑ»- ώστε να χτυπηθεί η Ελληνική Λύση.

Εγώ θα σας πω για ποιον Πρωθυπουργό μιλάμε. Για τον Πρωθυπουργό που έλεγε πριν δύο μήνες αυτό εδώ. Τι λέει; Κυριάκος Μητσοτάκης: «΄Οχι ψηφοδέλτιο celebrities στις ευρωεκλογές, δεν θα είναι μια χαλαρή κάλπη».

Λοιπόν, θα ξεκινήσω από το πολιτικό μέρος και θα πάμε και στους celebrities. Ο Μητσοτάκης παρουσιάζει το ψηφοδέλτιο των ευρωεκλογών της Νέας Δημοκρατίας: Πατουλίδου, Τσιόδρας, Χριστοφιλοπούλου, Δήμας, Σπυράκη, Καρανικόλας και όταν έβλεπα τηλεόραση λέω αυτό είναι το ΠΑΣΟΚ. Το σημιτικό ΠΑΣΟΚ. Τι έγινε ρε παιδιά, λέω, ο Μητσοτάκης πήρε το ΠΑΣΟΚ ή το ΠΑΣΟΚ πήρε τον Μητσοτάκη; Δεν είστε Νέα Δημοκρατία, έχετε ευτελίσει την ίδια την παράταξή σας. Καταλάβετέ τον, αυτός ο Πρωθυπουργός δεν θέλει τη Νέα Δημοκρατία, είναι ξένο σώμα σε αυτό το κόμμα και θα σας πω τι είπε η κ. Πυργιώτη -κεντροδεξιά είναι, δεν είναι μια ακραία δημοσιογράφος- σήμερα το πρωί στον Παπαδάκη. «Δεν μπορείς να λες πριν από δύο μήνες πώς θα επιλέξεις για το ευρωψηφοδέλτιο βιογραφικά και τελικά να βάζεις περσόνες». Γελάνε και τα τσιμέντα! Το γελάνε και τα τσιμέντα είναι δικό μου. Γελάνε και τα τσιμέντα ή όσα έχουν απομείνει, εν πάση περιπτώσει. Αυτά είπε η κ. Πυργιώτη, η δημοσιογράφος που έχει φιλικά πολλές φορές τοποθετηθεί με τη Νέα Δημοκρατία …

**ΜΑΚΑΡΙΟΣ ΛΑΖΑΡΙΔΗΣ:** …(Δεν ακούστηκε).

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έχω να σου πω εσένα για το μπεγλέρι που παίζεις! Δεν θα πετάγεστε από κάτω, αλλιώς θα παίρνετε τις απαντήσεις που θέλετε. Στο λαϊκισμό απαντάμε με λαϊκισμό και στις ύβρεις απαντάμε με ύβρεις. Τέρμα η πλακίτσα εδώ μέσα!

(Χειροκροτήματα από την πτέρυγα της Ελληνικής Λύσης)

Πάμε στις τηλεπερσόνες. Με το ψηφοδέλτιο των ευρωεκλογών, πραγματικά εγώ συγκλονίστηκα. Μόνο ο Λιάγκας έλειπε από μέσα. Βέβαια, ο Λιάγκας αρνήθηκε να κατέβει σε εκλογές, αλλά μπορούσατε να πάρετε και την κ. Καινούργιου. Βάλατε και τη Μελέτη! Θέλει πολλή μελέτη και σοβαρότητα ένα ψηφοδέλτιο για την Ευρωβουλή. Δεν είναι άρπα κόλλα, δεν είναι celebrities, δεν είναι τηλεπερσόνες, δεν είναι μόνο αθλητές. Είναι ο άνθρωπος του μόχθου, του κόπου, του αγώνα, της δημιουργίας, της εργασίας. Ο δημόσιος υπάλληλος, o εθνικός υπάλληλος, o επιχειρηματίας και o βιομήχανος. Όχι για την εικόνα μόνο εκλογές.

(Χειροκροτήματα από την πτέρυγα της Ελληνικής Λύσης)

Πάμε, λοιπόν, και στην υπόθεση Μπελέρη. Ακούστε τώρα τι κάναν αυτοί. Είναι θεόγυμνοι και επειδή φόρεσαν ένα καπέλο, νομίζουν ότι ντύθηκαν. Είστε θεόγυμνοι από το έθνος. Δεν αγαπάτε το έθνος. Όχι εσείς προσωπικά, ο Πρωθυπουργός σας, δεν θέλει το έθνος των Ελλήνων. Είναι οπαδός του πολυπολιτισμού. Τι έκαναν με τον Μπελέρη τώρα. Για να καταλάβετε! Εγώ με τον άνθρωπο δεν έχω τίποτα. Αλλά παίρνει από δήμαρχο τον Μπελέρη, που σημαίνει παίρνει την κεφαλή της αντιστάσεως στη Χιμάρα, για να μη δημεύει ο Ράμα περιουσίες, άρα, κάνει το χατίρι του Ράμα, τον πάει στην Ευρωβουλή και την ίδια μέρα αυτή η Κυβέρνηση ανοίγει κερκόπορτα για την Κύπρο και τη Θράκη με το Κόσοβο, γιατί τους βάζει στο Ευρωπαϊκό Συμβούλιο, το Κόσοβο, ως ανεξάρτητο κράτος και μου το παίζουν πατριώτες! Πατριδοκάπηλοι είστε, κύριοι. Αυτό είναι πατριδοκαπηλία. Βάζετε τον Μπελέρη μπροστά και προδίδετε τη Σερβία, προδίδετε την Κύπρο, προδίδετε τη Θράκη! Ανοίγετε κερκόπορτες. Ακούστε, με την Ελληνική Λύση δεν θα μπορείτε να κάνετε παιχνιδάκια. Μπορείτε να κάνετε παιχνίδια με τον Ράμα, να κάνετε τα χατίρια του Ράμα, αλλά με την Ελληνική Λύση δεν θα κάνει κανείς παιχνίδια.

Πάμε και στα υπόλοιπα. Γιατί είστε πατριδοκάπηλοι; Απόδειξη. Η «ΚΑΘΗΜΕΡΙΝΗ» -συμπολιτευόμενη εφημερίδα- λέει ότι η επιλογή Μπελέρη έγινε μόνο για ένα θέμα, για τον Βελόπουλο. Δηλαδή, λέτε ότι κάνατε εθνική επιλογή και κομπορρημονεύεστε, αλλά μόνο και μόνο για να ανασχέσετε την Ελληνική Λύση. Δεν γίνεται, παιδιά. Δεν γίνεται!

Είναι όπως ο κ. Δένδιας -τον είδα χθες, εμφανίστηκε ο Υπουργός που ήταν εξαφανισμένος μήνες- που βγήκε στο φιλικό σας κανάλι «ΣΚΑΪ» και είπε διάφορα, με τα οποία συμφωνώ ή διαφωνώ και πετάει το πυροτέχνημα ότι το 2030 θα έχουμε τον αντι-drone, την ομπρέλα την αντιπυραυλική. Φτιάξτε τον φράχτη στον Έβρο και αφήστε τα παραμύθια! Θα πάτε την «έξυπνη σίτα» να κάνετε πάλι. Κοροϊδεύετε τον κόσμο. Ποιον κοροϊδεύετε; Δεν τελείωσε ο φράχτης.

(Χειροκροτήματα από την πτέρυγα της Ελληνικής Λύσης)

Η Πολωνία μέσα σε πέντε μήνες έκανε τριακόσια χιλιόμετρα. Ποιον κοροϊδεύετε; Φράχτης για οικόσιτα! Άλλη μία απόδειξη ότι είστε πατριδοκάπηλοι.

Στη Νέα Δημοκρατία, δεν είναι πατριώτες, όχι οι Βουλευτές, αυτοί που διοικούν. Το ξεκαθαρίζουμε, για να μην παρεξηγηθούμε. Είστε πατριδοκάπηλοι, γιατί; Μητσοτάκης, 24-1-2019: «Εθνική ήττα η Συμφωνία των Πρεσπών. Βέτο στην ένταξη των Σκοπίων στην Ευρωπαϊκή Ένωση». Μητσοτάκης, 14/11/2019: «Η τήρηση της Συμφωνίας των Πρεσπών προϋπόθεση για το ευρωπαϊκό μέλλον της Βόρειας Μακεδονίας». Αυτοί είστε, πατριδοκάπηλοι μέχρι το μεδούλι. Αυτή είναι η ηγεσία σας. Γιατί αυτά που κάνετε είναι πατριδοκαπηλία.

Να σας πω και το εξής. Τώρα ξαφνικά και εσείς στο ΠΑΣΟΚ και στον ΣΥΡΙΖΑ και στη Νέα Δημοκρατία θυμηθήκατε το «πατρίδα – θρησκεία - οικογένεια». Τι έγινε, ρε παιδιά; Θυμηθήκαμε το «πατρίδα - θρησκεία-οικογένεια»; Βγαίνει ο Αυτιάς, «πατρίς - θρησκεία - οικογένεια» και βάζει και τα άρματα από πίσω να πέσουν ντάμπα ντούπα. Ποιον κοροϊδεύετε τώρα; Για ποια πατρίδα μιλάτε, της ψευτομακεδονίας; Για ποια θρησκεία μιλάτε, αυτή που κλείνετε τις εκκλησίες όλοι μαζί, που απαγορεύατε τη Θεία Κοινωνία; Για ποια οικογένεια μιλάτε, του γάμου των ομοφυλοφίλων; Αυτή την οικογένεια, λέτε; Σταματήστε την πατριδοκαπηλία. Δεν σας αντέχουμε πλέον.

(Χειροκροτήματα από την πτέρυγα της Ελληνικής Λύσης)

Βγαίνει ο Κασσελάκης σήμερα και τι λέει; «Εγώ δεν διάλεξα το χουντικό σύνθημα “πατρίδα – θρησκεία - οικογένεια”». Και διαβάζω twitt του, δύο μέρες πριν: «Απέναντι αυτοί που πάντα φώναζαν όταν παρέλασα, επειδή νομίζουν ότι τους ανήκει η πατρίδα, όταν είπα το «Πιστεύω» στη Νέα Υόρκη, επειδή πιστεύουν ότι τους ανήκει η θρησκεία και φυσικά, πάντα τους ανήκει η οικογένεια». Πονηρό συνθηματάκι με λεξούλες!

Ακούστε, η πατρίδα, η θρησκεία και η οικογένεια πρέπει να τιμάται, να εκτιμάται με πράξεις και όχι θεωρίες και όχι λόγια! Να τιμάμε την Ελλάδα και τους Έλληνες. Τα υπόλοιπα είναι παραμύθια.

(Χειροκροτήματα από την πτέρυγα της Ελληνικής Λύσης)

Και ποιος; Ο κ. Κασσελάκης μας είπε ξαφνικά, κύριε Παππά, ότι όταν τον βάφτισαν, ο Άγιος Τσαλίκης είπε ότι θα γίνει ή παπάς ή σπουδαίος. Για να καταλάβετε τώρα τι γίνεται, την ποιότητα του πολιτικού προσωπικού, βγαίνει ο Ανδρουλάκης χθες και λέει όταν τον βάφτισαν αυτόν, σχηματίστηκε σταυρός με λάδι.

Ακούστε, δεν θα μπω στα ευφυολογήματα αυτά. Το προσπερνάω. Όμως, δεν μπορείτε να παίζετε με τη Θεία Βάφτιση. Και παίζετε ποιοι με τη Θεία Βάφτιση, το μυστήριο; Εσείς -όχι εσείς προσωπικά, οι αρχηγοί σας- που είπαν ότι εγώ πουλούσα χειρόγραφα του Ιησού. Εγώ παρουσίαζα ένα βιβλίο που το έδινα δωρεάν και που είχε τα χειρόγραφα του Ιησού. Αυτή είναι η πραγματικότητα. Δωρεάν! Αυτοί καπηλεύονται ακόμα και το ιερό μυστήριο της Ορθοδοξίας, για να κάνουν σπέκουλα λαϊκισμού.

(Χειροκροτήματα από την πτέρυγα της Ελληνικής Λύσης)

Αυτά είναι που αποδομούν τα επιχειρήματα, τα όποια υπάρχουν, του πολιτικού προσωπικού της χώρας. Δεν απήντησα ποτέ μου. Το επαναλαμβάνω για να το ακούσουν όλοι. Ουδέποτε πούλησα χειρόγραφα. Βιβλίο παρουσίαζα, όχι δικό μου και το έδινα δωρεάν. Δεν έπαιρνα λεφτά για το βιβλίο αυτό, να το ξεκαθαρίσουμε άπαξ διά παντός. Όμως, με το ιερό μυστήριο της Εκκλησίας, που είναι η Βάπτιση, δεν μπορεί να παίζει κανείς!

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα. Να υπενθυμίσω στον κ. Ανδρουλάκη, επειδή έπαιξε με το ιερό μυστήριο -γιατί ξεχνάτε τον Ανδρέα Παπανδρέου, ξέρει ο κ. Κουκουλόπουλος- ότι ο Ανδρέας Παπανδρέου με τον Σεραφείμ τον μακαριστό έσωσαν τη Βόρειο Ήπειρο, να ξέρετε. Να το πείτε στον κ. Ανδρουλάκη, να το λέει, γιατί ξεχνάει τον Ανδρέα Παπανδρέου, τον μεγάλο αυτό ηγέτη της παρατάξεως που έκανε το μεγάλο ΠΑΣΟΚ της εθνικής ανεξαρτησίας και της λαϊκής κυριαρχίας. Να προσέχει, λοιπόν.

(Χειροκροτήματα από την πτέρυγα της Ελληνικής Λύσης)

(Θόρυβος στην Αίθουσα – διαμαρτυρίες)

Πάμε, λοιπόν και στα ουσιώδη τώρα. Μη διαμαρτύρεστε, παιδιά, δεν έχει γλειφιτζούρια εδώ. Όχι, εδώ έχει πολιτική. Θα τα ακούτε θέλετε, δεν θέλετε να βλέπουν και τα παιδιά. Τους βλέπετε; Όταν τους ενοχλούμε, διαμαρτύρονται και φωνάζουν από κάτω. Νομίζουν ότι είναι τα αποδυτήρια εδώ.

Ακούστε λίγο. Να σας πω εσάς που διαμαρτύρεστε, μήνυση έκανε ο Πρωθυπουργός για τα sms του Μαρινάκη; Τι έγινε; Έκαναν μήνυση στην οικογένεια; Γελάτε; Τι έγινε; Τραβήξαμε χειρόφρενο; Δεν λέγατε ότι θα κάνει μήνυση η οικογένεια εναντίον του Μαρινάκη για τα sms και εναντίον της «ΕΣΤΙΑΣ» του Κοττάκη; Τι έγινε; Δεν άκουσα κάτι εγώ. Σας έχει κρατημένους ο κύριος ολιγάρχης; Για πείτε μου. Καταλάβατε, κύριοι;

Εδώ ήσασταν, κύριε Παππά, που έλεγε ότι θα κάνει μήνυση, θα πάει μάρτυρας ο Πρωθυπουργός. Και περιμένω ακόμα για τα sms αυτά να γίνει εκείνη η μήνυση και η αγωγή. Αυτά να βλέπετε, γιατί είστε εργαλεία ενός μηχανισμού που ούτε την παράταξη θέλει ούτε την Ελλάδα θέλει και μόνο business θέλει να κάνει. Καταλάβετέ το.

(Χειροκροτήματα από την πτέρυγα της Ελληνικής Λύσης)

Και επειδή δεν θέλω να γενικεύσω, αλλά η αλήθεια είναι η εξής από τη μικρή ψευτομακεδονία του ΣΥΡΙΖΑ, των Τσίπρα, Κοτζιά και Καμμένου, φτάσαμε στη μεγάλη Αλβανία του κ. Μητσοτάκη, Ντόρας και Δένδια. Εκεί φτάνουμε, γιατί το Κόσοβο είναι η μεγάλη Αλβανία. Ανοίξατε την κερκόπορτα για τη μεγάλη Αλβανία. Θα το βρούμε μπροστά μας. Και η μεγάλη Αλβανία, για όσους δεν ξέρουν, περιλαμβάνει και την Ήπειρό μας. Δεν ξέρω εάν το ξέρετε. Αν δεν το ξέρετε, θα το μάθετε, γιατί από εκεί είστε εσείς. Θα το μάθετε, λοιπόν και θα το δούμε το έργο στα επόμενα χρόνια, γιατί στα βιβλία τα σχολικά οι Αλβανοί το σοβινισμό τους τον καλλιεργούν, μιλούν για τη μεγάλη Αλβανία.

Και επειδή μας ρωτούν πολλοί τι ψηφοδέλτιο κάναμε εμείς, το δικό μας ψηφοδέλτιο απαρτίζεται από όλες οι ηλικίες, από όλα τα επαγγέλματα χωρίς μικροκομματικές, μικροπολιτικές σκοπιμότητες. Η πολιτική ζωή για εμάς ανήκει στους ανθρώπους του μόχθου και της εργασίας του καθενός ξεχωριστά ούτε μόνο σε δικηγόρους ούτε μόνο σε γιατρούς ούτε σε celebrities ούτε σε αθλητές ούτε σε ηθοποιούς. Ανήκει στον κάθε πατέρα του παιδιού εκεί πάνω, στους Έλληνες. Αυτοί είναι οι υποψήφιοι μας. Δεν κάνουμε πασαρέλα εμείς, celebrities.

(Χειροκροτήματα από την πτέρυγα της Ελληνικής Λύσης)

Και κλείνοντας, θα μιλήσω για τη νοοτροπία του Μητσοτακισμού. Ο Μητσοτακισμός είναι μια ολόκληρη θεώρηση, δεν είναι πολιτική. Είναι μια θεωρία ουσιαστική. Ο Μητσοτακισμός, λοιπόν, θέλει τον αφανισμό των αντιπάλων του. Το επιχείρησε με εσάς, το επιχειρεί με εσάς στο ΠΑΣΟΚ τώρα, το επιχειρεί συνεχώς. Δεν τον ενδιαφέρει η δική του νίκη. Τον ενδιαφέρει να πεθάνει του γείτονα το αρνί. Αυτή είναι η λογική και η νοοτροπία του Μητσοτακισμού και έτσι συμπεριφέρεται και θα σας το αποδείξω. Ξεχνάτε ότι τον Ανδρέα Παπανδρέου ένας Μητσοτάκης πάλι τον οδήγησε στο έδρανο του ειδικού δικαστηρίου;

(Χειροκροτήματα από την πτέρυγα της Ελληνικής Λύσης)

Τα ίδια κάνει και σήμερα ο υιός. Γιατί; Συμπτωματικά θα το πω τώρα εγώ. Πέρα από το ΕΣΡ το ένα εκατομμύριο που πληρώνω και τώρα ακόμα, πέρα από την εφορία 380.000, τις πληρώνω και αυτές, μου ήρθε και μια αγωγή από ένα δικηγόρο 320.000. Ξέρετε γιατί; Γιατί τόλμησα και είπα τα ονόματα των υπαλλήλων του ΟΣΕ -εδώ μέσα τα είπα- αυτών που ενεπλάκησαν στην 717 και ο δικηγόρος, κολλητός της οικογένειας Μητσοτάκη, συμπτωματικά, μου τραβάει και μια αγωγή 320.000 και νομίζει θα φοβηθώ. Έχω πληρώσει μέχρι τώρα δύο εκατομμύρια, 320.000 θα τα χάσω; Δεν θα τα χάσω, γιατί εδώ θα τα χάσει αυτός. Ε, λοιπόν, θα τους πάω με τα Τέμπη μέχρι τέλους, θα πάτε φυλακή.

(Χειροκροτήματα από την πτέρυγα της Ελληνικής Λύσης)

Και σε λίγο ο κ. Κόκκαλης θα σας φέρει και ένα έγγραφο μου είπε. Έτσι δεν είπατε, κύριε Κόκκαλη; Μην μου λες δεν είπες. Έτσι είπες, έχω έγγραφα, να ξέρω τι λέω.

Και για να μιλάμε για τα Τέμπη, θεωρία του μπαζώματος. Μητσοτάκης: «Το μπάζωμα έγινε για να στηρίξουμε τους γερανούς». Άδωνις: «Το μπάζωμα έγινε για να μην ανατιναχθεί η Λάρισα». Φλωρίδης: «Τα μπάζα ήταν από τη διάνοιξη του δρόμου». Ε, είστε Κυβέρνηση για τα μπάζα. Ο καθένας λέει ό,τι θέλει. Παίζετε με ψυχές ανθρώπων, δολοφονημένα παιδιά, νέα παιδιά και λέτε ό,τι θέλετε.

(Χειροκροτήματα από την πτέρυγα της Ελληνικής Λύσης)

Και βγαίνει ο Λακαφώση και μιλάει για δύο τόνους παράνομου εύφλεκτου υλικού, δύο τόνους ξυλόλιου. Από το 2023 τα έλεγα, κύριε Κόκκαλη και κύριε Παππά. Δεν με άκουγε κανένας. Και βγαίνει με αλαζονεία εδώ ο Άδωνις Γεωργιάδης, ο εθνικός κωλοτούμπας, ο εθνικός τηλεστάρ και λέει ότι ακολουθούν τις σαχλαμάρες του Βελόπουλου οι άλλοι. Βέβαια, δεν τον βολεύει η αλήθεια, αλλά εμείς θα λέμε την αλήθεια, γιατί πιστεύουμε και στη δικαιοσύνη, πιστεύουμε και στην αλήθεια, αγωνιζόμαστε για την αλήθεια, αγωνιζόμαστε για τους Έλληνες.

(Χειροκροτήματα από την πτέρυγα της Ελληνικής Λύσης)

Και ξέρετε ποιο είναι το νούμερο ένα πρόβλημα της χώρας, κύριοι της Νέας Δημοκρατίας, που δεν λύνεται; Το δημογραφικό λύνεται. Αυτό λύνεται. Η διαφθορά λύνεται. Η οικονομική εξαθλίωση λύνεται με πρόγραμμα. Η διάλυση θεσμών λύνεται. Η πολιτισμική μας κατάρρευση λύνεται. Η γεωπολιτική μας σμίκρυνση λύνεται. Το πολιτικό σύστημα είναι το πρόβλημα, το πολιτικό σύστημα που εκπροσωπείτε εσείς, το παλιό, το παρελθόν, γιατί εσείς είστε το παρελθόν και εμείς είμαστε το μέλλον. Εσείς είστε το χθες και εμείς το αύριο. Ραντεβού με το μέλλον δίνουμε κάθε μέρα με τον ελληνικό λαό.

(Χειροκροτήματα από την πτέρυγα της Ελληνικής Λύσης)

Σας ενημερώνω για την εκδήλωση που διοργανώθηκε στις 3 Απριλίου και ομιλητές ήταν Έλληνες πανεπιστημιακοί με κρατικές θέσεις. Συντόνισε η δημοσιογράφος της «ΚΑΘΗΜΕΡΙΝΗΣ» Ξένια Κουναλάκη, το ακροατήριο ήταν επιλεγμένο. Το αντικείμενο ήταν η παρουσίαση ειδικής έρευνας - μελέτης για την αντιμετώπιση της εκλογικής ανόδου της άκρας Δεξιάς, λένε αυτοί και βάζουν Ελληνική Λύση. Είκοσι μία σελίδες αφιερωμένες στην Ελληνική Λύση, το πώς θα ανατρέψουν την έκρηξη της Ελληνικής Λύσης. Σε ένα σημείο λέει κάτι πολύ καλό. Αυτό το κόμμα -λέει- παίρνει από παντού και από Αριστερά και από Δεξιά, γιατί εκπροσωπεί τα πλατιά λαϊκά στρώματα. Ναι, εκπροσωπούμε τα πλατιά λαϊκά στρώματα, όχι τους πλούσιους ολιγάρχες, καπιταλιστές και κεφαλαιοκράτες. Αυτή είναι η διαφορά μας.

(Χειροκροτήματα από την πτέρυγα της Ελληνικής Λύσης)

Και το χειρότερο από όλα. Αυτό εδώ που έγινε ήταν παρέμβαση των Γερμανών στην Ελλάδα εν όψει εκλογών. Συνέδριο «κλειστό», δημοσιογράφοι Έλληνες, πολιτικοί Έλληνες, μέσα ήτανε κλειστό όμως, σαν μια λέσχη κλειστή, υποχθόνια στοά από κάτω κρυμμένη για να σκάψουν και να υποσκάψουν την Ελληνική Λύση. Αυτό, όμως, είναι παρέμβαση του γερμανικού παράγοντα στην Ελλάδα.

Όταν λέτε εσείς εικάζοντας, έχουμε παρέμβαση των Γερμανών, έχουμε παρέμβαση των Ρώσων είναι κακό. Συμφωνώ, κάκιστο. Όταν έχουμε παρέμβαση των Γερμανών, που είναι φίλοι σας, είναι καλό; Ε; Οι Γερμανοί είναι φίλοι της Νέας Δημοκρατίας και δεν μιλάτε; Μόνο για τους Ρώσους μιλάτε;Μόνο οι εθελόδουλοι τα λένε αυτά, όχι οι ελεύθεροι άνθρωποι. Αυτή είναι η πραγματικότητα. Αυτοί που συμβιβάζονται και υποβιβάζουν την νοημοσύνη του ελληνικού λαού.

(Χειροκροτήματα από την πτέρυγα της Ελληνικής Λύσης)

Εγώ περιμένω ακόμα, κύριε Θεοχάρη μου, το ραντεβού με τον κ. Βιλιάρδο να το κλείσετε για να κάνετε 15%...

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Και εγώ περιμένω μια ομιλία χωρίς Ρώσους.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν σας αρέσει η Μόσχα;

**ΠΡΟΕΔΡΕΥΟΥΣΑ (Όλγα Γεροβασίλη):** Μην ανοίγετε διάλογο, σας παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Προτιμάτε τη Βέρμαχτ, κύριε Θεοχάρη. Το καταλαβαίνω. Εμείς προτιμάμε την Αθήνα, τη Θεσσαλονίκη, την Κρήτη, τη Μακεδονία που πουλήσετε και όλους τους Έλληνες.

(Χειροκροτήματα από την πτέρυγα της Ελληνικής Λύσης)

Εσείς είστε υποτελείς των ξένων και εμείς ελεύθεροι και η μόνη υποτέλεια που έχουμε είναι να εξυπηρετήσουμε τον ελληνικό λαό. Θεού θέλοντος -όχι και Θεού χάρη, κύριε Θεοχάρη- στις 9 Ιουνίου θα πάρετε από τον λαό -όχι χάρη- σφαλιάρα μεγάλη. Στις 9 Ιουνίου έρχεται η ώρα. Θα το δείτε.

(Χειροκροτήματα από την πτέρυγα της Ελληνικής Λύσης)

Κλείνοντας, κυρία Πρόεδρε και ευχαριστώ για την ανοχή σας, έχουμε μια πρόταση και την καταθέσαμε. Είναι νόμος δικός σας, κύριε Θεοχάρη, του 2013, σύνδεση του εξορύξεων με τα ασφαλιστικά ταμεία. Είναι νόμος του κ. Μανιάτη επί Νέας Δημοκρατίας. Την λοιδορήσατε όλοι σας -νόμος δικός σας είναι- όταν τους είπα συνδέστε το. Και βγαίνει ο κ. Ζεληλίδης**,** γιατί τους θέλετε φτωχούς τους Έλληνες, εμείς θέλουμε τα παιδιά αυτά να είναι πλούσια και οι γονείς τους, εσείς τα θέλετε φτωχά.

Ακούστε τώρα. Τους δίνω το παράδειγμα της Νορβηγίας. Τους λέω στη Νορβηγία οι συντάξεις είναι 3.000 ευρώ και πάνω και συνεχίζουν να μην κάνουν τίποτα. Ξέρετε γιατί; Χθες ο καθηγητής Γεωλογίας, ο κ. Ζεληλίδης, αγαπητέ κύριε Θεοχάρη, ξέρετε τι είπε; Είπε ότι εκεί που δώσατε άδειες για θαλάσσια πάρκα είναι τα σημεία των εξορύξεων και όταν υπάρχει θαλάσσιο πάρκο απαγορεύεται η εξόρυξη. Δηλαδή, δίνετε άδεια σε θαλάσσιο πάρκο, εξόρυξη δεν κάνετε και μετά η εξόρυξη πάει στράφι. Τα λεφτά, τα δισεκατομμύρια των παιδιών, Ζεληλίδης.

Σας διαβάζω, λοιπόν, αυτούσια τι είπε ο καθηγητής γεωλογίας, ο ειδικότερος στην Ελλάδα για υδρογονάνθρακες στον τόπο μας. «Υπάρχει πλούτος 500 δισεκατομμυρίων ευρώ σε δύο σημεία», λέει ο Ζεληλίδης. «Κάνετε πάρκα σε χώρους που υπάρχουν κοιτάσματα. Η περιοχή που δίνουν για το θαλάσσιο πάρκο στο Ιόνιο ξεκινάει από το Αρκούδι και την Άτοκο και φτάνει μέχρι τα Κύθηρα».

Το Γεωπάρκο στο Ιόνιο αυτόματα αναιρεί το Μπλοκ 10 του Κυπαρισσιακού. Όλη η περιοχή του Κυπαρισσιακού μπλοκάρεται για τη δημιουργία ενός θαλάσσιου πάρκου. Δεν επιτρέπεται καμμία δραστηριότητα ούτε καν ψάρεμα πλέον. Αυτό σημαίνει ότι όχι γεώτρηση δεν θα δούμε, αλλά ούτε μπάνιο στην περιοχή δεν θα μπορούμε να κάνουμε. Πάει ο Κυπαρισσιακός». Έτσι λέει ο καθηγητής Ζεληλίδης και σήμερα όλες οι εφημερίδες μιλάνε για σπάνιες γαίες, για εξορύξεις. Δεν θέλετε να κάνετε εξορύξεις. Θέλετε πεινασμένους τους Έλληνες, ρακένδυτους, φτωχούς, να επαιτούν και όχι να απαιτούν.

Τι λέει ο κ. Ζεληλίδης: «Πάει ο Κυπαρισσιακός, χάσαμε τον Πατραϊκό, χάνουμε τα Γιάννενα, τέλος ο στόχος είναι όπου υπάρχει διαγωνιστική διαδικασία και οικόπεδο για γεώτρηση, να βρουν τρόπο να ακυρώσουν τη διαδικασία». Πλήρωσαν τα ΕΛΠΕ, έγιναν όλες οι αναλύσεις και οι μελέτες, βγαίνουν τα αποτελέσματα, υπάρχει αέριο, υπάρχει φυσικό αέριο και πετρέλαιο και περιμέναμε μέχρι το τέλος του 2024 να ανακοινωθεί η θέση για να πάμε στην γεώτρηση. Και τώρα δίνουν άδεια να κάνουν σε θαλάσσιο πάρκο, ώστε να μη γίνει γεώτρηση. Καταλάβατε; Αυτοί είστε. Αυτοί είστε!

Εμείς, λοιπόν, καλούμε όλους τους Έλληνες και τους λέμε: Η Ευρώπη αλλάζει, η Αμερική αλλάζει. Έρχεται γρήγορα-γρήγορα ο Τραμπ. Είναι δεδομένο. Μην ψηφίσετε ΠΑΣΟΚ, Νέα Δημοκρατία που στρατεύονται πίσω από τον Μπάιντεν και είναι Μπαϊντενόπουλοι. Πρέπει να στρατευτείτε με τους νικητές. Οι νικητές στην Ευρώπη θα είναι οι πατριώτες, αυτοί που αγαπάνε το έθνος, το λαό, την πατρίδα, την ιστορία, τον πολιτισμό.

(Χειροκροτήματα από την πτέρυγα της Ελληνικής Λύσης)

Και επίσης, υπάρχει η woke ατζέντα. Για εμάς πρέπει να τελειώσει αυτή η ιστορία, να σπάσουν οι αλυσίδες και η δουλεία που έχετε απέναντι στον Μπάιντεν. Πείτε μια κακή κουβέντα για τον Μπάιντεν. Μπορεί κανείς εδώ μέσα; Προκαλώ τη Νέα Δημοκρατία, τον ΣΥΡΙΖΑ και το ΠΑΣΟΚ, να πούνε εναντίον του Μπάιντεν μια κουβέντα κακή, μόνο μία. Ο άνθρωπος που έκανε δώδεκα πολέμους παγκοσμίως, ο πολεμοχαρής Μπάιντεν, ο άνθρωπος που έχει άνοια και ξεχνάει ονόματα, αυτόν υπερασπίζεστε. Εμείς θέλουμε τον Τραμπ που είναι με την ειρήνη.

Γι’ αυτό λέμε ότι θα σπάσουμε τις αλυσίδες, θα τις σπάσουμε, θα απελευθερώσουμε τον Έλληνα, θα απελευθερώσουμε την Ελλάδα. Στις 9 Ιουνίου έχουμε ραντεβού με το μέλλον και το μέλλον είναι εκεί πάνω στα παιδιά μας.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οχτώ μαθήτριες και μαθητές και επτά συνοδοί εκπαιδευτικοί από το 9ο Γυμνάσιο Νίκαιας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει για μία μικρή παρέμβαση ο Υπουργός ο κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κυρία Πρόεδρε.

Πράγματι μια μικρή παρέμβαση, δεν θα αναφερθώ σε όλα όσα είπε ο Πρόεδρος της Ελληνικής Λύσης ο κ. Βελόπουλος, αλλά μόνο σε ένα σημείο στην κριτική του για το ψηφοδέλτιο, το ευρωψηφοδέλτιο της Νέας Δημοκρατίας. Ένα ευρωψηφοδέλτιο, που πραγματικά από τη Δευτέρα που παρουσιάστηκε, έχει κάνει αίσθηση διότι αγκαλιάζει την ελληνική κοινωνία, το σύνολο της ελληνικής κοινωνίας.

(Χειροκροτήματα από την πτέρυγα της Νέας Δημοκρατίας)

Έχει ανθρώπους με πολιτική εμπειρία και ανθρώπους με νεανικό σφρίγος. Έχει γυναίκες και άντρες, έχει ανθρώπους του εθελοντισμού, έχει ανθρώπους της προσφοράς, της φιλανθρωπίας, της αγροτιάς, ανθρώπους οι οποίοι είναι αναγνωρίσιμοι και αναγνωρισμένοι, καταξιωμένοι ο καθένας στον δικό του χώρο.

Αυτό, όμως, δεν είναι αυτό που τον νοιάζει τον κ. Βελόπουλο. Φάνηκε από την ομιλία του ότι αυτό που τον πόνεσε πολιτικά είναι το γεγονός ότι έχει συμπεριλάβει τον ομογενή από την Αλβανία τον Φρέντι Μπελέρη, έναν άνθρωπο ο οποίος συμβολίζει τα δίκαια του Ελληνισμού στην Αλβανία, έναν άνθρωπο που συμβολίζει τους αγώνες και τις μάχες που πρέπει να δίνουμε όλοι μας, οι Έλληνες του κέντρου και οι Έλληνες της Διασποράς, Έναν άνθρωπο που συμβολίζει την αταλάντευτη πίστη μας και στήριξή μας στο κράτος δικαίου, έναν άνθρωπο που συμβολίζει ότι στον αγώνα μας με την Αλβανία οι διαφορές μας δεν είναι διμερείς, αλλά ευρωπαϊκές και μεταφέρει το ζήτημά του στην καρδιά της Ευρώπης.

Συνεπώς, η αγωνία του είναι κάτι παραπάνω από φανερή. Από τότε που η νέα δημοκρατία πήρε στο ευρωψηφοδέλτιο της τον Φρέντι Μπελέρη φοβάται πως θα μείνει με ένα πολιτικό μπεγλέρι να παρακολουθεί τις ευκαιρίες και τον πολιτικό χρόνο να χάνονται. Αυτή είναι η αγωνία του και είναι τόσο φανερή που θα πρέπει να αλλάξουμε και αυτό που λέει ο ελληνικός λαός πως ο πλούτος και ο βήχας δεν κρύβονται. Στην περίπτωση του κ. Βελόπουλου και ένα τρίτο πράγμα δεν κρύβεται: το πολιτικό του άγχος για τις ευρωεκλογές και η πολιτική του αγωνία!

Ευχαριστώ.

**ΚΩΝΣΤΑΝΤΙΝΟΣ ΧΗΤΑΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Πρέπει να απαντήσω!

**ΠΡΟΕΔΡΕΥΟΥΣΑ (Όλγα Γεροβασίλη):** Δεν έχετε τον λόγο! Ακούστε. Έχουν ζητήσει και άλλοι πριν από εσάς. Δεν θα απαντήσετε. Θα ανοίξει ο κατάλογος των ομιλητών. Θα μιλήσουν…

**ΚΩΝΣΤΑΝΤΙΝΟΣ ΧΗΤΑΣ:** Είναι η πρώτη μου παρέμβαση. Δικαιούμαι ένα λεπτό τον λόγο ως Κοινοβουλευτικός!

**ΠΡΟΕΔΡΕΥΟΥΣΑ (Όλγα Γεροβασίλη):** Ακούστε, παρακαλώ. Πρώτα θα μιλήσω εγώ, κύριε Χήτα!

Λοιπόν, θα ανοίξει ο κατάλογος των ομιλητών. Έχουν ζητήσει πριν από εσάς ήδη -και το δικαιούνται με βάση την κοινοβουλευτική τάξη- ο κ. Παππάς για τρίλεπτη τοποθέτηση, ο κ. Κατρίνης, εσείς και ο κ. Ηλιόπουλος.

**ΚΩΝΣΤΑΝΤΙΝΟΣ ΧΗΤΑΣ:** Μια παρέμβαση ένα λεπτό θα κάνω, όχι την ομιλία μου.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χήτα, καθίστε…

**ΚΩΝΣΤΑΝΤΙΝΟΣ ΧΗΤΑΣ:** Με αδικείτε!

**ΠΡΟΕΔΡΕΥΟΥΣΑ (Όλγα Γεροβασίλη):** Δεν αδικείστε. Σας είπα τη σειρά, όπως λέει ο Κανονισμός, με την οποία θα πάρετε τον λόγο. Δεν τον παίρνετε όποτε θέλετε, προφανώς.

Λοιπόν, το λόγο έχει ο κ. Κωτσός Γεώργιος, Βουλευτής της Νέας Δημοκρατίας.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κυρία Πρόεδρε.

Πραγματικά οφείλω να σας συγχαρώ, διότι πάρα πολλές φορές ο κατάλογος των ομιλητών καθυστερεί πάρα πολύ να ξεκινήσει λόγω των παρεμβάσεων όλων των υπολοίπων, οπότε πολύ ορθά πράξατε.

Είναι αξιοθαύμαστο πάντως το γεγονός και ο τρόπος και η αγωνία και το άγχος των κομμάτων της αντιπολίτευσης να απαξιώσουν το έργο και την προσπάθεια της Κυβέρνησης, είτε με ευφυολογήματα, είτε με ύβρεις, είτε με λεκτικά πυροτεχνήματα.

Αγαπητές και αγαπητοί συνάδελφοι, η Κυβέρνησή μας, όπως και διεθνώς αναγνωρίζεται, εφαρμόζει μια συστηματική, στοχευμένη και αποτελεσματική οικονομική πολιτική, η οποία οδηγεί σε διαρκή άνοδο της ελληνικής οικονομίας. Μια πολιτική η οποία έχει αναστυλώσει το διεθνές κύρος της χώρας μας, έχει θωρακίσει την άμυνά μας, έχει δημιουργήσει εξαιρετικούς οικονομικούς δείκτες, οδηγεί στον ψηφιακό μετασχηματισμό και βεβαίως έχει μειώσει και την ανεργία.

Εκτός και αν αμφισβητείτε την έκθεση της Ευρωπαϊκής Επιτροπής για το κράτος δικαίου του 2023, όπου η Ευρωπαϊκή Επιτροπή μιλά με εξαιρετικά θετικό τρόπο για την Ελλάδα. Εκτός αν αμφισβητείτε την έκθεση της ομάδας χωρών κατά της διαφθοράς του Συμβουλίου της Ευρώπης, όπου επισημαίνεται ότι η Ελλάδα παρουσιάζει διαρκώς βελτίωση. Εκτός εάν αμφισβητείτε, γιατί έχετε κάθε δικαίωμα να αμφισβητείτε τα λόγια των Υπουργών, του Πρωθυπουργού ή των Κοινοβουλευτικών μας Εκπροσώπων, το Democracy Index του 2023 από τον «ECONOMIST» που κατατάσσει την Ελλάδα στις είκοσι πιο προηγμένες χώρες της δημοκρατίας παγκοσμίως. Ο «ECONOMIST» μάλιστα κατέταξε την Ελλάδα πρώτη παγκοσμίως στη βελτίωση του επιχειρηματικού περιβάλλοντος για το 2023.

Τους αναπτυξιακούς δείκτες στην Ελλάδα τους γνωρίζετε. Φαντάζομαι ότι δεν έχετε να αμφισβητήσετε κάτι επ’ αυτού, την ώρα μάλιστα που είναι πολύ πιο πάνω από το μέσο όρο της Ευρωπαϊκής Ένωσης. Ο κατώτατος μισθός έχετε δει πόσο έχει αυξηθεί. Η ανεργία πέφτει κάτω από το 10%. Οι αποκρατικοποιήσεις προχωρούν με γρήγορους ρυθμούς. Οι ξένες επενδύσεις, βλέποντας ότι η Ελλάδα είναι ένα ελκυστικό επενδυτικό περιβάλλον, διαρκώς διευρύνονται. Έχουμε αύξηση καταθέσεων, μείωση κόκκινων δανείων, αύξηση εξαγωγών, αύξηση του Ταμείου Ανάκαμψης.

Προσπαθούμε διαρκώς σε όλα τα επίπεδα να βελτιώσουμε και την ζωή στην Ελλάδα, αλλά κυρίως να καταπολεμήσουμε και χρόνιες παθογένειες. Γιατί, τι λέγαμε παλαιότερα; Ότι η ελληνική γραφειοκρατία, το δυσκίνητο δημόσιο κράτος στην Ελλάδα, ο δημόσιος τομέας, η αλλοπρόσαλλη πολλές φορές και ληστρική φορολογική πολιτική, η αργή απονομή της δικαιοσύνης, αποτελούσαν μεγάλες παθογένειες για την Ελλάδα και λειτουργούσαν αποτρεπτικά στην προσέλκυση επενδύσεων.

Έρχεται λοιπόν με το παρόν νομοσχέδιο σήμερα η Κυβέρνησή μας να κάνει ένα ποιοτικό άλμα στην ψηφιοποίηση των φορολογικών συναλλαγών, στη διαφάνεια, στη μείωση της γραφειοκρατίας, την απλούστευση των φορολογικών διαδικασιών, με στόχο πάντα την εξυπηρέτηση και τη βελτίωση της ζωής του πολίτη.

Επιπλέον, ενισχύουμε το πλέγμα της προστασίας και της άμυνας της πολιτείας, της ΑΑΔΕ, απέναντι σε φαινόμενα λαθρεμπορίας, φοροδιαφυγής, φοροαποφυγής. Έτσι καθιερώνεται το μέτρο των αυτόματων προσυμπληρωμένων δηλώσεων απαλλάσσοντας περίπου ένα εκατομμύριο συνταξιούχους αλλά και δημοσίους υπαλλήλους από την υποβολή φορολογικής δήλωσης και αποφορτίζει έτσι δραστικά και τις ΔΟΥ αλλά και το ελληνικό δημόσιο.

Καταργούμε την υποχρέωση προσκόμισης βιβλίων και στοιχείων στην εφορία από επιτηδευματίες και μικρές επιχειρήσεις, εφόσον όλα αυτά διαβιβάζονται μέσα από το myDATA.

Πλήρης αξιοποίηση των ψηφιακών τεχνολογιών στην επικοινωνία των πολιτών με την ΑΑΔΕ, εξοικονομώντας χρόνο, χρήμα και κυρίως άγχος πολλές φορές στους πολίτες που αναγκάζονται να έρχονται σε διαρκή επικοινωνία και επαφή πρόσωπο με πρόσωπο με αυτή την υπηρεσία.

Ταχύτερη έκδοση της φορολογικής ενημερότητας μέσα από τη διασύνδεση της ΑΑΔΕ με όλους τους άλλους φορείς.

Και επιτρέψτε μου να σας καταθέσω και την εμπειρία μου ως δήμαρχος που πολλές φορές συμπολίτες μου ενώ κατέβαλαν στο δήμο τις οφειλές τους, δυστυχώς δεν υπήρχε ενημέρωση και διασύνδεση μεταξύ των αρμοδίων υπηρεσιών και δεν μπορούσαν να πάρουν φορολογική ενημερότητα για μεγάλο χρονικό διάστημα λόγω ακριβώς αυτής της ανυπαρξίας διασύνδεσης, η οποία πλέον αποκαθίσταται.

Θεσπίζεται χρονικό πλαίσιο για τους φορολογικούς ελέγχους, ούτως ώστε να μην χρονίζουν.

Θεσπίζεται η δυνατότητα του ενδιάμεσου προσδιορισμού φόρου βάζοντας έτσι τέλος σε φαινόμενα κοροϊδίας από επιχειρήσεις που λειτουργούσαν για μικρά χρονικά διαστήματα, έκλειναν και δεν απέδιδαν αυτά που όφειλαν να αποδώσουν στο ελληνικό δημόσιο.

Μειώνονται στο 50% τα πρόστιμα σε περίπτωση μη αμφισβήτησης της οφειλής. Έτσι δίνεται η δυνατότητα και μείωσης, αλλά και ταυτόχρονα αποφυγής αυτής της χρονοβόρου διαδικασίας μέσα από την αμφισβήτηση της οφειλής.

Τεχνική διευθέτηση εκκρεμοτήτων από το παρελθόν για χιλιάδες συμπολίτες μας. Δυνατότητα πληρωμής και τακτοποίησης των οφειλών εκτός ρύθμισης εντός τριών μηνών, προκειμένου να αποφευχθεί η απώλεια της ρύθμισης. Αυτό που επί της ουσίας θέλουμε να σταματήσουμε είναι το λανθασμένο μήνυμα που θα μπορούσε πιθανότατα να σταλεί σε πολλούς συμπολίτες μας ότι «μην πληρώνετε τους φόρους, κάποια στιγμή θα έρθει κάποια άλλη ρύθμιση ή κάποια άλλη ρύθμιση και έτσι θα μπορέσετε να το αποφύγετε».

Ερχόμαστε λοιπόν με την ψηφιακή επικοινωνία με τους πολίτες και τις επιχειρήσεις να ενισχύσουμε τη διαλειτουργικότητα μεταξύ των δημόσιων φορέων. Οι νέοι κανόνες για το χρόνο διενέργειας των φορολογικών ελέγχων αποτελούν πολύ σημαντικά βήματα για την επίτευξη των στόχων μας.

Επί της ουσίας, κυρίες και κύριοι, το νομοσχέδιο που σήμερα συζητάμε αποτελεί μία από τις σημαντικότερες τομές των τελευταίων δεκαετιών στη λειτουργία του φορολογικού μηχανισμού στην Ελλάδα, οδηγεί σε λιγότερη γραφειοκρατία, περισσότερη διαφάνεια, καλύτερη ποιότητα ζωής για τους συμπολίτες μας.

Και επειδή πολύς λόγος έχει γίνει για τις ευρωεκλογές, το ραντεβού μας είναι στις κάλπες και να είστε σίγουροι ότι εκεί οι πολίτες και ξέρουν και γνωρίζουν και κατανοούν ποια πολιτική δύναμη έχει τη δυνατότητα, έχει την αξιοπιστία, έχει τη σοβαρότητα να εκπροσωπήσει τη χώρα μας στην Ευρώπη.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο για τρία λεπτά ο κ. Παππάς, Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία.

Ορίστε, κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ, κυρία Πρόεδρε.

Ήθελα να παρέμβω για να υπενθυμίσω ότι ο ΣΥΡΙΖΑ - Προοδευτική Συμμαχία έχει πάρει δύο πρωτοβουλίες που άπτονται της οικονομικής πολιτικής και θα ήθελα από τον κ. Θεοχάρη στην τοποθέτησή του να μας διαβεβαιώσει ότι η απάντηση του Υπουργείου θα έρθει σύντομα.

Η πρώτη έχει να κάνει με την αίτηση κατάθεσης εγγράφων για τη στρατηγική αποεπένδυσης από τις τράπεζες του Ταμείου Χρηματοπιστωτικής Σταθερότητας. Μαζί με τη στρατηγική αποεπένδυσης θα αιτηθούμε την κατάθεση των εκθέσεων διάθεσης των μετοχών. Δηλαδή να ψάξουμε και εμείς να μάθουμε να βρούμε ποιοι είναι αυτοί οι σύμβουλοι που κατά το νόμο το Ταμείο Χρηματοπιστωτικής Σταθερότητας υποχρεούται να συμβουλευτεί και συνέστησαν πώληση των μετοχών των τραπεζών σε αυτή τη συγκυρία.

Ακόμα και ένας ακραιφνής νεοφιλελεύθερος εάν πούλαγε αυτή τη στιγμή τις μετοχές των τραπεζών που διαλέξατε να πουλήσετε από τον περασμένο Νοέμβρη, το ελληνικό δημόσιο θα είχε μισό δισεκατομμύριο παραπάνω. Δεν μιλάμε για την περίπτωση να πιάσουμε τις τιμές στόχο, όπου είναι 1,5 δισεκατομμύριο παραπάνω. Κι εδώ, κύριε Θεοχάρη, χρειάζονται ξεκάθαρες απαντήσεις και ξεκάθαρες τοποθετήσεις και απ’ όλες τις πτέρυγες. Ούτε απουσίες ούτε εύγλωττες σιωπές.

Ζήτημα δεύτερο. Θα σας ζητήσουμε να μας δώσετε αναλυτικά στοιχεία για το επίπεδο απασχόλησης όλων των ωφελουμένων ελληνικών επιχειρήσεων από το Ταμείο Ανάκαμψης. Διότι έχει ξεκινήσει ένα πινγκ πονγκ μεταξύ Κυβέρνησης και Αντιπολίτευσης με την Κυβέρνηση να ισχυρίζεται ότι ένα μικρό μεν, αλλά σημαντικό κομμάτι του Ταμείου Ανάκαμψης πάει σε μικρομεσαίες επιχειρήσεις. Για να συνεννοηθούμε λοιπόν για το τι εννοείτε κι εσείς - τι εννοούμε και εμείς, θα μας καταθέσετε τον κατάλογο των ωφελούμενων επιχειρήσεων με το επίπεδο απασχόλησης της κάθε μιας από αυτές.

Κλείνω με το εξής: Άρθρο 4 της τροπολογίας. Να το αποσύρετε, κύριε Υπουργέ. «Εκποίηση του εξοπλισμού των Ελληνικών Αμυντικών Συστημάτων», αυτόν τον τίτλο έχει το άρθρο. Έχετε επιλέξει να ακυρώσετε παραγγελίες που είχαν τα ΕΑΣ και φέρνετε τώρα τροπολογία όπου το ΤΑΙΠΕΔ μπορεί να ξεπουλήσει, να εκποιήσει -κατά τον τίτλο του άρθρου- τον εξοπλισμό των ΕΑΣ. Είναι σε μία συγκυρία, όπου είναι απαράδεκτο να συμβαίνει κάτι τέτοιο. Δεν υπάρχει καμμία δικαιολογία. Αιτούμεθα να αποσυρθεί το άρθρο και να έρθει στις αρμόδιες επιτροπές για εκτενή συζήτηση.

Ευχαριστώ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής, ο κ. Μιχαήλ Κατρίνης.

Στη συνέχεια είναι ο κ. Ηλιόπουλος.

Ορίστε, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κυρία Πρόεδρε.

Δεν θα σχολιάσω το επίπεδο των διαμειφθέντων πριν. Τα είπαμε και την επόμενη εβδομάδα. Κάποια στιγμή νομίζω ότι το Προεδρείο θα πρέπει να επιληφθεί του θέματος. Δεν μπορεί η Βουλή να γίνεται αρένα, καφενείο ή να προσφέρεται μόνο για ατάκες και σόσιαλ μίντια, κυρία Πρόεδρε.

Κυρίες και κύριοι συνάδελφοι, η Κυβέρνηση πασχίζει να δημιουργήσει μια ψευδή εικόνα σε όλα τα επίπεδα και δεν είναι μόνο η εικόνα της οικονομίας που δεν είναι όπως η Κυβέρνηση θέλει να την παρουσιάσει, αλλά και μια σειρά παραβιάσεων των κανόνων του κράτους δικαίου που χαρακτηρίζουν τη σημερινή Κυβέρνηση.

Τρεις μέρες πριν ο Πρωθυπουργός συνάντησε την Αντιπρόεδρο της Ευρωπαϊκής Επιτροπής, αρμόδια για ζητήματα διαφάνειας, και ούτε λίγο ούτε πολύ δήλωσε ότι η Ελλάδα έχει κάνει -λέει- σημαντική πρόοδο στα ζητήματα που αφορούν στο κράτος δικαίου.

Και θα ήθελα να ρωτήσω την Κυβέρνηση: Μήπως ο κ. Μητσοτάκης είπε στην κ. Γιούροβα αυτό που λέει η χορωδία των ακραίων της Κυβέρνησης, Βορίδης - Γεωργιάδης, που χαρακτηρίζουν ακραίο και εμπαθές το ψήφισμα του Ευρωπαϊκού Κοινοβουλίου; Μήπως το είπε αυτό; Είχε την τόλμη να πει στην Ευρωπαία Επίτροπο Διαφάνειας αυτό που είπε σε τηλεοπτική συνέντευξη ότι στόχος του ψηφίσματος είναι ο ίδιος; Ή μήπως επανέλαβε ότι το ψήφισμα ήταν μια συνωμοσία κατά της χώρας από σοσιαλιστές, αριστερούς, πράσινους και φιλελεύθερους; Όχι βέβαια και σε καμμία περίπτωση!

Επιπλέον όμως, υπάρχουν κι άλλα ζητήματα που προκαλούν και ερωτηματικά, αλλά και προβληματισμό. Χαρακτηριστικά, στο φόρουμ των Δελφών ο Υπουργός Εξωτερικών, ο κ. Γεραπετρίτης, είπε το πρωτοφανές ότι το συνυποσχετικό Ελλάδας-Τουρκίας θα έχει αρνητικές συνέπειες για τον ίδιο, χωρίς να πει ή να εξηγήσει το λόγο και ο καθένας κάνει όποιους συνειρμούς θέλει.

Όμως, για να διαλυθούν αυτοί οι συνειρμοί, πρέπει κάποια στιγμή η Κυβέρνηση να πει τι ακριβώς διαπραγματεύεται η χώρα μας με την Τουρκία. Γιατί αν ο κ. Γεραπετρίτης σκοπεύει να συμπεριλάβει στο συνυποσχετικό και τις ανιστόρητες αιτιάσεις και διεκδικήσεις της Τουρκίας ή να αποδεχθεί ότι το Αιγαίο είναι μια υβριδική θάλασσα και δεν ισχύουν οι κανόνες του Διεθνούς Δικαίου, τότε δικαίως ανησυχεί για τις συνέπειες.

Μόνο που σε αυτή την περίπτωση ελάχιστα ενδιαφέρουν οι αρνητικές συνέπειες για τον ίδιο, γιατί έχουν μεγάλη σημασία οι αρνητικές συνέπειες για τη χώρα. Και θα πρέπει και ο Πρωθυπουργός, αλλά και η ηγεσία του Υπουργείου Εξωτερικών κάποια στιγμή να καταλάβουν ότι η διαχείριση των εθνικών θεμάτων δεν αποτελούν προσωπική τους υπόθεση.

Κυρίες και κύριοι συνάδελφοι, το νομοσχέδιο που συζητούμε σήμερα έχει μια σειρά διατάξεων που τροποποιούν τα άρθρα του ν.4987/2022 και αφορούσαν την κωδικοποίηση της φορολογικής νομοθεσίας. Είναι αρκετές προς τη θετική κατεύθυνση.

Κύριε Υπουργέ, θέλω -το έχουμε συζητήσει- να το πω και δημοσίως. Έχω καταθέσει και σχετική ρύθμιση να υπάρχει μία πρόβλεψη και για απαλλαγή από το τέλος επιτηδεύματος ή της έκτακτης φορολόγησης και για τους οικισμούς, που είναι έως πεντακόσιους κατοίκους και όχι μόνο τα χωριά. Γιατί υπάρχει μία φορολογική αδικία, ενώ το πνεύμα του νομοθέτη θέλει ουσιαστικά να προστατέψει τις μικρές επιχειρήσεις και τους πολύ μικρούς οικισμούς. Πρέπει να υπάρχει μία σωστή διατύπωση. Μιλάμε για ένα νομοσχέδιο το οποίο αποτελεί βεβαίως ορόσημο του Ταμείου Ανάκαμψης.

Μια και είπαμε για Ταμείο Ανάκαμψης και επειδή αυτό το νομοσχέδιο υπόσχεται πάρα πολλά τα οποία ίσως δεν πραγματοποιηθούν στην πράξη, θέλω να πω ότι μια βδομάδα πριν -για να δούμε ποιος κάνει επικοινωνία και ποιος μιλάει επί της ουσίας- ο κ. Παπαθανάσης κατηγορούσε την Αντιπολίτευση ότι δεν ψηφίζει -λέει- τα 36 δισεκατομμύρια του Ταμείου Ανάκαμψης, 18,2 δισεκατομμύρια επιστρεπτέα χρηματοδοτική συνεισφορά. Μάλιστα!

Αυτό δήλωσε ο Υπουργός της Κυβέρνησης για το νομοσχέδιο που ψηφίσαμε μια βδομάδα πριν και αφορούσε 5 δισεκατομμύρια δανείων τα οποία πηγαίνουν σε πολύ λίγες και πολύ μεγάλες επιχειρήσεις. Και την επομένη ήρθε η αποκάλυψη του «POLITICO», για το οποίο η Κοινοβουλευτική Ομάδα του ΠΑΣΟΚ -το καταθέτω στα Πρακτικά- έχει καταθέσει ερώτηση και αίτημα κατάθεσης εγγράφων, για να δούμε πού πήγαν τα χρήματα, ποιες είναι οι επιχειρήσεις που λυμαίνονται στην κυριολεξία το Ταμείο Ανάκαμψης, για να δούμε ποιοι είναι αυτοί που αγωνίζονται για το δημόσιο συμφέρον ή όχι.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κατρίνη, θα μου επιτρέψετε να σας διακόψω για να υποδεχτούμε το σχολείο.

**ΜΙΧΑΗΛ ΚΑΤΡΙΝΗΣ:** Βεβαίως.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου, τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μαθήτριες και μαθητές και τέσσερις συνοδοί εκπαιδευτικοί από το Δημοτικό Σχολείο Σίφνου.

Σας καλωσορίζουμε στη Βουλή.

Βλέπω ωραία μπλουζάκια, ομοιόμορφα, αλλά δεν μπορώ να διακρίνω τι γράφουν. Να περάσετε ένα ευχάριστο διήμερο στην Αθήνα!

(Χειροκροτήματα απ’ όλες τις πτέρυγες της Βουλής)

Συνεχίστε, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κυρία Πρόεδρε.

Είναι όμως το μόνο περιστατικό εξαπάτησης των πολιτών από την Κυβέρνηση του κ. Μητσοτάκη;

Λέει η Κυβέρνηση με το παρόν νομοσχέδιο ότι θα δώσει τη δυνατότητα σε διακόσιους πενήντα χιλιάδες οφειλέτες να επανενταχθούν στις ρυθμίσεις που έχασαν, εβδομήντα δύο, εκατό και εκατό είκοσι δόσεις. Πηχυαίοι τίτλοι: Τελευταία ευκαιρία ρύθμισης! Ελάτε να ρυθμίσετε, να σωθείτε. Μάλιστα!

Δεν λέει, όμως, ότι πρέπει αυτοί να πληρώσουν όλες τις οφειλές που έχουν μέχρι τώρα, τις δόσεις, έντοκα και με προσαυξήσεις. Και ποια είναι τα πραγματικά στοιχεία των οφειλετών σήμερα στη χώρα που η Κυβέρνηση με αυτή τη διάταξη δήθεν λέει ότι θα ρυθμίσει;

Μόλις 5,7% των πραγματικών οφειλών βρίσκονται σε ρύθμιση 6,3 δισεκατομμύρια είναι οι απλήρωτοι φόροι το 2023, 7,23 δισεκατομμύρια είναι τα επιπλέον ληξιπρόθεσμα για το 2023. 46% των Ελλήνων φορολογουμένων έχει ληξιπρόθεσμα χρέη στην εφορία πάνω από 4 εκατομμύρια, 107,2 δισεκατομμύρια είναι το χρέος στο δημόσιο. Πεντακόσιες χιλιάδες κατασχέσεις έγιναν το 2023 και άλλες τόσες θα γίνουν το 2024 από την ΑΑΔΕ σε λογαριασμούς, ακίνητα και κινητά περιουσιακά στοιχεία. Και ενάμισι εκατομμύριο οφειλέτες έχουν υποστεί δεσμεύσεις, ενώ άλλοι εξακόσιες χιλιάδες στο εγγύς μέλλον θα δοκιμάσουν την ίδια συμπεριφορά.

Αυτή είναι η κατάσταση σήμερα για όλους όσοι οφείλουν στο δημόσιο, στους οποίους έρχεται η Κυβέρνηση, εξαπατώντας την κοινή γνώμη, να πει ότι φέρνουμε ρύθμιση και ελάτε να μπείτε να ρυθμίσετε, να σωθείτε.

Το ΠΑΣΟΚ -όχι μόνο το ΠΑΣΟΚ- έχει προτείνει εδώ και πολύ καιρό μία νέα ρύθμιση εκατό είκοσι δόσεων με 30% κούρεμα της οφειλής, εφόσον τηρείται η ρύθμιση. Και μάλιστα, στο δικό σας εξωδικαστικό για τα χρέη στο δημόσιο έχουμε διακόσιους δεκαπέντε μήνες περισσότερο απ’ αυτό που προτείνει το ΠΑΣΟΚ να φέρετε επιτέλους με νόμο και 22% κούρεμα, κοντά στο 30% που προτείνουμε να νομοθετήσετε.

Νομοθετήστε το, λοιπόν, να μπορέσει η αγορά να ανασάνει, να μπορέσει αυτό το 5,7% όλων όσοι οφείλουν να γίνει 10%, 15%, 20%. Εξάλλου, ξέρετε ότι η μεγάλη πλειοψηφία των οφειλετών οφείλει ως 10.000 ευρώ. Άρα, με πολλές δόσεις και μικρές σε ποσό σίγουρα θα έχουμε καλύτερα αποτελέσματα από αυτά που έχουμε σήμερα.

Γιατί, όμως, κυρίες και κύριοι συνάδελφοι, λέω ότι η Κυβέρνηση συμπεριφέρεται σαν πολιτικός απατεώνας; Θυμάστε μήπως την υπόθεση της φορολόγησης τεκμαρτού εισοδήματος, που αφορά επτακόσιες τριάντα πέντε χιλιάδες επαγγελματίες και εμπόρους; Τι έλεγε η Κυβέρνηση; Εδώ έχω δήλωση του κ. Χατζηδάκη που έλεγε ότι «όποιος αμφισβητεί την τεκμαρτή φορολόγηση μπορεί να υποβάλει αίτημα ελέγχου τόσα απλά και να εξαιρεθεί». Αυτό λέγατε.

Τι δεν λέγατε; Ότι ο φορολογούμενος θα πληρώσει κανονικά τον φόρο που θα του καταλογιστεί για τεκμαρτό εισόδημα και αν δικαιωθεί, τότε θα απαλλαγεί. Τι λέγατε; Έλεγε ο αναπληρωτής Πρωθυπουργός, ο κ. Βορίδης, ότι η υπαγωγή στο τεκμαρτό εισόδημα είναι εθελοντική. Τόσο απλά! Ότι δίνεται δυνατότητα να προσφύγει ο επαγγελματίας. Και μάλιστα, είχατε και το σχετικό άρθρο, το οποίο λέει μέσα πολύ απλά, παραπέμποντας σε ένα άρθρο του νόμου του 2022, ότι μπορεί ο φορολογούμενος να προσφύγει και να αμφισβητήσει αυτό που του καταλογίζεται. Αυτό λέγατε.

Τι δεν λέγατε; Ότι για να το πετύχει αυτό θα πρέπει να δηλώσει στοιχεία εξονυχιστικά με δεκαπέντε διαφορετικές κατηγορίες -τις είδαμε στη χθεσινή απόφαση του διοικητή της Ανεξάρτητης Αρχής Δημοσίων Εσόδων-, όπως το ξενοδοχείο που έμενε το καλοκαίρι στις διακοπές του, τι χάλασε για να φάει και να πιει στις διακοπές του, τους τραπεζικούς λογαριασμούς συγγενικών του προσώπων, ακόμα και τα χρυσαφικά που έχει. Όλα αυτά, λοιπόν, πρέπει να δηλώσει κάποιος, για να μπορέσει να αποφύγει την τεκμαρτή φορολόγηση.

Γιατί δεν το λέγατε τότε που κοροϊδεύατε τους πολίτες λέγοντάς τους ότι με μια απλή δήλωση μπορούν να αμφισβητήσουν και να αποφύγουν την τεκμαρτή φορολόγηση;

Δεν λέγατε, όμως, ότι για να αποφύγει αυτή τη φορολόγηση ουσιαστικά σήμερα με αυτή την απόφαση του διοικητή θα πρέπει να υποστούν έλεγχο πόθεν έσχες, με τη φορολογική διοίκηση να μπορεί να γυρίσει τον χρόνο πίσω και να ελέγξει. Όλα αυτά δεν τα λέγατε. Γι’ αυτό είστε πολιτικοί απατεώνες. Γιατί εξαπατήσατε τους επαγγελματίες, λέγοντάς τους ότι με μια απλή αίτηση, τόσο απλά -έχω τις δηλώσεις εδώ του κ. Χατζηδάκη και του κ. Βορίδη, κύριε Θεοχάρη. Εσείς ήσασταν πιο προσεκτικός-, αποφεύγεται αυτό και γίνεται ένας απλός έλεγχος.

Το καταθέτω στα Πρακτικά, για να μοιραστεί σε όλους τους συναδέλφους, για να δουν οι συνάδελφοι της Νέας Δημοκρατίας τι πρέπει να δηλώσει κάποιος και πόσο πίσω πρέπει να πάει ο χρόνος για να αποφύγει την τεκμαρτή φορολόγηση. Αν αυτό δεν λέγεται «εξαπάτηση», τι λέγεται;

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, μία εγκύκλιος εντελώς αποτρεπτική για οποιονδήποτε σκεφτόταν να κάνει ένσταση ή να αμφισβητήσει αυτό που θα του καταλογιστεί! Ούτε αυτό το λέγατε. Και βεβαίως, αυτό θα οδηγήσει σε νέους καταλογισμούς φόρων, νέα ληξιπρόθεσμα χρέη, με ό,τι αυτό συνεπάγεται από μία ΑΑΔΕ.

Βεβαίως, κατανοώ. Τα έσοδα τον Μάρτιο είναι μειωμένα. Υπάρχει μια ανησυχία και υπάρχει ο στόχος των εσόδων. Όμως, δεν βλέπω να φορολογεί, παραδείγματος χάριν, τα υπερέσοδα των τραπεζών, των εταιρειών ενέργειας, των εταιρειών καυσίμων.

Είδα χθες ότι ο ΑΔΜΗΕ ανακοίνωσε διπλάσια έσοδα το 2023 σε σχέση με το 2022, που ξέρουμε τον ρόλο του ΑΔΜΗΕ και σε σχέση με το πώς αδειοδοτεί τις απαιτήσεις για τις ΑΠΕ και πόσο αυτό έχει κολλήσει. Άρα η ΑΑΔΕ ψάχνει να πάρει φορολογικά έσοδα από επτακόσιες τριάντα πέντε χιλιάδες επαγγελματίες. Όμως οι στόχοι των εσόδων από ενδοομιλικές συναλλαγές γιατί άραγε μειώνονται κάθε χρόνο;

Καταθέτω στα Πρακτικά τους στόχους της ΑΑΔΕ για τα έσοδα φορολόγησης από ενδοομιλικές συναλλαγές. Ακούστε, 35.000.000 το 2021, 30.000.000 το 2022 και 25.000.000 το 2023. Δεν υπάρχει στόχος για το 2024. Άρα η ΑΑΔΕ που θα καταλογίσει σε επτακόσιες τριάντα πέντε χιλιάδες επαγγελματίες τεκμαρτό φόρο αποτρέποντας τους από το να κάνουν ένσταση και να γλιτώσουν από την επιβάρυνση, την ίδια στιγμή κάθε χρόνο έχει μικρότερο στόχο για τη φορολόγηση ενδοομιλικών συναλλαγών. Και βεβαίως δεν έχουν ανακοινωθεί εκπτώσεις στους ελέγχους πολυεθνικών, οι οποίες βεβαίως δεν κάνουν εκπτώσεις στην αισχροκέρδεια με ό,τι αυτό συνεπάγεται για τους καταναλωτές, την ακρίβεια και τον πληθωρισμό. Δύο μέτρα και δύο σταθμά αναλόγως το πού απευθύνονται!

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα όσον αφορά στη διάταξη για τα εγγυημένα δάνεια, που ξέρουμε όλοι πολύ καλά ότι υπήρχε και σύσταση από τον SSM στις ελληνικές τράπεζες να τελειώσει το ζήτημα με τις εκκρεμείς εγγυήσεις περίπου 2,5 δισεκατομμυρίων. Είναι όντως μια διάταξη που ανακουφίζει δανειολήπτες, ιδιαίτερα σε περιοχές που με φυσικές καταστροφές, πυρόπληκτων, σεισμόπληκτων, ομογενείς, Ποντίους, παλιννοστούντες που είχαν πάρει δάνεια με την εγγύηση του ελληνικού δημοσίου. Άρα είναι μια σωστή διάταξη. Αυτό όμως προϋποθέτει ρύθμιση και βεβαίως ρύθμιση η οποία θα τηρείται ακριβώς για να είναι ενεργή. Ξέρετε πολύ καλά ότι είναι δύσκολο και η ρύθμιση μέσω εξωδικαστικού.

Και μια και μιλάμε για εξαπάτηση -θέλω να πω και να καταθέσω και στα Πρακτικά- για τον εξωδικαστικό ο κ. Χατζηδάκης στη Βουλή στις 5 Απριλίου μας είπε -διαβάζω από τα Πρακτικά- ότι έχουν διευθετηθεί δάνεια για είκοσι εννέα χιλιάδες επτακόσιους Έλληνες και Ελληνίδες. Πολύ ωραία! Εγώ διαβάζω την παραμονή της δήλωσης του Υπουργού Οικονομικών την ανακοίνωση του Υπουργείου Οικονομικών που λέει ότι έχουν πραγματοποιηθεί δεκαπέντε χιλιάδες τετρακόσιες οκτώ επιτυχείς ρυθμίσεις.

Τα καταθέτω στα Πρακτικά.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και πείτε μου, ποιος λέει την αλήθεια; Το Γραφείο Τύπου του Υπουργείου Οικονομικών ή ο Υπουργός Οικονομικών που μετά από μία μέρα στη διαρκή προσπάθεια εξαπάτησης των Ελλήνων πολιτών λέει ότι έχουμε διπλάσιες ρυθμίσεις από αυτές που λέει η Ειδική Γραμματεία Διαχείρισης Ιδιωτικού Χρέους; Σε κάθε περίπτωση, όμως, αυτή η διάταξη είναι θετική.

Κύριε Υπουργέ, όμως, επειδή το έχουμε συζητήσει και επειδή μας παρακολουθούν και αύριο είναι η δίκη που και εσείς περιμένετε για τους δανειολήπτες σε ελβετικό φράγκο οι οποίοι σήμερα κινδυνεύουν να χάσουν τα σπίτια τους λόγω της αλλαγής ισοτιμίας, εδώ και τώρα πάρτε μία πολιτική απόφαση να δώσετε μία λύση ανακούφισης στους χιλιάδες αυτούς ανθρώπους, περίπου εβδομήντα χιλιάδες δανειολήπτες, που είναι συνεπείς, πληρώνουν τη ρύθμιση, αλλά δυστυχώς κινδυνεύουν να χάσουν τις περιουσίες τους.

Για να δείτε πόσο το κράτος σας είναι μπάχαλο, υπάρχουν δανειολήπτες οι οποίοι έχουν υλοποιήσει δικαστικές αποφάσεις του νόμου Κατσέλη, έχουν πάρει απαλλακτικές -έχω μία, θα σας την δώσω- αποφάσεις δικαστηρίου που λέει ότι δεν χρωστούν και παρ’ όλα αυτά ο ΕΦΚΑ δεν τους καταβάλλει τη σύνταξη. Επιτέλους τα αυτονόητα, δώστε μια λύση! Δεν μπορεί αυτή τη στιγμή να ταλαιπωρούνται εκατοντάδες και χιλιάδες δανειολήπτες που είναι συνεπείς, που έχουν δικαστική απόφαση και έχουν απαλλαγεί από τα χρέη και εσείς να τους κρατάτε σε ομηρία.

Η ζοφερή αυτή εικόνα, κυρίες και κύριοι συνάδελφοι, οδηγεί την Κυβέρνηση σε στρατηγική της κατασκευής μιας ψευδούς και πλασματικής εικόνας και γι’ αυτό επιλέγει την πόλωση και τη στείρα αντιπαράθεση. Και βεβαίως αυτή η επιλογή συνδέεται με την κατάρρευση του κυβερνητικού αφηγήματος, την αποσυσπείρωση αλλά και την πτώση των ποσοστών της Νέας Δημοκρατίας. Συνδέεται με μια προσπάθεια εντατική, να μην συζητάμε για την ακρίβεια, την εγκληματικότητα, τη δημόσια υγεία, τη διαφθορά, τις μεθοδεύσεις τα Τέμπη, την παραβίαση κανόνων κράτους δικαίου.

Όμως οι δημοκρατικές κοινωνίες δεν προχωρούν μπροστά με πόλωση, τοξικότητα και διχαστικό λόγο. Και η χώρα δεν μπορεί να προχωρήσει μπροστά με πολιτικούς συσχετισμούς που παράγουν απογοήτευση και απελπισία στην κοινωνία. Η ανατροπή όμως των πολιτικών συσχετισμών βρίσκεται στο χέρι του κάθε πολίτη στις 9 Ιουνίου. Και η ανατροπή αυτή περνάει μέσα από την ενίσχυση του ΠΑΣΟΚ και της δημοκρατικής παράταξης, αναγκαία συνθήκη για να διαμορφωθεί ένα νέο, εναλλακτικό και προοδευτικό σχέδιο διακυβέρνησης.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει για μία μικρή τρίλεπτη παρέμβαση ο κ. Νάσος Ηλιόπουλος, Κοινοβουλευτικός Εκπρόσωπος της Νέας Αριστεράς.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κυρία Πρόεδρε.

Κοιτάξτε, δουλειά όλων μας εδώ μέσα είναι να δίνουμε και ορατότητα και να συζητάμε και ζητήματα που κάποιοι τα θεωρούν εκτός ύλης. Και θέλω, κύριε Υπουργέ, προφανώς όχι εσείς αλλά κάποιος από την Κυβέρνηση να απαντήσει.

Ένα παιδί δώδεκα χρονών στη Νίσυρο πηγαίνει και καταγγέλλει σεξουαλική παρενόχληση από υπάλληλο του Υπουργείου Πολιτισμού. Πηγαίνει η οικογένεια στο αστυνομικό τμήμα, κάνει την καταγγελία. Η πρώτη αντίδραση της αστυνομίας είναι να «μην κινηθείτε νομικά, βρείτε τα συναινετικά». Επιστρέφει η οικογένεια και επιμένει στην καταγγελία. Τους στέλνουν στην Κω να κάνουν την καταγγελία. Και όταν επιστρέφει ο πατέρας από την Κω, συλλαμβάνεται και απειλείται με απέλαση γιατί ξαφνικά βρέθηκε πρόβλημα στα χαρτιά του, γιατί είναι μετανάστης ο άνθρωπος! Και σε αυτή τη χώρα αν είσαι φτωχός, φαίνεται ότι δεν μπορείς να διεκδικήσεις το δίκιο σου.

Πρέπει να απαντήσετε, αν θα προστατεύσετε αυτή την οικογένεια και αυτό το δωδεκάχρονο παιδί ή αν θα προχωρήσετε απλά προς τις εκλογές με τον κ. Αυτιά και τα χουντικά «πατρίδα, θρησκεία, οικογένεια». Καλά τα χουντικά, καταλαβαίνουμε τα προβλήματά σας, αλλά όταν οικογένεια καταγγέλλει σεξουαλική παρενόχληση δωδεκάχρονου και εσείς αφήνετε τον ύποπτο να φύγει από το νησί -γιατί είναι ελεύθερος ο ύποπτος έφυγε από το νησί, γνωστός στο νησί- και συλλαμβάνετε την οικογένεια, δεν έχετε τσίπα ντροπής πάνω σας, τσίπα ντροπής! Και σας το λέμε, ούτε να διανοηθείτε να συγκαλύψετε αυτή την υπόθεση και ούτε να σκεφτείτε να τιμωρήσετε την οικογένεια.

Ελπίζουμε σήμερα αυτή η κωμωδία, αυτή φαρσοκωμωδία που κυνηγάτε την οικογένεια να τελειώσει και γρήγορα να γίνουν όλα αυτά που πρέπει να γίνουν και η Κυβέρνησή σας πρέπει να απαντήσει. Δεν θα κρυφτείτε, που έχετε κάνει τη συγκάλυψη default σε όλες τις υποθέσεις.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Πρόεδρος της Νέας Αριστεράς κ. Αλέξης Χαρίτσης.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, δεν μπορώ παρά να ξεκινήσω από το μεγάλο παγκόσμιο θέμα το οποίο απασχολεί σήμερα όλο τον πλανήτη. Ξέρετε υπάρχει αυτή η ωραία παρομοίωση για τον τρόπο με τον οποίο οι ευρωπαϊκές δυνάμεις οδηγήθηκαν στον Α΄ Παγκόσμιο Πόλεμο. Οδηγήθηκαν ως στυλοβάτες, ως φαινομενικά ξύπνιοι άνθρωποι που πραγματικά βρίσκονται σε κατάσταση βαθύ ύπνου, σε μια κατάσταση που δεν ελέγχεται από τη συνείδηση. Σε μια αντίστοιχη κατάσταση βρισκόμαστε δυστυχώς και σήμερα! Βρισκόμαστε να υπνοβατούμε προς την πολεμική σύρραξη.

(Χειροκροτήματα από την πτέρυγα της Νέας Αριστεράς)

Η απευθείας σύγκρουση του Ισραήλ με το Ιράν αποτελεί μια νέα, επικίνδυνη, πολύ επικίνδυνη στροφή στην κατάσταση στη Μέση Ανατολή. Αποτελεί όμως και μια νέα πολύ επικίνδυνη στροφή για τη χώρα μας. Γιατί δυστυχώς η Ελλάδα κινδυνεύει λόγω και της γεωγραφικής της θέσης. Κινδυνεύει όμως ακόμα περισσότερο και κυρίως λόγω της επικίνδυνης πολιτικής που ασκεί η Κυβέρνηση και ο κ. Μητσοτάκης προσωπικά, να βρεθεί η χώρα μας στην πρώτη γραμμή της σύγκρουσης.

Δεν μπορούμε, βεβαίως, να πούμε ότι πέσαμε από τα σύννεφα. Είχαμε προειδοποιήσει ότι η κατάσταση στην Παλαιστίνη μετά την ισραηλινή εισβολή και τη γενοκτονία, που επιχειρεί σήμερα που μιλάμε εκεί η Κυβέρνηση Νετανιάχου εκτός από το τεράστιο θέμα της παραβίασης του Διεθνούς Δικαίου και των κανόνων του στοιχειώδους ανθρωπισμού κινδυνεύει ανά πάσα στιγμή να οδηγήσει και σε διάχυση της πολεμικής σύρραξης σε όλη τη Μέση Ανατολή. Και εδώ βρισκόμαστε σήμερα.

Επειδή όμως εμείς εδώ, στο ελληνικό Κοινοβούλιο, δεν είμαστε εδώ για να κάνουμε απλώς και μόνο αναλύσεις της κατάστασης, αλλά είμαστε για να παίρνουμε κρίσιμες πολιτικές αποφάσεις, ρωτώ ευθέως την Κυβέρνηση: Επιθυμείτε πραγματικά την αποκλιμάκωση αυτής της κρίσης; Αν ναι, τότε το ζήτημα δεν λύνεται με κούφιες εκκλήσεις για αυτοσυγκράτηση, όπως είδαμε και στην πρόσφατη σχετική ανακοίνωση του Υπουργείου Εξωτερικών, όπως έγινε, δυστυχώς, και από τις περισσότερες κυβερνήσεις, η αλήθεια είναι, της Δύσης. Θα πρέπει να ασκηθεί αποτελεσματική διπλωματική και πολιτική πίεση, που να μην ξεχνάει ότι το πρωταρχικό, το πραγματικό, ζήτημα παραμένει η Γάζα, παραμένει το παλαιστινιακό.

(Χειροκροτήματα από την πτέρυγα της Νέας Αριστεράς)

Κυρίες και κύριοι συνάδελφοι, πρέπει επιτέλους να κατανοήσουμε ότι η κρίση στη Μέση Ανατολή δεν πρόκειται να λυθεί με την περαιτέρω στοίχιση του κόσμου σε στρατόπεδα και με το ράλι των στρατιωτικών εξοπλισμών. Βλέπουμε όμως ότι ο κ. Μητσοτάκης αφ’ ενός ταυτίζεται πλήρως με τις αμερικανικές επιδιώξεις στην περιοχή, διευρύνοντας και εμβαθύνοντας καθημερινά το πεδίο αυτής της ταύτισης και μετατρέποντας μια συμμαχική σχέση αμοιβαίας ωφέλειας σε σχέση εξάρτησης και υποτέλειας, και αφ’ ετέρου την ίδια στιγμή συντάσσεται και με τους πλέον ακραία στρατoκρατικούς κύκλους της Ευρωπαϊκής Ένωσης με δηλώσεις, όπως αυτές της Προέδρου, της κ. Ούρσουλας φον ντερ Λάιεν, περί συμμαχίας των ακραίων, που αποσκοπεί να προωθήσει την περαιτέρω στρατιωτικοποίηση της ίδιας της Ευρώπης.

Για να είμαστε, βεβαίως, δίκαιοι, σε αυτή τη στρατηγική ο κ. Μητσοτάκης δεν είναι μόνος του. Ταυτίζεται απόλυτα μαζί του η ηγεσία της Αξιωματικής Αντιπολίτευσης με την πανομοιότυπη ανακοίνωση που εξέδωσε για τη διαμάχη Ισραήλ - Ιράν χωρίς να βρει έστω μία λέξη για να καταδικάσει την πολιτική του Ισραήλ στο παλαιστινιακό. Με τις αναφορές στην ιερή αμυντική συμμαχία του ΝΑΤΟ και στο ΝΑΤΟ ως κρίσιμο παράγοντα στη μάχη ανάμεσα στις δυτικές δημοκρατίες από τη μία και τα τρία αυταρχικά καθεστώτα της ανατολής από την άλλη. Με την επιλογή, που τελικά αναγκάστηκε να την πάρει πίσω μετά τη γενική κατακραυγή, να συναντήσει κατά την επίσκεψή του στις ΗΠΑ τη διαβόητη IPAC, μια από τις πιο ακραία φιλοπολεμικές και συνδεδεμένη με το καθεστώς Νετανιάχου, οργάνωσης στις ΗΠΑ. Έχουμε λοιπόν εδώ μία πλήρη ταύτιση της Κυβέρνησης με την Αξιωματική Αντιπολίτευση, δυστυχώς.

Επειδή όμως εμάς μας ενδιαφέρει η ασφάλεια και η ευημερία της ελληνικής κοινωνίας, ήρθαμε σήμερα εδώ για να πούμε κάποιες πολύ σημαντικές αλήθειες. Η αλήθεια, λοιπόν, είναι ότι αυτή η πολιτική της στρατιωτικοποίησης, αυτή η πολιτική της εξάρτησης, αυτή η πολιτική της υποτέλειας είναι μια πολιτική εξαιρετικά επικίνδυνη. Τινάζει στον αέρα σχέσεις καλής γειτονίας δεκαετιών, υπονομεύει τη δυνατότητα της χώρας μας να λειτουργεί, όπως έχει λειτουργήσει κατ’ επανάληψη στο παρελθόν, σταθεροποιητικά στην περιοχή, διαμεσολαβώντας για την επίλυση των συγκρούσεων και στηρίζοντας το διεθνές δίκαιο χωρίς αστερίσκους.

Η αλήθεια λοιπόν είναι ότι η Κυβέρνηση της Νέας Δημοκρατίας και με τη συναίνεση της Αξιωματικής Αντιπολίτευσης εμπλέκει τη χώρα μας σε στρατιωτικές επιχειρήσεις και πολεμικούς σχεδιασμούς που εκτός, βεβαίως, από το προφανές, ότι κινδυνεύουν να στοιχίσουν ακριβά σε ανθρώπινες ζωές, οδηγούν και σε ένα όλο και πιο ξέφρενο ράλι εξοπλισμών. Δεν πρόλαβε άλλωστε να στεγνώσει το μελάνι στις συμφωνίες για τις προηγούμενες προμήθειες και βγήκε ο Υπουργός Άμυνας και εξήγγειλε τη δημιουργία στην Ελλάδα ενός σιδηρού θόλου, κατά τα πρότυπα του Ισραήλ. Μόνο που η Ελλάδα δεν είναι και δεν πρέπει να γίνει Ισραήλ!

(Χειροκροτήματα από την πτέρυγα της Νέας Αριστεράς)

Πρώτα απ’ όλα γιατί δεν το αντέχει η ελληνική οικονομία. Είμαστε σταθερά τα τελευταία χρόνια στις τρεις πρώτες θέσεις μεταξύ των χωρών του ΝΑΤΟ σε αμυντικές δαπάνες. Φτάσαμε επί διακυβέρνησης Μητσοτάκη σχεδόν σε διπλάσια επίπεδα από τον στόχο του 2% που έχει θέσει το ΝΑΤΟ στα κράτη μέλη του. Εκεί φαίνεται ότι λεφτά υπάρχουν. Λεφτά δεν υπάρχουν όταν χρειάζονται επενδύσεις κοινωνικές, επενδύσεις αναπτυξιακές, επενδύσεις στις υποδομές, επενδύσεις στην υγεία, στην παιδεία, στους μισθούς, στις συντάξεις, εκεί λεφτά δεν υπάρχουν!

(Χειροκροτήματα από την πτέρυγα της Νέας Αριστεράς)

Πέραν όμως του οικονομικού και κάτι άλλο το οποίο είναι ακόμα πιο σημαντικό. Για εμάς, και θεωρώ ότι για τη συντριπτική πλειονότητα των ανθρώπων σε αυτή τη χώρα, για τους Έλληνες πολίτες, ασφαλής και ήρεμη ζωή δεν είναι το να ζουν οι άνθρωποι σε ένα στρατιωτικοποιημένο κράτος-αστακό υπό διαρκή φόβο, υπό διαρκή απειλή. Δυστυχώς όμως αυτό το οποίο έχουμε δει το τελευταίο διάστημα είναι μια μεγάλη στροφή που επιχειρείται, μια στρατηγική, θα έλεγα, στροφή που επιχειρείται σε σχέση με σημαντικές σταθερές της ελληνικής εξωτερικής πολιτικής, που θέτει σε κίνδυνο τις τύχες της ελληνικής κοινωνίας. Και μάλιστα όλο αυτό συμβαίνει με μονομερείς αποφάσεις του ίδιου του Πρωθυπουργού.

Γι’ αυτό και επαναλαμβάνω το αίτημα το οποίο έχω ήδη διατυπώσει δημοσίως για τη σύγκληση Συμβουλίου Πολιτικών Αρχηγών. Δεν είναι δυνατόν σε τέτοια ζητήματα να λαμβάνονται στρατηγικές αποφάσεις από έναν Πρωθυπουργό και μόνο. Γι’ αυτό άλλωστε υπήρξα και κατηγορηματικός ότι εμείς δεν πρόκειται να συναινέσουμε σε καμμία εμπλοκή της χώρας μας σε πολεμικές επιχειρήσεις και ζητάμε να γυρίσει πίσω η ελληνική φρεγάτα από την Ερυθρά Θάλασσα.

(Χειροκροτήματα από την πτέρυγα της Νέας Αριστεράς)

Και γι’ αυτό ζήτησα και ζητήσαμε από την πρώτη στιγμή η Ελληνική Κυβέρνηση να συντονίσει τις πρωτοβουλίες της με τις κυβερνήσεις άλλων χωρών που βρίσκονται σε αυτή την κατεύθυνση, όπως είναι η Ισπανία, όπως είναι η Ιρλανδία, όπως είναι η Νορβηγία, για να προχωρήσει άμεσα η αναγνώριση παλαιστινιακού κράτους.

(Χειροκροτήματα από την πτέρυγα της Νέας Αριστεράς)

Αυτός είναι ο βασικός κόμβος του μεσανατολικού. Αυτή είναι η βασική προϋπόθεση για να υπάρξει ειρήνη και σταθερότητα στην περιοχή. Δεν είναι απλώς και μόνο μια υπόθεση αλληλεγγύης, που αυτό από μόνο του είναι πολύ σημαντικό. Δεν είναι απλώς και μόνο ο σεβασμός στο Διεθνές Δίκαιο, που αυτός από μόνος του είναι πάρα πολύ σημαντικός. Είναι όμως θέμα δικαιοσύνης, είναι θέμα πολιτικής αποτελεσματικότητας για ένα ζήτημα μάλιστα για το οποίο υπάρχει ήδη από το Δεκέμβριο του 2015 απόφαση της Βουλής των Ελλήνων.

Και είναι η επίγνωση ότι η δυναμική μιας σύγκρουσης επί της οποίας στοιχίζονται δυνάμεις διεθνώς, δημιουργώντας αντιπαρατιθέμενα στρατόπεδα, μπορεί να οδηγήσει σε μία ανεξέλεγκτη κλιμάκωση με οδυνηρές συνέπειες για όλους μας. Γιατί ασφάλεια, ειρήνη και δικαιοσύνη είναι οι τρεις διαστάσεις της ίδιας πολιτικής, είναι οι τρεις διαστάσεις της δικής μας πολιτικής.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πρόεδρε, θα μου επιτρέψετε να υποδεχθούμε το σχολείο για να μην περιμένει αρκετά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και τέσσερις εκπαιδευτικοί συνοδοί τους από το Γενικό Λύκειο Νάουσας της Πάρου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Συνεχίστε, κύριε Χαρίτση.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):**

Ευχαριστώ, κυρία Πρόεδρε.

Πολυπληθέστατη, βλέπω, η αποστολή από τη Νάουσα της Πάρου. Μπράβο στα παιδιά και στους εκπαιδευτικούς! Ελπίζω η επίσκεψή τους εδώ να είναι χρήσιμη και ωφέλιμη.

Έρχομαι, κυρία Πρόεδρε, όπως έλεγα, στα ζητήματα της οικονομίας, όπου κι εδώ έχουμε μία ευρωπαϊκή πολιτική, την πολιτική της ευρωπαϊκής Δεξιάς, που διακρίνεται από μια στρατηγική άρνηση να απαντήσει με ουσιαστικές πολιτικές, με συμπεριληπτικές πολιτικές, στα μείζονα ζητήματα της εποχής μας. Η ευρωπαϊκή Δεξιά, ως πλειοψηφική δύναμη αυτή τη στιγμή στα ευρωπαϊκά όργανα, διστάζει να εφαρμόσει ένα ριζοσπαστικό σχέδιο για την αναστροφή της αποβιομηχάνισης της Ευρώπης, σε μια περίοδο που οι βιομηχανικές μονάδες εγκαταλείπουν την ήπειρό μας και μετεγκαθίστανται στις Ηνωμένες Πολιτείες ή αλλού, αναζητώντας κίνητρα για επενδύσεις, με επίκεντρο βεβαίως το ενεργειακό κόστος.

Διστάζει, λοιπόν, η ευρωπαϊκή ηγεσία, η ευρωπαϊκή Δεξιά, να προχωρήσει την «πράσινη» μετάβαση εξαιτίας των συγκρούσεων που απαιτεί αυτή με ισχυρά οικονομικά συμφέροντα, αλλά βεβαίως και εξαιτίας του κινδύνου που αντιμετωπίζει στα δεξιά της της άκρας Δεξιάς, η οποία αρνείται αυτήν την πράσινη μετάβαση.

Διστάζει, επίσης, να επιτρέψει περισσότερες δημόσιες επενδύσεις με μεγαλύτερη αναδιανομή υπέρ των πιο αδύναμων οικονομιών της Ευρωζώνης. Είναι αυτές πολιτικές επιλογές οι οποίες οδηγούν νομοτελειακά στην ύφεση και στην αδράνεια. Είναι πολιτικές επιλογές οι οποίες σε πολύ λίγο καιρό θα πρέπει να καταδικαστούν στην κάλπη των Ευρωεκλογών.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Είναι, όμως, αυτές και πολιτικές επιλογές οι οποίες «κουμπώνουν» εξαιρετικά το ευρωπαϊκό επίπεδο με τις επιλογές που κάνει η Κυβέρνηση Μητσοτάκη εδώ, στη χώρα μας. Και εξηγούμαι.

Χθες, κύριε Υπουργέ, την ημέρα της μεγάλης απεργιακής κινητοποίησης επέλεξα να βρεθώ στη Λάρυμνα, δίπλα στους εργαζόμενους της «ΛΑΡΚΟ», μίας εμβληματικής βιομηχανίας η οποία θα μπορούσε και θα έπρεπε να βρεθεί στην αιχμή της τεχνολογικής και παραγωγικής ανασυγκρότησης της ελληνικής οικονομίας. Αντ’ αυτού, όμως, η Κυβέρνηση της Νέας Δημοκρατίας την καταδικάζει σε διάλυση, αφαιρώντας από τη χώρα έναν ακόμα κρίσιμο παραγωγικό πόρο και βυθίζοντας στην αβεβαιότητα και στην απόγνωση εννιακόσιους εργαζόμενους οι οποίοι εδώ και τέσσερα χρόνια βρίσκονται σε καθεστώς ομηρίας.

Και, δυστυχώς, δεν είναι μόνο η υποβάθμιση, η εγκατάλειψη και η διάλυση τελικά της «ΛΑΡΚΟ». Είναι πολλές οι περιπτώσεις λουκέτων της τελευταίας πενταετίας σε επιχειρήσεις από τη «SCHNEIDER ELECTRIC» έως την «PITSOS» και από τη «ΓΙΟΥΛΑ» έως τη «SONOCO», οι οποίες τερμάτισαν άδικα και άδοξα την παραγωγική τους δραστηριότητα στη χώρα μας.

Και έχει ευθύνη η Κυβέρνηση Μητσοτάκη για τον νέο αυτόν κύκλο της αποβιομηχάνισης. Μάλιστα, έχει διπλή ευθύνη και θα εξηγήσω τι εννοώ. Πρώτον, συνειδητά επιλέγει να μην υιοθετεί, όπως της έχουμε προτείνει, μια πολιτική για το βιομηχανικό ρεύμα που θα προστατεύει την παραγωγή. Όμως, η ενεργειακή μετάβαση και η ενεργειακή αυτονομία είναι αυτή τη στιγμή που μιλάμε το «νούμερο ένα» ζήτημα για τη βιομηχανική παραγωγή. Το υψηλό ενεργειακό κόστος είναι ο βασικός λόγος για τα λουκέτα των βιομηχανιών τα τελευταία χρόνια. Ακόμα και οι εταιρείες, όμως, που επένδυσαν στην αυτοπαραγωγή δεν κατάφεραν να συνδεθούν στο δίκτυο λόγω ανυπαρξίας ηλεκτρικού χώρου.

Τι έχουμε εδώ; Αντί για ένα ολοκληρωμένο γενναίο Πρόγραμμα Δημόσιων Επενδύσεων για την αναβάθμιση του δικτύου, έχουμε, δυστυχώς, ένα δίκτυο το οποίο παραμένει τραγικά υποβαθμισμένο και μία κυβερνητική πολιτική για το βιομηχανικό ρεύμα που εξαντλείται στα προφανή περί διμερών συμβολαίων με ΑΠΕ.

Ένα δεύτερο ζήτημα μαζί με το ενεργειακό είναι το εξής: Η Κυβέρνηση έχει ευθύνη, γιατί δίνει έμφαση, δυστυχώς, σε επενδύσεις σε τομείς χαμηλής παραγωγικότητας, κρίνοντας δευτερεύουσας σημασίας τον δευτερογενή τομέα, τη βιομηχανία και τη μεταποίηση.

Αυτό το οποίο χρειάζεται, όμως, σήμερα η ελληνική οικονομία, κύριε Υπουργέ, είναι άμεση ενίσχυση παραγωγικών επενδύσεων. Χρειάζεται να διευρύνουμε την παραγωγική βάση της χώρας, παράγοντας περισσότερα εγχώρια προϊόντα υψηλής προστιθέμενης αξίας.

(Χειροκροτήματα από την πτέρυγα της Νέας Αριστεράς)

Αυτές οι δύο διαστάσεις, κυρίες και κύριοι συνάδελφοι, η ενεργειακή αυτονομία και η διεύρυνση της εγχώριας βιομηχανικής παραγωγής δεν είναι απλώς και μόνο κάποιες ακόμα πολιτικές επιλογές. Στη χρονική συγκυρία στην οποία βρισκόμαστε σήμερα, μία συγκυρία διεθνούς αβεβαιότητας και κρίσης, μία συγκυρία που μπορεί να σημάνει την απαρχή μιας γενικευμένης διεθνούς σύρραξης, οι πολιτικές προτεραιότητες οφείλουν να θωρακίζουν την οικονομία και όχι να την αφήνουν έρμαιο σε διεθνείς τάσεις και πιέσεις.

Σίγουρα όμως δεν θωρακίζουν την οικονομία, δεν διασφαλίζουν τη χώρα μας οι επιλογές της Κυβέρνησης Μητσοτάκη. Οι οικονομικές επιλογές της Κυβέρνησης της Νέας Δημοκρατίας είναι εξαιρετικά προβληματικές, εξαιρετικά άδικες και εξαιρετικά επικίνδυνες για το μέλλον. Το αναπτυξιακό μοντέλο της φτηνής ανάπτυξης που προτάσσει τις μη παραγωγικές επενδύσεις και δημιουργεί ελαστικοποιημένες και φτηνές θέσεις εργασίας, οι μηδενικές παρεμβάσεις για την τιθάσευση του πληθωρισμού, η ασυδοσία που επιτρέπεται σήμερα στον χρηματοπιστωτικό τομέα, η ανυπαρξία ενός συστήματος δίκαιης φορολογικής αναδιανομής, η εξάρτηση της οικονομίας μας από την αβεβαιότητα της διεθνούς κερδοσκοπίας του real estate και των τουριστικών ροών, όλες αυτές οι πολιτικές και οικονομικές επιλογές της Κυβέρνησης Μητσοτάκη είναι τόσο βαθιά εμπεδωμένες που ακόμα και σε ένα νομοσχέδιο όπως αυτό το οποίο συζητάμε σήμερα -θα μπορούσε να πει κανείς, και τεχνικού χαρακτήρα νομοσχέδιο- ακόμα εμφιλοχωρούν διατάξεις που αναδεικνύουν τις ιδεολογικές και πολιτικές μεροληψίες της Κυβέρνησης.

Αναφέρομαι στα άρθρα για κατάργηση του φόρου στον δανεισμό μετοχών εισηγμένων στο χρηματιστήριο που πραγματοποιείται εξωχρηματιστηριακά και για την απαλλαγή φορολόγησης του εισοδήματος από τόκους και από προϊόντα δανεισμού τίτλων της αγοράς παραγώγων, φόρους που αφορούν βεβαίως και πρωτίστως μεγάλες εταιρείες και υψηλά εισοδήματα και αναφέρομαι βεβαίως στην ανάγκη να υπάρξουν ουσιαστικές παρεμβάσεις που να απευθύνονται στο θέμα της διευθέτησης του τεράστιου προβλήματος του ιδιωτικού χρέους νομικών και φυσικών προσώπων απέναντι στο δημόσιο, απέναντι στην εφορία και τα ασφαλιστικά ταμεία, ένα χρέος το οποίο ξεπερνά σήμερα τα 106 δισεκατομμύρια ευρώ και το οποίο καθίσταται πλέον δυσβάστακτο για τους οφειλέτες ακριβώς λόγω της πληθωριστικής έκρηξης, ακριβώς λόγω της εκτίναξης των τιμών και του κόστους στην ενέργεια, στη στέγη, στα προϊόντα διατροφής.

Εδώ, λοιπόν, έχουμε ένα νομοσχέδιο το οποίο αρκείται σε μικροδιευθετήσεις για όσους απώλεσαν το καθεστώς της ρύθμισης. Αυτό, όμως, που απαιτείται είναι μια νέα συνολική διευθέτηση του ζητήματος του ιδιωτικού χρέους.

Κύριε Υπουργέ, σίγουρα η ψηφιακή διευθέτηση της φορολογικής γραφειοκρατίας είναι σημαντική. Αποτελεί βασικό κριτήριο για τη διευκόλυνση των πολιτών. Δεν είναι, όμως, λόγος για να πανηγυρίζουμε. Εκείνο που είναι πραγματικά κρίσιμο εδώ που βρισκόμαστε σήμερα, με τις τεράστιες αδυναμίες και τους κινδύνους και τις αβεβαιότητες που έχει μπροστά της η ελληνική οικονομία, που έχουν οι πολίτες αυτής της χώρας και αποτελεί αυτό το οποίο θα πω και ίσως ένα από τα ελάχιστα ζητήματα, πρωτοβουλίες, προτεραιότητες που μπορούν στοιχειωδώς να αποκαταστήσουν την πλήρως διαλυμένη σήμερα σχέση εμπιστοσύνης μεταξύ του κράτους και της κοινωνίας, είναι η κοινωνικά δίκαιη κατανομή του φορολογικού βάρους.

(Χειροκροτήματα από την πτέρυγα της Νέας Αριστεράς)

Σε κάθε συζήτηση για το φορολογικό, σε κάθε συζήτηση για την ακρίβεια, σε κάθε συζήτηση για την οικονομική πολιτική, η δική μας απάντηση είναι μία: Να φορολογηθούν αυτοί που πλουτίζουν μέσα στην κρίση και να εφαρμοστεί μια ολοκληρωμένη πολιτική αναδιανομής υπέρ των ασθενέστερων, που πλήττονται υπέρμετρα από την πληθωριστική κρίση και υπέρ της στήριξης και της ενίσχυσης του κοινωνικού κράτους, το οποίο σήμερα βρίσκεται σε φάση πλήρους καθίζησης.

Αυτή είναι η σύγχρονη διεθνής προοδευτική συζήτηση. Αυτή είναι η σύγχρονη πολιτική που έχει ανάγκη σήμερα η χώρα μας, που έχουν σήμερα ανάγκη οι Έλληνες πολίτες, που έχει σήμερα ανάγκη η ελληνική κοινωνία. Είναι η πολιτική που μπορεί να εγγυηθεί την άμβλυνση των ανισοτήτων, την αποτελεσματική καταπολέμηση της ακρίβειας προς όφελος της κοινωνικής πλειοψηφίας, την πραγματική συμπεριληπτική ανάπτυξη και την κοινωνική ασφάλεια και συνοχή που απειλείται σήμερα από τις πολιτικές της Κυβέρνησης Μητσοτάκη.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χαρίτση.

Καλείται στο Βήμα η κ. Ραλλία Χρηστίδου, Βουλευτής του ΣΥΡΙΖΑ.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το νομοσχέδιο που συζητάμε σήμερα, έρχεται ενάμιση χρόνο μετά την τελευταία κωδικοποίηση του Κώδικα Φορολογικών Διαδικασιών, με τις τελευταίες τροποποιήσεις, δε, να έχουν γίνει πριν ένα μήνα. Επιπρόσθετα, παρέμεινε μόνο μία εβδομάδα στην ανοικτή διαβούλευση και σας ρωτάμε: Θεωρείτε, αλήθεια, επαρκή τον χρόνο για να διαβουλευτείτε αποτελεσματικά με τους κοινωνικούς εταίρους, για έναν κώδικα τόσο σημαντικό όπως είναι ο Κώδικας Φορολογικής Διαδικασίας; Πόσες φορές ακόμα θα χρειαστεί να σας πούμε ότι οι νομοθετικές σας πρωτοβουλίες αποτελούν τον ορισμό της κακής νομοθέτησης, ώστε επιτέλους να εφαρμόσετε τα αυτονόητα, να εφαρμόσετε καλές πρακτικές διακυβέρνησης και με μία άγνωστη λέξη για εσάς, έναν μακροπρόθεσμο σχεδιασμό;

Όλες οι παρεμβάσεις στο φορολογικό σύστημα μέχρι στιγμής συντείνουν σε έναν καθαρό στόχο της Κυβέρνησης της Νέας Δημοκρατίας και αυτός είναι ένας: Στην εξαφάνιση των μικρομεσαίων επιχειρήσεων και των αυτοαπασχολούμενων, στην πλήρη εφαρμογή του σχεδίου «Πισσαρίδη». Και είναι τόσες πολλές και τόσο αποσπασματικές που, ειλικρινά, αναρωτιόμαστε: Πώς είναι δυνατόν μία επιχείρηση να στήσει τον μακροπρόθεσμο σχεδιασμό της, πώς ένας νέος επενδυτής θα εμπιστευτεί το ελληνικό κράτος, όταν η ίδια η Κυβέρνηση μέσα σε ένα τόσο σύντομο χρονικό διάστημα γράφει και ξαναγράφει και σβήνει και ξανασβήνει τους ίδιους νόμους και άρθρα.

Η θέση η δική μας είναι ξεκάθαρη. Η θέση η δική μας είναι σαφής και την έχει διατυπώσει ο Πρόεδρός μας Στέφανος Κασσελάκης ρητά και σε όλους τους τόνους: Σταθερό φορολογικό σύστημα για δέκα χρόνια, με συγκεκριμένους συντελεστές ανά εισόδημα, προοδευτική μειωμένη κλίμακα φορολόγησης για τις επιχειρήσεις, 2% αύξηση της φορολογίας για επιχειρήσεις που έχουν κέρδη άνω των 220.000 ευρώ και μείωση των εισφορών εργοδότη και εργαζομένου κατά 4,5% εντός τριετίας.

Επιπλέον, η πληθωριστική κρίση των τελευταίων ετών έχει αυξήσει τα φορολογικά έσοδα και εσείς αρνείστε –πεισματικά, να πω- να μειώσετε τους άδικους έμμεσους φόρους κρίνοντας αυτό ότι είναι ένα μέτρο αναποτελεσματικό.

Αλήθεια, αυτές τις μέρες που όλοι οι ξένοι αναλυτές επισημαίνουν πως η κρίση στη Μέση Ανατολή θα οδηγήσει σε νέα αύξηση των τιμών καυσίμων, προτίθεστε, έστω και τώρα, να μειώσετε τον ειδικό φόρο κατανάλωσης στα καύσιμα στο χαμηλότερο επιτρεπτό συντελεστή της Ευρωπαϊκής Ένωσης; Απαντήστε στον ελληνικό λαό όχι σε εμάς, πριν να είναι πολύ-πολύ αργά.

Ο κώδικας που σήμερα εισηγείστε διέπεται από τη λογική του ενός ανδρός αρχή: Όλη η εφαρμογή του κώδικα, όλη η πολιτική της στοχοθεσίας των δημοσίων εσόδων, επαφίεται σε έναν άνθρωπο, στον διοικητή της ΑΑΔΕ. Ως φορολογική διοίκηση ορίζετε μόνο την ΑΑΔΕ και όχι το Υπουργείο Οικονομικών, μετατρέποντας τον διοικητή της από λειτουργό του ελληνικού δημοσίου, σε οιονεί ρυθμιστή της εφαρμογής της νομοθεσίας. Και αυτό διότι οι εντολές ελέγχου θα γίνονται κατά παραγγελία και σε όποιον θέλει να είναι διοικητής, μετατρέποντας τη διαδικασία σε ένα μαύρο κουτί για όλους.

Μήπως ήρθε, λοιπόν, η ώρα να εξετάσετε ουσιαστικά τα πρότυπα άλλων φορολογικών διοικήσεων σε χώρες της Ευρωπαϊκής Ένωσης, αντί να δίνετε περαιτέρω υπερεξουσίες στην ΑΑΔΕ;

Όπως σε κάθε νομοσχέδιο της Κυβέρνησης, σε αυτό είσαστε απόλυτα συνεπείς, έτσι και σε αυτό δεν λείπουν οι εξυπηρετήσεις ημετέρων. Αλίμονο. Να σας θυμίσουμε την έρευνα που διενεργείται για τους διαγωνισμούς του Ταμείου Ανάκαμψης ύψους 2,5 δισεκατομμυρίων ευρώ, τα οποία ανέλαβαν μόνο δέκα ελληνικές εταιρείες, χωρίς καμμία αιτιολόγηση. Με το άρθρο 25 καταργείται η υποχρέωση σύνταξης φακέλου ενδοομιλικών συναλλαγών για εταιρείες που είναι μόνιμες εγκαταστάσεις αλλοδαπών επιχειρήσεων στην Ελλάδα.

Σχετικά με τους φακέλους τεκμηρίωσης αναφέρεται στο παρόν νομοσχέδιο τα εξής και γι’ αυτό ρωτάμε: Πόσοι έλεγχοι φακέλων τεκμηρίωσης έχουν πραγματοποιηθεί από την ΑΑΔΕ; Και ποια είναι τα αποτελέσματά τους; Έχει καταπολεμηθεί το φαινόμενο της διάβρωσης φορολογικής βάσης και της μεταφοράς κερδοφορίας επιχειρήσεων σε χώρες με ελκυστικό φορολογικό συντελεστή; Μήπως δεν κάνετε κανέναν ουσιαστικό έλεγχο και περιμένετε όλα να λυθούν με την εφαρμογή του ελάχιστου εταιρικού φόρου 15%, που ψηφίστηκε πριν λίγες μέρες στη Βουλή, όπου δεν μπορέσατε να εκτιμήσετε καν την επίδρασή της στα δημόσια ταμεία;

Ξέρετε, είναι πραγματικά πρωτοφανές και -το λιγότερο που μπορώ να πω- εκτός πραγματικότητας, η διάταξη με την οποία δίνεται η δυνατότητα επανένταξης σε μια σειρά από ρυθμίσεις χρεών με την υποχρέωση να καταβάλει άμεσα ο φορολογούμενος τις δόσεις που δεν είχε πληρώσει από τη στιγμή απώλειας της ρύθμισης και αφορά σε μία περίοδο από το 2014 έως το 2021. Έτσι πιστεύετε ότι θα αντιμετωπισθεί και έτσι πιστεύετε ότι θα αντιμετωπίσετε την εντεινόμενη κρίση ιδιωτικού χρέους, που ξεπερνάει αυτήν τη στιγμή τα 250 δισεκατομμύρια ευρώ;

Οι φορολογικές οφειλές είναι περίπου 107 δισεκατομμύρια ευρώ, ένα πολύ μεγάλο μέρος αυτού του ποσού δεν έχει εισπραχθεί. Αντίθετα, το 91% των οφειλετών έχουν φορολογικές οφειλές έως και 10.000 ευρώ, γεγονός που σημαίνει πως υπάρχουν προϋποθέσεις αποπληρωμής των οφειλών τους μέσω μιας καλής ρύθμισης.

Συμπέρασμα: Είναι επιτακτική, κυρίες και κύριοι της Κυβέρνησης, μία γενναία ρύθμιση εκατόν είκοσι δόσεων όπου να μπορούν να ενταχθούν όλες οι οφειλές προς το δημόσιο, με διαμόρφωση βιώσιμων ρυθμίσεων οφειλών.

Στο άρθρο 12 τιμωρείτε φορολογούμενους με ρυθμισμένες οφειλές και ενημερότητα όταν εισπράττουν χρήματα ή μεταβιβάζουν ακίνητα με 100% είσπραξη των εσόδων αν αυτό είναι αναγκαίο. Πρέπει να εφαρμοστεί μία ποσοστιαία κλίμακα αμοιβαία επωφελής.

Ακόμα, στο άρθρο 45 προχωράτε σε μία ακραία πράξη διασφάλισης εσόδων μέσω της προληπτικής κατάσχεσης σε μία περίοδο κρίσης ιδιωτικού χρέους, όπως ανέφερα προηγουμένως.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και κλείνω, κύριε Πρόεδρε, με το εξής: Η χώρα θεωρούμε πως χρειάζεται ένα σταθερό προοδευτικό φορολογικό σύστημα και όχι τις αποσπασματικές και πολλές φορές πρόχειρες ρυθμίσεις σας, που άλλοτε τιμωρούν τους φορολογούμενους πολίτες, άλλοτε οδηγούν στη συρρίκνωση της μικρομεσαίας επιχειρηματικότητας και σχεδόν πάντοτε εξυπηρετούν μεγάλα οικονομικά συμφέροντα.

Υπάρχει εναλλακτική προοδευτική πρόταση και αυτή είναι από τον ΣΥΡΙΖΑ - Προοδευτική Συμμαχία για την αντιμετώπιση της ακρίβειας και του αυξημένου ιδιωτικού χρέους για μία δίκαιη φορολόγηση.

Όσο εσείς συνεχίζετε σε αυτό το μονοπάτι, εμείς θα απευθυνόμαστε στην κοινωνία δίνοντας διέξοδο και ανάσα στους Έλληνες πολίτες. Και για να συμφωνήσω με συναδέλφους της Νέας Δημοκρατίας, πράγματι, ο κόσμος εκεί έξω και βλέπει και ακούει και αισθάνεται και ξέρει πραγματικά ποια πολιτική δύναμη αποτελεί ελπίδα για το αύριο αυτής της χώρας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Χρηστίδου.

Καλείται στο Βήμα η κ. Αικατερίνη Σπυριδάκη, Βουλευτής του ΠΑΣΟΚ και μετά ο Υπουργός Ανάπτυξης.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κύριε Πρόεδρε, παρακαλώ, μπορώ να πάρω τον λόγο πρώτα; Ένα λεπτό θα χρειαστώ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Φυσικά. Δεν έχω πρόβλημα, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ευχαριστώ, κύριε Πρόεδρε.

Πολύ γρήγορα για την τροπολογία που φέρνουμε με γενικό αριθμό 141 και ειδικό 39.

Όπως γνωρίζετε πολύ καλά, υπάρχει το «καλάθι του νοικοκυριού» το οποίο βοηθάει πραγματικά τα νοικοκυριά να έχουν πρόσβαση σε βασικά καταναλωτικά αγαθά σε προσιτές τιμές.

Ερχόμαστε, λοιπόν, τώρα και επεκτείνουμε αυτή τη δυνατότητα, με την τροπολογία που καταθέτουμε σήμερα προς ψήφιση στη Βουλή και ζητούμε να το ψηφίσουν όλα τα κόμματα, και δημιουργούμε το «καλάθι του νονού» για τους νονούς, το πασχαλινό καλάθι, το οποίο δίνει τη δυνατότητα σε επιχειρήσεις με τζίρο άνω του 1 εκατομμυρίου ευρώ υποχρεωτικά να καταθέτουν μία λίστα με προϊόντα τα οποία θα δώσουν τη δυνατότητα στους νονούς να αγοράσουν σε προσιτές τιμές τα απαραίτητα προϊόντα τα οποία κάνουν χαρούμενα τα παιδιά μας τις ημέρες του Πάσχα. Ξεκινάει η λειτουργία του καλαθιού αυτού από 22 Απριλίου έως τις 4 Μαΐου.

Συγκεκριμένα, περιλαμβάνονται δώδεκα κατηγορίες προϊόντων, παιχνίδια, πασχαλινές λαμπάδες, επιτραπέζια, φιγούρες δράσεις κ.λπ. και επίσης, σοκολατένια αυγά, εφόσον βεβαίως αυτά τα προϊόντα πωλούνται στα καταστήματα των παιχνιδιών.

Άρα υποχρεωτικά για όλα τα καταστήματα με τζίρο άνω του 1 εκατομμυρίου, προαιρετικά για όλα τα καταστήματα που πωλούν παιχνίδια από 22 Απριλίου έως 4 Μαΐου το καλάθι το πασχαλινό, το «καλάθι για τους νονούς» ώστε να κάνουν τα παιδιά μας χαρούμενα και αυτές τις ημέρες του Πάσχα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υπουργό Ανάπτυξης.

**ΣΤΥΛΙΑΝΟΣ ΦΩΤΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Έχετε τον λόγο, κύριε συνάδελφε.

**ΣΤΥΛΙΑΝΟΣ ΦΩΤΟΠΟΥΛΟΣ:** Είναι χρήσιμο μιας που είναι εδώ ο κύριος Υπουργός να μας πει τι έχει γίνει με το «καλάθι του νοικοκυριού» για το οποίο για δύο εβδομάδες δεν έχουν ανέβει στοιχεία στο e-Καταναλωτής.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Προφανώς, όποιος επισκέπτεται τα σουπερμάρκετ θα δει ότι το «καλάθι του νοικοκυριού» λειτουργεί κανονικά. Οι αλυσίδες σουπερμάρκετ αποστέλλουν στο Υπουργείο Ανάπτυξης τη λίστα με τα προϊόντα κάθε Τετάρτη. Ο e-Καταναλωτής, όπως γνωρίζετε γιατί το έχουμε ανακοινώσει, αυτή τη στιγμή βρίσκεται σε διαδικασία αναβάθμισης. Ανανεώνεται, μετασχηματίζεται, γίνεται πολύ πιο φιλικός. Θα προστεθούν περίπου τρεις χιλιάδες προϊόντα για τα οποία κάθε μέρα θα ενημερώνονται οι τιμές ώστε να βοηθήσουμε τελικά τα νοικοκυριά να έχουν ένα εργαλείο σύγκρισης τιμών, να μπορούν τα νοικοκυριά να συνθέτουν το δικό τους καλάθι, τη δική τους λίστα προϊόντων και να βλέπουν σε ποιο σουπερμάρκετ μπορούν να προμηθευτούν αυτά τα προϊόντα φθηνότερα.

Είναι ένα εργαλείο, είναι μία πλατφόρμα, είναι μία εφαρμογή η οποία πραγματικά δίνει τη δυνατότητα της επιλογής στον καταναλωτή και τη δύναμη μέσα από τη διαφάνεια των τιμών την οποία προσφέρει να μπορεί να προμηθευτεί τα προϊόντα που τον ενδιαφέρουν φθηνότερα. Πώς; Μέσα από τη σύγκριση που γίνεται με την πλατφόρμα e-Καταναλωτής στα διάφορα σουπερμάρκετ από τα οποία μπορεί να προμηθευτεί αυτά τα προϊόντα.

Είναι κάτι το οποίο έρχεται πέρα και πάνω από τα μέτρα τα οποία ήδη έχουμε λάβει ως Κυβέρνηση, τα οποία πολλά από αυτά τα ψηφίσατε κι εσείς, και βλέπουμε ότι σταδιακά έχουν αρχίσει και αποδίδουν. Αν δούμε για παράδειγμα τον πληθωρισμό τροφίμων ο οποίος από 8,3% τον Ιανουάριο έχει πέσει στο 5,2% τον τελευταίο μήνα. Κι αν δούμε συγκεκριμένες κατηγορίες προϊόντων, όπως είναι τα καθαριστικά, όπως είναι προϊόντα προσωπικής υγιεινής και προσωπικής φροντίδας, όπως είναι οι βρεφικές πάνες και το βρεφικό γάλα, όπου ο πληθωρισμός σε αυτά τα προϊόντα σύμφωνα με την ανακοίνωση της Ελληνικής Στατιστικής Υπηρεσίας μειώθηκε φέτος τον Μάρτιο σε σχέση με τον αντίστοιχο περσινό.

Δεν είναι ότι μηδενίστηκε ο πληθωρισμός, αλλά αντίθετα σε αυτές τις μεγάλες κατηγορίες σε τέσσερις χιλιάδες κωδικούς προϊόντων, επαναλαμβάνω καθαριστικά σπιτιού, προϊόντα προσωπικής φροντίδας, προσωπικής υγιεινής και βρεφικές πάνες, ο πληθωρισμός μειώθηκε. Έχουμε αποπληθωρισμό στις τιμές των προϊόντων σε σχέση με πέρσι. Δηλαδή, έχουμε μια μείωση κατά μέσο όρο των τιμών από 2% έως 2,5% σε αυτές τις κατηγορίες.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Έχει ζητήσει επίσης μία παρέμβαση ο κ. Κατρίνης. Παρακαλώ, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, λυπάμαι, αλλά τα στοιχεία που λέτε μάλλον δεν τα βιώνουν οι Έλληνες καταναλωτές και τα στοιχεία τα επίσημα μάλλον δεν επιβεβαιώνουν τις διθυραμβικές ανακοινώσεις, όχι τις δικές σας, και της Κυβέρνησης.

Στην Ελλάδα ο πληθωρισμός ανεβαίνει, όταν στην Ευρωζώνη πέφτει. Στην Ελλάδα ο πληθωρισμός τροφίμων είναι υπερδιπλάσιος του ευρωπαϊκού μέσου όρου. Έχουμε στο λάδι αύξηση 67%. Έχουμε αύξηση σε μια κατηγορία προϊόντων. Ενδεικτικά θα πω φρούτα 12,7%. Ασφάλιστρα και υπηρεσίες υγείας -καινούργιο φρούτο αυτό- 14% και 6%. Το επισημαίνει και Τράπεζα της Ελλάδος. Ξενοδοχεία 4,7%. Θα έχουμε ένα ράλι ανατιμήσεων στο οποίο η Κυβέρνηση τι κάνει; Κάνει τον θεατή. Δεν κάνει απολύτως τίποτα.

Μάλιστα, κύριε Πρόεδρε, δεν το λέει το ΠΑΣΟΚ, βγήκε ο καθηγητής Μπαλτάς από το Οικονομικό Πανεπιστήμιο Αθηνών και λέει ότι το 60% των καταναλωτών -είναι περίπου όχι το 41% που σας ψήφισε, αν το βάλουμε χοντρικά- αγοράζει μικρότερες ποσότητες και λιγότερα προϊόντα, παρά αυτά που λέτε ότι έχετε κάνει.

Το μόνο που έχει μειωθεί, κύριε Πρόεδρε, όντως, είναι τα απορρυπαντικά 2,1% και τα καθαριστικά 2,7%. Θυμίζω είναι τα προϊόντα στα οποία η Ελλάδα του κ. Μητσοτάκη «συνελήφθη» από την Επιτροπή Ανταγωνισμού αυτά να πωλούνται ως και 350% ακριβότερα από τις άλλες ευρωπαϊκές χώρες. Και όντως μειώθηκαν 2,1% και 2,7%. Από το 350% πήγαμε στο -2,1%. Είναι κι αυτό μια πρόοδος.

Εμείς, λοιπόν, επιμένουμε, σας το είπε και ο κ. Παντελιάδης -δεν το λέει το ΠΑΣΟΚ, το λέει ο Πρόεδρος των ιδιοκτητών σουπερμάρκετ- ότι αν μειώσετε τον ΦΠΑ στα βασικά είδη διατροφής αυτή η μείωση θα περάσει αμέσως στην τσέπη του καταναλωτή. Δεν το λέει το ΠΑΣΟΚ. Δεν το λέει ο ΣΥΡΙΖΑ. Το λέει ο εκπρόσωπος των σουπερμάρκετ. Δεν το κάνετε όμως. Και δεν το κάνετε για να στηρίξετε τα δημόσια έσοδα, τον κ. Θεοχάρη δίπλα. Είπα πριν, όμως, από πού αλλού μπορεί να αντλήσει το κράτος δημόσια έσοδα.

Τώρα θέλω να σας ρωτήσω κάτι ευθέως, κύριε Υπουργέ. Διαβάζω στη σημερινή «ΚΑΘΗΜΕΡΙΝΗ», η οποία τυπώθηκε λίγο πριν έρθει η τροπολογία, ότι μια γνωστή εμπορική επιχείρηση πίεζε για την εφαρμογή του «καλαθιού του νονού». Δεν ξέρω αν είναι τυχαίο το γεγονός. Θα το καταθέσω στα Πρακτικά, μην γελάτε. Διαβάζω ότι πιέζει -λέει- η επιχείρηση και ότι ο Υπουργός ανθίσταται. «Ο Υπουργός Ανάπτυξης δεν έχει δεσμευτεί ότι θα ισχύσει το φετινό Πάσχα». Είναι σημερινό της εφημερίδας «ΚΑΘΗΜΕΡΙΝΗ». Και ξαφνικά, ως διά μαγείας κατατίθεται τροπολογία για το «καλάθι του νονού».

Πείτε μας ευθέως, σας υποδεικνύουν άλλοι να εφαρμόσετε τα μέτρα, που κατά την άποψή μας, είτε είναι δικά σας είτε είναι άλλων και εξυπηρετούν συμφέροντα, σε καμμία των περιπτώσεων δεν εξυπηρετούν τα συμφέροντα της μεγάλης μερίδας των καταναλωτών; Μία ευθεία απάντηση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Κατρίνη.

Περιμένετε, κύριε Υπουργέ, να μιλήσει και ο κ. Παππάς και μετά θα απαντήσετε σε όλους.

Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Κύριε Σκρέκα, ευχαριστούμε για τα χαρμόσυνα νέα, αλλά να ξέρετε ότι τα καθαριστικά δεν τρώγονται. Κι επειδή δεν τρώγονται, δυστυχώς το ελληνικό νοικοκυριό θα πρέπει να υπομείνει τις συνέπειες των δικών σας πολιτικών επιλογών που έχουν τη χώρα μας πρωταθλήτρια στον πληθωρισμό τροφίμων για πάρα πολύ καιρό.

Δίπλα σας κάθεται ο κ. Θεοχάρης. Έχει μία συνάφεια η αρμοδιότητά σας διότι ο κ. Θεοχάρης μας ανακοίνωσε ότι δεν υπάρχουν υπερκέρδη στα διυλιστήρια για το 2023, διότι οι τιμές της ενέργειας βρίσκονται στη ρίζα της πίεσης που έχουν οι τιμές προς τα πάνω.

Εσείς έχετε έναν άχαρο ρόλο, κύριε Σκρέκα. Πρέπει να καλείτε τις κάμερες, να πηγαίνετε στα σουπερμάρκετ και να προσπαθείτε να πείσετε το καταναλωτικό κοινό ότι οι τιμές είναι βιώσιμες ή ότι αποκλιμακώνονται. Φέρνετε το ένα καλάθι μετά το άλλο. Τα έχετε αξιολογήσει. Θεωρείτε ότι αυτή είναι ενδεδειγμένη πολιτική. Όλες οι άλλες χώρες στην Ευρωπαϊκή Ένωση οι οποίες από την άνοιξη του 2022 αξιοποίησαν την εργαλειοθήκη της Κομισόν κάτι δεν βλέπουν που βλέπει μόνο η Κυβέρνηση Μητσοτάκη, η οποία θεωρεί ότι δεν πρέπει να μειώνονται οι έμμεσοι φόροι.

Αλλεπάλληλες μελέτες και διαπιστώσεις βλέπουν το φως της δημοσιότητας. Τι συνέβη στην Ισπανία; Έπεσε ο πληθωρισμός των τροφίμων μόλις μειώσανε…

Μην κουνάτε το κεφάλι σας, κύριε Θεοχάρη. Τώρα ανοίξτε το κινητό σας και δείτε τα δεδομένα, τι έγινε στην Ισπανία από την άνοιξη του 2023 και μετά.

Σταματήστε να συγκρούεστε με την πραγματικότητα. Δεν θέλετε να μειώσετε τους έμμεσους φόρους. Δεν θέλετε να αγγίξετε τις τράπεζες. Ήρθε και η μελέτη του ΚΕΠΕ για το λεγόμενο «Bankflation». Και άλλη πίεση πάνω στα νοικοκυριά.

Είναι στο θεμέλιο της φιλοσοφίας σας να αφήνετε τους έμμεσους φόρους να πέφτουν στα κεφάλια και των μικρών επιχειρήσεων και των νοικοκυριών και είναι στον αντίποδα της δικής μας πρότασης για την καταπολέμηση της ακρίβειας, η οποία είναι κοστολογημένη και σας ευχαριστούμε και για την προσπάθεια που κάνατε και εσείς να την κοστολογήσετε βέβαια, η οποία δεν έχει απολύτως καμμία αξία, η οποία λέει να χρησιμοποιηθεί ένα κομμάτι των υπερκερδών που διαμορφώθηκαν την προηγούμενη περίοδο, να αποσυμπιεστούν οι έμμεσοι φόροι και να μπορέσουν οι καταναλωτές να έχουν καλύτερες τιμές στο ράφι.

Ξέρετε, δεν έχετε να τα βάλετε τώρα μόνο με την Αντιπολίτευση κι αυτό είναι το βασικό σας πρόβλημα. Διότι για πρώτη φορά -και τελειώνω, κύριε Πρόεδρε, ευχαριστώ και για την κατανόηση- υπάρχει κόσμος στον δρόμο που διεκδικεί. Θυμηθείτε ότι ακόμα και όταν οι αγρότες ξεσηκώθηκαν για πρώτη φορά στα χρονικά ήταν τόσο γενικευμένη η αίσθηση στην κοινωνία ότι δεν δίνουν έναν αγώνα για τη δική τους παραγωγή. Δίνουν έναν αγώνα για να φτάσει φτηνά το τελικό προϊόν και στο ράφι για τον καταναλωτή.

Με αυτήν την πραγματικότητα συγκρούεστε και με αυτήν την πραγματικότητα θα αναμετρηθείτε την 9η Ιουνίου.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

Έχετε τον λόγο, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Προφανώς, κύριοι συνάδελφοι, από τον ΣΥΡΙΖΑ και το ΠΑΣΟΚ ενοχλήστε γιατί η Κυβέρνηση κάνει ακριβώς τα αντίθετα από αυτά που είπατε ότι κάνει. Η Κυβέρνηση αναγνωρίζει το μεγάλο πρόβλημα της ακρίβειας και η Κυβέρνηση λαμβάνει μέτρα, προσπαθώντας να στηρίξει τα νοικοκυριά απέναντι στο μεγαλύτερο πρόβλημα που σήμερα αντιμετωπίζουν, που είναι φυσικά ο πληθωρισμός. Αλλά όλα αυτά τα οποία είπατε πρέπει να τα ξαναδείτε και θα έλεγα ότι πρέπει να διαβάζετε καλύτερα όταν έρχεστε μέσα στη Βουλή και αναφέρεστε σε νούμερα.

Κατ’ αρχάς, η Κυβέρνηση, κύριε Κατρίνη, ποτέ δεν έχει με διθυραμβικό τρόπο ή με πανηγυρισμούς αναφερθεί στα αποτελέσματα των μέτρων τα οποία είχε λάβει. Η πραγματικότητα είναι ότι ο πληθωρισμός πιέζει τα νοικοκυριά. Τα νοικοκυριά έχουν πρόβλημα απέναντι στην ακρίβεια. Γι’ αυτό και παίρνουμε συνέχεια μέτρα, μέτρα τα οποία και βάζουν τάξη στην αγορά από τη μια πλευρά και λύνουν παθογένειες διαχρονικές σε ό,τι αφορά τη λειτουργία του εμπορίου και από την άλλη μέσα από την ανάπτυξη, μέσα από την αύξηση των μισθών και μέσα από τη μείωση της ανεργίας που κι αυτό αυξάνει το εισόδημα του νοικοκυριού προσπαθούμε τελικά να βοηθήσουμε την ελληνική κοινωνία συνολικά. Ο πληθωρισμός, όπως βλέπετε από το 8% στα τρόφιμα τον Ιανουάριο πήγε στο 5% τον Μάρτιο. Έχουμε μια μείωση κατά 40%. Δεν είμαστε ικανοποιημένοι, δεν πανηγυρίζουμε, αλλά έχουμε μία μείωση η οποία θα συνεχίσει και βεβαίως ο πληθωρισμός κάποια στιγμή θα μειωθεί, ενώ οι αμοιβές των νοικοκυριών και των εργαζομένων θα μείνουν υψηλά και θα αυξηθούν ακόμα περισσότερο τα επόμενα χρόνια, έτσι όπως έχουμε δεσμευθεί και έτσι όπως έχουμε ήδη κάνει.

Γιατί υπήρχαν και κυβερνήσεις που επί τέσσερα, πέντε χρόνια έλεγαν θα αυξηθούν οι μισθοί και 650 ευρώ πήραν τον κατώτατο μισθό το 2015, 650 ευρώ τον παρέδωσαν το 2019. Γιατί δεν τα κατάφεραν; Γιατί απέτυχαν. Εδώ έχουμε πάρει τον κατώτατο μισθό στα 650 ευρώ, έχει φτάσει στα 830 ευρώ, δεν έχουμε φτάσει εκεί που πρέπει να φτάσουμε και λέμε ότι θα πάει ακόμα περισσότερο μέσα από την αύξηση της παραγωγικότητας της ελληνικής οικονομίας, μέσα από την Κυβέρνηση της Νέας Δημοκρατίας και του Κυριάκου Μητσοτάκη.

Αλλά επιτρέψτε μου να πω κάτι, γιατί αναφέρεστε σε νούμερα. Μπορείτε να μου πείτε σας παρακαλώ πάρα πολύ για να συνεννοούμαστε και να είμαστε απόλυτα ειλικρινείς, ποιος είναι ο σωρευτικός πληθωρισμός από το 2019 μέχρι σήμερα στην Ελλάδα, στην Ευρώπη, στην Πορτογαλία και στην Ισπανία; Το έχετε μελετήσει ή ήρθατε εδώ πέρα χωρίς να έχετε διαβάσει; Σας λέω τα νούμερα: Συνολικός πληθωρισμός, γενικός δείκτης -και ακούστε για να μαθαίνετε κιόλας- Μάρτιος του 2019 με Μάρτιο του 2024, Ελλάδα 15,1%. Στην Ελλάδα τα πέντε χρόνια από το 2019 μέχρι το 2024 είναι 15,1%. Ξέρετε πόσο είναι στην Ευρώπη; Είναι 20%. Ξέρετε ότι η Ελλάδα έχει τον χαμηλότερο πληθωρισμό, γενικό δείκτη, την πενταετία 15,1%, στην Ευρώπη μεταξύ των είκοσι επτά χωρών, σύμφωνα με τα στοιχεία της Ευρωπαϊκής Στατιστικής Υπηρεσίας; Πάμε, όμως, στα τρόφιμα, γιατί ο γενικός δείκτης δεν λέει και πολλά. Στα τρόφιμα πραγματικά ο πληθωρισμός της πενταετίας είναι αρκετά υψηλότερος στην Ελλάδα. Είναι 30,3%. Πόσο είναι στην Πορτογαλία; Είναι 30,3%. Πόσο είναι στην Ισπανία, που συνέχεια την αναφέρετε; Είναι 34%. Σας αναφέρω στοιχεία της Ευρωπαϊκής Στατιστικής Υπηρεσίας.

Πείτε την αλήθεια στον κόσμο, ότι αυτό το οποίο ζούμε είναι ένα δύσκολο πραγματικά φαινόμενο, ταλαιπωρεί τα ελληνικά νοικοκυριά, αλλά δεν είναι μόνο ελληνικό φαινόμενο. Η Ισπανία μείωσε το ΦΠΑ και έχει από το 2019 μέχρι σήμερα 34% πληθωρισμό, 10% μεγαλύτερο πληθωρισμό τροφίμων από τον πληθωρισμό τροφίμων της Ελλάδος. Φυσικά και δεν πανηγυρίζουμε γι’ αυτό, γιατί δυσκολεύονται τα ελληνικά νοικοκυριά και παίρνουμε μέτρα.

Πείτε μου λίγο, έχει επιβάλει καμμία χώρα από αυτές πρόστιμα για αθέμιτη κερδοφορία σε επιχειρήσεις μεγάλες και μάλιστα πολυεθνικές; Πείτε μου μια χώρα για αθέμιτη κερδοφορία και μην λέτε ψέματα. Μια χώρα στην Ευρώπη που επέβαλε πρόστιμο για κερδοσκοπία σε μεγάλες επιχειρήσεις και μάλιστα πολυεθνικές.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Πείτε μου μια χώρα -επιτρέψτε μου, κύριε Πρόεδρε και τελειώνω- που έχει πάρει τα μέτρα που πήραμε εμείς. Κάναμε το «net pricing» στα φρούτα και στα λαχανικά, που το έλεγε ο ΣΥΡΙΖΑ πέντε χρόνια και δεν το άγγιξε ποτέ.

Πήγαμε και μειώσαμε τις εκπτώσεις των προμηθευτών στα σουπερμάρκετ 30%, μειώνοντας ταυτόχρονα -όπως αναγνωρίσατε, κύριε Κατρίνη, και μπράβο σας που είχατε το θάρρος να αναγνωρίσετε- στις κατηγορίες προσωπικής φροντίδας, στα εκκαθαριστικά σπιτιού, στις βρεφικές πάνες, στο βρεφικό γάλα και μειώθηκε ο πληθωρισμός, όπως το είπατε εσείς. Σωστά αναγνωρίσατε ότι σε αυτά τα προϊόντα που πήραμε μέτρα και τα ψήφισε ο ΣΥΡΙΖΑ -που σήμερα φαίνεται ότι διαφωνεί, οι Σπαρτιάτες και η Νέα Αριστερά, που δεν ψηφίσατε εσείς, βέβαια ψηφίσατε «παρών», δεν ήσασταν 100% αντίθετοι- αυτά τα μέτρα έχουν αρχίσει και φέρνουν αποτελέσματα. Είμαστε ικανοποιημένοι; Φυσικά και όχι. Και δεν θα είμαστε ποτέ ικανοποιημένοι όποτε υπάρχει ένα νοικοκυριό το οποίο φτάνει το τέλος του μήνα και δυσκολεύεται να πάρει τα απαραίτητα. Γι’ αυτό και συνεχίζουμε και με ελέγχους. Πάνω από σαράντα χιλιάδες ελέγχους η ΔΙΜΕΑ και με τα καλάθια του νοικοκυριού.

Να σας πω κάτι με το καλάθι, για να μην κοροϊδεύουμε. Τελικά έρχεστε εδώ, φέρνετε ένα ρεπορτάζ μιας εφημερίδας και έρχεστε εδώ και μας το φέρνετε σαν τεκμήριο; Είναι δυνατόν; Κάνετε αυτά τα πράγματα τώρα;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, ολοκληρώστε σας παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Δεν είχαμε «καλάθι του νονού» τα Χριστούγεννα; Δεν είχαμε καλάθι των νονών πέρσι, Χριστούγεννα και Πάσχα; Δεν έχουμε «καλάθι του νοικοκυριού» κάθε Τετάρτη; Δεν είχαμε χριστουγεννιάτικο καλάθι για το τραπέζι τα Χριστούγεννα; Δεν έχουμε τώρα πασχαλινό τραπέζι που θα έχει αρνί, κατσίκι και τα υπόλοιπα προϊόντα, τα απαραίτητα; Τι είναι αυτά τα οποία λέτε τώρα; Έρχεστε εδώ να δημιουργήσετε εντυπώσεις με ρεπορτάζ εφημερίδων και φημολογία;

Και ρωτάω το εξής. Εμείς το φέραμε το πασχαλινό καλάθι. Εσείς θα το ψηφίσετε, κύριε συνάδελφε; Ρωτάω, γιατί μου κάνει εντύπωση που ταυτίζεται τελικά η άποψή σας με την άποψη των ιδιοκτητών σουπερμάρκετ, να μειώσουμε τον ΦΠΑ. Ξέρετε τι έγινε στην Ισπανία; Μειώθηκε ο ΦΠΑ στο γάλα, στα δημητριακά. Τον πρώτο μήνα απορροφήθηκε η μισή μείωση του ΦΠΑ από τους μεσάζοντες. Τον δεύτερο μήνα όλη η μείωση του ΦΠΑ απορροφήθηκε από τους μεσάζοντες, δηλαδή μπήκε στις τσέπες των μεσαζόντων. Αυτό πέτυχε η Ισπανία, η οποία επαναλαμβάνω σωρευτικά στην πενταετία -και ελάτε και πείτε- σύμφωνα με την EUROSTAT έχει 10% μεγαλύτερο πληθωρισμό τροφίμων από ό,τι η Ελλάδα, που πήρε άλλα μέτρα βεβαίως. Αυτή είναι η πραγματικότητα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Καλείται στο Βήμα η κ. Αικατερίνη Σπυριδάκη, Βουλευτής του ΠΑΣΟΚ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, το φορολογικό σύστημα και η φορολογική πολιτική αποτελούν βασικά αναπτυξιακά εργαλεία και εργαλεία αναδιανομής πλούτου και εισοδημάτων που στοχεύουν αφ’ ενός στη βελτίωση της ανταγωνιστικότητας και του ρυθμού οικονομικής ανάπτυξης και αφ’ ετέρου στην καταπολέμηση των κοινωνικών ανισοτήτων και στην επίτευξη της κοινωνικής ευημερίας.

Ο τρόπος λειτουργίας του φορολογικού συστήματος και το μείγμα της φορολογικής πολιτικής που κάθε φορά επιλέγεται συνιστούν κορυφαία πολιτική πράξη, η οποία καθορίζει ουσιαστικά το κοινωνικό και ιδεολογικοπολιτικό πρόσημο της κάθε κυβέρνησης. Χωρίς φορολογία κανένα κράτος δεν μπορεί να ασκήσει πολιτικές, συνεπώς πρέπει να διασφαλίζεται η είσπραξη των φόρων που πρέπει να είναι δίκαιη και αποτελεσματική, ενώ και ο τρόπος κατανομής αυτών των εσόδων είναι κυρίαρχο ζήτημα για κάθε κυβέρνηση.

Ο ίδιος ο κρατικός προϋπολογισμός που η ψήφισή του αποτελεί ψήφο εμπιστοσύνης προς την κάθε κυβέρνηση στηρίζεται στη φορολογία και συγκροτείται στη βάση των εσόδων και των εξόδων. Η επιλογή των δραστηριοτήτων και των πολιτών που φορολογηθούν, καθώς και ο τρόπος και το ύψος της φορολόγησης, δηλαδή το «τι», το «ποιος», το «πόσο» και το «πώς» έχουν βαθύτατο ιδεολογικό και πολιτικό περιεχόμενο και είναι ένα πολύ σημαντικό ζήτημα.

Το ίδιο ισχύει και στην περίπτωση των εξόδων. Τα εισπραχθέντα, δηλαδή, από τους φόρους έσοδα, σε ποιες κατευθύνσεις θα διατεθούν και προς όφελος ποιων; Είναι ερωτήματα και επιλογές που συνιστούν μείζονα κριτήρια για μια δίκαιη κοινωνική πολιτική και συνθέτουν την πεμπτουσία της κοινωνικής δικαιοσύνης και τη συνοχή μιας χώρας.

Και στα δύο σκέλη άσκησης οικονομικής πολιτικής, έσοδα και έξοδα, η Κυβέρνηση έχει αφήσει το οδυνηρό αποτύπωμα της νεοφιλελεύθερης και συντηρητικής πολιτικής της ταυτότητας. Οι πολιτικές της πλήττουν την κοινωνία και τους ασθενέστερους πολίτες και κρατούν τη χώρα καθηλωμένη σε ένα παλαιό και αποτυχημένο αναπτυξιακό μοντέλο.

Σήμερα οι Έλληνες καταναλωτές επιβαρύνονται με τη δεύτερη υψηλότερη φορολογία κατανάλωσης και την έκτη υψηλότερη φορολογία έμμεσων φόρων στην Ευρωπαϊκή Ένωση. Η δυσμενής αναλογία μεταξύ έμμεσης και άμεσης φορολόγησης καθιστά το φορολογικό μας σύστημα βαθιά άδικο και πλήττει την κοινωνική συνοχή. Γι’ αυτό και στην Ελλάδα ο πληθωρισμός αυξάνεται, ενώ στην Ευρώπη αποκλιμακώνεται. Έχουμε τον δεύτερο υψηλότερο πληθωρισμό της Ευρώπης στα τρόφιμα που εξανεμίζουν το οικογενειακό εισόδημα.

Ταυτόχρονα, η Κυβέρνηση έχει μειώσει αισθητά τους συντελεστές φορολόγησης πολυεθνικών και μεγάλων επιχειρήσεων, ενώ η ραχοκοκαλιά της οικονομίας, οι μικρομεσαίες επιχειρήσεις, δυσκολεύονται να επιβιώσουν και να είναι ανταγωνιστικές, διότι δεν απολαμβάνουν ούτε φοροελαφρύνσεις ούτε έχουν πρόσβαση σε δανειακά προγράμματα τραπεζών ή αναπτυξιακά προγράμματα.

Η αδυναμία αντιμετώπισης της φοροδιαφυγής, οι προνομιακές φορολογίες και φοροελαφρύνσεις, οι χαριστικές φοροαπαλλαγές, οι οριζόντιοι κεφαλικοί φόροι, όπως ο ληστρικός φόρος για τους ελεύθερους επαγγελματίες, είναι ο πυρήνας της φορολογικής πολιτικής της Νέας Δημοκρατίας.

Οι προνομιούχοι απολαμβάνουν την εικοστή τέταρτη χαμηλότερη φορολογία επιχειρήσεων και τη δεύτερη χαμηλότερη φορολογία μερισμάτων στην Ευρωπαϊκή Ένωση. Είναι εδραιωμένη πλέον η αντίληψη ότι πιάνονται πληρώνουν φόρους και πρόστιμα τα «μικρά ψάρια», δηλαδή, χαμηλοεισοδηματίες, ενώ τα «μεγάλα ψάρια», δηλαδή, οι έχοντες και κατέχοντες, όχι. Νομίζω ότι δεν χρειάζεται να επισημάνω ότι έτσι δεν χτίζεται φορολογική συνείδηση στους πολίτες και πολύ περισσότερο δεν χτίζεται ούτε συντηρείται κοινωνικό κράτος και αποτελεσματικές υπηρεσίες για τους πολίτες.

Σωστά ο ειδικός αγορητής μας Πάρις Κουκουλόπουλος, ζήτησε επανειλημμένα κατά την επεξεργασία του νομοσχεδίου στις επιτροπές, τον αριθμό των υποθέσεων που λόγω μη περάτωσης φορολογικού ελέγχου οδηγούνται σε παραγραφή, καθώς και την εξέλιξή τους.

Αλλά και στο σκέλος των εσόδων, δηλαδή, στους τομείς που κατευθύνονται και ξοδεύονται εισπραττόμενα έσοδα, η κατάσταση δεν είναι καλύτερη. Η Κυβέρνηση φαίνεται να εφαρμόζει την ίδια συντηρητική και νεοφιλελεύθερη πολιτική, που υλοποιεί και στο σκέλος της είσπραξης των φόρων και της κατανομής των πόρων του Ταμείου Ανάκαμψης.

Το κοινωνικό κράτος και η στήριξή του είναι η τελευταία προτεραιότητα της κυβερνητικής πολιτικής. Η πρώτη είναι η στήριξη και εξυπηρέτηση των λίγων και των ισχυρών. Η επιδοματική πολιτική, όπως και το «καλάθι του νονού», είναι ένα άλλοθι που βλάπτει την οικονομία, δεν επιλύει ουσιαστικά το πρόβλημα της ακρίβειας, ούτε οδηγεί στην μη κατάρρευση του κοινωνικού κράτους.

Η εγκατάλειψη της υγείας και της παιδείας πέρα από βίωμα του πολίτη, αποτυπώνεται και αριθμητικά. Το ΕΣΥ καταρρέει και η ποιότητα της παρεχόμενης εκπαίδευσης κατρακυλά. Έχουμε την τρίτη χαμηλότερη δαπάνη για την παιδεία και τη δωδέκατη χαμηλότερη δαπάνη για την υγεία, τη στιγμή που έχουμε τη δεύτερη υψηλότερη ιδιωτική δαπάνη για την υγεία.

Το φορολογικό μας σύστημα παραμένει πολύπλοκο, συνεχώς μεταβαλλόμενο, άδικο και αναποτελεσματικό. Είναι εθνικά αναγκαίο να καταστεί απλό, σταθερό, δίκαιο και αποτελεσματικό, δεδομένου ότι η διεθνής κρίση κλιμακώνεται, ενώ το 2032 λήγει η περίοδος χαμηλής εξυπηρέτησης του χρέους μας και θα απαιτηθούν έσοδα που δεν αντέχει άλλο να επωμισθεί η κοινωνία.

Η Κυβέρνηση προβάλλει το σημερινό νομοσχέδιο ως ένα βήμα εκσυγχρονισμού, απλοποίησης και επιτάχυνσης διαδικασιών φορολογικού χαρακτήρα. Πράγματι, η κωδικοποίηση και η ψηφιοποίηση είναι καθοριστικοί συντελεστές στην αποτελεσματική λειτουργία του φορολογικού συστήματος, διότι από τη μία οδηγούν στην απλούστευση και στην απλοποίηση των φορολογικών διαδικασιών, ενώ από την άλλη δημιουργούν ένα αίσθημα ασφάλειας δικαίου για τους φορολογουμένους και όλους όσοι εμπλέκονται στη διαδικασία της φορολογίας.

Μόνο ενάμισι έτος πέρασε από την κωδικοποίηση μέσω του ν.4987/22 και η Κυβέρνηση επανέρχεται επιφέροντας τροποποιήσεις και προσθήκες. Στηρίξαμε και στηρίζουμε την κωδικοποίηση, τη θεωρούμε βήμα προόδου, αλλά όταν διατηρείται ένα νομοθέτημα και αλλάζουν κάποια άρθρα τόσες φορές, ουσιαστικά ανοίγει ο δρόμος επιπλέον αλλαγών και εκεί μιλάμε για πολυνομία. Και αυτό δεν συνιστά κωδικοποίηση.

Επίσης, στηρίζουμε την ψηφιοποίηση και κάθε μέτρο που σχετίζεται με τη διεύρυνση της χρήσης ηλεκτρονικών συναλλαγών και την ψηφιοποίηση διαδικασιών στο κράτος. Θεωρούμε, όμως, ότι κάποιοι συντοπίτες μας -και μιλώ και από προσωπική πείρα από τον τόπο μου, το Λασίθι- έχουν παντελή αδυναμία πρόσβασης σε ψηφιακά μέσα και δεν έχουν τη γνώση ώστε να χειριστούν. Αυτό τους αναγκάζει να στρέφονται σε οικείο πρόσωπο για να τους βοηθήσει. Πρέπει να χαλαρώσει λίγο η διάταξη για τη διαδικασία ηλεκτρονικής υποβολής δήλωσης και να προβλεφθεί διαδικασία βοήθειας και εξυπηρέτησης τους, ίσως helpdesk ή τηλεφωνική γραμμή βοήθειας. Δεν πρέπει να τους ταλαιπωρούμε ούτε να τους στέλνουμε υποχρεωτικά σε λογιστές. Άλλωστε και οι φοροτεχνικοί αντιδρούν διότι είναι ένας περιττός φόρτος για αυτούς με ελάχιστο τίμημα.

Το νομοσχέδιο ρυθμίζει και θέματα αναφορικά με πρόστιμα, δόσεις, ληξιπρόθεσμες οφειλές. Διαπιστώνουμε εμμονές σε μίζερες ρυθμίσεις και παράλογα πρόστιμα. Πρέπει να καταργηθούν πρόστιμα που αφορούν μικρές παραλείψεις που δεν είναι παραβιάσεις και δεν γίνονται με κακοπιστία, αλλά επιφέρουν βαριές ή δυσανάλογες μεγάλες χρηματικές ποινές. Καταθέσαμε σχετική τροπολογία γι’ αυτό, όπως και για άλλα θέματα όπως οι παρατάσεις απαλλαγής καταβολής ΕΝΦΙΑ, η παράταση διακανονισμού ασφαλιστικών εισφορών, θέματα επιτοκίων για οφειλέτες πρώτης κατοικίας και μείωση τόκων εκπρόθεσμης καταβολής φόρου.

Τέλος, αναφορικά με το θέμα των προστίμων, οφειλών και ρυθμίσεων, διαπιστώνουμε ότι τα μικρομεσαία εισοδήματα είναι αυτά που ανταποκρίνονται και συμμορφώνονται, ενώ αντίθετα στα υψηλά εισοδήματα παρατηρούμε αύξηση του αριθμού και του όγκου των οφειλών.

Το ερώτημα παραμένει: Πόσες περιπτώσεις μεγάλων οφειλών, κύριε Υπουργέ, παραγράφηκαν τα τελευταία χρόνια; Μία δίκαιη φορολογική πολιτική θωρακίζει την οικονομία, βελτιώνει την ανταγωνιστικότητα, επιταχύνει τον ρυθμό ανάπτυξης, βελτιώνει τη διανομή των εισοδημάτων, ανακατανέμει τον πλούτο και καταπολεμά τις κοινωνικές ανισότητες. Μια δίκαιη φορολογική πολιτική, όμως, απαιτεί μια δίκαιη και προοδευτική κυβέρνηση. Και δυστυχώς, ο τόπος μας σήμερα δεν διαθέτει μια τέτοια.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σπυριδάκη.

Επόμενος ομιλητής είναι ο κ. Παράσχος Παπαδάκης, Βουλευτής της Ελληνικής Λύσης.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ, κύριε Πρόεδρε.

Ήρθε ο Υπουργός Ανάπτυξης και με ύφος περήφανο και πολλών καρδιναλίων, σηκώνοντας το δάχτυλο, πριμοδότησε τον νονό, πριμοδότησε το σοκολατένιο αυγό και τη λαμπάδα. Και είστε περήφανοι γι’ αυτό.

Πραγματικά, δηλαδή, δεν ήρθε εδώ πέρα να πριμοδοτήσει τη στέγη, τις επιχειρήσεις, την αγορά αυτοκινήτου, δεν ξέρω και εγώ τι άλλο, αλλά πριμοδοτήσατε το σοκολατένιο αυγό. Ο νονός, δηλαδή, δεν μπορεί να αγοράσει ένα αυγό στο βαπτιστήρι του, δεν μπορεί να αγοράσει ένα παιχνιδάκι κι γι’ αυτό κάποιος φταίει. Αναλογιστείτε ποιος φταίει. Σε λίγο θα φτάσετε να πριμοδοτείτε εδώ μέσα το ψωμί και το γιαούρτι, γιατί δεν θα μπορούμε να αγοράσουμε ψωμί και θα έρχεστε να το λέτε με περηφάνια αντί να κρύβεστε που φτάσαμε στο σημείο να πριμοδοτείται ο νονός να πάρει σοκολατένιο αυγό. Τι ακούμε εδώ μέσα πραγματικά!

Αρχικά όταν μπήκα εδώ μέσα, κυρίες και κύριοι συνάδελφοι, είχα την εντύπωση ότι δεν έχετε δόλο, ότι ζείτε σε άλλους πύργους, ότι οι περισσότεροι είστε γόνοι πολιτικών και βρήκατε έτοιμο το «δαχτυλίδι» και συνεχίσατε την πορεία, ότι είστε επαγγελματίες πολιτικοί -μερικοί φυσικά, όχι όλοι-...

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Πες έναν εδώ μέσα!

**ΠΑΡΑΣΧΟΣ ΠΑΠΑΔΑΚΗΣ:** Μερικοί είπα, όχι όλοι.

(Θόρυβος-διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, παρακαλώ, μη διακόπτετε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Πες έναν εδώ!

**ΠΑΡΑΣΧΟΣ ΠΑΠΑΔΑΚΗΣ:** Μην ξύνεστε. Έχουμε και στον Έβρο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Βεσυρόπουλε, σας παρακαλώ…

**ΠΑΡΑΣΧΟΣ ΠΑΠΑΔΑΚΗΣ:** Έναν Υπουργό Οικονομικών, ο οποίος δεν έχει δουλέψει ποτέ και το έχει πει ο ίδιος και σήμερα λείπει πάλι από εδώ. Να δούμε πότε θα δουλέψει. Και μετά από αυτό το νομοσχέδιο που φέρνετε, καταλήγω πραγματικά στο συμπέρασμα ότι και πολύ καλά ξέρετε τι κάνετε και δόλο έχετε για να καταστρέψετε την Ελλάδα και τους Έλληνες οικονομικά.

Και τι εννοώ; Θέλετε να διατηρήσετε το πελατειακό καθεστώς. Δεν θέλετε για τον Έλληνα να δημιουργήσετε συνθήκες και προϋποθέσεις να πλουτίσει, να γεμίσει το πορτοφόλι του, ενώ υπάρχουν οι προϋποθέσεις και οι συνθήκες. Αλλά θέλετε τον Έλληνα φτωχό, για να μπορείτε να κάνετε τις προσλήψεις σας, να μπορείτε να κάνετε τις μεταθέσεις σας, να μπορείτε να κάνετε τα ρουσφέτια σας. Αυτή είναι η πραγματικότητα. Διότι αν του γεμίσετε την τσέπη, ενώ μπορείτε να τη γεμίσετε, τότε δεν θα είναι όμηρος οποιασδήποτε κυβέρνησης. Και δεν λέω μόνο για της Νέας Δημοκρατίας, αλλά οποιασδήποτε κυβέρνησης.

Αντί λοιπόν, να αναρωτηθείτε γιατί εξακόσιες χιλιάδες Έλληνες έφυγαν στο εξωτερικό, αντί να αναρωτηθείτε γιατί χιλιάδες ελληνικές επιχειρήσεις μεταφέρουν την έδρα τους από την Ελλάδα στο εξωτερικό, αντί να αναρωτηθείτε γιατί τέσσερα εκατομμύρια Έλληνες χρωστούν 107 δισεκατομμύρια, τα οποία τα περισσότερα είναι ανεπίδεκτα να εισπραχθούν, εσείς φέρνετε έναν νόμο που στραγγαλίζει ακόμη περισσότερο τον Έλληνα φορολογούμενο, με αποτέλεσμα όχι να λύνεται το πρόβλημα αλλά να το διογκώνετε. Υπάρχει ευρωπαϊκή οδηγία 77/1992 που λέει ότι το μίνιμουμ του ΦΠΑ μπορεί να φτάσει μέχρι 15%.Το ανώτερο μπορεί να πάει και όσο θέλει. Και μας είπε και ο κύριος Υπουργός Ανάπτυξης συγκριτικά με άλλες χώρες που μείωσαν το ΦΠΑ ότι η οικονομία τους δεν πάει καλά ενώ εμείς που το έχουμε 24%, από τους μεγαλύτερους φόρους προστιθέμενης αξίας, πάμε καλύτερα. Ας τον κάνετε και 30% τότε να πάμε ακόμα καλύτερα.

Λοιπόν, Αυστρία 20%, Κύπρος 19%, Γερμανία 19%, Εσθονία 20%. Χώρες ανεπτυγμένες, έτσι; Ισπανία 21%, Γαλλία 20%, Λιθουανία 21%, Λουξεμβούργο 17%. Εμείς συνεχίζουμε το ίδιο μοτίβο με 24% που θα σας αναπτύξω σε λίγο τι σημαίνει αυτό.

Φτάσατε στο σημείο να ψηφίσω το άρθρο 11 του κώδικα εισπράξεως δημοσίων εσόδων, έναν νόμο του 2022 ο οποίος λέει ότι μπορεί ο υπάλληλος της ΑΑΔΕ χωρίς τη σύμπραξη δικαστικού λειτουργού, να μπαίνει μέσα στα σπίτια των Ελλήνων πολιτών και να κατάσχει δοχεία, σκεύη, κλινοσκεπάσματα και να ανοίγει τα έπιπλα -το αντιλαμβανόμαστε λίγο αυτό;- για 500 ευρώ, για 501 ευρώ. Και απορώ όμως, εφόσον θέλετε να πάρετε τα λεφτά, γιατί δεν κάνετε το ίδιο και για τα χρέη των κομμάτων; Γιατί δεν ανοίγετε τα πολιτικά γραφεία των Αρχηγών σας, που χρωστούν 1 δισεκατομμύριο περίπου; Γιατί δεν ανοίγετε τις έδρες των κομμάτων στην Πειραιώς και την Τρικούπη, να κάνετε και εκεί κατασχέσεις, να μπουν και εκεί μέσα υπάλληλοι και να πάρουν τα λεφτά για να τα δώσουν στον Έλληνα πολίτη, που δεν μπορεί να πάρει τη λαμπάδα και το πασχαλινό αυγό;

Στην Ελλάδα αν πτωχεύσεις και κάνεις το λάθος μια φορά να πάει κάτι στραβά, για οποιοδήποτε λόγο, λόγω οικονομικής κρίσης, λόγω λανθασμένων επιλογών, τελείωσες. Σε κρεμούν και τελείωσες. Δεν δίνεται δεύτερη ευκαιρία και αυτό έχει ως αποτέλεσμα να φεύγουν όλοι και να πηγαίνουν στο εξωτερικό. Ζητάτε από αυτούς ανθρώπους, λοιπόν, με αυτό το νομοσχέδιο εγγυήσεις για να κάνει έναρξη επιτηδεύματος, για να κάνουν έναρξη. Σοβαρολογούμε; Από τη στιγμή που πτώχευσαν και δεν είχαν να πληρώσουν για οποιονδήποτε λόγο πώς θα δώσουν εγγύηση; Δεν μπορούν να δώσουν εγγύηση αυτοί οι οποίοι δεν χρωστούν και δεν πτώχευσαν και θα δώσουν αυτοί που πτώχευσαν; Σοβαρά μιλάμε τώρα; Αφήστε τους ανθρώπους αυτούς. Δώστε τους μια δεύτερη ευκαιρία. Κάντε ρυθμίσεις εκατόν είκοσι, διακόσιες σαράντα δόσεις. Από τη στιγμή που δεν έχεις να πάρεις, δεν θα πάρεις. Αυτά τα 107 δισεκατομμύρια που μπορεί να είναι και παραπάνω δεν θα τα πάρεις ποτέ. Δώστε τους μια ανάσα. Κάντε ρεαλιστικές ρυθμίσεις, ανάλογα με το εισόδημά τους, δώστε τους μια δεύτερη ευκαιρία να κάνουν έναρξη επιτηδεύματος, να αρχίσουν να εργάζονται, για να μπορέσει να πάρει και το δημόσιο και να γεμίσει το ταμείο του.

Αφιερώνετε ένα ολόκληρο άρθρο στο νομοσχέδιο για το πώς θα εισπράττει το δημόσιο τόκους. Τι είναι το δημόσιο; Επιχείρηση; Τι είναι το δημόσιο; Τοκογλύφος; Με τους τόκους να γεμίσουμε τα άδεια ταμεία και το δημόσιο κορβανά; Όταν το δημόσιο όμως οφείλει στον Έλληνα πολίτη, τι τόκο δίνει; Τι τόκο δίνει; Γιατί υπάρχουν και τέτοιες περιπτώσεις, που το δημόσιο πολλές φορές οφείλει στον Έλληνα φορολογούμενο. Πόσο φορολογείται αυτή η οφειλή; Φορολογείται; Τοκοφορείται; Φυσικά και όχι.

Εδώ θα σας παρουσιάσω από το ηλεκτρονικό μητρώο φερεγγυότητας, οφειλή στη doValue, σε ένα κοράκι, όπου και εκεί δρουν ανεξέλεγκτα και δεν υπάρχει καμμία ρύθμιση για να τους ελέγξουμε, ποσό βασικής οφειλής, κυρίες και κύριοι συνάδελφοι 8,94 ευρώ και έχει φτάσει 92.185,16 ευρώ. DoValue, από το ηλεκτρονικό μητρώο αφερεγγυότητας. Για λόγους απορρήτου φυσικά δεν μπορώ να το καταθέσω στα Πρακτικά, αλλά είναι στη διάθεσή σας για να το εξετάσετε.

Και επειδή είστε ανίκανοι να παραγάγετε πλούτο, βρήκατε τον εύκολο τρόπο των προστίμων, της υπερφορολόγησης και των τόκων. Έτσι δουλειά δεν γίνεται, με αποτέλεσμα να κυνηγάτε τον Έλληνα, να μην μπορεί ο Έλληνας να σας εμπιστευτεί πλέον και να νιώθει εχθρό και αντίδικο το κράτος ενώ έπρεπε να γίνεται το αντίθετο. Σας το λέμε από αυτό το Βήμα συνεχώς. Επενδύστε στον υγιή πρωτογενή τομέα. Τρυπήστε, κάντε εξορύξεις, συνδέστε με ασφαλιστικά ταμεία ή με οποιοδήποτε άλλο ταμείο να αρχίσουμε να παίρνουμε μπρος, να ανασάνουμε σιγά-σιγά. Δώστε στον Έλληνα ελπίδα, να νιώσει ότι το κράτος τον στηρίζει ουσιαστικά και να μην το νιώθει εχθρό του. Βασικό αυτό. Γι’ αυτό δεν πάει να ψηφίσει ο κόσμος, με αυτές τις αδικίες που συμβαίνουν. Η φθήνια τρώει τον παρά, λένε στο χωριό μου. Μειώστε τους φορολογικούς συντελεστές, θεσπίστε έναν δίκαιο τρόπο φορολόγησης ούτως ώστε να πηγαίνει στον καταναλωτή το κέρδος, να αρχίζει να τζιράρει η αγορά, να γεμίσουν τα ταμεία. Πρέπει να τελειώσουμε το Harvard για να τα μάθουμε αυτά; Είναι τόσο απλά. Και δείτε το αν κάνουμε λάθος. Δοκιμάστε το! Αν πάει λάθος θα παραδεχτούμε το λάθος μας.

Τη μείωση θα την νιώσει έμπρακτα ο πολίτης στην τσέπη γιατί τότε θα πέσουν οι τιμές των προϊόντων και θα αρχίσει να καταναλώνει και έτσι θα κερδίσει στην ουσία το κράτος. Η δική σας πολιτική και κλείνω, καταστρέφει και διώχνει τους Έλληνες από την Ελλάδα. Η δική μας πολιτική ,το πρόγραμμά μας και το σχέδιό μας ως Ελληνική Λύση, δίνει προοπτική και με όλους τους Έλληνες και η δική μας πολιτική έχει σκοπό το κράτος να βρίσκεται έμπρακτα δίπλα στον πολίτη και να νιώθει ο πολίτης ότι στηρίζεται και δεν διώκεται.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδάκη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και τέσσερις εκπαιδευτικοί συνοδοί τους από το 2ο Δημοτικό Σχολείο Νέας Κυδωνίας, Χανίων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο κ. Αθανάσιος Λιούτας, Βουλευτής της Νέας Δημοκρατίας.

Θα ακολουθήσει ο κ. Λαζαρίδης και μετά ο Κοινοβουλευτικός Εκπρόσωπος της Νέας Δημοκρατίας, κ. Τσιάρας.

**ΑΘΑΝΑΣΙΟΣ ΛΙΟΥΤΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η αναμόρφωση του Κώδικα Φορολογικής Διαδικασίας αποτελεί μία νομοθετική παρέμβαση εκσυγχρονισμού, ψηφιοποίησης, μεγαλύτερης ευελιξίας και ταχύτητας προς όφελος των φορολογουμένων πολιτών. Με τον εκσυγχρονισμό του κώδικα ενισχύεται η διαφάνεια στις συναλλαγές, επιλύονται σοβαρές εκκρεμότητες, αντιμετωπίζεται πολύ αποφασιστικά η γραφειοκρατία, αξιοποιούνται δυναμικά οι σύγχρονες τεχνολογίες και το φορολογικό σύστημα καθίσταται ευέλικτο. Οι στόχοι που τίθενται, αποσκοπούν ξεκάθαρα στην ευθεία και αποτελεσματική βελτίωση της σχέσης εμπιστοσύνης των πολιτών με την πολιτεία. Με δεδομένη τη μείζονα σημασία της φορολογικής διαδικασίας και της ανάπτυξης μιας δίκαιης φορολογικής συνείδησης με διάρκεια και συνέπεια, οι ρυθμίσεις που έρχονται και εισάγονται έχουν μια μεγάλη σημασία και αποδεικνύουν τη στόχευσή μας ως προς τον ξεκάθαρο βηματισμό μας για σοβαρή δημοσιονομική πολιτική και για την απαρέγκλιτη αναπτυξιακή μας στόχευση. Το φορολογικό σύστημα αποτελεί βασικό πυλώνα της δημοσιονομικής πολιτικής μιας οικονομίας. Η αποτελεσματικότητα της λειτουργίας του και σαφέστατα η φορολογική δικαιοσύνη συνιστούν κρίσιμα στοιχεία γύρω από τον μεγάλο στόχο της σταθερής αναπτυξιακής τροχιάς μιας χώρας.

Το φορολογικό σύστημα θα μπορούσε κανείς να το περιγράψει και να αποτελέσει μία από τις πλέον κρίσιμες βάσεις στον τρόπο κατάρτισης της αναπτυξιακής στρατηγικής ενός οικονομικού επιτελείου. Μία δηλαδή από τις κρίσιμες βάσεις τη στιγμή που σχεδιάζεις και με αξιώσεις βαδίζεις προς την υλοποίηση μιας αναπτυξιακής πολιτικής, με έντονο και ξεκάθαρο πάντοτε το κοινωνικό πρόσημο.

Το φορολογικό σύστημα οφείλει να δουλεύει αποτελεσματικά και δίκαια, πάντοτε ανταποκρινόμενο στην ανάγκη για δημοσιονομική σταθερή πορεία, για βιώσιμη ανάπτυξη και για μία αποτελεσματική κοινωνική πολιτική. Οι αλλαγές που εισέρχονται σήμερα σαφέστατα έρχονται και υπογραμμίζουν τον καθοριστικό μας στόχο για διαφάνεια, για φορολογική δικαιοσύνη, για δημοσιονομική συνέπεια και αναπτυξιακή λογική. Διατρέχοντας τα πλέον κρίσιμα σημεία του νέου νομοσχεδίου μας, καταγράφονται ως παρεμβάσεις μεγάλης και εξαιρετικής σημασίας τα εξής: Κατ’ αρχάς οι προσυμπληρωμένες φορολογικές δηλώσεις, οι διαδικασίες σύνταξης και υποβολής φορολογικών δηλώσεων πρακτικά καταργείται για τους φορολογούμενους που έχουν εισοδήματα αποκλειστικά από μισθούς και συντάξεις. Η ρύθμιση υπολογίζεται ότι απευθύνεται και αφορά σε ένα εκατομμύριο συμπολίτες μας. Επιπρόσθετα, οι φορολογούμενοι που τηρούν βιβλία με βάση το απλογραφικό λογιστικό σύστημα, απαλλάσσονται από την υποχρέωση να προσκομίζουν τα λογιστικά τους αρχεία στη φορολογική διοίκηση εφόσον όλα τα σχετικά στοιχεία έσοδα-έξοδα διαβιβάζονται στην πλατφόρμα myDATA.

Το προηγούμενο καθεστώς, προέβλεπε πρόστιμο ύψους 2.500 ευρώ για τη μη τήρηση και την προσκόμιση των συγκεκριμένων βιβλίων.

Με το σημερινό νομοσχέδιο ψηφιοποιούνται οι διαδικασίες και συγκεκριμένα καταργείται η αλληλογραφία από και προς την ΑΑΔΕ.Αυτό που γίνεται, δηλαδή, είναι ότι καταργείται η έγχαρτη αλληλογραφία μεταξύ φορολογικής διοίκησης και φορολογούμενων. Η επικοινωνία θα γίνεται αποκλειστικά με ψηφιακά μέσα, με ανάρτηση στο σύστημα Taxis και με προσωπική ηλεκτρονική ειδοποίηση μέσω e-mail. Ειδικότερα, ο φορολογούμενος θα λαμβάνει μια ειδοποίηση στο ηλεκτρονικό του ταχυδρομείο και θα εισέρχεται στο πληροφοριακό σύστημα με τους κωδικούς του, για να λάβει γνώση του εγγράφου.

Επιπλέον, με τις νέες διατάξεις που θεσπίζονται, η φορολογική ενημερότητα θα εκδίδεται ταχύτατα. Επ’ αυτού, με τη διαλειτουργικότητα μεταξύ των φορέων του δημοσίου, η ΑΑΔΕ θα ενημερώνεται για την ύπαρξη ή μη ληξιπρόθεσμων οφειλών του πολίτη και αντίστοιχα θα χορηγεί ή μη το πιστοποιητικό φορολογικής ενημερότητας.

Τίθεται συγκεκριμένο χρονικό πλαίσιο για τους φορολογικούς ελέγχους, ενώ παρέχεται και η δυνατότητα διευθέτησης ρυθμίσεων οφειλών που είχαν πρακτικά χαθεί προς τη φορολογική διοίκηση, με την αποπληρωμή των εκπρόθεσμων δόσεων, όσες και αν είναι αυτές, μέχρι την έναρξη ισχύος του νόμου.

Κυρίες και κύριοι συνάδελφοι, επιπλέον με το παρόν νομοσχέδιο, εξορθολογίζονται και οι κανόνες που αφορούν στην απώλεια των ρυθμίσεων. Σήμερα, η μη υποβολή των προβλεπόμενων δηλώσεων φόρου εισοδήματος και ΦΠΑ ή η καθυστέρηση υποβολής τους ακόμη και για μία ημέρα, έχει ως συνέπεια την απώλεια των ρυθμίσεων και για άλλες οφειλές. Το ίδιο ισχύει και για τυχόν νέες ληξιπρόθεσμες οφειλές που εάν δημιουργηθούν για έστω και μια ημέρα, συνεπάγονται απώλεια της ρύθμισης. Με τις προβλέψεις του νομοσχεδίου, πλέον, θα δίνεται η δυνατότητα πληρωμής τους και η τακτοποίηση των οφειλών που δεν περιλαμβάνονται στη ρύθμιση εντός τριών μηνών, προκειμένου να αποφευχθεί η απώλεια της ρύθμισης.

Επιπρόσθετα, αναφορικά με το ζήτημα της παραγραφής, η κοινοποίηση της πράξης προσδιορισμού φόρου πρέπει να γίνει μέσα στην πενταετία που προβλέπεται για την παραγραφή, ενώ μειώνονται έως και 50% τα πρόστιμα σε περίπτωση μη αμφισβήτησης της οφειλής που προκύπτει έπειτα από φορολογικό έλεγχο.

Ασφαλώς, ιδιαιτέρως κρίσιμης και μεγάλης κοινωνικής σημασίας είναι και το άρθρο 105, το οποίο περιλαμβάνει συνταξιοδοτική διάταξη για την αποζημίωση και σύνταξη γονέων, άτεκνου και άγαμου υπαλλήλου ή στρατιωτικού θανούντος σε διατεταγμένη υπηρεσία.

Κυρίες και κύριοι, οι ρυθμίσεις που συνολικά έρχονται και με το σημερινό νομοσχέδιο, συνιστούν ένα ξεκάθαρο βήμα μπροστά όσον αφορά στο φορολογικό σύστημα της χώρας μας. H συνέχεια, η διάρκεια και η συνέπεια που επιδεικνύει ο Πρωθυπουργός και η Κυβέρνησή μας γύρω από τη δημοσιονομική σταθερότητα και την επίτευξη μιας ουσιαστικής ανάπτυξης, συνιστούν βασικούς και πρωταρχικούς μας στόχους. Είναι στόχοι που επιτυγχάνουμε, γιατί μέριμνά μας είναι η πολιτική των λύσεων, η πολιτική της ανάπτυξης που θα διαχέεται σε ολόκληρη την κοινωνία. Ακριβώς η πολιτική αυτή εφαρμόζεται και αυτή ακριβώς η πολιτική αποδίδει με συνέπεια, παρ’ όλες τις κρίσεις και τις δύσκολες οικονομικές συνέπειες που οι πολλαπλές αυτές κρίσεις προκάλεσαν.

Η ανάπτυξη της Ελλάδας είναι σημαντικά υψηλότερη από τον μέσο όρο της Ευρωζώνης, κι αυτό είναι ένα γεγονός το οποίο εξηγείται μέσα από τη στρατηγική μας, μέσα από τη σκληρή εργασία για την επιδίωξη ενός ξεκάθαρου στόχου: Για τη βιώσιμη ανάπτυξη με κοινωνική σφραγίδα για όλους.

Με το πολύ σημαντικό σημερινό νομοσχέδιό μας, ανταποκρινόμαστε στις ανάγκες της αγοράς και της κοινωνίας, πάντοτε με γνώμονα τη διαφάνεια, την αμεσότητα, την ταχύτητα, τη μείωση της γραφειοκρατίας και προπαντός την ασφάλεια και τη δίκαιη πολιτική.

Συνεχίζουμε και θα συνεχίσουμε, με γνώμονα το συμφέρον της ελληνικής κοινωνίας, με γνώμονα ένα παρόν και ένα μέλλον, με το βλέμμα στραμμένο στην πολιτική που θα στηρίζει και που θα οικοδομεί μέσα σε ένα σύνθετο περιβάλλον, ίσες ευκαιρίες και δρόμους ανοικτούς για όλους τους Έλληνες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λιούτα.

Επόμενος ομιλητής είναι ο κ. Μακάριος Λαζαρίδης από τη Νέα Δημοκρατία.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, από τις βασικές προτεραιότητες της Κυβέρνησης της Νέας Δημοκρατίας και του Πρωθυπουργού Κυριάκου Μητσοτάκη, ήταν εξαρχής η βελτίωση της καθημερινότητας του πολίτη, η διόρθωση στρεβλώσεων του παρελθόντος, η πιο δίκαιη και ισορροπημένη κατανομή των φορολογικών βαρών. Για να το πω πιο απλά, η σύγκρουσή μας με διαχρονικές, διακομματικές παθογένειες, η σύγκρουσή μας με ό,τι τελικά μας έχει πληγώσει.

Σε υλοποίηση των συγκεκριμένων δεσμεύσεων, το σχέδιο νόμου που συζητάμε σήμερα εδώ, αφορά μια σειρά από παρεμβάσεις που είναι προσαρμοσμένες στο σήμερα, δίνουν ουσιαστικές λύσεις σε προβλήματα της σύγχρονης κοινωνίας και τελικά κάνουν τη ζωή των Ελλήνων πολιτών καλύτερη. Χρέος των πολιτικών είναι να είμαστε ωφέλιμοι και χρήσιμοι για τη χώρα και θεωρώ ότι και με αυτό το νομοθέτημα κινούμαστε σε αυτόν τον προορισμό. Πρόκειται για μία από τις πολλές πρωτοβουλίες που έχουν ληφθεί την τελευταία πενταετία για τη φορολογία, με κορυφαία όλων, αυτή που σχετίζεται με τη μείωση των φορολογικών συντελεστών.

Υπενθυμίζω, ενδεικτικά, ανάμεσα στα πολλά άλλα που έχουν γίνει, τη μείωση του εισαγωγικού φορολογικού συντελεστή από το 22% στο 9% για τα φυσικά πρόσωπα που ήταν επί ΣΥΡΙΖΑ και την αύξηση του αφορολόγητου για κάθε παιδί, τη μόνιμη μείωση του ΕΝΦΙΑ κατά 35%, τη μείωση του εταιρικού φορολογικού συντελεστή από το 28% στο 22%, την πλήρη κατάργηση της εισφοράς αλληλεγγύης, τη μείωση ασφαλιστικών εισφορών κατά 4,4 μονάδες, τη μείωση της προκαταβολής για τους ελεύθερους επαγγελματίες και τα νομικά πρόσωπα, τη μόνιμη μείωση ΦΠΑ σε λιπάσματα και ζωοτροφές, το χαμηλό φορολογικό συντελεστή για όλα τα αγροτικά σχήματα, την επιστροφή τού ειδικού φόρου κατανάλωσης στο αγροτικό πετρέλαιο και τη μείωση κατά 50% του φόρου εισοδήματος στους αγρότες που διαθέτουν το προϊόν τους μέσω συνεταιρισμών ή συμβολαιακής γεωργίας. Τη θέσπιση έκπτωσης φόρου ίσης με το 40% της δαπάνης για τις εργασίες ενεργειακής λειτουργικής και αισθητικής αναβάθμισης των υφιστάμενων κτηρίων. Την απαλλαγή κατά 30% από τον φόρο εισοδήματος για έως και εννέα έτη στην περίπτωση μετασχηματισμού των επιχειρήσεων, μετατροπής ή συνένωσης ατομικών επιχειρήσεων και συνεργασίας εκπροσώπων. Περισσότερες από πενήντα μειώσεις φόρων και ασφαλιστικών εισφορών έχουν γίνει, κυρίες και κύριοι συνάδελφοι, από την σημερινή Κυβέρνηση που οδήγησαν στην έμμεση αύξηση του εισοδήματος των πολιτών, ταυτόχρονα, με τις άμεσες αυξήσεις σε μισθούς και συντάξεις, αλλά αυτά δεν τα ξέρει ο Αρχηγός σας, κυρίες και κύριοι συνάδελφοι του ΣΥΡΙΖΑ, καθώς τότε βρισκόταν στο εξωτερικό, ασχολούμενος με αστακοκάραβα. Και πείτε στον κ. Κασσελάκη ότι πρέπει να αποφασίσει: το μαξιλάρι των 37 δισεκατομμυρίων ευρώ -που μεταξύ μας, για να μην κρυβόμαστε, ήταν το ενέχυρο των δανειστών για την τεράστια προσωπική αναξιοπιστία του κ. Τσίπρα, ήταν προς όφελος της κοινωνίας ή η πιο μνημονιακή απόφαση της κυβέρνησης ΣΥΡΙΖΑ, όπως δήλωνε ο ίδιος πριν λίγο καιρό; Και άκουσα -λείπει βέβαια- τον κ. Παππά -θα το ακούσετε εσείς, κύριε Παναγιωτόπουλε- κύριε Υπουργέ, με πολύ μεγάλο θράσος να μας μιλάει για τις τράπεζες. Ποιοι; Αυτοί οι οποίοι έκλεισαν τις τράπεζες, ο ΣΥΡΙΖΑ που επέβαλε τα capital controls και τελικά οδηγήσατε τη χώρα σε μία αχρείαστη ανακεφαλαιοποίηση και προκαλέσατε κατάρρευση της αξίας τους;

Θέλω να σας θυμίσω ότι τον Ιούνιο του 2014 η χρηματιστηριακή τους αξία ήταν στα 30 δισεκατομμύρια και επί ημερών του ΣΥΡΙΖΑ έφτασαν στο 1 δισεκατομμύριο. Και επειδή ζητήσατε και ζήτησε ο κ. Παππάς να καταθέσουμε τα σχετικά με την αποεπένδυση, που στην ουσία είναι προς όφελος του ελληνικού δημοσίου -θυμίζω το όφελος είναι τουλάχιστον 2,5 δισεκατομμύρια χωρίς τα μερίσματα της δεκαετίας 2013-2023 που υπολογίζονται περίπου στα 5,5 δισεκατομμύρια- δεν μας δίνει ο κ. Κασσελάκης τα πόθεν έσχες του, για να δούμε τελικά από πού προέρχονται όλα αυτά τα χρήματα και αυτή η πλουσιοπάροχη ζωή του και οι αγορές ακινήτων που ξεπερνούν το ενάμισι δισεκατομμύριο ευρώ;

Έρχομαι τώρα εκ νέου στο νομοσχέδιο. Με το νέο επικαιροποιημένο Κώδικα Φορολογικής Διαδικασίας για τον οποίο αναπτύσσουμε όλοι τις θέσεις μας σήμερα, τακτοποιούνται εκκρεμότητες δεκαετιών και γίνονται βελτιωτικές κινήσεις για την ενίσχυση της διαφάνειας στη σχέση του πολίτη με το κράτος και δη τις φορολογικές αρχές. Ουσιαστικά προστατεύεται ο φορολογούμενος και ταυτόχρονα διασφαλίζονται τα συμφέροντα του δημοσίου, ενώ με την αξιοποίηση της τεχνολογίας εξοικονομούνται χρόνος και χρήμα τόσο για τους πολίτες όσο και για την πολιτεία. Μιλάμε για αλλαγές που εξυπηρετούν εκατοντάδες χιλιάδες συμπολίτες μας, όσον αφορά στην καθημερινότητά τους.

Στο πλαίσιο αυτό από τις πιο σημαντικές μεταρρυθμίσεις είναι η εφαρμογή ήδη από φέτος της απαλλαγής ενός εκατομμυρίου φορολογούμενων πολιτών, που έχουν εισοδήματα αποκλειστικά από μισθούς και συντάξεις, από την υποχρέωση υποβολής φορολογικής δήλωσης, θα γίνεται αυτόματα από την ΑΑΔΕ.

Επίσης, καταργείται η υποχρέωση προσκόμισης βιβλίων με τους φορολογούμενους που τηρούν βιβλία με βάση το απλογραφικό λογιστικό σύστημα να απαλλάσσονται από την υποχρέωση να προσκομίσουν τα λογιστικά τους αρχεία στη φορολογική διοίκηση.

Δεν θα μπω σε άλλες λεπτομέρειες του νομοσχεδίου καθώς το έχει κάνει εξαιρετικά ο εισηγητής μας κ. Καράογλου.

Κυρίες και κύριοι συνάδελφοι, από το 2019 μέχρι και σήμερα παρά τα πολλά και απρόβλεπτα εμπόδια η πατρίδα μας είχε μια σημαντική πρόοδο σε σχέση εμπιστοσύνης μεταξύ των πολιτών και του κράτους, στην καθημερινότητα και την ποιότητα της ζωής τους. Το συμβόλαιο τιμής, η συμφωνία αλήθειας που υπογράφτηκε από τον Κυριάκο Μητσοτάκη, τη Νέα Δημοκρατία και τους πολίτες και ανανεώθηκε στις περσινές εθνικές εκλογές θα έλεγα ότι την τελευταία πενταετία τηρείται απαρέγκλιτα μεταξύ των δύο πλευρών.

Το νέο πρόσωπο της πολιτείας έχει κερδίσει την εμπιστοσύνη των Ελλήνων, οι οποίοι συνεχίζουν να στηρίζουν την Κυβέρνηση και αυτό θα αποδειχθεί για μία ακόμη φορά και στις ευρωεκλογές στις 9 Ιουνίου. Συνεχίζουν, λοιπόν, να στηρίζουν την Κυβέρνηση, να στηρίζουν τον Πρωθυπουργό, Κυριάκο Μητσοτάκη, έτσι ώστε με ασφάλεια και σταθερότητα να τους οδηγήσουμε σε ένα καλύτερο αύριο.

Και επειδή το παρόν σχέδιο νόμου κινείται προς αυτή την κατεύθυνση σας καλώ να το ψηφίσουμε όλοι μαζί.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαζαρίδη.

Τον λόγο έχει ο κ. Κωνσταντίνος Τσιάρας Κοινοβουλευτικός Εκπρόσωπος της Νέας Δημοκρατίας.

**ΚΩΝΣΤΑΝΤΙΝΟΣ ΤΣΙΑΡΑΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, αν κάποιος Έλληνας πολίτης παρακολουθούσε από την αρχή τη σημερινή συνεδρίαση της Ολομέλειας του ελληνικού Κοινοβουλίου εύκολα θα διαπίστωνε ότι οι εκπρόσωποι των κομμάτων της Αντιπολίτευσης, εισηγητές, ειδικοί αγιορείτες προσερχόμενοι στο Βήμα μίλησαν ελάχιστα για την ουσία του νομοσχεδίου. Αντίθετα, αντί να κάνουν κριτική σε θέματα ή ζητήματα που αφορούσαν στο ίδιο το νομοσχέδιο και σε άρθρα του που ενδεχομένως υπάρχει μια εντελώς διαφορετική πολιτική προσέγγιση και ενδεχομένως και πολιτική αντίθεση, η προσπάθεια ήταν να υπάρξει μια αναφορά σε μια γενική συζήτηση που είτε αφορά στην οικονομία της χώρας είτε αφορά σε άλλα ζητήματα, τα οποία κατά βάση δεν είχαν καμμία ενδεχομένως σύνδεση με το υπό συζήτηση νομοσχέδιο.

Είναι πραγματικά απορίας άξιο, γιατί η αναμόρφωση του Κώδικα Φορολογικής Διαδικασίας δεν είναι ενδεχομένως μια επιλογή, η οποία δεν έχει αντίκτυπο στην κοινωνική και οικονομική πραγματικότητα του Έλληνα πολίτη. Η προσπάθεια που γίνεται από την Κυβέρνηση, ουσιαστικά από την προηγούμενη κυβερνητική περίοδο, έχει συγκεκριμένους στόχους και βεβαίως υπηρετεί ένα συγκεκριμένο σχέδιο, που έχει τελικά ως ζητούμενο το πώς οι Έλληνες πολίτες θα αισθανθούν περισσότερο ασφαλείς απέναντι στην ελληνική πολιτεία, απέναντι στο κράτος και το πώς η ελληνική πολιτεία θα φροντίσει να διασφαλίσει με τις δικές της επιλογές και την κοινωνική δικαιοσύνη, αλλά πολύ περισσότερο την αίσθηση ότι η ίδια η ελληνική πολιτεία κάνει τα απαραίτητα βήματα, υπηρετώντας το συμφέρον του Έλληνα πολίτη.

Ποιος, αλήθεια, αντιτίθεται στην αυτοματοποίηση σύνταξης και υποβολής φορολογικής δήλωσης για ένα εκατομμύριο πολίτες; Δεν άκουσα κανέναν από τους συναδέλφους της Αξιωματικής Αντιπολίτευσης και της Αντιπολίτευσης γενικότερα να λέει: Ναι, κάνετε λάθος, αλλά αυτό προφανώς το επικροτούμε, είναι σωστό.

Ποιος, αλήθεια, κυρίες και κύριοι συνάδελφοι, αντιτίθεται στην κατάργηση της υποχρέωσης προσκόμισης βιβλίων, κυρίως για επιτηδευματίες και μικρές επιχειρήσεις; Ποιος -πραγματικά θέλω να το ακούσω έστω από κάποιον- είναι αντίθετος στην ψηφιοποίηση της επικοινωνίας των πολιτών με την ΑΑΔΕ, μιας και καταργείται ο παραδοσιακός τρόπος αλληλογραφίας και πλέον όλα θα γίνονται ηλεκτρονικά; Και πείτε μου ποιος δεν θέλει την ταχύτερη έκδοση φορολογικής ενημερότητας μέσω της διαλειτουργικότητας των φορέων του δημοσίου ή επίσης ποιος είναι αρνητικός, ποιος δεν στέκεται θετικά στο γεγονός ότι πλέον υπάρχει συγκεκριμένο χρονικό πλαίσιο για τους φορολογικούς ελέγχους, που ξεκινούσαν και δεν τελείωναν ποτέ;

Δεν γίναμε όλοι μας με τον έναν ή με τον άλλον τρόπο κοινωνοί «περιπετειών» συμπολιτών μας, οι οποίοι προσπαθώντας να ολοκληρώσουν ενδεχομένως μια εκκρεμότητα τους ή ένα ζήτημα τους με τη φορολογική αρχή, δυστυχώς, έβλεπαν να εξαντλείται ο χρόνος και αυτό ποτέ τελικά να μην ολοκληρώνεται;

Τέλος, αν πραγματικά δεν βλέπει κανείς ως θετικό το γεγονός ότι γίνεται απαραίτητη η κοινοποίηση της πράξης προσδιορισμού του φόρου μέσα στην πενταετία, που προβλέπεται για την παραγραφή και εδώ νομίζω ότι πραγματικά δεν μπορούμε να συνεννοηθούμε.

Και το λέω αυτό, διότι -επαναλαμβάνω- πέραν της όποιας διαφορετικής πολιτικής άποψης, η οποία είναι θεμιτή στη δημοκρατία και βεβαίως, στον κοινοβουλευτικό διάλογο, υπάρχουν κάποια δεδομένα, τα οποία κανείς δεν θα μπορούσε να τα αμφισβητήσει, τουλάχιστον, με βάση την κοινή λογική. Και εγώ προσωπικά θα περίμενα από αυτό το Βήμα να ακούσω τους συναδέλφους της Αντιπολίτευσης, εκφράζοντας, βεβαίως, την αντίθεσή τους, τουλάχιστον να μιλάνε και για τη «θετική» προσέγγιση κάποιων συγκεκριμένων ζητημάτων που αφορούν στο υπό συζήτηση και υπό ψήφιση συγκεκριμένο νομοσχέδιο.

Νομίζω, κυρίες και κύριοι συνάδελφοι, ότι η απάντηση δίνεται πολύ συγκεκριμένα και το τόνισε ο εισηγητής της κυβερνητικής παράταξης της Νέας Δημοκρατίας, ο κ. Καράογλου, ότι η απλοποίηση και η εκλογίκευση του Κώδικα Φορολογικής Διαδικασίας είναι όρος προόδου, αφού το φορολογικό σύστημα σε καμμία περίπτωση δεν πρέπει να αντιμάχεται ούτε την ανάπτυξη ούτε την κοινωνική δικαιοσύνη.

Και γι’ αυτόν τον λόγο το σχέδιο νόμου του Υπουργείου Εθνικής Οικονομίας και Οικονομικών, με το οποίο προσέρχεται σήμερα στην Εθνική Αντιπροσωπεία, στην Ολομέλεια του ελληνικού Κοινοβουλίου η Κυβέρνηση δίνει ένα συγκεκριμένο παράδειγμα, ώστε η επίλυση των φορολογικών διαφορών να γίνεται γρηγορότερα και προφανώς με πολύ μεγαλύτερη αξιοπρέπεια από όλους και προς όλους τους Έλληνες πολίτες.

Θα περίμενα, λοιπόν, στις γενικές αναφορές που έγιναν από τους συναδέλφους, που βρέθηκαν στο Βήμα εδώ νωρίτερα, τουλάχιστον να υπάρξει μια αναφορά σε σχέση με τα στοιχεία που είδαν το φως της δημοσιότητας το τελευταίο χρονικό διάστημα και τα οποία επιβεβαιώνουν τη θετική πορεία της ελληνικής οικονομίας.

Κυρίες και κύριοι συνάδελφοι, αγνοείτε το γεγονός ότι επιβεβαιώνεται με τον πλέον περίτρανο τρόπο, όχι φυσικά από την Κυβέρνηση, αλλά από τα αρμόδια όργανα ότι η ανάπτυξη για τη χώρα για το 2024 θα κινηθεί στο 2%, που είναι ουσιαστικά μια πολύ μεγάλη επιτυχία, μιας και είναι πολύ υψηλότερος αυτός ο απόλυτος αριθμός από τον μέσο όρο ανάπτυξης των χωρών της Ευρωζώνης;

Δεν είχαμε μια αναθεώρηση προς τα κάτω συνολικότερη για όλες τις χώρες και επιβεβαιώνεται η αναπτυξιακή πορεία της Ελλάδος, κάτι βεβαίως το οποίο προφανώς επιφέρει και πολύ σημαντικές και θετικές εξελίξεις για πολλά άλλα ζητήματα; Ή από την άλλη πλευρά το γεγονός ότι τελικά ο πληθωρισμός θα κινηθεί κοντά στο 2% -τα είπατε και εσείς, κύριε Υπουργέ, τα είπε και ο κ. Σκρέκας, ο Υπουργός Ανάπτυξης νωρίτερα- κάτι το οποίο επιβεβαιώνει ότι τελικά η Κυβέρνηση μέσα από τα μέτρα που πήρε καταφέρνει και να κρατήσει σε χαμηλά επίπεδα τον πληθωρισμό, πολύ χαμηλότερα προφανώς από τις περισσότερες ευρωπαϊκές χώρες, κυρίως όμως να δώσει μια διάσταση ότι η ελληνική οικονομία μέσα από την ψήφο εμπιστοσύνης που παίρνει καθημερινά, μέσα από συγκεκριμένα γεγονότα και μέσα από συγκεκριμένες αξιολογήσεις θα μας δώσει τη δυνατότητα τα επόμενα χρόνια να δούμε την πατρίδα μας να κινείται σε μια εντελώς διαφορετική κατεύθυνση. Αυτό επιβεβαιώνεται και από το γεγονός ότι πλέον μιλάμε για μια ανεργία μικρότερη του 10%. Θυμηθείτε πού βρισκόταν η ανεργία το 2019 και βεβαίως συγκρίνετε με το τι συμβαίνει σήμερα.

Αυτό, ακριβώς, έρχεται να επιβεβαιώσει -αλλά αν ήταν αρνητικό το δημοσίευμα του «Reuters», προφανώς θα ήταν το πρώτο το οποίο θα έλεγαν οι αξιότιμοι συνάδελφοι της Αντιπολίτευσης- σημερινό δημοσίευμα του «Reuters», που μιλάει στην πραγματικότητα για την εξέλιξη της ελληνικής οικονομίας, προβλέπει ότι η ελληνική οικονομία θα εκτοξευθεί, μιας και η ηρεμία έχει αποκατασταθεί ουσιαστικά στις αγορές που αφορούν την Ελλάδα, μιας και επιτέλους η Ελλάδα έχει πολύ χαμηλό κόστος δανεισμού, το οποίο επιβεβαιώθηκε σε προηγούμενο χρονικό διάστημα, μιας και η Ελλάδα κατάφερε να αποπληρώσει το χρέος της στο Διεθνές Νομισματικό Ταμείο το 2022, δύο χρόνια νωρίτερα από την προβλεπόμενη προθεσμία, η οποία είχε τεθεί.

Και βεβαίως με βάση το γεγονός ότι όλοι οι εκπρόσωποι των μεγάλων, των πολύ μεγάλων επενδυτικών ομίλων που επιλέγουν την Ελλάδα ως επενδυτικό προορισμό έρχονται με δηλώσεις που εκφράζουν και την εμπιστοσύνη αλλά βεβαίως -αν θέλετε- και την αισιοδοξία για την πορεία της ελληνικής οικονομίας, όλα αυτά είναι στοιχεία που έρχονται να επιβεβαιώσουν ότι η Ελλάδα τα επόμενα χρόνια θα έχει τη δυνατότητα να αναπτυχθεί και η οικονομία της να δημιουργήσει εντελώς διαφορετικά δεδομένα.

Άκουσα κάποιες φράσεις που δεν μπορώ να τις αφήσω ασχολίαστες. Κάποιος πολιτικός Αρχηγός είπε ότι η Κυβέρνηση θέλει τους Έλληνες ρακένδυτους.

Μα, πραγματικά υπάρχει Έλληνας πολίτης που το πιστεύει αυτό; Κυρίες και κύριοι συνάδελφοι, μπορεί ο καθένας από εμάς να θέλει να δημιουργήσει κάποια δεδομένα από το Βήμα του ελληνικού Κοινοβουλίου, αλλά η πραγματικότητα πάντα είναι αδιάψευστη.

Ξέρετε ποια είναι η πραγματικότητα; Ότι αυτά τα τέσσερα χρόνια αυξήθηκε τέσσερις διαδοχικές φορές ο κατώτατος μισθός, ότι η αγοραστική δύναμη των Ελλήνων πολιτών -και αυτό καταγράφεται από την ίδια την κατανάλωση- είναι πολύ μεγαλύτερη από ό,τι στο παρελθόν. Μήπως θυμάστε ποια ήταν η Ελλάδα το 2019; Μήπως ξεχνά κανείς τι ζήσαμε από την περίοδο των μνημονίων μέχρι και το 2019, που η Κυβέρνηση της Νέας Δημοκρατίας και του Κυριάκου Μητσοτάκη ήρθε να ανατάξει την ελληνική οικονομία, να ξαναδημιουργήσει κλίμα εμπιστοσύνης και να δημιουργήσει -αν θέλετε- τον λόγο για τον οποίον μεγάλες επενδύσεις προσελκύσθηκαν στην Ελλάδα, με αποτέλεσμα να αλλάξει πραγματικά η μοίρα και η πορεία της οικονομίας και άρα βεβαίως και οι Έλληνες πολίτες να ζουν μια καλύτερη πραγματικότητα;

Ξέρετε, είναι πολύ εύκολο να προσπαθεί κανείς να «παραποιήσει» την πραγματικότητα. Την πραγματικότητα όμως την ζουν οι Έλληνες πολίτες και την γνωρίζουν και όλοι ξέρουν ότι τουλάχιστον σε ό,τι αφορά τον εαυτό τους, αυτό το οποίο ζουν σήμερα είναι πολύ καλύτερο από αυτό που ζούσαν το 2019.

Κι όσο κι αν κάποιος έρχεται να πει «μα προηγήθηκε μια κυβερνητική περίοδος», κυρίες και κύριοι συνάδελφοι, η σύγκριση γίνεται με κυβερνητικές περιόδους άλλων κυβερνήσεων, διαφορετικών κυβερνήσεων. Και βεβαίως η προσπάθεια που συνεχίζεται από την Κυβέρνηση της Νέας Δημοκρατίας είναι σαφώς προσανατολισμένη προς την ίδια κατεύθυνση, χωρίς να θέλει να αλλάξει κάτι.

Άκουσα, επίσης, ότι είμαστε πολιτικοί απατεώνες. Αλήθεια, κυρίες και κύριοι συνάδελφοι; Έχετε πραγματικά αίσθηση του τι σημαίνει ο όρος «πολιτικός απατεώνας»; Ξέρετε ποιος είναι πολιτικός απατεώνας; Αυτός που λέει «ΕΟΚ και ΝΑΤΟ το ίδιο συνδικάτο» και μετά φροντίζει να τρέχει και να παρακαλάει να είναι στην ΕΟΚ στο ΝΑΤΟ. Πολιτικός απατεώνας είναι αυτός ο οποίος λέει «λεφτά υπάρχουν» και μετά οδηγεί τη χώρα στο Διεθνές Νομισματικό Ταμείο. Πολιτικός απατεώνας είναι αυτός που λέει «θα σκίσω το μνημόνιο με ένα άρθρο και έναν νόμο μέρα μεσημέρι» και μετά τρέχει να υπογράψει τρίτο αχρείαστο μνημόνιο.

Αν θέλετε να βάλουμε, λοιπόν, μια σύγκριση του τι σημαίνει «πολιτικός απατεώνας», είναι πολύ εύκολο να δούμε τι είναι ιστορικά καταγεγραμμένο στην ελληνική πολιτεία και εκεί θα δούμε ποιοι ήταν οι πολιτικοί απατεώνες, ποιοι κορόιδεψαν την ελληνική κοινωνία, ποιοι κορόιδεψαν τους Έλληνες πολίτες και ποιοι έκαναν ακριβώς τα αντίθετα από αυτά που είπαμε.

Εμείς με σοβαρότητα και υπευθυνότητα δεν υποσχεθήκαμε ούτε λαγούς με πετραχήλια ούτε ακολουθήσαμε μια μαξιμαλιστική προσέγγιση σε θέματα και ζητήματα τα οποία αφορούσαν την πορεία της χώρας και πορευθήκαμε με σοβαρότητα και υπευθυνότητα, χωρίς να κάνουμε εκπτώσεις και χωρίς να προστρέξουμε στον αγαπημένο σε πολλούς λαϊκισμό. Γιατί περί αυτού πρόκειται. Η μάχη που δίνει το ελληνικό πολιτικό σύστημα, που είναι και η ίδια η μάχη των Ελλήνων πολιτών και της κοινωνίας, είναι η μάχη με τον λαϊκισμό, ο οποίος καλώς ή κακώς εξακολουθεί να έχει χώρο δυστυχώς μεγάλο και γίνεται ακόμα μεγαλύτερος ακόμη και μεταξύ των πολιτικών κομμάτων.

Όμως, αν κάποια στιγμή θέλουμε να γίνουμε υπεύθυνοι με τον εαυτό μας, ας σταματήσουμε τουλάχιστον αυτή την προσέγγιση, η οποία κάθε φορά μπορεί να πιάνεται από όρους ή λέξεις και που δεν έχουν καμμία απολύτως σχέση με την ίδια την πραγματικότητα.

Τέλος, θέλω να απαντήσω κάτι -δεν είναι εδώ- στον κ. Ηλιόπουλο από τη Νέα Αριστερά που έθεσε ένα θέμα. Θέλω να του πω, μιας και αναζήτησα το συγκεκριμένο ζήτημα που αφορούσε στην υποτιθέμενη καταγγελία που έκανε εντός του ελληνικού Κοινοβουλίου, ότι η Ελληνική Αστυνομία με την ελληνική δικαιοσύνη κάνουν πραγματικά τη δουλειά τους, με υπευθυνότητα, προσπαθώντας να συμβάλουν στην εξιχνίαση ενός πραγματικά ευαίσθητου περιστατικού.

Εδώ, λοιπόν, πρέπει να ξεκαθαρίσουμε ορισμένα πράγματα. Μάλιστα, ο πατέρας της ανήλικης κοπέλας δεν κρατήθηκε -για να είμαστε ειλικρινείς- και του δόθηκε προθεσμία προκειμένου να νομιμοποιήσει τις διαδικασίες, οι οποίες τον αφορούν. Και μάλιστα απ’ ό,τι ενημερώθηκα, πριν λίγο υπήρξε και μια δήλωση από τον πρόεδρο του «Χαμόγελου του Παιδιού», ο οποίος επαινούσε την Ελληνική Αστυνομία για αυτούς τους χειρισμούς, ακριβώς γιατί πρόκειται για ένα πολύ ευαίσθητο ζήτημα, στο οποίο δεν χωρούν ούτε παρερμηνείες ούτε διαφορετικές ενδεχομένως προσεγγίσεις, αν θέλουμε όντως να υπάρχει αποτέλεσμα σε τέτοια ευαίσθητα ζητήματα και με σοβαρό τρόπο η ελληνική πολιτεία διά των αρμοδίων οργάνων της, διά της Ελληνικής Αστυνομίας, διά της δικαιοσύνης, να φτάνει μέχρι το τέρμα και να ολοκληρώνει τη διερεύνηση τέτοιου είδους υποθέσεων.

Κυρίες και κύριοι συνάδελφοι, απέναντι σε αυτές τις φωνές του λαϊκισμού και σε αυτές τις ηχηρές βαρύγδουπες εκφράσεις οι οποίες ακούγονται εδώ, η Κυβέρνηση είναι αποφασισμένη να μην τείνει ευήκοα ώτα ή όπως είναι αποφασισμένη να ακολουθήσει το δρόμο της σε αυτόν τον δρόμο των μεταρρυθμίσεων, σε αυτόν τον δρόμο των μεγάλων αλλαγών, του εκσυγχρονισμού, που θα φέρει στην πατρίδα μας μια καινούργια μέρα και θα δώσει στους Έλληνες πολίτες την ελπίδα και την αισιοδοξία, αλλά πολύ περισσότερο την πεποίθηση ότι επιτέλους έχουμε γίνει μια διαφορετική χώρα, είμαστε ακριβώς αποφασισμένοι με αυτόν τον τρόπο οτιδήποτε κάνουμε να είναι ο πραγματικός λόγος για τον οποίον θα μας κρίνουν οι Έλληνες πολίτες.

Και νομίζω ότι και το συγκεκριμένο νομοσχέδιο, το οποίο προφανώς υπερψηφίζω, κινείται προς αυτή την κατεύθυνση, ένα νομοσχέδιο που εκσυγχρονίζει τη σχέση του πολίτη με το φορολογικό σύστημα, ένα νομοσχέδιο που απλοποιεί διαδικασίες, ένα νομοσχέδιο το οποίο πραγματικά μας πάει στην επόμενη μέρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσιάρα.

Επόμενος ομιλητής είναι ο κ. Παναγής Καππάτος Βουλευτής της Νέας Δημοκρατίας.

Θα ακολουθήσουν ο κ. Σπάνιας και μετά θα πάρει τον λόγο ο Υφυπουργός κ. Θεοχάρης.

Ορίστε, κύριε συνάδελφε.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα μια ουσιαστική και φιλόδοξη αναμόρφωση του Κώδικα Φορολογικής Διαδικασίας που αποσκοπεί στον εκσυγχρονισμό του φορολογικού μας συστήματος, ένα σύστημα που θέλουμε και οφείλει να λειτουργεί με πιο δίκαιο, διαφανή και αποτελεσματικό τρόπο ανταποκρινόμενο στις ανάγκες και τις προκλήσεις της εποχής μας.

Το σχέδιο νόμου που παρουσιάζουμε σήμερα εισάγει σημαντικές καινοτομίες, που έχουν ως βάση την τεχνολογική αξιοποίηση για την αποσαφήνιση και την απλοποίηση των φορολογικών διαδικασιών. Από την ψηφιακή εξυπηρέτηση των πολιτών έως την απαλλαγή από τα γραφειοκρατικά βάρη οι προτεινόμενες αλλαγές έχουν έναν και μόνο σκοπό: να κάνουν τη ζωή των φορολογουμένων πιο εύκολη.

Στο πλαίσιο αυτό, ένας από τους πυλώνες του νομοσχεδίου είναι η ενίσχυση της διαφάνειας στις φορολογικές συναλλαγές. Η πολιτεία, ανταποκρινόμενη στην ανάγκη για περισσότερο έλεγχο και λιγότερη ασάφεια, εισάγει μέτρα για την αυτόματη σύνταξη φορολογικών δηλώσεων για εκατομμύρια φορολογούμενους με δυνατότητα υποβολής αντιρρήσεων εντός των καθορισμένων προθεσμιών. Παράλληλα, το νομοσχέδιο εισάγει ξεκάθαρες και αυστηρές προθεσμίες για την ολοκλήρωση των φορολογικών ελέγχων και την παραγραφή των οφειλών διασφαλίζοντας έτσι την ταχύτερη και πιο αποτελεσματική επίλυση των εκκρεμοτήτων.

Σε αυτή την προσπάθεια για καλύτερη φορολογική διαχείριση δεν παραλείπουμε να προσφέρουμε κίνητρα. Οι φορολογούμενοι που αποδέχονται τα αποτελέσματα των ελέγχων χωρίς αντίρρηση θα επωφελούνται από μειώσεις προστίμων έως και 50%. Αυτό δεν αποτελεί μόνο μια ένδειξη δικαιοσύνης, αλλά και ένα βήμα προς την εμπιστοσύνη που πρέπει να επικρατεί ανάμεσα στην πολιτεία και τους πολίτες.

Εν κατακλείδι, το νομοσχέδιο αυτό δεν αποτελεί απλώς μια αναβάθμιση του φορολογικού κώδικα, αλλά μια στρατηγική που ενισχύει τη διαφάνεια και την αποτελεσματικότητα βοηθώντας τόν κάθε φορολογούμενο να νιώθει πιο ασφαλής και με πιο δίκαιη αντιμετώπιση. Είμαστε αφοσιωμένοι στη δημιουργία ενός συστήματος που λειτουργεί για τον πολίτη με τον πολίτη και προς το συμφέρον του πολίτη. Σήμερα βρισκόμαστε εδώ για να συζητήσουμε για ένα μέλλον πιο απλό, πιο δίκαιο και πιο διαφανές. Η εποχή της ψηφιακής επανάστασης στον τομέα της φορολογίας δεν είναι απλά μια υπόσχεση, είναι πλέον πραγματικότητα.

Ξεκινώντας, η νέα πρακτική των προσυμπληρωμένων φορολογικών δηλώσεων απλοποιεί σημαντικά τη ζωή περίπου ενός εκατομμυρίου πολιτών. Όσοι λαμβάνουν εισοδήματα αποκλειστικά από μισθούς και συντάξεις δεν θα χρειάζεται πλέον να ασχολούνται με τη συμπλήρωση και την υποβολή φορολογικών δηλώσεων, καθώς αυτό θα γίνεται αυτόματα. Η ΑΑΔΕ θα αναλαμβάνει να προσυμπληρώσει και να οριστικοποιήσει τη δήλωση, εκτός αν ο φορολογούμενος επιθυμεί να προβεί σε τροποποιήσεις εντός καθορισμένου χρονοδιαγράμματος.

Στρέφοντας την προσοχή μας στους επιτηδευματίες και τις μικρές επιχειρήσεις, η κατάργηση της υποχρέωσης προσκόμισης βιβλίων μετατρέπει τη γραφειοκρατία σε παρελθόν.

Πλέον, όλα τα λογιστικά στοιχεία θα διαβιβάζονται ψηφιακά μέσω της πλατφόρμας myDATA, απαλλάσσοντας τους φορολογούμενους από πρόστιμα και αδικαιολόγητες επιβαρύνσεις.

Επιπλέον, η κατάργηση της έγχαρτης αλληλογραφίας είναι ένα ακόμα βήμα προς την ψηφιακή εποχή. Η επικοινωνία με τη φορολογική διοίκηση θα γίνεται πλήρως ψηφιακά με αναρτήσεις και ειδοποιήσεις μέσω email, εξασφαλίζοντας την άμεση, ασφαλή και ακριβή αποτύπωση της επικοινωνίας. Αυτό, όχι μόνο επιταχύνει τις διαδικασίες, αλλά και αποφορτίζει τα δικαστήρια από αδικαιολόγητες διαμάχες.

Τέλος, οι αλλαγές αυτές είναι μόνο η αρχή. Η φιλοσοφία μας παραμένει αμετάβλητη: Η διαφάνεια, η απλότητα και η αποτελεσματικότητα στην καρδιά της φορολογικής διαχείρισης! Είμαστε εδώ για να κάνουμε τη ζωή κάθε πολίτη ευκολότερη, αξιοποιώντας την τεχνολογία για το κοινό καλό.

Αναλυτικότερα, οι θετικές αλλαγές που πρόκειται να εφαρμόσουμε στο σύστημα φορολογίας στο πλαίσιο, για παράδειγμα, βελτίωσης της διαδικασίας έκδοσης του πιστοποιητικού φορολογικής ενημερότητας περιλαμβάνουν την υιοθέτηση της διαλειτουργικότητας μεταξύ των φορέων του δημοσίου. Αυτό σημαίνει ότι η ΑΑΔΕ θα ενημερώνεται ηλεκτρονικά για την ύπαρξη ή μη ληξιπρόθεσμων οφειλών. Με αυτόν τον τρόπο, οι διαδικασίες θα επιταχυνθούν και θα απλοποιηθούν, καθιστώντας τη διαδικασία πιο αποτελεσματική για όλους.

Ακόμη, ορίζεται ένα συγκεκριμένο χρονικό πλαίσιο για τη διεξαγωγή των φορολογικών ελέγχων. Με τη νέα ρύθμιση ο φορολογικός έλεγχος θα πρέπει να ολοκληρώνεται εντός ενός έτους, με δυνατότητα παράτασης υπό συγκεκριμένες συνθήκες. Αυτό εγγυάται τη διαφάνεια και τη δίκαιη εφαρμογή του νόμου, δίνοντας στον φορολογούμενο σαφή εικόνα και προστασία.

Επίσης, εισάγεται η δυνατότητα του ενδιάμεσου προσδιορισμού φόρου. Στις περιπτώσεις όπου διαπιστώνεται άμεσος κίνδυνος φοροδιαφυγής θα εφαρμόζεται ένας προληπτικός μηχανισμός που θα επιτρέπει τον προσδιορισμό και την είσπραξη του φόρου εγκαίρως. Αυτό αντανακλά την προσήλωσή μας στη διαφύλαξη των δημοσίων πόρων και την αποφυγή της φοροδιαφυγής.

Καθένα από αυτά τα μέτρα είναι σχεδιασμένο για να κάνει το σύστημα φορολογίας μας πιο δίκαιο, αποτελεσματικό και φιλικό προς τον πολίτη. Είναι μια δέσμευση προς όλη την κοινωνία ότι θα συνεχίσουμε να εργαζόμαστε για ένα δίκαιο φορολογικό περιβάλλον που υπηρετεί τον κοινό μας στόχο για ένα καλύτερο μέλλον.

Στη συνέχεια, το νέο νομοθετικό πλαίσιο αναδιαρθρώνει τον τρόπο κοινοποίησης των φορολογικών πράξεων. Από δω και πέρα, για να είναι έγκυρη η επιβολή φόρου, θα πρέπει η κοινοποίηση στον φορολογούμενο να έχει γίνει εντός της πενταετίας από την έκδοση της πράξης. Αυτό εγγυάται περισσότερη διαφάνεια και ασφαλώς ασφάλεια δικαίου.

Αναφορικά τώρα με τις ρυθμίσεις των οφειλών εισάγεται ένα νέο, πιο ευέλικτο σύστημα. Περίπου διακόσιες τριάντα χιλιάδες ρυθμίσεις που είχαν παραγραφεί θα μπορέσουν να αναβιώσουν μέσω της αποπληρωμής των εκπρόθεσμων δόσεων. Αυτό σημαίνει ότι οι φορολογούμενοι θα μπορέσουν να ξεμπερδέψουν με τα παλιά χρέη και να επικεντρωθούν στο μέλλον.

Ακόμη, ερχόμαστε να μειώσουμε τα πρόστιμα σε περίπτωση που οι φορολογούμενοι αποδεχθούν γρήγορα την οφειλή τους μετά από φορολογικό έλεγχο. Η έγκαιρη αποδοχή των υποχρεώσεων μπορεί να οδηγήσει σε μείωση των προστίμων έως και 50%. Αυτό δείχνει την προθυμία μας να επιβραβεύσουμε την τιμιότητα.

Τέλος, θα ήθελα να επισημάνω τις ειδικές διατάξεις που αφορούν την εγγυητική ευθύνη του δημοσίου, αφού θα παρέχονται πλέον πιο σαφείς οδηγίες και ασφάλεια σε ζητήματα όπως η εγγύηση δανείων, διασφαλίζοντας έτσι τα δικαιώματα των πολιτών και των πιστωτικών ιδρυμάτων.

Κυρίες και κύριοι συνάδελφοι, φτάνοντας στο τέλος της ομιλίας μου, θα ήθελα να τονίσω την ουσία των αλλαγών που προτείνουμε. Αυτό το νομοσχέδιο δεν είναι απλώς μια τροποποίηση του υφιστάμενου κώδικα, αλλά μια πραγματική επανάσταση στον τρόπο που η φορολογία εφαρμόζεται και γίνεται αντιληπτή στη χώρα μας.

Μέσα από αυτή την αναμόρφωση, η διαφάνεια, η απλότητα και η δικαιοσύνη έρχονται στο προσκήνιο, δημιουργώντας ένα φορολογικό περιβάλλον όπου οι πολίτες δεν αισθάνονται απλώς ως υποκείμενα έναντι της φορολογικής αρχής, αλλά ως ενεργοί συμμέτοχοι σε ένα σύστημα που τους σέβεται και τους προστατεύει.

Τα μέτρα που παρουσιάσαμε σήμερα αντανακλούν την πίστη μας σε ένα σύστημα που λειτουργεί, όχι μόνο για να εισπράξει φόρους, αλλά και για να ενθαρρύνει τη συμμόρφωση μέσω της ευκολίας της και της λογικής. Είναι ένα νομοσχέδιο που προβλέπει τις ανάγκες του αύριο και αντιμετωπίζει με σοβαρότητα τις προκλήσεις της ψηφιακής εποχής.

Σας καλώ, λοιπόν, να είμαστε ανοικτοί στις αλλαγές, να επιδείξουμε τη διάθεση για θετική συμβολή και να δεχθούμε αυτές τις νέες προτάσεις με την ελπίδα ότι θα καταστήσουν τη φορολογική διαδικασία πιο ουσιαστική και αποτελεσματική για όλους τους Έλληνες πολίτες.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καππάτο.

Καλείται στο Βήμα ο κ. Αριστοτέλης Σπάνιας Βουλευτής της Νέας Δημοκρατίας.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, συζητάμε σήμερα το σχέδιο νόμου του Υπουργείου Εθνικής Οικονομίας και Οικονομικών, με τίτλο «Κώδικας Φορολογικής Διαδικασίας και άλλες διατάξεις - Συνταξιοδοτική διάταξη».

Η ψηφιοποίηση, η απλοποίηση και η εκλογίκευση του Κώδικα Φορολογικής Διαδικασίας, που αποτελεί το βασικό αντικείμενο της νομοθετικής αυτής παρέμβασης, δημιουργεί τις προϋποθέσεις ώστε η επίλυση των φορολογικών διαφορών να γίνεται γρηγορότερα, καθώς επίσης να μεγιστοποιήσουμε την εξυπηρέτηση των φορολογουμένων πολιτών, τη διαφάνεια, τη μείωση της γραφειοκρατίας, εξοικονομώντας διοικητικό χρόνο και πόρους.

Οι υπηρεσίες επικοινωνούν ψηφιακά με τον φορολογούμενο πολίτη, ενισχύοντας έτσι τη σχέση εμπιστοσύνης προς τη φορολογική διοίκηση. Παράλληλα, ρυθμίζεται μια σειρά φορολογικών ζητημάτων και επιμέρους θέματα που άπτονται των αρμοδιοτήτων του Υπουργείου.

Η είσπραξη των εσόδων του δημοσίου είναι αρμοδιότητα της διοίκησής της ΑΑΔΕ, έχοντας τη δυνατότητα να εξουσιοδοτεί άλλα όργανα της φορολογικής διοίκησης σύμφωνα με τον κώδικα και την κείμενη νομοθεσία.

Οι υποθέσεις που ελέγχονται επιλέγονται με απόφαση του διοικητή, με βάση κριτήρια ανάλυσης κινδύνου, στοιχεία από εσωτερικές και εξωτερικές πηγές πληροφόρησης ή με βάση άλλα κριτήρια τα οποία καθορίζονται από την ΑΑΔΕ.

Η διάρκεια του φορολογικού ελέγχου είναι ενός έτους, το οποίο μπορεί να παραταθεί σε εξαιρετικές περιπτώσεις και με αιτιολόγηση άλλους έξι μήνες. Και αν φυσικά προκύψει πρόβλημα φοροδιαφυγής, ο διοικητής δίνει παράταση μέχρι οκτώ μήνες. Ο φορολογούμενος υποχρεούται σε περίπτωση ελέγχου να παράσχει κάθε πληροφορία για την απρόσκοπτη πρόσβαση, ανεξάρτητα από τον τρόπο της αποθήκευσης και τον τρόπο τήρησης των λογιστικών αρχείων.

Οι υποθέσεις που έρχονται από τη Διεύθυνση Ερευνών Οικονομικού Εγκλήματος και την Οικονομική Αστυνομία ελέγχονται κατά απόλυτη προτεραιότητα.

Προσδιορίζονται, περιγράφονται και αυστηροποιούνται τα ποινικά αδικήματα που σχετίζονται με τη φοροδιαφυγή. Περιγράφονται οι κυρώσεις για παράλειψη χορήγησης στοιχείων, ανακριβή στοιχεία ή εκπρόθεσμη υποβολή φορολογικών δηλώσεων. Παρεμπόδιση, υπόθαλψη, συνέργεια άλλου προσώπου για τη διάπραξη παράβασης του κώδικα υπόκεινται στα ίδια πρόστιμα που υπόκειται ο φορολογούμενος.

Τα πρόσωπα που ασκούν τη διαχείριση ή διοίκηση νομικού προσώπου ή νομικής οντότητας ευθύνονται προσωπικά και αλληλέγγυα για την πληρωμή του φόρου. Κάθε εκποιητική δικαιοπραξία όπου συστήνονται, μεταβάλλονται, αλλοιώνονται ή μεταβιβάζονται δικαιώματα επί ακινήτου ή παρέχεται δικαίωμα προσημείωσης ή υποθήκης σε αυτό επιβάλλεται συγκεκριμένη διαδικασία από τον συμβολαιογράφο για τον ΕΝΦΙΑ και από όλους όσους εμπλέκονται στη διαδικασία, η οποία υπόκειται σε πρόστιμο ανά συμβολαιογραφική πράξη, αν παρεκκλίνουν από αυτή. Σε περίπτωση υποτροπής επιβάλλεται πολλαπλάσιο χρηματικό πρόστιμο.

Ο φορολογούμενος απαλλάσσεται από τόκους ή πρόστιμα σε περίπτωση ανωτέρας βίας, αν έχουν εξοφληθεί πριν από το αίτημα απαλλαγής όλοι οι φόροι για τους οποίους επιβλήθηκαν τα πρόστιμα. Ο υπόχρεος υποβάλλει σε τριάντα ημέρες ενδικοφανή προσφυγή στην φορολογική αρχή που εξέδωσε την πράξη. Τα πρόστιμα μειώνονται, αν ο φορολογούμενος αποδεχτεί την κύρια οφειλή του, ενώ η μη εξόφληση της πρώτης εφάπαξ καταβολής συνεπάγεται άρση της έκπτωσης.

Εάν ένας φορολογούμενος δεχθεί το περιεχόμενο της δήλωσης μέχρι την προθεσμία υποβολής της χωρίς παρέμβαση, αυτή οριστικοποιείται αυτόματα. Ορίζεται μείωση έως 50% των προστίμων σε μη αμφισβήτηση της οφειλής μετά από φορολογικό έλεγχο. Αναλύονται περιπτώσεις απώλειας ρύθμισης οφειλών κατάπτωσης της κρατικής εγγύησης σε περίπτωση περιορισμού ή πλήρους εξάλειψης της κύριας οφειλής. Γίνεται ρύθμιση ζητημάτων με την παροχή εγγύησης του ελληνικού δημοσίου σε δανειακές συμβάσεις για τη στεγαστική αποκατάσταση των παλιννοστούντων ομογενών από τις χώρες τής πρώην Σοβιετικής Ένωσης. Προβλέπεται συνεργασία χρηματοδοτικών φορέων έναντι του ίδιου οφειλέτη προκειμένου να υποβάλουν μια κοινή πρόταση με σκοπό την εξεύρεση βιώσιμης λύσης.

Για τη σύσταση κοινωφελούς ιδρύματος διατυπώνεται γνώμη της Αρχής Καταπολέμησης της Νομιμοποίησης Εσόδων από Εγκληματικές Δραστηριότητες σχετικά με τη νομιμοποίηση της προέλευσης των περιουσιακών στοιχείων που εισφέρονται στο κοινωφελές ίδρυμα από τον εκάστοτε ιδρυτή.

Εξειδικεύονται οι περιπτώσεις που αναστέλλεται η χρήση του ΑΦΜ. Δίνεται η δυνατότητα προσδιορισμού τού ενδιάμεσου φόρου στη φορολογική διοίκηση, η οποία μπορεί να προβεί σε κοινοποίηση πράξης διοικητικού χαρακτήρα σε διάστημα πενταετίας, που προβλέπεται για την παραγραφή.

Δεν φορολογείται το εισόδημα από τα προϊόντα δανεισμού τίτλων της αγοράς, παραγώγων τού Χρηματιστηρίου Αθηνών, φυσικά ή νομικά πρόσωπα και νομικές οντότητες. Ορίζεται ημερομηνία κοινοποίησης της πράξης προσδιορισμού φόρου ως χρόνος έναρξης προθεσμίας παραγραφής του. Ορίζεται η έννοια του φορολογικού εκπροσώπου που είναι φορολογικός κάτοικος Ελλάδος και εκπροσωπεί φορολογούμενο που είναι φορολογικός κάτοικος αλλοδαπής για τις τυπικές υποχρεώσεις. Ο φορολογικός εκπρόσωπος δεν ευθύνεται για την εκπλήρωση ή μη των φορολογικών υποχρεώσεων του φορολογούμενου.

Τέλος νομοθετείται η αυτόματη προσυμπλήρωση και οριστικοποίηση από την ΑΑΔΕ της φορολογικής δήλωσης για περίπου ενός εκατομμυρίου φορολογούμενους που έχουν εισοδήματα αποκλειστικά από μισθούς και συντάξεις. Κατάργηση της υποχρέωσης προσκόμισης βιβλίων, όταν ο φορολογούμενος δηλώνει ότι οι σχετικές πληροφορίες εσόδων και εξόδων έχουν σταλεί στο myData.

Απαριθμούνται οι κατηγορίες των συμβάσεων και συναλλαγών για τις οποίες απαλείφεται η υποχρέωση των οικονομικών φορέων υποβολής στις αναθέτουσες αρχές ηλεκτρονικού τιμολογίου. Προβλέπει τη διαδικασία υποχρεωτικής συμβατότητας των τερματικών και τους φορολογικούς ηλεκτρονικούς μηχανισμούς από τους τεχνικούς με την αντίστοιχη άδεια.

Γίνεται βελτίωση των ρυθμίσεων των δόσεων τμηματικής καταβολής οφειλών. Αναλύονται οι τροποποιήσεις ηλεκτρονικής τιμολόγησης και αντιμετώπιση των ζητημάτων από την παροχή εγγυήσεων του ελληνικού δημοσίου.

Κυρίες και κύριοι συνάδελφοι, με τις διατάξεις του σχεδίου νόμου η Κυβέρνηση του Κυριάκου Μητσοτάκη προχωρά στην αναδιάρθρωση και τον εκσυγχρονισμό του φορολογικού συστήματος. Η ψηφιοποίηση της φορολογικής διαδικασίας με την αυτόματη προσυμπλήρωση φορολογικής δήλωσης αποτελεί μια μεγάλη τομή για τον Έλληνα πολίτη, μειώνοντας τις γραφειοκρατικές αγκυλώσεις, ενισχύοντας τη διαφάνεια και τη συνέχιση της μεταρρύθμισης στη φορολογική πολιτική θωρακίζοντας έτσι ένα περιβάλλον οικονομικής σταθερότητας δημιουργώντας ένα κράτος δικαίου με κοινωνικό πρόσημο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σπάνια. Καλείται στο Βήμα ο Υφυπουργός Οικονομικών κ. Χάρης Θεοχάρης.

Θα ακολουθήσουν ο κ. Χήτας, ο κ. Βεσυρόπουλος, η κ. Λιακούλη και ο κ. Πέτσας.

Ορίστε, κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Σας ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, σήμερα έχουμε ένα νομοσχέδιο, τον Κώδικα Φορολογικής Διαδικασίας, το οποίο έχει συνταχθεί με δύο βασικούς γνώμονες. Να κάνει τη ζωή και την καθημερινότητα των φορολογουμένων καλύτερη. Είναι η βασική του επιδίωξη. Και βεβαίως να κάνει και τη ζωή των φοροφυγάδων πιο δύσκολη. Και αν εξαιρέσουμε τους φοροφυγάδες, τους μόνους άλλους που δυσκολεύει τη ζωή είναι προφανώς των Βουλευτών της Αντιπολίτευσης. Και προσπαθείτε να περάσετε ένα μήνυμα, μια εικόνα αντίρρησης πάνω σε αυτό το νομοσχέδιο, όταν στην πραγματικότητα τελικά δεν θα εκφράσετε αυτή την αντίρρηση με την ψήφο σας. Γιατί η ουσία τού κοινοβουλίου προφανώς είναι η συζήτηση, αλλά κυρίως και το ύψιστο καθήκον όλων μας είναι η δράση, να πάρουμε θέση, να ψηφίσουμε τελικά κάθε νομοσχέδιο και κάθε άρθρο κάθε νομοσχεδίου.

Άρα τι θα καταψηφίσετε; Πραγματικά προσπαθώ να καταλάβω τι θα καταψηφίσετε. Τα μέτρα που βελτιώνουν καίρια τις διαδικασίες στην καθημερινή συναλλαγή τού πολίτη με τη φορολογική διοίκηση; Τα μέτρα που απλοποιούν τη λειτουργία του φορολογικού συστήματος; Τα μέτρα που υλοποιούν τη δέσμευσή μας για ψηφιοποίηση των διαδικασιών του ελληνικού δημοσίου; Την αυστηροποίηση των μέτρων κατά των φοροφυγάδων, τη μείωση των περιθωρίων της αυθαιρεσίας της ΑΑΔΕ που καμμιά φορά μπορεί να συμβαίνει απέναντι στους φορολογούμενους;

Είναι απίθανο, αδιανόητο να προβάλλετε αντιρρήσεις για ζητήματα τα οποία είναι αυτονόητα. Και κινδυνεύετε στην προσπάθειά σας να κάνετε αντιπολίτευση για την αντιπολίτευση χωρίς αντίκρισμα και ουσία, να εναντιωθείτε στην ωφέλεια των πολιτών που σας ψήφισαν, επιμένοντας σε αυτή την τυφλή μονοκόμματη αντίθεση συλλήβδην σε ό,τι εισηγείται η Κυβέρνηση της Νέας Δημοκρατίας.

Θα αναφερθώ πιο ειδικά στις παρεμβάσεις αυτές, για να τις συζητήσουμε και να καταλάβουμε αν υπάρχουν αντιρρήσεις ή όχι. Αλλά δείγμα της δυσκολίας -και την κατανοώ τη δυσκολία που έχετε, διότι πρέπει να δείξετε αντίρρηση αλλά επί της ουσίας δεν μπορείτε και να διαφωνήσετε στα συγκεκριμένα- είναι το γεγονός ότι ακούσαμε όλες τις αντιρρήσεις περί παντός επιστητού πλην επί της ουσίας γι’ αυτό το ίδιο το νομοσχέδιο.

Παράδειγμα είναι η οικονομία, αγαπημένο σπορ συζήτησης και στους εισηγητές και στους Βουλευτές της Αντιπολίτευσης. «Η οικονομία πάει χάλια, καταστρέφετα, κ.λπ.». Αναφέρθηκε ήδη ο κ. Τσιάρας. Σήμερα το Bloomberg έχει ένα διθυραμβικό άρθρο για την οικονομία. Το Διεθνές Νομισματικό Ταμείο μειώνει όλες τις εκτιμήσεις του για την Ευρώπη, κρατάει την Ελλάδα ψηλά. Οι διαφορές με τους ευρωπαϊκούς μέσους όρους είναι η πενταπλάσια ανάπτυξη. Τα έχουμε πει όλα αυτά.

Εγώ σήμερα θα καταθέσω μόνο ένα γράφημα, το οποίο απαντάει και σε αυτή την κριτική, που κυρίως έρχεται από τη Νέα Αριστερά και όχι μόνο ότι όλα αυτά τα κάνουμε αυξάνοντας τις ανισότητες. Αυτό είναι το πρόβλημα της πολιτικής της Νέας Δημοκρατίας μας λέτε. Σας δίνω, λοιπόν, το τελευταίο γράφημα που υπολογίζει το ποσοστό του πληθυσμού σε κίνδυνο φτώχειας ή σε κοινωνικό αποκλεισμό από το 2015 ως το 2022. Είναι τα τελευταία στοιχεία. Έχει δύο υπολογισμούς: Τον παλαιότερο της EUROSTAT -είναι ο κόκκινος- και το νεότερο τον αναθεωρημένο αυτόν που θα είναι πια ο επίσημος της EUROSTAT, ο οποίος λέγεται Ευρώπη 2030 και ο προηγούμενος λεγόταν Ευρώπη 2020.

Σύμφωνα, λοιπόν, με αυτόν από 35,7% πέσαμε στο 29,1 το 2022 ή με τον νεότερο ορισμό από το 32,4% πέσαμε στο 26,3%, στο χαμηλότερο σημείο που έχουμε βρεθεί τα τελευταία χρόνια. Αυτά είναι τα αποτελέσματα της πολιτικής των ανισοτήτων της Νέας Δημοκρατίας, να μειώνεται το ποσοστό κινδύνου φτώχειας στη χώρα μας!

Το καταθέτω στα Πρακτικά για να μην υπάρχουν αμφιβολίες για τα ζητήματα της οικονομίας.

(Στο σημείο αυτό ο Υφυπουργός Εθνικής Οικονομίας και Οικονομικών κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η οικονομία δεν πάει καλά μόνο στα χαρτιά. Πάει καλά και στην πραγματικότητα στα νοικοκυριά και τις επιχειρήσεις. Άρα μειώνονται οι ανισότητες και να μη θεωρείτε τους ευσεβείς σας πόθους ως πραγματικότητα.

Όσον αφορά την ακρίβεια και τα λοιπά, νομίζω ο κ. Σκρέκας προηγουμένως σας απάντησε μια χαρά και σε σχέση με το συνολικό πληθωρισμό. Και βέβαια αν δείτε και τον συνολικό πληθωρισμό από το Μάρτιο του 2019 μέχρι τον Μάρτιο του 2023 είναι παραπάνω από δέκα μονάδες κάτω από την αύξηση του κατώτατου μισθού. Και είναι γύρω στις δέκα μονάδες κάτω από την αύξηση του μέσου μισθού. Συνεπώς, βλέπουμε ότι και σε αυτό το πεδίο δεν έχετε ουσιαστικά επιχειρήματα. Έχετε μόνο να εκφράζετε την πραγματική αγωνία των συμπολιτών μας, εμάς των ιδίων. Όλοι νιώθουμε το δάγκωμα της ακρίβειας και προσπαθούμε να κάνουμε τα πάντα και κάνουμε κάθε μήνα τα πάντα για να προσπαθήσουμε να λύσουμε όσο γίνεται αυτό το πρόβλημα.

Το δεύτερο ζήτημα που αναφέρθηκε είναι οι φόροι, το μείγμα, ότι πρέπει να μειώσουμε το ΦΠΑ, να κάνουμε διάφορες άλλες αλλαγές εν πάση περιπτώσει, όχι τα σχετικά με τον Κώδικα Φορολογικής Διαδικασίας. Το έχω ξαναπεί εδώ από αυτό το Βήμα της Βουλής, θα το ξαναπώ και πάλι ιδιαίτερα προς τους συναδέλφους του ΠΑΣΟΚ οι οποίοι έχουν κάνει mantra τη μείωση του ΦΠΑ, πρέπει να ρίξουμε τον ΦΠΑ, πρέπει να πέσει ο ΦΠΑ κ.λπ..

Τα στοιχεία είναι αμείλικτα. Έφτασε εδώ ο κ. Κατρίνης να έρχεται και να μας διαβάζει τα λόγια του προέδρου των σουπερμάρκετ, οι οποίοι μόλις μειωθεί ο ΦΠΑ δεν θα το περάσουν στους καταναλωτές και είναι αυτοί οι οποίοι θα κερδίσουν μέσα από αυτή τη διαδικασία. Και έρχεται εδώ να μας πει τα λόγια των σουπερμάρκετ, να εκπροσωπεί στο ελληνικό Κοινοβούλιο τα σουπερμάρκετ ο κ. Κατρίνης!

Η μείωση του ΦΠΑ δεν πέρασε στην Ισπανία. Δεν πέρασε. Πέρασε η μισή μείωση για έναν μόνο μήνα και από τον δεύτερο μήνα -το είπε προηγουμένως ο κ. Σκρέκας- δεν πέρασε στους καταναλωτές.

Αλλά, εν πάση περιπτώσει, ποιο είναι το πρόβλημα που θέλουμε να λύσουμε; Θέλουμε να μειώσουμε την ακρίβεια; Όχι, αποδεικνύεται ότι δεν μπορέσαμε Θέλουμε να μειώσουμε την αισχροκέρδεια; Όχι, δίνουμε περισσότερη δυνατότητα να αυξήσουν τα κέρδη τους είτε οι μεσάζοντες είτε οποιοιδήποτε άλλοι

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, ολοκληρώστε, παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κύριε Πρόεδρε, θα μου επιτρέψετε να πάρω λίγο χρόνο και από τη δευτερολογία μου, γιατί τέθηκαν πολλά ζητήματα.

Ένα θέμα είναι ότι είναι άδικοι οι έμμεσοι φόροι και είναι δίκαιοι οι άμεσοι φόροι. Σας δίνω, λοιπόν, τη μελέτη που έχουμε κάνει για το άθροισμα της φορολογίας άμεσων και έμμεσων φόρων στα νοικοκυριά. Πράγματι το άθροισμα της φορολογίας στη χώρα μας είναι προοδευτικό. Δεν έχουμε να λύσουμε κανένα πρόβλημα, γιατί η φορολογία που θα δει ένα νοικοκυριό είναι και η έμμεση που πληρώνει και η άμεση και το άθροισμα της φορολογίας που πληρώνει -εδώ έχουμε οικογένεια με δύο παιδιά και οικογένεια χωρίς παιδιά - είναι απολύτως προοδευτική η επιβάρυνση. Άρα δεν χρειάζεται να λύσουμε κάποιο τέτοιο πρόβλημα, ότι έχουμε άδικη φορολογία, διότι συνολικά η φορολογία μας είναι δίκαιη και προοδευτική.

Και αυτά σας τα λέω με τους δικούς σας όρους, γιατί υπάρχουν και κάποιοι, ενδεχομένως να τους πείτε ακραία φιλελεύθερους, που θα πουν «λάθος, η προοδευτική φορολογία είναι λανθασμένη και δεν είναι σωστή».

(Στο σημείο αυτό Υφυπουργός Εθνικής Οικονομίας και Οικονομικών κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η τρίτη συζήτηση ήταν τα POS, myDATA κ.λπ.. Κοιτάξτε, τα POS, επειδή με αυτά που κάνετε και η προσπάθειά σας να συντηρήσετε αυτή τη συζήτηση περί των αντιρρήσεων μπορεί να οδηγήσει και κάποιους να ελπίζουν ότι θα υπάρξει παράταση, πρέπει να είμαστε κατηγορηματικοί ότι δεν θα υπάρξει παράταση, διότι η συντριπτική πλειοψηφία των επιχειρήσεων συμμορφώνεται και η αγορά πια δουλεύει εντατικά για να δίνει λύσεις διασυνδέσεων. Συνεπώς, εφόσον το 90% είτε έχει ήδη διασυνδεθεί είτε έχει δηλώσει και έχει αναλάβει την ευθύνη να διασυνδεθεί μέσα στον Απρίλιο, πρέπει εμείς να συζητήσουμε και να προκρίνουμε την προστασία αυτών των ανθρώπων. Διότι δεν πρέπει πάλι ο νομοταγής να είναι το μόνιμο κορόιδο και να συζητάμε μόνο για αυτούς οι οποίοι «δεν τα κατάφεραν, δεν πρόλαβαν» ή εν πάση περιπτώσει έχουν άλλες δικαιολογίες.

Και το myDATA ήταν μια τεράστια επιτυχία και την κάναμε χωρίς πρόστιμα -κύριε Τσοκάνη, σας το είπα στην επιτροπή, σας το λέω και τώρα, χωρίς πρόστιμα- και θα συνεχίσουμε και με τα POS. Αυτές είναι στρατηγικές κινήσεις της Κυβέρνησης και για το Ταμείο Ανάκαμψης φυσικά είναι ενταγμένες ως ορόσημα, αλλά και γιατί με αυτόν τον τρόπο θα μειώσουμε τη φοροδιαφυγή.

Αναρωτήθηκε η κ. Καραγεωργοπούλου αν πράγματι θα τη μειώσουμε. Να είστε σίγουρη ότι θα τη μειώσουμε, όπως ήδη την έχουμε μειώσει. Επτά δισεκατομμύρια μας είπε -και πράγματι- ο κ. Χαρίτσης ότι αυξήθηκαν τα έσοδα από τους έμμεσους φόρους. Τα 2 δισεκατομμύρια από αυτά τουλάχιστον είναι από τη φοροδιαφυγή. Δεν είναι ούτε η ανάπτυξη ούτε η ακρίβεια. Ο κύριος λόγος είναι η καταπολέμηση της φοροδιαφυγής.

Πραγματικά ακούσαμε τα πάντα πλην του ίδιου του νομοσχεδίου. Μιλήσαμε για τις φορολογικές δηλώσεις. Δεν μπορούμε να το αφήσουμε. Θα το πούμε κι αυτό. Για πρώτη φορά το Υπουργείο Οικονομικών τείνει χείρα εμπιστοσύνης απέναντι στους λογιστές και σε όλη την αγορά και λέει από τώρα «τις μέρες στις οποίες δεν άνοιξε η εφαρμογή μέσα στον Απρίλιο προκαταβολικά και χωρίς να το ζητήσετε σας τις δίνουμε μέσα στον Ιούλιο». Όμως δεν θα χρειαστεί και δεν θα δοθεί άλλη παράταση και συνεπώς όλοι και όλες πρέπει να αναλάβουμε τις ευθύνες μας. Αυτό σημαίνει ότι οι εταιρείες των λογισμικών πρέπει να είναι έτοιμες, οι λογιστές πρέπει να είναι γρήγοροι και οι πελάτες τους πρέπει και αυτοί να σπεύσουν.

Εμείς από τη μεριά μας μειώνουμε το βάρος αυτής της διαδικασίας μέσω αυτής της καινοτόμου πρωτοβουλίας να υποβάλλουμε αυτόματα τις δηλώσεις στους πολίτες. Και τώρα αυτοί οι οποίοι λένε -γιατί ακούστηκε αυτή η κριτική- ότι αυτό υπάρχει ήδη, μη μου λέτε ότι υπάρχει ήδη. Διότι εγώ ήμουν ο άνθρωπος ο οποίος έκανε πριν από έντεκα χρόνια υποχρεωτικές τις ηλεκτρονικές δηλώσεις. Εγώ έφερα την προσυμπλήρωση και ξέρω πολύ καλά τι υπάρχει και τι δεν υπάρχει. Αυτό είναι πολύ διαφορετικό, δηλαδή να έχεις προσυμπληρωμένα τα στοιχεία, από το να μην έχεις καν το φόβο ότι θα πληρώσεις πρόστιμο, διότι εμπρόθεσμα, χωρίς να κάνεις τίποτα, η φορολογική διοίκηση θα σου υποβάλει τη δήλωση σου.

Εκτός αν δεν σας νοιάζουν τα 100 ευρώ που μπορεί κάποιος να πληρώσει αν αμελήσει, αν του τύχει κάτι τις τελευταίες μέρες που είχε προγραμματίσει να κάνει τη δήλωσή του. Αν όμως δεν σας νοιάζει, μην ακούμε κροκοδείλια δάκρυα για τα πρόστιμα, όπως ακούμε τόσες μέρες τώρα. Άρα στοιχειωδώς αυτά που λέτε το ένα με το άλλο να συνάδουν.

Άλλο θέμα που τέθηκε αφορά τις ρυθμίσεις. Το είπα τρεις φορές, τώρα θα το πω και άλλη μία, τέταρτη. Οι ρυθμίσεις είναι ζήτημα του ΚΕΥΔ. Εδώ δεν ερχόμαστε να δώσουμε δεύτερη ευκαιρία, όπως το ξέρετε πολύ καλά ότι δεν γίνεται, αλλά το λέτε έτσι, για να μας πείτε πόσο δύσκολο είναι κάποιος να πληρώσει όλα αυτά που χρωστάει. Εδώ είμαστε ώστε να μπορούμε να σταθούμε ηθικά απέναντι σε αυτούς τους ανθρώπους και να μπορούμε να τους κοιτάξουμε στα μάτια, καθώς είμαστε υποχρεωμένοι, και έτσι πρέπει να γίνει, να σβήσουμε αυτές τις ρυθμίσεις σε οποιονδήποτε από αυτούς τους συμπολίτες μας έχουν ήδη δώσει χρήματα και δεν ελήφθησαν υπ’ όψιν δεν κουμπώσανε με τη ρύθμιση για τεχνικούς λόγους. Ερχόμαστε να το θεραπεύσουμε. Και επίσης ερχόμαστε να αυτοματοποιήσουμε την απώλεια της ρύθμισης, ερχόμαστε να την κάνουμε ανθρώπινη αυτή την απώλεια, διότι δεν ήταν ανθρώπινη όταν έλεγε ότι «αν χάσεις μια μέρα, χάνεις τη ρύθμιση σου», «αν ξεχάσεις μια δήλωση για μια μέρα, χάνεις τη ρύθμισή σου». Ερχόμαστε, λοιπόν, αυτά να είναι, τα εξορθολογίζουμε , τα κάνουμε ανθρώπινα και δίνουμε την απαραίτητη ευελιξία των τριών μηνών και να αυτοματοποιηθούν, ώστε να μην μπαίνει χέρι και υποψία, αν θέλετε, για οποιαδήποτε συναλλαγή, να κρατάει τη ρύθμιση κάποιος για άλλους λόγους, ενώ έχει χαθεί. Αυτό είναι αυτό που κάνουμε εδώ. Δεν φτιάχνουμε ένα νέο πλαίσιο ρυθμίσεων. Δεν λέμε ότι το ιδιωτικό χρέος έχει λυθεί ως διά μαγείας. Λέμε ότι έχουν γίνει πάρα πολλές κινήσεις και στον εξωδικαστικό, και σε μια σειρά από πρωτοβουλίες. Εγώ θα είμαι εδώ. Και να πω ότι όσο υπάρχει έστω και ένας συμπολίτης μας ο οποίος κουβαλάει χρέη από την κρίση, εδώ θα είμαστε για να βελτιώνουμε το πλαίσιο. Θα το συζητήσουμε όταν όμως φέρουμε νομοσχέδιο για το ιδιωτικό χρέος και για τις ρυθμίσεις. Όταν το φέρουμε ελάτε να μας το κατακρίνετε, όχι τώρα. Δεν είναι το θέμα αυτό.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Τρεις λέξεις, κύριε Πρόεδρε, και κλείνω.

Ένα είναι τα πρόστιμα. Δεν λέω τίποτα άλλο εδώ. Τα πρόστιμα δεν τα ακουμπάμε αυτή την στιγμή παρά μόνο να βάλουμε αυτό το νέο καινοτόμο σύστημα αυτόματης μείωσης στον βαθμό που κάποιος αποδεχθεί το αποτέλεσμα του ελέγχου.

Τέθηκαν τα ζητήματα των δανείων. Ήμουν σκληρός στην επιτροπή θα συνεχίσω να είμαι σκληρός με τη Νέα Αριστερά. Εδώ υπάρχουν δύο επιλογές. Ή θα διαλέξεις να στηρίξεις τους συμπολίτες μας, που σημαίνει ότι θα λύσουμε τα γραφειοκρατικά κωλύματα, θα δώσουμε τα χρήματα στις τράπεζες, για να σταματήσουν να τους κυνηγάνε και να τους απειλούν με πλειστηριασμούς, και να τους πάμε σε εκατόν είκοσι δόσεις, που είναι θεσμοθετημένο, και τον εξωδικαστικό όποιος θέλει -ακόμα περισσότερο, διακόσιες σαράντα δόσεις- ή θα τους ρίξετε στα νύχια των funds και των τραπεζών. Διαλέξτε, δεν μπορεί να είστε «και με τον αστυφύλαξ και με τον χωροφύλαξ». Αυτό, λοιπόν, πρέπει να είναι ξεκάθαρο.

Και ένα σημείο, γιατί το έθεσε και ο κ. Τζανακόπουλος, κατά πόσον πράγματι δεν μας πιστεύει, δεν πιστεύει τον κ. Πετραλιά, λες και έχετε και κάποια περίπτωση που είπε ψέματα. Έχω το Enhanced Surveillance Report που η χώρα μας κατέθεσε στην Ευρωπαϊκή Επιτροπή το 2021 μαζί με την Ευρωπαϊκή Επιτροπή. Στη σελίδα 13 διαβάζω στα αγγλικά όπως είναι, για να είναι ξεκάθαρο ότι αυτά τα δάνεια έχουν γραφτεί από το 2020 στο έλλειμμα της χώρας μας: «Further more, several statistical issues have been clarified by Eurostat, which contributed to the lower physical balance», δηλαδή αύξησαν το έλλειμμά μας. «The most notable statistical revision is the decision to accrue all the expected clearance cost of the backlog of state guarantees to 2020». Άρα όλες οι εγγυήσεις μέχρι το 2020 όποτε και αν γραφειοκρατικά ολοκληρωθούν υπάρχουν μέσα στο έλλειμμά μας από το 2020, για να είναι ξεκάθαρο.

(Στο σημείο αυτό Υφυπουργός Εθνικής Οικονομίας και Οικονομικών κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνω, κύριε Πρόεδρε, και λέω το εξής: Έχουμε πρωτοβουλίες που έχουν σχέση με την ψηφιοποίηση των διαδικασιών. Θα τις ψηφίσετε ή όχι; Αυτό είναι το ερώτημα. Έχουμε πρωτοβουλίες για την κοινοποίηση των πράξεων, ώστε να είναι μέσα στην πενταετία της παραγραφής συμμορφούμενοι με το ΣτΕ. Θα το ψηφίσετε ή όχι; Έχουμε ταχύτερη έκδοση φορολογικής ενημερότητας. Θα τη ψηφίσετε ή όχι;

Έχουμε την κατάργηση της προσκόμισης των βιβλίων όταν έχεις δώσει στο myDATA και έχεις απλογραφικά. Θα τα ψηφίσετε ή όχι; Έχουμε, επιτέλους, συγκεκριμένο πλαίσιο για τον φορολογικό έλεγχο να είναι ορισμένος, και όταν χρησιμοποιούμε έμμεσες τεχνικές να είναι αιτιολογημένες, και να μην πιάνει όσο γίνεται άπειρο χρόνο. Θα το ψηφίσετε ή όχι; Έχουμε προσυμπληρωμένες φορολογικές δηλώσεις οι οποίες υποβάλλονται αυτόματα από τη διοίκηση. Θα το ψηφίσετε ή όχι; Έχουμε κυρώσεις και απλοποίηση στην υποτροπή, και τα λοιπά, ώστε να είναι κατανοητές οι παραβάσεις και να είναι καλογραμμένος, επιτέλους, ο Κώδικας Φορολογικής Διαδικασίας. Θα τα ψηφίσετε ή όχι;

Εδώ δεν μιλάμε για στρατηγική, που μας ανέφερε ο κ. Τζανακόπουλος ότι δεν του άρεσε το νομοσχέδιο γιατί δεν είναι στρατηγικό και είναι τεχνικό. Είναι νομοσχέδιο της καθημερινότητας. Είναι νομοσχέδιο που σου κάνει τη ζωή μαύρη ή στην κάνει πιο εύκολη. Θα το ψηφίσετε ή όχι; Ιδού η Ρόδος, ιδού και το πήδημα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Έχουν ζητήσει τον λόγο για σύντομη παρέμβαση ο κ. Κατρίνης και ο κ. Ηλιόπουλος.

Και μετά, κύριε Χήτα, θα πάρετε εσείς τον λόγο.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Κύριε Υπουργέ, όσο και να φωνάζετε, με όσο στόμφο και αν μιλάτε στην Ολομέλεια, δεν μπορείτε να κρυφτείτε. Και μη γελάτε γιατί, δυστυχώς, είναι τραγική η κατάσταση.

Όσες ρυθμίσεις οφειλών έχει φέρει η Κυβέρνησή σας από το 2020 μέχρι σήμερα, έχουν αποτύχει όλες: Ρυθμίσεις οφειλών στην πανδημία, ποσοστό συμμετοχής 6%, και για την εφορία και για τα ασφαλιστικά ταμεία. Σας είπα και πριν για το 5,7%, όμως, προσέξτε, όχι των 107 δισεκατομμυρίων ευρώ, που 79 δισεκατομμύρια ευρώ έχουν ρυθμιστεί.

Όλα αυτά μετά τις φοβερές ρυθμίσεις οφειλών που έχει φέρει η Κυβέρνησή σας και στις οποίες μπορεί να ενταχθεί το 6% των φορολογουμένων, των οφειλών. Άρα, το 94%, με όλα όσα έχετε κάνει μέχρι σήμερα, αποκλείεται. Και έρχεστε και μας λέτε «Ποιος θα διαφωνήσει με την επανένταξη σε αυτό το καθεστώς ρυθμίσεων;», το οποίο έχει αποτύχει εκ του αποτελέσματος. Αυτή είναι η πραγματικότητα, κύριε Υπουργέ.

Δεύτερον, λέτε για το «Reuters» και για τα θαύματα της ελληνικής οικονομίας. Βέβαια, διαβάζουμε ότι στη μεταπρογραμματική αξιολόγηση ο ρυθμός ανάπτυξης επαναπροσδιορίζεται από 2,9% στο 2,5%. Διαβάζουμε ότι το πρώτο δίμηνο του 2024 με τη δική σας Κυβέρνηση, με τόσες επιτυχίες, έχουμε εμπορικό έλλειμμα 5,61 δισεκατομμύρια ευρώ. Διαβάζουμε ότι με τη δική σας Κυβέρνηση στο πρώτο δίμηνο έχουμε μείωση εξαγωγών 11,4%, και 34% αύξηση του εμπορικού ελλείμματος. Αυτά με τη δική σας Κυβέρνηση, που κάνει αυτά τα θαύματα στην ελληνική οικονομία.

Βεβαίως, για τον πληθωρισμό –μιας και έφυγε ο κ. Σκρέκας, ο οποίος είναι πάντα βιαστικός, μάλλον βιάζεται να κάνει ελέγχους- εγώ θα καταθέσω τους πίνακες από την EUROSTAT για να δούμε ποιος σε αυτή την Αίθουσα λέει αλήθεια και ποιος λέει ψέματα και κοροϊδεύει τους πολίτες. Οι πολίτες δεν κοροϊδεύονται, κύριε Υπουργέ -και σας μιλώ όχι ως αρμόδιο Υπουργό, αλλά ως μέλος της Κυβέρνησης- ό,τι και να λέει ο Υπουργός Ανάπτυξης, γιατί το βιώνουν πολύ απλά στην τσέπη τους.

Στους πίνακες, λοιπόν, φαίνονται η Πορτογαλία και η Πολωνία που μείωσαν τον ΦΠΑ. Επαναλαμβάνω κάτι που δεν το λέει το ΠΑΣΟΚ, αλλά οι ιδιοκτήτες των σουπερμάρκετ το λένε, ότι αν το αποφασίσετε θα οδηγήσει σε μείωση των τιμών και του πληθωρισμού, όπως οδήγησε σε μείωση του πληθωρισμού και στην Πορτογαλία και κοιτάξτε τον πίνακα και δείτε πού ήταν όταν εφαρμόστηκε η μείωση του ΦΠΑ, σύμφωνα με την EUROSTAT. Κοιτάξτε την Πολωνία πού ήταν και πού έφτασε, πηγή EUROSTAT. Αυτές οι δύο χώρες εφάρμοσαν μείωση του ΦΠΑ στα βασικά είδη διατροφής.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Εσείς, λοιπόν, δεν το κάνετε. Γιατί; Επειδή έχετε βρει την κότα με τα χρυσά αβγά. Επειδή τα έσοδά σας βασίζονται στον ΦΠΑ. Επειδή έχετε υπερέσοδα από τον ΦΠΑ, με αποτέλεσμα οι πολίτες να ψωνίζουν λιγότερα, να μειώνουν τις αγορές τους, να αλλάζουν τις καταναλωτικές τους συνήθειες. Άρα, από τη μία χρωστούν σε εφορία, σε ΕΦΚΑ, σε servicers, σε τράπεζες και δεν ξέρω σε τι άλλο, 270 δισεκατομμύρια ευρώ αποτυχημένες ρυθμίσεις. Από την άλλη αδυνατούν να πάρουν τα βασικά, τα προς το ζην. Και έρχεστε να μας βάλετε το πιστόλι στον κρόταφο για το αν θα ψηφίσουμε το σωτήριο αυτό νομοσχέδιο.

Κάντε μια αυτοκριτική, ειδικά στο θέμα των ρυθμίσεων, κύριε Υπουργέ, που έχετε αποτύχει και ακούστε την πρόταση, και τη δική μας και της αγοράς, και φέρτε -και εμείς θα τη στηρίξουμε- μια ρύθμιση εκατόν είκοσι δόσεων να μπορούν να ενταχθούν όλοι, να αποπληρώσουν τα χρέη, να έχουν φορολογική ενημερότητα, να μπουν στην οικονομική δραστηριότητα, να ανασάνει η αγορά. Το ζητούν οι πραγματικοί φορείς. Δεν το ακούτε. Δεν καταλαβαίνουμε γιατί δεν το κάνετε.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Έχει ζητήσει τον λόγο ο κ. Ηλιόπουλος, ο Κοινοβουλευτικός Εκπρόσωπος από τη Νέα Αριστερά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε. Είχαμε την τιμητική μας από τον κύριο Υπουργό.

Κύριε Υπουργέ, είστε λίγο τσακωμένος με την πραγματικότητα ή, για να το πω αλλιώς, μιλάμε άλλη γλώσσα. Και να σας πω τι εννοώ όταν λέω ότι μιλάμε άλλη γλώσσα. Την τελευταία πενταετία το μερίδιο των μισθών στο ΑΕΠ πέφτει ή ανεβαίνει; Πέφτει. Είμαστε στη δεύτερη χειρότερη θέση στην Ευρωζώνη. Την τελευταία πενταετία το μερίδιο των κερδών στο ΑΕΠ ανεβαίνει ή πέφτει; Ανεβαίνει. Είμαστε στην τρίτη καλύτερη θέση.

Εδώ είναι για εμάς το πρόβλημα. Γι’ αυτό μιλάμε άλλη γλώσσα. Εμείς λέμε αναδιανομή. Εσείς κάνετε αντίστροφη αναδιανομή. Οξύνετε τις ανισότητες. Κάνετε τους πλούσιους πλουσιότερους. Και φαίνεται σε μια σειρά από στοιχεία, τα οποία μάλλον δεν σας αρέσουν. Μάλλον για εσάς στη χώρα δεν υπάρχει ΕΛΣΤΑΤ. Επιτρέψτε μου να σας θυμίσω την ΕΛΣΤΑΤ όμως, εκτός και αν θέλετε να την καταργήσετε. Γιατί με βάση τα τελευταία στοιχεία το 16,6% είναι σε συνθήκες υλικής στέρησης, αυξημένο από τα προηγούμενα που ήταν 15,5%. Πάμε στα χειρότερα. Στεγαστικές δυσκολίες -που με την πολιτική σας με την Golden Visa και τη βραχυχρόνια μίσθωση τα έχετε διαλύσει όλα- αντιμετωπίζει το 47,3%, τη στιγμή που την προηγούμενη χρονιά ήταν 29,1%, δηλαδή 60% πάνω, σε μία χρονιά που εσείς διαφημίζατε το πρόγραμμα «Σπίτι μου» και άλλες τέτοιες μπούρδες που δεν έκαναν τίποτα.

Σας λέμε να καταργήσετε την Golden Visa και να βάλετε συγκεκριμένα όρια στη βραχυχρόνια μίσθωση. Δεν το κάνετε, γιατί δεν δουλεύετε γενικά και αόριστα για την οικονομία, δεν δουλεύετε γενικά και αόριστα για τους δείκτες, δουλεύετε για τους λίγους. Πάμε στην υγεία όπου το 23,6% δεν κατάφερε να έχει πρόσβαση σε ιατρικές εξετάσεις ή σε υπηρεσίες που χρειαζόταν. Αν μιλάμε για τα φτωχότερα εισοδήματα, το ποσοστό είναι 49%. Πότε θα χτυπήσει καμπανάκι; Δηλαδή πρέπει το 23% να γίνει 50% και το 49% να γίνει 70% για να έχετε έστω και λίγο μια αίσθηση αυτοκριτικής;

Κατανοώ ότι σας είναι ξένη η λέξη αυτοκριτική. Βλέπουμε και την αλαζονεία. Φύγατε από το Βήμα και ακόμα στάζει αλαζονεία το Βήμα. Με αυτά τα νούμερα βγήκατε να μας πείτε ότι μειώνετε τις ανισότητες. Ξεχνάτε τα ευρωπαϊκά στοιχεία. Σας τα θύμισαν τα ευρωπαϊκά συνδικάτα. Οι πραγματικοί μισθοί είναι στο 22% ή 29%. Ο πληθωρισμός τροφίμων τον Μάρτιο στο 5,4%, και ο μέσος όρος της Ευρωζώνης στο 1,2%. Φορολογία, συμμετοχή κερδών στα φορολογικά έσοδα, η δεύτερη χειρότερη χώρα σε όλες τις χώρες του Οργανισμού Οικονομικής Συνεργασίας και Ανάπτυξης.

Και μία φράση για το ιδιωτικό χρέος και κλείνω. Έχετε μια πολιτική με την οποία, όπως ακούστηκε, έχετε καταφέρει να ρυθμίσετε μόνο το 6% των ιδιωτικών χρεών, τη στιγμή που 3,8 εκατομμύρια φορολογούμενοι έχουν τέτοια ζητήματα. Και μας λέτε να συναινέσουμε σε αυτά τα αποτελέσματα. Δεν θα συναινέσουμε σε αυτά τα αποτελέσματα. Δεν χρειάζεται συναίνεση στην καταστροφή, την πηγαίνετε μόνοι σας.

Κλείνω με μια τελευταία φράση. Ακόμα και στις πιο σκληρές ημέρες της ελληνικής χρεοκοπίας, το 2012-2014, εικόνα ανάπηρος άνθρωπος να πετιέται έξω από το σπίτι του δεν υπήρξε. Αυτή η ντροπή είναι όλη δική σας. Είστε ένα κόμμα που χρωστάτε 500 εκατομμύρια ευρώ στις τράπεζες, γραμμένα στην άμμο, ένα Υπουργικό Συμβούλιο που όλοι μαζί χρωστάτε πάνω από 10 εκατομμύρια ευρώ στις τράπεζες -εσείς και οι φίλοι σας, όλο το Υπουργικό Συμβούλιο- και ψηφίσατε ο κόσμος να χάνει το σπίτι του για είκοσι χιλιάρικα. Αυτή η ντροπή θα είναι ιστορικά για πάντα ολόκληρη δική σας.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Υπουργός, ο κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Θέλω να ευχαριστήσω και τους δύο εκπροσώπους διότι απέδειξαν βασική θέση της ομιλίας μου, ότι ακριβώς επειδή έχουν ένδεια επιχειρημάτων απέναντι σε αυτό το νομοσχέδιο μιλάνε περί των υπολοίπων -σε αυτό καλά κάνουν, δικιά τους είναι η πολιτική απόφαση, σε σχέση με την αντιπαράθεση- για την οικονομία, για το ιδιωτικό χρέος και για το οτιδήποτε άλλο, εκτός από τον Κώδικα Φορολογικής Διαδικασίας, για τον οποίο συζητούμε σήμερα. Ίσως συνεχίζουν την παράδοση που είχαμε σε μία από τις συνεδριάσεις της επιτροπής, με την κ. Καραγεωργοπούλου να μας μιλάει τη μισή συζήτηση για το νομοσχέδιο στην υγεία που συζητιόταν στην Ολομέλεια εκείνη την περίοδο, αντί να μας μιλάει για τον Κώδικα Φορολογικής Διαδικασίας.

Και εγώ στοιχεία της ΕΛΣΤΑΤ, κύριε Ηλιόπουλε, σας έδωσα. Και, εν πάση περιπτώσει, ο δείκτης τελικά που συμποσούται και ο οποίος δίνει όλα τα στοιχεία και τα δεδομένα είναι πραγματικά ο δείκτης του κινδύνου της φτώχειας.

Είμαστε ευχαριστημένοι που είναι στο 26%; Όχι, βέβαια. Λέει κανένας ότι τα σημάδια, οι γρατζουνιές αυτής της πολύ δύσκολης σχεδόν δεκαπενταετίας πια -γιατί οι κρίσεις ήταν η μια μετά την άλλη, είχαμε τρεις απανωτές κρίσεις- έχουν σβήσει, έχουν φύγει; Όχι. Όμως, τα πράγματα πάνε καλύτερα και πάνε καλύτερα για τετρακόσιες χιλιάδες συμπολίτες μας που ήταν άνεργοι το 2019 και έχουν βρει δουλειά σήμερα. Τα πράγματα πάνε καλύτερα, λοιπόν, στην οικονομία στην πραγματική, στα νοικοκυριά και αυτό φαίνεται σε κάποιους δείκτες.

Για να περάσω και στον κ. Κατρίνη, προφανώς το διεθνές περιβάλλον είναι πάρα πολύ δύσκολο και δεν μπορεί να κάνεις εσύ εξαγωγές σαν να είσαι μες στην τρελή χαρά, όταν ο νούμερο ένα εξαγωγικός σου εταίρος, η Γερμανία, είναι σε ύφεση και παλεύει μεταξύ του -0,1 και του +0,1 για το αν θα είναι το κεφάλι της πάνω από το νερό ή κάτω από το νερό. Προφανώς αυτό επηρεάζει και τη χώρα μας. Και προφανώς όταν όλη η Ευρώπη δεν πηγαίνει καλά και οι δικοί μας δείκτες θα πηγαίνουν χειρότερα από ό,τι περιμένουμε. Όμως, όταν αυτοί είναι στο 0,4 της ανάπτυξης, εμείς είμαστε στο 2. Όταν το ΔΝΤ περιμένει από αυτούς 0,8, από εμάς περιμένει 2 ή και παραπάνω.

Συνεπώς, τα πράγματα δεν είναι για πανηγυρισμό, έχουμε μπροστά μας τα προβλήματα και μέσα στο πλαίσιο αυτό -το είπα, δεν χρειάζεται να τα ξαναπώ- και για το ιδιωτικό χρέος και για τις ρυθμίσεις έχουμε κάνει πάρα πολλά. Είναι ακόμα πολύ περισσότερα που πρέπει να κάνουμε και να είστε σίγουρος αυτή η Κυβέρνηση ενάντια σε όσα μας καταμαρτυρήσατε ότι είμαστε τάχατες πολιτικοί απατεώνες κάνει αυτά που υπόσχεται, όπως το νέο σύστημα για τη μητρότητα στους ελεύθερους επαγγελματίες, το οποίο άνοιξε σήμερα και ήταν ένα από τα μέτρα και τα έργα τα οποία είχαμε βάλει στο πρόγραμμά μας. Και πάλι το είπαμε και το κάναμε. Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ο κ. Καζαμίας έχει τον λόγο για τρία λεπτά και αμέσως μετά ο κ. Χήτας για την ομιλία του.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Θεοχάρη, δεν ήθελα να κάνω την παρέμβασή μου για αυτό, αλλά μιας και αναφερθήκατε στη δική σας παρέμβαση -μόλις τώρα- στην κ. Καραγεωργοπούλου, και για τα λίγα λεπτά που μίλησε για το νομοσχέδιο της υγείας στην επιτροπή, σας υπενθυμίζω ότι αυτό ήταν ένα παράδειγμα και ότι η κ. Καραγεωργοπούλου αφιέρωσε περίπου μία ώρα ομιλιών, στις επιτροπές και σήμερα στην Ολομέλεια, για να σας επισημαίνει πόσο άδικο είναι το σύστημα προστίμων και οι διαδικασίες του νομοσχεδίου που εσείς εισάγετε. Απ’ όλα αυτά δεν έχετε να πείτε τίποτα. Το μόνο που σας ενόχλησε είναι αυτό. Είναι ενδιαφέρον. Το σημειώνουμε. Όμως, για την αποκατάσταση της αλήθειας, ήταν πάρα πολύ «εντός θέματος».

Την παρέμβασή μου, όμως, τη ζήτησα για να κάνω ένα άλλο σχόλιο. Έχω και άλλα να κάνω, αλλά θα τα κρατήσω για την ομιλία μου. Έχω να κάνω ένα συγκεκριμένο σχόλιο για όσα είπατε για την οικονομία και τα «καλά νέα» για την οικονομία, το άρθρο του «BLOOMBERG», το οποίο αναφέρετε στις αναθεωρήσεις του Διεθνούς Νομισματικού Ταμείου για την ανάπτυξη, και ότι αναθεώρησε προς τα κάτω, είπατε, για όλες τις οικονομίες, αλλά δεν αναθεώρησε τον ρυθμό ανάπτυξης για την Ελλάδα.

Κύριε Θεοχάρη, θυμάστε ποια ήταν η πρόβλεψη της Κυβέρνησης για τον ρυθμό ανάπτυξης το 2024 στο σχέδιο προϋπολογισμού τον περασμένο Νοέμβριο, δηλαδή λιγότερο από έξι μήνες; Αν θυμάστε, παρακαλώ να μας το πείτε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** 2,9.

**ΑΛΕΞΑΝΔΡΟΣ ΚΑΖΑΜΙΑΣ:** Δεν άκουσα. 2,9 ήταν στον προϋπολογισμό τον ίδιο. Ήταν 3%. Και στη συζήτηση για τον προϋπολογισμό τον Δεκέμβριο αναθεωρήθηκε προς τα κάτω στο 2,9%.

Η Πλεύση Ελευθερίας και εγώ προσωπικά θυμάστε τι σας λέγαμε όταν ισχυριζόσασταν ότι η ανάπτυξη το 2024 θα είναι στο 3% και στο 2,9%; Σας λέγαμε ότι αυτό δεν θα το δείτε ούτε στα όνειρά σας. Και δεν λέγατε τίποτα τότε. Και προσπαθούσατε να παραστήσετε μια εικονική πραγματικότητα στους πολίτες, της οικονομικής κατάστασης, η οποία βεβαίως δεν υπάρχει.

Κύριε Θεοχάρη, το Διεθνές Νομισματικό Ταμείο, το οποίο δεν αναθεώρησε την πρόβλεψή του για την ανάπτυξη φέτος, έλεγε από τον Νοέμβριο ότι η Ελλάδα θα έχει ανάπτυξη 2%, δηλαδή 50% κάτω από αυτό που λέγατε εσείς. Και σας το επισημαίναμε και κάνατε τα στραβά μάτια, και σφυρίζατε αδιάφορα, και ισχυριζόσασταν ότι δεν θα έχει η Ελλάδα ρυθμό ανάπτυξης 2%. Τώρα χαίρεστε που το Διεθνές Νομισματικό Ταμείο προβλέπει ρυθμό ανάπτυξης 50% πιο κάτω από αυτό που λέγατε εσείς στους πολίτες ότι θα έχουμε, και με βάση αυτό το αφήγημα μιλούσατε για οικονομικό θαύμα.

Η οικονομία δεν μπορεί να αναπτυχθεί πάνω από 2%, παρά το γεγονός ότι παίρνει τεράστια κονδύλια από την Ευρωπαϊκή Ένωση -άνευ προηγουμένου- πολλά από αυτά από το Ταμείο Ανάκαμψης ως δανεικά. Για αυτό πετυχαίνετε αυτή την ανάπτυξη. Παρ’ όλα αυτά, είναι περιορισμένη, διότι η πολιτική της Κυβέρνησης βασίζεται στα πρωτογενή πλεονάσματα που είναι υφεσιακά. Σάς τα επιβάλλει η τρόικα, η οποία συνεχίζει να επιβάλλει στην Ελλάδα αυτά τα πλεονάσματα και, βεβαίως, η αιτία τους είναι το τεράστιο δημόσιο χρέος. Για αυτά δεν λέτε τίποτα.

Αυτή, όμως, είναι η αλήθεια που γνωρίζουν οι πολίτες. Και για αυτό όταν έρχεστε εσείς και μας λέτε ότι αυτό το φορολογικό νομοσχέδιο δεν έχει παρά «μόνο καλό να κάνει στους πολίτες» δεν σας πιστεύουν καθόλου. Ξέρουν ότι η πραγματικότητα της καθημερινότητας στην τσέπη τους είναι η ακριβώς αντίθετη από αυτή που τους παρουσιάζετε. Γι’ αυτό, καλό θα είναι να κάνετε και λίγη αυτοκριτική για τα πλασματικά νούμερα που πετάτε κατά καιρούς, και να εξηγήσετε στους πολίτες τελικά γιατί δεν βλέπουν την αγοραστική τους δύναμη να μπορεί να αντέξει την αύξηση του πληθωρισμού και την ακρίβεια. Καλό θα ήταν να κάνετε και λίγο αυτοκριτική.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Καζαμία.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννιά μαθήτριες και μαθητές και τρεις εκπαιδευτικοί συνοδοί τους από το 2ο Γυμνάσιο Κρύας Βρύσης Πέλλας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο κ. Χήτας, ο Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Στο φινάλε της ομιλίας σας που είχατε ένα κρεσέντο αγγλικών που διαβάζατε και δεν κατάλαβα τίποτα δέχθηκα ένα τηλέφωνο, κύριε Θεοχάρη, από την περιφέρεια από τον νότιο τομέα. Εμείς πάνω τα χωριά έχουμε. Πήρε ένας πολίτης: Πες του, ρε παιδί μου, αυτού του ανθρώπου που δεν καταλαβαίνουμε τι λέει και είναι και Υφυπουργός Οικονομικών ότι εγώ έχω μαγαζί, πες στον συνέταιρο -έτσι μου είπε να σας πω, γιατί είστε συνέταιροι, το κράτος είστε συνέταιρος, αφού το 50% τα δίνουμε στο κράτος λέει- ότι στο πρώτο δεκαήμερο μένουμε από λεφτά. Τι κάθεται και λέει; Αυτά πες, βρε παιδί μου, λέει. Θα τα πω, βρε μπάρμπα. Θα τα πω.

Αυτά μου είπε να σας πω, μου είπαν και άλλα να σας πω και θα σας τα πω σε λιγάκι, κύριε Θεοχάρη, γιατί σας βλέπω να μένετε στο τέλος της ημέρας με το «BLOOMBERG» στο χέρι και με τις στατιστικές που μας δείχνετε. Με αυτά θα μείνετε. Θα λέτε στον κόσμο: Φάτε «BLOOMBERG». Εκεί σας βλέπω.

Πάμε τώρα. Όπου διαφωνείτε θα μου πείτε. Ό,τι είναι ψευδές θα το πείτε. Θα μου πείτε στοπ, ψέμα. Ό,τι είναι ψέμα θα το πείτε.

Δηλαδή, δεν φτάνει που ληστεύετε -το κράτος εννοώ, κύριε Θεοχάρη, όχι εσάς προσωπικά- τους ελεύθερους επαγγελματίες και τις μικρομεσαίες επιχειρήσεις, βάζετε τα τεκμήρια κερδοφορίας με τα ληστρικά αυτά πρόστιμα, τους εκβιάζετε τώρα και από πάνω -θέλεις να το ψάξεις;- με υπέρογκα κόστη λειτουργίας, όλα τα πάντα και τα POS, που είναι παγκόσμιο φαινόμενο αυτό το POS –κανένας δεν έχει σύνδεση με την ταμειακή μηχανή, κανένας άλλος- το κάνετε εσείς. Δηλαδή, εξονυχιστικοί έλεγχοι σε βάθος πενταετίας επαγγελματίες που αμφισβητούν, που τολμούν να αμφισβητήσουν το τεκμήριο.

Πάμε τώρα σε μια μελέτη όχι της Ελληνικής Λύσης, αλλά της EUROSTAT: Ο μέσος μεικτός μισθός, κύριε Υφυπουργέ, στη χώρα μας -όπου λέω κάτι ψευδές, λανθασμένο να παρεμβαίνετε- στη χώρα μας από 1.130 ευρώ μηνιαίως, ήτοι 15.829 ετησίως το 2019, αυξήθηκε σε 1.251 ή 17.384 ετησίως. Παρουσίασε, δηλαδή, μια αύξηση 10,6%.

Πανηγυρίζει η Κυβέρνηση, συγχαρητήρια. Όταν όμως το ίδιο χρονικό διάστημα, κύριε Υπουργέ, ο πληθωρισμός αυξήθηκε κατά 13,7%, εδώ σημαίνει ότι η αγοραστική δύναμη των Ελλήνων μειώθηκε. Άρα, αυτό που λέτε ήταν η μισή ιστορία, η μισή αλήθεια, ένα παραμύθι στον κόσμο, γιατί στο ίδιο χρονικό διάστημα που αυξήθηκε 10,6% ο μισθός, 13,7% αυξήθηκε ο πληθωρισμός.

Σε σχέση δε, κύριε Υπουργέ -και ξαναλέω, όπου λέω κάτι λάθος, θα με διακόπτετε- με το 2009, ο μέσος ονομαστικός μισθός, χωρίς δηλαδή τον πληθωρισμό, είναι χαμηλότερος κατά 19% το 2023, δηλαδή από το 2009 στο 2023 19% πιο κάτω και το ίδιο χρονικό διάστημα ο πληθωρισμός αυξήθηκε σωρευτικά κατά 21%. Δεν σας λέει κάτι αυτό; Αυτά εγώ δεν τα βλέπω και αιτίες για να πανηγυρίζει μια Κυβέρνηση, πραγματικά! Όπου έχω πει λάθος, θα με διακόψετε και πείτε με ψεύτη.

Δηλαδή ο μέσος μεικτός ονομαστικός μισθός μειώθηκε κατά 19% από το 2009 ως το 2023, 19%! Την ίδια ώρα που μειώνεται ο μισθός, αυξήθηκε ο πληθωρισμός 21%. Μιλάμε για την πλήρη εξαθλίωση των μισθωτών. Μιλάμε για την καραμπινάτη περίπτωση φτωχοποίησης του Έλληνα. Πουθενά -να το αναφέρουμε και αυτό- στον κόσμο, πουθενά στον κόσμο όλο, πουθενά στον πλανήτη οι εργαζόμενοι δεν δέχτηκαν μείωση των ονομαστικών τους μισθών. Πουθενά! Μόνο στην Ελλάδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τράπεζες. Οι φίλες μας, μάλλον οι φίλες σας οι τράπεζες. Δεν πληρώνουν και δεν θα πληρώνουν για πολλά χρόνια φόρους. Σωστά; Σωστά. Έχουν τα υπερκέρδη τους, δεν θα πληρώνουν φόρους. Το ποσό είναι 7,2 δισεκατομμύρια, κύριε Υπουργέ, για το 2022- 2023. Τα 7,2 δισεκατομμύρια είναι λεφτά που έπρεπε να πληρώσουν και δεν θα τα πληρώσουν, σωστά; Πείτε μου, ναι ή όχι;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Είπα και πριν…

**ΚΩΝΣΤΑΝΤΙΝΟΣ ΧΗΤΑΣ:** Ναι, μπράβο ναι, να χαρώ τον Υπουργό εγώ. Τα 7,2 δισεκατομμύρια, δηλαδή κύριε Υπουργέ, θα τα πληρώσει ο ελληνικός λαός, γιατί οι τράπεζες έχουν φορο…-πώς να το πω;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ζημιές.

**ΚΩΝΣΤΑΝΤΙΝΟΣ ΧΗΤΑΣ:** Όχι ζημιές, «χατηράκια» τούς κάνετε. Κι όχι μόνο αυτό, 51,1 δισεκατομμύρια κόστος διάσωσης των τραπεζών, 20 δισεκατομμύρια αναβαλλόμενος, 71,1 δισεκατομμύρια οι τράπεζες. Πού να βρούμε λεφτά να δώσουμε συντάξεις ή μισθούς; Αφού τα ρουφάνε εδώ, τα ρουφάνε όλα εδώ οι τραπεζίτες οι φίλοι σας. Τι να μείνει;

Ακούμε με μεγάλη προσοχή το τέλος…

Έχουμε βγει από τα μνημόνια, κύριε Υπουργέ; Τέλος τα μνημόνια;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** (Δεν ακούστηκε)

**ΚΩΝΣΤΑΝΤΙΝΟΣ ΧΗΤΑΣ:** Τέλος τα μνημόνια. Το λέει και ο ΣΥΡΙΖΑ αυτό, τέλος τα μνημόνια. Δηλαδή είναι απίστευτο αυτό που λέτε ότι έχουν τελειώσει τα μνημόνια. Γιατί παραμένει ο ΕΝΦΙΑ αφού τελείωσαν τα μνημόνια; Πείτε μας. Γιατί εξακολουθεί ο Έλληνας πολίτης να πληρώνει ενοίκιο στο ίδιο του το σπίτι, αφού τελείωσαν τα μνημόνια; Γιατί παραμένει το τέλος επιτηδεύματος, αφού τέλειωσαν τα μνημόνια; Γιατί; Αυτά είναι δώρα μνημονιακά όλα εδώ. Γιατί δεν τα διαγράφετε, αφού τέλειωσαν τα μνημόνια;

Είμαστε μια χαρά, είμαστε μια πλούσια χώρα! Έχουμε μια καταπληκτική Κυβέρνηση. Ζούμε πάρα πολύ όμορφα όλοι, με λεφτά. Γιατί οι φορολογικοί συντελεστές παραμένουν αυξημένοι 24%, 13%, 6% από 19%, 9%, 4,5%, που ήταν πριν τα μνημόνια, αφού τελείωσαν τα μνημόνια; Γιατί συνεχίζεται το υποχρεωτικό ξεπούλημα της δημόσιας περιουσίας, αφού τέλειωσαν τα μνημόνια; Πείτε μας λίγο εσείς.

Γιατί παραμένει το Υπερταμείο αφού τέλειωσαν τα μνημόνια, με όλα τα περιουσιακά μας στοιχεία το Υπερταμείο; Και η φορολογική αρχή, η ΑΑΔΕ ακόμα στη διαχείριση των ξένων. Πείτε μας πού συμβαίνουν αλλού στον κόσμο αυτά, πείτε μας εσείς, πού; Και όσες χώρες πέρασαν από μνημόνια, τις κυβερνήσεις τις μνημονιακές, κύριε Υπουργέ, τις έστειλαν στον κάλαθο των αχρήστων. Μόνο η Ελλάδα παραμένει να έχει κυβερνήσεις- κόμματα που τη στείλανε στα μνημόνια και στην καταστροφή, Νέα Δημοκρατία, ΣΥΡΙΖΑ και ΠΑΣΟΚ, παγκόσμιο φαινόμενο. Σε όλες τις υπόλοιπες χώρες οι πολίτες τούς στείλανε στην ιστορία. Μόνο εδώ παραμένει το φαινόμενο αυτό.

Άλλο τρελό ελληνικό τώρα, τέλος επιτηδεύματος σε κάθε διαμέρισμα Airbnb. Αν εγώ, Υπουργέ μου, έχω τριάντα -που δεν έχω ούτε αποθήκη, τίποτα, στο ενοίκιο- διαμερίσματα και τα νοικιάζω Airbnb, θα πληρώσω τριάντα φόρους, κύριε Υπουργέ; Θα πληρώσω τριάντα φορές τέλος επιτηδεύματος, αν έχω τριάντα γκαρσονιέρες λέω ο φουκαράς. Όχι φουκαράς, βέβαια, άμα έχεις τριάντα είσαι μια χαρά. Θα πληρώσει τριάντα φορές ο άνθρωπος αυτός τέλη επιτηδεύματος; Ενώ αν έχω μια πολυκατοικία στο Κολωνάκι με σαράντα διαμερίσματα, θα πληρώσω ένα; Τι μάγοι είστε εσείς; Ρωτάω, ισχύει, να μας πει ο Υπουργός…

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Δεν ισχύει αυτό που λέτε.

**ΚΩΝΣΤΑΝΤΙΝΟΣ ΧΗΤΑΣ:** Τι του είπα; Ότι αν δεν ισχύει ή ό,τι λέω λάθος, θα μας απαντήσει. Ισχύει αυτό, κύριε Υπουργέ;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Το 2019 ο μισθός ήταν 1.040…

**ΚΩΝΣΤΑΝΤΙΝΟΣ ΧΗΤΑΣ:** Μάλιστα, θα μας πείτε μετά.

Λέω τώρα, αν έχω μια πολυκατοικία με τριάντα διαμερίσματα, θα πληρώσω ένα τέλος επιτηδεύματος και αν έχω είκοσι διαμερίσματα Airbnb και τα νοικιάζω, θα πληρώσω είκοσι τέλη επιτηδεύματος; Απλό το ερώτημα. Αναμένουμε την απάντηση.

Κύριε Τσιάρα, το ότι σας είπανε κάποιοι άλλοι «πολιτικούς απατεώνες» και εσείς υπερασπιστήκαtε το κόμμα σας ότι δεν είστε. Τι είπατε εσείς; «Καλά, μας λέει εμάς το ΠΑΣΟΚ πολιτικούς απατεώνες»; Αφού εσείς είστε πολιτικοί απατεώνες. Και τους σούρατε αρκετά. Είπατε ένα, δύο, τρία, είπατε διάφορα. Το ότι αυτοί είναι πολιτικοί απατεώνες, δεν απαγορεύει και σε εσάς να είστε πολιτικοί απατεώνες. Δεν είναι δηλαδή αντεπιχείρημα ότι εσείς δεν είστε επειδή είναι αυτοί. Είναι και αυτοί και εσείς, κανονικά πολιτικοί απατεώνες, κανονικοί και με τον νόμο! Γιατί άλλα υποσχεθήκατε και άλλα κάνετε.

Απαντάω και κλείνω εδώ, κύριε Πρόεδρε.

Κύριε Θεοχάρη, μας βλέπετε αγχωμένους; Μας είπατε προηγουμένως ότι είμαστε αγχωμένοι, λέει, για τις εκλογές. Συγγνώμη, μας βλέπετε αγχωμένους; Δείτε λίγο εκεί, δείτε εδώ, ήρεμα πρόσωπα. Μας βλέπετε αγχωμένους εν όψει των εκλογών; Λέει «είστε αγχωμένοι εν όψει των εκλογών». Εμείς να είμαστε αγχωμένοι, που οι φίλοι σας οι δημοσκόποι, οι δικοί σας φίλοι μάς δίνουν τρεις φορές πάνω; Τι άγχος να έχουμε; Άγχος διαχείρισης; Τι άγχος να έχουμε;

Το άγχος το έχετε εσείς που καταρρέετε! Το άγχος το έχετε εσείς που βλέπετε μια ολόκληρη ελληνική κοινωνία να είναι εναντίον σας. Το άγχος το έχετε εσείς που είστε μέσα στη διαφθορά, έτσι λέει ο κόσμος τουλάχιστον και οι φίλοι σας οι δημοσκόποι, ναι στη συγκάλυψη, έγκλημα Τεμπών και τα λοιπά και τα λοιπά. Το άγχος να το έχετε και το έχετε εσείς που έχουμε γίνει far west και η εγκληματικότητα έχει πάει στα ύψη. Εσείς θα έχετε το άγχος. Το άγχος το έχετε εσείς γιατί έχετε φτωχοποιήσει τους Έλληνες πολίτες και ζούμε στην ανέχεια και μέσα στην υπερφορολόγηση…

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** …γιατί διαλύσατε την ελληνική οικογένεια με το γάμο των ομοφυλοφίλων.

Εσείς έχετε το άγχος γιατί νομιμοποιήσατε εν μια νυκτί χιλιάδες παράνομους μετανάστες που υπήρχαν στη χώρα μας. Εσείς έχετε το άγχος, όχι εμείς. Εμείς έχουμε ένα άγχος μόνο, πόσο μεγαλύτερη καταστροφή θα προκαλέσει αυτή η Κυβέρνηση. Αυτό είναι το μόνο άγχος που έχουμε, κανένα άλλο, κύριε Θεοχάρη.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Χήτα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής εικοσιπέντε μαθήτριες και μαθητές και δύο συνοδοί εκπαιδευτικοί από το Γυμνάσιο Θεσπρωτικού Πρεβέζης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Βεσυρόπουλος από τη Νέα Δημοκρατία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο για την αναμόρφωση του Κώδικα Φορολογικής Διαδικασίας που συζητάμε σήμερα αποτελεί μία ακόμη σημαντικότατη πρωτοβουλία της Κυβέρνησης του Κυριάκου Μητσοτάκη που συνεχίζει το πλούσιο μεταρρυθμιστικό της έργο. Πρόκειται για μία σειρά από παρεμβάσεις που εκσυγχρονίζουν το φορολογικό σύστημα της χώρας, ενισχύουν τη διαφάνεια των συναλλαγών, αξιοποιούν νέες τεχνολογίες και βελτιώνουν τις συνθήκες εξυπηρέτησης των πολιτών.

Το νομοσχέδιο αυτό αποτελεί τη φυσική συνέχεια μιας εκ των πολλαπλών θεσμικών παρεμβάσεων της πρώτης Κυβέρνησης του Κυριάκου Μητσοτάκη στον τομέα της φορολογικής πολιτικής, τον οποίο είχα την τιμή να υπηρετήσω ως Υφυπουργός Οικονομικών. Αναφέρομαι στον ν.4987 του 2022, με τον οποίο κυρώθηκε ο Κώδικας Φορολογικής Διαδικασίας κατόπιν κωδικοποίησης των διατάξεων που διέπουν τη φορολογική διαδικασία, δηλαδή τη διαδικασία του προσδιορισμού και της είσπραξης των φορολογικών εσόδων, καθώς και τις επιβαλλόμενες κυρώσεις, διοικητικές και ποινικές, σε περίπτωση μη εκπλήρωσης των υποχρεώσεων της φορολογικής νομοθεσίας, οι οποίες περιλαμβάνονταν στον ν.4174 του 2013.

Ο νόμος αυτός, που αποτελεί μέρος μιας προσπάθειας ιδιαίτερα σημαντικής που εντάσσεται μάλιστα ως μεταρρύθμιση στο πλαίσιο του Ταμείου Ανάκαμψης και Ανθεκτικότητας, αποτέλεσε ένα ουσιαστικό βήμα το οποίο διαδέχεται το νομοσχέδιο που συζητάμε σήμερα.

Νιώθω ιδιαίτερα περήφανος που μέσα από τη θητεία μου στο Υπουργείο Οικονομικών συμμετείχα στην υλοποίηση αυτής και πολλών ακόμη μεταρρυθμίσεων, όπως η αυτοματοποίηση στις διαδικασίες επιστροφής του ΦΠΑ, η μεγάλη καινοτομία με την καθιέρωση των ηλεκτρονικών βιβλίων myDATA για τις επιχειρήσεις και η δημιουργία στην ΑΑΔΕ μιας ψηφιακής πλατφόρμας για την παροχή αναβαθμισμένων υπηρεσιών, μεταρρυθμίσεις που είχαν ως στρατηγικό στόχο τον ψηφιακό μετασχηματισμό και τον ευρύτερο εκσυγχρονισμό της φορολογικής διοίκησης και ταυτόχρονα τη βελτίωση της εξυπηρέτησης πολιτών και επιχειρήσεων.

Είμαι εξίσου υπερήφανος που η Κυβέρνηση της Νέας Δημοκρατίας συνεχίζει το μεταρρυθμιστικό αυτό έργο. Το νομοσχέδιο για αναμόρφωση του Κώδικα Φορολογικής Διαδικασίας στοχεύει στην ενίσχυση της ψηφιακής εξυπηρέτησης των πολιτών και των επιχειρήσεων, στον περιορισμό της γραφειοκρατίας και στον εξορθολογισμό των κανόνων απώλειας ρυθμίσεων εφεξής.

Καθίσταται, λοιπόν, απολύτως εμφανές ότι το σύνολο των διατάξεων αυτής της μεταρρύθμισης έχει θετικό πρόσημο.

Αναφέρομαι, κατ’ αρχάς, στην αυτόματη προσυμπλήρωση της φορολογικής δήλωσης για ένα εκατομμύριο φορολογούμενους πολίτες που έχουν εισοδήματα αποκλειστικά από μισθούς και συντάξεις. Η φορολογική δήλωση θα συντάσσεται αυτόματα από την Ανεξάρτητη Αρχή Δημοσίων Εσόδων και θα οριστικοποιείται επίσης αυτόματα, ενώ ο φορολογούμενος θα έχει τη δυνατότητα διόρθωσης και τροποποίησης της δήλωσης εντός της προθεσμίας υποβολής των φορολογικών δηλώσεων.

Ακολουθεί σειρά ρυθμίσεων που στοχεύουν να απλοποιήσουν και να ψηφιοποιήσουν πλήρως την επικοινωνία της φορολογικής διοίκησης με τους πολίτες. Σημειώνω ενδεικτικά τα εξής: Καταργείται η υποχρέωση προσκόμισης βιβλίων για όσους τηρούν βιβλία με βάση το απλογραφικό λογιστικό σύστημα, εφ’ όσον όλα τα σχετικά στοιχεία διαβιβάζονται στην πλατφόρμα myDATA. Κατά κύριο λόγο η απαλλαγή αυτή αφορά την υποχρέωση μικρών επιχειρήσεων και επιτηδευματιών.

Η επικοινωνία του πολίτη με τη φορολογική διοίκηση θα γίνεται πλέον μόνο ηλεκτρονικά, με την έγχαρτη αλληλογραφία να προβλέπεται μόνο κατ’ εξαίρεση σε πολύ ειδικές περιπτώσεις. Είναι χαρακτηριστικό ότι όλα τα έγγραφα που αφορούν συναλλαγές με τη φορολογική διοίκηση θα αναρτώνται στον λογαριασμό που διαθέτει κάθε φυσικό ή νομικό πρόσωπο στο πληροφοριακό σύστημα της Ανεξάρτητης Αρχής Δημοσίων Εσόδων και οι φορολογούμενοι θα λαμβάνουν σχετικές ειδοποιήσεις στο ηλεκτρονικό τους ταχυδρομείο, ώστε να εισέλθουν στο σύστημα της ΑΑΔΕ και να λάβουν γνώση των εγγράφων.

Καθιερώνεται ανώτατο χρονικό όριο για την ολοκλήρωση του φορολογικού ελέγχου. Το όριο προσδιορίζεται αρχικά στον έναν χρόνο από την κοινοποίηση της εντολής ελέγχου με δυνατότητα παράτασης για έξι μήνες, εφόσον έχει ξεκινήσει ο έλεγχος και για ακόμη έξι μήνες με την προϋπόθεση ότι κατά το διάστημα αυτό δεν κατέστη εφικτή η ολοκλήρωση του ελέγχου. Μόνο στην περίπτωση που προκύπτει ένδειξη ποινικώς κολάσιμης φοροδιαφυγής μπορεί να επιτραπεί παράταση της διάρκειας του ελέγχου για οκτώ ακόμη μήνες. Υπενθυμίζω ότι μέχρι σήμερα δεν υπήρχε ανώτατο χρονικό όριο για την ολοκλήρωση του φορολογικού ελέγχου.

Μέσα από τις δυνατότητες που προσφέρει η διαλειτουργικότητα μεταξύ των φορέων του δημοσίου θα εκδίδεται ταχύτερα η φορολογική ενημερότητα. Στην πράξη αντιμετωπίζονται περιπτώσεις στις οποίες, για παράδειγμα, ένας πολίτης είχε εξοφλήσει τις οφειλές του σε έναν δήμο, αλλά δεν ήταν εφικτή η έκδοση φορολογικής ενημερότητας από την ΑΑΔΕ, επειδή δεν είχε ενημερωθεί η ΑΑΔΕ από τον δήμο για την εξόφληση.

Τίθεται ένα νέο πλαίσιο σχετικά με την παραγραφή. Μέχρι σήμερα ίσχυε η πενταετία από την έκδοση της πράξης προσδιορισμού του φόρου. Στο εξής προστίθεται η προϋπόθεση η εν λόγω πράξη να έχει κοινοποιηθεί στον φορολογούμενο. Παρέχεται η δυνατότητα διευθέτησης ρυθμίσεων οφειλών που είχαν χαθεί προς τη φορολογική διοίκηση μόνο με την αποπληρωμή των εκπρόθεσμων δόσεων –όσες και αν είναι αυτές- προκειμένου να γίνει αναβίωση της ρύθμισης.

Επίσης, εξορθολογίζονται οι κανόνες που αφορούν στην απώλεια των ρυθμίσεων και μειώνονται έως και 50% τα πρόστιμα σε περίπτωση μη αμφισβήτησης της οφειλής που προκύπτει έπειτα από φορολογικό έλεγχο.

Κυρίες και κύριοι συνάδελφοι, η ειδοποιός διαφορά και τα ποιοτικά στοιχεία της συγκροτημένης και σοβαρής διακυβέρνησης είναι εμφανή και αξιολογούνται σε διαρκή βάση από τους Έλληνες πολίτες. Μέσα από αυτή τη διαρκή αξιολόγηση προκύπτει η συνεχής στήριξη και εμπιστοσύνη των πολιτών στην Κυβέρνηση του Κυριάκου Μητσοτάκη, η οποία συνεχίζει να προχωρά σε μεταρρυθμίσεις με ισχυρό αναπτυξιακό αποτύπωμα για την οικονομία και τις επόμενες γενεές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Βεσυρόπουλο και για την τήρηση του χρόνου.

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ζούμε σε πολύ δύσκολους καιρούς, με πολλά και πολύ δύσκολα θέματα που είμαστε υποχρεωμένοι να αντιμετωπίσουμε, με πολέμους να μαίνονται γύρω μας και εμείς να αισθανόμαστε ανήμποροι να κάνουμε το παραμικρό απέναντι στις παράλογες ηγεσίες και να προασπίσουμε τις ζωές αμάχων, αθώων, ανθρώπων που αιματοκυλίζονται καθημερινά στο όνομα της κυριαρχίας, της δύναμης, της ισχύος, που πλέον έχει γίνει συνώνυμο -πόσο τρομακτικό αλήθεια είναι αυτό!- η πολεμική ισχύς συνώνυμο με την πολιτική ισχύ.

Είναι μία πολύ δύσκολη καθημερινότητα για τους πολίτες μας να αντιμετωπίζουν την ακρίβεια σε μία χώρα που μπήκε στη δίνη και δεν μπορεί να βγει από τη δίνη της ακρίβειας.

Μαστίζονται τα νοικοκυριά, δεν αφήνεται κανένα περιθώριο αισιοδοξίας για μία κανονική και ευτυχισμένη ζωή, κύριε Υπουργέ, που πρέπει να είναι το μέλημα, ο σκοπός καταρχήν κάθε ανθρώπου, αλλά και το μέλημα της πολιτικής, σε ένα σύστημα υγείας που καταρρέει και ιδιωτικοποιείται, σε ένα σύστημα παιδείας όπου πρυτανεύει η λογική του ρουσφετιού στους «ημέτερους», αφού φτάνετε να ονοματίζετε πανεπιστήμια ακόμη και τα κολέγια και βεβαίως, η δημοκρατία μας με βαριά τα βήματα της και θολό το μάτι με αυτά που έχει υποστεί στο κράτος δικαίου με τις υποκλοπές, τα Τέμπη, την ατιμωρησία και τη συγκάλυψη.

Και εδώ καλούνται οι πολιτικοί -εμείς δηλαδή, κοινοί θνητοί άνθρωποι και όχι θαυματοποιοί, που δεν σχηματίστηκε κανένας σταυρός όταν βαφτιστήκαμε στους περισσότερους εξ ημών τουλάχιστον, από ό,τι μπορώ να καταλάβω- χωρίς να εργαλειοποιούμε τον ίδιο τον Θεό, την πίστη, τους αγίους, τον Χριστό με επιστολές και άλλους τρόπους, διότι κυρίες και κύριοι συνάδελφοι και η γελοιότητα έχει τα όριά της. Και όταν ξεπερνιούνται τα όρια της γελοιότητας, τώρα αρχίζει να γίνεται κάτι άλλο αντιληπτό, ότι η δημοκρατία μας κινδυνεύει και έχει πιάσει πάτο και χρειάζεται μάλλον «restart» και το «restart» αυτό θα πρέπει να έχει και όρους και ιδεολογικούς όρους και όρους ορθού και συγκεκριμένου λόγου και με ιδεολογικό υπόβαθρο. Δεν πρέπει να αφήνονται να μοιράζουν καθρεφτάκια και χάντρες σε ιθαγενείς σύγχρονοι πολιτικοί ούτε, βεβαίως, μπορούμε να αφήσουμε ασχολίαστες οβιδιακές μεταλλάξεις, χωρίς κανένα ιδεολογικό πραγματικά υπόβαθρο.

Εμείς, λοιπόν, πρέπει να τα φτιάξουμε τα πράγματα, οι κοινοί θνητοί, οι πολιτικοί και όχι οι θαυματοποιοί.

Ο λόγος που δήλωσα σήμερα να μιλήσω παρά την λεπτομέρεια -την κάθε λεπτομέρεια- που καλύφθηκε από τον εισηγητή μας και τον Κοινοβουλευτικό μας Εκπρόσωπο, κύριε Υπουργέ, είναι γιατί χθες το βράδυ μία αντιπροσωπεία της Βουλής φτάσαμε από ένα ταξίδι από την Αυστραλία. Και σας φέρνω τους χαιρετισμούς των ομογενών μας, των Ελλήνων του εξωτερικού της Αυστραλίας, στον καθένα και την καθεμία ξεχωριστά από εμάς. Γιατί –ξέρετε- εκεί πήγαμε με τη φανέλα της Εθνικής και όχι ως κόμματα.

Υποσχέθηκα, λοιπόν, παρά την κούραση του ταξιδιού και όλα αυτά να έρθω και να πω σε εσάς, κύριε Υπουργέ, που επισπεύδετε σήμερα το νομοσχέδιο οικονομικού περιεχομένου ότι ακούσαμε άπειρα παράπονα από την ομογένεια για το ότι η Κυβέρνησή σας τους έχει ξεχάσει και ότι οι Έλληνες του εξωτερικού της Αυστραλίας φορολογούνται διπλά, γιατί εσείς δεν έχετε καταφέρει να ολοκληρώσετε τις διαπραγματεύσεις με το κράτος, με την πολιτεία της Αυστραλίας και να εισάγετε ρυθμίσεις, προκειμένου να απαλλαγούν από τη διπλή φορολόγηση.

Και μας είπαν φοβερά πράγματα αναλύοντας το θέμα, όπως ότι εδώ φτάνουν να φορολογούνται μέχρι 42% για την περιουσία την οποία έχουν, ότι θεωρούνται πως κατοικούν εδώ, ακόμη κι αν δηλώνουν ότι κατοικούν στο εξωτερικό, ότι και τα εμβάσματά τους φορολογούνται κατά τον ίδιο τρόπο και ότι εν πάση περιπτώσει η εφορία κατοίκων εξωτερικού είναι απλησίαστη και βεβαίως ότι τραβάνε, κατά λέξη, τα πάθη της ψυχής τους. Είναι αλήθεια ότι εσείς δεν κάνατε τίποτα γι’ αυτό; Μα, δεν σας νοιάζει ότι έχουμε μια ομογένεια περίπου τετρακοσίων χιλιάδων κατοίκων μόνο στη Μελβούρνη, η οποία βλέπει τους Έλληνες, εμάς, τους μόνιμους κατοίκους της Ελλάδας ως μικρούς θεούς, που τους επισκεφτήκαμε εκεί με μια υποδειγματική ευγένεια και φιλοξενία και πραγματικά μας έχουν συγκινήσει τόσο πολύ; Κι εμείς δεν κάνουμε τίποτα; Δεν κάνουμε τίποτα για τη διπλή φορολόγηση των Ελλήνων του εξωτερικού της Αυστραλίας;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Διαπραγματευόμαστε.

**ΕΥΑΓΓΕΛΙΑ ΛΙΑΚΟΥΛΗ:** Διαπραγματεύεστε; Το 2021 το ανακοινώσατε! Τι διαπραγματεύεστε; Μέχρι το 2024 διαπραγματεύεστε; Και ποιο είναι το πρόβλημα στη διαπραγμάτευση; Για ελάτε και πείτε το! Διότι το αυστραλιανό κράτος λέει κάτι διαφορετικό. Εσείς; Τι μας λέτε εσείς; Δηλαδή «αλά καρτ» η ομογένεια, κύριε Υπουργέ; Τρέχουμε μήπως και τους τσακώσουμε τώρα στις ευρωεκλογές και τους βλέπουμε σαν εκλογική μας πελατεία;

Γιατί κουνάτε το κεφάλι; Εγώ πρέπει να σας κουνήσω το κεφάλι και όχι εσείς σε εμένα. Εσείς κυβερνάτε, μην ξεχνιέστε! Με συγχωρείτε πολύ, αλλά σας ρωτάω κάτι συγκεκριμένο. Μόνο τότε θυμάστε την ομογένεια, αφήστε που δεν τη σέβεστε, γιατί χρησιμοποιείτε με έναν σοκαριστικό τρόπο ακόμη και τα προσωπικά τους στοιχεία. Γι’ αυτό βεβαίως και έχει πατώσει πλέον η εγγραφή των ομογενών και απ’ ό,τι πληροφορούμαστε, έχετε περίπου εβδομήντα χιλιάδες εγγραφές. Διότι τι περιμένετε, όταν παίρνετε τα προσωπικά τους στοιχεία και τα ρίχνετε δεξιά και αριστερά σε υποψήφιους Ευρωβουλευτές της Νέας Δημοκρατίας; Ότι θα εγγραφούν οι ομογενείς για να ψηφίσουν;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Όμως, σε κάθε περίπτωση, τους θυμάστε τότε και μόνο τότε. Κι εγώ σας ρωτώ γιατί διαπραγματεύεστε από το 2021 και δεν έχετε τελειώσει τη διμερή σύμβαση με την Αυστραλία, προκειμένου οι άνθρωποι να σταματήσουν να φορολογούνται διπλά, κάτι που κι εσείς οι ίδιοι λέτε -κύριε Πρόεδρε, θα ήθελα για λίγο την ανοχή σας, ολοκληρώνω- ότι αυτό είναι άδικο. Άρα, λοιπόν, απαντήστε και μην κουνάτε έτσι το κεφάλι. Μην κουνάτε το κεφάλι δήθεν διαμαρτυρόμενος, κύριε Υπουργέ. Εμείς θα έπρεπε να σας το κουνάμε και κυρίως οι άνθρωποι αυτοί, των οποίων τη φωνή επεκτείνουμε. Δεν ερχόμαστε εδώ να σας επικρίνουμε.

Τέλος, όσον αφορά τις τροπολογίες που κατέθεσε το ΠΑΣΟΚ και για τις οποίες έχει μιλήσει με κάθε λεπτομέρεια ο εισηγητής μας κ. Κουκουλόπουλος, όπως και ο Κοινοβουλευτικός μας Εκπρόσωπος κ. Κατρίνης, εγώ θέλω να αναφερθώ μόνο στην τροπολογία για τους σεισμόπληκτους της Θεσσαλίας. Καταθέσαμε τροπολογία για την παράταση της απαλλαγής από τον ΕΝΦΙΑ, κάτι, κύριε Υπουργέ, που νομίζω πως είναι το ελάχιστο που μπορείτε να κάνετε. Αν δεν επεκτείνετε την απαλλαγή του ΕΝΦΙΑ και για το 2024 σε ανθρώπους που –προσέξτε!- από τις επίσημες αιτήσεις διακοσίων εξήντα μίας οικογενειών έχουν εκδοθεί οικοδομικές άδειες για τριάντα οκτώ και οι υπόλοιπες είναι ακόμη στην ουρά περιμένοντας την ολοκλήρωση της διαδικασίας, τότε τι Κυβέρνηση «αρίστων» είναι αυτή; Το ελάχιστο, των ελαχίστων είναι. Άρα, ως Κυβέρνηση των αρίστων ή των ελαχίστων, όπως το βλέπει κανείς, τουλάχιστον αυτό πρέπει να το κάνετε. Αποδεχτείτε, λοιπόν, σας παρακαλώ πολύ, την τροπολογία γι’ αυτούς τους ανθρώπους της Θεσσαλίας, για τους σεισμόπληκτους ανθρώπους, αλλά και για τους υπόλοιπους για τους οποίους έχουμε καταθέσει, δηλαδή για την Εύβοια, την Κοζάνη, τη Μακεδονία και ούτω καθεξής, και να τους συμπεριλάβετε σε αυτό, γιατί επαναλαμβάνω ότι αυτό είναι το ελάχιστο που μπορείτε να κάνετε.

Τέλος, κύριε Υπουργέ, περιμένω στη διάρκεια της ημέρας να μας πείτε γιατί διαπραγματεύεστε με την Αυστραλία για τη διπλή φορολόγηση από το 2021 μέχρι το 2024 και δεν έχετε καταφέρει ακόμα, η Κυβέρνησή σας, αυτό το υπέρμετρα άδικο μέτρο της διπλής φορολόγησης των Ελλήνων της Αυστραλίας να ισχύει στη χώρα μας. Εγώ όταν το άκουσα, το θεώρησα απίστευτο. Εσείς το επιβεβαιώσατε σήμερα με το κούνημα του κεφαλιού σας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Λιακούλη.

Τον λόγο έχει τώρα ο κ. Πέτσας από τη Νέα Δημοκρατία.

**ΣΤΥΛΙΑΝΟΣ ΠΕΤΣΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο Κώδικας Φορολογικής Διαδικασίας καθορίζει τη διαδικασία προσδιορισμού και είσπραξης των εσόδων του δημοσίου, καθώς και τις διοικητικές κυρώσεις για τη μη συμμόρφωση με την κείμενη νομοθεσία που ρυθμίζει τα έσοδα αυτά. Και αυτό που ακούγεται τόσο αυτονόητο για ένα οργανωμένο κράτος, στην Ελλάδα το αποκτήσαμε σε μια ολοκληρωμένη συνεκτική μορφή μόλις το 2013 με τον ν.4174/2013. Και είμαι περήφανος που συμμετείχα στη σχετική επιτροπή που επεξεργάστηκε και συνέταξε τον κώδικα αυτό επί κυβέρνησης Σαμαρά εκπροσωπώντας τότε το Γενικό Λογιστήριο του Κράτους. Πρόκειται για ένα έργο στο οποίο συμμετείχαν και οι σημερινοί συνάδελφοι, όπως ο παριστάμενος Υπουργός κ. Θεοχάρης, ο Πρόεδρος της Επιτροπής Οικονομικών Υποθέσεων κ. Βεσυρόπουλος, αλλά και ο Γενικός Γραμματέας του Πρωθυπουργού κ. Κουτνατζής μαζί με μια ομάδα αξιόλογων επιστημόνων και εκπροσώπων της αγοράς. Και τότε καταλήξαμε στο κείμενο του κώδικα που αναγνωρίστηκε ως ένα πολύτιμο εργαλείο για όλους, για τη φορολογική διοίκηση, για τους επαγγελματίες και τους φορολογούμενους.

Μια δεκαετία σχεδόν μετά, όποιες αλλαγές είχαν προκύψει σε αυτό το διάστημα, ενσωματώθηκαν στον ν.4987/2022, με τον οποίο κυρώθηκε ο Κώδικας Φορολογικής Διαδικασίας που συντάχθηκε από την Κεντρική Επιτροπή Κωδικοποίησης. Και το σημειώνω αυτό, γιατί στη διάρκεια των συζητήσεων της επιτροπής μας υπήρχαν συνάδελφοι που αναρωτήθηκαν γιατί δεν ακολουθήθηκε αυτή η διαδικασία κυρώσεων, σύμφωνα με το άρθρο 76 του Συντάγματος και του άρθρου 111 του Κανονισμού της Βουλής. Διότι, κυρίες και κύριοι συνάδελφοι, χτίζοντας πάνω στη στέρεα βάση που οικοδομήθηκε με τον Κώδικα Φορολογικής Διαδικασίας, σήμερα στην Ολομέλεια επιχειρείται μια αναμόρφωση του Κώδικα Φορολογικής Διαδικασίας προς τον σκοπό της επικαιροποίησης και προσαρμογής των ρυθμίσεων στη νέα ψηφιακή εποχή με την αξιοποίηση διεθνών πρακτικών και των ψηφιακών εργαλείων που έχει πλέον στη διάθεσή της η Ανεξάρτητη Αρχή Δημοσίων Εσόδων.

Με την επικαιροποίηση του κώδικα και με σκοπό τη βελτίωση της σχέσης εμπιστοσύνης μεταξύ πολιτείας και πολίτη για τα φορολογικά ζητήματα προβλέπονται νέοι κανόνες για καλύτερη εξυπηρέτηση των φορολογουμένων, την απαλλαγή τους από γραφειοκρατικά βάρη, τη μείωση της γραφειοκρατίας και την ενίσχυση της διαφάνειας με την αξιοποίηση των νέων τεχνολογιών.

Στο πλαίσιο αυτό με το σχέδιο νόμου απλοποιείται και ψηφιοποιείται πλήρως η επικοινωνία της φορολογικής διοίκησης με τους φορολογούμενους και δημιουργούνται συγκεκριμένα χρονικά πλαίσια δράσης τόσο για την ολοκλήρωση των φορολογικών ελέγχων όσο και για την παραγραφή των οφειλών.

Πέρα από αυτά, το σχέδιο νόμου περιλαμβάνει, επίσης, διατάξεις που αφορούν την εγγυητική ευθύνη του δημοσίου, τον προσδιορισμό ενός ενδιάμεσου φόρου που θα εφαρμοστεί σε ειδικές περιπτώσεις όπου υπάρχουν σοβαρές ενδείξεις φοροδιαφυγής σε εποχικές επιχειρήσεις, αλλά και διευθετήσεις τεχνικού χαρακτήρα σχετικά με τις ρυθμίσεις οφειλών και τον εξορθολογισμό των κανόνων που αφορούν στην ενδεχόμενη απώλειά τους στο μέλλον, καθώς και την πρόβλεψη για μείωση έως 50% των προστίμων σε περίπτωση που οι φορολογούμενοι δεν αμφισβητούν το αποτέλεσμα των ελέγχων και αποδέχονται τον επιπλέον φόρο που τους έχει προσδιοριστεί.

Στο πλαίσιο αυτό, πέραν των όσων αναλυτικά ανέφερε ο εισηγητής μας κ. Θεόδωρος Καράογλου, τονίζω τις εξής προβλέψεις του σχεδίου νόμου:

Πρώτον, προσυμπληρωμένες φορολογικές δηλώσεις. Η διαδικασία σύνταξης και υποβολής φορολογικών δηλώσεων καταργείται πρακτικά για τους φορολογούμενους που έχουν εισοδήματα αποκλειστικά από μισθούς και συντάξεις, δηλαδή για περίπου ένα εκατομμύριο συμπολίτες μας.

Δεύτερον, καταργείται η υποχρέωση προσκόμισης βιβλίων για φορολογούμενους που τηρούν βιβλία με βάση το απλογραφικό λογιστικό σύστημα, κυρίως για επιτηδευματίες και μικρές επιχειρήσεις, οι οποίοι απαλλάσσονται από την υποχρέωση να προσκομίζουν τα λογιστικά τους αρχεία στη φορολογική διοίκηση, εφόσον όλα τα σχετικά στοιχεία, έσοδα μείον έξοδα, διαβιβάζονται στην πλατφόρμα myDATA.

Τρίτον, ψηφιοποίηση διαδικασιών και κατάργηση αλληλογραφίας από και προς την ΑΑΔΕ. Καταργείται η αλληλογραφία μεταξύ φορολογικής διοίκησης και φορολογουμένων. Η επικοινωνία τους θα γίνεται αποκλειστικά με ψηφιακά μέσα, με ανάρτηση στο σύστημα TAXIS και προσωπική ηλεκτρονική ειδοποίηση μέσω e-mail.

Το βασικό όφελος από την ψηφιοποίηση των διαδικασιών, πέρα από την επιτάχυνσή τους, είναι η ακριβής αποτύπωσή τους, με αποτέλεσμα να μην μπορούν να αμφισβητηθούν δικαστικά ο χρόνος, η μορφή και το περιεχόμενο της επικοινωνίας, αποφορτίζοντας παράλληλα και τα δικαστήρια.

Τέταρτον, ταχύτερη έκδοση φορολογικής ενημερότητας. Υιοθετείται η διαλειτουργικότητα μεταξύ των φορέων του δημοσίου, ώστε η ΑΑΔΕ να ενημερώνεται για την ύπαρξη ή μη ληξιπρόθεσμων οφειλών του πολίτη και αντίστοιχα να χορηγεί ή μη το πιστοποιητικό φορολογικής ενημερότητας.

Πρακτικά με τη ρύθμιση αυτή κυρίως οι ΟΤΑ, αλλά και άλλοι φορείς του δημοσίου, θα επικοινωνούν με την ΑΑΔΕ μόνο ηλεκτρονικά, αντί των επιστολών που ανταλλάσσουν σήμερα, είτε για την απαγόρευση απόδοσης ενημερότητας είτε για την άρση της απαγόρευσης αυτής. Έτσι, αντιμετωπίζονται περιπτώσεις όπου ο φορολογούμενος έχει εξοφλήσει οφειλές προς τον δήμο, αλλά δεν μπορεί να πάρει φορολογική ενημερότητα επειδή η ΑΑΔΕ δεν έχει ενημερωθεί για την εξόφληση.

Πέμπτον, τίθεται ανώτατο χρονικό όριο για την ολοκλήρωση του φορολογικού ελέγχου, κατ’ αρχάς ένα έτος από την κοινοποίηση της εντολής ελέγχου, με δυνατότητα παράτασης για έξι μήνες. Αποσαφηνίζονται επίσης οι έννοιες του μερικού, πλήρους, επιτόπιου ή απομακρυσμένου ελέγχου.

Έκτον, προβλέπεται ενδιάμεσος προσδιορισμός φόρου στις περιπτώσεις που συντρέχει συνδυασμός κριτηρίων από τα οποία προκύπτει άμεσος και επικείμενος κίνδυνος φοροδιαφυγής, παραδείγματος χάριν εποχικές νεοσυσταθείσες επιχειρήσεις, ή όταν υπάρχουν συγκεκριμένες ενδείξεις ότι ο φορολογούμενος σκοπεύει να εγκαταλείψει τη χώρα.

Έβδομον, διευθετούνται ρυθμίσεις προς τη φορολογική διοίκηση και εξορθολογίζονται οι κανόνες που αφορούν τυχόν απώλειά τους.

Όγδοον, προβλέπεται μείωση ως 50% των προστίμων σε περίπτωση μη αμφισβήτησης της οφειλής που προκύπτει έπειτα από φορολογικό έλεγχο. Όσο νωρίτερα αναγνωριστεί η οφειλή, τόσο μεγαλύτερη μείωση προστίμων μπορεί να επιτευχθεί.

Ένατον, εισάγονται ειδικές διατάξεις που αφορούν στην εγγυητική ευθύνη του δημοσίου και αφορούν στη ρύθμιση επιμέρους ζητημάτων κατάπτωσης εγγυήσεων δανείων που είχαν χορηγηθεί στο παρελθόν με την εγγύηση του ελληνικού δημοσίου, όπως αναλυτικά εκτέθηκε από τον αρμόδιο Υφυπουργό κ. Πετραλιά στη χθεσινή συνεδρίαση της Επιτροπής Οικονομικών Υποθέσεων.

Κυρίες και κύριοι συνάδελφοι, θα κλείσω με δύο σχόλια για δύο αναφορές από συναδέλφους της Αντιπολίτευσης που αξιολογώ ως σημαντικές.

Πρώτον, ακούσαμε εδώ ότι υπερφορολογούμε τη μεσαία τάξη και τους μικρομεσαίους γιατί θέλουμε δήθεν να τους εξοντώσουμε. Άρα για όσους τα λένε αυτά η Κυβέρνηση θέλει να αυτοκτονήσει πολιτικά, γιατί, κυρίες και κύριοι συνάδελφοι, σε ποσοστό πάνω από 50% οι μικρομεσαίοι στήριξαν στις διπλές εθνικές εκλογές του 2023 τη Νέα Δημοκρατία και τον Κυριάκο Μητσοτάκη και το έκαναν αυτό γιατί ξέρουν ότι η Κυβέρνηση της Νέας Δημοκρατίας μείωσε πάνω από πενήντα φόρους και ασφαλιστικές εισφορές και τους στήριξε πολλαπλά στην περίοδο της πανδημίας του κορωνοϊού. Μάλιστα, δεν αντιλαμβάνονται αυτοί που τα λένε αυτά ότι ιδίως η μικρομεσαία επιχειρηματικότητα θέλει ισονομία, καταπολέμηση της παραοικονομίας και της φοροδιαφυγής, αντιμετώπιση του παραεμπορίου και των παράνομων ελληνοποιήσεων και γενικά την επιβολή από το κράτος ίσων όρων ανταγωνισμού και ζητούν σταθερότητα και εμπιστοσύνη, δηλαδή αυτά που κυρίως αποκατέστησε η Κυβέρνηση του Κυριάκου Μητσοτάκη.

Δεύτερον, ακούσαμε ότι αυξάνεται το σύνολο των οφειλών σε φορολογική διοίκηση και ασφαλιστικά ταμεία. Κυρίες και κύριοι συνάδελφοι, τα επίσημα στοιχεία των οφειλών, για παράδειγμα σε εφορίες, μπορεί να τα δει κανείς στη σελίδα της ΑΑΔΕ. Και επειδή δεν είμαστε λωτοφάγοι, πρέπει να ανατρέξουμε λίγο στην εξέλιξη αυτών των οφειλών τα τελευταία χρόνια. Επιλέγω την τελευταία δεκαπενταετία, για να είμαι πιο σύντομος.

Το 2009, κυρίες και κύριοι συνάδελφοι, όταν ο Κώστας Καραμανλής πήγαινε στις κάλπες του Οκτωβρίου με πρόγραμμα λιτότητας και ζητούσε δημοσιονομική προσαρμογή για να μη χαθεί η εμπιστοσύνη στην ελληνική οικονομία, ο Γιώργος Παπανδρέου έλεγε «λεφτά υπάρχουν». Υπονοούσε τα 31 δισεκατομμύρια ευρώ -τότε τόσες ήταν οι οφειλές στην εφορία- και προέταξε τον εύκολο και λαϊκίστικο, όπως αποδείχτηκε, δρόμο ότι κάποιος άλλος -και όχι ο λαός- θα πλήρωνε το κόστος της απότομης δημοσιονομικής προσαρμογής. Το αποτέλεσμα το ξέρουμε σήμερα. Τα 31 δισεκατομμύρια ευρώ οφειλών έγιναν περίπου 55 δισεκατομμύρια ευρώ μέχρι το 2012 και, λόγω της πολυετούς δημοσιονομικής κρίσης, εκτοξεύτηκαν στα 105 δισεκατομμύρια ευρώ μέχρι το 2018. Έκτοτε παραμένουν περίπου σταθερά στα 106 δισεκατομμύρια ευρώ περίπου.

Επομένως, κυρίες και κύριοι συνάδελφοι, καθαρές κουβέντες. Δεν αποδίδεται σε αυτή την Κυβέρνηση το ύψος των ληξιπρόθεσμων οφειλών στην εφορία. Αν ήθελε κάποιος να ασκήσει κριτική, θα έπρεπε, λοιπόν, κατά τη γνώμη μου να εστιάσει στη μείωση του απόλυτου ύψους των οφειλών, με διαγραφή των μη εισπράξιμων εξ αυτών και τη γενναία ρύθμιση των εισπράξιμων οφειλών και όχι να προκαλεί σκόπιμα σύγχυση, ότι δήθεν διογκώθηκαν οι οφειλές λόγω της πολιτικής αυτής της Κυβέρνησης.

Επιπλέον, θα έπρεπε να δίνεται μεγαλύτερη προσοχή στη συμμόρφωση των φορολογουμένων, όπως αυτή αποτυπώνεται στο ποσοστό εισπραξιμότητας, γιατί αυτό το ποσοστό ceteris paribus, αν ανεβαίνει, δείχνει μεγαλύτερη φοροδοτική ικανότητα να πληρωθεί δεδομένος φόρος, ενώ, όταν πέφτει, δείχνει χαμηλότερη φοροδοτική ικανότητα. Ευτυχώς τα τελευταία χρόνια το ποσοστό εισπραξιμότητας όλων των φόρων έχει αυξηθεί στο 84,51% το 2023 από 81,12% το 2019 και σίγουρα σε αυτή την αύξηση της συμμόρφωσης σημαντικό ρόλο έπαιξαν οι μειώσεις φόρων και ο πολλαπλασιασμός της χρήσης των ηλεκτρονικών συναλλαγών και ακριβώς σε αυτό το πλαίσιο είναι πολύ σημαντικό το νέο νομοσχέδιο, που εμπλουτίζει τον Κώδικα Διοικητικής Διαδικασίας με την εμπειρία των τελευταίων ετών της ψηφιακής εποχής.

Με γνώμονα, λοιπόν, το συμφέρον των πολιτών και της εθνικής οικονομίας συνεχίζουμε στον δρόμο που έχουμε χαράξει σταθερά, τολμηρά και μόνο μπροστά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Πέτσα.

Θα δώσω τον λόγο στον κ. Μαρκογιαννάκη. Στη συνέχεια θα λάβει τον λόγο η κ. Κουρουπάκη, μετά η κ. Τζίνα Οικονόμου και μετά ο κ. Παππάς.

Ορίστε, κύριε συνάδελφε.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ πολύ, κύριε Πρόεδρε. Να ευχαριστήσω και την κ. Κουρουπάκη που μου παραχώρησε τη θέση της.

Κυρίες και κύριοι συνάδελφοι, ο Κώδικας Φορολογικής Διαδικασίας συμπεριλαμβάνει μερικές από τις σημαντικότερες συναλλαγές του πολίτη με το κράτος, αυτές μάλιστα τις συναλλαγές που αφορούν την περιουσία και το εισόδημά του, συναλλαγές σημαντικές τόσο σε επίπεδο ζωής και επίπεδο διαβίωσης γενικότερα όσο και σε επίπεδο καθημερινότητας για τους πολίτες αυτής της χώρας, οι οποίοι έχουν την αξίωση αυτές οι συναλλαγές να είναι αξιόπιστες, απλές και σύντομες. Το ίδιο ακριβώς θέλει και το κράτος από την πλευρά του και επομένως το νομοσχέδιο που έχουμε σήμερα μπροστά μας έρχεται να εξυπηρετήσει τις ανάγκες και από τις δύο πλευρές.

Τα δύο κυρίαρχα χαρακτηριστικά των διατάξεων που συζητάμε είναι η απλούστευση των διαδικασιών και η συντόμευση του απαιτούμενου χρόνου για να ολοκληρωθούν οι ενέργειες των πολιτών με την εφορία. Σε αυτά τα δύο βασίζεται και όλη η φιλοσοφία του νομοσχεδίου, με κύριο εργαλείο την αξιοποίηση των ψηφιακών δυνατοτήτων που έχει πλέον στα χέρια της η φορολογική διοίκηση. Αναφέρομαι τόσο σε τρόπους επικοινωνίας και διακίνησης εγγράφων, αποφάσεων και άλλων παρόμοιων όσο και στις ολοένα και αυξανόμενες δυνατότητες που έχει η φορολογική διοίκηση να συστηματοποιεί και να αξιοποιεί περαιτέρω τις πληροφορίες που συλλέγει.

Αυτή, για παράδειγμα, η δυνατότητα διασταύρωσης των στοιχείων των φορολογουμένων μάς δίνει και την πιο χαρακτηριστική διάταξη του σχεδίου νόμου και αναφέρομαι στο σημείο αυτό στην πιο αναγνωρίσιμη καινοτομία που εισάγει την αυτόματη προσυμπλήρωση και οριστικοποίηση από την ΑΑΔΕ της φορολογικής δήλωσης για περίπου ένα εκατομμύριο φορολογούμενους που έχουν εισοδήματα αποκλειστικά από μισθούς και συντάξεις. Τι σημαίνει αυτό; Σημαίνει κανέναν κόπο, καμμία ενασχόληση για τους πολίτες με αυτή τη διαδικασία. Αντλώντας τα στοιχεία η ίδια η ΑΑΔΕ θα δημιουργεί τις δηλώσεις, οι φορολογούμενοι θα διατυπώνουν αντιρρήσεις όπου εκείνοι κρίνουν και έτσι θα εξοικονομούνται αφ’ ενός χρόνος για τους πολίτες και αφ’ ετέρου κόστος και προσωπικό για τη φορολογική διοίκηση. Το σύστημα αυτό είναι ψηφιακό, εύχρηστο και αξιόπιστο, ό,τι ακριβώς δηλαδή επεσήμανα ότι έχουν ως αξίωση οι πολίτες από το κράτος στη σύγχρονη εποχή για τις υπηρεσίες που τους προσφέρει και την τακτοποίηση των υποχρεώσεών τους.

Δίπλα σε αυτή τη ρύθμιση υπάρχουν και άλλες πολλές οι οποίες στοχεύουν στην ενίσχυση της ψηφιακής εξυπηρέτησης του πολίτη και στην απαλλαγή του από τα γραφειοκρατικά βάρη που έως τώρα επέβαλε η πολιτεία. Σε αυτό το πλαίσιο πλέον απλοποιείται και ψηφιοποιείται πλήρως η επικοινωνία της φορολογικής διοίκησης με τους φορολογούμενους.

Οφείλω βέβαια από την πλευρά μου να σημειώσω ότι ειδικά κατά την τελευταία πενταετία η φορολογική διοίκηση μέσω της ΑΑΔΕ μάς εξοικείωσε με πλήθος ψηφιακών εφαρμογών που έχουν μεταμορφώσει την εικόνα της φορολογικής διοίκησης στην Ελλάδα και σε συνέχεια των οποίων έρχεται και το παρόν σχέδιο νόμου. Σε αυτή ακριβώς την πρόοδο στηρίζεται και η βεβαιότητά μου ότι με την υπερψήφιση των διατάξεων σήμερα κάνουμε ακόμα ένα μεγάλο βήμα μπροστά για τον ψηφιακό μετασχηματισμό του κράτους.

Αν κάτι βέβαια μπαίνει οριστικά στο χρονοντούλαπο ως πρακτική, αυτό δεν είναι άλλο από την αλήστου μνήμης πρακτική της προσκόμισης των βιβλίων στις κατά τόπους εφορίες για έλεγχο. Βιβλία πλέον τέλος, κυρίως για επιτηδευματίες, όπως και τέλος στο πρόστιμο των 2.500 ευρώ σε περίπτωση μη συμμόρφωσης με την προσκόμιση. Αντί βιβλίων πλέον θα υπάρχει ψηφιακά το myDATA για δεκάδες χιλιάδες φορολογούμενους, πιο εύκολα, πιο γρήγορα, χωρίς καθυστερήσεις ή ταλαιπωρία.

Επανέρχομαι και σε άλλα σημεία του νομοσχεδίου για να σημειώσω στα θετικά μερικές ακόμα ρυθμίσεις, τον καθορισμό συγκεκριμένων χρονικά πλαισίων δράσης τόσο για την ολοκλήρωση των φορολογικών ελέγχων όσο και για την παραγραφή των οφειλών, την επιτάχυνση στην έκδοση φορολογικής ενημερότητας και τον εξορθολογισμό για το χρονικό διάστημα εφεξής των κανόνων που οδηγούν στην απώλεια ρυθμίσεων των οφειλών.

Έχει ενδιαφέρον σε αυτό το σημείο να τονίσω κάτι με την ευκαιρία της παρέμβασης που επιχειρείται σχετικά με τις ρυθμίσεις οφειλών και την πρόβλεψη για μείωση έως 50% των προστίμων σε περίπτωση που οι φορολογούμενοι δεν αμφισβητούν το αποτέλεσμα των ελέγχων και αποδέχονται τον επιπλέον φόρο που έχει προσδιοριστεί. Η μείωση έως 50% των προστίμων εξαρτάται από το χρονικό στάδιο της αποδοχής του φόρου, δηλαδή όσο νωρίτερα αναγνωριστεί η οφειλή, τόσο μεγαλύτερη έκπτωση προστίμων μπορεί να επιτευχθεί.

Κυρίες και κύριοι συνάδελφοι, η απλοποίηση και η εκλογίκευση του Κώδικα Φορολογικής Διαδικασίας είναι όρος προόδου για ένα σύγχρονο κράτος. Με το σχέδιο νόμου του Υπουργείου Εθνικής Οικονομίας και Οικονομικών η Κυβέρνηση δίνει συνέχεια στον εξελισσόμενο μετασχηματισμό του κράτους και της διοίκησης προς όφελος των πολιτών και της καθημερινότητάς τους. Και λέω «συνέχεια» γιατί δεν πρέπει να θεωρούμε ότι όλα αυτά γίνονται κατά κάποιον τρόπο αυτόματα και επειδή, για παράδειγμα, το φέρνουν οι τεχνολογικές εξελίξεις. Δεν είναι τόσο απλά τα πράγματα. Πίσω από κάθε δράση ψηφιοποίησης του κράτους υπάρχει το κυβερνητικό σχέδιο που έχει συνέχεια και στόχους. Υπάρχουν ακόμα οι άνθρωποι που το φέρουν εις πέρας. Καινοτομώντας και δημιουργώντας προχωράμε στον πολυεπίπεδο μετασχηματισμό της χώρας και της κρατικής μηχανής.

Και η Νέα Δημοκρατία αποδεικνύει ότι όταν υπάρχει κυβερνητικό σχέδιο και οργάνωση, η δημόσια διοίκηση ανταποκρίνεται με πλήρη επάρκεια και ικανότητα. Αυτή είναι και η ασφαλέστερη οδός για να αποκτήσει εμπιστοσύνη ο πολίτης απέναντι στο κράτος, όταν βλέπει βήματα προόδου και εκσυγχρονισμού και όταν οι αποφάσεις μας εδώ κάνουν τη ζωή τους πιο εύκολη και πιο ασφαλή, ειδικά στις σχέσεις τους με το δημόσιο.

Για όλους αυτούς τους λόγους, κυρίες και κύριοι συνάδελφοι, η υπερψήφιση του σχεδίου νόμου του Υπουργείου Οικονομικών για την αναμόρφωση του Κώδικα Φορολογικής Διαδικασίας συνιστά θετική ψήφο συνολικά για τον ψηφιακό εκσυγχρονισμό του κράτους και των υπηρεσιών τους.

Ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Μαρκογιαννάκη.

Τον λόγο έχει τώρα η κ. Κουρουπάκη, Κοινοβουλευτική Εκπρόσωπος της Νίκης.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα να απευθυνθώ στον κ. Θεοχάρη, αλλά έφυγε. Θα αναφερθώ ωστόσο.

Ο κύριος Υπουργός αναφέρθηκε στην παρέμβασή του δείχνοντας γραφήματα με την προοδευτική φορολογία σε φορολογούμενους πολίτες που δεν έχουν παιδιά ή έχουν ολιγομελή οικογένεια με δύο παιδιά. Όμως, υπάρχουν χιλιάδες πολύτεκνες οικογένειες με τέσσερα και άνω παιδιά και αυτές, όπως όλοι γνωρίζουμε, φορολογούνται.

Δεν σκόπευα να επαναλάβω τη χθεσινή μου τοποθέτηση αναφορικά με το δημογραφικό. Ωστόσο, ακούγοντας την παρέμβαση του κ. Θεοχάρη, καθώς και από τον Υπουργό Ανάπτυξης για τα «καλάθια του νονού» και τα «καλάθια του νοικοκυριού» γίνεστε προκλητικοί, οπότε θα επανατοποθετηθώ.

Υπάρχουν διαφόρων ειδών καλάθια, μεγεθών και ποιοτήτων. Ωστόσο, στην Κυβέρνησή σας ταιριάζει η λαϊκή παροιμία που λέει: «Όπου ακούς πολλά κεράσια, κράτα μικρό καλάθι», διότι και το σημαντικότερο καλάθι, το πιο σημαντικό πακέτο υποστήριξης των πολύτεκνων οικογενειών θεωρείται για εσάς από άχρηστο έως περιττό.

Πριν μιλήσω, λοιπόν, για το σημερινό νομοσχέδιο και έχοντας αφορμή τα καλάθια σας, θα ήθελα να κάνω ένα σχόλιο για τη χθεσινή τοποθέτησή μου για το δημογραφικό, που τόσο ενόχλησε αρκετούς συναδέλφους από τη Νέα Δημοκρατία.

Αντί να μου λέτε ότι η πρότασή μας, που στηρίζεται σε έγγραφα της ΑΑΔΕ, δεν είναι τεκμηριωμένη και αντί να μου παραθέτετε διάφορα επιδόματα, σας καλώ για μια ακόμη φορά να δώσετε ένα ηχηρό μήνυμα ανάσχεσης της δημογραφικής κατάρρευσης προτείνοντας ένα γενναίο αφορολόγητο όριο για τις πολύτεκνες οικογένειες από τις οποίες το ελληνικό δημόσιο εισέπραξε μόνο 15,4 εκατομμύρια. Μάλιστα, για να μην ανοιχτεί το αίσθημα της φορολογικής δικαιοσύνης του κ. Θεοχάρη που μας μίλησε για πολύτεκνους εκατομμυριούχους σάς προτείνουμε να θεσπιστεί ως όριο το ποσό των 60.000 ευρώ, γιατί όπως προκύπτει πάλι από έγγραφο της ΑΑΔΕ μόνο οκτακόσιες είκοσι επτά από τις συνολικά είκοσι επτά χιλιάδες οικογένειες πολυτέκνων έχουν εισόδημα πάνω από αυτό το ποσό. Όλα προκύπτουν από τα έγγραφα που κατέθεσα εχθές και τα καταθέτω και πάλι.

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αφήστε, λοιπόν, τις υπεκφυγές και εισηγηθείτε τώρα στην Κυβέρνησή σας να προχωρήσει σε αυτή τη συμβολική κίνηση. Τα υπόλοιπα είναι υπεκφυγές και δεν υπάρχουν δικαιολογίες.

Πείτε μας, επομένως, κύριε Θεοχάρη, θα το περάσετε ή όχι, το αφορολόγητο των πολύτεκνων οικογενειών;

Έρχομαι τώρα στο σημερινό νομοσχέδιο και την πραγματική του ουσία, κύριε Τσιάρα. Ο εκσυγχρονισμός του Κώδικα Φορολογικής Διαδικασίας πρέπει -κατά την άποψή μας- να γίνεται με γνώμονα τη διευκόλυνση της συμμόρφωσης του φορολογούμενου. Στο πλαίσιο αυτό η Νίκη, με αίσθημα ευθύνης, πρότεινε τη βελτίωση συγκεκριμένων διατάξεων του υπό συζήτηση νομοσχεδίου, προκειμένου να ελαχιστοποιηθούν οι προστριβές και η ταλαιπωρία των φορολογουμένων και να εμπεδωθεί ένα κλίμα εμπιστοσύνης και ασφάλειας δικαίου στη σχέση του φορολογούμενου με τη φορολογική διοίκηση.

Δυστυχώς, όμως, η Κυβέρνηση δεν έδειξε πνεύμα συνεργασίας και δεν έχει τη διάθεση να συζητήσει τις προτάσεις μας. Θα ξεκινήσω με το ζήτημα που επιχειρεί να αναδείξει περισσότερο από όλα η Κυβέρνηση: Τη γενικευμένη ψηφιοποίηση των συναλλαγών με την ΑΑΔΕ.

Για άλλη μια φορά, η Κυβέρνηση υπόσχεται μια πανάκεια, που φοβόμαστε ότι θα καταλήξει σε φιάσκο. Διακηρυγμένος στόχος του Υπουργείου είναι να γίνεται μόνο ψηφιακή επικοινωνία με τον φορολογούμενο. Ωστόσο, η ψηφιοποίηση της επικοινωνίας της φορολογικής διοίκησης με τους φορολογούμενους δεν λύνει από μόνη της τα προβλήματα, που θα εξακολουθήσουν να υπάρχουν. Αν ο ρυθμός απόκρισης στα αιτήματα των φορολογουμένων είναι χαμηλός, λόγω υποστελέχωσης, δεν θα λυθεί το πρόβλημα αυτό με την ψηφιοποίηση.

Θα δώσω ένα πραγματικό παράδειγμα, για να το αντιληφθείτε. Πριν τη γενικευμένη ψηφιοποίηση, που ήδη εφαρμόζεται με το «my-αιτήματα», όταν κάποιος οφειλέτης του δημοσίου ήθελε να πωλήσει ένα ακίνητό του και να εξοφλήσει τα χρέη από το τίμημα και χρειαζόταν για αυτό μια ενημερότητα με βεβαίωση των οφειλών, πήγαινε στο Τμήμα Εσόδων της αρμόδιας ΔΟΥ και λάμβανε το έγγραφο αυθημερόν και προχωρούσε στο συμβόλαιό του.

Τώρα, με το «my-αιτήματα» υποβάλλει το αίτημα να του χορηγήσουν τη βεβαίωση οφειλών ηλεκτρονικά, αλλά θα του απαντήσουν σε δέκα με δεκαπέντε ημέρες. Αυτός είναι ο ρυθμός απόκρισης του ΚΕΒΕΙΣ αυτή τη στιγμή για αντίστοιχα αιτήματα. Ναι μεν, η διαδικασία έγινε ηλεκτρονική, αλλά επιβραδύνθηκε απίστευτα.

Γι’ αυτό, προτείνουμε αφ’ ενός η επικοινωνία με τις κλασικές μεθόδους να διατηρηθεί για πολίτες άνω των εβδομήντα ετών, εφόσον το επιθυμούν, δεδομένου ότι κατά τεκμήριο δεν είναι εξοικειωμένοι με τη χρήση νέων τεχνολογιών και αφ’ ετέρου, να διατηρηθεί ένα γενικό δικαίωμα επικοινωνίας με τις κλασικές μεθόδους και την επιτόπια επίσκεψη σε ΔΟΥ, όταν η διοίκηση δεν αποκρίνεται εντός εύλογου χρονικού διαστήματος.

Επίσης, θα ήθελα να αναφερθώ και σε μία ακόμη πρότασή μας. Στην παράγραφο 4 του άρθρου 9 του σχεδίου νόμου ορίζονται τα εξής: «Απαντήσεις που παρέχονται ή απόψεις που διατυπώνονται από υπάλληλο της Φορολογικής Διοίκησης, σχετικά με την ερμηνεία της φορολογικής νομοθεσίας, δεν δεσμεύουν τη Φορολογική Διοίκηση». Και, όμως, αυτή τη στιγμή, όσον αφορά το myDATA, η ΑΑΔΕ έχει δημοσιεύσει πλήθος εγγράφων, που δεν είναι εγκύκλιοι, αλλά οδηγοί -ερωτήσεις και απαντήσεις- καθώς και βίντεο που περιέχουν απαντήσεις ή απόψεις υπαλλήλων της ΑΑΔΕ. Όλες αυτές οι οδηγίες, τις οποίες ακολουθούν χιλιάδες φοροτεχνικοί και επιχειρήσεις, είναι στον αέρα, βάσει της παραπάνω διατάξεως. Η ανευθυνότητα σε όλο της το μεγαλείο.

Για να θεραπευτεί, λοιπόν, αυτός ο παραλογισμός και να προστατευτούν όλοι οι φορολογούμενοι, που καλόπιστα ακολουθούν αυτό το υλικό και το myDATA, προτείναμε την προσθήκη ενός νέου άρθρου, του 9Α, όπου για ασαφή ή πολύπλοκα φορολογικά θέματα διάφοροι εκπρόσωποι των επαγγελματικών φορέων, όπως το Οικονομικό Επιμελητήριο Ελλάδος, οι δικηγορικοί σύλλογοι, οι ενώσεις λογιστών-φοροτεχνικών, θα μπορούν να αιτούνται προς τον Διοικητή της ΑΑΔΕ την έκδοση στοχευμένων ερμηνευτικών ή διευκρινιστικών εγκυκλίων για κάθε ζήτημα που αφορά στην εφαρμογή της φορολογικής νομοθεσίας, κατά τα πρότυπα λειτουργίας του Συμβουλίου Λογιστικής Τυποποίησης.

Εάν συνεργαστείτε με τους επαγγελματικούς φορείς και τους δώσετε έγκυρες κατευθύνσεις, μόνο ωφελημένη θα βγει η κοινωνία, εκτός φυσικά εάν θέλετε σκοπίμως να γίνονται λάθη από τους φορολογούμενους, ώστε να αυξάνονται τα φορολογικά έσοδα. Μάλιστα, κάτι αντίστοιχο το ζητούν ήδη κάποιοι επαγγελματικοί φορείς. Σας παραθέτω σχετικό άρθρο του Προέδρου του Δικηγορικού Συλλόγου, του κ. Βερβεσού, με τίτλο «Φορολογική συμμόρφωση και η απαραίτητη συνεργασία της Διοίκησης».

Καταθέτω στα Πρακτικά το σχετικό άρθρο από τον ιστότοπο «ΤΑXHEAVEN».

(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω με το συμπέρασμα ότι δεν τολμάτε να υιοθετήσετε ρυθμίσεις που θα ανακουφίσουν ουσιαστικά τους Έλληνες φορολογούμενους.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Κουρουπάκη.

Τον λόγο έχει η κ. Τζίνα Οικονόμου.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο που συζητούμε σήμερα στοχεύει στον εκσυγχρονισμό του φορολογικού συστήματος της χώρας μας, στην ψηφιοποίηση των φορολογικών διαδικασιών, στην προστασία του πολίτη και, βέβαια, στην ενίσχυση των φορολογικών εσόδων του δημοσίου, αλλά με διαφάνεια, με σεβασμό προς τον πολίτη και με δικαιοσύνη.

Βασικό εργαλείο σε αυτή την προσπάθεια απλούστευσης των σχέσεων κράτους και πολίτη είναι ο νέος φορολογικός κώδικας, ένα νέο πλαίσιο που έρχεται να μειώσει οικονομικές επιβαρύνσεις, να ελαχιστοποιήσει τις γραφειοκρατικές εμπλοκές των πολιτών με τη φορολογική διοίκηση και να διευκολύνει την καθημερινότητα των πολιτών.

Εισάγονται, λοιπόν, τολμηρά μέτρα από το Υπουργείο Οικονομικών, όπως είναι η μείωση έως και 50% των προστίμων σε περίπτωση που οι φορολογούμενοι δεν αμφισβητούν το αποτέλεσμα των ελέγχων και αποδέχονται τον επιπλέον φόρο που τους προσδιορίζεται.

Μία ακόμα σημαντική μεταρρύθμιση που φέρνει το παρόν νομοσχέδιο είναι η άμεση απαλλαγή για πάνω από ένα εκατομμύριο φορολογουμένων με εισοδήματα αποκλειστικά από μισθούς και συντάξεις από την υποχρέωση συμπλήρωσης και υποβολής φορολογικής δήλωσης. Στις περιπτώσεις αυτές, η δήλωση φόρου εισοδήματος θα συντάσσεται πλέον αυτόματα από την ΑΑΔΕ.

Η μεγάλη καινοτομία των πλήρως προσυμπληρωμένων αυτών φορολογικών δηλώσεων έρχεται να διευκολύνει, όχι μόνο τους ίδιους τους πολίτες αλλά και την ίδια την ΑΑΔΕ, καθώς η συλλογή στοιχείων από σχεδόν ένα εκατομμύριο φορολογούμενους και ο προέλεγχός τους πρακτικά καταργούνται. Η μεταρρύθμιση αυτή αφορά όσους έχουν εισοδήματα αποκλειστικά από μισθούς ή συντάξεις και φυσικά βρίσκει εφαρμογή μόνο στις περιπτώσεις, όπου δεν υπάρχει αμφισβήτηση εκ μέρους των φορολογουμένων για την ακρίβεια των προσυμπληρωμένων στοιχείων τους.

Στην ίδια κατεύθυνση κινείται και η κατάργηση υποχρέωσης προσκόμισης βιβλίων για τους φορολογούμενους που ακολουθούν το απλογραφικό λογιστικό σύστημα, δηλαδή κυρίως για επιτηδευματίες και μικρές επιχειρήσεις. Ταυτόχρονα, καταργείται και το σχετικό πρόστιμο, ύψους 2.500 ευρώ, ενώ η προθεσμία για την παροχή των πληροφοριών που ζητά η ΑΑΔΕ από τους φορολογούμενους αυξάνεται σε δέκα ημέρες.

Κύριοι συνάδελφοι, ένα άλλο μεγάλο κεφάλαιο στις σχέσεις κράτους και πολίτη που έχει προκαλέσει στο παρελθόν προβλήματα και αμφισβητήσεις είναι η επικοινωνία μας με τις φορολογικές αρχές. Σε αυτό το σημείο, ο συζητούμενος κώδικας έρχεται να δώσει οριστική λύση, επεκτείνοντας την ηλεκτρονική ενημέρωση των φορολογουμένων στη συντριπτική πλειονότητα των συναλλαγών μας με το δημόσιο. Πλέον, η τήρηση κάθε αρχείου της φορολογικής διοίκησης θα γίνεται με ενιαίο ψηφιακό τρόπο, ενώ ψηφιοποιείται και όλο το έγχαρτο αρχείο της ΑΑΔΕ.

Κύριοι συνάδελφοι, ανάμεσα στα μέτρα διευκόλυνσης των φορολογουμένων θέλω να ξεχωρίσω τη γρηγορότερη έκδοση φορολογικής ενημερότητας. Πλέον, η ΑΑΔΕ θα επικοινωνεί υποχρεωτικά ηλεκτρονικά με τους δήμους για τυχόν ληξιπρόθεσμες οφειλές του πολίτη ή της επιχείρησης και έτσι θα επιταχύνεται η έκδοση του αντίστοιχου πιστοποιητικού για τους ενδιαφερόμενους.

Είναι πολύ σημαντικό εδώ να υπενθυμίσουμε ότι βραχυπρόθεσμος και πολύ σημαντικός στόχος μας παραμένει η ηλεκτρονική χορήγηση κοινής φορολογικής και ασφαλιστικής ενημερότητας σε όλους και για όλες τις χρήσεις. Μία μεγάλη μεταρρύθμιση, που φυσικά προαπαιτεί τη σύμπραξη και στήριξη του ΕΦΚΑ για να πραγματοποιηθεί και πρέπει να συνεχίσει να αποτελεί πρώτη προτεραιότητα της Κυβέρνησής μας.

Κυρίες και κύριοι συνάδελφοι, μία ακόμα παρέμβαση του Υπουργείου με οικονομικό αλλά και κοινωνικό πρόσημο είναι η δυνατότητα διευθέτησης ρυθμίσεων προς τη φορολογική διοίκηση, που είχαν χαθεί. Πώς, με ποιον τρόπο; Με αποπληρωμή των εκπρόθεσμων δόσεων, όσες και αν είναι αυτές, για χαμένες ρυθμίσεις που αφορούν διακόσιες τριάντα χιλιάδες φορολογούμενους συμπατριώτες μας.

Κύριε Υπουργέ, με την ευκαιρία της σημερινής συζήτησης θα ήθελα να θέσω υπόψη σας και μία πρόταση εν όψει της οριστικοποίησης του εθνικού σχεδίου για το δημογραφικό και την οικογένεια, που ετοιμάζετε σε συνεργασία με την κ. Ζαχαράκη. Η αφετηρία μου είναι φυσικά η Ευρυτανία, αλλά όλα όσα θα αναφέρω αφορούν κάθε ορεινή και απομακρυσμένη περιοχή της πατρίδας μας. Πέραν των ουσιαστικών επενδυτικών κινήτρων που πρέπει να δοθούν για την εγκατάσταση νέων, ελεύθερων επαγγελματιών, επιχειρήσεων και παραγωγικών μονάδων στην περιφέρεια, μπορούμε να στηρίξουμε την πληθυσμιακή ανάκαμψή της με την παροχή φοροελαφρύνσεων στους μόνιμους κατοίκους αυτών των περιοχών, όπως είναι και η Ευρυτανία. Με αφορμή την ειδική αντιμετώπιση του ΕΝΦΙΑ για τα διατηρητέα κτήρια που εισάγετε με την τροπολογία σας, νομίζω ότι θα πρέπει να δούμε στο παραπάνω πλαίσιο και την οριζόντια μείωση του ΕΝΦΙΑ για ορεινές και απομακρυσμένες περιοχές, που εδώ και χρόνια πλήττονται σκληρά από το δημογραφικό πρόβλημα. Έτσι πιστεύω ότι θα κάνουμε ένα σημαντικό βήμα για την ανάσχεση της φθίνουσας δημογραφικής πορείας της χώρας μας και για την πληθυσμιακή ενίσχυση εξαιρετικά αραιοκατοικημένων περιοχών της χώρας μας, όπως είναι και η Ευρυτανία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Οικονόμου.

Ο κ. Νίκος Παππάς, ο Κοινοβουλευτικός Εκπρόσωπος του ΣΥΡΙΖΑ, έχει τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Ακούγοντας τους Βουλευτές της κοινοβουλευτικής πλειοψηφίας και τον Υπουργό σε αυτό το Βήμα, αναρωτήθηκα ειλικρινώς, εάν έχουν υπ’ όψιν τους ποιο είναι το κλίμα στην κοινωνία ή εάν έχουν κάποια υποχρέωση να μην το παραδέχονται ότι συμβαίνει αυτό που συμβαίνει.

Δημοσιεύτηκαν τα στοιχεία του Ευρωβαρόμετρου, κύριε Θεοχάρη. Το 75% των πολιτών έχουν βιώσει μείωση του βιοτικού τους επιπέδου. Αυτό σε αντίθεση με το 45% στις χώρες της Ευρωπαϊκής Ένωσης. Το 60% των πολιτών θεωρούν ότι υπάρχει πρόβλημα στη λειτουργία της δημοκρατίας. Το 79% των πολιτών δυσκολεύεται να τα βγάλει πέρα με τους λογαριασμούς.

Είχαμε τον κ. Σκρέκα πριν από λίγο εδώ. Τι μας είπε ο άνθρωπος; Σωρευτικά, λέει, ο πληθωρισμός είναι 15%. Έτσι είναι; Μάλιστα. Το λάδι 116% πιο πάνω από το 2019, τα κρέατα 40%, τα γαλακτοκομικά 40% αλλά κατά μέσο όρο ο πληθωρισμός 15%!

Δηλαδή, ένας συνταξιούχος, ο οποίος δυσκολεύεται να τα βγάλει πέρα επειδή ανεβαίνουν οι τιμές στο σουπερμάρκετ, κατά μέσο όρο, εάν αθροίσεις τα εισοδήματά του με τον ιδιοκτήτη του σουπερμάρκετ, είναι ευκατάστατος. Αυτή είναι η πολιτική των μέσων όρων την οποία σερβίρετε στον δημόσιο διάλογο και κρύβει ότι ο πληθωρισμός που αντιμετωπίζουν τα φτωχά νοικοκυριά είναι αυτός που δυσκολεύει την πλειοψηφία των πολιτών.

Και δεν είναι βεβαίως να απορεί κανείς ότι με αυτές τις αυξήσεις, κύριε Θεοχάρη, ξέρετε ποια είναι η χώρα στην οποία η καταναλωτική εμπιστοσύνη μειώθηκε περισσότερο το τελευταίο έτος στον κόσμο; Η δική μας. Η Ελλάδα έχει τη μεγαλύτερη μείωση καταναλωτικής εμπιστοσύνης στον κόσμο τον τελευταίο χρόνο. Συγχαρητήρια για την παγκόσμια πρωτιά αυτή τη στιγμή! Στον πληθωρισμό τροφίμων για τον Μάρτη, ασημένιο μετάλλιο η Ελλάδα! Και ειλικρινά με εκπλήσσει η επιμονή σας, που λέτε ότι δεν περνάνε οι μειώσεις του ΦΠΑ στις τιμές. Φρέσκαρα τη μνήμη μου και κοίταξα τι έχει συμβεί στην Ισπανία, η οποία μείωσε τους έμμεσους φόρους την περασμένη άνοιξη και από το 16% πήγε στο 4% ο πληθωρισμός τροφίμων. Εσείς, όμως, επιμένετε. Είναι φρέσκα τα στοιχεία, μην απορείτε. Δείτε τα και εσείς. Δεν είναι δύσκολο, έχουμε υπολογιστές πλέον στα χέρια μας. Μία απλή αναζήτηση να κάνετε, θα τα δείτε, υπάρχουν ανοικτές βάσεις δεδομένων. Μιλήστε ανοιχτά γι’ αυτά που πιστεύετε και γι’ αυτά που θέλετε να κάνετε.

Μας είπατε ότι δεν μιλήσαμε για το νομοσχέδιο. Ήταν αναλυτικότατη η εισήγηση του δικού μας εισηγητή. Μας είπατε ότι το άθροισμα των φόρων είναι προοδευτικό. Δεν είναι προοδευτικό το άθροισμα των φόρων, κύριε Θεοχάρη, με συγχωρείτε πάρα πολύ. Οι ευκατάστατοι άνθρωποι οι οποίοι φορολογούνται με τον φόρο μερισμάτων κατά κύριο λόγο, δεν συμβάλλουν σύμφωνα με τις δυνατότητές τους. Είναι πάρα πολύ απλό και σαφές. Δεν υπάρχει αυτή η προοδευτικότητα η οποία ισχυρίζεστε ότι υπάρχει. Είμαστε στο απόγειο της ετεροβαρούς σχέσης έμμεσων - άμεσων φόρων στην Ελλάδα και εσείς έχετε τη βασική ευθύνη. Είναι η κεντρική σας στόχευση. Δεν σας ξέφυγε. Πεντακόσιες χιλιάδες Έλληνες έχουν 4,5 δισεκατομμύρια εισοδήματα και κατά κύριο λόγο φορολογούνται με τον συντελεστή φορολόγησης των μερισμάτων 50%. Είναι άδικο, είναι αλλοπρόσαλλο και, βεβαίως, δεν είναι προοδευτικό σε κάθε περίπτωση.

Διαμαρτυρηθήκατε σε σχέση με τη συζήτηση για το νομοσχέδιο. Ειλικρινά θα ήθελα να σας ρωτήσω τι έχει συμβεί και ποιες οδηγίες παίρνετε από το Μαξίμου ή αν παίρνετε οδηγίες ή δεν παίρνετε, διότι είχαμε την τελευταία αλλαγή στον κώδικα πριν δεκαοκτώ μήνες και κάποιες αλλαγές πριν από λίγους μήνες και έρχεστε να κάνετε καινούργιες τώρα. Γι’ αυτό δεν καταλαβαίνω γιατί μπορεί σε οποιαδήποτε περίπτωση να φταίει η Αντιπολίτευση. Και ειλικρινά δεν θέλω να σας προσβάλω ως πρόσωπο, αλλά θεωρώ ότι στο έδρανο θα έπρεπε τουλάχιστον να είναι και ο κ. Πιτσιλής, διότι για να εφαρμοστούν αυτά που φέρνετε πρέπει να εκδώσει σαράντα τρεις αποφάσεις ο άνθρωπος και εσείς επτά. Αυτό είναι το 86%. Για μισό λεπτό, τι θα κάνουμε εμείς; Θα βλέπουμε ως Εθνική Αντιπροσωπεία τον κ. Πιτσιλή, οπότε δεήσει, να έρχεται στην επιτροπή, να δίνει κάποιες απαντήσεις ή μη απαντήσεις και η ζωή να συνεχίζεται; Ποιος χρειάζεται πέπλο ασάφειας γύρω από τις αποφάσεις του πολύ σκληρού πυρήνα της οικονομικής πολιτικής;

Μας είπατε για τις αυτόματες φορολογικές δηλώσεις. Είναι σε πολύ υψηλό ποσοστό εδώ και εδώ και μια δεκαετία γίνονται. Μας είπατε για την αύξηση του χρόνου προσκόμισης στοιχείων από τους φορολογούμενους από πέντε σε δέκα μέρες. Υπήρχε η δυνατότητα παρατάσεων. Και βεβαίως δεν ξέρω αν ακούσατε και εσείς τους προβληματισμούς των εργαζομένων, που λένε ότι η κεντρικοποίηση των υπηρεσιών προκαλεί προβλήματα, προκαλεί μποτιλιάρισμα, προκαλεί χειρότερη εξυπηρέτηση των πολιτών και αναποτελεσματικότητα.

Για την κοστολόγηση δεν έχω να πω κάτι. Πάλι έχουμε μία ρύθμιση χωρίς κοστολόγηση. Αυτό σας έχει γίνει συνήθεια.

Ο ελέφαντας στο δωμάτιο της ελληνικής οικονομίας, κύριε Υπουργέ, είναι το ιδιωτικό χρέος, το οποίο αυξήθηκε κατά 20 δισεκατομμύρια στη διάρκεια της δικής σας διακυβέρνησης και αντί να προσφέρετε λύσεις, λέτε ότι μπορούν να ανακάμψουν στη ρύθμιση αν καταβάλουν μπροστά όσα χρώσταγαν όταν έχασαν τη ρύθμιση. Αν είχαν αυτά τα λεφτά, δεν θα είχαν χάσει τη ρύθμιση. Εδώ χρειάζεται μία γενναία τομή την οποία δεν θέλετε να κάνετε. Δεν είναι ότι δεν γνωρίζετε. Δεν σας καταλογίζει κανείς ανεπάρκεια τεχνοκρατική. Σας καταλογίζουμε μία πολιτική σκοπιμότητα, η οποία είναι στο θεμέλιο της δικής σας οικονομικής στρατηγικής και αυτό μάλιστα υπό το φως του συγκλονιστικού στατιστικού ότι το 91% των οφειλετών έχουν οφειλές κάτω από 10 χιλιάδες ευρώ, που σημαίνει ότι με λογικές ρυθμίσεις θα μπορούσε όλος αυτός ο κόσμος από κόκκινος να γίνει πράσινος.

Και εδώ ερχόμαστε στο βασικό κεντρικό ζήτημα το οποίο σας υποσχόμαστε ότι θα μας απασχολήσει ξανά και ξανά σε αυτή τη Βουλή. Μιλάω για τη σκοπιμότητά σας απέναντι στον ρόλο των μικρών και μεσαίων επιχειρήσεων. Αυτός είναι ένας πρόσθετος λόγος που δεν θέλετε να λύσετε το ζήτημα του ιδιωτικού χρέους και υπενθυμίζω ότι αγκαζέ με αυτή την επιλογή πηγαίνει και ο αποκλεισμός αυτών των επιχειρήσεων από τα χρηματοδοτικά εργαλεία.

Επαναλαμβάνω ότι ο ΣΥΡΙΖΑ - Προοδευτική Συμμαχία θα ζητήσει μέσω του κοινοβουλευτικού ελέγχου τα στοιχεία απασχόλησης, τον αριθμό απασχόλησης σε κάθε ωφελούμενη από το Ταμείο Ανάκαμψης επιχείρηση, για να δούμε εάν μικρές επιχειρήσεις, όπως εσείς ισχυρίζεστε, πραγματικά έχουν ωφεληθεί από αυτά τα συγχρηματοδοτούμενα εργαλεία και βεβαίως πρέπει να σας πω -το γνωρίζετε, δεν είναι εδώ ο κ. Χατζηδάκης, που ενδεχομένως θα μπορούσε να μας κάνει και πιο σοφούς- ότι στις Βρυξέλλες βαρύς αχός ακούγεται και πολλά τουφέκια ενδέχεται να πέσουν διότι η ευρωπαία εισαγγελέας ελέγχει την Ελλάδα για 2,5 δισεκατομμύρια ευρώ, τα οποία διατέθηκαν με «διαγωνισμούς», διότι διαγωνισμό έχεις όταν έχεις παραπάνω από έναν διαγωνιζόμενο και στους μισούς από αυτούς διαγωνισμούς εμφανίστηκε μόνο ένας. Και υπήρχαν και έργα όπου χώρες ανάλογου μεγέθους με την Ελλάδα, όπως η Πορτογαλία, τα έκαναν με 4 εκατομμύρια ευρώ και εδώ πέρα κοστολογήθηκαν 44 εκατομμύρια ευρώ.

Αντιλαμβάνεστε ότι αυτές οι επιλογές βγάζουν μάτι και εδώ και στις Βρυξέλλες και κάνουν πάρα πολύ κακό σε ένα εξαιρετικό εργαλείο πανευρωπαϊκό, ένα εργαλείο το οποίο εμείς ζητάμε να συνεχιστεί, διότι έχει θεμέλιο τον κοινό δανεισμό, κάτι που ζητάμε από την περασμένη δεκαετία, του Ταμείου Ανάκαμψης. Είναι πάρα πολύ κακό το κλίμα. Δεν ξέρω αν έχετε εσείς πληροφόρηση, κύριε Θεοχάρη. Θα θέλαμε να ξέρουμε τι είπαν οι συνάδελφοί του στον κ. Χατζηδάκη στο τελευταίο ECOFIN, αν τους ζητήσατε κάποια εξήγηση, τι απάντησε ο ίδιος, γιατί 2,5 δισεκατομμύρια ευρώ δεν είναι στραγάλια, είναι ένα τεράστιο ποσό, το οποίο βεβαίως προκάλεσε όχι ερωτήματα της Αντιπολίτευσης, αλλά την παρέμβαση της ευρωπαίας εισαγγελέως. Ελέγχεστε, λοιπόν, και γι’ αυτό το ζήτημα.

Ανάπτυξη: Εξακολουθείτε να είστε αισιόδοξοι; Εξακολουθείτε να πιστεύετε ότι θα πετύχετε τον στόχο του 15% στις επενδύσεις; Κλείνετε τα μάτια μπροστά στο γεγονός ότι έχουμε το χαμηλότερο ποσοστό επενδύσεων ως προς το ΑΕΠ στην Ευρώπη; Η Allianz προβλέπει για την ελληνική οικονομία 1%, για το 2024, 1,1% η Bank of America, 1,3% η UniCredit, 1,4% η ING και η Οxford Economics και 1,5 η HSBC. Στους αισιόδοξους έχουμε την Credit Agricole με 1,9%, 2% η Εuromonitor και 2,2 η Eurobank και 2,3% η Alpha Bank. Περιμένουμε να ακούσουμε και τη δική σας τη θέση. Να μας πείτε εσείς τι εκτιμάτε που μας βγάλατε εικοστούς πρώτους στην ανάπτυξη την περίοδο 2019-2023.

Ολοκληρώνω με το εξής: Έχετε βάλει μπροστά και ολοκληρώσατε κρυπτόμενοι τη στρατηγική της αποεπένδυσης από το τραπεζικό σύστημα.

Ο Έλληνας φορολογούμενος χρεώθηκε περί τα 46 δισεκατομμύρια για να διασωθούν οι τράπεζες. Έπρεπε να διασωθούν οι τράπεζες; Έπρεπε να διασωθούν οι τράπεζες. Έπρεπε να διασφαλίσουμε τις καταθέσεις των πολιτών; Βεβαίως και έπρεπε να διασφαλίσουμε τις καταθέσεις των πολιτών. Έπρεπε να χάσει ο Έλληνας φορολογούμενος 40 δισεκατομμύρια από την επένδυση και αποεπένδυση στο μετοχικό κεφάλαιο των τραπεζών; Όχι δεν έπρεπε και αυτό σας βαραίνει.

**ΜΙΧΑΗΛ ΚΑΤΡΙΝΗΣ:** 43 δισεκατομμύρια.

**ΝΙΚΟΛΑΟΣ ΠΑΠΠΑΣ:** Πλέον των 40 βεβαίως, πάνω από 40 δισεκατομμύρια είναι η απώλεια για το δημόσιο.

Και δεν καταλαβαίνω τι διαφορετικό έχουν οι χώρες του δυτικού κόσμου, του αγγλοσαξονικού κόσμου, οι Ηνωμένες Πολιτείες και η Βρετανία που κατάφεραν και πήραν το μέγιστο της επένδυσής τους πίσω.

Θέλετε να μας πείτε, να τεκμηριώσετε ότι αυτό θα ήταν αδύνατο να συμβεί; Να το ακούσουμε, αλλά 90%-95% απώλειας στα επενδεδυμένα χρήματα; Μία τοποθέτηση του ελληνικού δημοσίου με απόδοση 15% και την πουλάτε;

Περιμένουμε, λοιπόν, και εδώ θα ασκήσουμε τον προβλεπόμενο κοινοβουλευτικό έλεγχο, θα αναγκαστείτε να μας φέρετε τις εκθέσεις διάθεσης των μετοχών. Διότι κάνατε μια πολύ χυδαία πονηριά. Ζητήσαμε συνεδρίαση της Επιτροπής Οικονομικών από τον περασμένο Νοέμβριο, τη καθυστερούσατε, κάνατε τρεις μεγάλες ιδιωτικοποιήσεις, πακέτο μετοχών της Εθνικής, πακέτο μετοχών της Πειραιώς, πακέτο μετοχών της Alpha Bank και δεχτήκατε να γίνει σύγκληση της επιτροπής αφού είχατε κάνει το ξεπούλημα.

Θα τα φέρετε, λοιπόν, όλα ενώπιον της Εθνικής Αντιπροσωπείας, διότι 40 δισεκατομμύρια είναι πολλά και για να καλυφθεί αυτό το βάρος από τον Έλληνα φορολογούμενο χρειάζονται πάρα πολλά χρόνια. Κι αυτό το βάρος και το όνειδος βαραίνει αυτή την Κυβέρνηση, αυτή την παράταξη και βαραίνει εσάς, κύριε Θεοχάρη, αυτό το βάρος.

Ο Έλληνας φορολογούμενος καλώς διέσωσε τις τράπεζες και τις καταθέσεις του, κακώς εμπιστεύτηκε εσάς για να διαχειρίζεστε τα δημόσια οικονομικά, όπως αποδεικνύεται. Διότι, εκτός των άλλων, είστε και το κόμμα το οποίο χρωστάει μισό δισεκατομμύριο, κατά ένα μαγικό τρόπο.

Θυμάμαι και τον κ. Μητσοτάκη, επειδή με προκαλείτε, που όταν εξελέγη, εξελέγη με την υπόσχεση, εκτός από το να τακτοποιήσει τα δημόσια οικονομικά, να τακτοποιήσει και τα οικονομικά του κόμματός του και κατάφερε ο «μάγος» από 200 εκατομμύρια να χρωστάει 500 η Νέα Δημοκρατία τώρα.

**ΘΕΟΔΩΡΟΣ ΚΑΡΑΟΓΛΟΥ:** Το πρωτογενές κεφάλαιο είναι 40.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ όχι διάλογο.

**ΝΙΚΟΛΑΟΣ ΠΑΠΠΑΣ:** Το πρωτογενές είναι 40! Μάλιστα!

Είστε κόμμα καταχρεωμένο, όχι μόνο οικονομικά, καταχρεωμένο και πολιτικά με τη δυσπραγία την οποία έχετε φορτώσει στον ελληνικό λαό. 9 Ιουνίου έρχεται η απάντηση.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παππά.

Τον λόγο έχει ο κ. Ξενοφών Μπαραλιάκος.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στο επίκεντρο του σημερινού νομοσχεδίου βρίσκεται η αναμόρφωση του Κώδικα Φορολογικής Διαδικασίας, ενός νομοθετήματος το οποίο οφείλει να συμβαδίζει με τις σύγχρονες προκλήσεις, χωρίς ταυτόχρονα να προκαλεί ανασφάλεια και σύγχυση στους φορολογούμενους.

Ο νέος Κώδικας Φορολογικής Διαδικασίας διαπνέεται από μια συνεκτική και ολιστική προσέγγιση, μέσω της οποίας αντιμετωπίζεται το ζήτημα της απλοποίησης και της ψηφιοποίησης της φορολογικής διαδικασίας, ιδίως μέσω της ψηφιακής κοινοποίησης, ώστε να εξοικονομείται πολύτιμος διοικητικός χρόνος, να υπάρχει χρηστή διαχείριση των πόρων και του ανθρώπινου κεφαλαίου για το δημόσιο, αλλά και να ενισχύεται η εμπιστοσύνη του φορολογούμενου προς την φορολογική διοίκηση.

Κυρίες και κύριοι συνάδελφοι, με τις ρυθμίσεις του παρόντος νομοσχεδίου διατρανώνεται για μια ακόμη φορά με τον πλέον αταλάντευτο τρόπο η μεταρρυθμιστική συνέπεια και προσήλωση των κυβερνητικών επιλογών, η οποία εν προκειμένω πρέπει να πιστωθεί στη συστηματική και επισταμένη εργασία της ηγεσίας του Υπουργείου Οικονομικών, σε συνδυασμό με τους θεσμικούς φορείς της φορολογικής διοίκησης.

Άλλωστε και η βούληση να εφαρμόσουμε την ψηφισθείσα διάταξη για τη διασύνδεση των ταμειακών μηχανών με τα POS, ένα τεράστιο εγχείρημα με πολλές δυσκολίες στην πορεία εφαρμογής και εγκατάστασής του, λόγω του μεγάλου πλήθους, αλλά και του εύρους των επαγγελματιών, υπογραμμίζει τη σαφή πρόθεσή μας να μην επιτρέψουμε ένα μικρό ποσοστό αντικοινωνικής συμπεριφοράς να ακυρώσει μια γενναία μεταρρυθμιστική προσπάθεια, η οποία εξασφαλίζει υψηλούς ευρωπαϊκούς πόρους, αλλά ταυτόχρονα να μην επιτρέψουμε την επιβράβευση των ολίγων επιτήδειων σε βάρος των πολλών συνεπών και υγιών επιχειρήσεων.

Κυρίες και κύριοι συνάδελφοι, η βασική παράμετρος που εξορθολογίζει και εκσυγχρονίζει με την πραγματικότητα ο νέος κώδικας είναι πρωτίστως η σχέση των φορολογουμένων με τη φορολογική διοίκηση. Στο πλαίσιο αυτό προσδιορίζονται τα δικαιώματα και οι υποχρεώσεις τους σε όλα τα στάδια είσπραξης του φόρου, καθορίζεται η διαδικασία προσδιορισμού, βεβαίωσης και είσπραξης των δημοσίων εσόδων και απλοποιείται το σύστημα των κυρώσεων, οι οποίες επιβάλλονται σε περίπτωση μη συμμόρφωσης με τη νομοθεσία που ρυθμίζει τα έσοδα αυτά.

Άλλωστε καινοτομία των νέων διατάξεων είναι η ψηφιοποίηση της φορολογικής διαδικασίας, αξιοποιώντας τα τεχνολογικά μέσα και τις εφαρμογές, ενώ επέρχεται αλλαγή με την πρόβλεψη ορίων στη διάρκεια του ελέγχου σε ένα έτος κατ’ αρχάς από την κοινοποίηση της εντολής ελέγχου.

Κυρίες και κύριοι συνάδελφοι, ο νέος κώδικας αποτελεί παράδειγμα καλής νομοθέτησης, διότι αναμορφώνει με τρόπο εύληπτο και περιεκτικό τις ανάγκες της μεταβολής της φορολογικής διαδικασίας, η οποία κατά το παρελθόν έχει αποτελέσει πεδίο διαρκών μεταβολών, δυσερμήνευτων τροποποιήσεων και ανεφάρμοστων διατάξεων, δημιουργώντας ανασφάλεια δικαίου και τριβές μεταξύ των φορολογουμένων, των εμπλεκόμενων επαγγελματιών του εκάστοτε κλάδου αλλά και της διοίκησης.

Άλλωστε η απλοποίηση και εκλογίκευση του Κώδικα Φορολογικής Διαδικασίας είναι όρος προόδου, αφού το φορολογικό σύστημα δεν πρέπει να αντιμάχεται την ανάπτυξη και την κοινωνική δικαιοσύνη.

Μια από τις αλλαγές που προβλέπονται στο παρόν νομοσχέδιο είναι και η έκπτωση από 25% έως 50% των προστίμων για τους φορολογούμενους που θα αποδεχτούν τις οφειλές που έχουν προκύψει έπειτα από φορολογικό έλεγχο. Η βασική φιλοσοφία της διάταξης είναι καλή συνεργασία με τις υπηρεσίες, αναγνώριση των οφειλών, υψηλές εκπτώσεις, έτσι ώστε οι υποθέσεις να κλείνουν ακόμη πιο γρήγορα.

Στο ίδιο πλαίσιο ξεκαθαρίζονται οι κανόνες που αφορούν στην απώλεια των ρυθμίσεων και από εδώ και στο εξής, σήμερα, η μη υποβολή των προβλεπόμενων δηλώσεων φόρου εισοδήματος και ΦΠΑ ή η καθυστέρηση υποβολής τους ακόμα και για μία μέρα έχει ως συνέπεια την απώλεια των ρυθμίσεων για άλλες οφειλές. Το ίδιο ισχύει και για τυχόν νέες ληξιπρόθεσμες οφειλές, που αν δημιουργηθούν για έστω και μία ημέρα συνεπάγονται απώλεια της ρύθμισης.

Όπως είπε και ο Υπουργός, δίνουμε τη δυνατότητα πληρωμής και τακτοποίησης των οφειλών εκτός ρύθμισης εντός τριών μηνών, προκειμένου να αποφευχθεί η απώλεια της ρύθμισης.

Οι φορολογικές διαδικασίες επηρεάζουν εκατοντάδες χιλιάδες συμπολίτες μας, καθώς και πολλούς εξειδικευμένους επαγγελματίες του συγκεκριμένου κλάδου. Οι ρυθμίσεις του νέου αναμορφωμένου κώδικα έρχονται να ενισχύσουν την εμπιστοσύνη των πολιτών στη φορολογική διοίκηση. Αλλάζουμε την καθημερινότητα των πολιτών, τη διευκολύνουμε και εμπεδώνουμε στη φορολογική αρχή τη νοοτροπία ότι λειτουργεί υπέρ του δημοσίου συμφέροντος όταν καλλιεργεί σχέσεις αγαστής συνεργασίας, αρμονικής συνύπαρξης και αποτελεσματικής συναλλαγής με τους φορολογούμενους.

Ο νέος κώδικας αποτυπώνει τη μεταρρυθμιστική τόλμη της Κυβέρνησης στην κατεύθυνση της ψηφιοποίησης του κράτους και την ουσιαστική πάταξη της γραφειοκρατίας. Αποτελεί απτή απόδειξη ότι η Κυβέρνηση της Νέας Δημοκρατίας μάχεται σε όλα τα επίπεδα για να αλλάξει προς το καλύτερο την καθημερινότητα κάθε Έλληνα πολίτη και ιδιαίτερα, στις συναλλαγές του με τις οικονομικές και φορολογικές υπηρεσίες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Μπαραλιάκο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μαθήτριες και μαθητές και δύο συνοδοί εκπαιδευτικοί από το 10ο Γυμνάσιο Ιωαννίνων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον Κοινοβουλευτικό Εκπρόσωπο του Κομμουνιστικού Κόμματος κ. Νικόλαο Καραθανασόπουλο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Ένα ακόμα νομοσχέδιο της Κυβέρνησης, που επιβεβαιώνει ότι με ρυθμούς οδοστρωτήρα η Κυβέρνηση της Νέας Δημοκρατίας ξεδιπλώνει την αντιλαϊκή της πολιτική. Από τη μια μεριά έχουμε, λοιπόν, αυτή την κλιμάκωση της αντιλαϊκής επίθεσης από τη μεριά της Κυβέρνησης, από την άλλη μεριά τα άλλα κόμματα κάνουν διαπιστώσεις για την κατάσταση, για τα προβλήματα, για τις δυσκολίες, αλλά δεν αναφέρονται στο ποιος ευθύνεται. Γιατί αυτή η κατάσταση; Γιατί αυτά τα προβλήματα τα αντιμετωπίζει ο λαός; Ποιος ευθύνεται; Ποιες είναι οι αιτίες, ποιοι είναι οι υπεύθυνοι; Είναι μόνο η Κυβέρνηση με την πολιτική της; Αυτό είναι η μισή αλήθεια, γιατί η άλλη μισή είναι ότι η Κυβέρνηση συνεχίζει με την πολιτική της τον δρόμο που έστρωσαν οι προηγούμενες κυβερνήσεις των αντιλαϊκών επιλογών. Και το λέμε αυτό, γιατί η Κυβέρνηση προσπαθεί να ωραιοποιήσει την κατάσταση, να πανηγυρίζει ότι έχουμε υψηλούς ρυθμούς ανάπτυξης, υψηλότερους από τον μέσο όρο της Ευρωπαϊκής Ένωσης. Και λοιπόν;

Αυτοί οι ρυθμοί ανάπτυξης δεν βασίζονται στο τσάκισμα των εργατικών δικαιωμάτων; Σ’ αυτό βασίζονται οι ρυθμοί ανάπτυξης οι συγκεκριμένοι. Και τι λέτε; Υπόσχεστε μελλοντικά, σε ένα απώτερο μέλλον το οποίο ποτέ δεν έρχεται, ότι θα υπάρξει μια δίκαιη διανομή του πλούτου, αλλά υποστείτε τη φοροεπιδρομή, υποστείτε τις μειώσεις στους μισθούς, τις μειώσεις στις συντάξεις, την κατάργηση των ασφαλιστικών σας δικαιωμάτων και ταυτόχρονα τα αντιεργατικά μέτρα υπονόμευσης και χτυπήματος του εργατικού λαϊκού κινήματος. Αυτό είναι.

Και σε ό,τι αρνητικό εμφανίζεται, φταίνε οι διεθνείς εξελίξεις. Διότι η Κυβέρνηση δεν συνδιαμορφώνει με την πολιτική τις διεθνείς εξελίξεις; Δεν παίζει ρόλο σε αυτές; Συμμετέχει ή όχι ενεργά στην εμπλοκή στους ιμπεριαλιστικούς ανταγωνισμούς, στις ιμπεριαλιστικές επεμβάσεις και πολέμους με τη σύμφωνη πάντοτε γνώμη και όλων των υπολοίπων κομμάτων;

Και στην Ουκρανία συμμετέχει στον πόλεμο ανάμεσα στον Έβρο - Ατλαντικό Άξονα από τη μία μεριά Αμερικάνους ΝΑΤΟ Ευρωπαϊκή Ένωση και στους Ρώσους από την άλλη μεριά, στέλνοντας οπλικά συστήματα συνέχεια, απογυμνώνοντας την αμυντική θωράκιση της χώρας. Και νέα εξοπλιστικά προγράμματα παραγγέλνει, τα οποία δεν σχετίζονται με τη θωράκιση των κυριαρχικών δικαιωμάτων μας, αλλά με τους ιμπεριαλιστικούς σχεδιασμούς με τη σύμφωνη γνώμη και την ψήφο όλων των υπόλοιπων κομμάτων γι’ αυτά τα τεράστια εξοπλιστικά προγράμματα που θα πληρώσει ο λαός.

Συμμετέχει με τη φρεγάτα στην Ερυθρά Θάλασσα για να προστατεύσει τα συμφέροντα των εφοπλιστών και του διεθνούς εμπορίου και εδώ με τη σύμφωνη γνώμη των υπολοίπων κομμάτων.

Και, τέλος, το αποκαλυπτήριο είναι το χθεσινό και είναι το εξής: Με απόφαση του Συμβουλίου της Ευρώπης, το Κόσοβο εντάσσεται σε αυτό. Ποιος ήταν εισηγητής; Η κ. Μπακογιάννη για να ενταχθεί το Κόσοβο στο Συμβούλιο της Ευρώπης. Τι έκαναν τα άλλα κόμματα; Ο κ. Τσίπρας από μεριάς του ΣΥΡΙΖΑ και ο κ. Παπανδρέου από μεριάς του ΠΑΣΟΚ απείχαν. Έτσι με την αποχή τους ήταν συνένοχοι στο να ενταχθεί το Κόσοβο στο Συμβούλιο της Ευρώπης. Διότι τι είναι αυτό; Είναι η ολοκλήρωση μιας εικόνας, η οποία δημιουργήθηκε πριν από είκοσι πέντε χρόνια με τη διάλυση της Γιουγκοσλαβίας, με την ιμπεριαλιστική επέμβαση των Αμερικανών, του ΝΑΤΟ και των Γερμανών στο να διαλυθεί η Γιουγκοσλαβία. Τι έγινε; Επαναχάραξη των συνόρων με το αίμα των λαών. Και τώρα με αυτή την ενέργεια ρίχνουν νέο λάδι στην πυριτιδαποθήκη των Βαλκανίων για να οξυνθούν ακόμη περισσότερο και εκεί οι αντιθέσεις και οι ανταγωνισμοί.

Όμως η ακρίβεια είναι μήπως αποτέλεσμα αυτών των διεθνών παραγόντων; Δεν σχετίζονται με τις πολιτικές που διαχρονικά εφαρμόστηκαν στη χώρα μας από όλες τις κυβερνήσεις; Δηλαδή η απελευθέρωση των τομέων της οικονομίας, η ευρωενωσιακή αυτή επιταγή τι εξυπηρετούσε; Τον ανταγωνισμό και τη μείωση των τιμών; Όχι. Εξυπηρετούσε να βρουν κερδοφόρα διέξοδο τα υπερσυσσωρευμένα κεφάλαια. Και στην ενέργεια το είδαμε, πράσινη μετάβαση, πράσινα αρπακτικά ωφελημένα και θωρακίσαμε όλο αυτό το πλαίσιο με τι; Με τη ρήτρα αναπροσαρμογής και το χρηματιστήριο ενέργειας. Να γιατί υπάρχει ένα πανάκριβο ρεύμα. Είναι ευθύνη μόνο της Κυβέρνησης της Νέας Δημοκρατίας ή συνολικά; Είναι και των προηγούμενων κυβερνήσεων. Άρα, λοιπόν, είναι αποτέλεσμα πολιτικών.

Δεύτερον, δεν είναι αποτέλεσμα η ακρίβεια της πολιτικής για τους μισθούς; Δεν έχουν ευθύνη και η σημερινή και οι προηγούμενες κυβερνήσεις; Δηλαδή με ποιανού απόφαση καταργήθηκαν οι συλλογικές συμβάσεις; Με απόφαση της συγκυβέρνησης ΠΑΣΟΚ - Νέας Δημοκρατίας, κυβέρνηση Σαμαρά. Και ο κατώτατος μισθός να καθορίζεται με υπουργική απόφαση και όχι με συλλογική σύμβαση γιατί; Για να μη θίγεται η ανταγωνιστικότητα και η κερδοφορία.

Αυτόν τον νόμο τον υλοποίησε και η κυβέρνηση του ΣΥΡΙΖΑ; Τον εφάρμοσε; Βεβαίως. Και τώρα διαμαρτύρεται ο ΣΥΡΙΖΑ ή η Νέα Αριστερά για το επίπεδο των μισθών; Διαμαρτύρονται για το γεγονός ότι ο μέσος μισθός το 2024 υπολείπεται κατά 25% από το μέσο μισθό του 2009; Δεκαπέντε χρόνια πριν. Αυτό είναι αποτέλεσμα των πολιτικών σας, γι’ αυτό ακριβώς και η ακρίβεια επιδρά όλο και περισσότερο με μεγαλύτερη επίπτωση στα πλέον χαμηλότερα λαϊκά εισοδήματα, στους μισθωτούς και τους συνταξιούχους.

Και, τρίτον, δεν σχετίζεται η ακρίβεια με τη φορολογική πολιτική; Η φορολογική πολιτική τι είναι; Δεν είναι αποτέλεσμα διαχρονικό των κυβερνήσεων με το φορολογικό σύστημα που έγινε; Η έμμεση φορολογία; Γιατί επιβάλλονται οι έμμεσοι φόροι; Για να μπορέσει να δημιουργηθεί δημοσιονομική εξυγίανση και μέσα από αυτή να επιτευχθούν τα ματωμένα πρωτογενή πλεονάσματα για να διαχειριστεί το κρατικό χρέος. Είναι σύμφωνα και τα άλλα κόμματα με αυτό; Βεβαίως είναι σύμφωνα και τσακώνονται για τη δοσολογία, πόσο μικρότερος ή μεγαλύτερος θα είναι ο φόρος κι όχι για την πραγματική επίπτωση την οποία έχει.

Και διαμορφώθηκε ένα πραγματικά αντιλαϊκό φορολογικό σύστημα που δεν θα μπορούσε να ήταν διαφορετικό, γιατί το φορολογικό σύστημα στον καπιταλισμό είναι ένα εργαλείο αναδιανομής του πλούτου. Από τους λιγότερο φτωχούς τα παίρνει για να τα δώσει στους περισσότερο πλούσιους. Έτσι είναι το φορολογικό σύστημα διαχρονικά και ο βαθμός αντιλαϊκότητάς του εξαρτάται από μια σειρά παράγοντες.

Παράγοντας πρώτος είναι η σχέση άμεσων και έμμεσων φόρων. Όταν η έμμεση φορολογία, η πιο αντιλαϊκή φορολογία είναι περίπου στο 60% του συνόλου των φορολογικών εσόδων, τότε ο βαθμός αντιλαϊκότητας είναι πολύ μεγάλος. Όταν από τα ίδια τα στοιχεία προκύπτει ότι το 95% των φορολογικών εσόδων προέρχεται από τα φυσικά πρόσωπα και τα νομικά πρόσωπα, οι ανώνυμες εταιρείες συμμετέχουν μόλις με 5% παρά την υψηλότατη κερδοφορία την οποία καταγράφουν, δεν είναι αποτέλεσμα των πολιτικών που εφαρμόστηκαν; Και διαμαρτύρονται τώρα κάποια κόμματα για τον φόρο στα μερίσματα; Που είναι μόλις 5%;

Να θυμίσω ότι η πρώτη πράξη μετά την έξοδο την τυπική από τα μνημόνια της κυβέρνησης του ΣΥΡΙΖΑ ήταν να μειωθεί ο συντελεστής φορολογίας των νομικών προσώπων και των μερισμάτων; Το πήγε, λοιπόν, η Κυβέρνηση ένα βήμα παραπέρα αυτό. Άρα, λοιπόν, συμβάλατε σε αυτά τα πράγματα. Είστε συνυπεύθυνοι για το φορολογικό σύστημα το οποίο έχει διαμορφωθεί. Και αυτός ο οποίος πληρώνει είναι ο λαός. Και αυτός ο οποίος κερδίζει είναι αυτός που δεν πληρώνει το μεγάλο κεφάλαιο μέσα από τις σκανδαλώδεις φοροαπαλλαγές.

Ποιος επέβαλε αυτές τις φοροαπαλλαγές στους εφοπλιστές; Συνταγματικά -λέει- κατοχυρωμένες. Στις τράπεζες με τον αναβαλλόμενο φόρο; Διαφωνείτε; Όχι, δεν διαφωνείτε. Με τις υπεραποσβέσεις, με τη φορολογική επιδότηση ως επενδυτικό κίνητρο για τις νέες επενδύσεις.

Άρα, λοιπόν, πού οδηγούμαστε; Οδηγούμαστε όλο και μεγαλύτερο τμήμα των φορολογικών βαρών να το σηκώνουν τα λαϊκά στρώματα. Και αυτό δεν είναι ελληνική πρωτοτυπία. Είναι πανευρωπαϊκή και παγκόσμια εικόνα. Τι λένε οι μελέτες οι οποίες έχουν δημοσιευθεί; Το 1980 ο μέσος φόρος στα νομικά πρόσωπα στην Ευρωπαϊκή Ένωση ήταν 44,6%. Ο μέσος φόρος των νομικών προσώπων στην Ευρωπαϊκή Ένωση ήταν 44,6%.

Το 2023 πόσο είναι; Είναι 19,9%. Να, λοιπόν τι έχουμε: Μείωση κατά 55% των συντελεστών φορολογίας των νομικών προσώπων. Αλήθεια, η φορολογία των φυσικών προσώπων ακολούθησε την ίδια διαδρομή ή αυξάνονται οι φορολογικοί συντελεστές για τη φορολόγηση των φυσικών προσώπων ή αυξάνονται οι συντελεστές της έμμεσης φορολογίας του ΦΠΑ όλο και περισσότερο;

Να γιατί λέμε, λοιπόν, ότι αποτελεί σκάνδαλο η φορολογική πολιτική που εφαρμόζεται σε παγκόσμιο επίπεδο. Γιατί στο όνομα του φορολογικού ανταγωνισμού, γιατί το φορολογικό σύστημα το οποίο θεωρούν όλα τα άλλα κόμματα ως εργαλείο ανάπτυξης, οδηγεί σε αυτό το αποτέλεσμα, στο να πληρώνουν τα νομικά πρόσωπα όλο και μικρότερη φορολογία. Γι’ αυτό ακριβώς και λέμε καμμιά εμπιστοσύνη στο φορολογικό σύστημα από μεριάς του λαού. Είναι άδικο, είναι ταξικό και πρέπει να το καταπολεμήσει και όχι να αποκτήσει φορολογική συνείδηση νομιμοποίησης του απαράδεκτου αυτού αντιλαϊκού φορολογικού συστήματος.

Γι’ αυτόν ακριβώς τον λόγο πολύ ολοκληρωμένα ο εισηγητής μας σύντροφος Τσοκάνης μίλησε για τον Κώδικα Φορολογίας. Γιατί τι θα υλοποιήσει αυτός ο Κώδικας Φορολογίας; Αυτό το βαθύτατα αντιλαϊκό φορολογικό σύστημα. Τα πρόστιμα που θα επιβάλλει, σε ποιους θα τα επιβάλλει; Στους μικρούς και στους πλέον ευάλωτους, στο όνομα της λεγόμενης πάταξης της φοροδιαφυγής. Ποιους θα κυνηγήσει με τα νέα συστήματα, τα ηλεκτρονικά αυτά συστήματα διασύνδεσης; Τους αυτοαπασχολούμενους, τους ελεύθερους επαγγελματίες, ενώ αντίθετα το μονοπωλιακό κεφάλαιο όλο και λιγότερο θα συμμετέχει σε αυτή τη διαδικασία.

Από αυτή την άποψη, κύριε Υπουργέ, αναφερθήκατε σε διάφορα δημοσιεύματα, είτε εσείς είτε άλλοι, σε αγγλικά δημοσιεύματα του διεθνούς Τύπου. Είναι αυτό που λέει ο λαός μας, «δείξε μου τον φίλο σου, να σου πω ποιος είσαι». Όταν, λοιπόν, σε επαινούν οι εκπρόσωποι του μεγάλου κεφαλαίου, ο λαός πρέπει να ανησυχεί πραγματικά και πρέπει να αποτελεί κριτήριο αυτό για τον λαό. Γιατί ακριβώς η αναπτυξιακή πορεία της ελληνικής οικονομίας πού βασίζεται, τι έχει ως προαπαιτούμενο; Να θυσιάζονται όλο και περισσότερο τα δικαιώματα του λαού, τα δικαιώματα της εργατικής τάξης αλλά και το επίπεδο ικανοποίησης των λαϊκών αναγκών στον βωμό της κερδοφορίας των επιχειρηματικών ομίλων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Από αυτή την άποψη και επειδή ακριβώς βρισκόμαστε σε συνθήκες έντονων αβεβαιοτήτων αλλά και σε συνθήκες κρίσης, ύφεσης, μιας σειρά οικονομιών και ιδιαίτερα στην Ευρωπαϊκή Ένωση -με τη Γερμανία πρώτα και κύρια να βρίσκεται σε συνθήκες κρίσιμες η οικονομία της- τι έχουμε ως αποτέλεσμα μέσα από αυτές τους ρυθμούς ανάπτυξης; Βεβαίως να διευρύνεται η ψαλίδα όλο και περισσότερο ανάμεσα στο επίπεδο ικανοποίησης των λαϊκών αναγκών και στις δυνατότητες που υπάρχουν.

Μα είστε καλά; Διαφημίζετε τα έξυπνα και πράσινα σπίτια; Μιλάτε σοβαρά, για έναν κόσμο που δεν μπορεί να βρει στέγη, δεν μπορεί να καλύψει τις στεγαστικές του ανάγκες, γιατί δεν μπορεί να πληρώσει τα ενοίκια; Και τι του πουλάτε; Έξυπνα σπίτια του πουλάτε. Φύκια, λοιπόν, για μεταξωτές κορδέλες. Δεν μπορεί να πληρώσει ούτε τον λογαριασμό της ΔΕΗ, δεν μπορεί να έχει θέρμανση στο σπίτι του ένα μεγάλο κομμάτι των λαϊκών οικογενειών και κατά τα άλλα τα έξυπνα σπίτια.

Να, λοιπόν, γιατί λέμε ότι βεβαίως υπάρχουν οι δυνατότητες να ικανοποιηθούν οι ανάγκες. Ποιος τις αποτρέπει; Η λογική του κέρδους. Αυτός είναι ο βασικός υπεύθυνος, η βασική αιτία: Να μην μπορούν να καλύπτονται οι λαϊκές ανάγκες και στα ζητήματα της οικονομίας και στα ζητήματα της παιδείας, της υγείας και παντού και ταυτόχρονα, να γίνεται όλο και πιο άνιση η κατανομή αυτού του πλούτου. Οι πλούσιοι να γίνονται όλο και πλουσιότεροι σε παγκόσμιο επίπεδο -δεν είναι μόνο στη χώρα μας- και οι φτωχοί όλο και φτωχότεροι.

Από αυτή την άποψη, ένας βασικούς δείκτης του αντιλαϊκού χαρακτήρα της καπιταλιστικής σας ανάπτυξης είναι ο δείκτης υπερχρέωσης των λαϊκών νοικοκυριών. Δεν είναι σημερινός, είναι και από τις προηγούμενες κυβερνήσεις. Γιατί χρωστάνε στην εφορία και στα ασφαλιστικά ταμεία; Γιατί δεν θέλουν να πληρώσουν ή γιατί δεν μπορούν; Μάλλον το δεύτερο συμβαίνει για τη συντριπτική πλειοψηφία. Γιατί όταν με βάση τα επίσημα στοιχεία έχουμε, για παράδειγμα, στην ΑΑΔΕ 1-1-2024, το 80% αυτών που χρωστάνε στην ΑΑΔΕ, χρωστάνε έως 3.000 ευρώ και το σύνολο του ληξιπρόθεσμου χρέους τους να είναι μόλις το 1,5% του συνολικού ληξιπρόθεσμου χρέους, καταλαβαίνετε πάρα πολύ καλά ότι αυτά τα τρία εκατομμύρια εκατό χιλιάδες που χρωστάνε έως 3.000 ευρώ στην εφορία μαζί με τις προσαυξήσεις, είναι γιατί δεν μπορούν να πληρώσουν. Δεν έχουν να πληρώσουν! Αντί να διαγράψετε αυτό το χρέος τελείως και να απαλλάξετε με μία απόφαση -γιατί είναι μόλις το 1,5% του συνόλου των ληξιπρόθεσμων χρεών- από τα δοκάνια της εφορίας τρία εκατομμύρια φορολογούμενους, τους κυνηγάτε με τη σπάθη είτε της κατάσχεσης των λογαριασμών των είτε με την επίσπευση των πλειστηριασμών. Αντίθετα, διαγράφετε ως ανεπίδεκτα, λέει, εισπράξεως τα χρέη πολυεθνικών και μονοπωλιακών ομίλων.

Ολοκληρώνω, κύριε Πρόεδρε, με την τροπολογία. Θα ήθελα να πω μια κουβέντα για την τροπολογία, σε σχέση με το άρθρο 4. Ζητάμε, κύριε Υπουργέ, να αποσυρθεί. Βεβαίως, δεν είναι δική σας αρμοδιότητα και είναι ένα ζήτημα ότι δεν έχουν έρθει από το Υπουργείο Άμυνας ή το Υπουργείο Οικονομικών, έστω ο αρμόδιος Υπουργός να τοποθετηθούν για το συγκεκριμένο άρθρο. Γιατί ζητάμε να αποσυρθεί; Γιατί δεν μπορεί να έρχεται σε μία τροπολογία που αφορά τον Κώδικα Φορολογίας το τι θα γίνει με τα περιουσιακά στοιχεία της ΕΑΣ.

Βάζουμε το ερώτημα συγκεκριμένα: Από πότε, λοιπόν, ο πάγιος μηχανολογικός εξοπλισμός της «ΕΑΣ Α.Ε.» -συνολικά ή μόνο του εργοστασίου που βρίσκεται στον Υμηττό; εδώ μιλάει για την ΕΑΣ συνολικά- μπορεί να εκποιείται, να διατίθεται, με ή χωρίς αντάλλαγμα κιόλας -ο εξοπλισμός που κάποιος είναι και πολύ σύγχρονος-, για την εξυπηρέτηση άλλου δημόσιου σκοπού ή να αξιοποιείται με οποιονδήποτε πρόσφορο τρόπο -από ποιον αλήθεια;- ύστερα από απόφαση του διοικητικού συμβουλίου της ΕΑΣ; Πού οδηγεί αυτή η απόφαση; Στο να συρρικνωθεί ακόμα περισσότερο η παραγωγική δραστηριότητα των Ελληνικών Αμυντικών Συστημάτων; Στο να παραδοθεί ο μηχανολογικός εξοπλισμός σε ιδιώτες, ακόμα και κτηριακές εγκαταστάσεις στους λεγόμενους υπεργολάβους, για να αναλάβουν τα εξοπλιστικά προγράμματα;

Πρόκειται για ένα πολύ σημαντικό ζήτημα, κύριε Υπουργέ. Χρειάζεται να συζητηθεί και γι’ αυτόν ακριβώς τον λόγο εμείς λέμε ότι πρέπει να αποσυρθεί η συγκεκριμένη τροπολογία και να μην ψηφιστεί σήμερα, γιατί αποτελεί, κατά τη γνώμη μας, βασικό και κυρίαρχο παράγοντα για να καταψηφίσουμε συνολικά την τροπολογία. Σας το λέμε καθαρά.

Έτσι, λοιπόν -και κλείνω, κύριε Πρόεδρε-, η Κυβέρνηση, βεβαίως, δυσκολεύεται. Δυσκολεύεται να επιβάλει την αντιλαϊκή της πολιτική. Το έδειξαν χθες και οι αγωνιστικές κινητοποιήσεις, οι μεγάλες απεργιακές συγκεντρώσεις, θα το δείξουν και οι απεργιακές κινητοποιήσεις της 1ης του Μάη.

Αλλά και η άρχουσα τάξη ανησυχεί, γιατί γίνεται όλο και πιο δύσκολο στο να μπορέσουν να εγκλωβίσουν τη λαϊκή δυσαρέσκεια εντός των τειχών του συστήματος. Γιατί γίνονται όλο και πιο πολύ φανερές οι αιτίες αλλά και οι υπεύθυνοι στον λαό μας, στη νέα γενιά. Γι’ αυτόν ακριβώς τον λόγο δεν μπορούν να χρυσώσουν το χάπι της υποταγής. Γιατί χρεοκοπούν, επί της ουσίας, οι διάφοροι μαθητευόμενοι «μάγοι» ή επίδοξοι σωτήρες. Γιατί αποκτά ακόμα καλύτερη συνείδηση η εργατική τάξη και ο λαός μας στο ποιος ευθύνεται για αυτή την κατάσταση. Αποκτά όλο και μεγαλύτερη εμπιστοσύνη στη δύναμή του και ενισχύεται ακόμα περισσότερο το ρεύμα αμφισβήτησης της πολιτικής της Ευρωπαϊκής Ένωσης, πολιτική με την οποία συμπλέετε και εσείς και τα υπόλοιπα κόμματα.

Γι’ αυτό ακριβώς και το ρεύμα αμφισβήτησης συγχρωτίζεται και συμπορεύεται με το ΚΚΕ, γιατί αποτελεί τον βασικό παράγοντα, τον ελπιδοφόρο παράγοντα ισχυροποίησης ακόμα περισσότερο της λαϊκής αντιπολίτευσης που γίνεται στους δρόμους του αγώνα, σε ένα πλαίσιο συνολικότερων ρήξεων και ανατροπών.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Καραθανασόπουλο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι εννέα μαθήτριες και μαθητές και δύο συνοδοί εκπαιδευτικοί από το 10ο Γυμνάσιο Ιωαννίνων (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον κ. Αθανάσιο Καββαδά.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο του Υπουργείου Οικονομικών για τον εκσυγχρονισμό του Κώδικα Φορολογικής Διαδικασίας αποτελεί μία ακόμη μεταρρυθμιστική τομή της Κυβέρνησης. Πρόκειται για μία ακόμη ουσιαστική παρέμβαση που κάνει τη σχέση του φορολογούμενου με τη φορολογική διοίκηση πιο απλή, πιο λογική και πιο δίκαιη. Δύο είναι οι κεντρικοί στόχοι: Από τη μία η βελτίωση της είσπραξης των φορολογικών εσόδων. Και από την άλλη η διευκόλυνση και η ελάφρυνση των οφειλετών.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Στην πρώτη ενότητα του νομοσχεδίου καθορίζονται με απόλυτη ακρίβεια τα δικαιώματα και οι υποχρεώσεις των φορολογουμένων πολιτών σε όλο το εύρος των διαδικασιών που σχετίζονται με τον καταλογισμό και την είσπραξη του φόρου. Καθίσταται ξεκάθαρη η διαδικασία προσδιορισμού βεβαίωσης και είσπραξης των δημοσίων εσόδων, ενώ απλοποιείται και το σύστημα των κυρώσεων. Είναι πολύ σημαντικό ότι η πλειοψηφία των φορέων τάχθηκε υπέρ του περιεχομένου του νομοσχεδίου, ενώ κατά τη σύνταξή του ελήφθησαν υπ’ όψιν και βέλτιστες πρακτικές που έχουν υιοθετηθεί σε άλλες ευρωπαϊκές χώρες.

Ένα από τα μεγάλα ζητούμενα είναι η ψηφιοποίηση των συναλλαγών των πολιτών με τη φορολογική διοίκηση. Ψηφιοποίηση σημαίνει λιγότερη γραφειοκρατία, πιο απλές και πιο γρήγορες διαδικασίες, αλλά και μεγαλύτερη διαφάνεια. Τα οφέλη της ψηφιοποίησης αφορούν το δημόσιο, αφού μειώνεται το διοικητικό βάρος, ταυτόχρονα, όμως, αφορούν και τους πολίτες που γλιτώνουν χρόνο και χρήμα στις συναλλαγές τους με τη φορολογική διοίκηση.

Η Κυβέρνηση της Νέας Δημοκρατίας τα τέσσερα τελευταία χρόνια έχει κάνει, και συνεχίζει να κάνει, άλματα στο μέτωπο της ψηφιοποίησης υπηρεσιών. Και με το νομοσχέδιο που συζητούμε κάνει ακόμα ένα μεγάλο βήμα. Έτσι αξιοποιούνται όλες οι δυνατότητες που προσφέρει η τεχνολογία στην επικοινωνία των πολιτών με την Ανεξάρτητη Αρχή Δημοσίων Εσόδων. Η κοινοποίηση πράξεων της φορολογικής διοίκησης θα γίνεται ηλεκτρονικά, ενώ το ίδιο ισχύει και για τα αιτήματα των πολιτών. Επιπλέον, προβλέπεται η συνεργασία μεταξύ των πληροφοριακών συστημάτων διαφόρων φορέων του δημοσίου και των Οργανισμών Τοπικής Αυτοδιοίκησης για τη συγκέντρωση και διασταύρωση διαφόρων στοιχείων.

Σε ό,τι αφορά τις τομές και τις αλλαγές που επέρχονται στον Κώδικα Φορολογικής Διαδικασίας με αυτό το νομοσχέδιο, αναφέρω ενδεικτικά τα εξής.

Πρώτον, καθιερώνεται η αυτόματη οριστικοποίηση των φορολογικών δηλώσεων για όσους έχουν εισοδήματα αποκλειστικά από μισθούς και συντάξεις. Μέχρι σήμερα γινόταν προσυμπλήρωση της δήλωσης με στοιχεία που αντλούσε αυτόματα η ΑΑΔΕ. Τώρα, εκτός από την προσυμπλήρωση, θα γίνεται αυτόματα και η οριστικοποίηση των δηλώσεων. Πρακτικά, αυτό σημαίνει ότι πάνω από ένα εκατομμύριο φορολογούμενοι πολίτες απαλλάσσονται από τη διαδικασία σύνταξης και υποβολής της φορολογικής τους δήλωσης, εξοικονομώντας χρόνο και εργατοώρες.

Δεύτερον, καταργείται η υποχρέωση προσκόμισης βιβλίων στην εφορία για τους επιτηδευματίες και τις μικρές επιχειρήσεις, αφού όλα τα σχετικά στοιχεία θα τα διαβιβάζουν στην πλατφόρμα myDATA.

Τρίτον, καθιερώνεται έκπτωση της τάξης του 25% έως 50% στο τελικό ύψος προστίμων για τους φορολογούμενους που θα αποδεχθούν τις οφειλές που έχουν προκύψει έπειτα από φορολογικό έλεγχο. Όσο νωρίτερα αναγνωρίσει ο φορολογούμενος την οφειλή, τόσο αυξάνεται το ποσοστό της έκπτωσης.

Τέταρτον, η φορολογική ενημερότητα θα εκδίδεται ταχύτερα, μέσα από τη διασύνδεση όλων των υπηρεσιών και των φορέων του δημοσίου καθώς και των Οργανισμών της Τοπικής Αυτοδιοίκησης.

Πέμπτον, καθιερώνεται συγκεκριμένο χρονικό πλαίσιο για την ολοκλήρωση των φορολογικών ελέγχων. Το όριο καθορίζεται στον έναν χρόνο από την κοινοποίηση της εντολής ελέγχου, με δυνατότητα παράτασης για έξι μήνες, εφόσον έχει ξεκινήσει ο έλεγχος, και για άλλους έξι μήνες, αν κατά το διάστημα αυτό δεν μπορεί να ολοκληρωθεί ο έλεγχος. Σε κάθε περίπτωση, δηλαδή, το ανώτατο όριο των φορολογικών ελέγχων δεν μπορεί να υπερβαίνει τα δύο χρόνια.

Έκτον, επαναπροσδιορίζεται η δυνατότητα, η διαδικασία και η προθεσμία για την υποβολή τροποποιητικής φορολογικής δήλωσης. Έτσι, τροποποιητική δήλωση που υποβάλλεται μέχρι τη λήξη της προθεσμίας υποβολής της αρχικής δήλωσης, θεωρείται εμπρόθεσμη. Επίσης, εμπρόθεσμη είναι η τροποποιητική δήλωση που υποβάλλεται εντός δέκα ημερών από την κοινοποίηση του προσωρινού προσδιορισμού φόρου. Σε περιπτώσεις εκπρόθεσμης υποβολής, εξορθολογίζεται ο τρόπος υπολογισμού του προστίμου, ανάλογα με την περίπτωση.

Ιδιαίτερη αναφορά θέλω να κάνω στη δυνατότητα που δίνεται σε διακόσιες τριάντα χιλιάδες περίπου συμπολίτες μας για να αναβιώσουν παλιές ρυθμίσεις οφειλών. Πρόκειται για διατάξεις με κοινωνικό πρόσημο αλλά και πρακτικό οικονομικό όφελος και για τους πολίτες και για το δημόσιο, διότι μιλάμε για παλαιές ρυθμίσεις ιδιαίτερα ευνοϊκές για τους οφειλέτες αλλά και με υψηλό ποσοστό εισπραξιμότητας.

Οι ρυθμίσεις αυτές μπορεί να είχαν χαθεί για διάφορους λόγους. Μπορεί, για παράδειγμα, ο οφειλέτης να είχε χάσει κάποια δόση, να μην είχε υποβάλει ή να είχε καθυστερήσει να υποβάλει δήλωση φόρου εισοδήματος ή ΦΠΑ. Εμείς βάζουμε τέλος στον τιμωρητικό χαρακτήρα των ρυθμίσεων. Εφόσον, λοιπόν, η ρύθμιση δεν έχει χαθεί, με πράξη του προϊσταμένου της ΔΟΥ, μπορεί να τεθεί πάλι σε ισχύ, αρκεί οι οφειλέτες να πληρώσουν τις εκπρόθεσμες δόσεις ή να αποπληρώσουν το υπόλοιπο ποσό.

Τέλος, χαιρετίζω την τροπολογία για το «καλάθι των νονών», που υποχρεώνει τα μεγάλα καταστήματα παιχνιδιών να προσφέρουν σε χαμηλή τιμή προϊόντα από διάφορες κατηγορίες. Είναι ένα μέτρο που δούλεψε τα προηγούμενα χρόνια και θα δουλέψει και τώρα, δίνοντας χαρά σε νονούς και παιδιά.

Κυρίες και κύριοι συνάδελφοι, τα προηγούμενα χρόνια η Κυβέρνηση της Νέας Δημοκρατίας και του Κυριάκου Μητσοτάκη έκανε σημαία την ανάπτυξη μέσα από τη μείωση φόρων και την ενίσχυση των εισοδημάτων. Δεκάδες μέτρα έχουν ψηφιστεί και εφαρμοστεί για τη φορολογική ελάφρυνση φυσικών και νομικών προσώπων, για την αύξηση μισθών και συντάξεων και για την έκτακτη στήριξη ευάλωτων ομάδων. Και έτσι θα συνεχίσουμε, αφού μέσα στο 2025 θα εφαρμοστούν περαιτέρω μέτρα μείωσης και ελάφρυνσης εισφορών, συνολικού ύψους 870 εκατομμυρίων ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Πώς εξασφαλίσαμε τον απαραίτητο δημοσιονομικό χώρο; Κάναμε τη φορολογική διοίκηση πιο αποτελεσματική. Και όσο αυξάναμε τη διαφάνεια και τη φορολογική δικαιοσύνη, τόσο αυξανόταν και η εμπιστοσύνη και η ειλικρίνεια των πολιτών. Αυτή η εμπιστοσύνη και η ειλικρίνεια είναι ένας ακόμα τρόπος με τον οποίον οι πολίτες εκδηλώνουν τη θετική τους γνώμη για το έργο της Κυβέρνησης. Αυτό μάς ικανοποιεί, αλλά δεν μας εφησυχάζει. Συνεχίζουμε, για να ανταποκριθούμε στις προσδοκίες των πολιτών, να λύνουμε προβλήματα, να πηγαίνουμε μαζί με κάθε Ελληνίδα και Έλληνα τη χώρα μπροστά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον συνάδελφο κ. Καββαδά.

Τον λόγο ζήτησε και έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Η Πλεύση Ελευθερίας θα συνεχίσει εδώ μέσα στη Βουλή καθημερινά να δίνει τη μάχη της δημοκρατίας, να εκπροσωπεί τους πολίτες -που δεν εκπροσωπούνται, δυστυχώς, από την κυβερνητική πλειοψηφία, σήμερα είστε τρεις Βουλευτές-, να λέει τα πράγματα όπως πράγματι έχουν και όχι όπως τα παρουσιάζουν ελεγχόμενες ειδησεογραφικές καλύψεις και να μιλάει για αυτά που καίνε την κοινωνία και όχι να παρακολουθεί τα επικοινωνιακά παιχνίδια της Κυβέρνησης.

Θα μου επιτρέψετε να ξεκινήσω με κάτι σημαντικό για εμάς στην Πλεύση Ελευθερίας. Σήμερα είναι η Παγκόσμια Ημέρα Μνημείων. Σε αυτή την άχαρη συζήτηση για τη φορολογία, σε αυτή την άχαρη προσπάθεια της Κυβέρνησης με τον παριστάμενο Υφυπουργό να εμφανίσει ότι κάτι κάνει στο επίπεδο της φορολόγησης -θα έρθω στο θέμα αυτό-, σε όλη αυτή την άχαρη συγκυρία ξεχάστηκε ότι σήμερα είναι μια πολύ σημαντική μέρα για την Ελλάδα.

Τα μνημεία μας, ο πολιτισμός μας είναι κομμάτι της ύπαρξής μας και η Πλεύση Ελευθερίας, αυτή η μικρή φασαριόζικη Κοινοβουλευτική Ομάδα, που επιμένει να μιλάει για τον πολιτισμό, επιμένει να μιλάει για το περιεχόμενο της ιστορίας μας και της ζωής μας, επιμένει να μιλάει για την Ελλάδα όπως την αξίζουμε και όπως την ονειρευόμαστε, με όλο της το περιεχόμενο σε ιστορία, σε πολιτιστική κληρονομιά, αλλά και σε ανθρώπους, η Πλεύση Ελευθερίας, λοιπόν, είναι εδώ σήμερα για να πει ότι θα έπρεπε να έχουν γίνει σε επίπεδο ατζέντας και εξωτερικής πολιτικής και από τον Πρωθυπουργό και από κάθε αρμόδιο σήμερα συγκεκριμένα διαβήματα για τη διεκδίκηση της επιστροφής των Γλυπτών του Παρθενώνα, ένα εθνικό ζήτημα που εμείς στηρίζουμε και θα στηρίξουμε, ένα εθνικό ζήτημα που εμείς το παίρνουμε στα σοβαρά και που πιστεύουμε ότι θα πρέπει κάθε ευκαιρία υπόμνησής του και διεθνούς αναβάθμισής του να αξιοποιείται.

Είναι γνωστό ότι η Πλεύση Ελευθερίας είναι εκείνη η Κοινοβουλευτική Ομάδα που δεν διστάζει να στηρίζει αυτά τα οποία είναι σωστά, ακόμη και αν η προέλευσή τους είναι από πολιτικούς αντιπάλους είτε από άλλες Κοινοβουλευτικές Ομάδες. Δεν διστάζουμε και να ψηφίζουμε αυτά τα οποία είναι σωστά και για αυτό χθες η Πλεύση Ελευθερίας ψήφισε υπέρ δεκαπέντε άρθρων του νομοσχεδίου για την άυλη πολιτιστική κληρονομιά, εκείνων δηλαδή των άρθρων που προάγουν το ελληνόφωνο ή ελληνικό τραγούδι, την κληρονομιά μας, εκείνων των άρθρων που στηρίζουν τους Έλληνες δημιουργούς, καλλιτέχνες, τραγουδοποιούς, συνθέτες, τους Έλληνες συνολικά δημιουργούς στο πεδίο της μουσικής και του τραγουδιού. Και αυτό θα συνεχίσουμε να κάνουμε.

Είμαστε άλλωστε η Κοινοβουλευτική Ομάδα με τους μισούς Βουλευτές μας να είναι καλλιτέχνες. Είμαστε η Κοινοβουλευτική Ομάδα που πάντα θα θυμίζουμε ότι ο πολιτισμός μας είναι στοιχείο της ταυτότητάς μας και είναι και στοιχείο δημοκρατίας και πολιτισμός είναι τα μνημεία, είναι η ιστορία, είναι τα γραπτά, είναι τα έργα τέχνης. Πολιτισμός, όμως, είναι και οι άνθρωποι, οι δημιουργοί και αυτοί δεν επιτρέπεται να βρίσκονται στη δεινή θέση που βρίσκονται σήμερα οι καλλιτέχνες και να περιμένουν τέτοιες ρυθμίσεις, όπως αρκετές από αυτές που ψηφίστηκαν χθες, προκειμένου να αποκατασταθούν αδικίες και ανισορροπίες δεκαετιών.

Αυτά λέμε και θα λέμε πάντα και θα μου επιτρέψετε μιας και αναφέρθηκα στην πολιτιστική μας κληρονομιά, αλλά και μιας και αναφέρθηκα και στον πολιτισμό και στην ιστορία μας και στα μνημεία και επειδή πολύς λόγος γίνεται περί πατριωτισμού με κούφια λόγια συνηθέστατα, αύριο είναι μια επίσης σημαντική μέρα. Τη λέω από σήμερα, για να τη θυμηθείτε. Είναι η Παγκόσμια Ημέρα του Φιλελληνισμού. Είναι, επίσης, τα γενέθλια της Πλεύσης Ελευθερίας. Αύριο η Πλεύση Ελευθερίας συμπληρώνει οκτώ χρόνια από την πρώτη μας ιδρυτική εκδήλωση στις 19 Απριλίου του 2016, όταν ανακοινώνοντας την ιδρυτική μας διακήρυξη υποσχέθηκα στους πολίτες ότι θα είμαι και θα είμαστε εκεί για αυτούς, για να παλέψουμε, για να αγωνιστούμε, για να συγκρουστούμε με εξουσίες αδυσώπητες και δεν θα σταματήσουμε να το κάνουμε, για να υπηρετήσουμε την κοινωνία, για να είμαστε η φωνή των πολιτών.

Και σήμερα πια έχουμε καταφέρει αυτό να το κάνουμε μέσα στη Βουλή, σε αυτή την άδεια, δυστυχώς, Βουλή. Ήταν πριν τρεις οι Βουλευτές της Νέας Δημοκρατίας. Τώρα μείνανε δύο. Ήρθε άλλη μία. Οπότε το ισοζύγιο αποκαταστάθηκε.

Και θα ήθελα με αυτή την ευκαιρία να θυμίσω ότι η Παγκόσμια Ημέρα του Φιλελληνισμού είναι η 19η Απριλίου, επειδή εκείνη την ημέρα, πριν από διακόσια χρόνια, το 1824, έχασε τη ζωή του ένας σπουδαίος άνθρωπος της πολιτικής και των γραμμάτων, ένας άνθρωπος φιλέλληνας, που συμπαρατάχθηκε, εγκαταλείποντας εξουσίες και προνόμια, συμπαρατάχθηκε με τους επαναστάτες, με τους Έλληνες που αγωνίζονταν για ανεξαρτησία και ελευθερία, ο λόρδος Βύρων.

Αύριο, λοιπόν, συμπληρώνονται διακόσια χρόνια από τον θάνατό του στο Μεσολόγγι, εκεί όπου έχουν καταγραφεί λαμπρές σελίδες της ιστορίας μας και είμαστε περήφανοι στην Πλεύση Ελευθερίας γιατί έχουμε συνδέσει τη γένεση του κινήματός μας με τον φιλελληνισμό και με αυτόν τον σπουδαίο άνθρωπο.

Δεν είναι, άλλωστε, τυχαίο ότι η διακήρυξη της Πλεύσης Ελευθερίας αποτελείται από χίλιες οχτακόσιες είκοσι μία λέξεις, ακριβώς σε αναφορά και σύνδεση με αυτό που για μας είναι η πραγματική επαναστατική στάση ζωής, να διεκδικείς την ελευθερία σου και τα δικαιώματά σου και την αξιοπρέπειά σου ακόμη και όταν φαντάζει τρελό και αδιανόητο να μπορέσεις να τα κατακτήσεις, να συγκρούεσαι με εξουσίες που φαντάζουν ανίκητες, ακόμη και αν πρόκειται για απολυταρχίες αιώνων, να μη σταματάς να διεκδικείς και να αγωνίζεσαι, να μη σταματάς να είσαι και να λέγεσαι άνθρωπος.

Μιας και είναι η Παγκόσμια Ημέρα Μνημείων σήμερα, θα ήθελα να θυμίσω στην απούσα Κυβέρνηση -με έναν Υφυπουργό παρίσταται- και στην απούσα Κοινοβουλευτική Ομάδα της Νέας Δημοκρατίας -με τρεις Βουλευτές παρίσταται- ότι τα μνημεία είναι προστατευόμενα κατά τη διεθνή νομοθεσία και κατά τους διεθνείς οργανισμούς προστασίας της πολιτιστικής κληρονομιάς και η καταστροφή μνημείων και η καταστροφή της παγκόσμιας πολιτιστικής κληρονομιάς αποτελεί διεθνές έγκλημα.

Το λέω γιατί η συνεχόμενη και συνολική στάση της ελληνικής Κυβέρνησης σε σχέση με τα εγκλήματα, τα διεθνή εγκλήματα, που διαπράττει το Ισραήλ σε βάρος του παλαιστινιακού λαού, σε βάρος αμάχων, σε βάρος πολιτικών στόχων, σε βάρος ασθενών, υγειονομικών, εθελοντών, σε βάρος…

Ξέρετε μιλάμε για κάτι σοβαρό. Δεν καταλαβαίνω πραγματικά αυτόν τον τρόπο παρουσίας στη Βουλή της Κυβέρνησης. Δεν καταλαβαίνω αυτή την προκλητική και προσβλητική πραγματικά άρνηση, ακόμη και στα σοβαρά, να ακούσετε. Είναι τρομακτική αυτή η άρνηση ακρόασης και είναι βέβαια στον αντίποδα κάθε έννοιας πολιτισμού, για τον οποίο εμείς επιμένουμε να συζητάμε. Δυστυχώς παράγεται αυτό το πρότυπο.

Μιλώ όμως αυτή τη στιγμή για ένα έγκλημα που βρίσκεται σε εξέλιξη, για γενοκτονία σε βάρος του παλαιστινιακού λαού. Μιλώ για ένα διεθνές έγκλημα, για το οποίο η ελληνική Κυβέρνηση έχει ευθύνη, διότι από την πρώτη στιγμή ο κ. Μητσοτάκης εναγκαλίστηκε τον κ. Νετανιάχου κατά κυριολεξία. Πήγε για λίγη ώρα στο Ισραήλ, τον αγκάλιασε και του είπε «ελπίζω ό,τι γίνει να γίνει χωρίς υπερβολικό ανθρωπιστικό κόστος». «Όπερ έδει δείξαι» ότι υπάρχει λελογισμένο ανθρωπιστικό κόστος, το οποίο αποδέχεται ο κ. Μητσοτάκης.

Από τότε, από τις 23 Οκτωβρίου του 2023, του έχω καταθέσει αμέτρητες επανειλημμένες επίκαιρες ερωτήσεις για τη στάση της ελληνικής Κυβέρνησης στον πόλεμο, στη γενοκτονία που διαπράττεται σε βάρος του παλαιστινιακού λαού. Ούτε αύριο θα έρθει να απαντήσει στην πολλοστή επίκαιρη ερώτησή μου. Ούτε αύριο θα έρθει να αναλάβει ευθύνη, ενώ έχει βαρύτατη ευθύνη και ο ίδιος ο κ. Μητσοτάκης και ολόκληρη η ηγεσία της Ευρωπαϊκής Ένωσης για την ενθάρρυνση των εγκλημάτων, με την ανιστόρητη και απολύτως παράνομη ρητορική περί δήθεν δικαιώματος στην άμυνα, μια ρητορική η οποία ενθάρρυνε τα νέα εγκλήματα της κυβέρνησης Νετανιάχου, για τα οποία έχει ξεσηκωθεί ο εβραϊκός λαός, οι Ισραηλινοί πολίτες, η παγκόσμια κοινή γνώμη. Έχει ξεσηκωθεί ο νεαρόκοσμος και ο φοιτητικός κόσμος σε όλο τον κόσμο.

Και είμαι πολύ περήφανη γιατί χτες, στο πανεπιστήμιό μου, όπου έκανα το δεύτερο μεταπτυχιακό μου, στο «Κολούμπια», έγινε μία ιστορικής σημασίας κατάληψη από φοιτητές, οι οποίοι διεκδικούσαν τι; Την ειρήνη, κύριοι, την ειρήνη. Ιστορικά οι φοιτητές ξεσηκώνονται για την ειρήνη. Εσείς που λέτε ότι καταλήψεις κάνουν μόνο οι Έλληνες φοιτητές, πρέπει να δείτε τις εικόνες από τη διαμαρτυρία των φοιτητών αυτού του διεθνούς κύρους πανεπιστημίου, να θυμηθείτε την ιστορία συνολικά του φοιτητικού κινήματος, που πάντα πάλευε και ξεσηκωνόταν για την ειρήνη και να μας απαντήσετε εσείς τι κάνετε σ’ αυτή τη διεθνή συγκυρία.

Ήρθατε εδώ για να μας πείτε ότι φέρατε φορολογικό κώδικα; Ο κ. Θεοχάρης, ο Γενικός Γραμματέας Εσόδων και Γενικός Γραμματέας του κ. Παπακωσταντίνου, ήρθε να εξυγιάνει το φορολογικό σύστημα; Ο συνδεδεμένος με τη λίστα Λαγκάρντ μαζί με τον κ. Παπασταύρου; Θα τα πω αυτά σε συνέχεια. Εσείς, κύριε Θεοχάρη, θα εξυγιάνετε το φορολογικό σύστημα και ήρθατε ως μεσσίας να τα φτιάξετε όλα; Πόση έλλειψη ντροπής, πόση έλλειψη ντροπής;

Ο κ. Μητσοτάκης σε αυτή τη διεθνή συγκυρία τι προτείνει; Αν είναι δυνατόν, αν είναι δυνατόν! Προτείνει ευρωομόλογο για την άμυνα, ειδικό, λέει, ευρωομόλογο για την άμυνα! Θα έρθει να μας πει εδώ;

Γιατί σύρετε τη χώρα μας σε εμπόλεμες καταστάσεις; Γιατί την εμπλέξατε στέλνοντας πυρομαχικά και πολεμικό υλικό στην Ουκρανία; Την εμπλέξατε σε εμπόλεμη κατάσταση με ανιστόρητες κινήσεις, πρώτη-πρώτη. Την εμπλέκετε και πάλι σε μία διεθνή σύρραξη, στην οποία δεν παίρνετε την πλευρά του δικαίου, την πλευρά της ειρήνης, την πλευρά των αμάχων, την πλευρά των θυμάτων, αλλά παίρνετε την πλευρά των συμφερόντων σας, των οικονομικών συναλλαγών σας με το κράτος του Ισραήλ, το οποίο διαχωρίζεται από τους πολίτες, για να μην επιχειρήσετε οποιαδήποτε διαστρέβλωση. Οι πρώτοι που διαχωρίζουν τη θέση τους από αυτή την πολιτική είναι οι πολίτες του Ισραήλ, που διαδηλώνουν και ξεσηκώνονται εναντίον του Νετανιάχου, τον οποίον εσείς χαϊδεύετε και αγκαλιάζετε.

Εμπλέκετε τη χώρα στη νομιμοποίηση μιας διεθνούς στρατηγικής, η οποία οδηγεί μαθηματικά, πρώτον, στην ανάφλεξη και είναι βαθιά υποκριτικό να παριστάνετε τώρα τους αιφνιδιασμένους από την κλιμάκωση, την εμπλοκή τρίτων χωρών και ούτω καθεξής. Όλα αυτά είναι τα επίχειρα της δικής σας πολιτικής και, παρακολουθώντας τα επίχειρα αυτά, εσείς εξακολουθείτε να καταδικάζετε μόνον επιλεκτικά και να μην έχετε καταδικάσει μέχρι σήμερα -πράγμα αδιανόητο- τα εγκλήματα πολέμου, τα εγκλήματα κατά της ανθρωπότητας και τη γενοκτονία που διαπράττει το κράτος του Ισραήλ και η κυβέρνηση Νετανιάχου.

Δεν καταδικάζετε το γεγονός ότι έχουν χάσει τη ζωή τους, έχουν δολοφονηθεί πάνω από δεκατέσσερις χιλιάδες παιδιά. Υπάρχουν χιλιάδες παιδιά που έχουν ακρωτηριαστεί. Υπάρχουν παιδιά παραμορφωμένα από τις επιθέσεις των στρατευμάτων του κράτους του Ισραήλ, με όπλα και με χρήματα και άλλων διεθνών δυνάμεων και με την υποστήριξη δυστυχώς των κυβερνήσεων της Ευρωπαϊκής Ένωσης και της ελληνικής Κυβέρνησης.

Δεν μπορείτε αυτά να παριστάνετε ότι δεν συμβαίνουν. Υπάρχουν σχεδόν σαράντα χιλιάδες άμαχοι, θύματα, νεκροί αυτής της γενοκτονίας και δύο εκατομμύρια πληθυσμός στα όρια μεταξύ ζωής ή θανάτου, εκτοπισμένοι και αφημένοι στο έλεος των δικών σας πολιτικών, που εξακολουθείτε να συμβάλλεστε με το κράτος του Ισραήλ και να πηγαίνει εκεί ο Υπουργός σας, ο κ. Γεωργιάδης, και να λέει «καλά έκανε και καλά θα κάνει και εγώ τα ίδια θα έκανα». Αυτά είπε.

Προφανώς έχει κάποια ειδική σχέση με τη γενοκτονία, διότι και παλιότερα υποστήριζε και πουλούσε βιβλία που αρνούνται το Ολοκαύτωμα και σήμερα ουσιαστικά επιχαίρει και επιβραβεύει μια κυβέρνηση που διαπράττει εγκλήματα πολέμου, εγκλήματα κατά της ανθρωπότητας και γενοκτονία.

Γι’ αυτά τα εγκλήματα η χώρα μας στον ΟΗΕ πρωτοστάτησε, προκειμένου να ποινικοποιηθούν και να ενταχθούν στην αρμοδιότητα του Διεθνούς Ποινικού Δικαστηρίου και ως φοιτήτρια τότε είχα την πραγματική τύχη να συμμετέχω και να παρακολουθήσω από κοντά -ως μέλος της Κοινωνίας των Πολιτών και της Ευρωπαϊκής Ένωσης Φοιτητών και στη συνέχεια κάνοντας την άσκησή μου στη Μόνιμη Αντιπροσωπεία της Ελλάδος στον ΟΗΕ- αυτή την ιστορικής σημασίας διαδικασία, της θεσμοθέτησης του Διεθνούς Ποινικού Δικαστηρίου, το οποίο εσείς αυτή τη στιγμή περιφρονείτε και χλευάζετε.

Είναι στην επικαιρότητα επίσης και άκουσα να παρεμβαίνει ο κ. Θεοχάρης για να μας πει ότι η Κυβέρνηση φέρνει επίδομα μητρότητας για τις ελεύθερες επαγγελματίες και μη μισθωτές μητέρες. Πολύ καλή η πρωτοβουλία και εμείς θα τη στηρίξουμε.

Όμως τις μη μισθωτές μητέρες και τις ελεύθερες επαγγελματίες εσείς, κύριε Θεοχάρη, η Κυβέρνησή σας και το Υπουργείο σας τις στοχοποίησε, όπως και όλους τους ελεύθερους επαγγελματίες και μη μισθωτούς, με το περίφημο φορολογικό νομοσχέδιο. Και είπατε ότι έχουν τεκμήριο εισοδημάτων και τις υπερφορολογήσατε και τις εξουθενώσατε. Τα ξεχνάτε; Πριν από τέσσερις μήνες έγιναν. Τα ξεχνάτε; Εμείς και εκείνες δεν τα ξεχνάμε.

Όπως δεν ξεχνάμε ότι αρνείστε πεισματικά να συζητήσετε τα ζητήματα αξιοπρεπούς μισθού και χαίρεστε που έχει ανέβει στοιχειωδώς ο κατώτατος μισθός, αλλά φαίνεται να μην αναλαμβάνετε καμμία ευθύνη για το γεγονός ότι οι μισθοί δεν εξαρκούν για να ζήσει ο κόσμος και αυτό είναι η απόλυτη απόδειξη της αποτυχίας σας.

Λέτε ότι φέρνετε αυτή την πρωτοβουλία για τις μητέρες και μπράβο, αλλά προηγουμένως αποψιλώσατε φορολογικά τα εισοδήματά τους. Την ίδια ώρα, αρνείστε να φέρετε νομοθετικές προβλέψεις -όπως σας έχουμε προτείνει από τον Σεπτέμβριο- για την ενίσχυση της γυναίκας στο περιβάλλον εργασίας, για την προστασία από μπούλινγκ και σεξιστικές επιθέσεις στο περιβάλλον εργασίας. Ήταν Υπουργός Εργασίας ο κ. Γεωργιάδης ακόμα και είπε: «Ναι, ναι πολύ καλές πρωτοβουλίες, θα τα φέρουμε». Ακόμα περιμένουμε.

Και ακόμη, βεβαίως, αρνείστε συνολικά να δείτε τη γυναίκα ως ισότιμο άνθρωπο -είτε είναι εδώ μέσα στη Βουλή είτε είναι στο εργασιακό περιβάλλον- και να σκεφθείτε για την πραγματική προστασία των δικαιωμάτων της. Το 2024 υπάρχουν προηγμένες χώρες που έχουν θεσμοθετήσει μία αυτονόητη άδεια για τις γυναίκες, που είναι η άδεια περιόδου, η άδεια εμμήνου ρύσεως. Γιατί η χώρα μας δεν μπορεί να κάνει αυτό το απλό, που για τόσες γυναίκες θα ήταν εξαιρετικά σημαντικό; Περιμένετε κάποια άλλη προεκλογική περίοδο για να το φέρετε; Εμείς σας το θέτουμε και αυτό.

Όμως, για να πάμε και στα ακόμα πιο σοβαρά, γιατί όλα αυτά είναι σοβαρά, ο Πρωθυπουργός αρνείται -και αύριο πάλι δεν θα έρθει και την ερχόμενη Παρασκευή πάλι δεν θα έρθει- πεισματικά να απαντήσει τι κάνετε για την έμφυλη βία και για τις γυναικοκτονίες. Συνέβη η πέμπτη γυναικοκτονία μέσα στο 2024. Είμαστε σε περίοδο έκρηξης του φαινομένου και εσείς αρνείστε. Ο κ. Βορίδης είπε ότι είναι ποινικός λαϊκισμός το να ζητάμε τη θεσμοθέτηση της γυναικοκτονίας ως αυτοτελούς εγκλήματος. Φαίνεται ο ποινικός λογιοτατισμός εκφράζεται με τσεκούρια. Ο ποινικός λαϊκισμός εκφράζεται με αιτήματα θεσμοθέτησης αυτονοήτως αυτού του εγκλήματος από το οποίο αφαιρείται η ζωή γυναικών με δραματικό τρόπο και την τελευταία φορά, την 1η Απριλίου, με τον πιο αποκαλυπτικό τρόπο, που δείχνει την πλήρη έλλειψη πρόνοιας και διαδικασιών εγγυήσεων, αφαιρείται η ζωή γυναικών μέσα σε ένα κράτος που διατείνεται ότι προστατεύει συνολικά την ανθρώπινη ζωή.

Εγώ καλώ για άλλη μία φορά τον κ. Μητσοτάκη να μην περιμένει την επόμενη γυναικοκτονία. Αύριο να έρθει να απαντήσει στην επίκαιρη ερώτησή μου -τη δέκατη έκτη που του έχω καταθέσει- και, αν δεν έρθει αύριο, να έρθει την επόμενη Παρασκευή. Να σταματήσει να αποφεύγει το θέμα, να σταματήσει διά της απραξίας του και της απραξίας σας να προκαλεί νέα θυματοποίηση των γυναικών.

Έρχομαι σε δύο ζητήματα που αφορούν τα διεθνή τεκταινόμενα και τις ευρωεκλογές που έρχονται.

Κυρίες και κύριοι, διαπιστώνω ότι οι φόβοι μας σε σχέση με την επιστολική ψήφο και οι επιφυλάξεις τις οποίες εκφράσαμε βρίσκουν έδαφος. Είναι πάρα πολλοί και θέλω μέσα από αυτή την ομιλία μου να αφυπνίσω.

Εμείς στηρίξαμε και ψηφίσαμε την επιστολική ψήφο και ταυτόχρονα είπαμε να μην καταργήσετε την ψήφο στα προξενεία, να μη στερήσετε ένα δικαίωμα που επί χρόνια ασκούσαν οι Έλληνες του εξωτερικού. Διαπιστώνω ότι πάμπολλοι συμπολίτες μας στο εξωτερικό δεν γνωρίζουν ότι δεν θα λειτουργήσουν τα προξενεία, δεν γνωρίζουν ότι έχουν προθεσμία μέχρι 29 Απριλίου για να ψηφίσουν επιστολικά, διαφορετικά δεν θα μπορέσουν να ψηφίσουν και δεν έχετε κάνει τίποτε. Οι διακηρύξεις ότι θα γινόταν καμπάνια και θα το μάθαινε κάθε Έλληνας στο εξωτερικό και κάθε Ελληνίδα έμειναν κενές περιεχομένου.

Εμείς το είπαμε από την πρώτη στιγμή με γνήσια αγωνία και το λέμε ξανά ότι πρέπει οι πολίτες να μάθουν ότι πρέπει να μπουν σε συγκεκριμένη διαδικασία και είστε υπόλογοι, διότι το πρώτο που φροντίσατε ήταν να δώσετε τις λίστες των πολιτών εξωτερικού στην κ. Ασημακοπούλου για να κάνει προεκλογική καμπάνια, αντί να φροντίσετε να ενημερώσετε τους πολίτες εξωτερικού. Εμείς θα συνεχίσουμε να το λέμε και να σας προσκαλούμε να μην αφήσετε για άλλη μία φορά Έλληνες στην Ελλάδα ή στο εξωτερικό που θέλουν να ψηφίσουν να αποκλειστούν από τη διαδικασία των εκλογών. Συνέβη με τους φοιτητές, συνέβη με τους εργαζόμενους στην εστίαση και στον τουρισμό, συνέβη άλλες χρονιές με τους δεκαοχτάρηδες που αποκλείστηκαν. Μην αφήσετε, δεν δικαιούστε να αφήσετε, ούτε έναν Έλληνα ούτε μία Ελληνίδα αποκλεισμένη από την ψήφο, ενώ έχει το δικαίωμα αυτό.

Και επαναλαμβάνω από του Βήματος αυτού την πρόσκλησή μου στον κ. Μητσοτάκη, αφού καταρρίψαμε την περασμένη εβδομάδα τους ισχυρισμούς ότι δεν έχει ξαναγίνει debate στις ευρωεκλογές, να έρθει να κάνουμε debate των πολιτικών Αρχηγών για τις ευρωεκλογές. Να σταματήσει να αποφεύγει τον διάλογο, να σταματήσει να πολιτεύεται με στημένα δελτία ειδήσεων, έχοντας μετατρέψει το δελτίο ειδήσεων της ΕΡΤ σε διαφημιστικό σποτ διαρκείας της Κυβέρνησής του, και να έρθει σε πραγματικό διάλογο και αντιπαράθεση και εδώ στη Βουλή, όπου δεν έρχεται και δεν έρχεστε. Από τους εξήντα Υπουργούς, ένας Υφυπουργός, από τους εκατόν πενήντα οκτώ Βουλευτές, τρεις Βουλευτές, είμαστε περισσότεροι σήμερα.

**ΘΕΟΔΩΡΟΣ ΚΑΡΑΟΓΛΟΥ:** Και εμείς, αν ήταν ο Μητσοτάκης, θα ήμασταν εκατόν πενήντα οκτώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αν ήταν ο Μητσοτάκης, θα ήσασταν όλοι! Πείτε του, λοιπόν, να έρθει, αφού αυτή είναι η προϋπόθεση, προκειμένου να σας δούμε, αν και πρέπει να σας πω ότι δυστυχώς σας είδαμε όλους και όταν ήταν ο Καραμανλής και ήταν πολύ άσχημη η εικόνα αυτή, να χειροκροτάτε σύσσωμοι τον Κώστα Καραμανλή, που ουσιαστικά μας είπε ότι όλα τα έκανε καλά στα Τέμπη, όλα είναι καλώς καμωμένα και δεν έχει καμμία ευθύνη.

(Χειροκροτήματα από την πτέρυγα της Πλεύσης Ελευθερίας)

Και μιας και μιλώ για τα Τέμπη -για τα οποία σας έχω ενημερώσει ότι δεν θα σταματήσω να μιλώ, δεν θα σταματήσω να θέτω το θέμα, δεν θα σταματήσω να υπερασπίζομαι τη μνήμη των ανθρώπων που έφυγαν, τα δικαιώματα και την αξιοπρέπεια εκείνων που έμειναν και, βέβαια, τον δίκαιο, ιερό αγώνα των συγγενών για δικαιοσύνη-, κύριε Θεοχάρη, πού είναι ο κ. Παπαθανάσης; Έχει κάποια άλλη δουλειά σήμερα; Γιατί είναι ο Αναπληρωτής Υπουργός, ο οποίος υπέγραψε στις 12 Γενάρη του 2024, ενώ μαινόταν η διαδικασία στην εξεταστική επιτροπή, για ένα έργο ανάπτυξης -έργο ανάπτυξης!-, το μπάζωμα του τόπου του εγκλήματος των Τεμπών. Το δικό σας Υπουργείο υπέγραψε σε αυτή την περίοδο. Είστε ο κατώτερος Υπουργός, ο Υφυπουργός, λείπει ο προκαθήμενός σας, ο κ. Χατζηδάκης, εκτεθειμένος και αυτός πολλαπλώς και πρώην Υπουργός Μεταφορών και με πολλές ιδιότητες υπόλογος, λείπει και ο επίσης ιεραρχικά προϊστάμενός σας, ο κ. Παπαθανάσης.

Τη Δευτέρα, όμως, ήρθε εδώ στη Βουλή και ομολόγησε ότι πράγματι η δική σας Κυβέρνηση, η Κυβέρνηση Μητσοτάκη της δεύτερης περιόδου και η προηγούμενη κυβέρνηση, η κυβέρνηση Μητσοτάκη της πρώτης περιόδου, αφού προηγουμένως είχατε δρομολογήσει -με εντολή του Πρωθυπουργού προδήλως-, πληρώσατε εκ των υστέρων με έγγραφα που ξεκινούν από 31-3-2023 και φτάνουν στις 12-4-2024 για το μπάζωμα του τόπου του εγκλήματος των Τεμπών 650.000 ευρώ. Πληρώσατε 650.000 ευρώ ως έργο ανάπτυξης!

Και ήρθε ο κ. Παπαθανάσης και μου είπε ότι θα έπρεπε να τα ξέρω αυτά, ότι έτσι γίνονται τα πράγματα. Έτσι γίνονται, λέει, κυρία Κωνσταντοντοπούλου, θα έπρεπε να ενημερωθείτε.

Να ενημερώσετε τον κ. Μητσοτάκη, πρώτον, ότι το να έχει γίνει μπάζωμα και να μην υπάρχει ούτε ένα έγγραφο, εντολή ανακριτική, παραγγελία δικαστή ή εισαγγελέα και ενεργούντος την ανάκριση και αυτό να το νομιμοποιεί η Κυβέρνησή σας αναδρομικά, εκ των υστέρων, αποτελεί συγκλονιστικό στοιχείο ενοχής σας για τη συγκάλυψη, για την επιχείρηση συγκάλυψης, η οποία μαίνεται και τώρα, αλλά και για το ίδιο το έγκλημα. Σπεύδει να συγκαλύψει αυτός που έχει συμφέρον να μη γίνει αποκάλυψη. Σπεύδει να μπαζώσει αυτός που κάτι γνωρίζει σε σχέση με το έγκλημα και σε σχέση με τα υλικά. Σπεύδει να εξοικονομήσει ευφάνταστες δικαιολογίες, όπως ότι είναι έργο ανάπτυξης το μπάζωμα του τόπου του εγκλήματος, αυτός ο οποίος προσπαθεί να κρύψει την ενοχή του, την ευθύνη του, αυτός ο οποίος προσπαθεί να κρυφτεί πίσω από το δάχτυλό του, όπως προσπάθησε να κάνει ο κ. Μητσοτάκης όταν ήρθε εδώ για να απολογηθεί στο πλαίσιο της πρότασης μομφής για τη βαρύτατη ευθύνη του για τη συγκάλυψη του εγκλήματος των Τεμπών.

Θα επανέλθουμε σε αυτό το θέμα. Άλλωστε, χθες έγινε προσφυγή των συγγενών κατά άλλης μίας προκλητικής διάταξης της Εισαγγελέως Λάρισας, που φαίνεται ότι δεν το σκέφτηκε καλά και έδειξε τι παρεμβάσεις κάνετε προκειμένου να μην ελεγχθείτε και έφτασε εκτός πάσης αρμοδιότητας να σπεύδει να δίνει διαπιστευτήρια στην Κυβέρνησή σας, ενώ γνωρίζετε πολύ καλά ότι θα έπρεπε να διαβιβάσει τη δικογραφία στη Βουλή, για να γίνει ενεργοποίηση του νόμου περί ευθύνης Υπουργών.

Τα λέω όλα αυτά, καθώς ήδη φέρνετε σε νομοσχέδιο, του οποίου η συζήτηση ξεκίνησε σήμερα, άλλες σκανδαλώδεις διατάξεις για τη διαχείριση των νερών στη Θεσσαλία, διατάξεις που επηρεάζουν και όλους τους ανθρώπους που έχουν πληγεί, διατάξεις που επηρεάζουν και συνολικά τον τόπο της Θεσσαλίας, διατάξεις με τις οποίες επιχειρείτε για άλλη μία φορά να διαχειριστείτε κονδύλια, να μοιράσετε κονδύλια στους εαυτούς σας και σε «ημέτερους», αλλά ποτέ να μη λύσετε το πρόβλημα.

Και τώρα δύο σχόλια για δύο θέματα της επικαιρότητας και πάλι σε σχέση με την εξωτερική μας πολιτική. Γίνεται μεγάλος λόγος για την υποψηφιότητα Μπελέρη στο ευρωψηφοδέλτιο της Νέας Δημοκρατίας. Εγώ θα ήθελα κάποιες απαντήσεις. Κύριε Θεοχάρη, σας εξουσιοδοτώ να ενημερώσετε και τον κ. Μητσοτάκη αλλά και τον κ. Παπασταύρου. Γνωρίζουμε πολύ καλά ότι ο επιτετραμμένος και ειδικός εντεταλμένος της Κυβέρνησης για τις σχέσεις με τον Μπελέρη ήταν ο κ. Παπασταύρου, ο γνωστός Παπασταύρου, που βρέθηκε με τεράστιες καταθέσεις συνδεδεμένος στη λίστα Λαγκάρντ, ο γνωστός Παπασταύρου, τον οποίο αποκεφάλισε, διαρκούσης της συζήτησης για την πρόταση μομφής, ο κ. Μητσοτάκης και τον απέταξε από την Κυβέρνηση χωρίς καμμία εξήγηση. Μάλιστα, υπήρξε και μεθόδευση να μην ειπωθεί μέσα στη Βουλή ότι υπάρχουν δύο Υπουργοί οι οποίοι αποκεφαλίστηκαν.

Παρακαλώ, λοιπόν, να μας δώσετε εξηγήσεις για το τι ρόλο διαδραμάτισε ο κ. Παπασταύρου για την υποψηφιότητα αυτή, τι ρόλο διαδραμάτισε συνολικότερα στην υπόθεση Μπελέρη, που σε όλη την περίοδο μέχρι την ανακοίνωση του ευρωψηφοδελτίου προβαλλόταν ως υπόθεση του φυλακισμένου Δημάρχου Χειμάρρας και ξαφνικά μάθαμε ότι είναι υπόθεση του φυλακισμένου μέλους και στελέχους της Νέας Δημοκρατίας. Νομίζω ότι οι πολίτες θα έπρεπε να το γνωρίζουν αυτό, ότι δηλαδή όλη η δημοσιότητα γύρω από το πρόσωπο αυτό δεν ήταν θεσμική γύρω από έναν φυλακισμένο δήμαρχο, αλλά γύρω από ένα φυλακισμένο μέλος σας, όπως είπατε ότι ήταν, από ετών μέλος του κόμματός σας, για το οποίο αποστέλλατε και τον ειδικό απεσταλμένο Παπασταύρου στην Αλβανία, προκειμένου να επιληφθεί.

Αντίστοιχη ερώτηση παρακαλώ να διαβιβαστεί στην κ. Μπακογιάννη σε σχέση με την ψήφο της ως προς την ένταξη του Κοσόβου στο Συμβούλιο της Ευρώπης. Η εξωτερική πολιτική δεν ασκείται με τις διαθέσεις κανενός προσώπου ατομικά ούτε βέβαια της κ. Μπακογιάννη, επειδή είναι αδελφή του Πρωθυπουργού. Ένα τέτοιο ζήτημα, όπως το πώς τοποθετείται η χώρα και οι εκπρόσωποί της στα διεθνή φόρα, δεν είναι αντικείμενο διάθεσης, έμπνευσης ή οτιδήποτε άλλο. Η κ. Μπακογιάννη στο παρελθόν έχει ψηφίσει ανιστόρητα υπέρ του Αζερμπαϊτζάν, που διέπραξε και συνεχίζει να διαπράττει εγκλήματα πολέμου και διεθνή εγκλήματα σε βάρος των Αρμενίων. Η τοποθέτηση Ελλήνων Βουλευτών στο εξωτερικό σε σχέση με ζητήματα της εξωτερικής πολιτικής δεν μπορεί να γίνεται με αυτόν τον τρόπο, χωρίς καμμία ενημέρωση, χωρίς καμμία διαβούλευση και χωρίς καμμία εξήγηση. Για ποιον λόγο συγκαλείτε το Συμβούλιο Εξωτερικής Πολιτικής; Για να πηγαίνει η κ. Μπακογιάννη να ασκεί προσωπική εξωτερική πολιτική; Διότι εμείς είμαστε κόμμα που συμμετέχουμε και στηρίζουμε αυτή τη λειτουργία.

Έρχομαι πολύ γρήγορα…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε όμως, σας παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε. Σας ευχαριστώ για την υπόμνηση.

Θα ολοκληρώσω αναφερόμενη στα του νομοσχεδίου πολύ γρήγορα, γιατί πραγματικά θεωρώ ότι έχω κατ’ επανάληψη παρέμβει στα ζητήματα της εκ μέρους σας άσκησης φορολογικής πολιτικής και στο φορολογικό νομοσχέδιο για το οποίο δεν αναλαμβάνετε καμμία ευθύνη και συνολικά στην οικονομική πολιτική.

Θεωρώ αδιανόητο από την άποψη της διαδρομής σας, κύριε Θεοχάρη, να είστε εσείς ο αρμόδιος για να σώσει τη χώρα φορολογικά. Θεωρώ, επίσης, αδιανόητο τα κόμματα που έχουν κυβερνήσει επί δεκαετίες και το κόμμα σας πια, το σημερινό σας κόμμα, η Νέα Δημοκρατία, που έχει τόσο μεγάλη ευθύνη για την οικονομική πολιτική, να έρχεται άλλη μια φορά να λέει ότι τώρα βρήκαμε τη σωστή συνταγή.

Η πολιτική σας, η οικονομική και η φορολογική, είναι αποτυχημένη για τους εξής κυρίως λόγους:

Πρώτον, διότι δεν σέβεστε τον πολίτη και τον φορολογούμενο. Οι εισφορές του, το αίμα του, ο ιδρώτας του δεν έχουν κανένα ανταποδοτικό αντίκρισμα. Ποτέ δεν αισθάνεται ότι δίνει φόρους που να πηγαίνουν σε νοσοκομεία, σε σχολεία, σε δομές. Είμαστε στο κράτος, στη χώρα τού «πάμε και όπου βγει», με τα πάντα διαλυμένα κι εσείς επιμένετε να στοχοποιείτε τους πολίτες ως ασυνεπείς φορολογούμενους, την ίδια ώρα που είστε ασυνεπέστατοι σε κάθε υποχρέωσή σας έναντι των πολιτών και έναντι των αρχών. Είστε ασυνεπέστατοι στην υποχρέωσή σας να προστατεύετε τους πολίτες από άδικες διώξεις, στην υποχρέωσή σας να τους προστατεύετε από την αρπαγή της περιουσίας τους και της πρώτης κατοικίας τους, στην υποχρέωσή σας να φτιάξετε μια πραγματικά προσβάσιμη κρατική λειτουργία και όχι μία εξουθενωτική και απροσπέλαστη ψηφιακή γραφειοκρατία, η οποία απωθεί και τους ψηφιακά εγγράμματους αλλά και τους ψηφιακά έχοντες ανάγκη υποβοήθησης.

Και τέλος αποθεώνετε τι; Αυτό που έχετε μάθει καλά, την προσφιλή σας λογική του καταδοτισμού, να καταγγέλλει ο ένας στον άλλον, να επιβραβεύονται οι καταγγέλλοντες με χρηματικά έπαθλα και έτσι να λειτουργεί η φορολογική αρχή.

Εμείς πιστεύουμε σε μια εντελώς διαφορετική κοινωνία και σε μια εντελώς διαφορετική πολιτεία, όπου ο πολίτης που πληρώνει φόρους θα βλέπει και θα μπορεί να πιάσει, θα είναι απτά τα αποτελέσματα της φορολογίας. Αυτό δεν είναι τόσο δύσκολο, αν υπάρχει πολιτική βούληση και αν υπάρχει η έγνοια για τον κόσμο, για τους πολίτες.

Όσο, κύριε Θεοχάρη, κοιτάτε το κινητό σας, εγώ εύχομαι κάποια στιγμή και θα παλέψω μέχρι τη στιγμή -γι’ αυτό υπάρχει η Πλεύση Ελευθερίας- που στα έδρανα αυτά που κάθεστε εσείς τώρα αδιάφορα θα κάθονται άνθρωποι που θα ιδρώνουν και θα ματώνουν για τους συμπολίτες τους, που στα έδρανα όλα αυτά που είναι άδεια θα είναι άνθρωποι που δεν θα διανοούνται ότι η νομοθετική λειτουργία γίνεται ερήμην του νομοθετικού σώματος, που οι πολίτες της χώρας αυτής θα αισθάνονται πραγματική εκπροσώπηση, υπεράσπιση και τιμή από την πολιτική λειτουργία.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε.

Καλώ στο Βήμα τον Βουλευτή του ΣΥΡΙΖΑ - Προοδευτική Συμμαχία κ. Βασίλειο Κόκκαλη.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, ζήτησα να γραφτώ ως ομιλητής αφ’ ενός για να αναφερθώ σε διατάξεις αυτού του φορολογικού νομοσχεδίου, αλλά και αφ’ ετέρου για να αναφερθώ σε μια πτυχή στο έγκλημα των Τεμπών που βέβαια σχετίζεται με το Υπουργείο Οικονομικών.

Είναι γεγονός ότι η φορολογική νομοθεσία αλλάζει και αλλάζει αιφνιδίως. Αυτό έρχεται ενάντια στις αρχές του κράτους δικαίου αλλά και της ασφάλειας δικαίου. Τι απουσιάζει συνεπώς από το παρόν φορολογικό νομοσχέδιο, όπως απουσίαζε και από το προηγούμενο φορολογικό νομοσχέδιο το οποίο φέρατε και ψηφίσατε και ήταν ένα νομοσχέδιο-«λαιμητόμος» για τους ελεύθερους επαγγελματίες; Απουσιάζει η περιγραφή των βασικών πυλώνων της φορολογικής πολιτικής. Οφείλει το κράτος και περιμένει ο φορολογούμενος να γνωρίζει για τη σταθερότητα της φορολογικής νομοθεσίας. Οφείλει το κράτος και περιμένει ο επενδυτής να γνωρίζει για τη φορολογία των επενδύσεων σε βάθος χρόνου, κάτι το οποίο βέβαια εσείς παραγνωρίζετε και λησμονάτε στο συγκεκριμένο νομοσχέδιο. Συνεπώς απουσιάζει η βασική αρχή της φορολογικής πολιτικής από αυτό το νομοσχέδιο.

Ενδεικτικό είναι ότι, πριν ανοίξει το σύστημα για τις φορολογικές δηλώσεις, ήδη δόθηκε παράταση στην κατάθεση των φορολογικών δηλώσεων. Για ποια εμπιστοσύνη του κράτους στον πολίτη μιλάμε; Άλλωστε είναι αμφίδρομη η σχέση του πολίτη προς το κράτος σε αυτή τη φορολογική πολιτική, μια φορολογική πολιτική αποσπασματική ξεκάθαρα.

Επιτρέψτε μου να αναφερθώ σε δύο-τρία θέματα τα οποία έχουν να κάνουν με το συγκεκριμένο νομοσχέδιο. Το πρώτο έχει να κάνει με το αποδεικτικό ενημερότητας και τη βεβαίωση οφειλής σε περίπτωση εξόφλησης ή σε περίπτωση μεταβίβασης ακινήτου. Θα μπορεί η ΑΑΔΕ να κατακρατήσει έως και το 100% των οφειλών. Αυτό πρέπει να το δείτε, διότι υπάρχουν άνθρωποι οι οποίοι είναι στα όρια της επιβίωσης. Συνεπώς, όπως έχουν προτείνει και οι φορείς, θα έπρεπε να υπάρχει μια ποσοστιαία κλίμακα και να λαμβάνονται υπ’ όψιν και διάφορα κοινωνικά αλλά και οικονομικά κριτήρια ή προβλήματα υγείας.

Το δεύτερο έχει να κάνει με τις ρυθμίσεις. Το είπε και ο Νίκος Παππάς. Εάν είχαν χρήματα, δεν θα έχαναν τις δόσεις. Είναι απλή λογική, στην οποία σας καλούμε να προχωρήσετε, αλλά δεν το κάνετε. Εκατόν είκοσι δόσεις. Το έχουν ζητήσει και το ζητούν επίμονα όλοι οι φορείς. Το ιδιωτικό χρέος, τα 100 δισεκατομμύρια από τις τράπεζες στα funds, 100 δισεκατομμύρια τα χρέη προς την ΑΑΔΕ, 47 δισεκατομμύρια στον ΕΦΚΑ, οπότε καταλαβαίνετε. Το να υπάρχουν ρυθμίσεις είκοσι τέσσερις δόσεις στην εφορία και αντίστοιχα στον ΕΦΚΑ είναι κάτι στο οποίο δεν μπορεί δυστυχώς σήμερα ο πολίτης να αντεπεξέλθει.

Βεβαίωση οφειλών από την κατάπτωση εγγύησης του ελληνικού δημοσίου για δάνεια από τράπεζες που μεταβίβασαν τις απαιτήσεις τους σε εταιρείες. Εδώ πρόκειται ξεκάθαρα για τα αγροτικά δάνεια. Στα αγροτικά δάνεια συνήθως υπήρχε η εγγύηση του ελληνικού δημοσίου. Και τι λέτε εδώ; Ότι βεβαίωση οφειλών θα μπορεί να δώσει αυτός ο οποίος αγόρασε την απαίτηση, χωρίς όμως να μπορεί να χορηγήσει στον οφειλέτη τις συμβάσεις και τα έγγραφα. Σήμερα που μιλάμε η εταιρεία η οποία διαχειρίζεται το κακό κομμάτι της Αγροτικής Τράπεζας και αφορά περίπου στις τριάντα χιλιάδες τουλάχιστον φυσικά πρόσωπα, αγρότες αλλά και συνεταιρισμούς, σε αρκετές περιπτώσεις δεν έχει να χορηγήσει αντίγραφα του λογαριασμού του δανείου σε κάθε αγρότη. Έρχεστε σήμερα με αυτή τη διάταξη για να καλύψετε αυτή την ατέλεια, που αποβαίνει εις βάρος του οφειλέτη.

Μιας και είπα για αγροτικά δάνεια, είπε ο κ. Βορίδης το πρωί στην τακτική Γενική Συνέλευση της ΕΘΕΑΣ ότι θα προσπαθήσουν να λύσουν το θέμα με τα αγροτικά δάνεια.

Ακούστε, κύριοι και κυρίες της Κυβέρνησης. Φτάνουμε στα πέντε χρόνια. Μπορούσατε να το λύσετε και δεν το έχετε κάνει. Υπήρχε η δυνατότητα να λύσετε βιώσιμα το θέμα των κόκκινων αγροτικών δανείων είτε των φυσικών προσώπων είτε των συνεταιρισμών. Σας προτείναμε τη λύση του 2018 με διαγραφή όλων των τόκων, μια λύση με την οποία ήταν σύμφωνη και η Τράπεζα της Ελλάδος και εκτός από τη διαγραφή των τόκων, διαγραφή και του κεφαλαίου, κατά περίπτωση βέβαια.

Κύριε Υπουργέ, σε εσάς απευθύνομαι με την ερώτηση που κατέθεσα πριν από λίγες ώρες και αφορά στο έγκλημα των Τεμπών. Ακούστε. Το Γενικό Χημείο του Κράτους επιβεβαιώνει τον ισχυρισμό για ύπαρξη ξυλολίου στον τόπο του εγκλήματος. Ο Πρωθυπουργός πριν από λίγες ημέρες αρχίζει δειλά-δειλά να παραδέχεται και βάζει τη φράση «πιθανόν να υπήρχε ξυλόλιο».

Ανοίγω μια παρένθεση. Αυτό βέβαια το έχουν καταθέσει και τουλάχιστον δύο πραγματογνώμονες. Αυτό βέβαια θα μας το πει η δικαιοσύνη, αλλά είμαστε όλοι υποχρεωμένοι, πολλώ δε μάλλον εσείς να παράσχετε όλα τα στοιχεία τα οποία θα διαλευκάνουν αυτή την υπόθεση, πρόθεση την οποία μέχρι σήμερα δεν έχουμε δει. Τουναντίον, υπάρχει πρόθεση συγκάλυψης.

Από το 2020, κύριε Υπουργέ, εισέρχεται λαθραία στη χώρα μας ξυλόλιο και τολουόλιο. Εισέρχονται χημικοί διαλύτες από τα ελληνοβουλγαρικά σύνορα, εκατοντάδες τόνοι από το 2020-2022, μέχρι και δεκαπέντε ημέρες πριν το έγκλημα των Τεμπών, είκοσι πέντε τόνοι. Το τελωνείο, ως όφειλε -προσέξτε- και επειδή είναι δυσχερής -επακριβώς το διαβάζω- η φύλαξη και υπόκειται σε φθορά, το έβγαλε σε δημοπρασία.

Ως διά μαγείας, όμως, στη «ΔΙΑΥΓΕΙΑ» δεν υπάρχει τίποτα για το ποιος υπερθεμάτισε, ποιος το πήρε. Επαναλαμβάνω, όλη αυτή η ποσότητα από το 2020 -τουλάχιστον από τα έγγραφα τα οποία θα προσκομίσουμε και στον κοινοβουλευτικό έλεγχο- δείχνει μια αθρόα εισαγωγή χημικών διαλυτών, μεταξύ των οποίων και ξυλολίου, στη χώρα μας από τη Βουλγαρία. Εάν δεν υπερθεμάτισε, τότε, δεδομένου ότι δεν μπορεί να φυλαχτεί, όπως το ίδιο το τελωνείο παραδέχεται διότι υπόκειται σε φθορά, ποιος άραγε το κατέχει;

Νομίζω είναι απαντήσεις τις οποίες πρέπει να δώσετε στο πλαίσιο του κοινοβουλευτικού ελέγχου, γιατί είστε υποχρεωμένοι, όσο και αν προσπαθείτε για το αντίθετο, δηλαδή για τη συγκάλυψη. Διότι κάνετε τα πάντα για να συγκαλύψετε, ενώ οφείλατε να συνδράμετε και το έργο της δικαιοσύνης αλλά και των υπόλοιπων φορέων. Όσο και να το πράξετε, στο τέλος να ξέρετε ότι η αλήθεια θα λάμψει.

Και μια κουβέντα για το «καλάθι των νονών». Ακούστε, άκουσα πριν Βουλευτές της Νέας Δημοκρατίας να λένε «στο ʺκαλάθι των νονώνʺ η πιο φτηνή τιμή». Η μοναδική υποχρέωση από την τροπολογία είναι να αποστέλλουν κατάλογο με τα προϊόντα, για να το ξεκαθαρίσουμε. Και η παράβαση έχει να κάνει με αυτή την υποχρέωση και το πρόστιμο. Είναι η αποστολή καταλόγου. Και λέει επί λέξει ότι ο κατάλογος των προϊόντων και οι τιμές διαμορφώνονται ελεύθερα. Πού τις είδατε εσείς τις φτηνές τιμές; Είναι η μεγαλύτερη απόδειξη ότι έχετε αποτύχει στο θέμα της ακρίβειας και του πληθωρισμού και έχετε δημιουργήσει μια κοινωνία χαμηλών προσδοκιών, διότι όχι απλά δεν μπορείτε, αλλά δεν θέλετε να εφαρμόσετε άλλες λύσεις, βιώσιμες και ρεαλιστικές, οι οποίες μπορούν όχι να εξαφανίσουν το θέμα της ακρίβειας ή του υψηλού πληθωρισμού -γιατί δεν υποσχόμεθα μαγικές λύσεις-, αλλά να μειώσουν αισθητά αυτό το κύμα ακρίβειας και να τονώσουν τα ελληνικά νοικοκυριά.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Να καλέσω τώρα στο Βήμα τον Βουλευτή της Νέας Δημοκρατίας κ. Γιάννη Λοβέρδο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Κύριοι της Πλεύσης Ελευθερίας, μη φεύγετε, γιατί θα σας αιφνιδιάσω. Συμφωνώ απόλυτα με την κ. Κωνσταντοπούλου σήμερα. Γιατί συμφωνώ; Διότι αύριο πράγματι είναι μια σπουδαία μέρα, μια επέτειος για τον Ελληνισμό απανταχού. Συμπληρώνονται διακόσια χρόνια -από τις 19 Απριλίου 1824- από τον θάνατο του μεγαλύτερου φιλέλληνα και ήρωα της Ελληνικής Επανάστασης, του λόρδου Βύρωνος, και εκατό χρόνια από τότε που δημιουργήθηκε ο συνοικισμός αρχικά και μετέπειτα ο Δήμος Βύρωνος εδώ, στην Αττική. Η πατρίδα δεν ξεχνά και ευγνωμονεί ανθρώπους σαν τον λόρδο Μπάιρον, που έδωσαν τη ζωή τους στην ιερά πόλη του Μεσολογγίου για την απελευθέρωση της Ελλάδος.

Σε αυτές τις σημαντικές μέρες και επετείους όλοι εμείς πρέπει να κλίνουμε ευλαβικά το γόνυ μας στις αξίες του Ελληνισμού, που πρέπει να μας συντηρούν και να μας κάνουν όλους ενωμένους για καλύτερες μέρες για την πατρίδα μας και το ελληνικό έθνος.

Δυστυχώς, βλέπω πολύ συχνά -και το κατανοώ σε μεγάλο βαθμό- για λόγους κομματικής σκοπιμότητας να συγκρουόμαστε για πράγματα τα οποία είναι ασήμαντα και τα οποία δεν βοηθούν στο να πάει μπροστά η Ελλάδα, την οποία -κακά τα ψέματα- όλοι μας έχουμε χρέος να υπηρετούμε.

Σήμερα, για παράδειγμα, συζητάμε ένα νομοσχέδιο πολύ ενδιαφέρον, που αφορά τις αλλαγές που πρέπει να γίνουν, τον τεχνολογικό εξορθολογισμό και την απλούστευση διαδικασιών του φορολογικού κώδικα. Πολύ λογικά πρέπει να γίνουν όλα αυτά και σωστά γίνονται.

Ταυτόχρονα, όμως, διαπιστώνω ότι υπάρχουν πολλές αντιρρήσεις με αφορμή αυτό το νομοσχέδιο, το οποίο σας το ανέλυσαν συστηματικά και ο εισηγητής μας κ. Καράογλου και ο αρμόδιος Υφυπουργός κ. Θεοχάρης. Ανακύπτουν κι άλλα θέματα, που σκοπό έχουν να εκμεταλλευθούν, δύο μήνες πριν από τις ευρωεκλογές, τα πραγματικά προβλήματα που αντιμετωπίζει η χώρα, με πρώτο και σημαντικότερο φυσικά -και δεν υπάρχει άνθρωπος μέσα στην Αίθουσα που να μην το αναγνωρίζει, δεν θα είχε κοινή λογική- την ακρίβεια.

Η ακρίβεια είναι ένα τρομερό πρόβλημα, το οποίο ταλανίζει όλους μας. Δεν υπάρχει Έλληνας που να μην ταλαιπωρείται από την ακρίβεια. Αυτό όμως δεν σημαίνει σε καμμία περίπτωση ότι η Κυβέρνηση της Νέας Δημοκρατίας και του Κυριάκου Μητσοτάκη δεν κάνει ότι είναι ανθρωπίνως δυνατόν για να αντιμετωπίσει αυτό το μείζον πρόβλημα που πλήττει τα νοικοκυριά, ιδίως τα ευπαθέστερα, και κυρίως σε ό,τι αφορά την ακρίβεια στα τρόφιμα και το κόστος στέγασης.

Υπάρχουν δύο προβλήματα τα οποία είναι κοινά σε όλη την Ευρώπη. Στην Ελλάδα λένε κάποιοι ότι έχουμε μεγαλύτερο πρόβλημα. Μπορεί. Γιατί έχουμε μεγαλύτερο πρόβλημα; Διότι η Ελλάδα είναι πολύ μικρότερη αγορά, ο ανταγωνισμός δεν μπορεί να λειτουργήσει σωστά σε μικρές αγορές, όπως η ελληνική, και υπάρχει πολύ έντονο μεταπρατικόεμπόριο.

Όποιος γνωρίζει στοιχειωδώς οικονομικά -γιατί στην Ελλάδα δυστυχώς έχουμε οικονομικό αναλφαβητισμό- ξέρει ότι αυτά είναι τα προβλήματα. Υπάρχουν διεθνείς συνέπειες. Το πιο απλό, που δεν το ξέρει πολύς κόσμος ή που δεν το αντιλαμβάνεται, είναι η δράση των ανταρτών Χούθι της Υεμένης στον Περσικό Κόλπο και στη Διώρυγα του Σουέζ, η οποία εμποδίζει τα πλοία που μεταφέρουν τα προϊόντα προς τη χώρα μας να περάσουν κανονικά και αναγκάζονται να κάνουν τον γύρο της Αφρικής, με αποτέλεσμα να αυξάνεται το κόστος μεταφοράς και άρα και οι τιμές τις οποίες πληρώνει ο Έλληνας καταναλωτής.

Υπάρχουν, δηλαδή, πολλές λεπτομέρειες, που δεν μας κάνουν να αντιληφθούμε πόσο σύνθετο είναι το πρόβλημα της ακρίβειας. Και, ξέρετε, εμείς στην Κυβέρνηση του Κυριάκου Μητσοτάκη έχουμε αποφασίσει να στηρίξουμε τον Έλληνα εργαζόμενο και το ελληνικό νοικοκυριό. Όμως, ταυτόχρονα, δεν είμαστε θαυματοποιοί. Θαύματα δεν κάνουμε και ούτε μπορούμε να κάνουμε θαύματα. Θαύματα έγιναν, από ό,τι κατάλαβα, μόνο στα βαφτίσια του κ. Κασσελάκη. Εμείς δεν ξέρουμε να κάνουμε θαύματα. Δεν είμαστε θαυματοποιοί ούτε μάγοι. Είμαστε πολιτικοί, Έλληνες, συνεπείς στις δεσμεύσεις μας και αυτές προσπαθούμε να υλοποιήσουμε.

Σε ό,τι αφορά τη μείωση των φόρων, θα ήθελα να πω τα εξής. Εγώ προσωπικά ως φιλελεύθερος σας λέω ότι θεωρώ άδικη την υπερβολική φορολογία. Θεωρώ άδικη την υπερβολικά προοδευτική φορολογία, που σε μερικές περιπτώσεις φτάνει ακόμα -όχι ευτυχώς στην Ελλάδα πια- στο 70%. Όλες αυτές οι υπερβολές έχουν οδηγήσει σε συρρίκνωση της παραγωγής και σε συρρίκνωση της επιχειρηματικής δράσης.

Εμείς θέλουμε χαμηλότερους φορολογικούς συντελεστές, αλλά θέλουμε αποτελεσματικότερη καταπολέμηση της φοροδιαφυγής. Αυτό που είπε προηγουμένως ο κ. Θεοχάρης είναι σωστό. Τα υπερπλεονάσματα -όπως τα αποκάλεσε ο φίλος μου κ. Καζαμίας- είναι προϊόν κυρίως της καταπολέμησης της φοροδιαφυγής.

Επειδή αναφέρθηκε ο Κοινοβουλευτικός Εκπρόσωπος της Πλεύσης Ελευθερίας και στο θέμα των πλεονασμάτων που πρέπει να διατηρούμε -και πράγματι πρέπει να διατηρούμε μεγάλα πλεονάσματα-, θα ήθελα να πω το εξής. Με αυτόν τον τρόπο, κύριε Καζαμία και κύριοι συνάδελφοι, κατορθώσαμε και μειώσαμε την εξάρτηση του ελληνικού χρέους από το 168% του ΑΕΠ που ήταν το 2022 -αν δεν κάνω λάθος- στο 158% του ΑΕΠ φέτος.

Ελπίζουμε, όπως μας είπαν και οι αρμόδιοι οργανισμοί και το ΔΝΤ, μέχρι το 2029 να το έχουμε κατεβάσει κάτω από το 138%. Που τι σημαίνει; Σημαίνει ότι η Ελλάδα θα έχει καλύτερο ποσοστό αναλογίας χρέους προς ΑΕΠ από την Ιταλία και θα ξεπεράσει ενδεχομένως και τη Γαλλία και το Βέλγιο. Δηλαδή θα έχουμε πετύχει έναν στόχο ο οποίος ήταν αδιανόητος πριν από μερικά χρόνια, όταν η Ελλάδα πάλευε με τη χρεοκοπία της.

Αυτά τα ζητήματα προσπαθούμε με υπευθυνότητα να τα αντιμετωπίσουμε, γιατί δεν βλέπουμε το σήμερα μόνο. Το πιο εύκολο πράγμα από όλα θα ήταν αυτά τα πλεονάσματα να τα μοιράσουμε: «Δώσε και σε μένα, μπάρμπα», «Τσοβόλα, δώσ’ τα όλα».

Αυτό θα ήταν το πιο εύκολο πράγμα να κάνουμε, αλλά εμείς βλέπουμε μακριά. Εμείς βλέπουμε το μέλλον, εμείς βλέπουμε το πώς μπορεί η ελληνική οικονομία να σταθεί στα πόδια της, για να μπορέσει να συνεχίσει με ακόμα καλύτερους όρους σε μια πορεία πάρα πολύ δύσκολη, δεδομένου ότι όλη η Ευρώπη σήμερα φλερτάρει με την ύφεση και η Ελλάδα είναι από τις ελάχιστες χώρες που έχει, έστω και χαμηλό, ποσοστό ανάπτυξης. Στο 2%; Ναι, στο 2%, αλλά είμαστε καλύτερα από ό,τι είναι η Γερμανία και η Ολλανδία, μερικές από τις ισχυρότερες οικονομίες της Ευρώπης, σε μια περίοδο μεγάλων διεθνών αναταραχών και συγκρούσεων.

Σε αυτή την κρίσιμη περίοδο, λοιπόν, η Ελλάδα δεν είναι νήσος άσχετη με όλα τα προβλήματα που αντιμετωπίζει η ανθρωπότητα. Είναι, δυστυχώς, και αυτή μέρος της διεθνούς κρίσης. Σε αυτή την περίοδο είναι ευτύχημα, για εμένα, το ότι βρίσκεται στην εξουσία η Κυβέρνηση του Κυριάκου Μητσοτάκη. Αυτή η Κυβέρνηση πρέπει να συνεχίσει χωρίς διάθεση αποσταθεροποίησης και μετά τις ευρωεκλογές, για να μπορέσει να οδηγήσει την Ελλάδα μπροστά, για να μπορέσει να οδηγήσει την Ελλάδα ισχυρή στο μέλλον.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα θα λάβει ο Βουλευτής της Νέας Δημοκρατίας κ. Νεοκλής Κρητικός.

Ορίστε, κύριε Κρητικέ, εκ Λακωνίας.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

«Ουκ εν τω πολλώ το ευ», κύριε Πρόεδρε. Η Αγία Υπομονή εορτάζει στις 13 Μαρτίου και στις 29 Μαΐου. Μπορούμε και εμείς να εορτάζουμε.

Κύριε Υπουργέ, κυρίες και κύριοι συνάδελφοι, το σχέδιο νόμου του Υπουργείου Εθνικής Οικονομίας και Οικονομικών αναμορφώνει σημαντικά τον Κώδικα Φορολογικής Διαδικασίας. Κατ’ αρχάς, αξιοποιώντας τα κατάλληλα τεχνολογικά εργαλεία, εξοικονομούμε πολύτιμο χρόνο και πόρους για πολίτες και υπηρεσίες, δεδομένου ότι εφεξής η φορολογική διοίκηση θα επικοινωνεί με τον φορολογούμενο ψηφιακά, γρήγορα, απλοποιημένα, ασφαλέστερα και αποδοτικότερα. Μόνο κατ’ εξαίρεση, σε πολύ ειδικές περιπτώσεις, θα συνεχίσουν να χρησιμοποιούνται οι κλασικές μέθοδοι, όπως επιστολές και επιδόσεις. Επιπλέον, καθίστανται ευδιάκριτες και οι διαδικασίες με τις οποίες βεβαιώνονται και εισπράττονται τα δημόσια έσοδα.

Από το παρόν σχέδιο νόμου ξεχωρίζω την αυτόματη προσυμπλήρωση και οριστικοποίηση από την ΑΑΔΕ της φορολογικής δήλωσης για περίπου ένα εκατομμύριο φορολογουμένους που έχουν εισοδήματα αποκλειστικά από μισθούς και συντάξεις, με τον φορολογούμενο φυσικά να έχει πάντοτε τη δυνατότητα να αμφισβητήσει τη δήλωση.

Υπογραμμίζω τη θέσπιση συγκεκριμένου χρονικού πλαισίου για τους φορολογικούς ελέγχους, ώστε να μη χρονίζουν. Η διάρκειά τους θα είναι, κατ’ αρχάς, ένα έτος, με δυνατότητα παράτασης για έξι συν έξι μήνες, υπό προϋποθέσεις.

Συγχρόνως θεσπίζεται η δυνατότητα του ενδιάμεσου προσδιορισμού φόρου, βάζοντας τέλος σε φαινόμενα εμπαιγμού του μηχανισμού από επιχειρήσεις, συχνά εποχικές, νεοσυσταθείσες, που λειτουργούν για λίγο χρονικό διάστημα και κλείνουν από τη μια ημέρα στην άλλη, χωρίς να αποδίδουν ούτε ένα ευρώ φόρο.

Επεκτείνεται η αναστολή του ΑΦΜ αλλά και της παροχής εγγύησης σε περίπτωση ανάκτησής του και σε όσους διαπράττουν λαθρεμπορία ή νοθεία προϊόντων που υπόκεινται σε φόρο κατανάλωσης. Η διάταξη αυτή αυστηροποιεί το πλαίσιο εις βάρος των λαθρεμπόρων βεβαίως.

Διευθετείται μια σημαντική εκκρεμότητα για διακόσιες τριάντα χιλιάδες ρυθμίσεις που βρίσκονται σε ένα θολό πλαίσιο. Πρόκειται για μια τεχνική διευθέτηση εκκρεμοτήτων από το παρελθόν και εφεξής το θέμα θα ρυθμιστεί με ψηφιακό σύστημα, ώστε να μην υπάρχει ανάγκη να παρεμβαίνει η πολιτεία κατά καιρούς. Ξεκαθαρίζουμε, λοιπόν, τους κανόνες που αφορούν την απώλεια των ρυθμίσεων από εδώ και στο εξής, δίνοντας τη δυνατότητα πληρωμής και τακτοποίησης των οφειλών εκτός ρύθμισης εντός τριών μηνών, προκειμένου να αποφευχθεί η απώλεια της ρύθμισης.

Ακόμα, προβλέπεται έκπτωση από 25% έως 50% των προστίμων για τους φορολογούμενους που θα αποδεχτούν τις οφειλές που έχουν προκύψει έπειτα από φορολογικό έλεγχο. Η βασική φιλοσοφία της διάταξης έγκειται στη διασφάλιση μεγαλύτερου ποσοστού έκπτωσης επί των προστίμων για τον πολίτη που θα αποδεχτεί όσο πιο νωρίς τις οφειλές του.

Για τη διευκόλυνση των πολιτών και των επιχειρήσεων παρέχεται η δυνατότητα υποβολής εκπρόθεσμης τροποποιητικής δήλωσης έως και τη δέκατη ημέρα από την κοινοποίηση του προσωρινού διορθωτικού προσδιορισμού, ενώ η πολιτεία συμμορφώνεται με την απόφαση του Συμβουλίου της Επικρατείας, αναφορικά με την κοινοποίηση της πράξης προσδιορισμού φόρου. Μέχρι τώρα αρκούσε μέσα στην πενταετία να έχει γίνει μόνο η έκδοση της πράξης, ενώ στο εξής θα πρέπει να έχει γίνει και η κοινοποίησή της στον φορολογούμενο.

Άξια αναφοράς είναι η ταχύτερη έκδοση φορολογικής ενημερότητας και η κατάργηση της υποχρέωσης προσκόμισης βιβλίων και στοιχείων στην εφορία για επιτηδευματίες και μικρές επιχειρήσεις, εφόσον πια όλα τα στοιχεία διαβιβάζονται στο myData.

Να σταθούμε εδώ. Έως πριν λίγες ημέρες ακούγαμε κριτική για το myData. Αυτό που βλέπουμε σήμερα είναι μία σημαντική συμμόρφωση. Έχουμε δώσει όλες τις απαραίτητες δυνατότητες ευελιξίας και είδαμε αποτελέσματα από τον πρώτο μήνα, παρά την κινδυνολογία του τύπου «θέλουμε παρατάσεις, δεν δουλεύει, δεν προλαβαίνουμε» κ.λπ.. Δεν χρειάστηκαν παρατάσεις. Αντ’ αυτού, υπάρχει μία αξιοσημείωτη προσαρμογή από την πλευρά της αγοράς, η οποία βλέπουμε πως ανταποκρίνεται, όπως ανταποκρίνεται και στο θέμα των POS.

Κλείνω με το ζήτημα των δηλώσεων, για την ημερομηνία έναρξης υποβολής των οποίων με ρωτούν πολλοί συμπολίτες μου φοροτεχνικοί. Προφανώς θα θέλαμε οι δηλώσεις να ανοίξουν νωρίτερα. Όμως, θέλω να σημειώσω πως με την ψήφιση του παρόντος κώδικα ψηφίζουμε και επί της σημαντικής πρωτοβουλίας των προσυμπληρωμένων και οριστικοποιημένων αυτόματων δηλώσεων και συνεπώς έπρεπε η ΑΑΔΕ να έχει ψηφισμένο το άρθρο, για να μπορεί να ανοίξει τις δηλώσεις. Θα ξεκινήσει, λοιπόν, προσεχώς και αυτή η δύσκολη περίοδος των δηλώσεων και είμαι πεπεισμένος πως το Υπουργείο και οι φορείς της αγοράς μέσα από στενή συνεργασία θα άρουν τις δυσκολίες και θα πετύχουν το καλύτερο δυνατό αποτέλεσμα.

Κυρίες και κύριοι συνάδελφοι, μιλάμε για έναν ενιαίο, επικαιροποιημένο και απλουστευμένο κώδικα, που προστατεύει τον φορολογούμενο και διασφαλίζει τα συμφέροντα του δημοσίου. Η Κυβέρνηση προχωρά στην αναδιάρθρωση και τον εκσυγχρονισμό του Κώδικα Φορολογίας, στόχοι που υπηρετούνται μέσα από την εμπέδωση της διαφάνειας και τη μείωση, βέβαια, της γραφειοκρατίας. Αξιοποιεί πλήρως τις ψηφιακές τεχνολογίες στην επικοινωνία των πολιτών με την ΑΑΔΕ, ενώ καλλιεργεί την κουλτούρα της ταχύτερης επίλυσης των διαφορών φορολογουμένου και φορολογικής διοίκησης. Ενισχύει τη σχέση εμπιστοσύνης με το κοινωνικό σύνολο -γιατί αυτό θέλουμε-, επιβεβαιώνοντας την προσήλωσή της στον στόχο να αλλάξει προς το καλύτερο την καθημερινότητα των συμπολιτών μας.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Θα καλέσω τώρα στο Βήμα τον Βουλευτή του ΣΥΡΙΖΑ - Προοδευτική Συμμαχία, τον κ. Γεώργιο Καραμέρο από την Ανατολική Αττική, την οποία και εγώ εκπροσώπησα για δύο δεκαετίες μέχρι να μεταφερθώ στη Δυτική Αττική. Αισθάνομαι, όμως, ακόμα ντόπιος και στην Ανατολική Αττική.

**ΜΙΧΑΗΛ ΚΑΤΡΙΝΗΣ:** Και με καταγωγή από την Ηλεία! Να τα λέμε και αυτά.

**ΠΡΟΕΔΡΕΥΩΝ (Αθανάσιος Μπούρας):** Κύριε Καραμέρο, έχετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Ευχαριστώ, κύριε Πρόεδρε.

Η Ανατολική Αττική δεν έχει μόνο τα πολυτελή ξενοδοχεία στη Βουλιαγμένη, που επισκέφτηκε ο κ. Μητσοτάκης χθες, για να τιμήσει το Summit του γνωστού fund, που με τις ευλογίες της Κυβέρνησης εξαγοράζει μία σειρά επιχειρήσεων και δραστηριοτήτων, δημιουργώντας ιδιαίτερες συνθήκες.

Άκουσα Βουλευτές της Νέας Δημοκρατίας να μιλούν για την ακρίβεια και άπτομαι της τροπολογίας αυτής που φέρνετε για το «καλάθι του νονού», για να πω ότι είστε οι νονοί της ακρίβειας. Ακριβολογώντας, είστε οι ανάδοχοι της ακρίβειας, του πληθωρισμού, της απληστίας, της ανήθικης κερδοσκοπίας, όπως ακούστηκε από υπουργικά χείλη στο συνέδριο της Νέας Δημοκρατίας.

Αυτό ζουν οι πολίτες, την ανήθικη κερδοσκοπία, και έρχεστε με αυτό το νομοσχέδιο σήμερα τακτοποίησης στην πραγματικότητα για τους ελεύθερους επαγγελματίες, αυτούς που υποσχεθήκατε, κύριε Υπουργέ, προεκλογικά ότι θα μειώσετε τα τεκμήριά τους κατά 30% και τους φορολογήσατε με το προηγούμενο νομοσχέδιο οριζόντια, τουλάχιστον με 1.500 ευρώ τον μήνα. Και το λέω αυτό, γιατί αυτό το φορολογικό νομοσχέδιο δεν αποτελεί παρά μία συμπλήρωση όσων θεσμοθέτησε η Νέα Δημοκρατία πριν από περίπου ενάμιση χρόνο με τον ν.4987/2022.

Ο Κώδικας Φορολογικής Διαδικασίας του 2022 έχει αναδειχθεί -και το ξέρουν όλοι στην αγορά- σε χαρακτηριστικό παράδειγμα πολυνομίας, αφού οι τελευταίες αλλαγές ενσωματώθηκαν πριν από έναν μήνα.

Και θέλω να επιστρέψω σε αυτή την τροπολογία για το καλάθι του νονού. Το καλάθι του νονού πιστεύετε ότι δίνει απάντηση στο πρόβλημα της ακρίβειας, που είναι το νούμερο ένα ζήτημα για κάθε νοικοκυριό στην Ελλάδα; Φάνηκε αυτό και με στοιχεία από το Ευρωβαρόμετρο. Ένας στους τρεις δυσκολεύεται να πληρώσει τους λογαριασμούς του, το 74% θεωρεί, κύριοι της Κυβέρνησης, ότι το βιοτικό του επίπεδο έχει πέσει τα τελευταία χρόνια. Την ίδια ώρα ο Πρωθυπουργός πηγαίνει στη σύσκεψη, στο summit των ανώτατων στελεχών ενός συγκεκριμένου fund στους ανταγωνιστές του οποίου δύο μήνες πριν -είδα και τον κ. Σκρέκα μαινόμενο, όχι χαμογελαστό όπως πριν τις γιορτές που παρουσίαζε τις προσφορές ενός συγκεκριμένου σουπερμάρκετ- το Υπουργείο Ανάπτυξης επέβαλε πρόστιμο 742 χιλιάδες ευρώ. Πρόκειται για μια ελληνική εταιρεία κατεψυγμένων λαχανικών ανταγωνιστική της εταιρείας που υπάγεται στο συγκεκριμένο fund το οποίο έχει τοποθετηθεί στην υγεία, στην ασφάλιση και νομοθετήσατε και πρόσφατα και για τα ιδιωτικά πανεπιστήμια. Βοά ο τόπος. Πρέπει να το ξέρουν και οι πολίτες. Ακόμα και αυτοί οι οποίοι δραστηριοποιούνται στην ιδιωτική εκπαίδευση, ομολογούν ότι θα δυσκολευτούν να ανταποκριθούν σε αυτά που έχει προβλέψει η νομοθέτησή σας, γιατί ήταν σχεδόν φωτογραφικό για να πάει αυτό το fund να φτιάξει μια ιατρική σχολή στο Ελληνικό ή όπου αλλού.

Και έρχεστε εδώ οι Βουλευτές της Νέας Δημοκρατίας και κάνετε πως δεν καταλαβαίνετε πώς έχουν διαμορφωθεί αυτές οι συνθήκες της απόλυτης έλλειψης ανταγωνισμού. Δεν είναι ότι είναι μικρή η χώρα και δεν υπάρχει ανταγωνισμός. Νοθεύεται ο ανταγωνισμός και νοθεύετε τον ανταγωνισμό. Αυτή είναι η πραγματικότητα.

Και σε σχέση με τις μικρομεσαίες επιχειρήσεις που υποτίθεται ότι με κάποιες ρυθμίσεις προσπαθείτε να τις διευκολύνετε, υλοποιείτε αυτό που παρουσιάστηκε τον Νοέμβριο του 2020 από τον κ. Μητσοτάκη στο Υπουργικό Συμβούλιο, δηλαδή την περιβόητη έκθεση Πισσαρίδη που έλεγε αυτολεξεί ότι «οι πολλές μικρές και μεσαίες επιχειρήσεις στην πραγματικότητα δυσκολεύουν την ανταγωνιστικότητα της ελληνικής οικονομίας και δημιουργούν πρόβλημα στις εξαγωγές». Τα έχετε καταφέρει δύο χρόνια τώρα. Τις συμπιέζετε, τις στραγγαλίζετε. Προκαλείτε καθημερινά προβλήματα στις μικρές και μεσαίες επιχειρήσεις.

Αυτά, λοιπόν, και με το «καλάθι του νονού».

Οι προβλέψεις για ρυθμίσεις δώδεκα ή είκοσι τεσσάρων δόσεων και η ένταξη σε ρύθμιση που έχει χαθεί με την καταβολή του συνόλου των δόσεων που έχουν καθυστερήσει, δεν αποτελεί προφανώς μεταρρύθμιση -ούτε το ευαγγελίζεστε- και σίγουρα η περίμετρος είναι πάρα πολύ μικρή. Ελάχιστους θα αφορά, καθώς η βιωσιμότητα των επιχειρήσεων και των θέσεων εργασίας εξασφαλίζεται με γενναίες ρυθμίσεις. Πρόκειται για μία ανεπαρκή διάταξη. Είναι μόνο δικαιολογία στην πραγματικότητα για την αδυναμία της Νέας Δημοκρατίας να διαχειριστεί τα πραγματικά προβλήματα και να μπορέσει να λειτουργήσει. Η ανάρτηση τέτοιων στοιχείων στο MyData εμφανίζει προβλήματα, καθώς η εφαρμογή δεν βρίσκεται σε πλήρη λειτουργία. Πρέπει εδώ να λέμε και να ακούγονται αυτά που απασχολούν την αγορά, αυτά που απασχολούν τις μικρές και μεσαίες επιχειρήσεις, τους ελεύθερους επαγγελματίες, τα λογιστικά γραφεία, που έχουν καταντήσει -και το ξέρουν οι λογιστές- κέντρα εξυπηρέτησης πολιτών για μια σειρά προβλέψεων που παίρνονται στο πόδι, υποτίθεται στη λογική των μεταρρυθμίσεων, που, όμως, πιέζουν μικρές και μεσαίες επιχειρήσεις, φυσικά πρόσωπα, φορολογουμένους και επαγγελματίες. Αυτή είναι η πραγματικότητα, κύριε Υπουργέ.

Θα ήθελα να αφιερώσω λίγο χρόνο στο τέλος ομιλίας μου σε αυτή την υπόθεση του ministry park, του κυβερνητικού πάρκου, το οποίο θέλετε να κάνετε στον χώρο της «ΠΥΡΚΑΛ» στον Υμηττό και μάλιστα χρησιμοποιείτε και το όνομα του Ανδρέα Λεντάκη για να ονοματοδοτήσετε αυτή την κατασκευαστική επιδίωξή σας που δεν υπακούει σε καμμία λογική. Σε μια περίοδο που όλες οι χώρες στηρίζουν την εγχώρια βιομηχανία τους, εσείς αποσταθεροποιείτε τα Ελληνικά Αμυντικά Συστήματα, δεδομένου ότι έχετε ξεκινήσει -δεν ξέρω πώς θέλετε να το κάνετε ακριβώς- να μεταφέρετε τα Ελληνικά Αμυντικά Συστήματα στο Λαύριο και από την άλλη να παραδώσετε έναν ελεύθερο χώρο, έναν από τους ελάχιστους ελεύθερους χώρους του Νότιου Τομέα της Αθήνας και δη του Υμηττού, που θα μπορούσε να είναι μια ανάσα για τους κατοίκους, που θα το ήθελε και ο Λεντάκης, που, πέρα από την ιστορία του, είχε διατελέσει και δήμαρχος στην περιοχή. Εσείς θέλετε να το γεμίσετε μπετόν και δήθεν να μεταφέρετε εκεί Υπουργεία -για να κάνετε άραγε τι;- σε ένα σημείο όπου ο κοντινότερος σταθμός μετρό απέχει τουλάχιστον ενάμισι χιλιόμετρο. Γιατί; Διότι κάπου το έχετε τάξει, σε κάποια εταιρεία, σε κάποιο συμφέρον που ενδιαφέρεται να προχωρήσει κατασκευαστικά. Και φέρνετε αυτή την τροπολογία -το άρθρο 4 συγκεκριμένα- για να προχωρήσουν οι διαδικασίες για τη δημιουργία αυτού του πάρκου και για την εκποίηση των αντικειμένων. Και μάλιστα κάνετε τη γνωστή πονηριά -να το ξέρουν και οι πολίτες-, βάζετε αυτή την τροπολογία με άλλες «φιλολαϊκές» διατάξεις, όπως αυτή που προανέφερα για το επονομαζόμενο «καλάθι του νονού», αλλά και του άρθρου 2 για την πληρωμή των δικαιούχων στο πλαίσιο της Κοινής Αγροτικής Πολιτικής, προκειμένου να υποχρεώσετε την Αντιπολίτευση με κάποιο τρόπο να ψηφίσει «ναι» ή «παρών». Επιφυλασσόμαστε να τοποθετηθούμε μέσω του εισηγητή μας και σε αυτό.

Θα πρέπει να καταλάβουν οι πολίτες ότι πρόκειται για μία Κυβέρνηση που αν δεν πάρει ένα ισχυρό μήνυμα στις 9 Ιουνίου θα συνεχίσει να ευνοεί τους λίγους, να αλλοιώνει τις συνθήκες ανταγωνισμού και να κρατά πολύ ψηλά το νούμερο ένα πρόβλημα για την ελληνική κοινωνία, που είναι η ακρίβεια και η μείωση της αγοραστικής δύναμης των πολιτών.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στον χρόνο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Καταθέτω απλώς τις νομοτεχνικές βελτιώσεις. Είναι όλες μικρές βελτιώσεις, ώστε να μην υπάρχουν ζητήματα, αναρίθμηση ή οτιδήποτε άλλο.

Σε δύο σημεία αξίζει να αναφερθώ:

Πρώτον, σε μία αλλαγή που κάνουμε στο άρθρο 28 σε σχέση με τις προθεσμίες των ελέγχων, ώστε να σιγουρέψουμε ότι σε περίπτωση που η ΑΑΔΕ περιμένει πραγματογνωμοσύνες ή άλλα στοιχεία από αλλοδαπές αρχές, από εισαγγελικές διωκτικές αρχές και ούτω καθεξής, δηλαδή αν δεν είναι ο χρόνος στον οποίο θα ολοκληρωθούν αυτές τις διαδικασίες, στον δικό της έλεγχο, να αναστέλλεται για το χρονικό διάστημα κατά το οποίο περιμένει να ολοκληρωθούν αυτές οι διαδικασίες άλλων υπηρεσιών, όχι της ίδιας της ΑΑΔΕ, ο χρόνος ο οποίος μετράει για την ολοκλήρωση της ελεγκτικής διαδικασίας. Όπως καταλαβαίνετε, αυτό είναι μια λογική διόρθωση.

Δεύτερον, αποσύρουμε το άρθρο 105 το συνταξιοδοτικό, ώστε να το διευρύνουμε και να το βελτιώσουμε. Οπότε θα έρθει σε αμέσως επόμενο νομοσχέδιο. Δυστυχώς δεν μπορούμε απλώς να το διορθώσουμε χωρίς να το δει το Ελεγκτικό Συνέδριο και να έχουμε την αντίστοιχη αλλαγή. Γι’ αυτό το αποσύρουμε για να το φέρουμε βελτιωμένο σε επόμενο νομοσχέδιο.

Ευχαριστώ.

(Στο σημείο αυτό ο Υφυπουργός Εθνικής Οικονομίας και Οικονομικών κ. Θεοχάρης (Χάρης) Θεοχάρης καταθέτει για τα Πρακτικά τις προαναφερθείσες νομοτεχνικές βελτιώσεις οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 386-392)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να φωτοτυπηθούν οι νομοτεχνικές βελτιώσεις και να δοθούν στους συναδέλφους.

Τον λόγο τώρα έχει ο Βουλευτής του ΠΑΣΟΚ - Κινήματος Αλλαγής και Αντιπρόεδρος της Βουλής ο κ. Οδυσσέας Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, νομίζω ότι, καθώς περνούν τα χρόνια και μεγαλώνοντας, έχουμε πάντα στο μυαλό μας και μας έρχονται οι αναμνήσεις από τα αθώα χρόνια της παιδικής μας ηλικίας είτε είναι βαφτίσια είτε είναι ο χρόνος που πήγαμε στο σχολείο, μετά που πήγαμε στο δημοτικό, η πενθήμερη, ο πρώτος μας έρωτας.

Ξέρετε, αυτά που απασχολούν σήμερα τα πρωτοσέλιδα -και γέλασε ο Υπουργός- δεν γίνονται έτσι απλά. Γίνεται και «δουλίτσα» γύρω γύρω, κάποιοι βγάζουν εκατομμύρια.

Θα σας πω ένα παράδειγμα πώς βγαίνουν τα εκατομμύρια όταν μιλάμε για τα βαφτίσια. Την 1η Απριλίου η τιμή βαρελιού ακατέργαστου πετρελαίου ήταν 83 δολάρια ή 77 ευρώ το βαρέλι στην τότε ισοτιμία. Την 1η Απριλίου η βενζίνη η αμόλυβδη η ενενηνταπεντάρα ήταν 1,943 ευρώ ανά λίτρο. Στις 18 Απριλίου η τιμή του βαρελιού του ακατέργαστου πετρελαίου ήταν 81 δολάρια ή 76 ευρώ στην σημερινή ισοτιμία.

Έχουμε μείωση 1,3%. Στις 18 Απριλίου στην Ελλάδα η αμόλυβδη βενζίνη, η ενενηνταπεντάρα, είναι, παρά 1-2 λεπτά, 2 ευρώ. Έχουμε αύξηση, κύριε Υπουργέ, 3%.

Την ώρα που η χώρα συζητά για βαπτίσια θαύματα, όλη η κοινή γνώμη είναι σε όλα αυτά, κάποιοι βγάζουν εκατομμύρια και οι φορολογικοί μηχανισμοί, απ’ ό,τι καταλαβαίνω -θέλω να με διαψεύσετε, μπορεί να έχω λάθος στοιχεία- τη μείωση του ακατέργαστου πετρελαίου εμείς τη φέρνουμε στην Ελλάδα ως αύξηση. Είναι το πρώτο και μοναδικό θαύμα. Αυτό είναι το πραγματικό θαύμα.

Και ξέρετε ποιο είναι το μεγαλύτερο θαύμα, που μας αφορά όλους γιατί αφορά τον κόσμο; Ότι το 55%, κύριε Υπουργέ, της τιμής της βενζίνης είναι φόροι, έμμεσοι, άμεσοι φόροι. Αυτό είναι σήμερα. Αλλά αυτή η συζήτηση δεν υπάρχει στην προτεραιότητα ούτε της ελληνικής Κυβέρνησης, αλλά βεβαίως και των μέσων μαζικής ενημέρωσης, γιατί αυτά δεν είναι πιασάρικα θέματα. Ποιος ασχολείται τώρα με αυτό;

Κυρίες και κύριοι συνάδελφοι, συζητάμε για τον Κώδικα Φορολογικής Διαδικασίας και δεν έχω καταλάβει το εξής. Αυτός ο κώδικας που φέρατε πριν από ενάμιση χρόνο γιατί αλλάζει; Να ξεστοκάρουμε, λέει, φορολογικές υποθέσεις. Ωραία. Υπάρχει μια εξήγηση, κύριε Υπουργέ, γιατί σέρνονται αυτές οι υποθέσεις; Να βοηθήσουμε όλοι.

Εγώ νομίζω ότι τα κόμματα της Αντιπολίτευσης και ειδικά το ΠΑΣΟΚ κάνει μια σοβαρή αντιπολίτευση με συγκεκριμένες προτάσεις και καταθέτει τόσες τροπολογίες. Μα, μία τροπολογία δεν μπορέσατε να αποδεχθείτε; Καμμία από αυτές τις τροπολογίες που καταθέσαμε δεν ήταν σοβαρή; Καμμία;

Θα μας εξηγήσετε γιατί σέρνονται; Πού υπάρχει πρόβλημα; Υπάρχει πρόβλημα στην Κυβέρνηση; Είναι η ίδια Κυβέρνηση εδώ και πέντε χρόνια. Υπάρχει πρόβλημα στον μηχανισμό;

Ζητήσαμε να μας δώσετε στοιχεία για τις παραγραφές. Δεν ήμουν, συνάδελφοι, όλη την ημέρα εδώ, δεν παρακολούθησα. Μήπως έδωσε στοιχεία για τις παραγραφές ο Υπουργός; Κύριε Υπουργέ, δώσατε κάποιο στοιχείο να το γνωρίζει ο κόσμος για τις παραγραφές;

Κυρίες και κύριοι συνάδελφοι, θέλω να κλείσω αυτή τη μικρή παρέμβαση με ένα ζήτημα το οποίο το θέσαμε πάρα πολλές φορές το ΠΑΣΟΚ σχετικά με τα θέματα της διασύνδεσης των POS με τις ταμειακές μηχανές. Πρώτα απ’ όλα, το ΠΑΣΟΚ θέλει να γίνει αυτή η διασύνδεση. Το ότι δεν το έχετε κάνει πέντε χρόνια είναι δικό σας πρόβλημα.

Κύριε Υπουργέ, είναι αλήθεια ότι υπάρχουν -και είναι μια ερώτηση που μάλλον δεν θα απαντήσετε- χίλιες επιχειρήσεις με τζίρο άνω των 10 εκατομμυρίων ευρώ που αποφεύγουν στρατηγικά τη διασύνδεση; Έχετε τέτοιο στοιχείο; Ρωτώ ευθέως και θα ήθελα μετά, όταν θα μιλήσετε, αν υπάρχει χρόνος, να μας πείτε. Υπάρχουν τέτοιες επιχειρήσεις ή είναι κάτι το οποίο είναι μόνο στο μυαλό μας;

Τέσσερις μήνες ένας μικρομεσαίος επιχειρηματίας έχει ταλαιπωρηθεί τόσο πολύ και έχει πληρώσει χρήματα, από τουλάχιστον 500 ευρώ ο καθένας –voucher δεν υπάρχουν, τα παίρνουν πίσω, τα ξέρετε, σας έχω κάνει και ερώτηση- με χιλιάδες εργατοώρες, τεχνικά προβλήματα συνέχεια σε όλη αυτή τη διαδικασία, ψάχνουν να βρουν ραντεβού, τρώνε «πόρτα», ξαναλλάζουν το σύστημα, ξαναπαίρνουν τους παρόχους, όπως είναι «EURONET», για να μπορέσουν να ξαναμπούν στο παλιό σύστημα μέχρι να έρθουν τα νέα μηχανάκια; Πώς γίνεται ένα μείζον εθνικό ζήτημα, το οποίο νομίζω το στηρίζουν όλοι, να το κάνετε μια εθνική περιπέτεια για τον πιο αδύναμο, για τον άνθρωπο ο οποίος προσπαθεί σε αυτή τη χρονική στιγμή να ρεφάρει μετά από μία τόσο δύσκολη χρονιά;

Κυρίες και κύριοι συνάδελφοι, κύριε Υπουργέ, αν πραγματικά ενδιαφέρεστε -και σας το λέω με απόλυτη ειλικρίνεια, γιατί εμείς ενδιαφερόμαστε- να στηρίξετε τον Έλληνα πολίτη, πείτε μας τι θα κάνετε για την αισχροκέρδεια που συμβαίνει αυτή τη στιγμή στα καύσιμα.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για τη συνέπεια στον χρόνο και να καλέσω στο Βήμα τον Βουλευτή της Νέας Δημοκρατίας τον κ. Ιωάννη Πασχαλίδη.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με τον ν.4987 του 2022 κυρώθηκε ο Κώδικας Φορολογικής Διαδικασίας, με τον οποίο δημιουργήθηκε ένα σύγχρονο και συνεκτικό νομοθέτημα, κωδικοποιώντας τις διατάξεις που διέπουν τη φορολογική διαδικασία, δηλαδή τη διαδικασία του προσδιορισμού της είσπραξης των φορολογικών εσόδων, καθώς και τις επιβαλλόμενες κυρώσεις, διοικητικές και ποινικές, σε περίπτωση μη συμμόρφωσης με τις φορολογικές υποχρεώσεις.

Το έργο της σύνταξης του Κώδικα Φορολογικής Διαδικασίας εκπονήθηκε από την Κεντρική Επιτροπή Κωδικοποίησης, την καθ’ ύλην αρμόδια για την κωδικοποίηση και αναμόρφωση του δικαίου, επιτυγχάνοντας την προσαρμογή στις μεταβολές των τελευταίων δέκα σχεδόν ετών, την άρση γλωσσικών ασυνεπειών και αναντιστοιχιών σε διάφορες ρυθμίσεις και την απόδοση των κωδικοποιημένων διατάξεων με κατά το δυνατόν πιο εύληπτο και συστηματοποιημένο τρόπο, ώστε να αποδίδουν με σαφή και πιο κατανοητό τρόπο το νόημα των κανόνων που εισάγουν.

Επιπλέον, απαλείφθηκαν διατάξεις που είχαν καταργηθεί σιωπηρά από νεότερες διατάξεις και εναρμονίστηκε η χρησιμοποιούμενη στον κώδικα ορολογία με την ορολογία που απαντάται στην ουσιαστική φορολογική νομοθεσία.

Με την κωδικοποίηση αυτή δημιουργήθηκε ένα νέο ασφαλές πλαίσιο τόσο για τους ίδιους τους φορολογούμενους όσο και για τους εφαρμοστές και ερμηνευτές της φορολογικής νομοθεσίας, δηλαδή τη διοίκηση αλλά και τους δικαστές.

Η Κυβέρνηση του Κυριάκου Μητσοτάκη, συνεχίζοντας το μεταρρυθμιστικό έργο, φέρνει σήμερα προς ψήφιση ένα νομοσχέδιο, οι διατάξεις του οποίου θα αναμορφώσουν τον Κώδικα Φορολογικής Διαδικασίας, με στόχο τον εκσυγχρονισμό του φορολογικού συστήματος της χώρας και την ενίσχυση της διαφάνειας στις συναλλαγές, αξιοποιώντας τα κατάλληλα τεχνολογικά εργαλεία.

Έτσι με το νομοσχέδιο αυτό απλοποιείται και ψηφιοποιείται πλήρως η επικοινωνία της φορολογικής διοίκησης με τους φορολογούμενους και παράλληλα, δημιουργείται συγκεκριμένο χρονικό πλαίσιο δράσης τόσο για την ολοκλήρωση των φορολογικών ελέγχων όσο και για την παραγραφή των οφειλών.

Ειδικότερα, μια από τις βασικές καινοτομίες που εισάγονται με το υπό συζήτηση νομοσχέδιο είναι η γρήγορη, απλοποιημένη και ασφαλής επικοινωνία της φορολογικής διοίκησης με τους πολίτες, με τρόπο αποκλειστικά ψηφιακό, μέσω ανάρτησης στο σύστημα «TAXIS» και προσωπική ηλεκτρονική ειδοποίηση μέσω e-mail και την ταυτόχρονη κατάργηση της έγχαρτης αλληλογραφίας.

Επίσης, με στόχο την εξυπηρέτηση των φορολογουμένων, το σημερινό νομοσχέδιο προβλέπει τις προσυμπληρωμένες φορολογικές δηλώσεις, δηλαδή με λίγα λόγια περίπου ένα εκατομμύριο συμπολίτες μας, οι οποίοι έχουν εισόδημα αποκλειστικά από μισθούς και συντάξεις, απαλλάσσονται από τη διαδικασία της σύνταξης και της υποβολής φορολογικής δήλωσης, εφόσον αυτή θα προσυμπληρώνεται και θα οριστικοποιείται αυτόματα από την ΑΑΔΕ, εκτός αν ο φορολογούμενος την τροποποιήσει.

Στο ίδιο πνεύμα εξοικονόμησης χρόνου και εξυπηρέτησης των πολιτών κινείται και η διάταξη με την οποία καταργείται η υποχρέωση προσκόμισης βιβλίων, που αφορά κυρίως επιτηδευματίες και μικρές επιχειρήσεις οι οποίες τηρούν βιβλία με βάση το απλογραφικό λογιστικό σύστημα.

Μία από τις σημαντικότερες παρεμβάσεις του παρόντος νομοσχεδίου είναι ο εξορθολογισμός των κανόνων που αφορούν την απώλεια των ρυθμίσεων, διορθώνοντας τη στρέβλωση που ισχύει σήμερα, όταν δηλαδή η μη υποβολή των προβλεπόμενων δηλώσεων φόρου εισοδήματος και ΦΠΑ ή η καθυστέρηση υποβολής τους, ακόμη και για μια μέρα, έχει ως συνέπεια την απώλεια των ρυθμίσεων για άλλες οφειλές. Το ίδιο ισχύει και για τυχόν νέες ληξιπρόθεσμες οφειλές που αν δημιουργηθούν έστω και για μια μέρα συνεπάγονται απώλεια της ρύθμισης.

Με τις προβλέψεις τού υπό συζήτηση σχεδίου νόμου δίνεται η δυνατότητα πληρωμής των παραπάνω και η τακτοποίηση των οφειλών που δεν περιλαμβάνονται στη ρύθμιση εντός τριών μηνών, προκειμένου να αποφευχθεί απώλεια της ρύθμισης. Να σημειωθεί ότι η αναβίωση δεν αφορά ρυθμίσεις που έχουν χαθεί με πράξη προϊσταμένου ΔΟΥ.

Επιπροσθέτως, με το άρθρο 28 του νομοσχεδίου επέρχεται για μία ακόμη φορά πολύ ουσιαστική αλλαγή, καθώς ο φορολογικός έλεγχος πλέον θα διαρκεί έως ένα έτος από την κοινοποίηση της εντολής ελέγχου για χρονικό διάστημα έως έξι μηνών. Σε περιπτώσεις δε που ο έλεγχος δεν έχει ολοκληρωθεί εντός του ως άνω χρονικού διαστήματος, επιτρέπεται περαιτέρω παράταση για χρονικό διάστημα έως οκτώ μηνών και μόνο αν από τον έλεγχο που έχει ήδη πραγματοποιηθεί προκύπτουν πιθανότητες για διάπραξη του αδικήματος της φοροδιαφυγής.

Επίσης, αξίζει να σημειωθεί ότι η κοινοποίηση της πράξης προσδιορισμού φόρου πρέπει να γίνει μέσα στην πενταετία που προβλέπεται για την παραγραφή και δεν αρκεί να έχει γίνει μόνο η έκδοση της πράξης, δηλαδή θα πρέπει οπωσδήποτε εντός πενταετίας να έχει γίνει και κοινοποίησή της στο φορολογούμενο.

Έτσι, λοιπόν, τόσο ο περιορισμός της διάρκειας του φορολογικού ελέγχου όσο και η πενταετής παραγραφή με τους όρους που πλέον καθορίζεται, δίνει ένα πολύ συγκεκριμένο πλαίσιο πάνω στο οποίο μπορεί να λειτουργήσει η ΑΑΔΕ, βάζοντας τέλος στο φαινόμενο της ομηρίας χιλιάδων φορολογουμένων.

Με τον τρόπο αυτό ενισχύει τη σχέση εμπιστοσύνης των πολιτών με το κράτος και μεταβάλλεται προς το καλύτερο η καθημερινότητα των συμπολιτών μας σε ό,τι αφορά τις συναλλαγές τους με οικονομικές και φορολογικές υπηρεσίες. Άλλωστε, η οριοθέτηση της διαλειτουργικότητας μεταξύ των φορέων του δημοσίου θα δίνει πλέον τη δυνατότητα στην ΑΑΔΕ να ενημερώνεται με την ύπαρξη ή μη ληξιπρόθεσμων οφειλών του πολίτη και αντίστοιχα να χορηγεί ή μη το πιστοποιητικό φορολογικής ενημερότητας αντιμετωπίζοντας το φαινόμενο της μη έκδοσης φορολογικής ενημερότητας λόγω έλλειψης σχετικής ενημέρωσης της ΑΑΔΕ περί εξόφλησης εκ μέρους του πολίτη.

Τελειώνοντας, θα ήθελα να αναφέρω ότι το σημερινό νομοσχέδιο όχι μόνο διασφαλίζει την ορθή εφαρμογή του σχετικού πλαισίου από την διοίκηση, αλλά και συγχρόνως διευκολύνει τους φορολογούμενους στην εκπλήρωση των φορολογικών τους υποχρεώσεων, δημιουργώντας ένα σαφές πλαίσιο μέσα στο οποίο κινούνται με ασφάλεια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ για τη συνέπεια στον χρόνο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι οκτώ μαθήτριες και μαθητές και τέσσερις συνοδοί εκπαιδευτικοί από το 5ο Δημοτικό Σχολείο Γιαννιτσών.

Η Βουλή σάς καλωσορίζει.

Σας ευχόμαστε καλή πρόοδο και καλό Πάσχα.

(Χειροκροτήματα απ’ όλες τις πτέρυγες της Βουλής)

Τώρα να καλέσω στο Βήμα τη Βουλευτή της Νέας Δημοκρατίας, κ. Τσαμπίκα Ιατρίδη, ενώ στη συνέχεια τον λόγο θα πάρει, πριν μπούμε στις δευτερολογίες των εισηγητών και ειδικών αγορητών, ο Κοινοβουλευτικός Εκπρόσωπος της Πλεύσης Ελευθερίας, κ. Αλέξανδρος Καζαμίας.

Ορίστε, κυρία Ιατρίδη, έχετε τον λόγο.

**ΤΣΑΜΠΙΚΑ (ΜΙΚΑ) ΙΑΤΡΙΔΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ήθελα να ξεκινήσω με μια γενική παρατήρηση. Πριν καν συμπληρωθεί ένας χρόνος από τις εκλογές του Ιουνίου του 2023, η Κυβέρνησή μας έχει ήδη υλοποιήσει το μισό σχεδόν του οικονομικού μας προγράμματος και αυτό έχει συμβεί με πολύ σημαντικές παρεμβάσεις για τους πολίτες, στις οποίες περιλαμβάνονται, μεταξύ άλλων, η αύξηση του κατώτατου μισθού και η αύξηση στις συντάξεις, η πρώτη μετά από πολλά χρόνια.

Την ίδια στιγμή, η Ελλάδα, η χώρα μας, έχει έναν από τους καλύτερους ρυθμούς και απορρόφησης και αιτημάτων στο Ταμείο Ανάκαμψης, ενώ εργαζόμαστε στοχευμένα για την αντιμετώπιση της ακρίβειας και προωθούμε μεταρρυθμίσεις που αφορούν τις ζωές όλων μας, όπως στην παιδεία, την υγεία και τη δικαιοσύνη. Ταυτόχρονα, η χώρα μας είναι πιο θωρακισμένη και πιο ισχυρή.

Έχουμε βάλει τάξη στο μεταναστευτικό πρόβλημα. Προάγουμε με αυτοπεποίθηση τα εθνικά μας δίκαια, ενισχύουμε τις Ένοπλες Δυνάμεις μας, έχουμε δυνατή και σεβαστή φωνή στην Ευρώπη.

Τα λέω όλα αυτά για να επισημάνω το γεγονός ότι η Κυβέρνηση συνεχίζει με αμείωτους ρυθμούς την εφαρμογή του προγράμματός της, με την ίδια σοβαρότητα, την ίδια αξιοπιστία και τον ίδιο σεβασμό απέναντι στους Έλληνες και τις Ελληνίδες. Και βέβαια, όλα αυτά γίνονται χωρίς ακρότητες, χωρίς λαϊκισμούς και ανέξοδες υποσχέσεις. Και σε αυτή την πορεία αλήθειας, εμείς είμαστε οι πρώτοι που εντοπίζουμε τις δυστοκίες και τις παραλείψεις που αναπόφευκτα παρουσιάζονται.

Και είμαστε εμείς εδώ πρώτοι για να τις λύσουμε και να τις αντιμετωπίσουμε με σύστημα, με πρόγραμμα και ρεαλισμό.

Από την άλλη μεριά όλη η Αντιπολίτευση εξακολουθεί και πολιτεύεται σαν να μην έχει λάβει κανένα μήνυμα από τις πρόσφατες βουλευτικές εκλογές, σαν να μην έχει λάβει κανένα μήνυμα από τις δημοσκοπήσεις, στις οποίες φαίνεται ξεκάθαρα ότι η Νέα Δημοκρατία βρίσκεται ακλόνητα, σταθερά μπροστά, στην εμπιστοσύνη των Ελλήνων.

Κυρίες και κύριοι συνάδελφοι, το ίδιο συμβαίνει και με τη συζήτηση αυτού του νομοσχεδίου του Υπουργείου Οικονομικών. Είδαμε και από τη συζήτηση στη συνεδρίαση της επιτροπής ότι ακόμη και αν επί της ουσίας η Αντιπολίτευση δεν έχει διαφωνίες για το νομοσχέδιο, ψάχνει να πιαστεί από κάπου για να μην αναγκαστεί να δηλώσει ότι το νομοσχέδιο που συζητάμε σήμερα και νόημα έχει και έρχεται να αντιμετωπίσει ζητήματα της φορολογικής διαδικασίας.

Είναι πραγματικά εκπληκτικό ότι η Αντιπολίτευση κατακρίνει αυτό το νομοσχέδιο, όχι για αυτά που περιλαμβάνει, αλλά για αυτά που δεν περιλαμβάνει. Εμείς, όμως, νομοθετούμε με πρόγραμμα, με σύστημα, ώστε παθογένειες ή δυσλειτουργίες που έχουν παρατηρηθεί, να αντιμετωπίζονται προς όφελος όλων μας.

Το νομοσχέδιο που συζητούμε και σήμερα στην Ολομέλεια για την αναμόρφωση του Κώδικα Φορολογικής Διαδικασίας, περιλαμβάνει μία σειρά από παρεμβάσεις με στόχο τον εκσυγχρονισμό του φορολογικού συστήματος, την τακτοποίηση εκκρεμοτήτων δεκαετιών, την ενίσχυση της διαφάνειας στις συναλλαγές, την αξιοποίηση των νέων τεχνολογιών, τη βελτίωση της σχέσης εμπιστοσύνης μεταξύ πολιτείας και πολίτη για τα φορολογικά ζητήματα.

Περαιτέρω σταθερή προσήλωση της Κυβέρνησής μας είναι να ενισχύσουμε την ψηφιακή εξυπηρέτηση του πολίτη να τον απαλλάξουμε από γραφειοκρατικά βάρη, να επιταχύνουμε την έκδοση φορολογικής ενημερότητας και να απλοποιήσουμε με πιο λογικό τρόπο τους κανόνες απώλειας ρυθμίσεων από δω και στο εξής.

Στο νομοσχέδιο περιλαμβάνεται και η εφαρμογή, ήδη, από φέτος της σημαντικής μεταρρύθμισης για την απαλλαγή ενός εκατομμυρίου φορολογουμένων που έχουν εισοδήματα αποκλειστικά από μισθούς και συντάξεις, από την υποχρέωση υποβολής φορολογικής δήλωσης. Στις περιπτώσεις αυτές η φορολογική δήλωση θα συντάσσεται αυτόματα από την ΑΑΔΕ και θα οριστικοποιείται επίσης αυτόματα, ενώ ο φορολογούμενος θα έχει τη δυνατότητα να διατυπώσει αντιρρήσεις εντός της προθεσμίας υποβολής φορολογικών δηλώσεων.

Αυτή είναι μια σημαντική εξέλιξη, γιατί μέχρι τώρα προφανώς συμπληρωνόταν η δήλωση από την ΑΑΔΕ, αλλά χρειαζόταν η οριστικοποίηση από το χρήστη.

Κυρίες και κύριοι συνάδελφοι, συνοπτικά θα αναφερθώ, πέρα από τις προσυμπληρωμένες φορολογικές δηλώσεις και στις υπόλοιπες βασικές διατάξεις του νομοσχεδίου.

Καταργείται η υποχρεωτική προσκόμιση βιβλίων για όσους φορολογούμενους τηρούν βιβλία με βάση το διπλογραφικό λογιστικό σύστημα, εφόσον όλα τα σχετικά στοιχεία διαβιβάζονται στην πλατφόρμα myDATA.

Ψηφιοποιούνται οι διαδικασίες και καταργείται η αλληλογραφία από και προς την ΑΑΔΕ. Η επικοινωνία θα γίνεται πλέον αποκλειστικά με ψηφιακά μέσα, δηλαδή με ανάρτηση στο σύστημα «TAXIS» και προσωπική ηλεκτρονική ειδοποίηση μέσω e-mail. Γίνεται γρηγορότερα η έκδοση φορολογικής ενημερότητας, υιοθετείται η διαλειτουργικότητα μεταξύ των φορέων του δημοσίου, ώστε η ΑΑΔΕ να ενημερώνεται για την ύπαρξη ή μη ληξιπρόθεσμων οφειλών του πολίτη και αντίστοιχα να χορηγεί ή μη το πιστοποιητικό φορολογικής ενημερότητας.

Τίθεται συγκεκριμένο χρονικό πλαίσιο για τους φορολογικούς ελέγχους, κατ’ αρχάς ένα έτος από την κοινοποίηση της εντολής ελέγχου, με δυνατότητα παράτασης για έξι μήνες και υπό προϋποθέσεις για ακόμα οκτώ μήνες.

Είναι σημαντικό ότι μετά το πέρας των παραπάνω προθεσμιών δεν επιτρέπεται νέος έλεγχος για το ίδιο αντικείμενο.

Θεσπίζεται o ενδιάμεσος προσδιορισμός φόρου στις περιπτώσεις που συντρέχει συνδυασμός κριτηρίων, από τα οποία προκύπτει άμεσος και επικείμενος κίνδυνος φοροδιαφυγής.

Προωθείται διευθέτηση ρυθμίσεων προς τη φορολογική διοίκηση και εξορθολογισμός κανόνων, που αφορά την τυχόν απώλειά τους. Έτσι δίνεται η δυνατότητα διευθέτησης ρυθμίσεων οφειλών, που είχαν πρακτικά χαθεί προς τη φορολογική διοίκηση, με την αποπληρωμή των εκπρόθεσμων δόσεων, όσες και αν είναι αυτές, μέχρι την έναρξη ισχύος του νόμου.

Μειώνονται ως 50% τα πρόστιμα σε περίπτωση μη αμφισβήτησης της οφειλής, που προκύπτει έπειτα από φορολογικό έλεγχο.

Προς διευκόλυνση των πολιτών και των επιχειρήσεων που υποβάλλουν κάθε χρόνο φορολογικές δηλώσεις, παρέχεται η δυνατότητα υποβολής εκπρόθεσμης αρχικής ή τροποποιητικής δήλωσης έως και τη δέκατη ημέρα από την κοινοποίηση προσωρινού διορθωτικού προσδιορισμού φόρου.

Περιλαμβάνονται ειδικές διατάξεις, που αφορούν την εγγυητική ευθύνη του δημοσίου και αφορούν στη ρύθμιση επιμέρους ζητημάτων κατάπτωσης εγγυήσεων δανείων, που είχαν χορηγηθεί στο παρελθόν με την εγγύηση του ελληνικού δημοσίου.

Τέλος, να σημειώσω ότι τα πρόστιμα για την μη ορθή χρήση των POS μειώνονται κατά 50% για τα νησιά με πληθυσμό κάτω από τρεις χιλιάδες εκατό κατοίκους, πλην αυτών που έχουν χαρακτηριστεί ως τουριστικά.

Κυρίες και κύριοι συνάδελφοι, η Κυβέρνησή μας, η Κυβέρνηση της Νέας Δημοκρατίας με τον Πρωθυπουργό μας Κυριάκο Μητσοτάκη έχει δεσμευτεί απέναντι στον ελληνικό λαό να προχωρήσει τις απαραίτητες μεταρρυθμίσεις. Έχει δεσμευτεί απέναντι στον ελληνικό λαό να δημιουργήσει ένα κράτος πιο φιλικό στον πολίτη, ένα κράτος λιγότερο γραφειοκρατικό, περισσότερο ευέλικτο. Ένα κράτος το οποίο ο πολίτης θα το αισθάνεται δίπλα του ως σύμμαχο στη διαρκή προσπάθεια που κάνουμε όλες και όλοι για διαρκή πρόοδο, ανάπτυξη και ευημερία. Αυτή είναι η πιο σημαντική δέσμευση της Νέας Δημοκρατίας και αυτή τη δέσμευση κάνουμε ό,τι είναι δυνατόν για να την κάνουμε πράξη κάθε μέρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Καλώ στο Βήμα τον Κοινοβουλευτικό Εκπρόσωπο της Πλεύσης Ελευθερίας, τον κ. Αλέξανδρο Καζαμία.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, τα βλέμματα όλου του πλανήτη παραμένουν στραμμένα στη Μέση Ανατολή, ιδίως μετά την απόφαση του υπουργικού συμβουλίου του Ισραήλ τη Δευτέρα, να πραγματοποιήσει στρατιωτικό χτύπημα κατά του Ιράν μέσα στην επόμενη περίοδο. Σήμερα, καθώς φαίνεται, άρχισαν να επικρατούν δεύτερες σκέψεις, με αποτέλεσμα να κυκλοφορούν στον διεθνή Τύπο πληροφορίες, που φέρουν το Ισραήλ να αναβάλει -προς το παρόν τουλάχιστον- την απόφαση αυτή μέχρι νεωτέρας.

Από την πλευρά μας, οφείλουμε να επισημάνουμε ότι η άμεση εμπλοκή του Ιράν στον πόλεμο της Γάζας θα ανοίξει ένα ακόμη μεγάλο μέτωπο με απρόβλεπτες εξελίξεις, τόσο για την ασφάλεια και τη σταθερότητα στην περιοχή, όσο και για τις τιμές του πετρελαίου και των τροφίμων διεθνώς, που ήδη υποβάλλονται τις τελευταίες ημέρες σε νέες αυξήσεις. Η διεθνής τιμή του πετρελαίου έχει ξεπεράσει τα 90 δολάρια και αυτό σημαίνει ότι η τιμή της βενζίνης, που ήδη έχει ξεπεράσει τα 2 ευρώ το λίτρο στην Ελλάδα, θα αυξηθεί ακόμα περισσότερο, όσο βεβαίως διαρκεί αυτή η αστάθεια.

Η Πλεύση Ελευθερίας έχει από την αρχή προειδοποιήσει ότι η διεθνής ανοχή απέναντι στα εγκλήματα πολέμου και στις κατάφωρες παραβιάσεις του Διεθνούς Δικαίου από το κράτος του Ισραήλ στη Γάζα, αλλά και σε ολόκληρη τη Μέση Ανατολή, έχουν δώσει το πράσινο φως για την επέκταση του πολέμου και σε νέα μέτωπα.

Σύμφωνα με την επίσημη απεσταλμένη του ΟΗΕ στην περιοχή, την κ. Φραντσέσκα Αλμπενέζε, σήμερα στη Γάζα συντελείται γενοκτονία. Στις 26 Ιανουαρίου το Διεθνές Δικαστήριο της Χάγης έκρινε βάσιμη την προσφυγή της Νότιας Αφρικής, με την οποία κατηγορεί το κράτος του Ισραήλ για παραβίαση της Διεθνούς Σύμβασης κατά της Γενοκτονίας.

Για τον λόγο αυτό είναι κρίσιμο να μην παρασυρθούμε από τη μετατόπιση του ενδιαφέροντος των μέσων μαζικής ενημέρωσης από την απόλυτη ανθρωπιστική καταστροφή που συντελείται σήμερα στη Γάζα προς τα διαδοχικά χτυπήματα ανάμεσα στο Ισραήλ και το Ιράν. Το πραγματικό πρόβλημα στη Μέση Ανατολή, η ρίζα του μεσανατολικού αν θέλετε, δεν είναι άλλη από τις φρικτές συνθήκες παράνομης κατοχής του παλαιστινιακού λαού.

Επίσης, οι Έλληνες πολίτες πρέπει να γνωρίζουν ότι η πλευρά που άνοιξε το μέτωπο του Ιράν ήταν το κράτος του Ισραήλ, όταν βομβάρδισε το ιρανικό προξενείο στη Δαμασκό την 1η Απριλίου. Την επίθεση εκείνη, που φυσικά παραβιάζει θεμελιακές αρχές του Διεθνούς Δικαίου, δεν καταδίκασε ούτε η ελληνική Κυβέρνηση ούτε οι δυτικές κυβερνήσεις, παρά το γεγονός ότι την καταδίκασε, ως όφειλε, ο Γενικός Γραμματέας του ΟΗΕ ο κ. Γκουτέρες. Αυτά, δυστυχώς, είναι τα δύο μέτρα και δύο σταθμά που εφαρμόζουν οι σύμμαχοι του Ισραήλ στη Μέση Ανατολή και οι οποίοι θέλουν παράλληλα να αυτοπαρουσιάζονται και ως εγγυητές της σταθερότητας, της ασφάλειας και του Διεθνούς Δικαίου.

Εμείς στην Πλεύση Ελευθερίας λέμε για πολλοστή φορά ότι και τα δύο αυτά πράγματα δεν γίνονται. Ή είναι κανείς στο πλευρό της κυβέρνησης Νετανιάχου και συνεπώς ανέχεται τη γενοκτονία που συντελείται στη Γάζα και την επέκταση του πολέμου στη Μέση Ανατολή ή είναι με τις αρχές του Διεθνούς Δικαίου, της έμπρακτης ασφάλειας, σταθερότητας και ειρήνης στην περιοχή.

Αυτές οι ζωτικής σημασίας επιλογές, που δυστυχώς δεν θέλει να κάνει η Κυβέρνησή μας, είναι πάρα πολύ προβληματικές και ζημιογόνες για την ασφάλεια στην Ανατολική Μεσόγειο. Χθεσινή έρευνα του εβραϊκού πανεπιστημίου στην Ιερουσαλήμ, που έλαβε μεγάλη δημοσιότητα παγκοσμίως, έδειξε ότι 74% των ψηφοφόρων, των κατοίκων, των ερωτηθέντων στο Ισραήλ, δηλαδή τα τρία τέταρτα του πληθυσμού, θα εναντιώνονταν σε ένα νέο χτύπημα του Ισραήλ στο Ιράν, αν -λέει η έρευνα- αυτό υποβαθμίσει την ασφάλεια των συμμαχιών του Ισραήλ με τους συμμάχους του. Αυτό δείχνει ακριβώς πόσο ευαίσθητη είναι η κοινή γνώμη στο Ισραήλ στη στάση που παίρνουν οι σύμμαχοί του.

Γι’ αυτό η Πλεύση Ελευθερίας έχει κατ’ επανάληψη προτρέψει την Κυβέρνηση της Νέας Δημοκρατίας να διακόψει τις διπλωματικές σχέσεις της με την κυβέρνηση Νετανιάχου, μέχρις ότου σταματήσει η γενοκτονία στη Γάζα και δοθεί λύση στο παλαιστινιακό πρόβλημα. Όπως είχα την ευκαιρία να τονίσω σε επίκαιρη ερώτησή μου στον Υπουργό Εξωτερικών, η Κυβέρνηση του Ισραήλ δεν μπορεί να κάνει ό,τι θέλει στη Μέση Ανατολή και να μη χάνει φίλους.

Έρχομαι τώρα, κύριε Πρόεδρε, στο νομοσχέδιο που συζητάμε σήμερα για την εισαγωγή, ουσιαστικά, νέου Κώδικα Φορολογικής Διαδικασίας. Γιατί εισάγεται νέος κώδικας μετά από δύο χρόνια και γιατί εισάγεται με τον τρόπο αυτό, δηλαδή μέσα από ένα νομοσχέδιο εκατόν δώδεκα άρθρων και μία τροπολογία της τελευταίας στιγμής;

Σύμφωνα με την έκθεση της Επιστημονικής Υπηρεσίας της Βουλής, τα άρθρα 1 με 86 του νομοσχεδίου θεσπίζουν νέο Κώδικα Φορολογικής Διαδικασίας, ο οποίος -και διαβάζω από την έκθεση Επιστημονικής Υπηρεσίας της Βουλής- σε μεγάλο βαθμό επαναλαμβάνει τις ρυθμίσεις του ισχύοντος Κώδικα Φορολογικής Διαδικασίας που κυρώθηκε με τον ν.4987/2022 και στον οποίο είχαν κωδικοποιηθεί οι διατάξεις 1 με 72 του ν.4174/2013. Η αιτιολογική έκθεση δεν προσδιορίζει ούτε γιατί επιλέχθηκε αυτή η διαδικασία ούτε τους στόχους τους οποίους, υποτίθεται, ότι εξυπηρετεί.

Διαβάζω πάλι από την έκθεση της Επιστημονικής Υπηρεσίας της Βουλής, η οποία λέει ότι «η αιτιολογική έκθεση που συνοδεύει το νομοσχέδιο παρουσιάζει μεν τις υφιστάμενες και τις νέες διατάξεις, δεν προσδιορίζει, όμως, τα προβλήματα που επιχειρούν να επιλύσουν οι νέες ρυθμίσεις, τους επιδιωκόμενους στόχους, όπως και τους λόγους για τους οποίους δεν είναι δυνατή η επίτευξή τους». Αυτά λέει η Επιστημονική Υπηρεσία της Βουλής. Με άλλα λόγια, η διαδικασία όλη είναι ιδιαιτέρως προβληματική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, υπάρχει και η μεγάλη εικόνα και επιτρέψτε μου να δώσουμε στους πολίτες μια αίσθηση για το ποια είναι αυτή η μεγάλη εικόνα που πλαισιώνει το φορολογικό νομοσχέδιο που ήρθε σήμερα και τις προηγούμενες ημέρες στη Βουλή.

Οι αλλαγές του Κώδικα Φορολογικής Διαδικασίας, μέσα από διάφορα διοικητικά μέτρα, ρυθμίσεις προστίμων και αναθεωρήσεις διακανονισμών, έρχεται συνολικά να αυστηροποιήσει τους μηχανισμούς συλλογής φόρων. Η προσπάθεια αυτή δεν διέπεται από μια λογική κοινωνικής δικαιοσύνης, βάσει της οποίας το κράτος επιχειρεί να εισπράξει φόρους από την κορυφή της πυραμίδας, από τους έχοντες και κατέχοντες, δηλαδή με βάση την ικανότητα του κάθε πολίτη να συμβάλει στα δημόσια έσοδα. Αντιθέτως, έρχεται με μια φοροεισπρακτική λογική, που σκοπός της είναι να αυξήσει τα δημόσια έσοδα μέσα από το ισχύον άδικο και ταξικό φορολογικό σύστημα, το οποίο στηρίζεται κατά το ήμισυ στους έμμεσους φόρους, δηλαδή σε φόρους όπως ο ΦΠΑ και ο φόρος κατανάλωσης, οι οποίοι είναι οι ίδιοι για έναν φτωχό και ακριβώς οι ίδιοι για έναν εκατομμυριούχο. Είναι, με άλλα λόγια, άδικοι φόροι και αυτοί συμβάλλουν περίπου κατά το ήμισυ στα δημόσια έσοδα.

Με άλλα λόγια, δεν έχουμε εδώ ένα νομοσχέδιο που να είναι δίκαιο, αλλά αυστηρό. Έχουμε ένα νομοσχέδιο το οποίο είναι και άδικο και αυστηρό. Γενεσιουργός αιτία αυτού του άδικου φορολογικού συστήματος είναι το γεγονός ότι για τα επόμενα χρόνια η Κυβέρνηση είναι υποχρεωμένη να εφαρμόζει υψηλά πρωτογενή πλεονάσματα στον προϋπολογισμό, εξαιτίας των απαιτήσεων της τρόικα και των μνημονιακών υποχρεώσεων της χώρας, που βεβαίως, ακόμη ισχύουν.

Σύμφωνα με τις υποχρεώσεις αυτές, το κράτος δεν επιτρέπεται να έχει ισοσκελισμένους ή ελλειμματικούς προϋπολογισμούς, αλλά πρέπει να έχει για τα επόμενα χρόνια υψηλά πλεονάσματα, τα οποία βεβαίως απαιτούν αύξηση εσόδων μέσω της φορολογίας.

Επομένως ο νέος Κώδικας Φορολογικής Διαδικασίας εντάσσεται σε αυτό το πλαίσιο φοροεισπρακτικής πολιτικής που μας κληροδότησε και θα συντηρεί για πολλά χρόνια ακόμη, η κρίση της περασμένης δεκαετίας, το μνημονιακό καθεστώς που συνδέεται με αυτή και το μη βιώσιμο δημόσιο χρέος, που είναι αυτό που μας κάνει να πρέπει να έχουμε, σύμφωνα με την τρόικα, υψηλά πρωτογενή πλεονάσματα, τα «ματωμένα πλεονάσματα», όπως τα αποκαλεί ο Γραμματέας του ΚΚΕ.

Η ειδική αγορήτρια της Πλεύσης Ελευθερίας αναφέρθηκε λεπτομερώς στο άδικο και σκληρό σύστημα προστίμων που επιβάλλει το νομοσχέδιο. Δεν πρόκειται να επαναλάβω εδώ όσα ειπώθηκαν. Όμως, θα αναφερθώ σε δύο ενδεικτικές περιπτώσεις για να καταλαβαίνουν οι πολίτες που μας παρακολουθούν. Το άρθρο 62 με τίτλο: «Χρηματική επιβράβευση προσώπων κατόπιν επιβολής προστίμου μετά από επώνυμη καταγγελία» λέει ότι όποιος καταδίδει συμπολίτες του στην εφορία θα παίρνει χρηματικό βραβείο από 100 ευρώ μέχρι και 3.000 ευρώ, και μάλιστα λέει η παράγραφος 3 του άρθρου ότι θα είναι αφορολόγητο το βραβείο αυτό. Μάλιστα, η παράγραφος 4 του άρθρου λέει ότι κατά παρέκκλιση του νόμου του 2020 η απόφαση καταβολής χρηματικού βραβείου δεν θα αναρτάται και στη «ΔΙΑΥΓΕΙΑ».

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Δεν πρόκειται να πω σε τι παραπέμπει αυτή η εικόνα, από τα χρόνια της Κατοχής, αλλά είναι πραγματικά ντροπή το κράτος να ωθεί τους πολίτες να έχουν τέτοια νοοτροπία απέναντι στους συμπολίτες τους και να τους βάζει και θεσμική κουκούλα με το να μην ανακοινώνει τα βραβεία αυτά στη «ΔΙΑΥΓΕΙΑ».

Το δεύτερο παράδειγμα αφορά το άρθρο 5 που λέει ότι σε όποιον φορολογούμενο σταλεί η συστημένη επιστολή από την εφορία και δεν απαντήσει εντός δεκαπέντε ημερών, θα θεωρείται ότι αυτή έχει νομίμως κοινοποιηθεί σε αυτόν ή σε αυτήν. Η Ένωση Διοικητικών Δικαστών υπέβαλε υπόμνημα με το οποίο λέει ότι πρέπει να υπάρχει αποδεδειγμένη ανάγνωση της πράξης για να θεωρείται ότι αυτή έχει διαβαστεί, και θέτει ζήτημα συνταγματικότητας της παραγράφου 7 του άρθρου 5.

Το καταθέτω εδώ στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνοντας, κύριε Πρόεδρε, θα ήθελα να επαναλάβω ότι μια αυστηρή εφαρμογή ενός άδικου και ταξικού φορολογικού καθεστώτος δεν μπορεί να θεωρείται δίκαιη, ούτε, όπως είπε ο κύριος Υφυπουργός, μπορεί να θεωρηθεί ότι θα κάνει καλύτερη τη ζωή των περισσότερων φορολογουμένων. Η αδικία του φορολογικού συστήματος στην πραγματικότητα εντείνεται από τα αυστηρά μέτρα επιβολής της και από τα δρακόντεια πρόστιμα που τη συνοδεύουν. Τη στιγμή που 3,8 εκατομμύρια φορολογούμενοι, ακόμη και σήμερα, έχουν χρέη προς το δημόσιο, το μόνο βέβαιο είναι ότι το νομοσχέδιο αυτό θα καταστήσει ακόμη δυσκολότερη τη ζωή ενός πολύ μεγάλου αριθμού φορολογουμένων. Για αυτό η Πλεύση Ελευθερίας θα το καταψηφίσει.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Πριν περάσουμε στις δευτερολογίες των ειδικών αγορητών και εισηγητών, να πω ότι έχει ζητήσει να πάρει τον λόγο ο Κοινοβουλευτικός Εκπρόσωπος του ΠΑΣΟΚ, ο κ. Κατρίνης, για ένα λεπτό για να κάνει μία ερώτηση.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, ζητώ τον λόγο για να αναφέρω κάτι σχετικό με τις νομοτεχνικές βελτιώσεις.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Κύριε Υπουργέ, θέλω να με ακούσετε. Διαβάζω τώρα τις νομοτεχνικές που καταθέσατε. Το νούμερο 8, κατ’ αρχάς, δεν είναι νομοτεχνική προσθήκη της παραγράφου 4 στο άρθρο 28. Η προσθήκη της παραγράφου 4 στο άρθρο 28 δεν είναι νομοτεχνική βελτίωση, είναι νέο άρθρο. Γιατί εδώ τι λέτε; Και θέλω να μου το εξηγήσει ο κύριος Υπουργός, κύριε Πρόεδρε, γιατί εδώ συνεχίζει η Κυβέρνηση να φέρνει στο παρά ένα –συγγνώμη που θα το πω- φωτογραφικές διατάξεις.

Δηλαδή λέτε τώρα εδώ ότι δεν ισχύει ο χρονικός περιορισμός της διετίας συνολικά -ενός έτους, συν έξι μήνες, συν έξι μήνες- άρα οι έλεγχοι μένουν ανοιχτοί για υποθέσεις που έχουν έρθει με εισαγγελική παραγγελία, ή από κοινού με διεθνή ή αλλοδαπή φορολογική διωκτική αρχή, και αφορούν υποθέσεις φοροδιαφυγής στις οποίες εμπλέκονται –άκουσον, άκουσον- περισσότεροι από πέντε ελεγχόμενοι.

Εγώ, λοιπόν, δεν καταλαβαίνω γιατί έχετε βάλει τους πέντε ελεγχόμενους ως όριο, πάνω από τους οποίους θα μένει ανοιχτή η υπόθεση του ελέγχου, ενώ κάτω από πέντε ελεγχόμενοι, κλείνεις τη διετία; Και μάλιστα, προσέξτε, ποια διετία; Διετία η οποία ξεκινάει με την πρόσκληση, με την κοινοποίηση της πρόσκλησης του άρθρου 14.

Δηλαδή εδώ τι λέει ο νομοθέτης; Δεν λέει ότι από εδώ και πέρα ισχύει ο ένας χρόνος, συν έξι μήνες, συν έξι μήνες. Λέει ότι αυτή η διετία μάξιμουμ ισχύει από τη στιγμή που έχει γίνει η πρόσκληση του άρθρου 14, που μπορεί να είχε γίνει ένα χρόνο πριν, ενάμιση χρόνο πριν. Και έρχεται ο νόμος και λέει ότι μέσα σε δύο χρόνια το αργότερο θα κλείσει ο έλεγχος.

Και εγώ ρωτάω ποιο είναι το σκεπτικό των πέντε ελεγχόμενων πάνω ή κάτω; Είναι φωτογραφική η διάταξη, κύριε Πρόεδρε. Ζητάμε από την Κυβέρνηση να την αποσύρει. Είναι προφανές ότι πίσω από αυτό κρύβεται εξυπηρέτηση κάποιων ή κάποιου. Και επειδή δεν είναι νομοτεχνική βελτίωση –μη λέμε τα ίδια που λέγαμε με τον κ. Γεωργιάδη την Παρασκευή- να την αποσύρετε εδώ και τώρα. Δεν έχει καμμία σχέση.

Απαιτούμε απαντήσεις για τον προσδιορισμό των πέντε ατόμων και το κλείσιμο άρον άρον των υποθέσεων. Και να μας πείτε με τι έχει σχέση αυτό. Μήπως έχει σχέση με τη ΔΟΥ Νέας Ιωνίας που ελέγχει μία επιχείρηση που καταδικάστηκε πρόσφατα από τις Ηνωμένες Πολιτείες για φορολογικούς λόγους; Ξέρετε, αυτή με τα λογισμικά. Μήπως έχει σχέση με αυτό; Περιμένω απαντήσεις.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κύριε Κατρίνη, άμα θέλετε να ανέβετε στο άλογο της ηθικής τουλάχιστον να έχετε διαβάσει το νομοσχέδιο. Τουλάχιστον αυτό. Δεν θα έρθετε εδώ να μας κουνάτε το δάχτυλο, όταν δεν έχετε διαβάσει ότι στη μεταβατική διάταξη λέει ότι αυτά τα δεδομένα ισχύουν για τις από εδώ και μπρος υποθέσεις και δεν ισχύει για καμμία υπόθεση του παρελθόντος.

**ΜΙΧΑΗΛ ΚΑΤΡΙΝΗΣ:** Πείτε μας για τις πέντε. Δεν μου απαντάτε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Δεν ισχύει για καμμία υπόθεση του παρελθόντος.

Συνεπώς σας επιστρέφω τις κατηγορίες. Όταν ήρθατε εδώ σήμερα να μας πείτε τι λέει ο εκπρόσωπος των σουπερμάρκετ και να είστε Κοινοβουλευτικός Εκπρόσωπος των σουπερμάρκετ εδώ στο Κοινοβούλιο, την ίδια μέρα έρχεστε για να σηκώσετε το δάχτυλο της ηθικής και για να μας μιλήσετε ότι κάνουμε εξυπηρετήσεις για παλιές υποθέσεις. Ούτε μία παλιά υπόθεση δεν περιλαμβάνουν αυτές εδώ οι πρόνοιες.

**ΜΙΧΑΗΛ ΚΑΤΡΙΝΗΣ:** Γιατί βάζετε το πέντε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Αυτό που κάνουμε είναι το εξής. Λέμε ότι όταν μία υπόθεση έχει πέντε άτομα και άνω, είναι πολύπλοκη υπόθεση. Δεν είναι δυνατόν, λοιπόν, να παραγράφεται. Διότι ουσιαστικά εφόσον περάσει ο χρόνος και δεν ολοκληρωθεί η υπόθεση, αυτοί οι άνθρωποι είναι ελεύθεροι να κινηθούν και να κινούνται ως παραγεγραμμένοι, διότι θα είναι ελεγμένοι χωρίς δυνατότητα της ΑΑΔΕ να τους ελέγξει.

Και αυτό που κάνουμε, λοιπόν, εδώ σε αυτή την περίπτωση, είναι ότι όταν υπάρχουν υποθέσεις εγκληματικών οργανώσεων, υποθέσεις που μας τις έχουν στείλει οι εισαγγελείς, δεν βάζουμε τη δαμόκλειο σπάθη πάνω από τον χρόνο ολοκλήρωσης, ώστε να ελεγχθούν σωστά και να μπορέσουν οι υποθέσεις υψηλής πολυπλοκότητας να ολοκληρωθούν σωστά και με την ποιότητα την ελεγκτική που πρέπει. Το ανάποδο, λοιπόν, συμβαίνει με αυτή την τροπολογία.

Ξαναλέω ότι όταν είναι πολύπλοκες οι υποθέσεις, λοιπόν, από ένα μέγεθος και πάνω, πρέπει να δώσουμε τη δυνατότητα και λίγο παραπάνω χρόνο στην ΑΑΔΕ να ολοκληρώσει τις υποθέσεις. Δεν είναι τίποτε περισσότερο και τίποτε λιγότερο. Όχι απλώς δεν αποσύρεται, αλλά την υπογράφω διπλά.

**ΠΡΟΕΔΡΕΥΩΝ (Γεώργιος Λαμπρούλης):** Ξεκινούμε με τις δευτερολογίες των ειδικών αγορητών και των εισηγητών. Δεν νομίζω να υπάρχει διαφωνία. Θα πάμε με την αντίθετη φορά.

Να συμφωνήσουμε στα πέντε λεπτά η δευτερολογία;

**ΘΕΟΔΩΡΟΣ ΚΑΡΑΟΓΛΟΥ:** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Καλούμε την κ. Καραγεωργοπούλου, ειδική αγορήτρια από την Πλεύση Ελευθερίας, να πάρει τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κύριε Πρόεδρε.

Θα μιλήσω για δύο άρθρα για τα οποία δεν πρόλαβα να τοποθετηθώ στην κύρια εισήγησή μου.

Το άρθρο 75 θα το ψηφίσουμε, κύριε Υφυπουργέ, παρ’ ότι επιδιώκει να πείσει τον φορολογούμενο ότι τον συμφέρει να μην εναντιωθεί στην επιβολή κυρώσεων και να θελήσει να πληρώσει το γρηγορότερο για να πετύχει όσο το δυνατόν μεγαλύτερη μείωση του προστίμου.

Αναρωτιέται κανείς τι τελικά θέλει να πετύχει η διοίκηση. Θέλει να πετύχει τη δίκαιη φορολόγηση ή την εμπέδωση κουλτούρας μη εναντίωσης στο πανίσχυρο κράτος και στους δαιδαλώδεις μηχανισμούς του; Φέρατε μια τροπολογία, με την οποίο το βελτιώνετε, σύμφωνα με τις οδηγίες της Επιστημονικής Υπηρεσίας της Βουλής. Θα την ψηφίσουμε και αυτή. Είναι ένα άρθρο που λέμε ότι είναι το μη χείρον βέλτιστον, πλην όμως δεν καταλαβαίνουμε γιατί πρέπει να ισχύσει από 1-10-2024, καθώς στην ακροτελεύτια διάταξη του σχετικού νομοσχεδίου εξαιρείτε την άμεση εφαρμογή αυτού του άρθρου από τη δημοσίευση του παρόντος στο Φύλλο Εφημερίδας της Κυβέρνησης και μας λέτε ότι η έναρξη ισχύος θα είναι η 1-10-2024 προφανώς στερώντας τους δικαιούχους φορολογούμενους αφ’ ης στιγμής τους καταλογιστεί ο φόρος και παρέλθει το χρονικό διάστημα αποδοχής του καταλογισμού αυτού του φόρου να μην μπορεί να εκμεταλλευτεί τη διάταξη αυτή για να απομειωθεί το πρόστιμό του.

Στο άρθρο 60 που αφορά μια αντισυνταγματική διάταξη και τονίσαμε και στη διάρκεια της επιτροπής ότι θα πρέπει να το αποσύρετε. Αφορά στο γνωστό 54Α, το παλιό, του πιστοποιητικού ΕΝΦΙΑ, τη διάταξη του ν.4323. Ζητάτε την κατάθεση πιστοποιητικού περί μη οφειλής ΕΝΦΙΑ, την προσκόμιση αυτού, διαφορετικά θα κρίνεται απαράδεκτη η συζήτηση ενώπιον δικαστηρίου εμπράγματης αγωγής επί ακινήτου. Έχει κριθεί και από τα δικαστήρια, από το Μονομελές Πρωτοδικείο Χανίων με αριθμό απόφασης 2/2014. Αντιβαίνει όχι μόνο στο Σύνταγμα της Ελλάδας, αλλά και στις διατάξεις των άρθρων 6 παράγραφος 1 ΕΣΔΑ, 17, 20, 25 του Συντάγματος επίσης. Αντ’ αυτού προσκόμιζαν μέχρι τώρα οι πολίτες αντίγραφο του Ε9 για να είναι παραδεκτή η κατάθεση της εμπράγματης αγωγής. Συνεπώς θεωρούμε ότι θα έπρεπε να το είχατε τροποποιήσει και σας καλούμε και τώρα να το πράξετε.

Θα μείνω σε αυτά γιατί έχει καλυφθεί θεωρώ από τη Ζωή Κωνσταντοπούλου και τον Κοινοβουλευτικό μας Εκπρόσωπο, τον κ. Καζαμία, το υπόλοιπο μέρος των σχολίων.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Καραγεωργοπούλου.

Τον λόγο έχει ο κ. Χαλκιάς Αθανάσιος, ειδικός αγορητής από την Κοινοβουλευτική Ομάδα «Σπαρτιάτες».

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Θα είμαι σχετικά σύντομος. Θέλω να αναφερθώ λίγο στην τροπολογία που μας έρχεται. Δεν μπορώ να μη σχολιάσω το παρατηρητήριο τιμών παιδικών παιχνιδιών, το «καλάθι των νονών». Τι μας λέει ουσιαστικά αυτή η τροπολογία; Είναι η παραδοχή της Κυβέρνησης ότι δεν μπορεί να ελέγξει τις τιμές. Είναι η παραδοχή της Κυβέρνησης ότι οι συντεχνίες κάνουν πάρτι. Κάποιοι θησαυρίζουν εις βάρος του ελληνικού λαού και δεν μπορείτε αυτούς να τους ελέγξετε.

Θα πρέπει να συνειδητοποιήσετε ότι ο ελληνικός λαός υποφέρει και αυτό που χρειάζεται δεν είναι καλάθια των νονών, καλάθια του νοικοκυριού. Ο Έλληνας χρειάζεται την αξιοπρέπειά του πίσω, ο Έλληνας χρειάζεται εργασία που να αμείβεται σωστά και θέλει να έχει ένα καλό βιοτικό επίπεδο που μπορεί να διασφαλιστεί μόνο από μια εθνική κυβέρνηση.

Ένα τελευταίο σχόλιο θέλω να κάνω, επειδή ακούστηκε ότι το σύνθημα «πατρίς, θρησκεία, οικογένεια» είναι χουντικό. Το «πατρίς, θρησκεία, οικογένεια» δεν είναι χουντικό, έρχεται από την αρχαιότητα. Οι αρχαίοι ημών πρόγονοι πολεμούσαν και έλεγαν ότι «πολεμούν υπέρ βωμών και εστιών». Είναι ένα διαχρονικό σύνθημα του ελληνικού έθνους.

Το σύνθημα, όμως, «να πεθάνει η Ελλάδα, να ζήσουμε εμείς» τι είναι; Είναι δημοκρατικό; Σε αυτό δεν είδα κάποιος να ασχολείται. Βέβαια, όλο αυτό έγινε εξ αφορμής για κάποια οικογένεια που κατηγόρησε την Ελληνική Αστυνομία ότι κάποιος παιδεραστής προσπάθησε να αποπλανήσει ένα ανήλικο τέκνο μεταναστών. Δεν με ενδιαφέρει αυτό το παιδί από πού είναι. Δεν με ενδιαφέρει. Τα παιδιά είναι άγγελοι επί γης και δεν πρέπει να δείχνουμε καμμία ανοχή ως κράτος, ως πολιτεία απέναντι στους παιδόφιλους. Θα πρέπει να αυστηροποιήσουμε το νομικό μας πλαίσιο και να μη βλέπουν ξανά τον ήλιο για το υπόλοιπο της ζωής τους όλοι αυτοί που αγγίζουν τα παιδιά.

Και ένα τελευταίο θέλω να πω: Ως πότε θα θεωρεί η Κυβέρνησή σας, κύριε Θεοχάρη, ότι τα 21.000 ευρώ για μια πενταμελή οικογένεια ή μονογονεϊκή με τρία ανήλικα τέκνα θα πρέπει να είναι το ανώτατο όριο για να μπορεί να πάρει το επίδομα των παιδιών; Θεωρεί η Κυβέρνησή σας ότι με αυτή την ακρίβεια που μαστίζει την ελληνική κοινωνία, με τα ενοίκια που έχουν φτάσει στον Θεό, ότι είναι ένα τεράστιο ποσό τα 21.000 ευρώ; Θα πρέπει να το δείτε ξανά, γιατί το δημογραφικό είναι το νούμερο ένα πρόβλημα του έθνους μας και είναι μια βόμβα που έχει σκάσει.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Δημήτριο Τζανακόπουλο από την Κοινοβουλευτική Ομάδα «Νέα Αριστερά».

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κύριε Πρόεδρε.

Θα είμαι όσο το δυνατόν πιο σύντομος. Νομίζω ότι κατά στιγμές, αν και από την Κυβέρνηση και από τον κ. Θεοχάρη, τον Υφυπουργό, επιλέχτηκαν ως μη άρμοζε σε όλη τη διάρκεια της συζήτησης πάρα πολύ υψηλοί τόνοι για να καλυφθούν ενδεχομένως τα προβλήματα της ελληνικής κοινωνίας και οικονομίας, διαφάνηκαν οι βασικές διαχωριστικές γραμμές με την πολιτική της Νέας Δημοκρατίας.

Πάντως τη γραμμή των πολύ υψηλών τόνων, κύριε Θεοχάρη, κύριε Υπουργέ, -φαίνεται ότι έχετε σημαντικότερα πράγματα να κάνετε- την ακολουθούσατε καθ’ όλη τη διάρκεια των απαντήσεων σας σε όλα τα κόμματα της Αντιπολίτευσης. Αυτήν ακολουθήσατε και πριν από λίγο όταν απαντήσατε στον Κοινοβουλευτικό Εκπρόσωπο του ΠΑΣΟΚ, αλλά αυτό το οποίο κάνατε είναι το εξής: Ακόμα και αν ισχύει αυτό που λέτε, ότι δηλαδή πρόκειται περί διάταξης η οποία ισχύει από εδώ και στο εξής, αυτό δεν αναιρεί δύο πράγματα, κύριε Θεοχάρη, που σας είπε ο κ. Κατρίνης και για τα οποία δεν απαντήσατε.

Ποια είναι αυτά τα δύο πράγματα; Το πρώτο είναι ότι σε καμμία περίπτωση δεν πρόκειται για νομοτεχνική βελτίωση. Πρόκειται για νέα διάταξη. Προστίθεται στο νομοσχέδιο μια νέα παράγραφος η οποία είναι εκτός, αν θέλετε, της λογικής του άρθρου 28, αν δεν κάνω λάθος, το οποίο λέει ότι πλέον τίθεται συγκεκριμένη διάρκεια στον φορολογικό έλεγχο, ο φορολογικός έλεγχος μπορεί να παραταθεί μία φορά για έξι μήνες σε εξαιρετικές περιπτώσεις, οι οποίες δεν προσδιορίζονται στον νόμο.

Άρα, λοιπόν, έχουμε νέα διάταξη η οποία προστίθεται μέσω της τακτικής των νομοτεχνικών βελτιώσεων.

Και το δεύτερο που σας είπε είναι ότι σε κάθε περίπτωση η συγκεκριμένη διάταξη είναι φωτογραφικού χαρακτήρα. Δεν έχει σημασία αν ισχύει ex tunc ex nunc, από τότε ή από τώρα. Έχει σημασία ότι προσδιορίζεται ένα και μόνο κριτήριο για την παράταση, το οποίο είναι, εφόσον υπάρχει εντολή έρευνας από την Εισαγγελία κ.λπ., και η εντολή αυτή αφορά περισσότερα από πέντε πρόσωπα. Και ποια ήταν η αιτιολογία που δώσατε; Ότι όταν ο φορολογικός έλεγχος απαιτεί, μάλλον αφορά περισσότερα από πέντε πρόσωπα, θα είναι εξ ορισμού πάρα πολύ δύσκολος.

Δεν γνωρίζετε υποθέσεις, οι οποίες είναι εξαιρετικά πολύπλοκες, εξαιρετικά δύσκολες και αφορούν τριγωνικές συναλλαγές, εικονικά τιμολόγια, μια σειρά από πρακτικές φοροδιαφυγής των μεγάλων επιχειρήσεων, που μπορεί να αφορούν μία ή δύο επιχειρήσεις, ένα ή δύο νομικά πρόσωπα; Για ποιο λόγο, λοιπόν, γίνεται η επιλογή της κατ’ εξαίρεση παράτασης, μόνο στην περίπτωση των πέντε προσώπων; Μήπως εκκρεμεί καμμία διαδικασία κίνησης ελέγχου, την οποία εσείς γνωρίζετε;

Επομένως θα συνιστούσα λίγο χαμηλότερους τόνους στην ένταση της κριτικής σας, ειδικά όταν είστε εκτεθειμένοι. Είναι ο τρόπος που επιλέξατε να απαντήσετε σε όλα τα ζητήματα, τα οποία τέθηκαν από τη μεριά της Αντιπολίτευσης. Το συμπέρασμα είναι το εξής: Οι τόνοι και ο εκνευρισμός σας είτε αφορούν τον κ. Μπελέρη, τον οποίο έχετε πλέον να κοσμεί το ψηφοδέλτιο της Νέας Δημοκρατίας, παρά το γεγονός ότι είναι καταδικασμένος με απόφαση ελληνικού δικαστηρίου για μεταφορά όπλων… Το γνωρίζετε αυτό;

**ΘΕΟΔΩΡΟΣ ΚΑΡΑΟΓΛΟΥ:** Έχει αθωωθεί.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν το γνωρίζετε. Έχει αθωωθεί, καλώς. Είναι καταδικασμένος με απόφαση ελληνικού δικαστηρίου.

Είτε λοιπόν αφορούσαν ας πούμε κριτικές για το ευρωψηφοδέλτιο της Νέας Δημοκρατίας είτε αφορούσαν ζητήματα οικονομικής πολιτικής, ήρθατε εδώ και είπατε το αδιανόητο, αυτό το οποίο πραγματικά δεν στηρίζεται σε κανένα απολύτως στοιχείο, ότι στην Ελλάδα το 2022, το 2023 μειώνονται οι ανισότητες, τη στιγμή που έχουμε όλες τις μελέτες, όχι μόνο της EUROSTAT και του ΟΟΣΑ, αλλά ακόμα και της ίδιας της ΕΛΣΤΑΤ, που δείχνουν με συγκεκριμένα διαγράμματα -τα οποία σε ανύποπτο χρόνο σας έχει καταθέσει και στα Πρακτικά ο κ. Τσακαλώτος και μάλλον δεν τα διαβάσατε- ότι από το 2020 και μετά η πορεία της ελληνικής οικονομίας είναι πορεία αύξησης των εισοδηματικών ανισοτήτων, δηλαδή είναι πορεία έντασης της ταξικής εκμετάλλευσης, κύριε Θεοχάρη. Διότι εκπροσωπείτε συγκεκριμένα κοινωνικά συμφέροντα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω να κλείσω αυτήν τη σύντομη ομιλία μου με το εξής: Σας προκάλεσα δύο φορές, τόσο στην τοποθέτησή μου στη δεύτερη ανάγνωση του νομοσχεδίου στην τέταρτη επιτροπή, όσο και σήμερα το πρωί στην Ολομέλεια, να μας πείτε και να καταθέσετε συγκεκριμένα έγγραφα τα οποία να αποδεικνύουν τις νέες ρυθμίσεις για την κατάπτωση των εγγυήσεων του ελληνικού δημοσίου για δάνεια που οι αιτήσεις τους έχουν απορριφθεί από το Γενικό Λογιστήριο του Κράτους.

Και εσείς σήμερα στο νομοσχέδιο τι λέτε; Ότι εφόσον έχουν απορριφθεί γιατί ελλείπει ένα έγγραφο ή μια πραγματογνωμοσύνη, θα έρχεται ο servicer ή το fund, θα κάνει μια βεβαίωση και θα αντικαθιστά με τη βεβαίωση αυτή τα δημόσια έγγραφα ή τις πραγματογνωμοσύνες. Μάλιστα.

Σας προκάλεσα λοιπόν να μας φέρετε έστω ένα χαρτί, ένα έγγραφο, έστω από το Γενικό Λογιστήριο του Κράτους, όχι από το Υπουργείο, όπου να αποδεικνύει ότι όλα αυτά τα δάνεια έχουν εγγραφεί στο 2020 και δεν πρόκειται να έχουν κανένα δημοσιονομικό κόστος. Δεν φέρατε κανένα τέτοιο έγγραφο, κύριε Θεοχάρη, και το έγγραφο αυτό που φέρατε δεν αποδεικνύει τίποτε. Και επίσης δεν μας απαντήσατε για ποιο λόγο το Γενικό Λογιστήριο του Κράτους δεν κάνει καμμία απολύτως αναφορά στο δημοσιονομικό κόστος αυτών των ρυθμίσεων.

Κύριε Θεοχάρη, ξέρετε πάρα πολύ καλά ότι όταν το Γενικό Λογιστήριο του Κράτους έχει τη δυνατότητα να αποδείξει ότι δεν υπάρχει δημοσιονομικός έλεγχος, ότι δεν υπάρχει δημοσιονομική επιβάρυνση, το λέει. Σε κανένα σημείο της έκθεσης του Γενικού Λογιστηρίου του Κράτους δεν αναφέρεται το επιχείρημα το οποίο ακούστηκε από τον κ. Υφυπουργό ότι όλα αυτά τα δάνεια έχουν συμπεριληφθεί στον προϋπολογισμό του 2020. Πουθενά δεν το λέει αυτό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τζανακόπουλε, ολοκληρώστε παρακαλώ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν το ήξερε το Γενικό Λογιστήριο του Κράτους; Το αγνοούσε; Τους ενημερώσατε εσείς εκ των υστέρων;

Επίσης, σας είπα και κάτι ακόμα και κλείνω. Ο ν.3869 έχει πάρα πολλές υποθέσεις οι οποίες ακόμα δεν έχουν εκδικαστεί και στις οποίες ακόμα δεν υπάρχει συγκεκριμένη εικόνα για τα μεγέθη των οφειλών τα οποία θα διαγραφούν. Πώς μπορεί λοιπόν να γίνει συγκεκριμένος δημοσιονομικός υπολογισμός; Τα έχετε υπολογίσει όλα από την αρχή; Ξέρετε πόσα είναι όλα τα δάνεια, τα οποία έχουν δοθεί με εγγύηση του ελληνικού δημοσίου και έχουν φτάσει να μειωθούν οι οφειλές με βάση τον ν.3869; Δεν μπορεί να έχετε τέτοια γνώση. Δεν έχετε αυτή τη γνώση, διότι δεν ξέρετε πόσες υποθέσεις έχουν πάει στα δικαστήρια.

Είναι πάρα πολύ απλό. Δεν έχετε κάνει κανέναν υπολογισμό και απλώς, για να κάνετε το χατίρι συγκεκριμένων πιστωτικών ιδρυμάτων, funds και servicers, προχωράτε σε αυτές τις ρυθμίσεις. Εμείς κρούουμε τον κώδωνα του κινδύνου και σας ξαναλέμε: Είστε Κυβέρνηση. Δεν μπορείτε να συμπεριφέρεστε με όρους «μπακάλικου». Οφείλετε να δίνετε εξηγήσεις στο ελληνικό Κοινοβούλιο.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον επόμενο ειδικό αγορητή κ. Φωτόπουλο Στυλιανό από την Ελληνική Λύση.

Ορίστε, κύριε Φωτόπουλε.

**ΣΤΥΛΙΑΝΟΣ ΦΩΤΟΠΟΥΛΟΣ:** Κύριε Πρόεδρε, η δευτερολογία μου θα είναι σύντομη, οπότε μπορώ να την κάνω και από τη θέση μου. Δεν χρειάζεται να έρθω στο Βήμα.

Και η συζήτηση σήμερα, αλλά και οι τρεις συνεδριάσεις της επιτροπής κατέδειξαν ότι ο νέος Κώδικας Φορολογικών Διαδικασιών δεν είναι νέος. Διέπεται απόλυτα από τη λογική του αρχικού νόμου του 2013. Η διαφορά βέβαια είναι ότι ανάμεσα στο 2013 και στο 2024, το 2013 η ψηφιοποίηση του ελληνικού δημοσίου ήταν στα σπάργανα, άρα υπάρχουν κάποιες διατάξεις τις οποίες θα πρέπει να τις ξαναδούμε. Το ανέφερα και στην πρώτη συνεδρίαση της επιτροπής.

Παραδείγματος χάριν, εν έτει 2024 με τους κωδικούς Taxisnet ελέγχει ουσιαστικά οποιαδήποτε σχέση ενός Έλληνα ή μη Έλληνα πολίτη με το ελληνικό δημόσιο. Αυτό θα πρέπει με κάποιο τρόπο να αλλάξει. Θα πρέπει δηλαδή να υπάρχει μία νέα νομοθετική παρέμβαση με την οποία να δίνονται συγκεκριμένες εξουσιοδοτήσεις για τους λογιστές, συγκεκριμένες εξουσιοδοτήσεις για τους δικηγόρους, συγκεκριμένες εξουσιοδοτήσεις για τους συμβολαιογράφους ή τους μηχανικούς.

Δεν μπορεί με έναν απλό κωδικό Taxisnet να μπορείς να διαχειρίζεσαι τα πάντα και σας λέω χαρακτηριστικά, από την απλή φορολογική δήλωση μέχρι την αίτηση για υιοθεσία. Ακόμη και αυτό έχουμε δει. Γίνεται με κωδικούς Taxisnet. Αυτό θα πρέπει κάποια στιγμή να το σπάσουμε, να πάμε σε πιο σύγχρονα μέτρα ασφαλείας.

Δεύτερη παρατήρηση. Ο νέος Κώδικας Φορολογικών Διαδικασιών δεν λαμβάνει υπ’ όψιν του τη νέα πραγματικότητα που έχει διαμορφωθεί με τα myDATA. Και αυτό θα πρέπει να το δούμε. Είπαμε και στη διάρκεια των επιτροπών ότι δεν έχεις τη δυνατότητα να αναιρέσεις ένα παραστατικό, το οποίο στην αρχή γίνεται λόγω βιασύνης, λόγω άγνοιας, λόγω του ότι μπορεί ένας βοηθός λογιστή επάνω στην πίεση του χρόνου, πάνω στην πίεση των διαδικασιών, να κάνει μια αποδοχή σε ένα παραστατικό το οποίο όμως παραστατικό μπορεί να είναι μια εικονική συναλλαγή, μια συναλλαγή που δεν έχει γίνει και αυτός ο οποίος αποδέχτηκε το παραστατικό εκείνη τη στιγμή δεν είχε τη γνώση ότι αυτό είναι εικονικό τιμολόγιο, ότι με δόλο έχει υποβάλει κάποιος ένα παραστατικό και το έχει ανεβάσει στο myDATA.

Θα πρέπει λοιπόν να δίνουμε τη δυνατότητα σε αυτόν ο οποίος έρχεται μετά και βλέπει ότι αυτό το παραστατικό δεν ανταποκρίνεται στις συναλλαγές του, δεν ανταποκρίνεται στα βιβλία του, να το καταγγέλλει, να το διαγράφει εκ των υστέρων, έστω και αν στην αρχή το είχε αποδεχτεί. Άρα, σε αυτή την περίπτωση σας δίνουμε και ένα λόγο να χρησιμοποιήσετε τα myDATA ως ένα εργαλείο καταπολέμησης της φοροδιαφυγής, για να μην κάνουμε μόνο κριτική και μας κατηγορείτε γι’ αυτό.

Μία ακόμα παρατήρηση όσον αφορά το φορολογικό νομοσχέδιο. Θα πρέπει να ξαναδούμε λίγο και τους χρόνους που αφορούν τη Διεύθυνση Επίλυσης Διαφορών. Όταν ο φορολογούμενος προσφεύγει έχει τριάντα μέρες προθεσμία να προσφύγει. Όταν η Διεύθυνση Επίλυσης Διαφορών απαντάει, έχει εκατόν είκοσι ημέρες και σε αυτές αν θέλει, απαντάει, όπως πολύ καλά γνωρίζετε.

Δεν γίνεται να έχουμε δύο μέτρα και δύο σταθμά, τριάντα μέρες για το φορολογούμενο, εκατόν είκοσι μέρες για το ελληνικό δημόσιο. Αυτά τα δύο θα πρέπει να συμπίπτουν. Πρότασή μας είναι να ανεβάσουμε τις ημέρες στις οποίες θα μπορεί ο φορολογούμενος να προσφύγει στη Διεύθυνση Επίλυσης Διαφορών.

Έρχομαι τώρα στην τροπολογία 141 την οποία καταθέσατε. Συνεχίζετε και εδώ μία τακτική, την οποία την έχουμε δει τουλάχιστον στο διάστημα που είμαι εγώ στη Βουλή -είμαι από πέρυσι το καλοκαίρι- βάζετε μέσα σε μία τροπολογία άρθρα τα οποία θα θέλαμε να ψηφίσουμε και θέλουμε να ψηφίσουμε και άρθρα τα οποία δεν θέλουμε να ψηφίσουμε. Αυτό θα πρέπει με κάποιον τρόπο να το αλλάξετε.

Όσον αφορά το Παρατηρητήριο Τιμών, εντάξει, μας απάντησε ο κ. Σκρέκας, σχετικά με το ερώτημα που έκανα εγώ το πρωί. Μας είπε ότι προφανώς είναι ένα τεχνικό πρόβλημα και γι’ αυτό το Παρατηρητήριο Τιμών δεν ανέβασε στο e-Καταναλωτής τις καινούργιες λίστες για τις δύο τελευταίες εβδομάδες. Βέβαια, δεν μπορώ να πω ότι αυτή η απάντηση μας καλύπτει. Δεν μπορεί να λειτουργεί το κράτος με αυτό τον τρόπο. Ακόμα και η πιο μικρή εταιρεία έχει ένα backup, έχει ένα site το οποίο δουλεύει. Δεν μπορεί, λοιπόν, για τεχνικούς λόγους, ένα τόσο προβεβλημένο έργο, όπως είναι το «καλάθι του καταναλωτή», να μην δουλεύει, γιατί η εταιρεία κάνει αναβάθμιση στο site.

Όσον αφορά το άρθρο 2 για τις πληρωμές των δικαιούχων, εμείς θα θέλαμε να ψηφίσουμε, δεν μπορούμε, όμως, με τη μορφή που έχει αυτή η τροπολογία να το ψηφίσουμε. Θεωρούμε ότι τα 7.500 ευρώ τα οποία έχετε βάλει ως όριο και αυτά είναι μικρό ποσό, παρ’ όλα αυτά θα θέλαμε να το ψηφίσουμε, αλλά σε αυτή την περίπτωση δεν μπορούμε.

Τέλος, όσον αφορά το άρθρο 4 της συγκεκριμένης τροπολογίας, ειλικρινά δεν το καταλαβαίνουμε. Δεν καταλαβαίνουμε, δηλαδή, σε μια εποχή στην οποία έχει αναδειχθεί η ανάγκη της Ελλάδας να έχει δική της πολεμική βιομηχανία πώς εμείς σκορπίζουμε την περιουσία των ΕΑΣ και με τίμημα και χωρίς τίμημα και αυτό είναι το χειρότερο και το πιο τραγικό.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Φωτόπουλο.

Τον λόγο έχει τώρα ο ειδικός αγορητής από το Κομμουνιστικό Κόμμα Ελλάδος κ. Χρήστος Τσοκάνης.

Ορίστε, κύριε Τσοκάνη, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε.

Κάναμε ξεκάθαρο εξαρχής και στις επιτροπές και στην Ολομέλεια ότι καταψηφίζουμε τον νέο Κώδικα Φορολογικής Διαδικασίας, όπως καταψηφίσαμε και πριν από ένα δεκαπενθήμερο τη μείωση του φορολογικού συντελεστή στο 15% για τις μεγάλες πολυεθνικές εταιρείες και τους ομίλους, όπως καταψηφίσαμε και τον περασμένο Δεκέμβρη τον νόμο-λαιμητόμο φοροεξόντωσης των μικρών αυτοαπασχολούμενων, όπως καταψηφίσαμε και τον κρατικό προϋπολογισμό που μόνο δεινά φέρνει για τους εργαζόμενους, τους αυτοαπασχολούμενους και τους βιοπαλαιστές αγρότες, όπως είχαμε καταψηφίσει στο παρελθόν και τη μείωση των μισθών και των συντάξεων και το πρώτο και το δεύτερο και το τρίτο μνημόνιο και την κατάργηση των συλλογικών διαπραγματεύσεων και όλα τα μέτρα που στρέφονται σε βάρος των συμφερόντων και των δικαιωμάτων του λαού μας.

Καμμιά φορά, ειλικρινά, μας γεμίζει ερωτηματικά πώς τα κόμματα που συμμετέχουν σε αυτή την πολιτική σκυταλοδρομία, διαδεχόμενα το ένα μετά το άλλο τη διαχείριση των συμφερόντων των μονοπωλίων και των πολυεθνικών σε ένα σύστημα που καθημερινά σαπίζει και έχει ονοματεπώνυμο «καπιταλισμός», πολλές φορές διαφοροποιούνται, ξεχνώντας το παρελθόν τους και τι έχουν ψηφίσει και τι στάση έχουν κρατήσει.

Πώς μπορεί να ξεχνάει το ΠΑΣΟΚ, ο ΣΥΡΙΖΑ, η Νέα Αριστερά τις φοροαπαλλαγές που διατήρησε καθ’ όλη τη διάρκεια της θητείας των κυβερνήσεων που συμμετείχαν στους εφοπλιστές;

Πώς μπορούν να ξεχνάνε τον αναβαλλόμενο φόρο στις τράπεζες, που από το 2014 η Νέα Δημοκρατία και το 2017 ο ΣΥΡΙΖΑ ψήφισαν, εφάρμοσαν και διατήρησαν;

Πώς μπορούν να ξεχνάνε τους ειδικούς φόρους στην ενέργεια που όλοι μαζί ψήφισαν στο ελληνικό Κοινοβούλιο και που σήμερα έρχεται με αυτούς αντιμέτωπος ο ελληνικός λαός;

Πώς μπορούν να ξεχνάνε τα δεκάδες δισεκατομμύρια που βάρυναν μέσω των κρατικών προϋπολογισμών, της φορομπηχτικής πολιτικής την τελευταία δεκαπενταετία τον λαό μας και σήμερα να βγαίνουν και να μιλάνε εξ ονόματός τους;

Ειλικρινά τι κάνει –για να πω με απλά λόγια- ο νέος Φορολογικός Κώδικας; Σου λέει το Ταμείο Ανάκαμψης: «Για να πάρεις χρήματα, τα οποία θα τα δώσεις στα μονοπώλια και τις πολυεθνικές, θα πρέπει να κινείται ο ελληνικός λαός, οι μικροί αυτοαπασχολούμενοι, οι βιοπαλαιστές αγρότες και η εργατική τάξη της χώρας μας σε αυτό το φορολογικό πλαίσιο».

Και εκείνο που προσπαθεί να κάνει η Κυβέρνηση αλλά και όλα τα άλλα κόμματα είναι πώς θα ωραιοποιήσουν, πώς τεχνολογικά θα συμμορφώσουν και θα εκσυγχρονίσουν αυτό το πλαίσιο, όχι να το μεγαλώσουν, αλλά πώς μέσα σε αυτά τα περιθώρια του λαβύρινθου θα μπορέσουν να κινηθούν τα ελάχιστα δικαιώματα του λαού μας.

Και προσέξτε τώρα γιατί ο βασιλιάς είναι γυμνός, θα σας το πω γιατί με έπιασαν τα γέλια: Λέμε ότι εκσυγχρονίζεται το ψηφιακό κράτος, ότι όλα θα γίνονται γρήγορα και απλά, ότι δεν θα χρειάζονται κανέναν και τίποτα. Τι μας έδωσαν χειρόγραφα να συμπληρώσουμε; Τα ερωτήματα αν θα ψηφίσουμε υπέρ ή κατά, για να μην μπερδευτούμε, επειδή είναι πολλά τα άρθρα. Και νομίζετε ότι ένας μισθωτός, συνταξιούχος, ή αυτοαπασχολούμενος, που του έρχονται απανωτά μηνύματα, e-mails, ειδοποιήσεις, να μπει σε πλατφόρμες, να συμπληρώσει, θα τα καταφέρει μόνος του και δεν θα οδηγηθεί στην ιδιωτική πρωτοβουλία που ευδοκιμεί στις μεγάλες ιδιωτικές εταιρείες που κερδοσκοπούν σε βάρος του;

Πράγματι, σήμερα δεν πρέπει να ξεχνάμε και να αγνοούμε και ένα άλλο ζήτημα, γιατί βρισκόμαστε και σε μια περίοδο μπροστά στις Ευρωεκλογές και όλοι εδώ μέσα λίγο ή πολύ προσπαθούν να κρύψουν, να σκεπάσουν το παρελθόν τους: Σήμερα βρισκόμαστε μπροστά σε μια κατάσταση που έχει διαμορφωθεί, που ταλανίζει τον λαό μας και όλη την Ευρωπαϊκή Ένωση και δεν είναι άλλη από τη συμμετοχή σε δύο μεγάλους ιμπεριαλιστικούς πολέμους, που όλα τα κόμματα έχουν ευθύνη και έχουν συμπράξει για να συμμετέχει η χώρα μας. Όλα τα κόμματα δεν καταδίκασαν από την πρώτη στιγμή τον ρόλο των Ηνωμένων Πολιτειών και του ΝΑΤΟ τόσο στον ιμπεριαλιστικό πόλεμο στην Ουκρανία, τόσο στη συμμετοχή στο κράτος-δολοφόνο-γενοκτόνο στο Ισραήλ, όσο και στην αποστολή της φρεγάτας «YΔΡΑΣ» στην Ερυθρά Θάλασσα, αλλά και την αποστολή της φρεγάτας «ΣΠΕΤΣΕΣ», αλλά και την ειδική πυροβολαρχία Patriot που έχουμε στείλει εκτός των συνόρων της χώρας μας.

Σήμερα, λοιπόν, επιβάλλεται ο λαός μας να βγάλει τα συμπεράσματα που χρειάζεται και μέσα από τα αισιόδοξα σκιρτήματα της επιτυχίας τόσο στις 28 Φλεβάρη όσο και της χθεσινής απεργιακής κινητοποίησης να οργανώσει την πάλη και τον αγώνα του, γιατί μπορεί στο πλευρό του ΚΚΕ μέσα από τον οργανωμένο αγώνα να ξημερώσουν καλύτερες μέρες για εμάς και τα παιδιά μας. Μπορούμε να φέρουμε τα πάνω-κάτω, μπορούμε να ανατρέψουμε αυτές τις άδικες πολιτικές της Ευρωπαϊκής Ένωσης και των κυβερνήσεων που διαχειρίζονται τα συμφέροντα του κεφαλαίου και των πολυεθνικών στη χώρα μας, μπορούμε να οικοδομήσουμε μια κοινωνία στη βάση της ικανοποίησης των σύγχρονων λαϊκών αναγκών.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στον επόμενο ειδικό αγορητή, θα ήθελα να κάνω μία ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και τρεις εκπαιδευτικοί συνοδοί από το Γυμνάσιο Αξιούπολης Κιλκίς.

Η Βουλή σάς καλωσορίζει!

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο ειδικός αγορητής του ΠΑΣΟΚ κ. Κουκουλόπουλος Παρασκευάς.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ξεκινήσω τη δευτερολογία με τις νομοτεχνικές βελτιώσεις.

Κύριε Υπουργέ, ατυχώς αναφερθήκατε στην εγκληματική οργάνωση για να δικαιολογήσετε τον αριθμό «5». Εγκληματική οργάνωση νοείται από τρία και πάνω άτομα. Αν, λοιπόν, είχατε στο μυαλό σας εγκληματική οργάνωση, έπρεπε να βάλετε τρία και όχι πέντε, τρία και πάνω, ή πάνω από δύο, όπως το έχετε γραμμένο και όχι να το έχετε, όπως το έχετε, πέντε.

Ήταν, λοιπόν, ορθή η επισήμανση που έκανε ο Κοινοβουλευτικός μας Εκπρόσωπος και πραγματικά μας αναγκάζει να αλλάξουμε την ψήφο μας, αντί για να ψηφίσουμε αυτή τη διάταξη, διότι προφανώς με τη σύντμηση των προθεσμιών συμφωνούμε, φέρνετε μια εξαίρεση στην οποία κάνετε βαριά περιγραφή –ας πούμε- δηλαδή εισαγγελική παραγγελία, ή συνεργασία με διωκτικές ή φορολογικές αρχές, διεθνείς, υπερεθνικές δηλαδή ή της αλλοδαπής, με άλλες χώρες. Και ξαφνικά οριοθετείτε και τον ΦΠΑ εκεί μέσα –ας πούμε- για πέντε άτομα και πάνω, όταν –ξαναλέω- τρία άτομα και άνω μπορεί να συγκροτούν και εγκληματική οργάνωση. Ή δώστε μας μια πειστική διευκρίνιση ή αποσύρετε τον αριθμό «5» σε αυτή την περίπτωση του ΦΠΑ.

Πάμε τώρα στην τροπολογία. Στην τροπολογία κατά τη συνήθη σας πρακτική έχετε βάλει μη σχετικές μεταξύ τους διατάξεις. Γι’ αυτό και θα ψηφίσουμε «παρών», το λέω από τώρα, δεν μπορούμε να την ψηφίσουμε, γιατί αφ’ ενός μεν δεν μπορούμε επ’ ουδενί να δεχτούμε -τοποθετήθηκε ο εκπρόσωπός μας το πρωί- το άστοχο και αναποτελεσματικό όσον αφορά το «καλάθι των νονών».

Όπως επίσης, όσον αφορά το άρθρο του αιγιαλού, θυμάστε που σας είχαμε πει ότι ήταν πρόχειρο και ατελές το νομοσχέδιο στο σύνολό του εκτός του ότι το είχαμε καταψηφίσει, όπως θυμάστε, εκείνο το νομοσχέδιο και επί της αρχής.

Και κλιμακώνεται, βέβαια, όλη αυτή η ιστορία τώρα με το νομοσχέδιο για την υπερδόμηση που συζητιόταν από σήμερα σε μια άλλη επιτροπή, ενώ εμείς είχαμε εδώ πέρα Ολομέλεια.

Επίσης, έχουμε σοβαρές επιφυλάξεις και για τη διάταξη για την ΕΑΣ, για τα Ελληνικά Αμυντικά Συστήματα, ενώ αντίθετα τη διάταξη για την ΚΑΠ που αφορά τις ενισχύσεις των αγροτών προφανώς και θα την ψηφίζαμε αυτοτελώς, γιατί συμφωνούμε.

Επίσης, βρίσκουμε απολύτως εύλογη τη διάταξη για τον ΕΝΦΙΑ, για την παράταση, δηλαδή, στα διατηρητέα. Πρόκειται για μία θετική, για μία σωστή διάταξη, αλλά έρχεται σε αντίφαση με τη θεώρησή μας για τα υπόλοιπα τρία, με αποτέλεσμα να ψηφίσουμε αναγκαστικά «παρών» στην τροπολογία.

Μια και είπα, όμως, για ΕΝΦΙΑ, απορώ για ποιον λόγο, κύριε Υπουργέ, δεν κάνατε δεκτές τις δύο τροπολογίες για το βόρειο Αιγαίο και τη δυτική Μακεδονία και επιπρόσθετα, αν θέλετε, και την εκπρόθεσμη που κατέθεσε σήμερα η Γραμματέας της Κοινοβουλευτικής μας Ομάδας κ. Λιακούλη και αφορά τη σεισμόπληκτη περιοχή της Θεσσαλίας και της δυτικής Μακεδονίας. Μιλάμε για συγκεκριμένους οικισμούς και όχι για καμμιά τεράστια περιοχή. Αν έχουν αλλάξει επί το θετικότερο οι συνθήκες που έχουν σχέση με αυτούς τους οικισμούς, σωστά δεν τις κάνετε δεκτές. Αν, όμως, δεν έχουν αλλάξει, έχει κανένα νόημα να τα φέρετε αργότερα εσείς; Γιατί τέτοια μικροψυχία απέναντι σε κάποιες τροπολογίες που δείχνουν μια διάθεση να βελτιώσουμε τα πράγματα για τους συμπολίτες μας κρατώντας σε ισχύ ένα ευεργετικό μέτρο που αποτελεί μια ελάχιστη υποχρέωση και που στο κάτω κάτω εσείς θεσπίσατε; Δεν φέρνουμε κάτι ούτε εκ του πονηρού ούτε για να κάνουμε, όπως είχα πει και το πρωί, κάποιου είδους μικροπολιτική.

Το ίδιο ισχύει και για τις δύο διατάξεις που αφορούν την προστασία της πρώτης κατοικίας -ν.3869- και για τις ασφαλιστικές εισφορές, την αποφυγή, δηλαδή, αναγκαστικών μέτρων για τους πραγματικά ενήμερους συμπολίτες μας, οι οποίοι μέχρι 31 Δεκεμβρίου ήταν ενήμεροι και αντιμετωπίζουν πρόβλημα την 1η Ιανουαρίου. Σας εξηγήσαμε πώς έχουμε κάνει την τροπολογία. Ωστόσο αδιαφορήσατε πλήρως ως πολιτική ηγεσία και δεν μας δώσατε καμμία απάντηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και κλείνω με τις δύο διατάξεις τις οποίες καταθέσαμε για δεύτερη φορά. Την πρώτη φορά τις είχαμε καταθέσει τον Δεκέμβριο στο φορολογικό νομοσχέδιο. Ήταν για το «e-send», όπως ειπώθηκε και νωρίτερα από τον συνάδελφο εισηγητή της Ελληνικής Λύσης. Την είχαμε καταθέσει, λοιπόν, ως τροπολογία και τον Δεκέμβρη και αφορούσε το εξής: Όταν ο φορολογούμενος προσχωρεί σε συμφωνία με τη φορολογική αρχή με την τροποποιητική δήλωση, αυτό να συμπεριλαμβάνει και τους τόκους υπερημερίας που είναι άκρως τιμωρητικοί με το 8,76%. Και είπαμε τώρα να εξομοιωθεί με την κλιμάκωση που εισάγετε. Για ποιον λόγο λέτε ότι θα το δείτε αργότερα; Εν τω μεταξύ, ξέρετε εξίσου καλά με εμάς ότι τον Δεκέμβριο αυτοί που πήγαιναν να ρυθμίσουν υποθέσεις και τους γινόταν αναγγελία μετά τόκων για έξι χρόνια, ενδεχομένως δηλαδή να μιλάμε για πάνω από 50% πρόστιμο στην κύρια οφειλή, αρκετοί από αυτούς -κανείς δεν μπορεί να κάνει την ακριβή εκτίμηση, αν αφορά δεκάδες, εκατοντάδες ή χιλιάδες- πιθανά να αδυνατούσαν τότε να αντιμετωπίσουν το χρέος που είχαν μπροστά τους, με αποτέλεσμα κάθε μέρα, κάθε μήνα να έχουμε μία νέα γενιά συμπολιτών μας που προστίθεται στη μεγάλη μάζα, στον μεγάλο όγκο αυτών που έχουν ιδιωτικό χρέος. Είναι δυνατόν να συμβαίνει κάτι τέτοιο; Είναι δυνατόν να μετερχόμαστε τέτοιες πρακτικές; Να δίνουμε λύσεις τις οποίες αγκάλιασαν όλοι οι φορείς ανεξαιρέτως, όπως το Οικονομικό Επιμελητήριο, η ΓΣΕΒΕΕ, οι φοροτεχνικοί, η ΕΣΕΕ, κατά τη διάρκεια της ακρόασης των φορέων;

Και ξέρετε πολύ καλά ότι το τιμόνι σε αρκετές από αυτές τις ενώσεις ή επιμελητήρια κοινωνικών εταίρων που ακροαστήκαμε στην επιτροπή μας δεν βρίσκεται στα χέρια συνδικαλιστών του ΠΑΣΟΚ ή του ΣΥΡΙΖΑ ή των λοιπών δημοκρατικών δυνάμεων, όπως λέγαμε κάποτε, αλλά επικεφαλής αυτών των οργανισμών είναι στελέχη της Νέας Δημοκρατίας. Ένωσαν, λοιπόν, τη φωνή τους μαζί μας επιμένοντας σε αυτά τα δύο σημεία, στα παράλογα πρόστιμα τα οποία πρέπει επιτέλους να αντιμετωπιστούν. Και χαρακτήρισαν και εκείνοι, όπως και εμείς, μίζερες τις ρυθμίσεις σας.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε συνάδελφε, σας παρακαλώ.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Υπουργέ, είναι ώρα να δείτε αυτό το ζήτημα και εμείς θα είμαστε εδώ για να συμβάλλουμε θετικά σε αυτήν την κατεύθυνση. Αυτό που δεν δεχόμαστε είναι να συνεχίζεται η ταλαιπωρία και να παγιδεύεται ολοένα και μεγαλύτερο μέρος της κοινωνίας στην παγίδα του ιδιωτικού χρέους.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε

Τον λόγο έχει ο εισηγητής του ΣΥΡΙΖΑ κ. Γεώργιος Γαβρήλος.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι γεγονός ότι τόσο στις τέσσερις συνεδριάσεις της επιτροπής, όσο και σήμερα στην Ολομέλεια έγινε μία συζήτηση επί του συνόλου της οικονομικής πολιτικής της Κυβέρνησης. Άλλωστε, δεν θα μπορούσε να γίνει διαφορετικά, γιατί τα προβλήματα της κοινωνίας είναι εδώ, όπως ασφαλώς και η πίεση που υπάρχει για την ανάδειξή τους από την πλευρά της Αντιπολίτευσης. Και βέβαια, η Κυβέρνηση δεν έχει ανοιχτά αυτιά γι’ αυτά τα προβλήματα, τα οποία η κοινωνία θέτει και για τα οποία ζητά επειγόντως απαντήσεις.

Ασφαλώς ασχοληθήκαμε και με το σχετικό νομοσχέδιο και είπαμε και τους προβληματισμούς μας για τη θέση πλέον που δίνετε στον διοικητή της ΑΑΔΕ, ώστε να έχει τον έλεγχο της δημοσιονομικής ουσιαστικά πολιτικής δίνοντάς του εν λευκώ τον χειρισμό των εσόδων της χώρας.

Επίσης, προβάλαμε τους προβληματισμούς μας και για τους ελέγχους και για τα πρόστιμα και για τα προβλήματα που υπάρχουν και αντιμετωπίζουν και οι λογιστές και οι φορολογούμενοι, ενώ ασφαλώς σας είπαμε ότι δεν χρειάζεται να έχετε και αυτούς τους πανηγυρισμούς σε σχέση με την ψηφιοποίηση, διότι οι παρεμβάσεις είναι μικρές και έχουμε πολύ δρόμο ακόμη να διανύσουμε για να φτάσουμε εκεί που έχει ανάγκη η κοινωνία και η οικονομία.

Φέρνετε μια νομοτεχνική τάχα βελτίωση, η οποία όμως είναι πράγματι μια νέα διάταξη στο άρθρο 28. Για μία ακόμη φορά επιχειρείτε μία κακή νομοθέτηση. Εγώ δεν θα σταθώ στο αν υποκρύπτει κάποια παρέμβαση που θέλετε να κάνετε προκειμένου να ευνοηθούν οι ημέτεροι. Ωστόσο, είναι μία κακή νομοθέτηση, γιατί δεν μιλάμε για νομοτεχνική βελτίωση, αλλά για μία νέα διάταξη που έρχεται στο άρθρο 28.

Και ασφαλώς φέρνετε και μία τροπολογία στην οποία όπως συνηθίζετε να κάνετε, μεταξύ κάποιων διατάξεων που θα μπορούσε η Αντιπολίτευση να ψηφίσει, φέρνετε και πράγματα που δεν θα μπορούσαμε να αποδεχτούμε, όπως την εκποίηση ουσιαστικά του εξοπλισμού των Ελληνικών Αμυντικών Συστημάτων, τη διάλυση των Ελληνικών Αμυντικών Συστημάτων σε μια περίοδο που οι γεωπολιτικές ανακατατάξεις και προκλήσεις επιβάλλουν ακριβώς το αντίθετο, την ενίσχυση δηλαδή των ΕΑΣ. Πώς είναι δυνατόν να αποδεχτούμε μια τέτοια τροπολογία;

Όμως, το σημαντικότερο από τη σημερινή συζήτηση, κύριε Υπουργέ, ήταν η προκλητική παρέμβαση του Υπουργού κ. Σκρέκα, ο οποίος ήρθε και κουνούσε το δάχτυλο τόσο στην κοινωνία όσο και στην Αντιπολίτευση για το μεγάλο ζήτημα της ακρίβειας, ενώ είναι πρώτο στην κατάταξη των προβλημάτων της ελληνικής κοινωνίας. Εδώ και πέντε ολόκληρα χρόνια, εγώ θα έλεγα ειδικότερα τα δύο, τρία τελευταία χρόνια, με δικές σας επιλογές και με την ανοχή σας στηρίζετε αυτά τα καρτέλ που δημιουργήθηκαν κυρίως στην αγορά των τροφίμων, με αποτέλεσμα να έχουμε τον διπλάσιο πληθωρισμό σε σχέση με την υπόλοιπη Ευρώπη. Και έρχεται εδώ ο κύριος Υπουργός και μας κουνάει το δάχτυλο!

Φέρνουμε παραδείγματα για μείωση του ΦΠΑ στην Ισπανία και επικαλείστε ψευδώς, ψευδέστατα ότι η Ισπανία δεν βελτίωσε τον πληθωρισμό της μετά τη μείωση του ΦΠΑ, ενώ σας δείχνουμε τους σχετικούς πίνακες της EUROSTAT.

Έρχεται εδώ για μια ακόμη φορά η Κυβέρνηση να φέρει τάχα το «καλάθι του νονού». Το συνηθίζετε και τα Χριστούγεννα και το Πάσχα. Αντί να αντιμετωπίσετε την ακρίβεια, αντί να στηρίξετε τους χαμηλόμισθους, αντί να στηρίξετε τους συνταξιούχους, έρχεται ο Πρωθυπουργός και λέει ότι για το Πάσχα του ΄24 δεν υπάρχει δημοσιονομικός χώρος έστω να δοθεί αυτό το επίδομα που τους δίνατε τα τελευταία χρόνια και υφαρπάζατε την ψήφο τους. Δεν έχετε μπροστά σας εκλογές εθνικές, δεν τους έχετε ανάγκη σήμερα. Αρνείστε έστω αυτήν την μικρή στήριξη και φέρνετε με επικοινωνιακούς όρους τάχα το «καλάθι του νονού». Κοροϊδεύετε για μια ακόμη φορά τον ελληνικό λαό.

Ελεύθεροι επαγγελματίες: Καθυστερείτε τις φορολογικές δηλώσεις, προφανώς γιατί δεν θέλετε να πάνε τα «ραβασάκια» πριν τις εκλογές του Ιούνη. Φορολογήσατε με το παραπάνω, με τεκμαρτό ανθρώπους που μπορεί να μην έχουν και τα εισοδήματα αυτά για τα οποία φορολογούνται και θα χρειαστεί να καταβάλουν από 1.444 ευρώ και δεν ξέρω μέχρι πού θα φτάσει, με βάση και τα χρόνια που έχουν τη δραστηριότητά τους.

Τι έχετε να πείτε σε αυτούς τους ανθρώπους; Πώς θα τους στηρίξετε, όταν το ιδιωτικό χρέος της χώρας ανεβαίνει και δεν κάνετε καμμία ουσιαστική παρέμβαση και με αυτό το σχέδιο νόμου; Σας είπαμε, φέρτε ρύθμιση και δόσεις για να ανακουφιστούν και τα νοικοκυριά και οι μικρές επιχειρήσεις. Δεν το κάνετε, γιατί πρόθεσή σας είναι να κλείσουν οι μισές μικρομεσαίες επιχειρήσεις.

Ο ΣΥΡΙΖΑ - Προοδευτική Συμμαχία έφερε μια συνολική πρόταση για την ακρίβεια, κοστολογημένη, ξεκάθαρη, που θα δώσει «ανάσα» στα νοικοκυριά. Έφερε μια συγκεκριμένη πρόταση για το φορολογικό που και αυτή στηρίζει και τα νοικοκυριά, αλλά και τη μικρομεσαία επιχείρηση.

Τολμήστε και αλλάξτε πολιτική, αλλά δεν θα το κάνετε, κύριε Υπουργέ, γιατί δεν σας λείπει η τεχνοκρατική επάρκεια, αλλά σας λείπει η βούληση να στηρίξετε το μεγάλο κομμάτι της κοινωνίας. Αυτό που έχετε ως πολιτική προτεραιότητα είναι να στηρίξετε τους λίγους και «ημετέρους» γύρω από τα μεγάλα συμφέροντα που χρόνια τώρα και συνεχίζουν μέχρι και σήμερα να σας στηρίζουν.

Βέβαια, ο ελληνικός λαός έχει την ευκαιρία στις 9 Ιουνίου να σας δώσει την απάντηση και να είστε σίγουροι ότι θα λείψει από τις 10 Ιουνίου η αλαζονεία με την οποία κυβερνάτε και προσπαθείτε με επικοινωνιακούς και μόνο τρόπους να ξεγελάσετε για μια ακόμη φορά τον ελληνικό λαό.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο εισηγητής της Νέας Δημοκρατίας κ. Θεόδωρος Καράογλου.

**ΘΕΟΔΩΡΟΣ ΚΑΡΑΟΓΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εκ των πραγμάτων όταν είσαι τελευταίος ομιλητής, οφείλεις να είσαι ιδιαίτερα σύντομος και αυτό για δύο λόγους, πρώτα-πρώτα γιατί το Σώμα έχει κουραστεί, γιατί ήδη έχουμε κλείσει έντεκα ώρες συνεχούς διαδικασίας και δεύτερον, γιατί θεωρητικά θα έπρεπε να είχε εξεταστεί το σχέδιο νόμου εξονυχιστικά.

Δυστυχώς, όμως, αυτό δεν είναι αλήθεια, γιατί είδαμε τα περισσότερα κόμματα της Αντιπολίτευσης να μιλάνε για οτιδήποτε άλλο εκτός του νομοσχεδίου. Ακούσαμε προηγουμένως μια ανάλυση για τα ιδιωτικά πανεπιστήμια, για το ministry park, για τα funds, για το Ελληνικό, για την εξωτερική πολιτική, για την ακρίβεια, για τα πάντα εκτός από τις θέσεις τους για το συγκεκριμένο νομοσχέδιο το οποίο συζητούμε.

Θέλω, όμως, να επισημάνω ότι η ισοπεδωτική, η μηδενιστική κριτική που ασκούν τα κόμματα της Αντιπολίτευσης δεν προσφέρει κάτι ουσιαστικό στον δημόσιο διάλογο. Είναι ένα άγονο έδαφος που δεν βοηθά να «ανθίσουν» νέες ιδέες.

Με αυτήν την παρατήρηση επανέρχομαι στην πρωτολογία μου, γιατί η απαξίωση που δείχνει η Αντιπολίτευση σε κάθε επίτευγμα που καταγράφει η εθνική μας οικονομία δεν πληγώνει την Κυβέρνηση, όπως εσφαλμένα νομίζετε, αλλά εξαντλεί το δικό σας πολιτικό κεφάλαιο. Ο αρνητισμός που συνολικά εκπέμπετε επιστρέφει και πάλι σε εσάς τους ίδιους. Δείτε τις δημοσκοπήσεις για του λόγου του αληθές. Δεν πείθετε, γιατί το μονότονο «όχι σε όλα» δεν αποτελεί πολιτική θέση. Κατανοώ και συμπάσχω στο ότι δεν έχετε επιχειρήματα. Σέβομαι την αδυναμία σας να στοιχειοθετήσετε σοβαρό πολιτικό λόγο. Αντιλαμβάνομαι ότι ζητάτε σανίδα σωτηρίας. Ωστόσο, πρέπει να αντιληφθείτε ότι τα οικονομικά επιτεύγματα της Ελλάδος, αυτά που έχουν περιγραφεί από πολλούς προλαλήσαντες συναδέλφους, είναι ένας τίτλος τιμής για την Ελλάδα. Ναι, φέρουν την υπογραφή της πολιτικής της Νέας Δημοκρατίας, αλλά τα απολαμβάνουν όλοι οι συμπατριώτες μας, που έχουν μέτρο σύγκρισης βέβαια το πού βρισκόμασταν το 2019 και πού βρισκόμαστε σήμερα. Παραλάβαμε τη χώρα μας ουραγό, την κάναμε πρωταγωνίστρια. Από παρίας της Ευρώπης, πλέον έχουμε λόγο και ισχυρή φωνή σε όλα τα διεθνή fora. Η γνώμη της χώρας μας μετράει και από παράδειγμα προς αποφυγή μέχρι πριν λίγα χρόνια, έγινε με το σπαθί της η Ελλάδα ένα παράδειγμα προς μίμηση.

Δεν χωρά, λοιπόν, καμμία αμφιβολία ότι η ελληνική οικονομία βρίσκεται σε πολύ καλύτερη κατάσταση από αυτήν που βιώναμε πριν από πέντε χρόνια. Αυτό είναι μια πραγματικότητα και όσο κι αν προσπαθείτε να θολώσετε τα νερά, δεν αλλάζει. Είναι σημαντικό πως όχι μόνο εξελίσσεται και προοδεύει, αλλά ότι διαθέτει ισχυρό και σταθερό υπόβαθρο, παρά το γεγονός ότι περικλείεται από ένα ασταθές διεθνές περιβάλλον, βλέπε πόλεμο Ρωσίας - Ουκρανίας, βλέπε κρίση στη Μέση Ανατολή, βλέπε Χούθι και οτιδήποτε άλλο.

Εκείνο, όμως, που αξίζει πραγματικά να κρατήσουμε είναι ότι η ελληνική οικονομία αυτήν την πενταετία βιώνει μια περίοδο όπου ο επιχειρηματίας έπαψε να αντιμετωπίζεται από την πολιτεία ως ταξικός αντίπαλος. Πρόκειται για μια νέα διαμορφωθείσα συνθήκη με πολλαπλά οφέλη, τα σημαντικότερα εκ των οποίων είναι η προσέλκυση δυναμικών επενδύσεων, όπως εκείνης που ανέφερα στην πρωτομιλία μου και η δημιουργία νέων θέσεων εργασίας που γεννούν όραμα και προοπτική.

Παράλληλα, δεν πρέπει να παραβλέπουμε την ενίσχυση της διεθνούς αξιοπιστίας της χώρας μας που καθιστά ασφαλέστερη την επίτευξη του στόχου του πρωτογενούς πλεονάσματος και το 2024 σε μια περίοδο αυξημένων απαιτήσεων και αναθεωρημένων δημοσιονομικών κανόνων.

Σε αυτό, λοιπόν, το περιβάλλον σταθερότητας και συνέπειας που χαρακτηρίζει την Ελλάδα, επενδύουμε ως Κυβέρνηση στο δίπτυχο «καλύτεροι έλεγχοι, λιγότερη φοροδιαφυγή», έτσι ώστε να το κάνουμε πιο θελκτικό.

Σας μίλησα προηγουμένως για τη μείωση των ληξιπρόθεσμων οφειλών την περασμένη χρονιά. Το προηγούμενο έτος η φορολογική διοίκηση επικοινώνησε με επτακόσιους τριάντα δύο πεντακόσιους εννέα φορολογούμενους που είχαν ληξιπρόθεσμα χρέη. Από αυτούς συμμορφώθηκαν τετρακόσιοι εξήντα χιλιάδες εκατόν έντεκα οφειλέτες, ποσοστό 63%, καταβάλλοντας 316,9 εκατομμύρια ευρώ. Αυτό είναι κάτι πάρα πολύ σημαντικό, γιατί μας δείχνει πως όταν ο πολίτης εμπιστεύεται τη φορολογική διοίκηση, συνεργάζεται πιο αποτελεσματικά και πιο αποδοτικά μαζί της. Δεν τη φοβάται, δεν την αντιμετωπίζει με καχυποψία.

Δεν θα αναφερθώ στα ζητήματα που είχα τη δυνατότητα και εγώ και πολλοί συνάδελφοι και ο Υπουργός, όταν μιλήσαμε σχετικά με το νομοσχέδιο, να τα αναλύσουμε. Θα κλείσω την τοποθέτησή μου λέγοντας ότι δεν θα κουραστώ να επαναλαμβάνω ότι η πρωτοβουλία της Κυβέρνησης να εκσυγχρονίσει τον Κώδικα Φορολογικής Διαδικασίας είναι αναγκαία, γιατί το φορολογικό σύστημα πρέπει να προσαρμόζεται στις ανάγκες και τα δεδομένα της κάθε εποχής, να είναι ευέλικτο και όχι δυσκίνητο, να έχει σαφή στόχευση και όχι διαρκείς περιορισμούς που εμποδίζουν τη λειτουργία του, να διαθέτει πιο ανθρώπινο πρόσωπο στη λογική ότι βρίσκεται κοντά στον πολίτη, εφαρμόζοντας υποστηρικτικές και όχι τιμωρητικές μεθόδους. Αυτήν την ανάγκη υπηρετεί η τεχνική διευθέτηση για την αναβίωση ρυθμίσεων υπό αυστηρές προϋποθέσεις, η πρόβλεψη έκπτωσης από 25% έως 50% των προστίμων για όσους αποδεχθούν τις οφειλές που έχουν προκύψει έπειτα από φορολογικό έλεγχο.

Δεν έχει κανένα νόημα να επαναλαμβάνουμε τα ίδια, γι’ αυτό θα συνοψίσω λέγοντας πως οι μεταρρυθμίσεις που υλοποιούμε βελτιώνουν την Ελλάδα, ανοίγουν τον δρόμο της φυγής προς τα εμπρός. Άλλωστε αυτό πράττει διαχρονικά η παράταξή μας. Η Νέα Δημοκρατία βγαίνει πάντοτε μπροστά στα δύσκολα και δίνει μάχες έτσι ώστε η Ελλάδα να γίνει Ευρώπη πραγματική, μάχες που τις κερδίζει, μάχες που είναι προς όφελος της ελληνικής κοινωνίας, μάχες που είναι προς όφελος όλων μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώθηκε τώρα ο κύκλος των δευτερολογιών των εισηγητών και των ειδικών αγορητών.

Θα δώσουμε τον λόγο τώρα στον Υφυπουργό Εθνικής Οικονομίας και Οικονομικών κ. Θεοχάρη για να ολοκληρωθεί η συζήτηση του νομοσχεδίου.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Φτάνουμε στο τέλος μιας πολύ γόνιμης και παραγωγικής συζήτησης η οποία είχε και τις εντάσεις της. Όμως, νομίζω ότι είχαμε μια συζήτηση όπου κάποιος ο οποίος την παρακολουθούσε θα μπορούσε και μπορεί να βγάλει πολύ ενδιαφέροντα συμπεράσματα.

Τρία πράγματα θέλω να πω γιατί δεν υπάρχει λόγος να μακρηγορούμε:

Το πρώτο είναι ότι θέλω να ευχαριστήσω την Αντιπολίτευση για τις παραγωγικές προτάσεις της. Θέλω να ευχαριστήσω τον εισηγητή μας κ. Καράογλου που πραγματικά δούλεψε σκληρά για να εισηγηθεί με αρτιότητα το νομοσχέδιο αυτό. Και φυσικά θέλω να ευχαριστήσω όλη την ομάδα, ξεκινώντας από την κ. Ψύλλα, τη Γενική Γραμματέα, τον κ. Τσιούρα, τον κ. Ανθρωπόπουλο, την κ. Πάσιου και όλη την υπόλοιπη ομάδα που εργάστηκε και φυσικά την ομάδα της ΑΑΔΕ, υπό τον κ. Πιτσιλή, οι οποίοι εργάστηκαν εντατικά για να μπορέσουμε να φέρουμε αυτό το αποτέλεσμα.

Το δεύτερο που θέλω να πω είναι ότι δεν θέλω να σταθώ πολύ στα επιμέρους ζητήματα -έχουν απαντηθεί- για το αν φέρνουμε την τροπολογία για να προχωρήσει η ΕΑΣ σε ουσιαστικά άχρηστα πράγματα τα οποία ακόμα δεν χρησιμοποιούνται από την ίδια. Άρα, δεν υπάρχει κανένα ζήτημα στη λειτουργία της. Και φυσικά όλα αυτά, οι εκποιήσεις, θα γίνονται μετά από αποφάσεις του διοικητικού συμβουλίου. Συνεπώς δεν υπάρχει κανένα ζήτημα για τη λειτουργία της ΕΑΣ. Όμως, η διαδικασία θα δώσει ξανά πνοή σε μια περιοχή που το χρειάζεται πάρα πολύ, με δουλείες, με κόσμο που θα πηγαίνει εκεί, το μετρό θα είναι κοντά και όχι ενάμισι χιλιόμετρο μακριά όπως λέχθηκε. Όλα αυτά είναι αυτονόητα, κατά την άποψή μου. Συνεπώς, δεν θέλω να χάσουμε χρόνο για να απαντήσουμε στα επιμέρους.

Το τρίτο και πιο ουσιαστικό που θα ήθελα να πω είναι ότι αυτό το νομοσχέδιο δεν είναι ένα αποσπασματικό ή ξεκομμένο νομοσχέδιο, είναι ένα μέρος μιας πολύ συγκεκριμένης και πολύ ουσιαστικής στρατηγικής, που αυτή η πολιτική ηγεσία του Υπουργείου Οικονομικών υπό τον Κωστή Χατζηδάκη φέρνει σε υλοποίηση και ξεδιπλώνει. Έχουμε ήδη ξεκινήσει το προηγούμενο διάστημα και θα συνεχίσουμε να το κάνουμε.

Πρώτα από όλα θα ήθελα να πω το εξής σε σχέση με τις κωδικοποιήσεις. Πιστεύουμε βαθιά ότι είναι αναγκαίες, ώστε να μπορέσουμε να έχουμε σχέση εμπιστοσύνης διότι ενισχύουν τη διαφάνεια και ξέρει και μπορεί να καταλάβει ο κάθε φορολογούμενος και ο κάθε επαγγελματίας του χώρου ποιες είναι οι υποχρεώσεις του και τι έχει να κάνει.

Υπάρχει μέσα στο άρθρο 3 και στις εξουσιοδοτικές μια μικρή παράγραφος, που δεν έτυχε σημασίας, στην οποία υποχρεώνεται ο Υπουργός Οικονομικών ή ο Υφυπουργός εν πάση περιπτώσει, ανάλογα με τις εξουσιοδοτήσεις, να αναρτά και να κοινοποιεί τον Κώδικα Φορολογίας Εισοδήματος κάθε φορά που αλλάζει ως ένα όλο και ένα σύνολο μέσω διοικητικής κωδικοποίησης στο site του Υπουργείου Οικονομικών ώστε να υπάρχει διαφάνεια και να ξέρουν οι πολίτες τον Κώδικα Φορολογίας Εισοδήματος. Φυσικά το ίδιο θα κάνουμε και για όλους τους κώδικες, ακριβώς γιατί πιστεύουμε σε αυτού του είδους την εμπέδωση της εμπιστοσύνης.

Αυτή η στρατηγική μας χτίζει πάνω στην κωδικοποίηση που πέρασε πριν από ένα-ενάμιση χρόνο και η οποία απλώς κωδικοποίησε σε ένα νομοσχέδιο όλες τις αλλαγές που είχαν γίνει στον Κώδικα Φορολογικής Διαδικασίας. Σήμερα ερχόμαστε με ουσιαστικές αλλαγές να πάμε τον Κώδικα Φορολογικής Διαδικασίας ένα βήμα μπροστά -για να μην πω και περισσότερα βήματα μπροστά- και αυτό είναι δείγμα ότι υλοποιούμε αυτού του είδους τη στρατηγική.

Στο πλαίσιο αυτής της στρατηγικής είναι και το γεγονός ότι δώσαμε εξ υπαρχής τις ημέρες που χρειάζονται για την υποβολή των φορολογικών δηλώσεων. Κοιτάμε τον ελληνικό λαό στα μάτια, κοιτάμε τους επαγγελματίες του κλάδου λέγοντας ότι δεν θα δώσουμε περαιτέρω παρατάσεις μέσα από αυτή τη διαδικασία. Συνεπώς, όλοι από τώρα πρέπει να σπεύσουν να υλοποιήσουν τις υποχρεώσεις τους.

Ερχόμαστε να αυτοματοποιήσουμε για το 1/6 των φορολογουμένων, και λίγο παραπάνω ενδεχομένως, τις δηλώσεις, τη διαδικασία υποβολής και άρα να δώσουμε τον χρόνο που χρειάζεται στους επαγγελματίες για να ασχοληθούν κυρίως με τις υπόλοιπες δηλώσεις και να μην έχουμε ζητήματα παρατάσεων και οτιδήποτε άλλο.

Σχετικά με τα POS και το myDATA ξέρουμε ότι ο κόσμος δυσκολεύτηκε στη μεταβατική περίοδο. Προφανώς υπάρχουν δυσκολίες, τις αναγνωρίζουμε και γι’ αυτό είμαστε καθημερινά πάνω από τα προβλήματα με συνεχείς συσκέψεις.

Επειδή σήμερα έπρεπε να είμαι στα έδρανα της Βουλής, δεν μπόρεσα να είμαι ακριβής. Όμως, οι συνεργάτες του Υπουργείου μπήκαν σε αυτές τις συσκέψεις που κάνουμε και παρακολουθούμε και όλες τις διαδικασίες, ώστε να σιγουρευτούμε ότι από τη μια μεριά κάνουμε τα πάντα για να μπορούν να ανταποκριθούν στις υποχρεώσεις τους και από την άλλη βέβαια δεν αφήνουμε κανέναν αδιάφορο στις υποχρεώσεις.

Υπήρξε μια ερώτηση, αν δεν κάνω λάθος, από τον κ. Κουκουλόπουλο ή κάποιον άλλον ως προς τα πρόστιμα. Είναι δώδεκα τα πρόστιμα προς τις εταιρείες με τζίρο άνω του ενός εκατομμυρίου, οι οποίες αδιαφόρησαν για τις υποχρεώσεις διασύνδεσης των POS με τις ταμειακές.

Η ΑΑΔΕ θα συνεχίσει να βρίσκεται στο πεδίο, για να ελέγχει τα ταξί, τις λαϊκές και οποιουσδήποτε άλλους για την υποχρέωση ύπαρξης του POS, να είναι στο πεδίο για τις επιχειρήσεις, κυρίως μεγάλου τζίρου, ώστε να σιγουρέψουμε ότι καμία από αυτές δεν αμελεί -ήδη τα πρώτα πρόστιμα έχουν πέσει- και φυσικά να είμαστε και στους απομακρυσμένους ελέγχους -μιλάω με τους όρους που ψηφίζουμε πια- με τα τηλέφωνα τα οποία γίνονται καθημερινά. Η ΑΑΔΕ επικοινωνεί καθημερινά στο τηλέφωνο με τουλάχιστον επτακόσιες επιχειρήσεις για να δούμε για ποιον λόγο αυτές δεν είναι δηλωμένες ως διασυνδεδεμένες, δεν είναι δηλωμένες πως έχουν ραντεβού. Είναι αυτό το 10% στο οποίο έχουμε αναφερθεί. Το 90% έχει ήδη διασυνδεθεί ή έχει κλείσει ραντεβού. Με αυτό το 10% επικοινωνεί ήδη η ΑΑΔΕ για να δει εάν υπάρχει κάποια λογική εξήγηση. Εάν δεν υπάρχει όμως λογική εξήγηση είναι προφανές ότι θα προχωρήσει στα περαιτέρω και προχωρά στα περαιτέρω.

Άρα, δεν δίνουμε άσκοπες παρατάσεις. Δίνουμε παρατάσεις οι οποίες είναι απολύτως απαραίτητες. Το κάνουμε προκαταβολικά. Δεν περιμένουμε την 30ή Ιουνίου για να δώσουμε την παράταση για να στριμώξουμε τον κόσμο. Το κάνουμε από τώρα. Και γι’ αυτό θα έχουμε και τη συνείδησή μας ήσυχη όταν δεν θα δώσουμε περαιτέρω παράταση από τον χρόνο αυτόν τον οποίο δίνουμε.

Έπρεπε, δυστυχώς, να περιμένουμε να ψηφιστεί αυτό το νομοσχέδιο και να πάρει ΦΕΚ. Στον βαθμό που θα πάρει ΦΕΚ αύριο ή εν πάση περιπτώσει μέσα στο Σαββατοκύριακο, αυτό θα μας επιτρέψει τη Δευτέρα ενδεχομένως να μπορέσουμε να ανοίξουμε τις φορολογικές δηλώσεις για να ξεκινήσει αυτή η διαδικασία την οποία πρέπει όλοι να την πάρουν σοβαρά.

Καλώ, λοιπόν, και τους πολίτες και τις επιχειρήσεις να επικοινωνούν με τους επαγγελματίες λογιστές τους για να ξεκινήσει αυτή η διαδικασία και να μην την αφήσουν μέχρι την τελευταία στιγμή.

Είναι, λοιπόν, το αποτέλεσμα μιας στρατηγικής. Αναγνωρίζουμε ότι δεν λύνονται όλα μ’ αυτό το νομοσχέδιο. Γι’ αυτό αναγνωρίζουμε την ύπαρξη και των ζητημάτων που έχουν σχέση με τα πρόστιμα και των ζητημάτων που έχουν σχέση με τις ρυθμίσεις. Εδώ θα είμαστε, να τα δούμε, όταν έχουν ωριμάσει και εν πάση περιπτώσει θα έρθουμε με πολύ συγκεκριμένες προτάσεις κι εδώ θα είμαστε για να δούμε ποιος θέλει να γίνουν αλλαγές προς τη σωστή κατεύθυνση και ποιος δεν θέλει.

Όσον αφορά όλη αυτή τη συζήτηση περί των δανείων, την οποία έχει σηκώσει πάρα πολύ ψηλά ο κ. Τζανακόπουλος, ξαναλέω -και το ξαναλέω με πολλή ηρεμία- ή είμαστε με τους πολίτες οι οποίοι αυτή τη στιγμή ταλαιπωρούνται ή δεν είμαστε. Τα δεδομένα είναι συγκεκριμένα. Το έγγραφο που κατέθεσα είναι επίσημο έγγραφο το οποίο απέστειλε με την υπογραφή της Κυβέρνησης το Γενικό Λογιστήριο στην Ευρωπαϊκή Επιτροπή ως μέρος των ευρωπαϊκών διαδικασιών που γίνονται κάθε χρόνο. Πιο επίσημο δεν υπάρχει. Εκεί αναφέρεται πως έχουν ήδη γραφτεί από το 2020. Και το χρησιμοποιεί αυτό ως επεξήγηση του ελλείμματος που είχαμε εκείνη τη χρονιά, ως ένα μέρος της αύξησης του ελλείμματος σε σχέση με τους στόχους που είχαμε βάλει. Προφανώς, τότε είχαμε και την κρίση του COVID κ.λπ. οπότε υπήρχαν και άλλοι λόγοι, αλλά κάποιοι από τους λόγους ήταν και αυτοί.

Συνεπώς, στα δάνεια θα κριθεί η ψήφος του καθενός από εμάς, κατά πόσον θέλουμε να είμαστε με αυτούς τους δανειολήπτες ή θέλουμε να τους αφήσουμε στο έλεος των fund των τραπεζών ή πείτε το όπως θέλετε.

Το αποτέλεσμα αυτής της στρατηγικής είναι ήδη φανερό. Τα έσοδα είναι τουλάχιστον 2 δισεκατομμύρια από τη μείωση του κενού ΦΠΑ και από την αύξηση της ικανότητας της φορολογικής διοίκησης να πιάνει τη φοροδιαφυγή αλλά και από την αύξηση της εισπραξιμότητας των φόρων, οικειοθελούς και μη οικειοθελούς εισπραξιμότητας των φόρων.

Θα συνεχίσουμε σε αυτό τον δρόμο. Από το 30% του φορολογικού κενού του 2017, όπως μας λέει η Ευρωπαϊκή Επιτροπή, είμαστε ήδη στο 15% και κατεβαίνουμε. Από το 30% του κενού που βγάζει συνολικά της φοροδιαφυγής, της παραοικονομίας, το ΔΝΤ μας λέει ότι είμαστε περίπου στο 15,5%.

Συνεπώς όλοι οι δείκτες μας λένε ότι πρώτον, έχουμε κάνει μεγάλα βήματα και νομοσχέδια σαν και αυτό είναι ο τρόπος με τον οποίο γίνονται αυτά τα βήματα και δεύτερον, έχουμε πολύ δρόμο ακόμη να διανύσουμε.

Να είστε σίγουροι ότι εδώ θα δώσουμε πολλά επόμενα ραντεβού, ακριβώς για να μπορέσουμε όλοι μαζί, αυτοί τουλάχιστον που ψηφίζουν αυτά τα νομοσχέδια, να διανύσουμε αυτά τα βήματα, τα οποία τα χρωστάμε στον ελληνικό λαό, τα χρωστάμε στους έντιμους φορολογούμενους, τα χρωστάμε στα παιδιά μας, τα οποία δεν μπορούν να ελπίζουν σε ένα μέλλον δικαιοσύνης, εάν δεν υπάρχει ένα μέλλον φορολογικής δικαιοσύνης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Εθνικής Οικονομίας και Οικονομικών: «Κώδικας Φορολογικής Διαδικασίας και άλλες διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, εκατόν δέκα άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Προχωρούμε, λοιπόν, στην ψηφοφορία.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 466-492)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το σχέδιο νόμου του Υπουργείου Εθνικής Οικονομίας και Οικονομικών: «Κώδικας Φορολογικής Διαδικασίας και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου 493α)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 21.17΄ λύεται η συνεδρίαση για αύριο, ημέρα Παρασκευή 19 Απριλίου 2024 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**